比丘尼傳卷第四〔梁〕
author:: 大莊嚴寺釋寶唱撰
other:: 
# 梁

禪林寺淨秀尼傳一 ^944c22

禪林寺僧念尼傳二 ^944c23

成都長樂寺曇暉尼傳三 ^944c24

高昌都郎中寺馮尼傳四 ^944c25

閑居寺慧勝尼傳五 ^944c26

東青園寺淨賢尼傳六 ^944c27

竹園寺淨淵尼傳七 ^944c28

竹園寺淨行尼傳八 ^944c29

南晉陵寺令玉尼傳九 ^945a1

閑居寺僧述尼傳十 ^945a2

西青園寺妙禕尼傳十一 ^945a3

樂安寺慧暉尼傳十二 ^945a4

邸山寺道貴尼傳十三 ^945a5

山陰招明寺法宣尼傳十四
other:: 
##  1 禪林寺淨秀尼傳
禪林寺淨秀尼傳一 ^945a6

淨秀，本姓梁，安定烏氏人也。
祖疇，征虜司馬。父粲之，龍川縣都鄉侯。
淨秀幼而聰叡，好行慈仁，七歲自然持齋。
家中請僧轉《涅槃經》，聞斷魚肉，即便蔬食，不敢令二親知。
若得鮭饍，密自棄之。
從外國沙門普練諮受五戒，精勤奉持不曾違犯，禮拜讀誦晝夜不休。
年十二便求出家，父母禁之。
及手能書，常自寫經。
所有資財唯充功德，不營俗好，不衣錦繡、不著粉黛。
如此推遷，至十九方得聽許，為青園寺首尼弟子。
事師竭誠，猶懼弗及，三業勤修，夙夜匪懈。
僧使眾役，每居其首，跋涉勤劬，觸事關涉，善神敬護常在左右。
時有馬先生，世呼神人也，見秀記言：「此尼當生兜率。」
嘗三人同於佛殿內坐，忽聞空中聲狀如牛吼，
二人驚怖，唯秀淡然，還房取燭。
始登堦，復聞空中語曰：「諸尼避路，秀禪師歸。」
他日又與數人於禪房中坐，一尼鼾眠睡中，
見 " resp=一人頭柱殿，語曰：「勿驚秀尼。」
後時與諸尼同坐，一尼暫起，還見一人，
抵掌止之曰：「莫撓秀尼。」
進止俯仰，必遵律範。
欲請曜法師講《十誦律》，但有錢一千，憂事不辦。
夜夢見鵶、鵲、鸜、鵒子各乘軒車，大小稱形，
同聲唱言：「我當助秀尼講。」
及至經營，有七十檀越爭設妙供。
後又請法頴律師重講《十誦》。
開題之日，澡罐中水自然香馥。
其日就坐，更無餘伴，起懼犯獨，以諮律師，
律師答言：「不犯。」秀觀諸尼未盡如法，乃歎曰：
「洪徽未遠，靈緒稍隤，自非正己，焉能導物。」
即行摩那埵以自悔首。
合眾見之，悉共相率退思補過、慚愧懺謝。
宋元嘉七年，外國沙門求那跋摩至都，律範清高。
秀更從受戒，而青園徒眾悟解不同，思立別住。
外嚴法禁，內安禪默，庶微稱己心。
宋南昌公主及黃修儀，以大明七年八月，共施宜知地以立精舍。
秀麻衣藿食，躬執泥瓦，夙夜盡勤，製龕造像，無所不備。
同住十餘人皆以禪定為業。
泰始三年，明帝勅以寺從其所集，宜名禪林。
秀手寫眾經，別立經臺置在于堂內。
娑伽羅龍王二兄弟現迹彌日，示其擁護，知識往來無不見者。
每奉請聖僧，果食之上必有異迹。
又嘗七日供養禮懺訖，攝心澍想，即見二胡僧舉手共語，
一稱彌呿羅，一稱毘佉羅，所著袈裟色如熟桑椹。
秀即以泥染衣，色令如所見。
他日又請阿耨達池五百羅漢，復請罽賓國五百羅漢，又請京邑大德二旬大會。
第二日又見一胡僧，合眾疑之。
因即借問，云從罽賓來至已一年。
使守門者密加覘視，多人共見從宋林門出，
始行十餘步，奄忽不見。
又曾浴聖僧，內外寂靜，唯有 #CB03138;杓之聲。
其諸瑞異皆類此也。
齊文惠帝、竟陵文宣王厚相禮待，供施無廢。
年耆力弱，不復能行，梁天監三年，勅見聽乘輿至內殿。
五年六月十七日，苦心悶，不復飲食。
彭城寺慧令法師，六月十九日夢見一柱殿嚴麗非常，謂是兜率天宮。
見淨秀在其中，令即囑之：「得生好處，勿忘將接。」
秀曰：「法師兄是大丈夫，弘通經教，自應居勝地。」
令聞秀病，往看之，述夢中事。
至七月十三日小間，自夢見幡蓋樂器在佛殿西。
二十二日，請相識僧會別。
二十七日告諸弟子：「我升兜率天。」
言絕而卒，年八十九。
other:: 
##  2 禪林寺僧念尼傳
禪林寺僧念尼傳二 ^945a8

僧念，本姓羊，泰山南城人也。
父彌，州從事史。念即招提寺曇叡法師之姑也。
珪璋早秀，才監明達，立德幼年。
十歲出家，為法護尼弟子，從師住太后寺。
貞節苦心，禪思精密，博涉多通，文義兼美。
蔬食禮懺，老而彌篤，誦《法華經》日夜七遍。
宋文、孝武二帝常加資給。
齊永明中移住禪林寺，禪範大隆，諮學者眾。
司徒竟陵王四事供養。
年九十，梁天監三年卒，葬秣陵縣中興里內。
other:: 
##  3 成都長樂寺曇暉尼傳
成都長樂寺曇暉尼傳三 ^945c10

曇暉，本姓青陽，名白玉，成都人也。
幼樂修道，父母不許。
元嘉九年，有外國禪師畺良耶舍入蜀大弘禪觀。
暉年十一，啟母求請禪師，欲諮禪法，母從之。
耶舍一見，歎此人有分，令其修習，囑法育尼使相左右。
母已許嫁於暉之姑子，出門有日。
不展餘計，育尼密迎還寺。
暉深立誓願：「若我道心不遂，遂致逼迫者，當以火自焚耳。」
刺史甄法崇聞之，遣使迎暉，集諸綱佐及有望之民，請諸僧尼窮相難盡。
法崇問曰：「汝審能出家不？」
答曰：「微願久發，特乞救濟。」
法崇曰：「善。」遣使語姑，姑即奉教。
從法育尼出家，年始十三矣。
從昱學修觀行，裁得稟受，即於座末便得入定，
見東方有二光明，其一如日而白，其一如月而青。
即於定中立念云：「白者必是菩薩道，青者聲聞法。
若審然者，當令青者銷而白光熾。」
即應此念，青光遂滅，白光熾滿。
及至起定，為昱尼說。
昱尼善觀道，聞而歡喜讚善。
時同坐四十餘人莫不見歎其希有也。
後婿心疑以為姧詐，相率抄取將歸其家。
曇暉時年十六矣，以婢使營衛不受侵逼。
婿無如之何，復以訴州。
刺史賞異，問畺良耶舍，答曰：「此人根利，慎勿違之。
若婿家須相分解，費用不足者，貧道有一蒼頭即為隨喜。」
於是解釋。後於禪中自解佛性常住大乘等義，並非師受。
時諸名師極力問難，無能屈者，於是聲馳遠近，莫不歸服。
宋元嘉十九年，臨川王臨南兗延之至鎮，時年二十一。
驃騎牧陝復携住南楚，男女道俗北面擁#CB00416;者千二百人。
歲月稍淹，思母轉至，固請還鄉。
德行既高，門徒日眾，於市橋西北自營塔廟，殿堂廂廊倏忽而成。
復營三寺，皆悉神速，莫不歎服，稱有神力焉。
年八十三，天監三年而卒。
初張峻隨父母益州，嘗忽然直往不令預知。
同行賓客三十許人坐始定，便下菓糉並悉時珍。
刺史劉悛後嘗率往，亦復如之。
梁宣武王嘗送物，使暉設百人會。
本言不出，臨中自往。
及至乃有三百僧，并王佐吏近四百人。
將欲行道，遣婢來倩人下食，王即遣入，
唯見二弟子及二婢奠食，都無雜手力，王彌復歎之不可量也。
或有問暉者曰：「見師生徒不過中家之產，
而造作云為有若神化，何以至此耶？」
答云：「貧道常自無居貯，若須費用，役五三金而已，
隨復有之，不知所以而然。」
故談者以為有無盡藏焉。
時又有花光尼，本姓鮮于，深禪妙觀，洞其幽微。
遍覽三藏，傍兼百氏，尤能屬文。
述暉贊頌，詞旨有則，不乖風雅焉。
other:: 
##  4 偽高昌都郎中寺馮尼傳
偽高昌都郎中寺馮尼傳四 ^945c20

馮尼者，本姓馮，高昌人也。
時人敬重，因以姓為號。
年三十出家，住高昌都郎中寺，菜蔬一食，戒行精苦。
燒六指供養，皆悉至掌。
誦《大般涅槃經》，三日一遍。
時有法惠法師，精進邁群，為高昌一國尼依止師。
馮後忽謂法惠言：「阿闍梨未好，馮是闍梨善知識。
闍梨可往龜茲國金花帳下直月聞，當得勝法。」
法惠聞而從之，往至彼寺見直月。
直月歡喜以蒲萄酒一升與之令飲。
法惠驚愕：「我來覓勝法，翻然飲我，非法之物不肯飲。」
直月推背急令出去。
法惠退思，我既遠來未達此意，恐不宜違，即頓飲之。
醉吐迷悶，無所復識。
直月便自他行。法惠酒醒，自知犯戒，追大慚愧，
自搥其身，悔責所行，欲自害命。
因此思惟得第三果。
直月還問曰：「已得耶？」
答曰：「然。」因還高昌，未至二百里，初無音信，馮呼尼眾遠出迎候。
先知之迹皆類此也，高昌諸尼莫不師奉。
年九十六，梁天監三年卒。
other:: 
##  5 梁閑居寺慧勝尼傳
梁閑居寺慧勝尼傳五 ^946b13

慧勝，本姓唐，彭城人也。
父僧智，寓居建康。
勝幼願出家，以方正自立，希於語言，言必能行，
身無輕躁，旬日不出戶牖，見之者莫不敬異。
以宋元嘉二十一年出家，時年十八，為淨秀尼弟子，住禪林寺。
具戒以後，講《法華經》，隨集善寺緒尼學五門禪，
後從草堂寺思隱、靈根寺法穎，備修觀行。
奇相妙證，獨得懷抱。
人見而問之，皆答云：「罪無輕重，一時發露。
懺悔懇惻，以晝係夜。」
貴賤崇敬，供施不斷。
年八十一、梁天監四年卒，葬于白板山也。
other:: 
##  6 東青園寺淨賢尼傳
東青園寺淨賢尼傳六 ^946c3

淨賢，本姓弘，永世人也。
住青園東寺，有幹局才能，而好修禪定。
博窮經律，言必典正，雖不講說，精究旨要。
宋文皇帝善之。湘東王彧，齠齓之年，眠好驚魘，
勅從淨賢尼受三自歸，悸寐即愈。
帝益相善，厚崇供施，內外親賞。
及明帝即位，禮待益隆，資給彌重，建齋設講相繼不絕。
當時名士莫不宗敬。
後總寺任十有餘載。
年七十五，梁天監四年而卒。
復有惠高、寶顒，皆知名。
惠高坐禪誦經，勤營眾務。
寶顒講《法華經》，明於觀行。
other:: 
##  7 竹園寺淨淵尼傳
竹園寺淨淵尼傳七 ^946c14

淨淵，本姓時，鉅鹿人也。
幼有成人之智，五六歲時甞聚沙為塔，
刻木作像，燒香拜敬，彌日不足。
每聞人言，輒難盡，取其理究。
二十出家，戀慕膝下，不食不寢，飲水持齋，
諫曉不從，終竟七日。
自爾之後蔬食長齋，戒忍精苦不由課勵，
師友嗟敬，遠近稱譽。
齊文帝大相欽禮，四事供養，信驛重沓。
年七十一，天監五年卒也。
other:: 
##  8 竹園寺淨行尼傳
竹園寺淨行尼傳八 ^946c25

淨行，即淨淵尼第五妹也。
幼而神理清秀，遠識遒贍。
爽烈有志分，風調舉止每輒不群。
少經與太秣令郭洽妻臧氏相識，洽欲害其妻，言泄于路。
行請兄諫洽，洽不從之。
行密語臧氏，臧氏不信，行執手慟泣。
於是而反，後一二日洽果害之。
及年十七，從法施尼出家，住竹園寺。
學成實、毘曇、涅槃、華嚴，每見事端已達旨趣，探究淵賾博辯無窮。
齊竟陵文宣王蕭子良厚加資給，僧宗、
寶亮二法師雅相賞異，及請講說，聽眾數百人，
官第尼寺法事連續，當時先達無能屈者。
竟陵王後區品學眾欲撰僧錄，莫可與行為輩。
後有尼聰朗特達，博辯若神，行特親狎之；
眾亦以為後來之秀，可與行為儔也。
行晚節好禪觀、菜食精苦，皇帝聞之雅相歎賞。
年六十六，天監八年而卒，葬于鍾山。
other:: 
##  9 南晉陵寺釋令玉尼傳
南晉陵寺釋令玉尼傳九 ^947a5

令玉，本姓蔡，建康人也。
少出家，住何后寺禪房，為淨曜尼弟子。
淨曜律行純白，思業過人，玉少事師長恭勤匪懈。
始受十戒，威儀可觀，及受具足，禁行清白有若氷霜。
博尋五部，妙究幽宗，雅能傳述。
宋邵陵王大相欽敬，請為南晉陵寺主，固讓不當。
王不能屈，以啟元徽，元徽再勅，事不獲免。
在任積年，不矜而莊，不厲而威。
年七十六，梁天監八年卒。
寺復有令惠、戒忍、慧力，並顯名。
令惠誦《妙法蓮華》、《維摩》、《勝鬘》等經，勤身蔬飯，卓然眾表。
戒忍聰朗好學，經目不忘。
惠力雅識虛通，無所矯競。
other:: 
##  10 閑居寺僧述尼傳
閑居寺僧述尼傳十 ^947a22

僧述，本姓懷，彭城人也。
父僧珍，僑居建康。
述幼而志道，八歲蔬食。
及年十九，以宋元嘉二十四年從禪林寺淨秀尼出家，
節行清苦，法檢不虧。
遊心經律，靡不遍覽。
後偏功《十誦》，文義優洽。
復從隱、審二法師，諮受祕觀，遍三昧門。
移住禪林寺，為禪學所宗。
去來投集，更成囂動，述因有隱居之志。
宋臨川王母張貴嬪聞之，捨所居宅欲為立寺，時制不許輒造。
到元徽二年九月一日，汝南王母吳充華啟勅即就，締構堂殿房宇五十餘間。
率其同志二十人以禪寂為樂，名曰閑居。
述動靜守貞，不斆浮飾。
宋齊之季世道紛喧，且禪且寂風塵不擾。
齊文帝、竟陵文宣王大相禮遇，修飾一寺事事光奇，四時供養未曾休息。
及大梁開泰，天下有道，白黑敬仰四遠雲萃。
而述不蓄私財，隨得隨散，或賬濟四眾，或放生乞施。
造金像五軀，並皆壯麗。
寫經及律一千餘卷，縹帙帶軸寶飾新嚴。
年八十四，梁天監十四年而卒，葬于鍾山之陽也。
other:: 
##  11 西青園寺妙禕尼傳
西青園寺妙禕尼傳十一 ^947b6

妙禕，本姓劉，建康人也。
齠綺之年而神機秀發。
幼出家，住西青園寺，戒行無點，神情超悟。
敦信布惠莫不懷之，雅好談說尤善言笑。
講《大涅槃經》、《法華》、《十地》，並三十餘遍。
《十誦》、《毘尼》每經敷說，隨方導物，利益弘多。
年七十，天監十二年卒也。
other:: 
##  12 樂安寺釋惠暉尼傳
樂安寺釋惠暉尼傳十二 ^947b26

慧暉，本姓駱，青州人也。
六歲樂道，父母不聽。
至年十一，斷葷辛滋味，清虛淡朗姿貌詳雅。
讀《大涅槃經》，誦《法華經》。
及年十七，隨父出都，精進勇猛，行人所不能行。
父母愛焉，聽遂其志。
十八出家，住樂安寺，從斌、濟、柔、次四法師，
聽《成實論》及《涅槃》諸經。
於十餘年中欝為義林，京邑諸尼無不諮受。
於是法筵頻建，四遠雲集，講說不休，禪誦無輟。
標心正念，日夕忘寢，王公貴賤無不敬重，十方 #CB01321;遺四時殷競。
所獲之財追造經像，隨宜遠施。
時有不泄者，改緝樂安寺，莫不新整。
年七十三，天監十三年而卒，葬于石頭崗。
時復有慧音，以禮誦為業也。
other:: 
## 13 邸山寺釋道貴尼傳
邸山寺釋道貴尼傳十三 ^947c4

道貴，本姓壽，長安人也。
幼清夷沖素，善研機理，志幹勤整，精苦過人。
誓弘大化，葷鮮不食，濟物為懷，弊衣自足。
誦《勝鬘》、《無量壽經》不捨晝夜。
父母愛念，使其為道。
十七出家，博覽經律究委文理，不羨名聞，唯以習道為業。
觀境入定，行坐不休。
悔過發願，言辭哀懇，聽者震肅。
齊竟陵文宣王蕭子良善相推敬，為造頂山寺以聚禪眾。
請貴為知事，固執不從；請為禪範，然後許之。
於是結桂林下，栖寄畢世。
縱復屯雲晦景，委雪埋山，端然寂坐，曾無間焉。
得人信施，廣興福業，不以纖毫自潤己身。
年八十六，天監十五年而卒，葬于鍾山之陽也。
other:: 
##  14 山陰招明寺釋法宣尼傳
山陰招明寺釋法宣尼傳十四 ^947c18

法宣，本姓王，剡人也。
父道寄，世奉正法。
宣幼而有離俗之志，年始七歲而蔬食苦節。
及至十八誦《法華經》，首尾通利，解其指歸。
坐臥輒見，帳蓋覆之。
驟有媒娉，誓而弗許。
至年二十四，父母携就剡齊明寺德樂尼，
改服從禁，即於是日帳蓋自消。
博覽經書，深入理味。
成戒以後，鄉邑時人望昭義道，莫不服其精致。
逮宋氏之季有僧柔法師，周遊東夏講宣經論。
自嶀、嵊而之禹穴，或登靈隱，或往姑蘇。
僧柔數論之趣、惠其經書之要，咸暢其精微、究其淵奧。
及齊永明中，又從惠熙法師諮受《十誦》。
所飡日優，所見月賾，於是移住山陰招明寺，
經律遞講，聲高于越。
不立私財，以 #CB01321;施之物修飾寺宇，
造構精華，狀若神工。
寫經鑄像，靡不必備。
吳郡張援、頴川庾詠、汝南周顒，皆時之名秀，莫不躬往禮敬。
齊巴陵王蕭照胄出守會稽，厚加供待。
梁衡陽王元簡到郡請為母師。
春秋八十有三，梁天監十五年而卒。
比丘尼傳卷第四梁
 ^948a6
