
other:: 大方等大集經卷第四十一
translator:: 隋天竺三藏那連提耶舍譯
pin:: 
##  8 星宿品

### 1
日藏分中星宿品第八之一
爾時，欲界魔王波旬，悉見一切娑婆國土所有眾生及諸天宮合家眷屬在佛身中。
時魔波旬見已悲泣涕淚橫流，心大懊惱遍身汗出，啼哭失聲稱怨大喚。
或起、或立、或坐、或行，入出家居東西狂走，
頻申欠呿怖懼慞惶，憤歎長歔喘息麁短，
合眼張口吐舌舐身，露背現胸申臂縮脚，
搖動頭項索手揩摩，種種施為受大苦惱，
乃至一切魔之眷屬，心內愁憂亦復如是。 ^270c14

時魔波旬有一軍主，名戒依止，見王身心如是煎迫，
說偈問言：
　　「何故愁惱獨行住，唱喚馳走似顛狂，
　　出入家居心不安？
　如是因緣願王說。」 ^270c22

時魔波旬聞是語已，倍更懊惱啼哭雨淚，
說偈答言：
　　「我今身體汗遍流，心中分裂如刀割，
　　啼哭眼中淚如血，為覩瞿曇現變通。
　　其形廣大無有邊，剎土悉皆居腹內，
　　我失臣民及眷屬，境界宮殿悉空虛。
　　復有十方大眾來，充滿於此娑婆界，
　　各設無邊大供養，禮拜圍繞或往還，
　　令我自在無威力，伴侶眷屬歸於彼。
　　如來有是大神力，云何令我心不愁？」 ^270c26

時戒依止大魔軍主為於波旬復說偈言：
　　「我所統領諸軍眾，強壯勇健實難當，
　　刀輪奮擊擬如來，須臾破身令粉碎。」 ^271a7

時魔波旬說偈答言：
　　「我等諸軍及眷屬，久已歸依佛世尊，
　　設欲自往生惡心，即見項邊帶枷鏁。」 ^271a10

時戒依止大魔軍主復說偈言：
　　「我今多設諸方便，誘誑於彼惡怨家，
　　詐現親善作知識，得便然後當摧滅。」 ^271a13

時魔波旬說偈答言：
　　「若我發起毒惡心，如是方便欲毀佛，
　　即見死屍繫頸下，如是臭惡難可看。」 ^271a16

時戒依止大魔軍主復說偈言：
　　「一切欲界屬於魔，唯有天人信歸佛，
　　諸惡毒龍亦王領，願勅速害瞿曇身。」 ^271a19

時魔波旬復說偈答：
　　「若審知龍有力能，我已荒迷汝自勅，
　　若實能壞瞿曇者，我還得土復本心。」 ^271a22

爾時，戒依止大魔軍主即自念言：「世間難摧，
謂三種毒：一者、天魔；二者、惡龍；三者、得定五通仙人。
我今魔宮已被破壞，唯龍境界牢固，光明照耀海中，威力自在眷屬圍繞不可思議。
龍既屬魔其餘兵眾悉皆統領，今當為王約勅速往壞彼瞿曇。」 ^271a25

魔波旬言：「善哉！善哉！
智慧軍主汝可疾去，到彼龍宮如是切勅，早與瞿曇共相鬪戰。」 ^271b1

時戒依止大魔軍主，辭王畢已即自舉手，
普告無量百千軍眾唱如是言：「汝等宜應速整衣鉀，
我今欲往彼龍王宮，令諸惡龍興發毒風，害瞿曇命使令破碎。」 ^271b3

如是說已，一切軍眾悉不能動。
其戒依止軍眾及身既不得前，眼中淚出身毛皆竪，
合掌向魔波旬說言：「我等今者不能得去，
沙門瞿曇姦偽多幻，知我等家繫縛於我，
令我身內一切火燃焦沸熱惱猶如湯煮，
我今如是力不自在，云何復欲假力於他？」 ^271b6

時魔波旬倍更懊惱憂愁不樂，令戒依止具以上事宣告諸龍：
「汝當為我壞瞿曇身。」 ^271b12

時諸惡龍將欲飛空而不能去，語戒依止：
「敬奉來命欲往毀壞，適生此心便不得往。」 ^271b14

時戒依止即生恐怖，作如是念：「若我今者現魔大力，
令諸惡龍心生瞋忿，以瞋忿故則能破壞瞿曇之身。」 ^271b16

時魔波旬及戒依止，化龍宮內作諸蚊虻、
蠅蛆、毒虫、死屍、人糞，臭處狼藉充滿其中。
諸龍見已於自宮室心不甘樂，作是念言：「是誰化作此惡物也？」
雖復思念莫知誰為。 ^271b18

爾時，一切四天下中諸大龍王及其男女大小眷屬悉生瞋忿，
即出宮殿至須彌下佉羅坻山。
其山平坦，於山頂頭有大聖人先所居住，
彼山周匝縱廣正等四萬由旬，一切莊嚴純是七寶，
乃至難陀、優婆難陀龍王，亦與無量百千眷屬，捨自住宮往佉羅坻大聖人處請求救濟。
彼龍奮身如須彌山，即到彼已，其身皆小猶如銅 #CB01746;。
雖如是知不能得語，各各自說我等欲往而不能動，即大憂愁瞋忿停坐。 ^271b22

爾時，復有娑伽羅龍王，亦與無量億那由他百千眷屬，
如是伊羅鉢龍王，如是善住龍王，如是德叉迦龍王，
如是阿那婆達多龍王，如是目真隣陀龍王，
如是海德龍王，如是婆婁那龍王，如是大德龍王，
如是那吒達都龍王，如是阿鉢羅邏龍王，
如是山德龍王，如是牛頭龍王，如是阿藍浮龍王，
如是伊羅鉢多龍王，如是欝車伽臂龍王，
如是婆羅 #CB07773;那龍王，
如是斯羅摩羅龍王，如是迦迦吒行龍王，
如是稽羅綺龍王，如是水行龍王，如是安闍那殊致龍王，
如是迦那迦賓闍那龍王，如是奢俱奢伏綺龍王，
乃至閉眼龍王，乃至白象腋龍王，乃至天利龍王，
乃至天婆婆遮羅龍王，乃至天迦龍王，
乃至伊羅口龍王，乃至天眼赤龍王，乃至端正龍王，
乃至光行龍王，乃至此間閻浮提地八十六千諸大龍王，
時彼一切一一龍王，各有無量百千眷屬悉皆來詣此聖人處，
請求救濟。如是乃至八十四萬諸海洲中，
一一海洲則有無量億那由他百千諸龍，各捨宮宅為救濟故來佉羅坻大聖處。 ^271c2

如是欝單羅拘盧洲中，鼻擔比龍王、大遍龍王，
彼二龍王各與無量億那由他百千諸龍眷屬圍繞，請求救濟故來到此聖人住處。 ^271c22

如是弗婆毘提洲中，蘇摩婁叉龍王、婆斯目叉龍王，
彼二龍王亦與無量億那由他百千諸眷屬圍繞，悉來到此求於救濟。 ^271c25

如是瞿耶尼洲中，曷賴多那龍王、瞿波羅婆龍王，
彼二龍王亦與無量億那由他百千諸龍眷屬圍繞前後隨從，
為求救濟故來到此大聖人處。 ^271c28

爾時，復有此四天下八萬四千一切洲中，
所有諸龍——卵生、胎生、濕生、化生如是諸龍——如在生處，
龍婦、龍男、龍女、龍子，為救濟故一切悉來此大聖人牟尼處所，
到已一切皆得小身譬如銅 #CB01746;。 ^272a2

彼龍瞋忿各作是念：「我等本身如須彌山，今者云何如是細小？」 ^272a6

時魔波旬見於諸龍，皆來入此牟尼處所悉受小身。
見已，波旬心中懊惱，亦生瞋忿怖畏不安，
語其眾軍及眷屬言：「汝等看此一切諸龍，
以我力故變其宮殿，化作一切蚊虻、毒蠅，
及餘臭惡種種糞穢，皆捨自家來詣大山聖人處所，
悉失勢力無復自在，不能毀壞沙門瞿曇。」 ^272a8

時戒依止大魔軍主白波旬言：「大王莫愁，願聽我語。
如是諸龍受此身者，非是沙門瞿曇所化，
龍自集會一處戲笑作於是身，望得方便害彼釋子。」 ^272a14

魔波旬言：「如是者善。
汝可速去聽問彼龍，說何語言作何方便，可得令彼沙門瞿曇破壞離散？
若得碎者，我境界勝，龍宮亦全。」 ^272a17

時戒依止大魔軍主，前後導從百千萬眾欲往彼山，發於自家乘空而進。
爾時，世尊宣揚過去一切諸願通達顯示究竟無餘，
一切聖人現在世者，一切牟尼處所作證，
一切眾生教化畢了，一切諸佛眷屬家生，奮迅境界皆已示現。
一切菩薩摩訶薩眾，所得壽命一種無差。
一切天、龍、夜叉、羅剎、人及非人，得見一切諸佛剎土，光明遍照種種莊嚴心皆歡喜。
十方一切餘佛剎中，此剎光明最勝巍巍，福德因緣得此殊勝。
餘佛剎中一切五通皆來此剎，供養禮拜釋迦如來。 ^272a20

是時，佛神力故，此娑婆界及十方佛土一切眾生入佛身內，
如是神通諸佛境界三摩提力。
彼諸眾生見佛身光，出過十方一切諸佛世界，普皆充滿照曜殊特能蔽餘光。
於自坐處作如是說：「釋迦如來不可思議未曾聞見。」
彼諸菩薩如是說已，各以種種華香寶衣袈裟纓絡種種音樂供養如來，
供養畢已無量百千右繞禮拜，悉皆退坐。 ^272b1

時此大眾，一切天、龍、夜叉、羅剎、阿修羅、
迦婁羅、緊陀羅、摩睺羅伽、鳩槃茶、薜荔多、
毘舍遮、富單那、迦吒富、單那，乃至一切人及非人，
亦設種種供養，如前作禮右繞畢皆退坐，如是聽法。 ^272b9

時戒依止大魔軍主，將領眷屬在於閻浮地上遊行。
爾時，如來在眾中坐，示現常身安然不動。
大魔軍主見已念言：「沙門瞿曇示現大身，
今復本形在摩伽陀國端坐不異，或能見我大魔軍眾，怖畏失力無復神通。」
彼戒依止大魔軍主復作是念：「沙門瞿曇多諸巧慧，
或能於我欲生惡心，我今先當到瞿曇所，
看彼道術方便因緣，試共談論觀其詐偽。」 ^272b13

時戒依止大魔軍主，眷屬圍繞前至佛所，
對如來立而說偈言：
　　「未能度脫於自身，生死海中得出離，
　　何以誑他眾生類，云我安汝置涅槃。」 ^272b21

爾時，如來答戒依止大魔軍主而說偈言：
　　「我久超度流轉海，更不生於諸有中，
　　慈悲愍念諸群生，是故說於出要道。
　　汝於往昔無數劫，已發最勝菩提心，
　　值遇然燈佛世尊，修行布施及持戒。
　　如是過去億千佛，悉已恭敬曾供養，
　　當得於此清淨乘，我今決定授汝記，
　　未來成佛還如我，云何乃說誑眾生？
　　我今施汝智慧眼，可念前生行本末。
　　時戒依止魔軍主，即得宿命識往身，
　　頭陀苦節習於禪，業果福德皆明了。」 ^272b26

時戒依止大魔軍主聞此偈已，念彼過去福德因緣，
對於如來五體布地，眼中淚出，長跪合掌，
作如是言：「如來世尊！
我大懊悔、我大慚愧，如大癡人如迷如醉如著鬼癲，
我念過去經一阿僧祇劫，大精進力發阿耨多羅三藐三菩提心，
行六波羅蜜，修習聖道作諸福德，值佛現在種種供養，聽受妙法發弘誓願。
乃至迦葉如來法中有一比丘說聲聞法，
有大乘人說菩薩法，我於爾時心錯、口惡謗此說人，
言是魔語或魔眷屬，大乘人邊說小乘過。
如是惡口說因緣故，我於彼中迦葉如來不授我記得阿耨多羅三藐三菩提。
以彼惡口罪業因緣，我於彼死魔界中生，受是身來已經五十七億千歲。
世尊！我寧更歷六百千年受地獄苦，終不一念失阿耨多羅三藐三菩提心，
何況退於四梵行念？」
第一、第二如是懺悔，乃至第三如是懺悔，并餘眷屬亦復如是。
「又過去世流轉際中，如是當來於生死海及在地獄，終不暫退阿耨多羅三藐三菩提心。」 ^272c8

佛言：「軍主！善哉，善哉！
善男子！若復有人，燃於大燈如須彌山，
并七寶物於無量世供養諸佛，是福德聚不如有人至心慈悲發菩提心。
何以故？發是心者，乃至供養十方諸佛，
彼過去福，此最為勝。
汝善男子！今盡此罪更莫餘念，生死五陰一切有中得導師身。」 ^272c27

爾時戒依止菩薩摩訶薩，即於坐處得法順忍，
從坐而起頭面作禮繞佛三匝，即脫身上無價寶衣真珠瓔珞供養如來。
脫布施已，說偈問言：
　　「菩薩云何修諸法？
　達了一切悉皆空，
　　觀察世間如水泡，能盡諸有無明縛。
　　一切惡見性非實，得勝無生順忍心，
　　常於菩提道中行，能令眾生得解脫。」 ^273a3

爾時，世尊答戒依止而說偈言：
　　「不動如山四種心，智慧之人乃能有，
　　無量億劫受諸苦，為愍一切諸眾生。
　　佛說禁戒堅固持，乃至不破如一點，
　　一切三世佛正法，具足圓滿悉能行。」 ^273a12

爾時，八萬四千魔軍及戒依止菩薩眷屬，
聞戒依止得授記已心大歡喜，即於佛前至心悔過，
一切皆發阿耨多羅三藐三菩提心，此菩提心名為三昧順菩提心。
得此心已，歡喜踊躍，各各脫衣以用布施，布施已坐。 ^273a17

爾時，波旬見其軍主并及眷屬已歸依佛，
心生瞋忿苦惱不安，更大怖畏作如是言：
「我今得出沙門腹中，復失眷屬，未知幾人於此得出？
作佛弟子有幾人在？
速閉城門，莫放一人令其出外，自魔境界安隱住止。」 ^273a21

爾時，世尊更為彼魔大眾眷屬說三種梵行，
所謂眾生攀緣、法攀緣、離攀緣，如虛空眼品中說。 ^273a26

爾時，一切諸天龍王，悉皆集會佉羅坻山牟尼聖人處所中住，
彼一切龍各見自形小如銅#CB01746;欲動不能，
遊行絕望思念舊體，懊惱細身宛轉彼中，
不得自在怖畏毛竪，一切相與向難陀、
跋難陀王邊，禮拜作如是言：「大王！
我龍國土，今者所有蚊虻、蒼蠅、毒虫、糞穢種種不淨，皆是瞿曇之所為也。
是故我等皆捨宮宅，來到此間求覓救濟，又不能得離於小身及以怖畏。
若能歸依佛世尊者可得免脫。」 ^273a28

是時，難陀、跋難陀龍王作如是言：「沙門瞿曇多諸方便種種幻術，
能內一切娑婆佛剎安置身中，於我龍家亦復化作一切諸惡，
令我怖畏來此求救。
今者沙門自失勢力，無復方便神通道術，身今如本坐舊座中豈能救我？
如是小身既造此獄，安置於我皆不得去，何能救濟令無怖畏？
一切諸龍繫屬波旬，欲界自在唯有魔力，
今可禮拜求出此難，各各還家安隱而住。」 ^273b8

爾時，伊羅婆龍王復作是言：「汝等諸龍莫生懊惱。
何以故？沙門瞿曇已能降伏魔之眷屬，
群臣人民作於弟子，唯魔王在喪失本心及其神力，云何當能救濟汝等？」
時諸龍王，聞伊羅婆如是說已，或有禮拜四天王者，
或有禮拜帝釋天者，或有禮拜須夜摩天，
或有禮拜刪兜率陀，或有禮拜化樂天者，
或有禮拜他化自在，或有禮拜大梵天者。 ^273b16

爾時，娑伽羅龍王復語一切諸龍王言：
「汝等不見彼諸天王、人及非人、聖賢雜類，禮拜供養沙門瞿曇而歸依耶？」
爾時諸龍即復歸依其餘仙聖。 ^273b24

時彼山頂有六聖人：第一名蘇尸摩、第二名那籌、
第三名阿收求多、第四名毘梨呵、第五名婆揭蒱、
第六名殊致阿羅娑〔隋言光味〕。
彼一切龍，或有歸於蘇尸摩邊作禮拜者，
或有歸依於那籌者，或有禮拜阿收求多，
或有禮拜毘梨呵者，或有歸依婆揭蒱者，或有歸依殊致羅娑。
彼一切龍，皆悉歸命此六聖人請求救濟，
是六聖人得五神通，悉各在於雪山邊住。 ^273b27

彼五聖人皆在殊致羅娑菩薩摩訶薩大聖人所，聽於正法。
時殊致羅娑菩薩，亦以種種無量言辭，讚歎釋迦如來神德。
時五聖人悉聞一切龍王哭聲，求乞救濟。
聞已即起，白殊致羅娑菩薩摩訶薩言：
「大德頗聞彼龍啼哭、 #CB00079;咷、求救聲不？」 ^273c6

答言：「已聞。」
「大士！今聖人處，一切諸龍大懊惱心，我等聞知尚欲往救，況大德乎？
唯願慈悲往至彼所，救一切龍與其解脫。」 ^273c12

時殊致羅娑大聖人言：「汝等可往，我未及去。
所以者何？此中大天、龍王、夜叉，百千萬眾今對我坐，
問離障礙四梵行法，彼心歡喜聽我所說。」 ^273c14

時五聖人禮彼殊致羅娑大士三匝繞已，
以神通力飛騰虛空，到佉羅坻大山頂頭牟尼聖人處所。 ^273c17

爾時，彼處一切龍王，見五聖人心生歡喜，
恭敬禮拜作如是言：「汝等大仙福德之人，
智慧方便一切莊嚴，於苦惱中已到彼岸，願救濟我出惡獄中令得解脫。」 ^273c20

彼五聖人如是答言：「我等不能救濟汝等。
所以者何？現今雪山有大菩薩名殊致羅娑，
諸聖人中最大智慧大解方便，彼菩薩能與汝解脫，汝可一心求哀勸請。」 ^273c23

諸龍聞已，如是異身同共合掌，遙向殊致羅娑聖人，
恭敬禮拜皆唱是言：「大德聖人！
願救濟我願憐愍我。」 ^273c27

爾時，殊致羅娑菩薩摩訶薩，聞彼龍王唱救濟聲，
即與大天緊那羅等，夜叉羅剎百千萬人前後圍繞，
以神通力發於雪山乘空而往，到佉羅坻山頂。
時諸龍王見彼聖人，各各恭敬合掌禮拜，
一心同聲作如是言：「大仙聖人願救濟我，
於此獄中與我解脫，令我自身及以眷屬，安隱還家離諸苦惱。」 ^273c29

爾時，殊致羅娑菩薩善解方便知世因緣，
欲為諸龍說星宿法：「星宿法者，各有度數和合時節，
合時則易、不合則難。
時節未合不得解脫，諦聽次第，我當為汝分別解說。 ^274a7

「今此月者名奢婆拏，星宿名為富那婆藪，
富那婆藪屬此五月，此月復繫屬於日天。
汝諸龍王，與此星辰時未和合。」 ^274a10

爾時，娑伽羅龍王白殊致羅娑菩薩言：「大士！
是星宿者本誰所說？
誰作大星、誰作小星、誰作日月？
何日之中何星在先？
於虛空中復誰安置三十日月、十二月年？
云何為時？繫屬何處、姓何字誰？
何善何惡、何食何施？
若為是晝若為是夜，日月星宿復若為行，
何者名為月初一日、何者滿月？
若為時節若為行度，一一各幾？
復若為停、幾許時行？
何者是輕、何者是重？
何者是合、何者非合？
云何力多、云何力少？
云何名為日前後行？
上行幾影、下行幾影？
影有幾步名曰為轉初轉？
云何月北月南？云何次第？
大士！汝於諸聖第一最尊，願愍我龍具足解說，我等聞已脫苦奉行。」 ^274a13

爾時，殊致羅娑菩薩告諸龍言：「大王！
過去世時，此賢劫初有一大城名曰瞻波，彼中人民和合熾盛。
有一天子名大三摩多，端正少雙才智聰明正法行化，
常樂寂靜不著世榮，為諸人民之所宗仰，恭敬禮拜而侍衛之。
彼三摩多清淨慈悲，愍念眾生猶如赤子，不樂愛染常自潔身。
王有夫人多貪色欲，王既不幸無處遂心，
曾於一時遊戲園苑，獨在林下止息自娛，
見驢命群根相出現，慾心發動脫衣就之。
驢見即交遂成胎藏，月滿生子，頭耳口眼悉皆似驢，
唯身類人而復麁澁， #CB00661;毛被體與畜無殊。
夫人見之心驚怖畏，即便委棄投於屏中，以福力故處空不墜。 ^274a26

「時有羅剎婦名曰驢神，見兒不污念言：『福子。』
遂於空中接取洗持，將往雪山乳哺畜養，猶如己子等無有異。
及至長成教服仙藥，與天童子日夜共遊。 ^274b10

「復有大天亦來愛護此兒，飲食甘果藥草身體轉異，
福德莊嚴大光照耀，如是天眾同共稱美，
號為佉盧虱吒〔隋言驢脣〕大仙聖人。
以是因緣彼雪山中并及餘處，悉皆化生種種好華，
種種好果，種種好藥，種種好香，種種清流，
種種和鳥，在所行住並皆豐盈，以此藥果資益因緣，
其餘形容麁相悉轉身體端正，唯脣似驢，是故名為驢脣仙人。 ^274b13

「是驢仙人學於聖法，經六萬年翹於一脚，日夜不下無有倦心。
天見大仙如是苦行，時諸梵眾及帝釋天，
并餘上方欲色界等，和合悉來禮拜供養，
乃至龍眾、修羅、夜叉一切雲集，所有仙聖修梵行人，皆來到此驢聖人邊。
種種供奉讚歎稱揚：『如是苦行生來未覩。』
設供養已合掌問言：『大仙聖人欲求何等？
唯願為我諸天說之，若我力能即當相與終不悋惜。』 ^274b21

「爾時，驢脣聞是語已，內心慶幸答諸天言：『必能稱我情所求者今當略說。
我念宿命，過去劫時見虛空中有諸列宿日月五星，
晝夜運行各守常度，為於天下而作照明。
我欲了知分別識解，愍暗瞑故不憚劬勞。
此賢劫初無如是事，汝等一切諸天、龍神憐我故來，
願說星辰日月法用，猶如過去置立安施，
造作便宜善惡好醜，如我所願具足說之。』 ^274b29

「一切天言：『大德仙人！
此事甚深非我境界。
若為憐愍一切眾生，如過去時願速自說。』 ^274c7

「爾時，佉盧虱吒仙人告一切天言：『初置星宿昴為先首，眾星輪轉運行虛空。』
告諸天眾：『說昴為先其事是不？』
爾時，日天而作是言：『此昴宿者常行虛空歷四天下，
恒作善事饒益我等，我知彼宿屬於火天。』 ^274c9

「是時，眾中有一聖人名大威德，復作是言：
『彼昴宿者我妹之子，其星有六形如剃刀，
一日一夜歷四天下行三十時，屬於火天姓鞞耶尼，屬彼宿者祭之用酪。』 ^274c14

「佉盧虱吒仙人語諸天曰：『如是，如是，如汝等言，我今以昴為初宿也。 ^274c17

「『復次置畢為第二宿，屬於水天，姓頗羅墮。
畢有五星形如立叉，一日一夜行四十五時，屬畢宿者祭用鹿肉。 ^274c20

「『復次置觜為第三宿，屬於月天，即是月子，姓毘梨伽耶尼。
星數有三形如鹿頭，一日一夜行十五時，屬觜宿者祭根及果。 ^274c23

「『次復置參為第四宿，屬於日天，姓婆私失絺。
其性大惡多於瞋忿，止有一星如婦人黶，
一日一夜行四十五時，屬參宿者祭用醍醐。 ^274c26

「『次復置井為第五宿，屬於日天，姓婆私失絺。
其有兩星形如脚跡，一日一夜行十五時，屬井宿者以粳米華和蜜祭之。 ^275a1

「『次復置鬼為第六宿，屬歲星天，歲星之子，
姓炮波那毘，其性溫和樂修善法。
其有三星猶如諸佛胸前滿相，一日一夜行三十時，屬鬼星者亦以粳米華和蜜祭之。 ^275a4

「『次復置柳為第七宿，屬於蛇天，即姓蛇氏。
止有一星如婦女黶，一日一夜行十五時，屬柳星者祭用乳糜。
右此七宿當於東門。 ^275a8

「『次置南方第一之宿名曰七星，屬於火天，姓賓伽耶尼。
其有五星，形如河岸，一日一夜行三十時，屬七星者宜用粳米烏麻作粥祭之。 ^275a11

「『次復置張為第二宿，屬福德天，姓瞿曇彌。
其星有二形如脚跡，一日一夜行三十時，屬張宿者毘羅婆果以用祭之。 ^275a15

「『次復置翼為第三宿，屬於林天，姓憍陳如。
其有二星形如脚跡，一日一夜行十五時，屬翼星者用青黑豆煮熟祭之。 ^275a18

「『次復置軫為第四宿，屬沙毘梨帝天，姓迦遮延，蝎仙之子。
其星有五形如人手，一日一夜行三十時，屬軫星者作莠稗飯而以祭之。 ^275a21

「『次復置角為第五宿，屬喜樂天，姓質多羅延尼，乾闥婆子。
止有一星如婦人黶，一日一夜行十五時，屬於角者以諸華飯而用祭之。 ^275a24

「『次復置亢為第六宿，屬摩姤羅天，姓迦栴延尼。
其有一星如婦人黶，一日一夜行十五時，屬亢星者當取菉豆和蘇蜜煮以用祭之。 ^275a27

「『次復置氐為第七宿，屬於火天，姓些吉利多耶尼。
氐有二星形如脚跡，一日一夜行四十五時，屬氐宿者取種種華作食祭之。
右此七宿當於南門。 ^275b1

「『次置西方第一之宿其名曰房，屬於慈天，姓阿藍婆耶尼。
房有四星形如纓絡，一日一夜行三十時，屬房宿者酒肉祭之。 ^275b5

「『次復置心為第二宿，屬帝釋天，姓迦羅延那。
心有三星形如大麥，一日一夜行十五時，屬心星者以粳米粥而用祭之。 ^275b8

「『次復置尾為第三宿，屬獵師天，姓迦遮耶尼。
尾有七星形如蝎尾，一日一夜行三十時，屬尾星者以諸果根作食祭之。 ^275b11

「『次復置箕為第四宿，屬於水天，姓特叉迦旃延尼。
箕有四星形如牛角，一日一夜行三十時，屬箕宿者取尼拘陀皮汁祭之。 ^275b14

「『次復置斗為第五宿，屬於火天，姓摸伽邏尼。
斗有四星如人拓地，一日一夜行四十五時，屬斗宿者末粳米華和蜜祭之。 ^275b17

「『次復置牛為第六宿，屬於梵天，姓梵嵐摩。
其有三星形如牛頭，一日一夜行於六時，屬牛宿者以醍醐飯而用祭之。 ^275b20

「『次復置女為第七宿，屬毘紐天，姓帝利迦遮耶尼。
女有四星如大麥粒，一日一夜行三十時，屬女宿者以鳥肉祭之。
右此七宿當於西門。 ^275b23

「『次置北方第一之宿名為虛星，屬帝釋天，
娑婆天子，姓憍陳如。
虛有四星其形如烏，一日一夜行三十時，屬虛宿者煮烏豆汁而用祭之。 ^275b27

「『次復置危為第二宿，屬多羅拏天，姓單那尼。
危有一星如婦人黶，一日一夜行十五時，屬危宿者以粳米粥而用祭之。 ^275c2

「『次復置室為第三宿，屬蛇頭天，蝎天之子，姓闍都迦尼拘。
室有二星形如脚跡，一日一夜行三十時，屬室星者肉血祭之。 ^275c5

「『次復置辟為第四宿，辟屬林天，婆婁那子，姓陀難闍。
辟有二星形如脚跡，行一日一夜四十五時，屬辟星者以肉祭之。 ^275c8

「『次復置奎為第五宿，屬富沙天，姓阿虱吒排尼。
奎有一星如婦女黶，一日一夜行三十時，屬奎宿者以酪祭之。 ^275c11

「『次復置婁為第六宿，屬乾闥婆天，姓阿舍婆。
婁有三星形如馬頭，一日一夜行三十時，屬婁星者以大麥飯并肉祭之。 ^275c14

「『次復，置胃為第七宿，屬閻摩羅天，姓跋伽毘。
胃有三星形如鼎足，一日一夜行三十時，屬胃宿者粳米烏麻及以野棗而用祭之。
右此七宿當於北門。 ^275c17

「『二十八宿有五宿行四十五時，所謂畢、
參、氐、斗、辟等。』二十八宿言義廣多，難曉深趣不可具宣，我今略說。」 ^275c20

說是宿時，同聞諸天，皆悉歡喜。
大集經卷第四十一
 ^275c22
