
fen:: 
di:: 
zhang:: 
jie:: 瑜伽師地論卷第六十一
author:: 彌勒菩薩說
translator:: 三藏法師玄奘奉　詔譯
攝決擇分中有尋有伺等三地之四
xiang:: 
#####  4項 重引經解釋

mu:: 
###### 1目 出愛王經

復次，如佛世尊為出愛王所說經言：彼王一時往詣佛所，
頂禮佛足，白言：世尊！
有一沙門、若婆羅門來至我所，以不真實過失，
現前呵諫於我，我於爾時，其心不生悔惱憂慼。
何以故？觀此過失，於我自身都不見故。
又有沙門、若婆羅門來至我所，以不真實功德，
現前讚勸於我，我於爾時，心亦不生歡喜踊躍。
何以故？觀此功德，於我自身都不見故。
彼諸沙門及婆羅門既退還已，我便獨處空閑靜室，
生如是心籌量尋伺：我當云何了知諸王真實過失、真實功德？
若我知者，當捨其失，當修其德。
誰有沙門、或婆羅門，能了諸王真實過失、
真實功德，亦能為我廣開示者？
既尋伺已，便作是念：唯我世尊一切知者、
一切見者，定當了知諸王所有真實過失、
真實功德，我今當往佛世尊所，請問斯義。 ^638a19

故我今者來至佛所，請決是義，唯願如來為我開示。
世尊！云何諸王真實過失？
云何諸王真實功德？
作是請已。 ^638b6

爾時，世尊告出愛王曰：大王！
大王今者應當了知王之過失、王之功德、
王衰損門、王方便門、王可愛法，及能引發王可愛法。 ^638b8

云何名為王之過失？
大王當知！王過失者略有十種。
王若成就如是過失，雖有大府庫、有大輔佐、
有大軍眾，然不可歸仰。
何等為十？一、種姓不高，二、不得自在，三、
立性暴惡，四、猛利憤發，五、恩惠奢薄，六、
受邪佞言，七、所作不思不順儀則，八、不顧善法，
九、不知差別忘所作恩，十、一向縱任專行放逸。 ^638b12

云何名王種姓不高？
謂有國王，隨一下類王家而生，非宿尊貴；
或雖於此王家而生，賤女之子，不相似子；
或是大臣、輔相、國師、群官等子。
如是名王種姓不高。 ^638b19

云何名王不得自在？
謂有國王，為諸大臣、輔相、國師、群官所制，
不隨所欲作所應作，錫賚群臣；於妙五欲，亦不如意歡娛遊戲。
如是名王不得自在。 ^638b22

云何名王立性暴惡？
謂有國王，諸群臣類或餘人等，隨於一處現行少小不如意事，
即便對面擯黜，發麁惡言，咆勃忿恚，顰蹙而住，時生憤發。
設不對面，背彼向餘而作於前擯辱等事。
設不對面、亦不背彼向餘而作於前黜罵等事，
然唯內意憤恚欝怏，懷惱害心，懷怨恨心，然不長時持憤恚心相續不捨。
復有內意憤恚欝怏，懷惱害心、懷怨恨心，亦於長時持憤恚心相續不捨。
由如是相對面暴惡、背面暴惡、懊恚暴惡、
暫時暴惡、長久暴惡，如是名王立性暴惡。
大王當知！長久暴惡名獲大罪，非是餘者。 ^638b27

云何名王猛利憤發？
謂有國王，諸群臣等有小愆過、有少違越，
便削封祿，奪去妻妾，或以重罰而刑罰之。
如是名王猛利憤發。 ^638c10

云何名王恩惠奢薄？
謂有國王，諸群臣等供奉侍衛，雖極清淨，
善稱其心，而以微劣軟言慰喻；頒賜爵祿、
酬賞勳庸不能圓滿，不順常式。
或損耗已、或稽留已、或推注已、或怨恨已。
然後方與。如是名王恩惠奢薄。 ^638c14

云何名王受邪佞言？
若有國王，諸群臣等實非聰叡，有聰叡慢，
貪濁偏黨，不閑憲式，情懷謀叛，不修善政，
聽受信用如是輩人所進諫議，由此因緣，
王務、財寶、名稱、善政並皆衰損。
如是名王受邪佞言。 ^638c19

云何名王所作不思不順儀則？
謂有國王，不能究察、不審究察、不能思擇、
不審思擇諸群臣輩，於彼彼務機密事中，
不堪委任而委任之，堪委任者而不委任；
堪驅役者而不驅役，不堪役者乃驅役之；
應賞賚者而刑罰之，應刑罰者而賞賚之。
又於群臣，不善安處先王儀則；由此群臣處大朝會，
餘論未終發言間絕，不敬不憚而興諫諍，
不如旨教而善奉行，不正安住王之教命。
如是名王所作不思不順儀則。 ^638c24

云何名王不顧善法？
謂有國王，不信他世，亦不曉悟；由於他世不信不悟，
便於當來善不善業、愛非愛果不能信解；
不信解故，無有羞恥，隨情造作身語意業三種惡行，
不能時時布施、修福、受齋、學戒。
如是名王不顧善法。 ^639a5

云何名王不知差別忘所作恩？
謂有國王，於諸大臣、輔相、國師及群官等其心顛倒，
不善了知忠信、伎藝、智慧差別。
以不知故，非忠信所生忠信想，於忠信所非忠信想；
無伎藝所生伎藝想，有伎藝所無伎藝想；
於惡慧所生善慧想，於善慧所生惡慧想。
彼由如是心顛倒故，於非忠信、無有伎藝、
惡慧臣所敬重愛養，忠信、伎藝、善慧臣所反生輕賤。
又諸臣等年耆衰邁，曾於長夜供奉侍衛，
知其無勢、無力、無勇，遂不敬愛，不賜爵祿、
不酬其賞；設被陵蔑，捨而不問。
如是名王不知差別忘所作恩。 ^639a10

云何名王一向縱任專行放逸？
謂有國王，於妙五欲一向沈沒、耽著嬉戲、
愛樂受行，不能時時勗勵方便作所應作，勞賚群臣。
如是名王一向縱任專行放逸。
若有國王成就如是十種過失，雖有大府庫、
有大輔佐、有大軍眾，而不可歸仰。
大王當知！此十過失，初一是王種姓過失，餘九是王自性過失。 ^639a22

云何名為王之功德？
大王當知！王功德者略有十種。
王若成就如是功德，雖無大府庫、無大輔佐、
無大軍眾，而可歸仰。
何等為十？一、種姓尊高，二、得大自在，三、
性不暴惡，四、憤發輕微，五、恩惠猛利，六、
受正直言，七、所作諦思善順儀則，八、顧戀善法，
九、善知差別知所作恩，十、不自縱任不行放逸。 ^639b1

云何名王種姓尊高？
謂有國王，處在相似王家而生，宿世尊貴，是相似子。
如是名王種姓尊高。 ^639b8

云何名王得大自在？
謂有國王，自隨所欲作所應作，勞賚群臣，
於妙五欲歡娛遊戲，於諸大臣、輔相、國師、
群官等所，凡出教命，宣布無礙。
如是名王得大自在。 ^639b11

云何名王性不暴惡？
謂有國王，諸群臣等隨於何處，雖行增上不如意事，
性能容忍，不現擯黜，不發麁言，亦不咆勃，
廣說乃至不生憤發，亦不背面而作前事，
亦不內意祕匿忿纏，亦不長夜蓄怨憤心，相續不捨。
不現暴惡、不背暴惡、不匿暴惡、不久暴惡。
如是名王性不暴惡。 ^639b14

云何名王憤發輕微？
謂有國王，諸群臣等雖有大愆、有大違越，
而不一切削其封祿、奪其妻妾，不以重罰而刑罰之，隨過輕重而行黜罰。
如是名王憤發輕微。 ^639b22

云何名王恩惠猛利？
謂有國王，諸群臣等正直現前供奉侍衛，
其心清淨、其心調順，於時時中，以正圓滿軟言慰諭；
具足頒錫爵祿、勳庸，而不令彼損耗、稽留、
劬勞、怨恨；易可供奉，不難承事。
如是名王恩惠猛利。 ^639b26

云何名王受正直言？
謂有國王，諸群臣等實有聰叡，無聰叡慢，
無濁無偏，善閑憲式，情無違叛，樂修善法，
聽受信用如是輩人所進言議，由此因緣，
國務、財寶、名稱、善法皆悉增盛。
如是名王受正直言。 ^639c2

云何名王所作諦思善順儀則？
謂有國王，性能究察、能審究察、性能思擇、
能審思擇諸群臣等，於彼彼務機密事中，
不堪委任而不委任，堪委任者而委任之；
不堪役者而不驅役，堪驅役者乃驅役之；
應賞賚者而正賞賚，應刑罰者而正刑罰；
凡有所為，審思審擇，然後方作，而不卒暴。
又於群臣，能善安處先王儀則；由此群臣雖處宴會，
終不發言間絕餘論，要待言終，恭敬畏憚而興諫諍，
如其旨教而善奉行，能正安住王之教命。
如是名王所作諦思善順儀則。 ^639c7

云何名王顧戀善法？
謂有國王，信知他世；由信知故，便於當來淨不淨業、
愛非愛果能善信解，由信解故，具足慚恥，
而不縱情作身語意三種惡行，時時思擇布施、
修福、受齋、學戒。如是名王顧戀善法。 ^639c18

云何名王善知差別知所作恩？
謂有國王，於諸大臣、輔相、國師及群官等心無顛倒，
能善了知忠信、伎藝、智慧差別。
若諸群臣忠信、伎藝及與智慧，若有若無並如實知。
於其無者輕而遠之，於其有者敬而愛之，而正攝受。
又諸臣等年耆衰邁，曾於長夜供奉侍衛，
雖知無勢、無力、無勇，然念昔恩，轉懷敬愛，
而不輕賤，爵祿、勳庸分賞無替。
如是名王善知差別知所作恩。 ^639c23

云何名王不自縱任不行放逸？
謂有國王，於妙五欲而不沈沒、耽著嬉戲、
愛樂受行，能於時時勗勵方便作所應作，勞賚群臣。
如是名王不自縱任不行放逸。
若王成就如是功德，雖無大府庫、無大輔佐、
無大軍眾，而可歸仰。
大王當知！如是十種王之功德，初一名為種姓功德，餘九名為自性功德。 ^640a2

云何名為王衰損門？
大王當知！王衰損門略有五種。
一、不善觀察而攝群臣；二、雖善觀察而攝群臣，
無恩妙行，縱有非時；三、專行放逸，不思機務；
四、專行放逸，不守府庫；五、專行放逸，不修法行。
如是五種皆悉名為王衰損門。 ^640a9

云何名王不善觀察而攝群臣？
謂有國王，於群臣等不能究察、不審究察、
不能思擇、不審思擇，忠信、伎藝、智慧差別，
攝為親侍，加以寵愛，厚賜爵祿，重賞勳庸，
最機密處而相委任，數以軟言現為慰諭。
然此群臣，所付財寶多有損費。
若遇怨敵、惡友、軍陣，彼先退敗，恐懼破散為他所勝，
遲留人後，奔北無戀，矯行惡策，動#CB01487;王政。
如是名王不善觀察而攝群臣。 ^640a14

云何名王雖善觀察而攝群臣，無恩妙行，縱有非時？
謂有國王，雖於群臣性能究察、能審究察、
性能思擇、能審思擇，忠信、伎藝、智慧差別，
攝為親侍，而不寵愛，不如其量具賜爵祿，
最機密處亦不委任，不數軟言現相慰諭。
後於一時，王遇怨敵、惡友、軍陣，廣說乃至大怖畏事命難現前，
爾時於臣方行寵愛，廣說乃至數以軟言而相慰諭。
時群臣等共相謂曰：王於今者危迫因緣，
方於我等暫行妙行，非長久心。
知此事已，雖有忠信、伎藝、智慧，隱而不現。
如是名王雖善觀察而攝群臣，無恩妙行，縱有非時。 ^640a24

云何名王專行放逸，不思機務？
謂有國王，於應和好所作所成機務等事，
而不時時獨處空閑，或與智者共正思惟、
稱量、觀察和好方便。
如是於應乖絕所作所成機務等事，於應惠施所作所成機務等事，
於應軍陣所作所成機務等事，於應攝受大力朋黨所作所成機務等事，
皆不時時獨處空閑，或與智者共正思惟、
稱量、觀察乖絕方便，乃至攝受強黨方便。
如是名王專行放逸，不思機務。 ^640b7

云何名王專行放逸，不守府庫？
謂有國王，寡營事業、拙營事業、不持事業、
不觀事業，不禁王門、不禁宮門、不禁府庫，
或於俳優、伎樂、笑弄、倡逸等所，或復耽樂博弈戲等，非量損費所有財寶。
如是名王專行放逸不守府庫。 ^640b17

云何名王專行放逸，不修法行？
謂有國王，於世所知柔和淳質、聰慧辯才、
得理解脫、巧便無害、樂無害法，所有沙門、
若婆羅門，不能數往禮敬諮詢：云何為善？
云何不善？云何有罪？
云何無罪？作何等業能致吉祥，遠離諸惡？
設得聞已，亦不勗勵如說修行，不能時時惠施、
樹福、受齋、學戒。如是名王專行放逸，不修法行。
若有國王成就如是五衰損門，當知此王退失現法、後法義利。
謂前四門退現法利，最後一門退後法利。 ^640b22

云何名為王方便門？
大王當知！王方便門略有五種。
何等為五？一、善觀察攝受群臣；二、能以時行恩妙行；
三、無放逸，專思機務；四、無放逸，善守府庫；
五、無放逸，專修法行。 ^640c4

云何名王能善觀察攝受群臣？
謂有國王，於群臣等性能究察、能審究察、
性能思擇、能審思擇，忠信、伎藝、智慧差別，攝為親侍。
如是名王能善觀察攝受群臣。 ^640c8

云何名王能善以時行恩妙行？
謂有國王，於諸群臣善觀察已，攝為親侍，
加以寵愛，隨其度量厚賜爵祿、重賞勳庸，
最機密處而相委任，數以軟言現相慰諭。
彼於一時，王遇怨敵、惡友、軍陣，大怖畏事命難現前，
即便罄竭，顯示忠信、伎藝、智慧。
如是名王能善以時行恩妙行。 ^640c12

云何名王無有放逸，專思機務？
謂有國王，於應和好所作所成機務等事，
能於時時獨處空閑，或與智者共正思惟、
稱量、觀察和好方便。
如是於應乖絕所作所成機務等事，於應惠施所作所成機務等事，
於應軍陣所作所成機務等事，於應攝受大力朋黨所作所成機務等事，
皆能時時獨處空閑，或與智者共正思惟、
稱量、觀察乖絕方便，乃至攝受強黨方便。
如是名王無有放逸，專思機務。 ^640c19

云何名王無有放逸，善守府庫？
謂有國王，廣營事業、巧營事業、善持事業、
善觀事業，善禁王門、善禁宮門、善禁府庫，
又於俳優、妓樂、笑弄、倡逸等所，不以非量而費財寶，亦不耽樂博弈戲等。
如是名王無有放逸，善守府庫。 ^640c29

云何名王無有放逸，專修法行？
謂有國王，於世所知柔和淳質、聰慧辯才、
得理解脫、巧便無害、樂無害法，所有沙門、
若婆羅門，而能數往禮敬諮詢：云何為善？
云何不善？何等有罪？
何等無罪？作何等業能致吉祥，遠離諸惡？
既得聞已，善能勗勵如說修行，亦能時時惠施、
樹福、受齋、學戒。如是名王無有放逸，專修法行。
若有國王成就如是五方便門，當知此王不退現法、後法義利。
謂前四門不退現法所有義利，最後一門不退後法所有義利。 ^641a5

云何名為王可愛法？
大王當知！略有五種諸王可愛、可樂、可欣、可意之法。
何等為五？一、世所敬愛，二、自在增上，三、
能摧怨敵，四、善攝養身，五、能往善趣。
如是五種，是王可愛、可樂、可欣、可意之法。 ^641a15

云何能引王可愛法？
大王當知！略有五種能引諸王可愛之法。
何等為五？一、恩養世間，二、英勇具足，三、
善權方便，四、正受境界，五、勤修法行。 ^641a21

云何名王恩養世間？
謂有國王，性本知足，於財寶門為性謹慎，
不邪貪著，如其所應積集財寶，不廣營求。
又有國王，性無貪悋，成就無貪白淨之法，
以自所有庫藏珍財，隨力隨能，給施一切貧窮孤露。
又有國王，柔和忍辱，多以軟言曉諭國界；
於時時間，隨其所應分賞爵祿；終不以彼非所能業、
惡業、重業役任群臣；諸有違犯可矜恕罪，
即便矜恕，諸有違犯不可恕罪，以實、以時如理治罰。
如是名王以正化法恩養世間。
由王受行如是恩養世間法故，遂感世間之所敬愛。 ^641a25

云何名王英勇具足？
謂有國王，計策無惰，武略圓滿；未降伏者而降伏之，
已降伏者而攝護之；廣營事業，如前乃至不甚耽樂博弈戲等；
又善觀察應與不應〔與，勤〕於僚庶，應刑罰者正刑罰之，應攝養者正攝養之。
如是名王英勇具足。
由王受行如是英勇具足法故，遂能感得自在增上。 ^641b8

云何名王善權方便？
謂有國王，於應和好所作所成機務等事，
如前乃至於應攝受大力朋黨所作所成機務等事，
能正了知和好方便，乃至攝受強黨方便。
如是名王善權方便。
由王受行如是善權方便法故，遂能摧伏所有怨敵。 ^641b15

云何名王正受境界？
謂有國王，善能籌量府庫增減，不奢不悋，
平等自處，清正受用、眾雜受用、勝妙受用、
隨其時候所宜受用、與諸臣佐親屬受用、
在於勝處而為受用、奏諸伎樂而為受用、無有愆失而為受用。
無愆失者，謂疾惱時，應食所宜，避所不宜；
於康豫時，消已方食。
若食未消，或食而利，皆不應食。
應共食者正現在前，不應獨食精妙上味，詭擯餘人。
如是名王正受境界。
由王受行如是正受境界法故，遂能善巧攝養自身。 ^641b21

云何名王勤修法行？
謂有國王，具足淨、信、戒、聞、捨、慧。 ^641c3

云何名王具足淨信？
謂有國王，信解他世，信解當來淨不淨業，及愛非愛果與異熟。
如是名王具足淨信。 ^641c4

云何名王具足淨戒？
謂有國王，遠離殺生及不與取、婬欲邪行、
妄語、飲酒諸放逸處。
如是名王具足淨戒。 ^641c7

云何名王具足淨聞？
謂有國王，於現法義、於後法義，及於現法後法等義眾妙法門，
善聽善受，習誦通利，專意研究，善見善達。
如是名王具足淨聞。 ^641c10

云何名王具足淨捨？
謂有國王，雖在慳垢所纏眾中，心恒清淨，
遠離慳垢，而處居家常行棄捨，舒手樂施，
好興祠福，惠捨圓滿，於布施時常樂平等。
如是名王具足淨捨。 ^641c14

云何名王具足淨慧？
謂有國王，如實了知善不善法、有罪無罪、
修與不與、勝劣黑白，於廣分別諸緣生法亦如實知；
縱令失念，生惡貪欲、瞋恚、忿、恨、覆、惱、慳、
嫉、幻誑、諂曲、無慚、無愧、惡欲、惡見，而心覺悟，並不堅住。
如是名王具足淨慧。 ^641c18

如是名王勤修法行。
由王受行此法行故，能往善趣。
如是五種能引發王可愛之法，能引諸王現法、後法所有利益。
謂初四種能引發王現法利益，最後一種能引發王後法利益。 ^641c23

復次，大王當知！我已略說王之過失、王之功德、
王衰損門、王方便門、王可愛法，及能引發王可愛法，是故大王應當修學。
王之過失宜當遠離，王之功德宜當修習，
王衰損門宜當遠離，王方便門宜當修學，
王可愛法宜當希慕，能引發王可愛之法宜當受行。
大王若能如是修學，當獲一切利益安樂。
mu:: 
######  2目 八苦經
 ^641c28

復次，如說生苦，乃至略說五取蘊苦。
云何生苦？當知此苦由五種相。
謂眾苦所隨故，麁重所隨故，眾苦所依故，
煩惱所依故，不隨所欲離別法故。
云何眾苦所隨故苦？
謂生那落迦及一向苦餓鬼趣中，若於胎生、
卵生生時，種種憂苦之所隨逐，故名眾苦所隨故苦。
云何麁重所隨故苦？
謂三界諸行，為煩惱品麁重所隨，性不調柔，
不自在轉，由此隨逐三界有情諸行生起，故名麁重所隨故苦。 ^642a6

云何眾苦所依故苦？
謂衰老等眾苦差別之所依故。 ^642a16

云何煩惱所依故苦？
謂受生已，於愛境愛，於瞋境瞋，於癡境癡，
由是因緣，住不寂靜惛蕩身心不安隱苦，故名煩惱所依故苦。 ^642a18

云何不隨所欲離別法故苦？
謂諸有情生者皆死、生必殞沒，所有壽命死為邊際、
死為終極，如是等事非其所愛，由此因緣，
唯受眾苦，是以不隨所欲離別法故，說生為苦。 ^642a22

云何老苦？當知亦由五相。
謂於五處衰退故苦。
一、盛色衰退故；二、氣力衰退故；三、諸根衰退故；
四、受用境界衰退故；五、壽量衰退故。 ^642a26

云何病苦？當知病苦亦由五相。
一、身性變壞故；二、憂苦增長多住故；三、
於可意境不喜受用故；四、於不可意境非其所欲強受用故；
五、能令命根速離壞故。 ^642a29

云何死苦？當知此苦亦由五相。
一、離別所愛盛財寶故；二、離別所愛盛朋友故；
三、離別所愛盛眷屬故；四、離別所愛盛自身故；
五、於命終時備受種種極重憂苦故。 ^642b4

云何怨憎會苦？當知此苦亦由五相。
一、與彼會生憂苦故；二、治罰畏所依止故；
三、惡名畏所依止故；四、苦逼迫命終怖畏所依止故；
五、越正法惡趣怖畏所依止故。 ^642b8

云何愛別離苦？當知此苦亦由五相。
謂不與彼會生愁惱故，由此因緣生愁歎故，
由此因緣身擾惱故，念彼眾德思戀因緣意熱惱故，應受用等有所闕故。 ^642b12

如愛別離苦，求不得苦，當知亦爾。 ^642b15

云何五取蘊苦？當知此苦亦由五相。
謂生苦器故，依生苦器故，苦苦器故，壞苦器故，行苦性故。
mu:: 
######  3目 出士經(二十四種三士)
 ^642b17

復次，依行差別建立三士，謂下中上。
無自利行無利他行，名為下士；有自利行無利他行，
有利他行無自利行，名為中士；有自利行有利他行，名為上士。 ^642b20

復有四種補特伽羅。
或有行惡而非樂惡，或有樂惡而非行惡，
或有行惡亦復樂惡，或非行惡亦非樂惡。
若信諸惡能感當來非愛果報，由失念故、
或放逸故、近惡友故、造作惡行，是名行惡而非樂惡。
若先世來串習惡故，喜樂諸惡，惡欲所牽，
彼由親近善丈夫故、聞正法故、如理作意為依止故，
見諸惡行能感當來非愛果報，自勉自勵遠離諸惡，是名樂惡而非行惡。
若性樂惡而不遠離，是名行惡亦復樂惡。
若有為性不樂諸惡，亦能遠離，名非行惡亦非樂惡。
此中行惡亦樂惡者，是名下士；若有行惡而非樂惡，
或有樂惡而非行惡，是名中士；若非行惡亦非樂惡，是名上士。 ^642b23

復有三士。一、重受欲，二、重事務，三、重正法。
初名下士，次名中士，後名上士。 ^642c9

又有三種補特伽羅。
一、以非事為自事，二、以自事為自事，三、以他事為自事。
若行惡行以自存活，名以非事為自事；
若怖惡行，修行善行，名以自事為自事；
若諸菩薩，名以他事為自事。
等。初名下士，次名中士，後名上士。 ^642c10

又諸國王有三圓滿，謂果報圓滿、士用圓滿、功德圓滿。
若諸國王生富貴家，長壽少病，有大宗葉，
成就俱生聰利之慧，是王名為果報圓滿。
若諸國王善權方便所攝持故，恒常成就圓滿英勇，是王名為士用圓滿。
若諸國王任持正法，名為法王；安住正法，名為大王。
與內宮王子、群臣、英傑、豪貴、國人，共修惠施、
樹福、受齋、堅持禁戒，是王名為功德圓滿。
果報圓滿者，受用先世淨業果報。
士用圓滿者，受用現法可愛之果。
功德圓滿者，亦於當來受用圓滿淨業果報。
若有國王，三種圓滿皆不具足，名為下士；
若有果報圓滿，或士用圓滿，或俱圓滿，
名為中士；若三圓滿無不具足，名為上士。 ^642c16

復有三臣。一、有忠信，無伎能、智慧；二、有忠信、
伎能，無智慧；三、具忠信、伎能、智慧。
初名下士，次名中士，後名上士。
若不忠信，無有伎能，亦無智慧，當知此臣下中之下。 ^643a1

又有四語。一、非愛似愛，二、愛似非愛，三、
非愛似非愛，四、愛似愛。
諸有語言辭句善順，然非所宜，是名初語。
或有語言辭句勃逆，然是所宜，是第二語。
或有語言辭句勃逆，亦非所宜，是第三語。
或有語言辭句善順，亦是所宜，是第四語。
若有宣說非愛似非愛、非愛似愛語者，
是下士；若有宣說愛似非愛語者，是中士；
若有宣說愛似愛語者，是上士。 ^643a5

復有三種受諸欲者。
或有受欲，非法孟浪積集財寶，不能安樂正養己身及與妻子，
廣說乃至不於沙門、婆羅門所修殖福田。
或有受欲，法或非法、孟浪或非積集財寶，
能以安樂正養己身、妻子、眷屬及知友等，
不於沙門、婆羅門所修殖福田。
或有受欲，一向以法及不孟浪積集財寶，
能以安樂正養己身，廣說乃至能於沙門、婆羅門所修殖福田。
此三種中，初名下士，次名中士，後名上士。 ^643a13

復有三人。一者、有人貪染而食，愛著、饕餮乃至耽湎，
不見過患、不知出離。
二者、有人思擇而食，不染不著，亦不饕餮、
吞吸、迷悶、堅住、耽湎，深見過患，善知出離，而於此食未斷未知。
三者、有人思擇而食，不生貪染，廣說乃至深見過患，
善知出離，又於此食已斷已知。
初名下士，次名中士，後名上士。 ^643a23

復依施物說有三人。
一者、有人所施之物，但具妙香，不具美妙味之與觸；
二者、有人所施之物，具妙香味，而無妙觸；
三者、有人所施之物，具足美妙香味與觸。
初名下士，次名中士，後名上士。
又依施田說有三人。
一者、有人於愛於恩而行惠施；二者、有人於貧苦田而行惠施；
三者、有人於具功德最勝福田而行惠施。
初名下士，次名中士，後名上士。
復有差別。施於所愛名為下士，施於有恩名為中士，
施於貧苦、具德勝田名為上士。
又依施心說有三人。
一者、有人將欲惠施，先心歡喜，正惠施時心不清淨，
惠施已後尋復追悔；二者、有人先心歡喜，
施時心淨，施已追悔；三者、有人先心歡喜，
施時心淨，施已無悔。
初名下士，次名中士，後名上士。 ^643b1

復於受持戒福業事建立三人。
一者、有人但離一分，非一切時常能遠離，
唯自遠離，不勸他離，亦不讚美，見同法者心不歡喜，是名下士。
二者、有人離一切分，一切時離，唯自遠離，
不勸他人，亦不讚美，見同法者心不歡喜，是名中士。
三者、有人一切俱現，是名上士。
又於受持禁戒處所建立三人。
一者、有人住惡說法毘奈耶中受持禁戒；
二者、有人住善說法毘奈耶中受持禁戒，
而有缺漏；三者、有人即住於此受持禁戒，而不缺漏。
初名下士，次名中士，後名上士。 ^643b17

又於受持戒心建立三人。
一者、有人為活命故，受持禁戒；二者、有人為生天故，
受持禁戒；三者、有人為涅槃故，受持禁戒。
初名下士，次名中士，後名上士。 ^643b28

又於受持別解脫律儀說有三人。
一者、有人唯能受持近住律儀；二者、有人亦能受持近事律儀；
三者、有人亦能受持苾芻律儀。
初名下士，次名中士，後名上士。 ^643c2

又於受持苾芻律儀說有三人。
一者、有人唯能成就受具足支，無受隨法諸學處支，
亦無隨護他人心支，亦無隨護如先所受諸學處支。
二者、有人成前三支，無後一支。
三者、有人具成四支。
初名下士，次名中士，後名上士。 ^643c6

又有三人。一者、有人唯成別解脫律儀；
二者、有人成別解脫、靜慮律儀；三者、有人成別解脫、
靜慮、無漏三種律儀。
初名下士，次名中士，後名上士。 ^643c11

又有三人。一者、有人唯能成就非律儀非不律儀攝所受戒律儀；
二者、有人亦能成就聲聞等相應所受戒律儀；
三者、有人亦能成就菩提薩埵所受戒律儀。
初名下士，次名中士，後名上士。 ^643c15

復依修習思惟方便建立三人。
一者、有人唯得勵力運轉思惟；二者、有人有間運轉，
設得無間，要作功用方能運轉；三者、有人已得成就任運思惟。
初名下士，次名中士，後名上士。
又依己得修差別故建立三人。
一者、有人已得內心奢摩他定，未得增上慧法毘鉢舍那；
二者、有人已得增上慧法毘鉢舍那，未得內心奢摩他定；
三者、有人俱得二種。
初名下士，次名中士，後名上士。 ^643c20

又有三人。一者、有人已得有尋有伺三摩地；
二者、有人已得無尋唯伺三摩地；三者、有人已得無尋無伺三摩地。
初名下士，次名中士，後名上士。
又依住修差別建立三人。
一者、有人住染污靜慮；二者、有人住世間清淨靜慮；
三者、有人住無漏靜慮。
初名下士，次名中士，後名上士。
mu:: 
######  4目 十有情等雜經(八復次)
 ^643c28

復次，有十種有情眾，於十種法愛樂喜悅。
何等十法？一、壽，二、色，三、財，四、友，五、戒，六、
聞，七、梵行，八、慧，九、法，十、生天。
何等名為有情十眾？
一、傍生，二、母邑，三、受用欲者，四、求所作者，
五、出家者，六、多聞為命者，七、入證者，八、
尋思者，九、勤苦者，十、棄身者。 ^644a7

復次，聽聞正法者，略有六種煩惱過失。
謂憍慢過失、不欲過失、不信過失、身心損惱過失、
散亂過失、迷惑過失。
由如是等諸過失故，不能恭敬殷重聽法，廣說如經。
散亂煩惱過失復有二種。
謂說時散亂、說已散亂。
迷惑者，謂顛倒。 ^644a13

復次，煩惱發業略有三種。
一、相應發，二、親生發，三、增上發。
引餘煩惱而發起故。 ^644a19

復次，非所愛法略有六種。
一、怨敵，二、疾病，三、不可愛境，四、生等諸苦，
五、苦辛良藥，六、非串習善。
前四應遠離，後二應修習。
復次，受用諸欲略有五種。
一、領納受用，二、攝喜受用，三、尋思受用，
四、貪彼受用，五、攝自受用。 ^644a21

復次，諸欲過失略有八相。
一、少味多苦多過患相，二、他所逼切苦因緣相，
三、雜染受用勝因緣相，四、墮諸惡趣苦因緣相，
五、尋思擾亂苦因緣相，六、受用磨滅勝因緣相，
七、喪身磨滅勝因緣相，八、能障善法勝因緣相。 ^644a27

復次，諸欲因緣略有六種變壞。
一、他所逼切變壞，二、諸界互違變壞，三、
所愛有情變壞，四、身變壞，五、心變壞，六、無常變壞。
復次，當知諸欲由五種相似法故，得稠林名。
一、由眾多相似法故；二、由雜穢相似法故；
三、由養育眾生相似法故；四、由藏竄相似法故；
五、由險難相似法故。
zhang:: 
###  3章 有尋有伺等三地決擇總結
 ^644b3

我已略說有尋有伺等三地決擇，其中處處餘決擇文，更不復現。
瑜伽師地論卷第六十一
 ^644b9
