
jing:: 維摩經玄疏卷第二
author:: 天台山修禪寺沙門智顗撰
第一、釋名者，通標五意，已具前科。
就此釋名，分為二別：一，釋別名；二，釋通名。 ^524b5

一、釋別名者，此經以「維摩羅詰所說」標名，
名異眾經，故云「別」也。 ^524b6

二、釋通名者，「經」之一字，即是通名也。
所以通、別二者，略為三義：一，約教；二，約行；
三，約理。 ^524b8

一、約教者，如《華嚴》、《大品》等，教異故，立名亦異，
是為「別」也。皆是佛說，同名為「經」，故云「通」也。 ^524b10

二、約行者，如泥洹真法寶，眾生種種門入，
種種門入，名為行別，故須「別」名。
同趣涅槃，即是一理故，立名「通」也。 ^524b12

三、約理者，理是一法，名義則多，故《大涅槃經》
云「如天帝釋，有種種名」。
解脫亦爾，多諸名字，名字異故，故名為「別」。
同是一理，故名「通」也。
從教起行，從行入理，俱有通、別也。 ^524b14

今釋別名，分為二意：第一，前釋維摩詰；
第二，明所說法。「維摩詰」即是標人，「所說」即不思議解脫。
是知非人無以弘法，非法無以顯人。
「淨名」者，登補處，智隣極境，所說之教即不思議解脫。
此經乃以人、法雙標教首，是尊其人、重其法也。 ^524b18

第一、先釋毘摩羅詰者，即為四重： ^524b23

第一翻釋名義　第二三觀解釋　第三四教分別　第四淨名本迹 ^524b25

第一、翻名釋義者，即為二意：一，翻維摩名；
二，解釋。 ^524b27

一、翻名者，外國人語，自有不同；猶如此土，楚夏之別。
而前後翻譯，不無增損。
增損立義，略有三家： ^524b28

一云「毘摩羅詰帝隷」，此土翻為淨名、無垢稱，
稱或云歎〔什師翻也〕。 ^524c1

次家云「毘摩羅詰」，此土翻為淨名〔肇師翻也〕。 ^524c2

後家云「毘摩羅詰栗致」，此土翻為淨、無垢、
稱〔光師所承三藏翻也〕。 ^524c3

二、解釋者：
初翻似覺為繁，難為申釋。 ^524c4

次翻為淨名，今用此解，以對真、應二身。
淨者，即是真身，真智無惑，故云為淨；名者，
即是應身，垂形濟物，名稱普聞也。 ^524c5

後家翻為淨、無垢、稱，今用此翻釋，以對三身，
即為二意：一，就事解；二，約觀心。 ^524c8

一、就事解三身者，一法身，二報身，三應身。
一「淨」義者，即是法身。
自性清淨，皎然無點，即是性淨法身也。
二「無垢」者，即是報身。
報智圓明，無有垢染，即是圓淨報身也。
三「稱」者，即是應身。
大慈化世，名稱普洽，即是應身也。
故《智度論》云：「水銀和真金，能度諸色像；
功德和法身，處處應現往。」
但三身之義，備有眾經。
理雖宛然，名不的顯。
如《楞伽經》，具有三佛名義；又，《普賢觀經》
云「佛三種身，從方等生」，三身明義，不乖二身，
識其開合，豈定偏用！
此類三諦、二諦之開合也。
以此二翻，對義釋名，意在可見。 ^524c9

二、約觀心明三身者： ^524c20

凡厥有心，心即法性。
法性者，即是本淨。
本淨者，即是法身也。 ^524c21

觀心相應，明時無暗。
無暗者，即是無垢義。
無垢者，即是智斷果報身也。 ^524c22

隨所利物，起一切事，皆如幻化，水月鏡像，
和光無染，即是稱緣應身義也。 ^524c24

如是三義，不縱不橫，為菩提種子。
《涅槃經》云：「發心、畢竟二不別，如是二心前心難。
自未得度先度人，是故敬禮初發心。」
善識六即，則不混濫也。 ^524c25

第二、用三觀釋維摩詰名者，三觀斷迷二諦、
三諦之惑，顯二諦、三諦之妙理。
真理皎然，名之為「淨」；惑障斯盡，謂之「無垢」；
觀與理合，大用無方，故名為「稱」也。
三觀義成，淨、無垢、稱，其意存矣。
此經明室外彈訶，室內攝受。
若不解三觀法門，入文玄旨，實為難見。
今明三觀義，略為七重： ^524c28

第一分別境智　第二釋三觀名　第三辨三觀相　第四對智眼　第五成諸乘義　第六約斷結釋淨名義　第七通此經文 ^525a7

第一、前分別境智者，境是所觀，智是能觀。
所觀之境，即是十二因緣、三諦之理也；
能觀之智，即三觀也。
所以約十二因緣明所觀之境者，大聖說此正因緣法，
為破外人計邪因緣，生無因緣之邪僻也。
若迷此正因緣，則有六道生死；若解此正因緣，
即有四種聖人也，是則約十二因緣而辨此十法界也。
二諦、三諦之理，即是三觀所照之境也。
今一家明四諦既有四種，十二因緣亦有四種：
一者，生滅十二因緣；二者，無生十二因緣；
三者，無量十二因緣；四者，無作十二因緣。
生滅、無生滅因緣，即是所觀之境；無量因緣，
即是第二觀境；無作因緣，即是第三觀境。
今約《中論》偈，正明此三觀之境也。
偈云：「因緣所生法，我說即是空，亦名為假名，亦名中道義。」 ^525a11

問：為當境自是境？
由智說境？ ^525a25

答曰：若言「境自是境」，即是自性境；若言
「由智故說境」，即是他性境；若言「境智故說境」，
即是自他性境；若「離智故說境」，即是無因緣而說境。
從因緣說境，尚不可，何況無因緣而說境也！
四句說智，其過亦然。
今《中論》所明「諸法不自生」，豈得說言「由境，故說境」！
「亦不從他生」，豈得言「由智，故說境」！
「亦不共生」，豈得言「境智合，故說境」！
「亦不無因生」，豈得「離境智，故說境」！
四句檢智，亦復如是。
今四句檢境不可得，而說為「境」者，即是假境也，亦是不思議境也。
智亦如是。一切有、無，因、緣，善、惡，是、非，垢、
淨，世間、出世間，類如此檢。
若用此意研覈眾家解釋經論，難免性義。 ^525a26

問曰：若境是境，境可是自性境。
今待智故說境，何得是他性境也？ ^525b9

答曰：境若稱自，智豈非他！
智若非他，境豈是自！
境是自性，智即他性。
境是自性，不得成假；智是他性，何得說假？
智是他性，遂得說假；境是自性，亦應說假！
境是自性，不得說假；智是他性，豈得說假！
如此檢覈，由境說智，即是自性之過；說智為境，即墮他性之失。
如是論者，由智說境，假不成也。
若不成假境，即非不思議境。
若能四句檢境，畢竟不可得而說為境者，
即是假境也，亦是不思議境也。
智亦如是。此不思議境智，即是此經所明不思議境智之正義也。
故《金光明經．散脂鬼神品》云「我現見不可思議智光……不可思議智境」
也。 ^525b10

第二、釋三觀名者，三觀之名，出《瓔珞經》
云「從假入空，名二諦觀；從空入假，名平等觀，是二觀為方便道。
因是二空觀，得入中道第一義諦觀，雙照二諦，
心心寂滅，自然流入薩婆若海」也。 ^525b22

所言「從假入空觀」者，無而虛設，謂之為假；
觀假知無，如幻如化，但有名字，即入空也。
而說為「二諦觀」者，或是情智二諦，或約隨智二諦也。 ^525b26

次釋「從空入假觀」者，若不住空，還入幻化，
假名世諦分別無滯，即是從空入假觀也。
而言「平等」者，若前破俗用真，不名平等；
此觀破用等故，名平等也。 ^525b29

次釋「中道觀」者，「中」以不二為義；「道」是能通為名。
照一實諦，虛通無滯，名中道觀也。
故經云：「前二觀為方便道，因是二空觀，
得入中道，雙照二諦，心心寂滅，自然流入薩婆若海。」 ^525c4

此三通名觀者，「觀」以觀穿為義，亦是觀達為能。
觀穿者，穿見思恒沙無明之惑，故名觀穿也。
觀達者，達三諦之理也。
故《大涅槃經》云「如人善知伏藏，即取利钁，
掘地直下，槃石、沙、礫，直過無難，唯至金剛，不能穿徹」。
槃石者，見思惑也。
砂者，塵沙無知惑也。
礫者，即是無明住地惑也。
徹過者，即觀穿義也。
至金剛者，即達一實諦佛性理也。 ^525c8

問曰：三觀俱照二諦，有何等、殊？ ^525c15

答曰：前觀雖照二諦，破用不等；次觀亦照二諦，
破用平等，既不見中道，但是異時平等也；
第三觀者，得見中道，雙照二諦，即是一時平等也。 ^525c16

第三、辨三觀相者，即為二意：一，明別相三觀；
二，明一心三觀。 ^525c19

第一、明別相三觀者，觀因緣所生三諦之理，
相別不同，取相、恒沙、無明三種惑障麁細，
階級有異；觀理破惑，用智不同，故名別相三觀也。
即是《大品經．三慧品》所明三智相也。
今釋此別相三觀，即為三別：一，從假入空觀；
二，從空入假觀；三，明中道第一義諦觀也。 ^525c20

第一、正明從假入空觀相者，略為三意：
一，先明所觀之假；二，明觀門不同；三，辨入空觀智。 ^525c26

一、明所觀之假者，有二種假攝一切法：
一者，愛假；二者，見假。
愛者，即是愛論；見者，即是見論。
此二種皆是戲論，破於慧眼，障見真實。
愛論隨所見境，即生愛著，是為魔業；見論隨所見境，
即生分別，是為外道業。
故此經云：「天魔者，樂生死；外道者，樂諸見。」
所謂因此愛見，起九十八使，使三業作善、
不善，則輪轉六趣，受生死苦。
故此經云：「從癡有愛，則我病生。」
又曰：「此病起，皆由著我；是故於我，不應生著。」
今明：若知愛、見，由無明生，則一切三界皆從心起。
故《華嚴經》云：「三界無別法，唯是一心造。」
而此諸法皆從假者，無明愛見所起之法，皆有三假之相。
三假者，一、因成假；二、相續假；三、相待假。
此三虛設，故云假也。 ^525c28

問曰：三藏、摩訶衍，皆明三假，二經之異，云何分別？ ^526a12

答曰：若隨情明假，則是聲聞經所說；若就理明假，
皆如夢幻，即是摩訶衍所說。
此經「訶優波離」，具明此三假之相也。 ^526a14

問曰：三乘從三假入空，若為分別？ ^526a16

答曰：有人言：「聲聞多用因成假，緣覺多用相續假，菩薩多用相待假。」
今謂三藏所明「三假」相別，隨便入理。
若摩訶衍所明三假皆如幻化，三乘觀此，同入空也。 ^526a17

二、明觀門不同者，即是折、體二種觀門也。
如聲聞經所明「折假入生、法二空」者，此如空實手之拳指也；
摩訶衍「體假入生、法二空」者，如空鏡像之拳指也。
折假入空，名為拙度；體假入空，名為巧度，
故《大智論》設巧、拙二醫譬。
今釋此諭，如眼病是一，治有巧、拙，拙則針藥，
痛楚方差；巧則呪術，不痛自損。
損、差是同，見色不異也。
故《中論》云：「能說是因緣，善滅諸戲論。」
拙度為不善滅，說巧度為善滅也。 ^526a20

問曰：此有何殊？ ^526a29

答曰：善滅者，不斷斷；不善滅者，是定斷也。 ^526b1

三、明入空觀智者，亦為兩意：一者，明折假入空；
二，明摩訶衍道體假入空。 ^526b2

一、折假入空者，即為二意：一，折見假入空；
二，折愛假入空。並是三藏拙度教門也。 ^526b3

問曰：上明愛、見二假，愛前見後；今明修觀，何故見前愛後也？ ^526b5

答曰：眾生有二種使，鈍使麁，屬愛，魔業；
利使細，屬見，外道業，故愛前、見後。
今佛法正道，緣理斷結，於見道中，有二種人：
鈍人用無常苦行入見道，先斷愛；利人用空無我行入見理，
斷見。見盡在前，修道在後，愛結次除也。 ^526b6

一、明折見假入空者，即折非見假入空。
折假之觀，如《大智論》破#CB00626;至隣虛塵，
折此生滅細塵色假，以入空也；觀內身心亦如是。
但《成論》三大法師，各以情見，破此細塵，
細塵若盡，不免斷見；塵若不盡，還是常見。
不出二見，豈得入空？
今詳《大智論》意，不如諸師所推，論主引佛語云
「色若麁、若細，總而觀之，無常、無我，不說有極微之色也」。
今謂，若知麁細等色無常、無我，即是因成、
相續、相待，虛假不實。
既不得色有，豈滯色、空、亦有亦空、非有非空也。
是則身、邊二見，皆是四緣、三假所成，不實皆空。
念想觀除，言語法滅，一心禪寂，心在定故，
能知世間生、滅法相。
若知四見及六十二見，無常空寂，豁然發真，
成須陀洹，是為折見假入空之觀也。 ^526b11

問曰：折假入空，祇應折色；心之有、空、亦有亦空、
非有非空，云何可折？ ^526b25

答曰：隨見所執，悉是四緣、三假，皆生滅相。
破麁生滅，至細生滅。
細生滅盡，即入空也。 ^526b27

問曰：云何分別四見，生、法兩空相也？ ^526b29

答曰：身、邊二見，皆是污穢、無記五陰。
觀此五陰，即陰、離陰，並不見我相，唯有陰法。
如觀五指，不見拳相。
此從十六知見假，以入「生空」也。
毘曇有門，用此人空，發真無漏，見第一義，
斷三結盡，證須陀洹。
成論空門，觀此邊見，但是行陰，行陰悉是三假，
假既不實，因此入空，破諸見結，成須陀洹。
即是折實法假入空正意，是為聲聞經說
「法空」之相也。 ^526c1

二、明折愛假以入空者，愛，即是欲愛、色愛、
無色愛，皆是四緣、三假之所成也。
若觀四緣、三假，入空發真，無礙道斷，解脫道證，
至非想第九解脫，是羅漢果住有餘涅槃。
折假入空觀，其功乃息。
亦名一切智，亦名慧眼。 ^526c8

二、摩訶衍體假入空觀者，入空觀門，乃有多塗，
今約無生觀門，明體假入空也。
就此觀門，亦為兩別：一，明體見假以入空；
二，明體愛假以入空。 ^526c13

初、明體見假以入空者，體因緣所生身見等法，
皆如夢幻，因成、相續、相待，但有名字。
名字即空，非滅故空；空即是真，真即是涅槃，
是為「體假入空觀」也。
此約三假而檢： ^526c16

一、就因成檢者，內有意根，外有法塵；根塵相對，
則意觸因緣生愛；愛生者，即是身見、意識生也。
今觀：此見、識，定從何生？
為意根生？意法塵生？
為根、塵合生？離根、塵生？
若意根生，即自性生；若法塵生，即他性生；
根、塵合生，即是共生；若離根、塵生，即無因緣生。
從因緣生，尚不可說，何況無因緣生也！
故《中論》偈云：「諸法不自生，亦不從他生，
不共、不無因，是故說無生。」
當知身見之心，本自不生。
不生而說生者，但是隨順世間名字，故說生。
名字之法，不在內、外，亦非兩間，亦不常自有；
是字不住，亦不不住；是字無所有，言語道斷，
是名「從因成假以入空」也。 ^526c20

問曰：「空」有二種：一者，性空；二者，相空。
此云何分別？ ^527a3

答曰：前四句檢，生性不可得，即是性空。
無生而說生，即是假生；假生即是不生，不生即相空也。
故世諦破性立假，真諦破假，即是相空也。 ^527a4

二、檢相續假，此一念心，為是生生？
為是滅生？為生滅生？
離生離滅而有生？
若是生生，即自性生；由滅故生，即他性生；
若生滅生，即是共性；若離生離滅生，即無因緣生。
從因緣生，尚不可得，何況無因生也！
今觀此心，不自性生，故非生生；不他性生，
故非滅生；不自、他性生，故非生、滅共生；
不無因生，故非離生、離滅生也。
如此四句檢生不得生，而說生者，但以隨順世間名字，故說生。
名字生，即是假生；假名之生，即是不生；
無生名字，則言語道斷，是名「從相續假以入空」也。 ^527a7

問曰：若說生生，可是自性生，待滅故生；
滅生非生，即是假義，何得言是他性也？ ^527a18

答曰：生若稱自，滅豈非他！
滅若非他，生豈是自！
生是自性，滅即他性。
生是自性，不得成假；滅是他性，何得說假？
滅是他性，遂得說假；生是自性，亦應說假。
如此檢覈，由生故生，即是自性之過；說滅為生，即墮他性之失。
如是論者，由滅說生，假不成也。 ^527a19

三、檢相待假，此身見心生，為是生生？
為不生生？為生不生生？
離生離不生生？若是生生，即自性生；若不生生，
即他性生；若生不生生，即是共生；若離生離不生生，即是無因生。
從因緣生，尚不可說，何況無因緣而說生也！
今觀此見心，不自性生，故非生生；不他性生，
故非不生生；不自他性生，故非生不生共生；
不無因生，故非離生不生而說生也。
如此四句檢生不得，即是不生。
不生而說生者，但以隨順世間名字，故說生。
名字之生，即是假生；假名之生，即是不生；
若無生名字，則言語道斷，是名「從相待假以入空」也。 ^527a25

問曰：生生可是自性生；待不生而說生，豈是他性生也？ ^527b8

答曰：若生稱自，不生豈非他也！
相續科，已並覈竟，細類可知。 ^527b9

《大品經》明舍利弗問須菩提「為生生、為不生生？」
須菩提答「非生生、非不生生也」，是則破生見三假，合有十二番觀門。
若觀三假生、不生，而執著無生，還用十二番觀而破之也；
破亦生、亦無生見，亦有十二番觀；破非生、
非無生見，亦有十二番破。
合破四見，共有四十八番觀。
能破如所破，是則破能觀之心，亦有四十八番。
合能所，共有九十六番觀門。
善修此觀，觀生相畢竟不可得，乃至複四見、
具足四見、不可說見，皆不可得，豁然開悟，
六十二見、八十八使皆滅，得須陀洹。
故《大品經》云「須陀洹若智、若斷，是菩薩無生法忍」，
此即巧度，不斷而斷，不同拙度之定斷也。 ^527b10

二、體愛假入空者，分別愛假，猶如前說。
今明修道體三界愛，皆如夢幻，三假即空；
四句檢生，並不可得，是名體三界愛假以入空。
空即是真智增長，諸法不生而般若生者，斷三界結也。
若欲愛六品盡，名斯陀含。
斯陀含若智、若斷，是菩薩無生法忍。
次斷三品下分結盡，名阿那含。
阿那含若智、若斷，是菩薩無生法忍。
斷上二界愛，五上分結盡，是阿羅漢。
阿羅漢若智、若斷，是菩薩無生法忍。
乃至辟支佛，侵除習氣，若智、若斷，亦是菩薩無生法忍。
此皆巧度，不斷而斷，是觀因緣即空，不生生、
無生四諦入空之觀，其功齊此。
亦名一切智，亦名慧眼也。 ^527b23

二、明從空入假觀者，亦為三意：一，明入假之意；
二，明修入假之觀；三，明觀成化物。 ^527c6

一、明入假之意者，此觀正為觀俗諦，破塵沙無知。
若二乘不為化物，不須此觀；菩薩弘濟，必須此觀。
所言從空入假者，若滯於空，墮二乘地。
如《大品經》云「我以天眼觀十方世界恒沙菩薩，
學菩薩道，少得入菩薩位，多墮二乘地」，
是故通教菩薩須從空入假，用道種智，入菩薩位。
若不滯空，如空中種樹，分別藥病，化眾生也。 ^527c8

二、明修入假觀者，入假有二種：一者，入見假一切法；
二者，入愛假一切法。 ^527c15

一、明入見假一切法者，菩薩住深禪定，
知空非空；具大慈悲，觀假見假。
假有四種，從此四見，出無量見。
一、自生見；二、他生見；三、共生見；四、無因生見。
此四見，各有執諍之病也。
復次，執有二重： ^527c17

一、執外人邪因緣、無因緣四生之見，所謂從冥初生覺，
從微塵生，自在天生，時生，自然生也。 ^527c21

二、執佛法正因緣，生自、他、共、無因四生之見。 ^527c23

執自生見者，若計意根生意識，是則心能生心。
故《正法念經》云：「心如工畫師，作種種五陰；
一切世間法，無不從心造。」
亦如《唯識論》之所明也。 ^527c24

他生者，經言「心不孤生，必籍緣而起」，故
《大品經》云「有緣思則生，無緣思不生」，當知一切法，皆從外緣生也。 ^527c27

共生者，有言「如經所說：『六觸因緣生六受，得一切法也。』」 ^527c29

自然者，如《龍王經》云「一切皆自然而生」。 ^528a2

《大品經》云「十二因緣，非佛、天、人、修羅作，
性自爾也」，佛有四種之說，皆是悉檀方便，入假利物。
而諸眾生，顛倒不了，或執外人邪說四邊，
或執佛法經論四邊，而生見著。
故《智度論》云：「般若譬如大火炎，四邊不可取，邪見火所燒。」
今明隨所執見即苦、集，若能知苦、斷集，
必須修道、證滅。皆是假名如幻化而知。 ^528a3

次、明入愛假一切法，可知也。 ^528a9

三、明觀成化物者，菩薩從空入假修證，
即是觀因緣假，名生、不生無量四諦，亦名道種智，亦名法眼。
過二乘地，用道種智，入菩薩位，入假修證。
「道種智」有三種：一，生滅道種；二，無生道種；
三，依藏識道種。菩薩住是位，為降伏天魔及其眷屬，
即入愛假，現諸神通，乃至同事利物，說諸愛論，
如此土三墳、五典，安國育民之經書也。
為降伏外道及其眷屬，即入見假，顯示智慧，
乃至同事利物，說諸見論，如十八種六師，皆稱一切智也。
深知愛見苦、集之病無量，道滅之藥亦復無量，
皆如無量夢幻，用四悉檀赴其根緣，隨病設藥。
復次，菩薩為度如是無量眾生，故遊戲神通，
淨佛國土，成就眾生，入假修無量願行，
是為「觀成化物」也。 ^528a10

三、明中道第一義觀者，即為三意：一，明所觀境；
二，明修觀心；三，明證成。 ^528a24

一、明所觀境者，前二觀是方便，雖有照二諦之智，
未破無明，不見中道。
真俗別照，即是智障，故《攝大乘論》云：「智障甚盲闇，謂真俗分別。」
智障者，依阿黎耶識。
識，即是無明住地；無明住地，即是生死根本。
故此經云：「從無住本，立一切法。」
無住本者，即是無始無明，更無別惑所依住也。 ^528a25

二、明修觀心者，若修此觀，還用前二觀雙忘、雙照之方便也。
雙忘方便者，初觀知俗非俗，即是俗空；
次觀知真非真，即是真空；忘俗非俗，忘真非真，
非真非俗，即是中道。
因是二空觀，入中道第一義諦。
雖觀中道而不見者，皆是無明之所障也。
當觀實相，修三三昧。
《大智度論》云：「聲聞經中說『三三昧』，緣四諦十六行。
摩訶衍明『三三昧』，但緣諸法實相。」 ^528b2

今初修空三昧，觀此無明不自生，不從法性生也，
不他生，非離法性外別有依他之無明生、
不共生，亦非法性共無明生，非無因緣生，
非離法性、離無明而有生也。
若四句檢，無明本自不生，生源不可得，
即是無始空，是名「空三昧」。
空，無住之本，一切法也。
若爾，豈全同地論師計真如法性生一切法！
豈全同攝大乘師計黎耶識生一切法也！ ^528b10

問曰：各計何失？
答曰：理無二。是二大乘論師，俱稟天親，何得諍同水火！ ^528b18

次觀無相三昧者，即觀無生實相，非有相，
不如闇室瓶、盆之有相也；非無相，非如乳內無酪性也；
非亦有亦無相，不如智者見空及不空；
非非有、非非無相，取著即是愚癡論。
若不取四邊之定相，即是無相三昧入實相也。
若爾，豈全同地論師用「本有佛性，如闇室瓶、盆」？
亦不全同三論師破「乳中酪性，畢竟盡淨，
無所有性」也！ ^528b19

問曰：各計何失？
答曰：若無失者，二大乘論師何得諍同水火也？ ^528b27

次明修無作三昧，觀真如實相，不見緣修作佛，
亦不見真修作佛，亦不見真、緣二修合故作佛，
亦不離真、緣二修而作佛也。
四句明修，即是四種作義；若無四修，即無四依，是無作三昧也。
若爾，豈同相州北道明義緣修作佛；南土大小乘師，亦多用緣修作佛也。
亦不同相州南道明義，用真修作佛。 ^528b28

問曰：偏用何過？
答曰：正道無諍。何得諍同水火？
今明用三三昧，修一實諦，開無明，顯法性；
忘真緣，離諍論；言語法滅，無量罪除，清淨心一。
水若澄清，佛性寶殊，自然現也。
見佛性故，即得住大涅槃。 ^528c6

問曰：若爾者，今云何說？
答曰：《大涅槃經》云「不生不生，名大涅槃。
以修道得故，故不可說」，豈如諸大乘論師，偏執定說也。
今以因緣故，亦可得說者。
若解四悉檀意，如前異說，皆大利益眾生，興顯佛法也。 ^528c10

三、明證成者，若觀無明因緣，入不二法門，住不思議解脫也。
故此經明入不二法門，即是中道，雙照二諦，自然流入薩婆若海。
此是觀因緣即一實諦，不生不生，證無作四實諦。
亦名一切種智，亦名佛眼，即是入初地，
見佛性，住大涅槃也。 ^528c14

第二、辨一心三觀者，正是圓教利根菩薩之所修習。
所以者何？不思議心因緣之理，甚深微妙，其觀慧門難解難入。
今明此一心三觀，亦為三意：一，明所觀不思議之境；
二，明能觀三觀；三，明證成。 ^528c20

一、明不思議之觀境者，即是一念無明心因緣所生，十法界以為境也。 ^528c24

問曰：一人具十法界，次第經無量劫，云何止在一念無明心內，
無妨閡也？ ^528c26

答曰：此經明不思議，須彌入芥子，不相妨閡。
無情之物，尚得如此，心神微妙一念，具一切三世諸心、
諸法，何足致疑！譬如眠法覆心，一念之內，
夢見一切諸心、諸事。
若正眠夢之時，謂經無量劫。
如《法華經》說「夢見初發心，乃至成佛無量諸事。
比其覺時反觀，祇是一念眠心也」。
「心」，譬自性清淨心；「眠法覆心」，譬於無明；
「無量夢事」，譬恒沙無知，覆一切恒沙佛法；
「夢事不實，善惡、憂喜」，譬見思惑覆真空也。
若不細尋夢譬，不思議之疑，終無決理。
故諸大乘經多說十喻，但諸法師不圓取譬意，
止偏得虛偽空邊，不見譬無量無明法性邊也！
故三諦之境，義不成也。 ^528c27

二、明能觀者，若觀此一念無明之心，非空非假，
一切諸法亦非空、假，而能知心空、假，即照一切法空、假。
是則一心三觀圓照三諦之理，不斷癡愛，
起諸明脫，若水澄清，珠相自現，此即觀行即也。 ^529a11

三、明證成者，若證一心三觀，即是一心三智，
五眼也；若得六根清淨，名相似證，即十信位也；
若發真無漏，名分證真實即，即是初住也。
此經云「一念知一切法」，即是坐道場，成就一切智。
故《大品經》云「有菩薩從初發心，即坐道場。
當知是菩薩，為如佛也」，《智度論》云「三智其實一心中得，
佛欲分別為人說」，令易解故，故次第說耳。 ^529a15

第四、對智眼者，智即三智，眼即五眼。
三觀能知因緣三諦之理，即是三智；能見因緣三諦之理，即是五眼。
若解三觀，三智、五眼兩科大義，宛然明了。
若分別為論，三觀為因，三智、五眼為果。
通而為語，三觀即是三智、五眼之異名耳。
如《大智論》釋《般若》云：「別則般若為因；至佛心，則變名一切種智。」
若通而為論，俱通因果。
如《大智論》偈云：「若如法觀佛、般若與涅槃，
是三則一相，其實無有異。」
故知般若之名，亦至佛果。
文如三德，成大涅槃，不縱不橫，如世「伊」字。
摩訶般若，果上之一德也。 ^529a22

問曰：三觀對三智，其數相應；三觀對五眼，數豈相當？ ^529b4

答曰：若觀麁細因緣，即是肉眼、天眼之境；
若見三諦之理，即是慧眼、法眼、佛眼也。 ^529b5

第五、成諸乘義者，三觀即是三智。
三智有二種：一，別相三智；二，一心三智。
一，別相三智，即開三乘；二，一心三智，但是一佛乘也。 ^529b7

第一、正明別相三觀開三乘者，即為二意：
一，正約三觀開三乘；二，明十法成三乘。 ^529b10

一、正約三觀開三乘者，即為三意：一，約折法觀開三藏教三乘；
二，約體法觀開通教三乘；三，總約折、體別相三觀成別教大乘。 ^529b11

一、明折法觀開三藏教三乘義者，三藏教明三乘行人，同折因緣假以入空。
若聲聞總相折法入空，發真無漏，成一切智，
名聲聞乘；若辟支佛別相折法入空，發真無漏，
成一切智，名辟支佛乘；若菩薩總相、別相折法入空，
而不斷結取證，多入俗假，修行六度，求一切智、
佛智、自然智、無師智，即是三藏教之大乘也。 ^529b14

二、明體法觀開通教三乘者，三乘之人，
同體因緣假以入空，若發真無漏，斷見思惑。
小乘根鈍，但除正使，成一切智，名聲聞乘；
緣覺中根，侵除習氣，成一切智，名辟支佛乘；
菩薩得一切智，入假修道種智，教化眾生，
求一切種智，即是通教之大乘也。 ^529b21

三、明總約折、體別相三觀成別教大乘者，
若是別教菩薩觀因緣，修別相三觀，次第成一切智、
道種智，乃至修中道，觀見佛性，成一切種智，
求常住涅槃，即是別教大乘義也。 ^529b27

二、明具十法成三乘者，三觀乃是乘之正體，
若不約十法和合，則「乘」義不成。
所以者何？三乘悉能運出三界火宅，必須正、
助、眾善和合，故運用之義成也。
就此即為三意：一、出十法名；二、明次第成乘；
三、料簡。 ^529c2

一、出十法名者，一、明識正因緣生法；二、
真正發心；三、止觀修習；四、破諸法遍；五、
善知通塞；六、道品調適；七、對治助開三解脫門；
八、明識次位；九、安忍強軟兩賊；十、順道法愛不生。
三乘之人修學三觀，若具此十法，即成三乘入涅槃也。 ^529c6

二、明次第成乘者： ^529c11

初所以須知正因緣生諸法者，知無明因緣生一切法，
即是正因緣，異外執邪因緣、無因緣生一切法也。 ^529c12

次明真正發心者，三乘行人，明知正因緣所生三界火宅，
覺悟生死，志求涅槃；但菩薩大悲濟物心異也。 ^529c14

次明止觀修習者，發心、信解分明，必須修行定慧，即是三乘行人之根本也。 ^529c16

次明破諸法遍者，若不破見、思兩輪所執妄境不遍，則止觀有滯也。 ^529c18

次明須知通塞者，隨所破法，從淺至深，
皆有道、滅之通，苦、集之塞；若迷此理，即不知得、
失；是字、非字，去、取失宜也。 ^529c20

次明道品調適者，三十七品是三乘入道之正要，
能引進眾行到三脫門，入涅槃也。 ^529c22

次明對治助開三解脫門者，即是四禪、
四無量心、四無色定、九想、八念、十想、八背捨、
八勝處、十一切處、九次第定、事中六度等諸對治法，助開三脫門也。 ^529c24

次明識次位者，三乘入道，從乾慧地乃至佛地，
若能分別不謬，即不生叨濫，破增上慢心也。 ^529c27

次明安忍強軟兩賊者，未入外凡之位，
內外八風壞三乘行人出世善根；若能安忍，
則不為所壞，入乾慧地，因發暖、頂，入性地也。 ^530a1

次明順道法愛不生者，三乘之人，若入性地，
發善有漏五陰，所有善法、功德、智慧順道，
若生法愛，即便頂墮，不得進入忍法、成世第一法，
發真無滿也；若能不生法愛，即不頂墮，
得入忍法位，成世第一法，發真無漏，即是三乘之人同見第一義諦，
斷界內見思煩惱，出三界火宅。 ^530a3

是為此乘從三界出，到有餘涅槃，住盡智、
無生智，運入無餘涅槃。
故「以十法成三乘」者，其義顯也。 ^530a10

三、明料簡者：
問曰：自有眾生值佛，隨聞一法即得道，
或隨修一法門即入道，《法華經》三界火宅，
諸子門外方索車，何畢悉具此法乃成乘也？ ^530a12

答曰：皆以往昔已修此十法，成根性也。 ^530a15

問曰：三車門外，今何得十法成乘，從界內而出？ ^530a16

答曰：《法華》的據盡、無生，三乘有為無漏功德是究竟三乘，
能運入無餘涅槃，乃是真乘。
既無無餘涅槃之可入，又不能運至常住涅槃，
則三乘之義不成，故索三車不得也。
今通明「乘」義，有六種不同：一、理乘；二、教乘；
三、行乘；四、相似乘；五、分證真實乘；六、究竟乘。 ^530a17

一、理乘者，三乘行人悉有四諦、十二因緣、
六度之理，三乘根性不同也。 ^530a23

二、教乘者，即是佛開三乘之教，三乘諸子以佛教門，
出三界苦，亦名「名字乘」也。 ^530a24

三、觀行乘者，即是三乘之人修五停心觀、
別相、總相念處，乾慧地之觀行也。
故《勝鬘經》云：「三乘初業，不愚於法。」
意在此也。 ^530a26

四、相似乘者，即是四善根人所得善有漏五陰。 ^530a29

五、分證真實乘者，即是學智，從發苦忍真明無漏，乃至非想第九無閡金剛三昧也。 ^530b1

六、究竟乘者，即是無學智阿羅漢、辟支佛、
佛所得非想第九解脫道盡智、無生智、
佛如實智，能運入無餘涅槃也。 ^530b3

此即是三藏教折法觀、通教體法觀十法成乘，意在此也。
但別教三觀十法成乘，明六種乘，義意不同，分別事繁。 ^530b5

問曰：佛法無量，何故的取此十法成三乘耶？ ^530b8

答曰：佛法雖復無量，必須取其正要。
如諸小乘經論、大乘經論所明「乘」義成者，教門悉有此十意分明也。
但隨緣散說，不聚一處。
今採經論，撰十意以成乘義者，為欲令一家義學、
禪坐之徒，知佛法大、小乘經論所明入道正意，
異外國、外人各說一究竟道。
末代時，有師子身內蟲法師、禪師云：「莊、老教與佛教一種。」
若作此解者，可將此十法比並，若彼明空具有，
此意分明，名義成就者，可許是同；若無此十法，
或名義似同，而研覈橫竪不通，事理滯閡，
名字有闕，作義不成，豈得同也！
今《毘曇》、《成實》雖是佛法小乘之論，明空入道。
撿其論文，即十意宛然，名義無閡，申通佛法。
小乘入道，意轉分明，況復大乘經論者乎！
外人經書既無此名義，故不可皆言同佛法也。 ^530b9

第二、明一心三智但是一佛乘者，若觀因緣三諦，
初心即得一心三智，開佛知見，名見佛性，即大乘也。
此則不復開三乘之別，故此經〈觀眾生品〉
舍利弗問天女云：「汝於三乘，為何志求？」
天女答言：「我為化三乘，如人入瞻蔔林，
唯嗅瞻蔔，不嗅餘香；入此室者，唯聞大乘功德之香，
不樂聲聞、辟支佛功德香也。」
當知，一心三智，即是圓教；般若波羅蜜，即是大乘。
故《大品經．會宗品》云：「般若波羅蜜，即是摩訶衍；
摩訶衍，即是般若波羅蜜。
般若波羅蜜、摩訶衍，無二無別。」
今明一心三觀會成大乘者，「大」名不可思議，
「乘」以能運為義。一心三觀境、智，並是不思議法，
能運菩薩至於道場，故名大乘。
此須約六即明圓教一佛乘，即是六種大乘義也。 ^530b23

一、明理即大乘者，《涅槃經》云「一切眾生，
皆是大乘」也。 ^530c8

二、名字即大乘者，緣理，即發大乘心也。
三、觀行即大乘者，即是修不思議十法，通達無閡也。
十法名如前說，今略明不思議十法成觀行即者： ^530c10

一、知不思議正因緣，即是所觀境，如前明
「一念眠心，具一切夢法；譬一念無明具一切法」，
三諦之理，不縱不橫，即其義也。
此須的取維摩訶彌勒言「一切眾生，即大涅槃，
即菩提相」，明此不思議因緣也。
所以者何？中道第一義諦非因緣，是無作四諦之因緣也。
若言「涅槃即生死」，一實諦即是苦因緣；
若言「生死即涅槃」，一實諦即是滅因緣；
若言「菩提即煩惱」，一實諦即是集因緣；
若言「煩惱即菩提」，一實諦即是道因緣也。
是為知不思議世間、出世間正因緣也。 ^530c13

二、次明真正發心者，即是無緣慈悲、無作四弘誓願也。
若無緣大慈，觀生死即涅槃、煩惱即菩提，
與眾生此滅道之樂，名無緣大慈也；觀涅槃即生死、
菩提即煩惱，欲拔眾生此虛妄之苦，名無緣大悲也。
無作四弘誓願者，知涅槃即生死，未度苦諦，
令度苦諦也；知菩提即煩惱，未解集諦，
令解集諦也；知煩惱即菩提，未安道諦，
令安道諦也；知生死即涅槃，未得涅槃，令得涅槃也。
菩薩如是慈悲、誓願，無緣、無念，而覆一切眾生，
猶如大雲，不加功用，如磁石吸鐵，是名真正菩提心也。 ^530c23

三、明行菩薩道勤修止觀者，若知生死即涅槃，
即是善修止也；若知煩惱即菩提，即是善修觀也。
如陰陽調適，萬物長成。
若巧修止觀，即能一心具萬行也。 ^531a5

問曰：以何為集？
答曰：依此經及《涅槃經》，無明、愛、……一切煩惱為集諦。
業屬於苦，於今對義為便也。 ^531a8

四、明破諸法遍者，若知生死即涅槃，即破分段、
變易二種生死皆遍；若知煩惱即菩提，
則破一切界內、界外煩惱遍也。
譬如轉輪聖王能破一切強敵，亦不有所破。
般若波羅蜜亦復如是，能破一切法，亦不有所破。 ^531a10

五、善知通塞者，知生死即涅槃、煩惱即菩提，
則一切皆通；知涅槃即生死、菩提即煩惱，則一切皆塞也。 ^531a15

六、善修道品者，觀十法界五陰生死，即是法性五陰。
法性五陰，即是性淨涅槃，即是四念處破八倒。
知涅槃即生死，顯四枯也；知生死即涅槃，顯四榮也。
知一實諦是見虛空佛性，住大涅槃也。
因此四念處，修正勤、如意足、根、力、覺、道，即是道品善知識。
由是成正覺，亦是莊嚴雙樹，是則煩惱即菩提。 ^531a17

七、對治助修諸波羅蜜者，知菩提即是重惡煩惱，
是以知生死即涅槃，對治諸波羅蜜諸度法等侶，
助煩惱即菩提，開三解脫門。
對治若成，煩惱即菩提也。 ^531a24

八、善識位次者，涅般即生死，菩提即煩惱，
此是理即；若知生死即涅槃、煩惱即菩提，
是為名字即；因此觀行分明，成五品弟子，
即是觀行即；得六根清淨，名相似即；成四十一地，
即是分證真實即；證妙覺果，即是究竟即。
若能善解此之次位，即不起大乘增上慢、大乘旃陀羅之過罪也。 ^531a27

九、安忍成就者，若知生死即涅槃，即不為陰界入境、
病患境、業相境、魔事境、禪門境、二乘境、
菩薩境之所壞也；若知煩惱即菩提，即不為煩惱境、
諸見境、增上慢境之所壞。
能忍此無作苦集，不為所壞者，此如《大智論》
說「能忍成道事，不動亦不退，是心名薩埵」也。 ^531b5

十、順道法愛不生者，觀生死即涅槃，生一切諸禪定、
三昧等功德；觀煩惱即菩提，生諸陀羅尼門、
四無所畏、十八不共法、四無閡智、一切種智，
於順道法，不愛、不著，是為觀行乘。 ^531b10

四、明相似即大乘者，即是得六根清淨，
如《法華經》說。 ^531b14

五、分證真實即大乘者，即是初發心住，乃至等覺也。 ^531b16

六、明究竟即大乘者，即是妙覺地，如《法華經》
「佛自住大乘，如其所得法，定慧力莊嚴」也。 ^531b17

故《大品經》云「是乘從三界中出，到薩婆若中住，
是乘不動不出」，故理即大乘從發菩提心成；
名字即、觀行即、相似即，即是乘從三界出也。
《法華經》云「乘此寶乘，遊於四方，嬉戲快樂，
直至道場」，若得分證真實，即住於十住，
開佛知見，乘此寶乘，遊東方；若住十行，
即是示佛知見，乘此寶乘，遊於南方；若住十迴向，
即是悟佛知見，乘是寶乘，遊於西方；若住十地、
等覺，即是入佛知見道，乘是寶乘，遊於北方；
若住妙覺，即是乘是寶乘，直至道場，名到薩婆若中住。
理即大乘，性如虛空，故云「是乘不動不出」也。
略明一心三觀成一佛乘竟。 ^531b19

第六、約斷結釋淨名義者，三觀成淨名義，
略為三：一，明不思議斷結；二，成淨名義；
三，攝法。 ^531c2

一、明不思議斷結者，若言三觀定斷三諦惑，
證三諦理，智斷德成，就名為淨。
無垢稱者，此同拙度之相，非此經所明不思議之斷惑也。
今明不思議之三觀，見不思議三諦之理，
不斷見思、塵沙、無明之惑，與三諦之理相應。
一心三觀之智不閡煩惱，煩惱不障一心三觀之智，
智不斷惑，與理諦相應，即是不斷煩惱而入涅槃。
故此經云「不斷癡愛，起於明脫」，菩薩住是解脫，
能以須彌內於芥子，種種示現也。 ^531c4

問曰：何意決須不斷煩惱而入涅槃，是不思議解脫之相耶？ ^531c13

答曰：須彌入芥子，小不障大，大不閡小，故云不思議耳。
今有煩惱結惑不障智慧涅槃，智慧涅槃不閡煩惱結惑，乃名不可思議。
若其無惑有智，而入涅槃，稱不思議者，
今即反難：亦應無小有大，論不思議也！ ^531c14

二、用三觀釋毘摩羅詰栗致為淨、無垢、
稱義者，淨名居士因緣所生之心、三諦之理，
性常皎然，目之為「淨」；不斷三諦惑障，能起一心三觀、
三智之明脫，明脫雖處三惑之內，不為三惑所染，
故稱「無垢」；一心三智會三諦之理，大用無方，
稱機而化，故名為「稱」，故云淨、無垢、稱也。 ^531c19

三、明三觀攝一切法，三觀既攝一切法，
淨、無垢、稱亦攝一切法也。
所言攝一切法者，略明攝七種法也：一、
攝理；二、攝結業；三、攝依正報，四、攝智；五、
攝行；六、攝位；七、攝教。
此七法攝一切佛法，罄無不收。
是故若能善解三觀，通達淨、無垢之名，
則解一切佛法，無滯閡也。 ^531c25

第七、三觀通此經文者，即為三意：一，釋室外；
二，釋室內；三，釋出室。 ^532a2

一、釋室外：
三觀成佛國因果之義，已如明宗所說，
此是釋〈佛國品〉也。 ^532a3

次，折、體二種入空，可以釋〈方便品〉，訶諸國王長者也；
體假入空第二觀，釋〈弟子品〉，訶十弟子之意正在此也。 ^532a5

次，第三中道第一義觀，釋〈菩薩品〉，訶四大菩薩也。 ^532a7

二、明入室六品： ^532a8

若〈問疾品〉，「淨名空室，以疾而臥」，即表中道第一義諦觀相應修智之果，
依常寂國現空室相也；「慰喻有疾菩薩，
自調伏其心」者，即是用三觀慰喻有疾菩薩，
有疾菩薩亦用三觀，已調三諦之惑疾也。 ^532a9

〈不思議解脫品〉即是等三觀修智之果，
住於正道，雙照二諦，種種示現。 ^532a13

次釋〈觀眾生品〉者，即是正用初觀釋也。 ^532a15

次釋〈佛道品〉者，即是第二觀釋也。
次釋〈入不二法門〉者，即是用第三觀釋也。 ^532a16

次釋〈香積品〉者，還用第三觀，雙照二諦，垢淨俱遊釋也。 ^532a17

問曰：室內既正明不思議義，何得約別相三觀，以通諸品也？ ^532a18

答曰：經文一往似約別相三觀而說，細尋意趣，悉通入一心中道也。 ^532a20

三、「出室」： ^532a21

〈菩薩行品〉、〈見阿閦佛品〉者，即用三觀通釋佛國因果，同前佛國之意也。 ^532a22

次釋〈法供養〉、〈屬累〉二品，流通分是流通室內、
室外三觀，折伏、抑訶之意耳。
維摩經玄疏卷第二
 ^532a23
