
other:: 
pin:: 中阿含經卷第二十一
translator:: 東晉罽賓三藏瞿曇僧伽提婆譯
jing:: 
###  84 無刺經
（八四）中阿含長壽王品無刺經第十三
我聞如是：
一時，佛遊鞞舍離，在獼猴江邊高樓臺觀。
此諸名德、長老上尊、大弟子等，謂遮羅、
優簸遮羅、賢善、賢患、無患、耶舍上稱，如是比諸名德、
長老上尊、大弟子等，亦遊鞞舍離獼猴江邊高樓臺觀，並皆近佛葉屋邊住。 ^560b24

諸鞞舍離麗掣聞世尊遊鞞舍離獼猴江邊高樓臺觀，
便作是念：「我等寧可作大如意足，作王威德，
高聲唱傳，出鞞舍離，往詣佛所供養禮事。」 ^560b29

時，諸名德、長老上尊、大弟子等，聞諸鞞舍離麗掣作大如意足，
作王威德，高聲唱傳，出鞞舍離，來詣佛所供養禮事，
便作是念：「禪以聲為刺，世尊亦說禪以聲為刺，
我等寧可往詣牛角娑羅林，在彼無亂，
遠離獨住，閑居靜處，宴坐思惟。」
於是，諸名德、長老上尊、大弟子等，往詣牛角娑羅林，
在彼無亂，遠離獨住，閑居靜處，宴坐思惟。 ^560c3

爾時，眾多鞞舍離麗掣作大如意足，作王威德，
高聲唱傳，出鞞舍離，往詣佛所供養禮事。
或有鞞舍離麗掣，稽首佛足，却坐一面，
或有與佛共相問訊，却坐一面，或有叉手向佛，
却坐一面，或有遙見佛已，默然而坐。 ^560c11

彼時，眾多鞞舍離麗掣各坐已定，世尊為彼說法，
勸發渴仰，成就歡喜，無量方便為彼說法，
勸發渴仰，成就歡喜已，默然而住。
於是，眾多鞞舍離麗掣，世尊為彼說法，
勸發渴仰，成就歡喜已，即從坐起，稽首佛足，繞三匝而去。 ^560c16

鞞舍離麗掣去後不久。
於是，世尊問諸比丘：「諸長老上尊、大弟子等為至何許？」 ^560c21

諸比丘白曰：「世尊！
諸長老上尊、大弟子等，聞諸鞞舍離麗掣作大如意足，
作王威德，高聲唱傳，出鞞舍離，來詣佛所供養禮事，
便作是念：『禪以聲為刺，世尊亦說禪以聲為刺。
我等寧可往詣牛角娑羅林，在彼無亂，
遠離獨住，閑居靜處，宴坐思惟。』
世尊！諸長老上尊、大弟子等共往詣彼。」 ^560c23

於是，世尊聞已嘆曰：「善哉！
善哉！若長老上尊、大弟子等應如是說：
『禪以聲為刺，世尊亦說禪以聲為刺。』
所以者何？我實如是說，禪有刺，持戒者以犯戒為刺，
護諸根者以嚴飾身為刺，修習惡露者以淨相為刺，
修習慈心者以恚為刺，離酒者以飲酒為刺，梵行者以見女色為刺。
入初禪者以聲為刺，入第二禪者以覺觀為刺，
入第三禪者以喜為刺，入第四禪者以入息出息為刺，
入空處者以色想為刺，入識處者以空處想為刺，
入無所有處者以識處想為刺，入無想處者以無所有處想為刺，
入想知滅定者以想知為刺。 ^561a1

「復次，有三刺：欲刺、恚刺、愚癡之刺。
此三刺者，漏盡阿羅訶已斷、已知，拔絕根本，
滅不復生，是為阿羅訶無刺、阿羅訶離刺、阿羅訶無刺離刺。」 ^561a13

佛說如是。彼諸比丘聞佛所說，歡喜奉行。 ^561a17

無刺經第十三竟〔八百三十五字〕
jing:: 
###  85 真人經
（八五）中阿含長壽王品真人經第十四 ^561a19

我聞如是：
一時，佛遊舍衛國，在勝林給孤獨園。 ^561a22

爾時，世尊告諸比丘：「我今為汝說真人法及不真人法，
諦聽，諦聽，善思念之。」 ^561a23

時，諸比丘受教而聽。 ^561a24

佛言：「云何不真人法？
或有一人是豪貴族出家學道，餘者不然，
彼因是豪貴族故，自貴賤他，是謂不真人法。
真人法者作如是觀：『我不因此是豪貴族故，
斷婬、怒、癡。』或有一人不是豪貴出家學道，
彼行法如法，隨順於法，向法次法，彼因此故，
得供養恭敬，如是趣向得真諦法者，不自貴、
不賤他，是謂真人法。 ^561a25

「復次，或有一人端正可愛，餘者不然，彼因端正可愛故，
自貴賤他，是謂不真人法。
真人法者作如是觀：『我不因此端正可愛故，
斷婬、怒、癡。』或有一人不端正可愛，彼行法如法，
隨順於法，向法次法，彼因此故，得供養恭敬，
如是趣向得真諦法者，不自貴、不賤他，是謂真人法。 ^561b3

「復次，或有一人才辯工談，餘者不然，彼因才辯工談故，
自貴賤他，是謂不真人法。
真人法者作如是觀：『我不因此才辯工談故，
斷婬、怒、癡。』或有一人無才辯工談，彼行法如法，
隨順於法，向法次法，彼因此故，得供養恭敬，
如是趣向得真諦法者，不自貴、不賤他，是謂真人法。 ^561b10

「復次，或有一人是長老，為王者所識及眾人所知，
而有大福，餘者不然，彼因是長老，為王者所識及眾人所知，
而有大福故，自貴賤他，是謂不真人法。
真人法者作如是觀：『我不因此是長老，
為王者所識及眾人所知，而有大福故，
斷婬、怒、癡。』或有一人非是長老，不為王者所識及眾人所知，
亦無大福，彼行法如法，隨順於法，向法次法，
彼因此故，得供養恭敬，如是趣向得真諦法者，
不自貴、不賤他，是謂真人法。 ^561b16

「復次，或有一人誦經、持律、學阿毘曇，諳阿含慕，
多學經書，餘者不然，彼因諳阿含慕，多學經書故，
自貴賤他，是謂不真人法。
真人法者作如是觀：『我不因此諳阿含慕，
多學經書故，斷婬、怒、癡。』
或有一人不諳阿含慕，亦不多學經書，
彼行法如法，隨順於法，向法次法，彼因此故，
得供養恭敬，如是趣向得真諦法者，不自貴、
不賤他，是謂真人法。 ^561b26

「復次，或有一人著糞掃衣，攝三法服，持不慢衣，
餘者不然，彼因持不慢衣故，自貴賤他，是謂不真人法。
真人法者作如是觀：『我不因此持不慢衣故，
斷婬、怒、癡。』或有一人不持不慢衣，彼行法如法，
隨順於法，向法次法，彼因此故，得供養恭敬，
如是趣向得真諦法者，不自貴、不賤他，是謂真人法。 ^561c6

「復次，或有一人常行乞食，飯齊五升，限七家食，
或復一食，過中不飲漿，餘者不然，彼因過中不飲漿故，
自貴賤他，是謂不真人法。
真人法者作如是觀：『我不因此過中不飲漿故，
斷婬、怒、癡。』或有一人不斷過中飲漿，彼行法如法，
隨順於法，向法次法，彼因此故，得供養恭敬，
如是趣向得真諦法者，不自貴、不賤他，是謂真人法。 ^561c13

「復次，或有一人在無事處、山林樹下，或住高巖，
或止露地，或處塚間，或能知時，餘者不然，
彼因此知時故，自貴賤他，是謂不真人法。
真人法者作如是觀：『我不因此知時故，
斷婬、怒、癡。』或有一人而不知時，彼行法如法，
隨順於法，向法次法，彼因此故，得供養恭敬，
如是趣向得真諦法者，不自貴、不賤他，是謂真人法。 ^561c21

「復次，或有一人逮得初禪，彼因得初禪故，
自貴賤他，是謂不真人法。
真人法者作如是觀：『初禪者，世尊說無量種，若有計者是謂愛也。』
彼因此故，得供養恭敬，如是趣向得真諦法者，
不自貴、不賤他，是謂真人法。 ^561c28

「復次，或有一人得第二、第三、第四禪，得空處、
識處、無所有處、非有想非無想處，餘者不然，
彼因得非有想非無想處故，自貴賤他，是謂不真人法。
真人法者作如是觀：『非有想非無想處，
世尊說無量種，若有計者是謂愛也。』
彼因此故，得供養恭敬，如是趣向得真諦法者，
不自貴、不賤他，是謂真人法。 ^562a4

「諸比丘！是謂真人法、不真人法，汝等當知真人法、
不真人法，知真人法、不真人法已，捨離不真人法，
學真人法，汝等當學如是。」 ^562a12

佛說如是。彼諸比丘聞佛所說，歡喜奉行。
　　豪貴、端正、談　長老、誦諸經
　　衣、食、無事、禪　四無色在後 ^562a15

真人經第十四竟〔千二百九十三字〕
jing:: 
###  86 說處經
（八六）中阿含長壽王品說處經第十五 ^562a18

我聞如是：
一時，佛遊舍衛國，在勝林給孤獨園。 ^562a21

爾時，尊者阿難則於晡時從宴坐起，將諸年少比丘往詣佛所，
稽首佛足，却住一面，諸年少比丘亦稽首佛足，却坐一面。
尊者阿難白曰：「世尊！
此諸年少比丘我當云何教呵？
云何訓誨？云何為彼而說法耶？」 ^562a22

世尊告曰：「阿難！汝當為諸年少比丘說處及教處。
若為諸年少比丘說處及教處者，彼便得安隱，
得力得樂，身心不煩熱，終身行梵行。」 ^562a27

尊者阿難叉手向佛，白曰：「世尊！
今正是時。善逝！今正是時。
若世尊為諸年少比丘說處及教處者，
我與諸年少比丘從世尊聞已，當善受持。」 ^562b1

世尊告曰：「阿難！汝等諦聽，善思念之。
我當為汝及諸年少比丘廣分別說。」
尊者阿難等受教而聽。 ^562b4

世尊告曰：「阿難！我本為汝說五盛陰，色盛陰，
覺、想、行、識盛陰。阿難！
此五盛陰，汝當為諸年少比丘說以教彼，
若為諸年少比丘說教此五盛陰者，彼便得安隱，
得力得樂，身心不煩熱，終身行梵行。 ^562b7

「阿難！我本為汝說六內處，眼處，耳、鼻、舌、
身、意處。阿難！此六內處，汝當為諸年少比丘說以教彼，
若為諸年少比丘說教此六內處者，彼便得安隱，
得力得樂，身心不煩熱，終身行梵行。 ^562b11

「阿難！我本為汝說六外處，色處，聲、香、味、
觸、法處。阿難！此六外處，汝當為諸年少比丘說以教彼，
若為諸年少比丘說教此六外處者，彼便得安隱，
得力得樂，身心不煩熱，終身行梵行。 ^562b16

「阿難！我本為汝說六識身，眼識，耳、鼻、舌、
身、意識。阿難！此六識身，汝當為諸年少比丘說以教彼，
若為諸年少比丘說教此六識身者，彼便得安隱，
得力得樂，身心不煩熱，終身行梵行。 ^562b20

「阿難！我本為汝說六更樂身，眼更樂，耳、
鼻、舌、身、意更樂。阿難！
此六更樂身，汝當為諸年少比丘說以教彼，
若為諸年少比丘說教此六更樂身者，
彼便得安隱，得力得樂，身心不煩熱，終身行梵行。 ^562b24

「阿難！我本為汝說六覺身，眼覺，耳、鼻、舌、
身、意覺。阿難！此六覺身，汝當為諸年少比丘說以教彼，
若為諸年少比丘說教此六覺身者，彼便得安隱，
得力得樂，身心不煩熱，終身行梵行。 ^562b29

「阿難！我本為汝說六想身，眼想，耳、鼻、舌、
身、意想。阿難！此六想身，汝當為諸年少比丘說以教彼，
若為諸年少比丘說教此六想身者，彼便得安隱，
得力得樂，身心不煩熱，終身行梵行。 ^562c4

「阿難！我本為汝說六思身，眼思，耳、鼻、舌、
身、意思。阿難！此六思身，汝當為諸年少比丘說以教彼，
若為諸年少比丘說教此六思身者，彼便得安隱，
得力得樂，身心不煩熱，終身行梵行。 ^562c9

「阿難！我本為汝說六愛身，眼愛，耳、鼻、舌、
身、意愛。阿難！此六愛身，汝當為諸年少比丘說以教彼，
若為諸年少比丘說教此六愛身者，彼便得安隱，
得力得樂，身心不煩熱，終身行梵行。 ^562c13

「阿難！我本為汝說六界，地界，水、火、風、空、識界。
阿難！此六界，汝當為諸年少比丘說以教彼，
若為諸年少比丘說教此六界者，彼便得安隱，
得力得樂，身心不煩熱，終身行梵行。 ^562c17

「阿難！我本為汝說因緣起及因緣起所生法。
若有此則有彼，若無此則無彼，若生此則生彼，若滅此則滅彼。
緣無明行，緣行識，緣識名色，緣名色六處，
緣六處更樂，緣更樂覺，緣覺愛，緣愛受，
緣受有，緣有生，緣生老死。
若無明滅則行滅，行滅則識滅，識滅則名色滅，
名色滅則六處滅，六處滅則更樂滅，更樂滅則覺滅，
覺滅則愛滅，愛滅則受滅，受滅則有滅，
有滅則生滅，生滅則老死滅。
阿難！此因緣起及因緣起所生法，汝當為諸年少比丘說以教彼，
若為諸年少比丘說教此因緣起及因緣起所生法者，
彼便得安隱，得力得樂，身心不煩熱，終身行梵行。 ^562c22

「阿難！我本為汝說四念處，觀身如身，觀覺、
心、法如法。阿難！此四念處，汝當為諸年少比丘說以教彼，
若為諸年少比丘說教此四念處者，彼便得安隱，
得力得樂，身心不煩熱，終身行梵行。 ^563a6

「阿難！我本為汝說四正斷，比丘者，已生惡不善法為斷故，
起欲求方便行，精勤舉心斷。
未生惡不善法為不生故，起欲求方便行，精勤舉心斷。
未生善法為生故，起欲求方便行，精勤舉心斷。
已生善法為住故、不忘故、不退故、轉增多故、
廣布故、滿具足故，起欲求方便行，精勤舉心斷。
阿難！此四正斷，汝當為諸年少比丘說以教彼，
若為諸年少比丘說教此四正斷者，彼便得安隱，
得力得樂，身心不煩熱，終身行梵行。 ^563a10

「阿難！我本為汝說四如意足，比丘者，成就欲定燒諸行，
修習如意足，依於無欲、依離、依滅，願至非品，
如是精進定、心定，成就觀定燒諸行。
修習如意足，依於無欲、依離、依滅，願至非品。
阿難！此四如意足，汝當為諸年少比丘說以教彼，
若為諸年少比丘說教此四如意足者，
彼便得安隱，得力得樂，身心不煩熱，終身行梵行。 ^563a20

「阿難！我本為汝說四禪，比丘者，離欲、離惡不善之法，至得第四禪成就遊。
阿難！此四禪，汝當為諸年少比丘說以教彼，
若為諸年少比丘說教此四禪者，彼便得安隱，
得力得樂，身心不煩熱，終身行梵行。 ^563a28

「阿難！我本為汝說四聖諦，苦聖諦、苦習、
苦滅、苦滅道聖諦。
阿難！此四聖諦，汝當為諸年少比丘說以教彼，
若為諸年少比丘說教此四聖諦者，彼便得安隱，
得力得樂，身心不煩熱，終身行梵行。 ^563b3

「阿難！我本為汝說四想，比丘者，有小想、
有大想、有無量想、有無所有想。
阿難！此四想，汝當為諸年少比丘說以教彼，
若為諸年少比丘說教此四想者，彼便得安隱，
得力得樂，身心不煩熱，終身行梵行。 ^563b8

「阿難！我本為汝說四無量，比丘者，心與慈俱，遍滿一方成就遊。
如是二三四方、四維上下，普周一切，心與慈俱，
無結、無怨、無恚、無諍，極廣甚大，無量善修，
遍滿一切世間成就遊；如是悲、喜心與捨俱，
無結、無怨、無恚、無諍，極廣甚大，無量善修，遍滿一切世間成就遊。
阿難！此四無量，汝當為諸年少比丘說以教彼，
若為諸年少比丘說教此四無量者，彼便得安隱，
得力得樂，身心不煩熱，終身行梵行。 ^563b13

「阿難！我本為汝說四無色，比丘者，斷一切色想，乃至得非有想非無想處成就遊。
阿難！此四無色，汝當為諸年少比丘說以教彼，
若為諸年少比丘說教此四無色者，彼便得安隱，
得力得樂，身心不煩熱，終身行梵行。 ^563b22

「阿難！我本為汝說四聖種，比丘、比丘尼者，
得麁素衣而知止足，非為衣故求滿其意。
若未得衣，不憂悒，不啼泣，不搥胸，不癡惑；
若得衣者，不染不著，不欲不貪，不觸不計。
見災患知出要而用衣，如此事利不懈怠而正知者，
是謂比丘、比丘尼正住舊聖種。
如是食、住處，欲斷樂斷、欲修樂修，彼因欲斷樂斷、
欲修樂修故，不自貴、不賤他，如此事利不懈怠而正知者，
是謂比丘、比丘尼正住舊聖種。
阿難！此四聖種，汝當為諸年少比丘說以教彼，
若為諸年少比丘說教此四聖種者，彼便得安隱，
得力得樂，身心不煩熱，終身行梵行。 ^563b27

「阿難！我本為汝說四沙門果，須陀洹、斯陀含、
阿那含、最上阿羅漢果。
阿難！此四沙門果，汝當為諸年少比丘說以教彼，
若為諸年少比丘說教此四沙門果者，
彼便得安隱，得力得樂，身心不煩熱，終身行梵行。 ^563c11

「阿難！我本為汝說五熟解脫想，無常想、
無常苦想、苦無我想、不淨惡露想、一切世間不可樂想。
阿難！此五熟解脫想，汝當為諸年少比丘說以教彼，
若為諸年少比丘說教此五熟解脫想者，
彼便得安隱，得力得樂，身心不煩熱，終身行梵行。 ^563c16

「阿難！我本為汝說五解脫處，若比丘、比丘尼因此故，
未解脫心得解脫，未盡諸漏得盡無餘，未得無上涅槃得無上涅槃。
云何為五？阿難！世尊為比丘、比丘尼說法，
諸智梵行者亦為比丘、比丘尼說法。
阿難！若世尊為比丘、比丘尼說法，諸智梵行者亦為比丘、
比丘尼說法，彼聞法已，便知法解義；彼因知法解義故，
便得歡悅；因歡悅故，便得歡喜；因歡喜故，
便得止身；因止身故，便得覺樂；因覺樂故，便得心定。
阿難！比丘、比丘尼因心定故，便得見如實、
知如真；因見如實、知如真故，便得厭；因厭故，
便得無欲；因無欲故，便得解脫；因解脫故，
便得知解脫，生已盡，梵行已立，所作已辦，
不更受有，知如真。
阿難！是謂第一解脫處，因此故，比丘、比丘尼未解脫心得解脫，
未盡諸漏得盡無餘，未得無上涅槃得無上涅槃。 ^563c22

「復次，阿難！世尊不為比丘、比丘尼說法，
諸智梵行者亦不為比丘、比丘尼說法，
但如本所聞、所誦習法而廣讀之。
若不廣讀本所聞、所誦習法者，但隨本所聞、所誦習法為他廣說。
若不為他廣說本所聞、所誦習法者，但隨本所聞、所誦習法心思惟分別。
若心不思惟分別本所聞、所誦習法者，但善受持諸三昧相。
阿難！若比丘、比丘尼善受持諸三昧相者，
便知法解義，彼因知法解義故，便得歡悅；
因歡悅故，便得歡喜；因歡喜故，便得止身；
因止身故，便得覺樂；因覺樂故，便得心定。
阿難！比丘、比丘尼因心定故，便得見如實、
知如真；因見如實、知如真故，便得厭；因厭故，
便得無欲；因無欲故，便得解脫；因解脫故，
便得知解脫，生已盡，梵行已立，所作已辦，
不更受有，知如真。
阿難！是謂第五解脫處，因此故，比丘、比丘尼未解脫心得解脫，
未盡諸漏得盡無餘，未得無上涅槃得無上涅槃。
阿難！此五解脫處，汝當為諸年少比丘說以教彼，
若為諸年少比丘說教此五解脫處者，
彼便得安隱，得力得樂，身心不煩熱，終身行梵行。 ^564a10

「阿難！我本為汝說五根，信根，精進、念、定、慧根。
阿難！此五根，汝當為諸年少比丘說以教彼，
若為諸年少比丘說教此五根者，彼便得安隱，
得力得樂，身心不煩熱，終身行梵行。 ^564b3

「阿難！我本為汝說五力，信力，精進、念、定、慧力。
阿難！此五力，汝當為諸年少比丘說以教彼，
若為諸年少比丘說教此五力者，彼便得安隱，
得力得樂，身心不煩熱，終身行梵行。 ^564b7

「阿難！我本為汝說五出要界。
云何為五？阿難！多聞聖弟子極重善觀欲，
彼因極重善觀欲故，心便不向欲，不樂欲，
不近欲，不信解欲；若欲心生，即時融消燋縮，
轉還不得舒張，捨離不住欲，穢惡厭患欲。
阿難！猶如雞毛及筋，持著火中，即時融消燋縮，轉還不得舒張。
阿難！多聞聖弟子亦復如是極重善觀欲，
彼因極重善觀欲故，心便不向欲，不樂欲，
不近欲，不信解欲；若欲心生，即時融消燋縮，
轉還不得舒張，捨離不住欲，穢惡厭患欲。
觀無欲，心向無欲，樂無欲，近無欲，信解無欲，
心無礙，心無濁，心得樂，能致樂，遠離一切欲及因欲生諸漏煩熱憂慼。
解彼脫彼，復解脫彼，彼不復受此覺，謂覺因欲生，如是欲出要。
阿難！是謂第一出要界。 ^564b11

「復次，阿難！多聞聖弟子極重善觀恚，彼因極重善觀恚故，
心便不向恚，不樂恚，不近恚，不信解恚；
若恚心生，即時融消燋縮，轉還不得舒張，
捨離不住恚，穢惡厭患恚。
阿難！猶如雞毛及筋，持著火中，即時融消燋縮，轉還不得舒張。
阿難！多聞聖弟子亦復如是極重善觀恚，
彼因極重善觀恚故，心便不向恚，不樂恚，
不近恚，不信解恚；若恚心生，即時融消燋縮，
轉還不得舒張，捨離不住恚，穢惡厭患恚。
觀無恚，心向無恚，樂無恚，近無恚，信解無恚，
心無礙，心無濁，心得樂，能致樂，遠離一切恚，及因恚生諸漏煩熱憂慼。
解彼脫彼，復解脫彼，彼不復受此覺，謂覺因恚生，如是恚出要。
阿難！是謂第二出要界。 ^564b27

「復次，阿難！多聞聖弟子極重善觀害，彼因極重善觀害故，
心便不向害，不樂害，不近害，不信解害；
若害心生，即時融消燋縮，轉還不得舒張，
捨離不住害，穢惡厭患害。
阿難！猶如鷄毛及筋，持著火中，即時融消燋縮，轉還不得舒張。
阿難！多聞聖弟子亦復如是極重善觀害，
彼因極重善觀害故，心便不向害，不樂害，
不近害，不信解害；若害心生，即時融消燋縮，
轉還不得舒張，捨離不住害，穢惡厭患害。
觀無害，心向無害，樂無害，近無害，信解無害，
心無礙，心無濁，心得樂，能致樂，遠離一切害及因害生諸漏煩熱憂慼。
解彼脫彼，復解脫彼，彼不復受此覺，謂覺因害生，如是害出要。
阿難！是謂第三出要界。 ^564c12

「復次，阿難！多聞聖弟子極重善觀色，彼因極重善觀色故，
心便不向色，不樂色，不近色，不信解色；
若色心生，即時融消燋縮，轉還不得舒張，
捨離不住色，穢惡厭患色。
阿難！猶如雞毛及筋，持著火中，即時融消燋縮，轉還不得舒張。
阿難！多聞聖弟子亦復如是極重善觀色，
彼因極重善觀色故，心便不向色，不樂色，
不近色，不信解色；若色心生，即時融消燋縮，
轉還不得舒張，捨離不住色，穢惡厭患色。
觀無色，心向無色，樂無色，近無色，信解無色，
心無礙，心無濁，心得樂，能致樂，遠離一切色及因色生諸漏煩熱憂慼。
解彼脫彼，復解脫彼，彼不復受此覺，謂覺因色生，如是色出要。
阿難！是謂第四出要界。 ^564c26

「復次，阿難！多聞聖弟子極重善觀己身，
彼因極重善觀己身故，心便不向己身，
不樂己身，不近己身，不信解己身；若己身心生，
即時融消燋縮，轉還不得舒張，捨離不住己身，穢惡厭患己身。
阿難！猶如鷄毛及筋，持著火中，即時融消燋縮，轉還不得舒張。
阿難！多聞聖弟子亦復如是極重善觀己身，
彼因極重善觀己身故，心便不向己身，
不樂己身，不近己身，不信解己身；若己身心生，
即時融消燋縮，轉還不得舒張，捨離不住己身，穢惡厭患己身。
觀無己身，心向無己身，樂無己身，近無己身，
信解無己身，心無礙，心無濁，心得樂，能致樂，遠離一切己身及因己身生諸漏煩熱憂慼。
解彼脫彼，復解脫彼，彼不復受此覺，謂覺因己身生，如是己身出要。
阿難！是謂第五出要界。 ^565a12

「阿難！此五出要界，汝當為諸年少比丘說以教彼，
若為諸年少比丘說教此五出要界者，
彼便得安隱，得力得樂，身心不煩熱，終身行梵行。 ^565a28

「阿難！我本為汝說七財，信財，戒、慚、愧、聞、
施、慧財。阿難！此七財，汝當為諸年少比丘說以教彼，
若為諸年少比丘說教此七財者，彼便得安隱，
得力得樂，身心不煩熱，終身行梵行。 ^565b2

「阿難！我本為汝說七力，信力，精進、慚、愧、
念、定、慧力。阿難！此七力，汝當為諸年少比丘說以教彼，
若為諸年少比丘說教此七力者，彼便得安隱，
得力得樂，身心不煩熱，終身行梵行。 ^565b6

「阿難！我本為汝說七覺支，念覺支，擇法、
精進、喜、息、定、捨覺支。
阿難！此七覺支，汝當為諸年少比丘說以教彼，
若為諸年少比丘說教此七覺支者，彼便得安隱，
得力得樂，身心不煩熱，終身行梵行。 ^565b11

「阿難！我本為汝說八支聖道，正見、正志、
正語、正業、正命、正方便、正念、正定，是謂為八。
阿難！此八支聖道，汝當為諸年少比丘說以教彼，
若為諸年少比丘說教此八支聖道者，
彼便得安隱，得力得樂，身心不煩熱，終身行梵行。」 ^565b15

於是，尊者阿難叉手向佛，白曰：「世尊！
甚奇！甚特！世尊為諸年少比丘說處及教處。」 ^565b21

世尊告曰：「阿難！如是，如是。
甚奇！甚特！我為諸年少比丘說處及教處。
阿難！若汝從如來復問頂法及頂法退者，汝便於如來極信歡喜。」 ^565b23

於是，尊者阿難叉手向佛，白曰：「世尊！
今正是時。善逝！今正是時。
若世尊為諸年少比丘說頂法及頂法退說及教者，
我及諸年少比丘從世尊聞已，當善受持。」 ^565b26

世尊告曰：「阿難！汝等諦聽，善思念之，我當為汝及諸年少比丘說頂法及頂法退。」
尊者阿難等受教而聽。 ^565c1

世尊告曰：「阿難！多聞聖弟子真實因心，
思念稱量，善觀分別無常、苦、空、非我，彼如是思念，
如是稱量，如是善觀分別，便生忍、生樂、
生欲、欲聞、欲念、欲觀，阿難！
是謂頂法。阿難！若得此頂法復失衰退，
不修守護，不習精勤，阿難！
是謂頂法退。如是內外識、更樂、覺、想、思、
愛、界、因緣起，阿難！
多聞聖弟子此因緣起及因緣起法，思念稱量，
善觀分別無常、苦、空、非我，彼如是思念，
如是稱量，如是善觀分別，便生忍、生樂、
生欲，欲聞、欲念、欲觀。
阿難！是謂頂法。阿難！
若得此頂法復失衰退，不修守護，不習精勤，阿難！
是謂頂法退。阿難！
此頂法及頂法退，汝當為諸年少比丘說以教彼，
若為諸年少比丘說教此頂法及頂法退者，
彼便得安隱，得力得樂，身心不煩熱，終身行梵行。 ^565c3

「阿難！我為汝等說處及教處，頂法及頂法退，
如尊師所為弟子起大慈哀，憐念愍傷，
求義及饒益，求安隱快樂者，我今已作。
汝等當復自作，至無事處、山林樹下、空安靜處宴坐思惟，
勿得放逸，勤加精進，莫令後悔。
此是我之教勅，是我訓誨。」 ^565c19

佛說如是。尊者阿難及諸年少比丘，聞佛所說，歡喜奉行。
　　陰、內、外、識、更　覺、想、思、愛、界
　　因緣、念、正斷　如意、禪、諦、想
　　無量、無色、種　沙門果、解脫
　　處、根、力、出要　財、力、覺、道、頂 ^565c25

說處經第十五竟〔五千一百九十七字〕
中阿含經卷第二十一〔七千三百二十四字〕
長壽王品第二竟〔四萬四千九百四十七字〕
 ^566a2
