
pin:: 
##  3
大智度論釋習相應品第三之餘〔卷三十七〕
author:: 聖者龍樹造
translator:: 後秦龜茲國三藏鳩摩羅什譯
【經】
「復次，舍利弗！菩薩摩訶薩行般若波羅蜜，薩婆若不與過去世合。
何以故？過去世不可見，何況薩婆若與過去世合！
薩婆若不與未來世合。
何以故？未來世不可見，何況薩婆若與未來世合！
薩婆若不與現在世合。
何以故？現在世不可見，何況薩婆若與現在世合！
舍利弗！菩薩摩訶薩如是習應，是名與般若波羅蜜相應。」 ^329c7

【論】
釋曰：
菩薩行般若波羅蜜，不觀薩婆若與過去世同。
何以故？過去世是虛妄，薩婆若是實法；
過去世是生滅相，薩婆若非生滅相。
過去世及法求覓不可得，何況薩婆若與過去世合！ ^329c14

復次，佛自說因緣：「菩薩摩訶薩行般若波羅蜜，
不見過去世，何況薩婆若與過去世合！」 ^329c18

未來、現在世亦如是。
未來世除生滅相，其餘義同。 ^329c20

復次，以時故說有三世：過去、未來、現在。
「時」義，如「一時」中說。 ^329c21

復次，薩婆若是十方三世諸佛真實智慧；
三世者，從凡夫虛妄生，云何與薩婆若合？
譬如真金不與弊鐵同相。 ^329c23

問曰：
如〈隨喜品〉中說「菩薩摩訶薩念過去、現在諸佛薩婆若智慧等諸功德，
迴向阿耨多羅三藐三菩提」，云何言「過去、現在世不與薩婆若合」？ ^329c25

答曰： ^329c28

若以著心取相念薩婆若者，不名迴向阿耨多羅三藐三菩提；
譬如雜毒食，初雖香美，後不便身。
若菩薩分別過去、現在諸佛薩婆若者，
應與三世合；今不取相故，則無有合。 ^329c29

問曰：
菩薩亦念「未來世當成佛薩婆若」，亦自念
「我當得薩婆若」，是名與未來世薩婆若合，
云何言「不合」？ ^330a4

答曰：
薩婆若過三界，出三世，畢竟清淨相；行者但以憶想分別：「我當得是薩婆若。」
如世間法，憶想當有所得，而是事未生未有，
時節未至，因緣未會，都無處所，云何當與合？
如明當服蘇，今已憶臭。 ^330a6

又如迦栴延弟子輩言：「未來世中菩提語菩薩言：
『若能修相好身者，我當來處之。』
如貴家女自恣無難，遣使語貧家子言：
『汝好莊嚴房舍幃帳，種種備具，我當來處汝家中。』」
如是說者，是不如法。 ^330a11

以是故，不得以薩婆若與三世合。
問曰： ^330a16

餘法甚多，何以但說薩婆若？
答曰：
是薩婆若，菩薩所歸趣，深心欲得，於三世中求索故。 ^330a17

問曰：
何以不於有為、無為法中求？
答曰：
後當說一切法中求。 ^330a19

【經】
「復次，舍利弗！菩薩摩訶薩行般若波羅蜜，
色不與薩婆若合，色不可見故；受、想、行、識亦如是。
眼不與薩婆若合，眼不可見故；耳、鼻、舌、
身、意亦如是。色不與薩婆若合，色不可見故；
聲、香、味、觸、法亦如是。
舍利弗！菩薩摩訶薩如是習應，名與般若波羅蜜相應。」 ^330a21

【論】
問曰：
何以但說五眾、十二入，不說十八界、十二因緣？ ^330a26

答曰：
應當說！或時誦者忘失。
何以知之？佛所說五眾、十二入、十八界、
十二因緣，事、垢、淨。
五眾、十八界、十二入、十二因緣名為事；
不定是垢、不定是淨；是中或有結使生，
或有善法生；如田定能生物，隨種皆生。
眾、界、入、十二因緣，是為事；六波羅蜜乃至一切種智，是為淨種。
所以不說垢者，是菩薩結使已薄，不以自惱，是故不說。
又菩薩智慧深入，解諸法空，無諸煩惱，但集諸功德。
以是故，應說十八界、十二因緣。 ^330a28

如色等事中不應有薩婆若合。
所以者何？是薩婆若，三世中不可得故；
色等事中亦不可得，是皆世間因緣和合，無有定性。 ^330b8

【經】
「復次，舍利弗！菩薩摩訶薩行般若波羅蜜，
檀波羅蜜不與薩婆若合，檀波羅蜜不可見故；乃至般若波羅蜜亦如是。
四念處不與薩婆若合，四念處不可見故；乃至八聖道分亦如是。」 ^330b12

【論】
問曰：
五眾等是世間法，可不與薩婆若合，六波羅蜜云何不與合？ ^330b16

答曰：
六波羅蜜有二種：一者、世間，二者、出世間。
為世間檀波羅蜜故，說不與合；出世間檀波羅蜜，應與合。 ^330b17

復次，菩薩行六波羅蜜，漏結未盡，不得與佛薩婆若合。 ^330b20

復次，佛說六波羅蜜空，尚不可見，何況與薩婆若合！ ^330b21

三十七品亦如是。 ^330b22

問曰：
是六波羅蜜，雜有道、俗故；三十七品趣涅槃道，云何不合？ ^330b23

答曰：
三十七品是二乘法，但為涅槃；菩薩為佛道，是故不合。 ^330b24

問曰：
〈摩訶衍品〉中有三十七品，亦是菩薩道，云何不與薩婆若合？ ^330b26

答曰：
有菩薩以著心故，行三十七品，多迴向涅槃，是故佛說不合。 ^330b27

【經】
「佛十力，乃至十八不共法不與薩婆若合，佛十力乃至十八不共法不可見故。
舍利弗！菩薩摩訶薩如是習應，是名與般若波羅蜜相應。」 ^330c1

【論】
釋曰：
是十力乃至十八不共法，雖是妙法，為薩婆若故行；
以菩薩漏結未盡，故不應與薩婆若合。 ^330c4

復次，佛十力等法有三種：一者、菩薩所行，
雖未得佛道，漸漸修習；二者、佛所得，而菩薩憶想分別求之；
三者、佛心所得。上二種不應與合；下一種雖可合，
而菩薩未得，是故不合。 ^330c6

復次，空故不可見，不可見故不合。
是以皆言「不可見故」。 ^330c10

【經】
「復次，舍利弗！菩薩摩訶薩行般若波羅蜜，
佛不與薩婆若合，薩婆若不與佛合；菩提不與薩婆若合，薩婆若不與菩提合。」 ^330c13

【論】
問曰： ^330c15

菩薩及菩薩法可不與薩婆若合，云何佛及菩提復不與合？ ^330c16

答曰：
佛是人，薩婆若是法；人是假名，法是因緣。
眾生乃至知者、見者無故，佛亦無——眾生中尊上第一，
是名為佛，是故不合。 ^330c17

復次，得薩婆若故名為佛。
若佛得薩婆若，先以是佛，不須薩婆若；
若非佛得薩婆若者，何以言「佛得薩婆若」？
以是故，和合因緣生，不得言先後。 ^330c20

復次，離佛無薩婆若，離薩婆若無佛；得薩婆若故名佛，佛所有故名薩婆若。 ^330c23

問曰：
佛是人故可不與合，菩提是無上道，云何不合？ ^330c25

答曰：
菩提名為佛智慧，薩婆若名為佛一切智慧；
十力智為菩提，第十一如實智名為薩婆若——二智不得一心中生。 ^330c26

復次，是十力等諸佛法及佛菩提，皆是菩薩憶想分別非實，
唯佛所得薩婆若是實。
今此菩提，是菩薩菩提，是心中虛妄未實，云何與薩婆若合？ ^330c29

復次，此經中，佛自說不合因緣： ^331a3

【經】
「何以故？佛即是薩婆若，薩婆若即是佛；
菩提即是薩婆若，薩婆若即是菩提。
舍利弗！菩薩摩訶薩行般若波羅蜜，如是習應，是名與般若波羅蜜相應。 ^331a5

「復次，舍利弗！菩薩摩訶薩行般若波羅蜜，
不習色有、不習色無，受、想、行、識亦如是；
不習色有常、不習色無常，受、想、行、識亦如是；
不習色苦、不習色樂，受、想、行、識亦如是；
不習色我、不習色非我，受、想、行、識亦如是；
不習色寂滅、不習色非寂滅，受、想、行、識亦如是；
不習色空、不習色非空，受、想、行、識亦如是；
不習色有相、不習色無相，受、想、行、識亦如是；
不習色有作、不習色無作，受、想、行、識亦如是。
是菩薩摩訶薩行般若波羅蜜時，不作是念：
『我行般若波羅蜜、不行般若波羅蜜、非行非不行般若波羅蜜。』
舍利弗！菩薩摩訶薩如是習應，是名與般若波羅蜜相應。」 ^331a8

【論】
釋曰：
若菩薩觀五眾非有、非無，於是亦不著；
爾時，與般若波羅蜜相應。
所以者何？一切世間著二見：若有，若無。
順生死流者多著有，逆生死流者多著無；
我見多者著有，邪見多者著無。 ^331a21

復次，四見多者著有，邪見多者著無。
二毒多者著有，無明多者著無。
不知五眾因緣集生著有，不知集者著無。
近惡知識及邪見外書故，墮斷滅、無罪福中，
無見者著無；餘者著有。
或有眾生謂一切皆空，心著是空；著是空故，
名為「無見」。或有眾生謂一切六根所知法皆有，
是為「有見」。愛多者著有見，見多者著無見。 ^331a25

如是等眾生著有見、無見。 ^331b3

是二種見，虛妄非實，破中道。
譬如人行狹道，一邊深水，一邊大火，二邊俱死；
著有、著無，二事俱失。
所以者何？若諸法定實有，則無因緣；若從因緣和合生，
是法無自性，若無自性即是空！
若無法是實，則無罪福、無縛無解，亦無諸法種種之異。 ^331b4

復次，有見者與無見者相違，相違故有是非，
是非故共諍，有諍故起諸結使，結使故生業，
生業故開惡道門；實相中無有相違、是非、鬪諍！ ^331b10

復次，著有者，事若無常，則生憂惱；若著無者，
作諸罪業，死墮地獄受苦。 ^331b13

不著有無者，無有如是等種種過失；應捨是，則得實。 ^331b15

復次，是五眾若常、若無常，是事不然！
所以者何？若五眾常，則無生無滅，無生無滅故則無罪福，
無罪福故則無善惡果報，世間如涅槃不壞相。
如是妄語，誰當信者！
現見死亡啼哭，是則眾生無常；如草木彫落、
華果磨滅，是則外物無常；大劫盡時，一切都滅，是為大無常。
如是等種種因緣，如是五眾常不可得。 ^331b16

復次，無常破常，不應以無常為是。
所以者何？若諸法無常相，念念皆滅，則六情不能取六塵。
所以者何？內心、外塵俱無住故，不應得緣、
不應得知，亦無修習因緣果報！
因緣多故，果報亦多，此事不應得。 ^331b23

又以有常見與無常見共諍。 ^331b28

如是等種種因緣，五眾無常則不可得。 ^331b29

苦樂、我非我、若空若實、有相無相、有作無作，此義如先處處說。 ^331c1

「五眾寂滅」者，因緣生故無性，無性故寂滅，寂滅故如涅槃。 ^331c2

三毒熾然故不寂滅，無常火然故不寂滅，
不著三毒實相故不寂滅，三毒各各分別相故不寂滅。
此義先未說，故今是中說。 ^331c3

若菩薩摩訶薩能如是離二邊、行中道，
「行般若波羅蜜」亦不著。
所以者何？菩薩不可得，般若波羅蜜亦不可得故。 ^331c6

「不行般若波羅蜜」亦不著。
所以者何？餘諸凡夫不能如菩薩觀諸法實相，
云何當言「我不行般若波羅蜜」？ ^331c9

「行、不行」亦不著，二俱過故。 ^331c11

是名與般若波羅蜜相應相。 ^331c12

【經】
「復次，舍利弗！菩薩摩訶薩不為般若波羅蜜故行般若波羅蜜，
不為檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜故行般若波羅蜜。
不為阿鞞跋致地故行般若波羅蜜，不為成就眾生故行般若波羅蜜，
不為淨佛世界故行般若波羅蜜。
不為佛十力、四無所畏、四無礙智、十八不共法故行般若波羅蜜。
不為內空故行般若波羅蜜，不為外空、
內外空、空空、大空、第一義空、有為空、無為空、
畢竟空、無始空、散空、性空、諸法空、自相空、
不可得空、無法空、有法空、無法有法空故行般若波羅蜜。
不為如、法性、實際故行般若波羅蜜。
何以故？是菩薩摩訶薩行般若波羅蜜時，不壞諸法相故。
如是習應，是名與般若波羅蜜相應。」 ^331c14

【論】
問曰：
六波羅蜜乃至如、法性、實際，此是佛法。
菩薩若不為是佛法故行般若波羅蜜，更有何法可為行般若波羅蜜？ ^331c28

答曰： ^332a1

如佛此中自說：「諸法無有破壞者，不壞諸法相故；
亦不分別是檀、是慳，乃至是三界、是實際。」 ^332a2

復次，有菩薩於此善法，深心繫著，以繫著故能生罪；
為是人故，說：「是六波羅蜜乃至實際皆空，
無有自性，如夢如幻，汝莫生著！
真菩薩不為是故行。」
有菩薩心無所著，行六波羅蜜乃至實際；
為是人故，說為是事故行般若波羅蜜。
如後品中說：「為具足六波羅蜜，乃至為教化眾生、
淨佛世界故，行般若波羅蜜。」 ^332a4

【經】
「復次，舍利弗！菩薩摩訶薩行般若波羅蜜，
不為如意神通故行般若波羅蜜，不為天耳故、
不為他心智故、不為宿命智故、不為天眼故、不為漏盡神通故行般若波羅蜜。
何以故？菩薩摩訶薩行般若波羅蜜，尚不見般若波羅蜜，何況見菩薩神通！
舍利弗！菩薩摩訶薩如是行，是名與般若波羅蜜相應。」 ^332a12

【論】
問曰： ^332a18

先說「禪波羅蜜」中已具說五神通，今何以復重說？ ^332a19

答曰：
彼中總相說，不列名字；此中別相說。 ^332a20

復次，功德果報，所謂五神通；菩薩得是五神通，廣能利益眾生。 ^332a21

復次，雖有慈悲、般若波羅蜜，無五神通者，
如鳥無兩翼，不能高翔；如健人無諸器杖而入敵陣；
如樹無華果，無所饒益；如枯渠無水，無所潤及；
以是故重說五神通，及餘無量佛法中別說，無咎。 ^332a22

問曰：
若爾者，佛何以言「莫為五神通故行般若波羅蜜」？ ^332a27

答曰：
多有無方便菩薩，得五神通，輕餘菩薩，
心生憍高，為是故說。
所以者何？菩薩於般若波羅蜜諸佛之母尚不著，何況五神通！ ^332a28

【經】
「復次，舍利弗！菩薩摩訶薩行般若波羅蜜，
不作是念：『我以如意神通，飛到東方，供養恭敬如恒河沙等諸佛；
南西北方、四維、上下亦如是。』 ^332b3

「復次，舍利弗！菩薩摩訶薩行般若波羅蜜，
不作是念：『我以天耳，聞十方諸佛所說法。』
不作是念：『我以他心智，當知十方眾生心所念。』
不作是念：『我以宿命通，知十方眾生宿命所作。』
不作是念：『我以天眼，見十方眾生死此生彼。』
舍利弗！菩薩摩訶薩如是行，是名與般若波羅蜜相應，亦能度無量阿僧祇眾生。」 ^332b6

【論】
釋曰：
先雖說五神通名，今此中說其功用。 ^332b13

問曰：
菩薩何以故不作是念——「我以如意神通，飛到十方供養恭敬如恒河沙等諸佛」？ ^332b14

答曰：
已拔我見根本故，已摧破憍慢山故，善修三解脫門、三三昧故。
佛身雖妙，亦入三解脫門；如熱金丸，雖見色妙，不可手觸。 ^332b16

又諸法如幻如化，無來無去，無近無遠，無有定相。
如幻化人誰去誰來？
不取神通、國土、此彼、近遠相，故無咎！ ^332b19

若能在佛前住於禪定，變為無量身，至十方供養諸佛，
無所分別，已斷法愛故。 ^332b21

餘通亦如是。
菩薩得是五神通，為供養諸佛故，變無量身，
顯大神力，於十方世界三惡趣中，度無量眾生，
如〈往生品〉中說。 ^332b23

【經】
「舍利弗！菩薩摩訶薩能如是行般若波羅蜜，
惡魔不能得其便；世間眾事，所欲隨意；
十方各如恒河沙等諸佛，皆悉擁護是菩薩，
令不墮聲聞、辟支佛地；四天王天乃至阿迦尼吒天，
皆亦擁護是菩薩，不令有礙；是菩薩所有重罪，現世輕受。
何以故？是菩薩摩訶薩用普慈加眾生故。
舍利弗！是菩薩摩訶薩如是行，是名與般若波羅蜜相應。」 ^332b27

【論】
釋曰：
今讚是菩薩，如上行般若波羅蜜得大功德，
是名菩薩智慧功力果報，得此五利。 ^332c6

問曰：
魔是欲界主，菩薩是人，肉眼不得自在，云何不能得其便？ ^332c8

答曰：
如此中佛自說：「諸佛、諸大天擁護故。」 ^332c9

復次，是菩薩行畢竟不可得自相空故，
於一切法中皆不著；不著故無違錯；無違錯故，魔不能得其便。
譬如人身不瘡，雖臥毒屑中，毒亦不入；若有小瘡則死無疑。 ^332c10

又是菩薩於諸佛中心不著、於諸魔中心不瞋，是故魔不得便。 ^332c14

復次，菩薩深入忍波羅蜜、慈三昧故，一切外惡不能中傷，
所謂水火、刀兵等。 ^332c16

世間眾事者，資生所須，所謂治生諧偶，
種蒔果樹，曠路作井，安立客舍，如法理事，皆得如意。
若欲造立塔寺作大福德，若作大施，若欲說法教度眾生，皆得如意。 ^332c17

如是等世間眾事，若大、若小，皆得如法隨意。
所以者何？是菩薩世世集無量福德、智慧因緣故。 ^332c21

復次，是菩薩行般若波羅蜜，於一切法中心不著，
心不著故結使薄，結使薄故能生深厚善根，深厚善根生故所願如意。 ^332c23

復次，是菩薩行般若波羅蜜故，諸大天皆敬念是菩薩，
讚歎稱揚其名；諸龍鬼等聞諸天稱說，
亦來助成其事，是故世間眾事皆得如意。 ^332c26

復次，是菩薩為諸佛所念、威德所加，皆得如意。 ^332c29

問曰： ^333a1

十方諸佛心等，何以偏念是菩薩？
答曰：
是菩薩智慧功德大故，諸佛心雖平等，
法應念是菩薩，以勸進餘人。 ^333a2

又是菩薩得佛智慧氣分故，別知善惡，
賞念好人，無過於佛，是故佛念。 ^333a4

復次，佛念不欲令墮聲聞、辟支佛故。
所以者何？入空、無相、無作，以佛念故而不墮落；
譬如魚子，母念故得生，不念則壞。 ^333a6

「諸大天擁護」者，不欲令失其所行，諸天效佛念故。 ^333a9

又諸天以菩薩行般若波羅蜜，都無所著，
不樂世樂，但欲教化眾生故，住於世間，知其尊貴故念。 ^333a10

「所有重罪」者，先世重罪，應入地獄，以行般若波羅蜜故，
現世輕受；譬如重囚應死，有勢力者護，則受鞭杖而已。
又如王子雖作重罪，以輕罰除之，以是王種中生故；
菩薩亦如是，能行是般若波羅蜜得實智慧故，
即入佛種中生；佛種中生故，雖有重罪，云何重受？ ^333a12

復次，譬如鐵器中空故，在水能浮，中實則沒。
菩薩亦如是，行般若波羅蜜智慧心虛故，
不沒重罪；凡人無智慧故，沈沒重罪。 ^333a18

復次，佛此中自說因緣：所以得五功德者，用普慈加眾生故。 ^333a21

問曰：
先言「行般若波羅蜜故，具五功德」，今何以言「用普慈加眾生故」？ ^333a23

答曰： ^333a24

能生無量福，無過於慈；是慈因般若波羅蜜生，得無量利益。 ^333a25

復次，惡魔不得便、諸佛所念、重罪今世輕受，
是般若波羅蜜力；世間眾事所欲隨意、
諸天擁護，是大慈力。 ^333a26

復次，有二種緣：一者、眾生，二者、法。
是菩薩若緣眾生則是慈心，若緣法則是行般若波羅蜜。 ^333a28

是慈從般若波羅蜜生，隨順般若波羅蜜教，是故說慈無咎。 ^333b2

【經】
「復次，舍利弗！菩薩摩訶薩行般若波羅蜜時，
疾得諸陀羅尼門、諸三昧門。
在所生處常值諸佛，乃至得阿耨多羅三藐三菩提，初不離見佛。
舍利弗！菩薩摩訶薩如是習應，是名與般若波羅蜜相應。」 ^333b4

【論】
釋曰：
「陀羅尼、三昧門」，如先說。 ^333b8

「疾得」者，福德因緣故心柔軟；行深般若波羅蜜故，
智慧心利；以是故疾得。
如上說五功德故疾得。 ^333b9

「所生處常值諸佛」者，是菩薩除諸佛母般若波羅蜜，
其餘一切眾事皆不愛著；是以在所生處，常值諸佛。
如人常喜鬪諍，生還活地獄，復執刀杖共相加害。
婬欲多故，常受胞胎，又作婬鳥。
瞋恚多故，還生毒獸、蛇虺之屬。
愚癡多者，如燈蛾赴火、地中隱蟲等。 ^333b11

是諸菩薩愛敬於佛及實相般若波羅蜜、
及修念佛三昧業故，所生處常值諸佛。 ^333b17

復次，如先「菩薩願見諸佛」中說。 ^333b19

「終不離見佛」者。
又人雖一世見佛，更不復值。
如毘婆尸佛時，王師婆羅門，雖得見佛及僧，
而惡口毀呰，言：「此人等如畜生，不別好人，見我不起。」
以是罪故，經九十一劫墮畜生中。 ^333b20

復次，深念佛故，終不離佛；世世善修念佛三昧故；
不失菩薩心故；作不離佛願；願生在佛世故；
種值佛業緣常相續不斷故，乃至阿耨多羅三藐三菩提，終不離見佛。 ^333b24

問曰：
此是果報事，云何說「與般若波羅蜜相應」？ ^333b28

答曰：
般若波羅蜜相應故值佛，或時果中說因故。 ^333b29

相應有二種：一者、心相應；二者、應菩薩行，
所謂生好處，值遇諸佛，常聞法，正憶念——是名相應。 ^333c1

【經】
「復次，舍利弗！菩薩摩訶薩行般若波羅蜜時，
不作是念：『有法與法若合若不合、若等若不等。』
何以故？是菩薩摩訶薩，不見是法與餘法若合若不合、若等若不等。
舍利弗！菩薩摩訶薩如是習應，是名與般若波羅蜜相應。」 ^333c5

【論】
釋曰：
一切法，無有法與法共合者。
何以故？諸法無少分合故。
譬如二指有四方，其一方合，三方不合；
不合多故，何以不名為不合？ ^333c10

問曰：
以有合處故名為合，云何言「不合」？ ^333c13

答曰：
合處不為指，是指分；但是指分，更無指法。
以二指相近故，假名為合，更無合法。 ^333c14

復次，色、香、味、觸，總名為指；但觸有合力，餘三無合。
以是故，不得言指合。 ^333c16

復次，如異類同處，不名為合，相各異故；
諸法亦爾，地相地中、水相水中、火相火中，
如是性異，不名為合。 ^333c17

以是故言「無有法與法合，若合、若不合」。 ^333c20

「等」者，一切法一相故名「等」。
以皆是有相，皆是無常相，皆是苦相，皆是空無我相，
皆是不生不滅相，事無異故名為「等」。 ^333c21

「不等」者，各各別相故。
如色相、無色相，堅相、濕相，如是等各異不同，
是名「不等」。 ^333c23

菩薩不見等與不等。
何以故？一切法無故，自性空故無法，無法故不可見，
不可見故無等、不等。 ^333c25

等與合，是習相應；不合、不等，是不相應。 ^333c27

問曰： ^333c28

何以不說相應竟，然後讚歎？
答曰：
聽者厭懈，是故佛讚歎果報功德，聞者心得悅樂故。 ^333c29

【經】
「復次，舍利弗！菩薩摩訶薩行般若波羅蜜，
不作是念：『我當疾得法性，若不得。』
何以故？法性非得相故。
舍利弗！菩薩摩訶薩如是習應，是名與般若波羅蜜相應。」 ^334a3

【論】
釋曰：
「法性」者，諸法實相。
除心中無明諸結使，以清淨實觀，得諸法本性，
名為「法性」。「性」名真實，以眾生邪觀故縛，正觀故解。 ^334a6

菩薩不作是念：「我疾得法性。」
何以故？法性無相，無有遠近。
亦不言：「我久久當得。」
何以故？法性無遲無久。 ^334a9

「法性」義，如如、法性、實際義中說。 ^334a12

【經】
「復次，舍利弗！菩薩摩訶薩行般若波羅蜜時，不見有法出法性者。
如是習應，是名與般若波羅蜜相應。」 ^334a13

【論】
釋曰：
無明等諸煩惱入一切法中故，失諸法自性；
自性失故，皆邪曲不正。
聖人除却無明等，諸法實性還得明顯；
譬如陰雲覆虛空清淨性，除陰雲則虛空清淨性現。 ^334a15

若有法無明不入者，是則出於法性；但是事不然！
無有法出無明者，是故菩薩不見是法出法性者；
譬如眾流皆歸於海，如粟散小王皆屬轉輪聖王，如眾小明皆屬於日。 ^334a19

【經】
「復次，舍利弗！菩薩摩訶薩行般若波羅蜜時，
不作是念：『法性分別諸法。』
如是習應，是名與般若波羅蜜相應。」 ^334a24

【論】
問曰：
何以故不作是念：「法性分別諸法」？ ^334a26

答曰：
為著法性、貴於法性，以是因緣生諸結使，是故不作是念。 ^334a27

問曰：
若法性空，一相無相，云何分別諸法？ ^334a29

答曰：
得是法性，滅無明等諸煩惱破諸法實相者，
然後心清淨，智慧明了，知諸法實；隨法性者為善，不隨法性者為不善。 ^334b1

如婆蹉梵志問佛世尊：「天地間有善惡、好醜不？」 ^334b3

佛言：「有。」
婆蹉言：「我久歸命佛，願為我善說！」 ^334b5

佛言：「有三種惡、三種善；十種惡、十種善，
所謂貪欲是惡，除貪是善；瞋恚、愚癡是惡，除恚癡是善。
殺生是惡，除殺生是善；乃至邪見是惡，除邪見是善。
能如實分別善惡，是我弟子，入於法性，名為得道。」 ^334b6

【經】
「復次，舍利弗！菩薩摩訶薩行般若波羅蜜時，
不作是念：『是法能得法性，若不得。』
何以故？是菩薩不見用是法能得法性，若不得。
舍利弗！菩薩摩訶薩如是習應，是名與般若波羅蜜相應。」 ^334b11

【論】
釋曰：
云何「得法性」？行八聖道分，得諸法實相，
所謂涅槃，是名「得法性」。 ^334b15

復次，「性」名諸法實相，「法」名般若波羅蜜。
菩薩不作是念：「行般若波羅蜜得是諸法性。」
何以故？般若波羅蜜及諸法性，是二法無有異，
皆畢竟空故，云何以般若波羅蜜得達法性？ ^334b16

【經】
「復次，舍利弗！菩薩摩訶薩行般若波羅蜜時，
法性不與空合，空不與法性合。
如是習應，是名與般若波羅蜜相應。」 ^334b22

【論】
釋曰：
菩薩不觀法性是空，不觀空是法性。
行空得法性，緣法性得空，以是故無異。
所以者何？是二畢竟空故。 ^334b24

【經】
「復次，舍利弗！菩薩摩訶薩行般若波羅蜜時，
眼界不與空合，空不與眼界合；色界不與空合，
空不與色界合；眼識界不與空合，空不與眼識界合；
乃至意界不與空合，空不與意界合；法界不與空合，
空不與法界合；意識界不與空合，空不與意識界合。
是故，舍利弗！是空相應，名為第一相應。」 ^334b28

【論】
釋曰：
「眼界不與空合、空不與眼界合」者，眼是有，
空是無，空、有云何合？ ^334c5

復次，菩薩種種因緣分別：散滅是眼，眼則空；
空無眼名，因本故有眼空。
空亦無分別：是眼空，是非眼空。
是則眼不與空合。 ^334c7

又空不從眼因緣生。
何以故？是二法本自空故。 ^334c10

乃至意識界亦如是。
問曰：
此中何以不說五眾等諸法，但說十八界？ ^334c11

答曰：
應說！或時誦寫者忘失。 ^334c12

復有人言：若說十八界，則攝一切法。
有眾生於心色中錯，心法中不錯，應聞十八界得度，是故但說十八界。 ^334c13

問曰：
何以名為第一相應？
答曰：
空是十方諸佛深奧之藏，唯一涅槃門，
更無餘門能破諸邪見戲論；是相應不可壞、
不可破，是故名為第一。 ^334c16

復次，佛自說第一因緣，所謂： ^334c19

【經】
「舍利弗！空行菩薩摩訶薩不墮聲聞、辟支佛地，
能淨佛土，成就眾生，疾得阿耨多羅三藐三菩提。
舍利弗！諸相應中，般若波羅蜜相應為最第一，
最尊、最勝、最妙，為無有上！
何以故？是菩薩摩訶薩行般若波羅蜜相應，
所謂空、無相、無作，當知是菩薩如受記無異，若近受記。
舍利弗！菩薩摩訶薩如是相應者，能為無量阿僧祇眾生作益厚。
是菩薩摩訶薩亦不作是念：『我與般若波羅蜜相應，
諸佛當授我記，我當近受記，我當淨佛土，
我得阿耨多羅三藐三菩提，當轉法輪。』
何以故？是菩薩摩訶薩不見有法出法性，
亦不見有法行般若波羅蜜，亦不見有法諸佛授記，亦不見有法得阿耨多羅三藐三菩提。
何以故？菩薩摩訶薩行般若波羅蜜時，
不生我相、眾生相，乃至知者、見者相。
何以故？眾生畢竟不生不滅故，眾生無有生無有滅；
若法無有生相滅相，云何是法當行般若波羅蜜？
如是，舍利弗！菩薩摩訶薩不見眾生故，
為行般若波羅蜜；眾生不受故、眾生空故、
眾生不可得故、眾生離故，為行般若波羅蜜。
舍利弗！菩薩摩訶薩於諸相應中為最第一相應，
所謂空相應，是空相應勝餘相應。
菩薩摩訶薩如是習空，能生大慈大悲。
菩薩摩訶薩習是相應，不生慳心，不生犯戒心，
不生瞋心，不生懈怠心，不生亂心，不生無智心。」 ^334c20

【論】
釋曰：
「不墮聲聞、辟支佛地」者，空相應有二種：
一者、但空，二者、不可得空。
但行空，墮聲聞、辟支佛地；行不可得空，
空亦不可得，則無處可墮。 ^335a16

復有二種空：一者、無方便空，墮二地；二者、
有方便空，則無所墮，直至阿耨多羅三藐三菩提。 ^335a20

復次，本有深悲心，入空則不墮；無大悲心則墮。 ^335a22

如是等因緣，不墮二地。
「能淨佛世界、成就眾生」者，菩薩住是空相應中，
無所復礙；教化眾生，令行十善道及諸善法。
以眾生行善法因緣故，佛土清淨；以不殺生故，
壽命長；以不劫不盜故，佛土豐樂，應念即至。
如是等眾生行善法，則佛土莊嚴。 ^335a23

問曰：
教化眾生則佛土淨，何以別說？ ^335a29

答曰：
眾生雖行善，要須菩薩行願、迴向方便力因緣故，
佛土清淨；如牛力挽車，要須御者，乃得到所至處，以是故別說。 ^335b1

「疾得」者，行是空相應，無有障礙，則能疾得阿耨多羅三藐三菩提。 ^335b3

問曰：
先說「空相應」，今說「般若波羅蜜相應」，後說
「無相、無作相應」，有何差別？ ^335b5

答曰：
有二種空：一者、般若空，二者、非般若空。
先言「空相應」，聽者疑謂「一切空」，故說是「般若波羅蜜空」。 ^335b7

復有人疑：「但言空第一，無相、無作非第一耶？」
是故說：「空、無相、無作相應，亦是第一。」
何以故？空則是無相，若無相則是無作，
如是為一，名字為別。 ^335b9

最上故言「尊」；破有故言「勝」；得是相應不復樂餘，
是為「最妙」。如一切眾生中，佛為無上；一切法中，
涅槃無上；一切有為法中，善法習相應為「無上」。 ^335b12

餘義如〈讚般若品〉中說。
問曰： ^335b16

若能行如是空相應，便應受記，云何言
「如受記無異，若近受記」？ ^335b17

答曰：
是菩薩新行道，肉身，未得無生法忍，未得般舟三昧，
但以智慧力故，能如是分別深入空；佛讚其入空功德，
故言「如受記無異」。 ^335b18

有三種菩薩：得受記者，如受記者，近受記者。
得受記者，如〈阿毘跋致品〉中說；三種，如此中說。 ^335b21

問曰：
如此說相應，第一無上，云何不與受記？ ^335b24

答曰：
餘功德、方便、禪定等未集，但有智慧，是故未與受記。 ^335b25

復次，是菩薩雖復利根智慧，餘功德未熟故，
聞現前受記，或生憍慢，是故未與受記；
所以讚歎者，欲以勸進其心。 ^335b26

利根者行是空相應，如受記無異；鈍根者行是空相應，若近受記。 ^335b29

令眾生常安隱、得涅槃，是名「利益」。
復有二種利益：一者、離苦，二者、與樂。
復有二種：滅眾生身苦、心苦。
復有三種：天樂、人樂、涅槃樂。
復有三種：離三界，入三乘。
如是菩薩摩訶薩無量阿僧祇利益眾生。 ^335c1

「眾生」義如先說。
世人有大功勳，則生憍心，求其報賞；以求報故，則為不淨。
菩薩則不然，雖與般若波羅蜜相應，利益無量眾生，
無我心、無憍慢，故不求功報；如地雖利物功重，不求其報。
以是故說是菩薩不作是念：「我與般若相應，
諸佛當受我記，若近受記；我當淨佛土，
得無上道，轉法輪。」 ^335c6

「轉法輪」義，如先說。 ^335c13

問曰：
何等法出法性？
答曰：
此中佛說，所謂行般若波羅蜜者。
行般若波羅蜜者即是菩薩；「知者、見者」，即是眾生。
法性中，眾生變為法性；以是故菩薩自不生高心，
不從眾生求恩分，不見諸佛與受記。
如菩薩空，佛亦如是；如行者空，得阿耨多羅三藐三菩提者亦空。 ^335c14

何以故？佛自說：「菩薩摩訶薩行般若波羅蜜，
不生眾生相，乃至知者、見者相。」
菩薩行般若波羅蜜，尚不生法相，何況眾生相！ ^335c20

何以故？佛自說因緣：「是眾生畢竟不生，不生故不滅。」
若法不生不滅，即是法性相，法性即是般若波羅蜜，云何般若波羅蜜行般若波羅蜜？ ^335c23

菩薩「不受眾生」者，不受神，但有虛妄計我。
「眾生空」者，眾生法無所有故。
「眾生不可得」者，以實智求索不可得故。
「眾生離」者，一切法自相離故。
一切離自相者，如火離熱相等，如「相空」中廣說。 ^335c26

「第一相應，勝餘相應」，如上說。 ^336a1

菩薩行是眾生空、法空，深入空相應，憶本願度眾生；
見眾生狂惑顛倒，於空事中種種生著，
即生大悲心：「我雖知是事，餘者不知。」
以教化故，生大慈大悲。 ^336a2

亦能常不生破六波羅蜜法。
所以者何？初發心菩薩行六波羅蜜，以六惡雜行故，
六波羅蜜不增長；不增長故不疾得道。
今知諸法相，拔是六惡法根本。
所以者何？菩薩知布施為善，慳心不善，能墮餓鬼貧窮中。
知慳貪如是，自惜其身、著世間樂故，還生慳心。
是菩薩輕物能施，重物不能；外物能，內物不能。
以著我、著受者，以取相著財物，以是故破檀波羅蜜，雖有所施而不清淨。
是菩薩行空相應故，不見我，亦不見世間樂，云何生著而破檀波羅蜜！ ^336a5

問曰：
若不見我、不見世間樂故不破，亦應不見檀，云何行布施？ ^336a16

答曰：
是菩薩雖不見布施，以清淨空心布施，
作是念：「是布施空無所有，眾生須故施與。」
如小兒以土為金銀，長者則不見是金銀，
便隨意與，竟無所與。 ^336a18

餘五法亦如是。 ^336a21

以是故，雖同空，破慳而不破檀。
舍利弗！菩薩摩訶薩住是空相應中，能常不生是六惡心。
大智度論卷第三十七
 ^336a22
