度一切諸佛境界智嚴經
translator:: 梁扶南三藏僧伽婆羅等譯
jing:: 
如是我聞：
一時佛住王舍城耆闍崛山頂法界宮殿上，
與大比丘眾二萬五千人，皆是阿羅漢，
諸漏已盡無復煩惱，心善解脫慧善解脫，
調伏諸根摩訶那伽，所作已辦可作已辦，
捨於重擔已得自事義，有結已盡心得自在，
其名曰阿若憍陳如等，及八大聲聞。
復有七十二億那由他菩薩摩訶薩，其名曰：
文殊師利菩薩、行吉菩薩、佛吉菩薩、藥王菩薩、
常起菩薩摩訶薩等，能轉不退法輪、善問無比寶頂修多羅等，
住法雲地，智慧如須彌山，常修行空無相無作，
無生無體深法光明，功德圓滿威儀具足，
無數那由他世界如來所遣，有大神通住無性相。 ^250a21

爾時世尊作是思惟：「是諸菩薩摩訶薩，
從恒河沙等世界而來至此，我當為其說法令得大力，
當現神通相放大光明，以諸菩薩當問我故。」 ^250b4

爾時世尊放大光明，普照十方無量不可思議三千大千微塵世界。
爾時十方一一方面十佛世界，有不可說千萬億那由他微塵等諸菩薩，
各從本界乘不可思議無量神通，而來集此，
復以不可思議供具供養如來，隨意所造蓮華座於佛前坐，
瞻仰世尊目不暫捨。
是時於法界宮殿上，起大寶蓮華師子藏座，
縱廣無量億由旬，無量光明摩尼珠所成。
電燈摩尼珠為交絡，不可思議力摩尼珠為竿，
以無譬喻摩尼珠為眷屬，過諸譬喻摩尼珠所莊嚴，
以自在王摩尼珠為蓋，以雜摩尼寶廁填，
懸種種色幡，彼大摩尼珠圍遶，出十種無量億那由他光明，
遍照十方世界。 ^250b8

爾時不可說百千萬億那由他微塵等數，
天、龍、夜叉、乾闥婆、阿修羅、迦樓羅、緊那羅、
摩睺羅伽，釋、梵、四天王，從十方十佛世界來集於此。
復有諸天乘寶頂宮殿，無數不可思議天女，
作百千萬億那由他妓樂，亦來集此。
復有諸天乘寶華宮殿、龍寶栴檀神珠宮殿、
真珠宮殿、寶衣宮殿、金光明摩尼珠宮殿、
閻浮提金宮殿、無量光明摩尼珠宮殿、
自在王摩尼珠宮殿、如意摩尼珠宮殿、
覆帝釋摩尼珠宮殿、大海聚清淨寶莊嚴普光明大摩尼珠意頂宮殿，
與無數不可思議千萬億那由他天女，作諸妓樂而來集此。
咸以無數不可思議供具供養於佛，供養佛已各隨意坐，瞻仰世尊目不暫捨。 ^250b20

是時，三千大千世界皆作閻浮提金色，
以種種摩尼珠為樹，天華樹、寶衣樹、龍寶栴檀樹所莊嚴，
日月電燈等摩尼珠為交絡，遍覆世界懸種種幡，
無數千萬億那由他天女，持種種瓔珞種種寶華。 ^250c5

爾時從大寶蓮華師子座，出此伽陀：
　　「汝等今安坐，我當說真實，
　　人王師子座，如來功德造，
　　我今日願滿，供養兩足尊。
　　世尊今當坐，七寶蓮華座，
　　當放大光明，照我及一切，
　　說無上妙法，利益諸天人，
　　眾生聞法者，當坐師子座。
　　如是大光明，從如來身出，
　　照無量世界，令一切歡喜。
　　導師天中天，今當攝受我，
　　我昔於此處，已值八億佛，
　　唯願今世尊，必哀愍攝受。」 ^250c9

爾時世尊從光明座起，坐寶蓮華藏師子座，
結加趺坐，觀諸菩薩眾皆悉已集，為發起諸菩薩故，當說空法。
爾時諸菩薩作是思惟：「此文殊師利童子菩薩，
當問如來不生不滅，我等從久遠來不聞此法。」 ^250c23

是時文殊已知如來欲說法相，及諸菩薩心所思惟，
即白佛言：「世尊！無生無滅法者，其相云何？」
文殊師利說此祇夜：
　　「無生無滅，云何可知？
　大牟尼尊，
　　當說譬喻。　此諸大眾，皆已來集，
　　樂聞此義，願佛解說。
　今諸菩薩，
　　諸佛所遣，亦皆樂聞，微妙法相。」 ^250c27

佛告文殊師利：「善哉善哉！
汝今所問，能大利益一切世間，令諸菩薩得作佛事。
文殊師利！汝當諦聽勿起驚疑。
文殊師利！不生不滅即是如來。
文殊師利！譬如大地琉璃所成，帝釋毘闍延宮殿供具等影現其中。
閻浮提人見琉璃地諸宮殿影，合掌供養燒香散華：
『願我得生如是宮殿，我當遊戲如帝釋等。』
彼諸眾生不知此地是宮殿影，乃布施持戒修諸功德，為得如此宮殿果報。
文殊師利！如此宮殿實無生滅，以地淨故影現其中；
彼宮殿影，亦有亦無不生不滅。 ^251a6

「文殊師利！眾生見佛亦復如是。
以其心淨故見佛身，佛身無為，不生不起不盡不滅，
非色非非色，不可見非不可見，非世間非非世間，
非心非非心，以眾生心淨見如來身，散華燒香種種供養：『願我當得如是色身。』
布施持戒作諸功德，為得如來微妙身故。
如是文殊師利！如來神力出現世間，令諸眾生得大利益，如影如像隨眾生見。」 ^251a16

爾時世尊說此祇夜：
　　「如來常住，不生不滅，非心非色，
　　非有非無。　如琉璃地，見宮殿影，
　　此影非有，亦復非無。
　眾生心淨，
　　見如來身，非有非無，亦復如是。 ^251a24

「文殊師利！如日初出先照高山，次及中山、後照下地。
如來亦爾，無心意識無相離相，斷一切相，
不著彼不著此，不住此岸不住彼岸，不住中流不可思議，
非思惟所及，不高不下，無繫縛無解脫，
非有智非無智，非煩惱非不煩惱，不真實不虛妄，
非智非非智，不可思議非不可思議，非行非不行，
非念非不念，非心非不心，非意非不意，
非名非不名，非色非無色，無取無不取，
非說非不說，非可說非不可說，非可見非不可見，
非導師非非導師，非得果非不得果。
如是文殊師利！如來慧日光明照於三界，
先照菩薩如照高山，次照樂緣覺聲聞人，
後照樂善根人乃至邪定眾生，為增長善法，為起未來因緣。 ^251a29

「文殊師利！如來平等無上中下，常行捨心。
文殊師利！如來不作是思惟：『如是眾生我為說勝法，如是眾生說不勝法。』
亦不思惟：『此眾生大意，此眾生中意，此眾生小意；
此樂善法，此樂惡法；此人正定，此人邪定。』
如來智光明無如是分別，已斷一切分別想故。
以眾生有種種善根故，如來智慧故有種種。 ^251b13

「文殊師利！如大海中有摩尼珠，名滿一切眾生所願，
安置幢上隨眾生所須，彼摩尼珠無心意識。
如來無心意識，亦復如是，不可測量、不可到、
不可得、不可說、除過患、除無明、不實不虛、
非常非不常、非光明非不光明、非世間非非世間、
無覺無觀、不生不滅、不可思議、無心無體、
不動不行、無量無邊、不可說無言語、無喜無不喜、
無數離數、無去無來、無行處、斷諸趣、不可見、
不可執、無挍計、非空非不空、非和合非不和合、
不可思議不可覺知、非穢非淨、非名非色、
非業非果、非過去非未來非現在、無所有、
無聲無相離一切相、非內非外亦非中間。
如是文殊師利！如來清淨住大慈悲幢，
隨眾生所樂，現種種身說種種法。 ^251b20

「文殊師利！如因聲生響，非內非外亦非中間，不生不滅不斷不常。
文殊師利！如來亦爾，非內非外亦非中間，
不生不滅、無名無相，隨諸眾生種種示現。 ^251c5

「文殊師利！如諸草木依地增長，彼地平等離諸分別。
如是一切眾生善根，依如來增長，聲聞乘、
緣覺乘、菩薩乘，乃至裸形尼乾子等一切外道善根，
亦依如來增長；如來平等無有分別，亦復如是。 ^251c8

「文殊師利！如虛空平等無下中上，如來平等亦復如是，眾生自見有下中上。
文殊師利！如來不作是念：『此眾生下意當現下身，
此中上意現中上身，此眾生下意當說下乘，
此眾生中意說緣覺聲聞乘，此眾生上意為說大乘。』
文殊師利！如來無如是意：『此眾生樂施，
我當說施，戒忍精進定慧亦如是。』
何以故？如來法身平等，離心意識無分別故。 ^251c12

「文殊師利！一切諸法悉皆平等，平等故無住，
無住故無動，無動故無依，無依故無處，
無處故不生，不生故不滅。
若能如是見者，心不顛倒，不顛倒故如實，
如實故無所行，無所行故無來，無來故無去，
無去故如如，如如故隨法性，隨法性故不動，
若隨法性不動則得法性，若得法性則無悕望。
何以故？已得道故。
若得道則不住一切諸法，不住一切諸法故，不生不滅無名無相。
文殊師利！若眾生著一切法，則起煩惱，起煩惱故不得菩提。」 ^251c20

文殊師利白佛言：「世尊！
云何得菩提？」 ^252a1

佛告文殊師利：「無根無處，是如來得菩提。」 ^252a2

文殊師利白佛言：「云何為根？
云何為處？」 ^252a3

佛告文殊師利：「身見為根，不真實思惟為處。
文殊師利！如來智慧與菩提等，與一切諸法等，
是故無根無處，是得菩提。
文殊師利！菩提者寂靜。
云何寂靜？內寂靜、外寂靜，何以故？
眼即是空，非我非我所，耳鼻舌身意空，
非我非我所，以知眼空於色不行，是謂寂靜。
如是以知耳空，於聲不行，是謂寂靜。
知鼻乃至意空亦如是。
文殊師利！菩提者，不動不行；不動者不取一切諸法，不行者不捨一切諸法。 ^252a4

「文殊師利！如來不動，則如如實，如如實者，
不見此岸不見彼岸，不見此彼故，則見一切法，
以見一切法故，稱為如來。 ^252a13

「文殊師利！菩提者，無相無緣。
云何無相？云何無緣？
不得眼識是無相，不見色是無緣；不得耳識是無相，
不聞聲是無緣；乃至意法亦如是。 ^252a15

「文殊師利！菩提者，非過去未來現在三世，等斷三世流轉。
文殊師利！云何斷流轉？
以於過去心，不起未來識、不行現在意，
不動不住、不思惟、不覺、不分別故。
文殊師利！菩提者無形相無為。
云何無形相？不可以六識識故？
云何無為？無生住滅故，是謂斷三世流轉。 ^252a18

「文殊師利！菩提者，是不破句。
云何不破？云何句？
無相是不破，如實是句；無住處是不破，
法界是句；不動是不破，空性是句；不得是不破，
無相是句；不覺是不破，不作是句；不悕望是不破，
無自性是句；眾生無自性是不破，虛空是句；
不可得是不破，不生是句；不滅是不破，
無為是句；不行是不破，菩提是句；寂靜是不破，
涅槃是句；不更生是不破，不生是句。 ^252a24

「文殊師利！菩提者，不可以身覺，不可以心覺。
何以故？身是無知，如草木故，心者虛誑，不真實故。
文殊師利！若謂菩提身心所覺，是依假名非真實義。
何以故？菩提不身不心，不虛不實故。
文殊師利！菩提者，非語言可說。
何以故？如虛空無處所，不生不滅無名字故。
文殊師利！一切法真實不可說。
何以故？一切法非真實、無語言，不生不滅故。 ^252b3

「文殊師利！菩提者，不可取無處。
云何不可取無處？
眼識不可取，不得色為無處；耳識不可取，
不得聲為無處；鼻乃至意法亦如是。
菩提者，不可覺，以眼不取故不得色，不得色故識無住處；
耳不取故不得聲，不得聲故識無住處；乃至意法亦如是。 ^252b10

「文殊師利！菩提者，是說空，以空一切諸法故，
空是如來所知，空是如來所覺。
文殊師利！不從空有空，為如來所覺。
何以故？以無相故。 ^252b16

「復次文殊師利！菩提因智亦是空性。
何以故？以無相故。
文殊師利！空及菩提悉無所有，無二無數、
無名無相，離心意識，不生不滅、無行無處，非聲非說。
文殊師利！但以名字說，實不可說。 ^252b19

「文殊師利！如來悉知一切諸法從本以來，
不生不起不盡不滅，無名無相離心意識，
如是知故如是解脫，亦不繫縛亦不解脫。 ^252b23

「文殊師利！菩提者，與虛空等。
虛空者，不平等非不平等。
菩提者，亦不平等非不平等。
如是法相，如來所覺。
文殊師利！如阿 #CB00145;微塵，
不等非不等，一切諸法亦如是，以真實智能如是知。
文殊師利！云何真實智知諸法，未生者生，生已即滅？
彼一切諸法無生，無所攝故。 ^252b26

「文殊師利！菩提者如實句，如實句者，如菩提相不離如實，
色受想行識不離如實；如菩提相地界不離如實，
水火風界不離如實；如菩提相眼界、色界、
眼識界不離如實，乃至意界法界意識界亦不離如實，此謂如實句。 ^252c3

「文殊師利！菩提者，以行入無行。
文殊師利！云何行？
云何無行？行者緣一切善法，無行者不得一切善法；
行者心不住，無行者無相解脫；行者可稱量，無行者不可量。
云何不可量？無可識故。
文殊師利！菩提者，無漏無取，無漏者滅四流故。
云何為四？欲流、有流、見流、無明流，不著此四流，是謂滅四流。
無取者滅四種取。
云何四取？欲取、見取、戒取、我語取，此謂四取。
此一切取，無明所闇，渴愛所欺，以展轉相生故。 ^252c8

「文殊師利！以如實智斷我語取根，取根斷故身得清淨，身清淨者是無生滅。
文殊師利！無生滅者，不起心意識，不思惟分別，若有分別則成無明。
不起此無明則無十二因緣，無十二因緣即是不生，
不生即是道，道是了義，了義是第一義，
第一義是無我義，無我義是不可說義，
不可說義是十二因緣義，十二因緣義是法義，法義是如來義。
是故我說，若見十二因緣即是見法，見法即是見佛，如是見無所見。 ^252c17

「文殊師利！菩提者，清淨無垢無煩惱。
文殊師利！空是清淨，無相是無垢，無作是無煩惱。
復次不生是清淨，無為是無垢，不滅是無煩惱。
復次自性是清淨，清淨是無垢，無垢是無煩惱。
復次無分別是清淨，不分別是無垢，滅分別是無煩惱。
如實是清淨，法界是無垢，真實觀是無煩惱。
虛空是清淨，虛空是無垢，虛空是無煩惱。
內身智是清淨，內行是無垢，不得內外是無煩惱。
知陰是清淨，界自性是無垢，不捨諸入是無煩惱。
於過去盡智是清淨，於未來不生智是無垢，現在法界智是無煩惱。
文殊師利！此謂清淨無垢無煩惱，此即寂靜。
寂靜者內外寂靜，內外寂靜者是大寂靜，大寂靜故說名牟尼。
文殊師利！如虛空是菩提，如菩提是諸法，
如諸法是一切眾生，如一切眾生是境界如境界是泥洹。 ^252c26

「文殊師利！一切諸法與泥洹等，最上無邊故無有對治，
無對治故本來清淨，本來無垢，本無煩惱。
文殊師利！如是如來覺一切諸法已，觀諸眾生起大慈悲，令眾生遊戲清淨無垢無煩惱處。 ^253a13

「文殊師利！云何諸菩薩行菩薩行？
文殊師利！菩薩不思惟，不為滅不為生，是為行菩薩行。
復次文殊師利！菩薩過去心已滅不行，
未來心未到不行，現在心雖有亦不行。
何以故？不著過去未來現在故。
文殊師利！是名菩薩行菩薩行。 ^253a17

「文殊師利！布施及如來，無有二相，是菩薩所行；
如是戒忍精進定慧，及如來無二，是菩薩所行。 ^253a22

「文殊師利！若菩薩不行色空是菩薩行，不行色不空是菩薩行。
何以故？以色自性空故。
如是菩薩不行受想行識空不空。
是菩薩行。何以故？
心意識不可得故。
文殊師利！一切無所有法，當修當作證，
若證則無煩惱生、無煩惱滅。
文殊師利！生滅者，是假名字說，於實相中無起無滅。 ^253a24

「文殊師利！假使六趣四生眾生，若有色無色有想無想，
二足四足多足無足，悉得人身，得人身故發菩提心，
發菩提心已，一一菩薩供養恒河沙等諸佛，
及諸菩薩緣覺聲聞，飲食衣服臥具醫藥一切樂具，
經恒河沙劫，乃至入涅槃後，起七寶塔高百由旬，
寶蓋覆上懸摩尼寶珠以為莊校，懸種種幡蓋，自在王摩尼珠以為交絡。
若有菩薩以清淨心，聞此度一切諸佛境界智嚴經，
聞已歡喜受持信解，乃至為他說一偈一句，
勝前功德，百分千分萬分億分，乃至算數譬喻所不能及。
何以故？此經廣說不可思議清淨無相微妙法身故。
文殊師利！若恒河沙等無數諸菩薩，若恒河沙無數諸佛世界，
悉閻浮金所造，乃至樹木華果皆閻浮金，
及以天衣莊嚴其樹，一切光明摩尼珠網以覆其上，
自在王摩尼珠以為宮殿，電光摩尼珠以為基陛，
懸眾寶幡，日日以此供養恒河沙等無數諸佛，如是經無數劫。
若有菩薩正念此經，或宣說一句，以前菩薩布施功德，
比此功德百分不及一，百千萬億分乃至算數譬喻所不能及，
如是其餘一切功德，比此經功德無有及者。」 ^253b1

爾時世尊說此祇夜：
　　「若有受持此，微妙法身經，
　　所得功德利，不可得稱量。
　　假使諸眾生，皆悉生人道，
　　並發菩提心，為求一切智，
　　如是諸菩薩，皆作大施主，
　　以種種供具，供養無數佛，
　　并及諸菩薩，緣覺與聲聞，
　　乃至入滅度，各起七寶塔，
　　高至百由旬，種種寶嚴飾。
　　若人持此經，或說一句偈，
　　出過此功德，無量無有邊，
　　以此經所說，無相法身故。
　　是故有智者，應當念受持，
　　讀誦及書寫，以華香供養，
　　所得功德果，不可得思議，
　　不久詣道場，降魔成正覺。
　　如是修妬路，諸佛所稱揚，
　　即是妙法身，無相無言語，
　　是故受持者，功德不可量。」 ^253b23

佛說此經已，文殊師利等一切菩薩，無量緣覺及聲聞眾，
天、龍、夜叉、乾闥婆、阿修羅、迦樓羅、緊那羅、
摩睺羅伽、人非人等，一切大眾，聞佛所說，歡喜奉行。
度一切諸佛境界智嚴經
 ^253c14
