
pin:: 
## 4
大方廣佛華嚴經隨疏演義鈔卷第五
author:: 唐清涼山大華嚴寺沙門澄觀述
第五依現相。疏文分四：一總明大意、二顯相不同、
三別明放光、四料揀同異。
今初，應有四句：一者隨相、二者無相、三者無相不礙相、四者相即無相。
「法性寂寥」即第二句。
「無相之相」即三四句。
下別明中有初一句，故應莫執無相以斥諸相也。
故下經云「如來非以相為體，但是無相寂滅法，
身相威儀悉具足，世間隨樂皆得見。」
《十地經》云「佛住甚深真法性，寂滅無相同虛空，
而於第一實義中，示現種種所行事。
所作利益眾生事，皆依法性而得有，相與無相無差別，
入於究竟皆無相」等，即其義也。 ^32c10

疏「起教多端」下，第二顯相不同也。
由所起教異，故能起相殊。
如說《法華》，以放光動地雨華為相；將說
《涅槃》，以聲光遍照普告為相；如說《般若》，以散金華為相。
今經具有諸相，華藏世界六種震動，雨於華雲香雲蓋雲鬘雲瓔珞雲等，
皆其相也。又〈現相品〉現五種相等。 ^32c21

疏「故諸會」下，第三別明放光。
於中文三：初總明；次「然有二」下別顯；後
「隨處放異總有十光，各有所表至文當知」
者，重釋隨相。三中言十光者，第一會放於二光，
謂〈現相品〉初，於如來眾齒之間放種種光；二亦於此品放眉間光。
第二會放足輪光。
第三會足指放光。
第四會足上放光。
第五會膝輪放光。
第六會亦眉間放光。
第七會初不放光，而〈出現品〉放二種光，
謂放眉間光加於妙德，放於口光加於普賢。
第八會總不放光。
第九會亦放眉間白毫光明。
初會、七會各二光，八會不放故，故九會共有十也。
言各有所表者，初面門眾齒放者，表教道遐舒，
金口所流，從佛口生，真佛子故。
以是義故，於總處放也。
又表咀嚼法味滋法身故等。
眉間放者，通表一乘中正之道。
足輪最下，表信四義：一自下而上，信最初故；
二最卑微故；三為行本故；四信該果海，已滿足故。
第三會足指安住故。
四足上依行故。五膝輪屈伸，可迴向故。
六十地眉間，表所證十如具足中道故。
七出現眉間，表出現中道，不住生死涅槃之二邊故；
又口放光，表佛口生，真長子故。
第八會不放。行依解發，依解光故；或略無故。
第九眉間，表證窮法界之中道故。
廣如下疏，故云至文當知。 ^32c28

疏「其動地等」下，第四料揀同異。
慶前起後二義不同，故取起後，不取慶前。
言「如十地」等者，九地初云「說此菩薩八地時，
如來現大神通力，振動十方諸國土，無量無數難思議」等。
既牒八地，明是慶前，讚竟便請第九地故，義兼起後。 ^33a24

第六依說人。疏文分二：先總顯來意、後開章別釋。
今初。先立理。然法有四種，教、理、行、果。
理法湛然無興廢，龍宮教海亦多長在，修行剋果則在於人。
故《般若論》云「法欲滅者，修行滅故。」
然弘有二義：一者自行、二者轉化，今取轉化。
「下文云」下，引證也，即第十六卷勝慧菩薩偈，
具云「譬如暗中寶，無燈不可見。
佛法無人說，雖慧莫能了。」
故說者如燈，能照眾生心寶故。 ^33a29

疏「今此能說通三世間」下，開章別釋。
於中三：初總明說人、次指文顯說、後說儀不同。
今初，總有四種：一明有三、二開三為五、
三開五為十、四開十為無量。 ^33b9

疏「開即為五」者，開三世間中智正覺一為三乘故，
眾生世間及器世間仍舊不開，故為五也。 ^33b13

疏「更開為十」等者，以三世為三，微塵說為四，毛孔說為五。
疏「器及有情各有分圓」下，出為十所以。
直語世界說，是器家之圓；若言微塵說，即器家之分。
但言有情說，是有情家圓；若云毛孔說，即有情家分。
言有情者，即含前佛菩薩聲聞眾生也。
疏「此上諸說通三世」者，上之七說並通三世也。
謂過去佛說、現在佛說、未來佛說等。
疏「故普賢」下，引證。
言「如是說等」者，等取下句種種悉了知也，亦等餘文。 ^33b15

疏「廣則無量法界品中類非一故」者，〈法界品〉
中略明五類法界，皆有說義。
五類之內一一復多，故云無量。
言五類者，一法法界、二人法界、三俱融、
四俱泯、五無障礙。
初中有十門：一事法界、二理法界、三境、
四行、五體、六用、七順、八逆、九教、十義。
二人法界亦有十門：一人、二天、三男、四女、
五在家、六出家、七外道、八諸神、九菩薩、十佛。
又事有多事，天有多天，神有多神，百一十城、
三千知識等，故云類非一也。 ^33b24

疏「如僧祇」下，指文顯說。
言「菩提樹等」，即器世界說。
「至文當知」者，經云「其菩提樹恒出妙音，說種種法無有盡極。」
而言等者，等取餘文師子座說等。
又等取塵毛之文，如善慧地云「或時心欲放大光明演說法門，
或時心欲於其身上一一毛孔皆演法音，
或時心欲乃至三千大千世界所有一切形無形物皆悉演出妙法言音」，
乃至云「或時心欲令不可說無量世界，
地水火風四大聚中所有微塵一一塵中，皆悉演出不可說法門。
如是所念，一切隨心無不得者。」
上之所引，即器界塵毛等說也。 ^33c5

疏「其能說」下，三明說儀不同，指下文耳。 ^33c16

第七依聽人。疏文有二：先明大意；後「即下諸眾」
下，略指類別。疏「子期云喪」者，《列子》云「伯牙善鼓琴，鍾子期善聽。
伯牙鼓琴，志在高山。
子期曰：『善哉！峨峨兮若泰山。』
志想流水。鍾子期云：『善哉！
洋洋兮若江漢。』伯牙所念，鍾子期必得之。
伯牙遊於泰山，又遇天陰卒逢暴雨，止於巖下，心悲乃援琴而鼓之。
初為霖雨之操，更造崩山之音。
音曲每奏，鍾子期輒窮其趣。
伯牙乃捨琴而歎曰：『善哉！
子之善聽。夫志想像猶吾心也，吾於何處以逃聲哉。』」
《莊子》加云「鍾子期死，伯牙終身不復鼓琴。」
《文選》云「士為知己者用，女為悅己者容。」
明人之道術在遇知音，知音即聽者。 ^33c17

第八依德。本文三：初明大意、次「略有二類」
下別釋、後「若感者」下揀濫。
初中，疏「川有珠」下喻。
「內無德」下合。後「然唯約說者」，揀定。 ^34a2

第九依請人者，文二：先舉無顯有、後「然有二」下別示請儀。 ^34a5

第十依能加者，亦二：先總明大意、後「然若佛」下別釋所以。
今初，先立理、後指陳。
前中，借《尚書》意故。
彼第四云「民罔常懷，懷之有仁。
鬼神無常享，享于克誠。」
「心冥至極」下，指陳也。
以入定契理，故佛加耳。
故下文中「以三昧力故，感十方諸佛現前」等。
別釋中四：一總彰有無、二「所以加者」下出加所以、
三「若爾僧祇隨好」下釋通妨難、四「加有」下就類彰別。
二中，先徵、後釋。釋有三意。
疏「欲顯諸佛同加即同說故」者，即第一意。
若佛自說，即不可言加，即但名自說耳。
今由同加皆與智勸說，則顯同說也。
疏「一說一切說故」者，第二意也。
上顯通方之法，此顯圓融之教。
然一經中總具四句，今但舉一，以順同加義故。
言四句者，一者一說，如〈僧祇〉等。
二者一說一切說，如向所明。
三者一切說是一說，如一切處文殊遍周法界同聲說偈，顯法無異故。
四者一切說是一切說，如十方來證皆自敘云：「我等諸佛 " resp=亦如是說。」
餘三不順同加，故疏不明耳。
疏「亦顯果海」下，第三意也。
佛表果海，菩薩表因故。
故《十地經》云「此處難宣示，我今說少分。」
論經云一分，論釋云果分不可說，但說因分，因分於果分為一分耳。 ^34a6

疏「若爾僧祇」下，三釋通妨難。
於中三：初設難、二釋難、三遮難。
今初也。 ^34b1

疏「表微細」下，二釋難也。
略舉二意，對前三意。
言「微細難知」者，對前同說及一切說。
前菩薩說，以受加故，表佛同說。
今以僧祇數量重重微細，唯佛能知。
隨好光明功德，一好一光能破地獄，三重頓圓故亦難知，唯佛能了故佛自說。
疏「超出因果故」者，對前果海不可說也。
前難中意云：若以菩薩表因，今佛自說，應可表果可說。
故今答云：對果說因，言因可說。
因無果外之因，沒同果海故。
因亦叵說，如鳥跡同空跡亦叵說。
因既非因，果亦非果，欲拂前因果之相，故佛自說。 ^34b3

疏「然施設不同不應一準」者，三遮難也。
恐有難言：若今佛說即表微細，餘應是麁。
此言超出，前應繫著。
故此遮云：聖教施設千差萬別，各取一表不應剋定。
受加表於同說，亦非麁非著；佛說表細顯超，亦不礙於同說。
約表小異，大旨全同，何不亡言？
觸途生滯，故云不應一準。 ^34b14

疏「加有二種」下，第四就類彰別。
於中二：先顯別、後指文。
前中顯有三業者，口業勸說以益辯、意業冥加以益智、身業摩頂以增威。
然意與智雖則是冥，以與身語同時，此二顯彰，以少從多故。
三皆稱顯，冥唯與智，故有不同。 ^34b20

疏「普光法界」下，後指文也。
普光攝三會，謂二七八也。
法界，即是第九會故。
此四會並唯有冥，由二七兩會不入定故，
故無顯加；而文殊師利、普賢菩薩皆言承佛神力，故是冥加。
第八會普賢雖入三昧無有加分，但有作用發起，
故無顯加；亦云承佛神力，故有冥加。
〈法界品〉如來自入三昧，不可有加。
下普賢、文殊有說無定，故闕顯加；皆承佛力故能說能證，故有冥加。
疏「餘皆具二」者，即餘五會。
「顯必有冥」者，釋具所以。
冥即未必有顯，顯即必有於冥，以如來有力有慈常冥加故。
未定緣闕，不容有顯，故唯有冥。
顯加之時，冥常不捨。
又有意加，故言必有。
疏「餘至下明」者，謂冥顯加相有多義門，隨文具顯也。 ^34b25

第二藏教所攝。疏文分二：先總、後別。
總中亦二：先總科、後「今初」下牒釋總名。
引世親攝論者，然《攝大乘論》本論即無著菩薩所造，
釋有多家，此方有二本，即世親、無性二菩薩也。
大唐三藏俱譯二本，各有十卷。
梁朝真諦譯世親釋論，有十五卷，今稱梁攝論。
是釋義大同小異，疏家隨便引之。
恐濫三本，故各以異名揀之。
然依古德，多引梁論。
若今自取，多引無性、世親。
疏「謂攝一切所應知義」者，即彼論自釋攝義。
「所應知」者，然論無別釋，下廣顯論所明，
即十勝相，謂一應知依止勝相、二應知相勝相、三應知入勝相等。
十相皆言應知，即理事等法皆應知也。 ^34c11

疏「攝即包含」者，疏家轉將攝義復釋於含，
以前標云以含攝故，故牒釋也。
疏「言三藏」下，第二別釋，分二：先三藏、後二藏。
前中三：初總列、次「初中」下別釋、後「然此三藏」下總顯所詮。
二中，三藏即為三別，皆先標、後釋。
疏「今初亦名」下釋也。
於中四：一會梵音、二敘古譯、三敘古破、四會順違。
今初。言「梵音素怛纜」者，唐三藏譯云「是中天之語，
什公多譯為修多羅，亦云修妬路，多通諸天。
什公是龜茲人，近於東天。
實叉三藏于闐國人，多近東北。
然什公亦遊五天，隨時所受小有輕重，語其大旨理則無乖。
然前後三藏多云修多羅也。」
「梵音楚夏」者，秦洛謂之中華，亦名華夏，亦云中夏。
淮南楚地非是中方，楚洛言音呼召輕重。
今西域梵語有似於斯，中天如中夏，餘四如楚蜀。
西來三藏，或有南天、或有北天、或有中天，東西各異。 ^34c24

疏「古譯為契經」下，第二敘古譯也。
於中五：一標名；二「智論」下引證；三「契謂契理」
下會義；四「即契理合機之經」下會六釋，
以契對經即名依主，以契經對藏便名持業；
五「復云」下會傍正。
疏「有云按五印度至斥於古德經非敵對」
者，第三敘古破。此古即是靜法寺苑公
《刊定記》中義也。但言有云，即是《刊定記》主。
若云古德，多是藏和尚，亦有此前諸德。
此中總舉先古諸德。
又此中疏撮略《刊定》之意耳。
《刊定記》敘古義竟，便云「今詳諸論及以梵本，良恐不爾。
所以者何？此中通辯有三失故：一敵對翻名失、
二以義為名失、三總別不分失。」
今疏所明即第一失，謂修多羅一名既含四實，
線既敵對，經何得非？
經亦是敵對，言非敵對，故云敵對翻名失。
故今疏云「斥於古德經非敵對」。
二以義為名失者，意云：經字是名、契字是義，
以經有契理合機之義，故借契義以助經名。
而呼契經兩字全作名者，即是以義為名失也。
若是全名者，應云欲底修多羅。
欲底之言，有其三義：一者契義、二順古所行、三依正道理。
今取契義，既無欲底之言，明知名無契字也。
又舉例云：如質多名心、集起為義，詎翻集起亦作名耶？
意云：集起既非心名，契理豈是經目也。
三總別不分失者，彼云：但藏部立名，各有兩重總別：
一謂三藏十二部為總名，修多羅等為別稱；
二謂修多羅為總號，毘奈耶、應頌等為別目。
古來相傳，唯辯前門不論於後。
今修多羅，依藏部中總相業用而立其名，餘藏部名依藏部中別相業用。
所以者何？修多羅業能貫攝故。
餘藏餘部所詮所化，由此貫攝彼方成故。
故《涅槃》十五云「始從如是我聞，終至歡喜奉行，一切皆名修多羅故。」
釋曰：《刊定記》文猶似難見，今更為釋。
言各有兩重總別者，如三藏中兩重者，
一云三藏是總、經律論為別；二修多羅是總稱、調伏對法為別稱故。
三藏中修多羅即是總名，雖標總稱即受別名，故云今修多羅依三藏中總相業用。
古人不知此從總相得名，但謂為別，故云總別不分失也。
又如十二部亦有兩重總別者，一云十二部經是總名也，
謂修多羅、祇夜等即為別稱。
二云修多羅是總名，祇夜等十一為別稱。
不取修多羅，以修多羅為總故。
亦雖標總稱，即受別名。
是則三藏中修多羅通於二藏，十二分中修多羅通餘十一故。
若不通者，修多羅既稱契理合機，餘無此名應不契理合機。
既俱契理合機，明知修多羅是從總相立名耳。
三藏十二部皆有兩重總別，故云各有也。
《刊定》之意，亦有理在。
今謂若十二部中修多羅，則通十一及於三藏；
若三藏中修多羅名，唯通十二，不通二藏。
二藏之中有契合者，自屬十二分中修多羅耳。
思之。以非苦要，故疏略不敘，唯明初一。
恐欲知根本，故鈔具敘耳。
彼復破於遠公三修多羅，至〈十藏品〉當說。 ^35a12

疏「今更詳之」者，第四會順違也。
於中三：初全縱、次半奪、後出古意。
今初，言「古如所破」者，經線俱為敵對，而言線是經非，故如所破。 ^35c10

疏「若兼順義」下，二半奪也。
縱其經是敵對，奪其不名聖教，是故一名含於多實，應須順義立名。
如仙陀婆一名四實，若譯經中五味之處，
應譯為鹽；若譯經中王之所乘仙陀婆者，
應譯為馬，不可言水言器。
今譯佛經云修多羅，合名聖教也，言線言索非全愜當，
故云經自屬於席，經敵對應名聖教。
「梁攝」已下引文為證，即第一論。
然此所引上兩句全是論文，「為成聖教」下乃取義釋。
以彼本論云「攝大乘論即阿毘達磨教及修多羅。」
釋論云「此言大乘者，欲揀小乘阿毘達磨。
何不但說阿毘達磨名，復說於修多羅名？
有阿毘達磨非是聖教故。」
此中意云：若但言阿毘達磨，揀濫不盡，
故加修多羅言，揀異凡夫所造之論，明是聖教之論故。
今引意者，本論牒修多羅，釋論之中乃云聖教，明是譯修多羅為聖教也。 ^35c13

疏「古德見此方儒墨皆稱為經」下出古意也。
席經不順本義，是故借耳。
儒即儒教，夫子為主。
墨即墨教，墨翟為主，亡身益物是其所宗，
如夏禹之勤，用斯意也。
儒有九經五經等，皆稱為經。
經者，常也、典也。聖人之言方得稱經。
此方既以聖人之言為經，故譯聖教亦名經也。
言「雙含二義」者，即聖教及經緯義也。
「俱順兩方」者，順此方夫子等經，順西域經緯聖教之經也。
恐濫席經故，加「契」字以揀之耳。
古人既以敵對為線，明知亦未了契經半從義耳，故為允當。 ^36a1

疏「二顯相」下，此中大意，取其一名四實以會
《雜心》五義，便是顯修多羅之相。
文中三：初總舉包含、二「故雜心」下正會五義、
三「總上五義」下以義貫通。
二中，即《雜心》第八〈修多羅品〉云「修多羅者，
凡有五義：一曰出生，出生諸義故。
二曰涌泉，義味無盡故。
三曰顯示，顯示諸義故。
四曰繩墨，辨諸邪正故。
五曰結鬘，貫穿諸法故。
如是五義，是修多羅義。」
今疏引初二義不次者，依古疏引，取義便耳。 ^36a12

疏「總上五義不出貫攝」，於中二：先總釋貫攝、後彰所貫攝。
前中有三：初標義、二引證、三釋所引。
疏「故佛地論第一」者，二引證也。
全引論文，更無所少。
而次下對所詮云「應知此中宣說佛地，饒益有情。
依所詮義，名佛地經。
如緣起經、如集寶論。」
意云：皆從所詮也。 ^36a22

疏「此或貫攝通所說所化」下，三釋所引論也。
釋有二義：一通、二局。
上即通也。言二義通所說者，謂貫穿所說之法，攝令不散故。
故下疏引《瑜伽》云「攝取聖語」。
言二義通所化者，貫穿所化眾生心行，攝取不捨故。
局義可知。 ^36a28

疏「又世親攝論」下，第二彰所貫攝之法。
於中二：初引《攝論》正釋、後例同指餘。
前中，即彼論第一。
文中亦二：先引論總標、後「依者」下引論別釋。
釋標四義則分為四：初釋依中，舉其三事。
一「於是處」者，即說經處，如佛在摩竭提國等。
二「由此」者，即說經因緣，即所被機等。
如《十地經》，由十方佛加，解脫月請等。
三「為此」者，即說經意。
如〈發心品〉云「為欲顯示佛法故、為以智光普照故、
為欲開闡實義故」等。
故梁論云「是處、是人、是用。」
疏「相者謂世俗諦相、勝義諦相」者，謂世尊說法有何相貌。
諸佛唯依二諦為眾生說，更無餘相。
疏「法者謂蘊界處」等者，即所詮法門軌持之法，一一皆通二諦。
蘊即五蘊，界即十八界，處即十二處，緣起即十二因緣，
諦即四諦，食即四食，如世親論第十初說。
靜慮即四靜慮，無量即四無量，無色即四無色，
解脫即八解脫，勝處即八勝處，遍處即十遍處，菩提分即三十七品等。
無礙解即四辯才，無諍即無諍三昧。
等者，等餘法數。並下經文廣有其相。
疏「義者隨順密意說」等者。
義名所以。世尊說法，或顯了說、或密意說。
如說一切皆空，此就第一義說。
凡夫不解，謂無俗諦等。
亦如四意趣、四隨等。
梁論釋義云「義者所作事故名義，生道滅惑是事。」
此意云：佛所說經，但令眾生生道滅惑，以為其義耳。
亦佛之意趣也。 ^36b4

疏「瑜伽二十五、顯揚二十」等者，二例同指餘。
先例同，謂彼二論皆云素怛纜者，謂佛世尊於彼方所、
為彼有情、依彼所有諸行差別，演說無量蘊相應語，乃至廣說。
結集法者，攝取聖語為法久住，以美妙言次第結集，
貫穿縫綴能引義利，能引梵行真妙實義，是素怛纜。
疏「餘義至十二分中當明」者，下有異名，
有四：一依《仁王．二諦品》名為法本、二依梁論名為聖教、
三依《成論》名直說語言、四依《智論》第二但名為經。
四中，疏文已有二四，初三二名在〈十藏品〉。
又三局十二分中修多羅，故此不釋。
又遠公立三修多羅，一總相、二別相、三略相。
《刊定記》破於後二，並在〈十藏品〉中，故云餘義等。 ^36c2

第二毘奈耶藏。疏文分二：初總科、後「前中」下別釋。
於釋名中二：先正釋、後辯異名。
今初。 ^36c15

疏「此翻為調伏」者，準《刊定記》云「義翻為調伏。
若敵對翻，正稱為律。」
若素律師疏云「梵曰毘尼，或云鞞泥迦、
毘那耶、鼻那夜，此等皆由梵音輕重不同，傳有訛略不得正名。
正曰毘奈耶，此云調伏。」 ^36c17

疏「毘尼或翻為滅」下，二辯異名。
於中有四：今初。名滅者，東塔又云毘膩多，
此云已調伏，當其滅義故。
母論第一云「滅諸惡法，故名毘尼。」
釋曰：若依此釋，則毘尼但是毘膩多之言略耳，則與毘奈耶調伏之義有乖。
而上又云「毘尼、鞞泥迦等，皆梵音輕重。」
則毘尼亦是毘奈耶略稱，含其調伏與滅二義耳。
故疏云毘尼或翻為滅。
疏「滅有三義」等者，釋義。
一「滅業非」者，不殺盜等，故律中有犯毘尼、有諍毘尼。
二「滅煩惱」者，是發業之本，故律云「為調伏貪嗔等令盡，是故世尊制增戒學。」
三「得滅果」者，即無為果，故戒經云「戒淨有智慧，便得第一道。」
疏「或名尸羅」等者，第二名也，即雙從因果得名。 ^36c22

疏「亦名波羅提木叉」等者，第三名也。
言「揀異定道」者，非是定共、道共二戒。
是遠離#CB00651;縛業緣，名為解脫。
疏「亦翻為隨順解脫」者，即第三名中別義也。
故《遺教經》云「戒是正順解脫之本，故名波羅提木叉。」
又《相續解脫經》云「五分法身，名為解脫。」
梵云毘木叉。若涅槃解脫，梵云木叉。
依此亦可雙從因果得名，隨順是因故。
又《刊定記》云「離過無障。
名無木叉。業用無礙，名毘木叉。」
又云「復有異名，名優波羅叉。
此西域外道律名。
又名刺闍爾地，此西域王法律名。」 ^37a7

疏「後顯相者」下，顯相。
文二：先指前總說，謂制伏過非及滅惡等，
即行止行，調練三業。
性善守信等通於止作。
毘尼以止惡作善為宗，律宗其唯持犯，故以止作總為顯相。 ^37a18

疏「若別說者」下，二論別釋。
言「廣如彼論」者，論云「犯罪者，謂五眾罪。
等起者，為無知故、放逸故、煩惱盛故、不尊敬故而犯諸罪。
還淨者，謂由意樂不由治罰，如受律儀。
出離者，有七種：一各各相對說悔所犯。
二誓受治罰，謂受學等。
三等有妨害，為先制學處，後由異門還復開許。
四別立止息，謂僧和合，還捨所制。
五轉根，謂苾芻苾芻尼轉男女形故，捨不共罪。
六由真實觀，謂作殊勝法嗢拕南等諸行相觀。
七由法爾得，謂由見諦法爾而得，謂無小隨小罪。
應知毘奈耶復有四義：一補特伽羅故，世尊依彼制所學處。
二制立故，謂告白彼補特伽羅所犯過已，大師集僧制所學處。
三分別故，謂制學處已，更廣解釋先所略說。
四決擇故，謂於此中決判所犯，云何有罪，云何無罪。」
然《明了論》釋無小隨小罪，自有二說：一云小謂第二篇罪，隨小謂二種方便罪。
一云小謂性罪，隨小謂諸戒中制罪。
問：今明大乘，那引小教？
有答云：理實三藏大小不同，今且就引接教說。
古來同此。今更一解，謂持心雖異，名意大同，故得引小。
又上所引論名，分明易曉故。
又上云「如受律儀」者，梁論云「如本受持對治」。 ^37a22

第三阿毘達磨藏。
文中二：先標、後釋。
釋中三：初辯名、二顯相、後異名。
初中二：先得名、後釋名。
前中，先釋法、後釋對。
前中，即取《俱舍》意釋。
故論云「能持自性故名為法。
若勝義法，唯是涅槃。
若法相法，通四聖諦，是善是常故名為勝。」
即釋彼論也。相者，性也、狀也。
「二俱名相」者，亦釋彼論也。
以四聖諦中滅諦是理。
而皆云相者，滅諦之相即體相也，餘三約相即相狀也。 ^37b16

疏「法既有二」下，釋對，亦取論意。
彼論云「此能對向，或能對觀故。」
為此屬之。 ^37b24

疏「其能對者」下，出對法體，亦取論意。
故論頌云「淨慧隨行名對法。」
論曰「慧謂擇法，淨謂無漏，淨慧眷屬名曰隨行。
如是總說，無漏五蘊名為對法。」
疏「由對果對境分二對名」等者，釋疑。
疑云：唯一淨慧，何有二對之名？
故為此通。疏「慧但是對而非是法，非所對故」
者，揀濫。此是古德解釋。
意云：為分能所，故言慧但是對。
若據法能持自性，慧何非法？
故今揀云非所對故。 ^37b26

疏「言對法者」下，二釋名也，即會六釋。
法之對者，依主釋也。
疏「故對法藏特名慧論」者，若據所對所依，應名法論。
慧依於法，慧為其主，故名慧論。
故所詮中詮於慧學。
疏「舊譯」已下，出其異名，兼成上慧義。 ^37c6

疏「世親攝論云」下，第二辯相。
於中二：先總、後對。
義同前下，別釋數者，數字通去入二聲，此取去聲。
「數數宣說」者，數即入聲。
自相者，如色變礙為相，受以領納為相等。
共相者，共有無常苦空等。
廣如《十地疏》明。疏「論處所等」者，即《瑜伽論》
說，論有七例。頌云「論體論處所，論據論莊嚴，
論負論出離，論多所作法。」
亦如初地中辯。言「能勝伏他論」者，勝約能立，伏約能破。
故梁論云「伏者，此法能伏諸說。」
立破二能，由正說依止等方便故。
云「通」者，梁論名解，由阿毘達磨通修多羅義，易解了故。
「亦名」已下，三辯異名。
文處可知。問曰：三藏前二，是佛所說。
後一論藏，是菩薩說。
是則如來不說三藏耶？
答：《婆沙》最初即有此問。
問曰：「誰造此論？」答：「佛世尊。」
「誰問誰答？」或云舍利弗問、或云諸天問，乃至或云化比丘問。
佛答：「若爾，何以云迦多演尼子造？」
答：「造彼諷誦耳。」有云：亦是彼說。
是則論藏，有是佛說，有是菩薩說，取經中義廣以釋之。
以本統末，亦佛說三藏耳。 ^37c11

疏「然此三藏約其所詮」下，第三總顯所詮也。
疏「如攝論說」者，亦是世親《攝論》第一。
論云「又能說三學故，立素怛纜藏。
能成辦增上戒、增上心學故，立毘奈耶藏。
謂具尸羅，即無悔等，漸次能得三摩地故。
能成辦增上慧故，立阿毘達磨藏。
謂能決擇無倒義故。」
梁論亦同。疏「兼各通三」者，經中戒慧，其文非一。
毘尼增三，文云「云何增戒學？
所謂增心學、增慧學，是名增戒學」等。 ^38a2

疏「第二明二藏」等。
疏文有四：一標、二「即由前三」下釋、三「故莊嚴」下引證。
四「此就二乘」下出所以。
於中分三：初正出為二所以、次「若約教行別故」
下出三乘三藏不同、後「又由緣覺」下重成二藏之義。
疏「即大小半滿不同」者，諸經論中多以大小相對，故分大小經律論。
別大乘之中有大乘經律論。
小乘之中有小乘經律論。
別《華嚴》、《般若》等為大乘經，《菩薩戒》、《善戒經》
等為律，《瑜伽》、《智度》等為論。
小乘四阿含等為經，五部律為戒，《婆沙》等為論。
故大小三藏迢然不同。
言半滿者，即出《涅槃》北經第四〈如來性品〉，
文云：「善男子！譬如長者唯有一子，心常憶念，憐愛不已。
將詣師所欲令受學，懼不速成，尋便將還。
以愛念故，晝夜殷勤教其半字，而不教誨毘伽羅論。
何以故？以其幼稚力未堪故」等。
下合云「所言一子者，謂一切眾生，如來視於一切眾生猶如一子。
教一子者，謂聲聞弟子。
半字者，謂九部經典。
毘伽羅論者，所謂方等大乘經典。
以諸聲聞無有慧力，是故如來為說半字九部經典，而不為說毘伽羅論方等大乘。
善男子！如彼長者子年既長大，堪任讀學，
若不為說毘伽羅論，何名為藏？」
乃至云「今我亦爾，為諸弟子說於半字九部經已，
次為演說毘伽羅論，所謂如來常存不變。」
上即經文。半滿是喻，大小是法，餘義可知。
又西方三藏之外加一雜藏，謂陀羅尼、
五明論等為四藏，大小俱有則有八藏。
若六波羅蜜經說有五藏，小乘三藏，及雜藏為一藏，
大乘為一藏，故為五藏。
若大開為三，即有七藏。
三乘各三，便是九藏，加一雜藏便為十藏。
三乘各四，應十二藏。
疏中「第二明所攝」下，文中有二：初明彼攝此經、
後「若約」下明此攝彼藏，文並可知。
上來藏攝竟。 ^38a10

第二明教攝中，疏「二者諸宗立教」等者，
由前經藏有權實等，故有此門。
於中三：一標舉將說、二總辯深玄、三開章別解。
今初，可知。 ^38b16

疏「夫教海冲深」下，二總辯深玄，有標、釋、結。
今初。教海總含深廣，文略語深。
法雲智光，略明深廣。
下經云「一切諸佛雲雨說法，唯十地菩薩能安能受能攝能持，
佛剎微塵法門海故、雲雨說法故。」
〈夜摩偈讚品〉勝林菩薩云「譬如孟夏月，
空淨無雲翳，赫日揚光輝，十方靡不充。
其光無限量，無有能測知，有目斯尚然，何況盲冥者。
諸佛亦如是，功德無邊際，不可思議劫，莫能分別知。」
故云智光無際。「妙辯叵窮」者，《法華》云「諸法寂滅相，不可以言宣。
是法不可示，言詞相寂滅。」
故四辯八音不能談其狀也。
普賢行願云「如來功德，假使十方一切諸佛，
經不可說不可說佛剎微塵劫，相續演說不可窮盡。」 ^38b19

疏「以無言之言至無窮之機」者，二釋。
即出叵窮所以，全依體上起大用故，非是無言非在言故。
然能說之妙，謂無言之言；所說之深，謂言絕之理。
故經云「了法不在言，善入無言際，而能示言說，如響遍世間。」
《法華》云「以方便力故，為五比丘說」等。
「以無變之變」者，能說多端故。
下經云「一法門中無量門，無量千劫如是說。
所演法門廣大義，普運光天之所了」等。
「應無窮之機」者，所感非一故。
故九地云「如是乃至不可說世界所有眾生，
一剎那間一一皆以無量言音而興問難，一一問難各各不同。
菩薩於一念頃悉能領受，亦以一音普為解說，
各隨心樂令得歡喜」等。
菩薩尚爾，何況如來。
〈出現品〉云「如來音聲亦復如是，普入一切處、
一切眾生、一切法、一切業、一切報中而無所住者。」
即無變之變也。又云「佛子！
如來隨一切眾生心行欲樂無量差別，
出若干音聲而轉法輪」者，即應無窮之機也。
廣如下說。是知如來教法，能深能廣、能高能遠，
其猶大海周天，雖涉而難越；孤峯四絕，可仰而叵昇也。 ^38c4

疏「極位所承凡情難揖」者，三結成難思。
揖，由測也。九地已下皆測量不及，唯十地菩薩位極能承故。
《十地經》云「譬如娑竭羅龍王所霔大雨，
唯除大海，餘一切處皆不能安、不能受、
不能攝、不能持。如來祕藏大法明、大法照、
大法雨亦復如是，唯除第十地菩薩能安能受能攝能持，
餘一切眾生聲聞獨覺，乃至第九地菩薩，皆不能安不能受不能攝不能持。」
第五經云「佛子眾會廣無限，欲共測量諸佛智。
諸佛法門無有邊，能悉了知甚為難。」
喜目云：「諸佛法海無有邊，我悉一時能普飲」
等，證上可知。大方廣佛華嚴經隨疏演義鈔卷第五
 ^38c24
