佛說目連所問經
translator:: 西天譯經三藏朝散大夫試鴻臚少卿傳教大師臣法天奉　詔譯
jing:: 
如是我聞：
一時佛在王舍城竹林精舍。
爾時尊者大目犍連，於夜後分從自住處往詣佛所。
到已，投地頂禮佛足，於一面坐。 ^911b13

彼時尊者大目犍連即從坐起，白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，行非法行。
世尊！彼等云何而得其福？」 ^911b16

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，行非法行。
彼人命終生地獄中，壽等四大王天五百年，計人間歲數九百萬歲。」 ^911b20

尊者大目犍連復白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，不依說法。
彼等云何而得其福？」 ^911b23

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，若不依說法。
彼人命終生地獄中，壽等忉利天一千歲，計人間算數三俱胝六百萬歲。」 ^911b27

尊者大目犍連白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，行波逸提法。
彼等云何而得其福？」 ^911c2

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，行波逸提法。
彼人命終生地獄中，壽等夜摩天二千歲，計人間算數一十四俱胝四百萬歲。」 ^911c5

尊者大目犍連白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，犯吐羅鉢底法。
彼等云何得多福利？」 ^911c9

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，犯吐羅鉢底法。
彼人命終生地獄中，壽命兜率陀天四千歲，計人間算數五十七俱胝六萬歲。」 ^911c12

尊者大目犍連白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，犯僧伽婆尸沙法。
彼等云何得多福利？」 ^911c16

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，犯僧伽婆尸沙法。
彼人命終生地獄中，壽等化樂天八千歲，計人間算數二百三十俱胝四百萬歲。」 ^911c19

尊者大目犍連白佛言：「世尊！
若有苾芻、苾芻尼，迷醉犯戒，無慚無愧，
輕慢律儀，犯波羅夷法。
彼等云何得多福利？」 ^911c23

世尊告言尊者大目犍連：「若有苾芻、苾芻尼，
迷醉犯戒，無慚無愧，輕慢律儀，犯波羅夷法。
彼人命終生地獄中，壽等他化自在天一萬六千歲，計人間算數九百一十五俱胝六百萬歲。」 ^911c26

尊者大目犍連聞佛說已，心大歡喜，作禮而去。
佛說目連所問經
 ^912a1
