佛祖統紀卷第九
author:: 宋景定四明東湖沙門志磐撰
other:: 
#  5 諸祖旁出世家
諸祖旁出世家第五之一
南岳旁出世家〔二世〕南岳僧照禪師南岳大善禪師枝江慧成禪師藍谷慧超禪師巴丘慧耀禪師雲峯慧涌禪師江陵慧威禪師鍾山智瓘禪師仙城慧命禪師新羅玄光禪師枝江慧璀禪師
〔此下二人見南岳紀〕南岳靈辯禪師南岳淨人方合郢州刺史劉懷寶
〔此下三人南岳紀〕光州五百家巴子立南岳府君影堂二十八人
〔見光師傳〕業高四百〔此下見善師傳〕信重三千
〔三世〕南#CB00589;慧旻禪師
〔此下四人嗣光師〕升堂受莂一人火光三昧一人水光三昧一人衡陽令陳正業
〔見善師傳〕 ^194b20

智者旁出世家〔二世〕天竺真觀禪師瓦官法喜禪師國清智越禪師瓦官法慎禪師國清普明禪師國清智璪禪師佛隴智晞禪師國清法彥禪師廬山智鍇禪師廬山大智禪師玉泉道悅禪師天台等觀禪師華頂般若禪師會稽禮宗禪師棲霞法嚮禪師玉泉行簡禪師國清慧威禪師碧#CB00589;法俊禪師興皇慧獎禪師南岳慧稠禪師當陽德抱禪師蔣山大忍禪師佛隴慧辯禪師玉泉道勢禪師天台慧瑫禪師天台惠普禪師玉泉法盛禪師玉泉法論禪師
〔下三人同紀〕會稽智果禪師終南法琳禪師國清智寂禪師白馬敬韶禪師定林法歲禪師
〔此下十一人天台紀〕禪眾智令禪師奉誠法安禪師玉泉法偃禪師國清道修禪師岳陽曇捷禪師玉泉義邃禪師國清師諫禪師國清如朗禪師佛隴慧綽禪師天鄉法延禪師慧日僧珍禪師玉泉法才禪師
〔此下四人見百錄〕玉泉法璨禪師玉泉道慧禪師十住道臻禪師陳少帝
〔天台紀〕陳皇太子陳永陽王隋煬帝〔天台紀〕
玉泉關王〔天台紀〕中兵參軍陳鍼太中大夫蔣添玫開府儀同沈君理尚書左僕射徐陵光祿大夫王固開府儀同柳顧言五兵尚書毛喜儒士梁方茂開府儀同吳明徹
〔此下二人天台紀〕岳州刺史王宣武侍中孔煥
〔此下二人沈博〕僕射周弘正得門千數
〔梁氏禪林寺碑〕 ^194c4

諸祖前列所以明正統也。
至若旁出法嗣。自南岳照禪師之下。
皆足以光昭法運力扶宗門。
誘掖來機扞禦外務摭言行之要。
考師弟之緣。撰歷代諸祖旁出世家。
南岳旁出世家〔二世〕 ^195a4

禪師僧照。聞南岳妙善心觀特往參謁。
凡所指授無不領解。
後以南岳命行法華三昧。
用銷宿障妙行將圓。
覩普賢大士乘白象王放光證明。
又感觀音為其說法。
於是頓悟玄旨辯才無礙。
師於眾中苦行禪定皆為第一。
嘗用眾一撮鹽作齋飲。
以所用無幾不以為慮。
後行方等忽見相起。
計三年增長至數十斛。
急賣衣買鹽償眾。
其相方滅。南岳入寂。
師領眾行道不異於昔。 ^195a9

禪師大善。幼棲林野常誦法華。
後參南岳得開觀慧。
躬行法華三昧所入最深。
常於山中講釋論時眾推服。
大都督吳明徹問南岳曰。
法華禪門真德幾何。
岳曰。信重三千業高四百。
僧照得定最深。智顗說法無礙。
兼之者大善也。後於禪堂趺坐而逝。
七日之內。天常雨華異香凝結。
衡陽令陳正業。聞師道德之盛。
每往禮敬。蒙示法要內心歡喜。
後見內史鄭僧杲。
數稱師德。嘗同獵圍鹿一群。
謂正業曰。君常稱善禪師有慈悲三昧力。
今日其如此鹿何。
正業即率左右同聲念南無大善禪師。
應時群鹿騰空而出。
僧杲為之駭服。 ^195a19

禪師慧成。段氏。澧陽人。
初受業於十住寺。
誦法華淨名勝天王經二十餘卷。
日為常課。既受具遊建業學成實論。
一聽十年文理略盡。
將歸本邑。聞南岳闡化之盛即往依之。
岳以師依文生解激之曰。
汝一生學問。與吾炙手猶不得熱。
虛喪功夫豈不惜哉。
師承法訓憤。取章疏盡焚之。
開眼坐禪夜以達旦。
如此五年。岳令入方等觀音法華般舟三昧。
歷試諸行以銷宿障。
行之三年得解眾生語言三昧。
彼閉目坐禪者。觀道雖明開眼或失。
岳歎之曰。智顗先發三昧後證總持。
慧成今又及之。二子行解亦且齊矣。
續於荊州枝江〔邑名〕創造藍寺。
殿缺巨梁。忽六月江漲。
夢有木可中梁用。
往江視之果然。信士段弘為精舍主。
忽氣絕召師至舍。
弘乃省曰。初被執至王所。
見師上殿曰。我與此人共立功業未辦。
願宥之。王起禮足許之。
陳後主聞師名召之。
毅然不往。常又令江總往迎。
且戒之曰。師若不允不勞返也。
使人雨淚強邀上船。
師奮身入水立江中。
使更請曰。若不蒙往總等粉身無地矣。
師閔其意。從至闕下。
帝躬身請戒法。賜所居曰禪慧寺。
有常律師過。師同寢夜。
擲蝨於地。明將告別。
師曰。夜來一檀越被凍可閔。
常大慚。永以為戒。
一日語門人急甃殿階。
吾當講涅槃。及事成建講。
適智者自玉泉來。
共談玄理。良久入定示滅。 ^195b4

禪師慧超。丹陽沈氏。
幼入道誦法華。聞光州思禪師妙明三觀。
與天台仙城命禪師同往請業。
思師對眾稱之曰。
超之神府得忍人也。
後入嵩高餌藥坐禪。
隋太子勇。召集名德總會京師。
以師行業不群。獨留供養。
有淨業法師隱居藍谷。
欽師高道躬事邀迎。
共止八年倍隆三慧。
大業初。屢詔入宮說法。
師所居常有數虎以任役使。
平時誦經。五十餘年。
幾一萬部。京邑名匠慧因保恭等咸就棲止以事請益。
後因臥疾。示門人曰。
生不忻死不戚吾之常也。
第一義空清淨正觀吾之凭杖也。
乃面西正坐入定。
遺旨露骸松下以施禽獸。
弟子如教。停月餘顏色不變。
夜有霞光自身而發。
時秦王世民聞之遣人就視深歎希有。
眾乃造塔奉藏全身。 ^195c3

禪師慧耀。姓岐。襄陽人。
初從南岳居數年。
盡得心觀之妙。岳印之曰。
子於實相理觀所造既深。
宜隨方行化以酬本志。
及南岳入滅。師至巴丘歎曰。
此地禪法罕聞宜可開示。
有道懿禪師。邀居道因寺。
專尚禪寂不交人事。
十有四年未嘗出門。
一日謂人曰。吾不欲惱眾。
欲往內華寺閒居。
眾留不從。閱三年示疾。
見南岳與仙城來迎。
謂言。可同遊淨土。
即趺坐入寂。葬全身於內華。 ^195c19

禪師慧涌。受法華三昧行法於南岳。
行之既久遂獲證入。
乃隱迹雲峯不與世接。
六十餘年一志禪定。
當出定之頃心無他務。
唯誦法華。既而又證火光三昧。
不知所終。 ^195c29

禪師慧威。江陵人。
依南岳行法華三昧。
得解一切眾生語言陀羅尼。
聞人畜禽鳥聲必知其意。
後又發證神通。飛空履水如步平地。 ^196a5

禪師智瓘。早親南岳修法華三昧證入甚深。
隱居鍾山未嘗越閫。
煬帝屢詔勉為一赴。
帝請問法要。禮為國師。 ^196a9

禪師慧命天台仙城人。
來參南岳。聞說三觀深悟玄旨。
得無礙辯說法如瀉。
將終誡門人精進淨行。
眾忽見阿彌陀佛與大士來迎。
即隨佛向西升空而去。 ^196a12

禪師玄光。海東新羅人。
遠越滄溟求法中夏。
首造南岳授法華安樂行門。
稟受勤行。俄證法華三昧。
南岳謂之曰。汝還鄉國當以善權而行化度。
若負螟蛉以成蜾蠃者也師即禮辭南岳返錫江南。
值本國海舶遂獲附載。
方及大洋。忽覩采雲亂目雅樂盈空絳節霓旌傳呼而至。
空中聲云。天帝召海東玄光禪師。
師拱手遜避。即見青衣恭敬前。
少選入大宮闕。見羽衛陳列。
鱗介繁錯間以鬼神。
咸仰敬曰。天帝降我龍宮請法師。
說已證法門。吾曹受益不少矣。
既升殿請陟高臺。
天帝扣問。師為開演經七日而畢。
帝躬送別。向所乘舟泛泛不進。
師復登舟。舟人謂始半日耳師既歸國。
於熊州翁山結茅為居集眾說法。
久之遂成寶坊。受道之眾咸蒙開悟。
升堂受莂者一人〔文句。
受記亦云受莂。受是得義。
莂是別了〕入火光三昧者一人。
入水光三昧者二人。
南岳影堂如圖二十八人。
師居一焉。 ^196a16

淨人方合。常止南岳般若臺。
為眾僧執役。密修禪觀既獲證悟。
復得神通。每伸臂長一丈餘。
other:: 
## 新羅光禪師法嗣
新羅光禪師法嗣〔三世〕 ^196b10

禪師慧旻。河東人。
九歲出家。誦妙經朞月便過。
年十五。請法於光禪師。
英偉秀發宿士稱之。
復十五年。還嘉禾海鹽主光興寺。
講演法華。眾聞空中諸天彈指。
異香滿堂。後止通玄寺。
結徒行道。十七年間足不踰閫。
隋末天下崩離。吳中飢饉四眾逃難。
唯師守死禪誦。唐室之初。
遷居南#CB00589;寺〔在建康〕有兩兔一彪。
相親同止。一日眾聞異香天樂。
競以問師。師曰。吾後日當往也。
寄世若浮雲。須蚤求度。
及期果順化而逝。
other:: 
## 智者大禪師旁出世家
智者大禪師旁出世家〔二世〕 ^196b14

禪師真觀。字聖達。
錢唐范氏。其母誦藥王觀音品以求嗣。
遂生師。舌羅紫文手有異相。
幼聰寤博通經史。
遇善相者謂之曰。
年少當成大器何滯塵網。
師始欲出家。二親未見許。
夢天神告曰。汝子法中英傑。
何得籠檻。於此父母自是從其志。
初讀成實十誦。始開一卷。
神夢語曰。汝是大乘法器勿守小道。
陳永陽王伯智夙事師。
遣使送師謁智者。
致書為贄。智者以齒相若。
待之以兄弟。高談寂照金石相宣。
時人為之語曰。錢唐有真觀。
當天下一半。大忍禪師見而歎曰。
龍樹之道方興東矣。
時朝廷征周失律〔陳宣帝大建十年。
命吳明徹。北伐周。
兵敗為周人所執〕議括僧無名者令休道。
師致書左僕射徐陵。
事遂寢。隋文帝朝。
三勅勞問。秦孝王總管維楊。
兩加延請。並辭疾不赴。
與道安禪師頭陀於靈隱山中。
開皇十四年郡大旱。
刺史劉景安請講海龍王經。
序王義方竟驟雨霈然。
十五年。始立精舍。
號南天竺。常講法華用為要業。
受持讀誦躬自書寫。
五種法師於茲為備。
每盥洗遺渧地為不濡。
有一老人日至聽經。
師延問之。對曰。弟子即此山龍王也。
師曰。久旱何不降雨。
老人曰。山民無知鑿斷山脈。
諸龍不安使之若爾。
師能為諸龍授戒。
勸其向道則雨可即致。
師許之。即作法召諸龍與授菩薩戒。
即時降雨。是夜有峨冠朱服頂禮作謝。
師因問曰。近年多旱何耶。
龍曰。人無正信多行惡行。
以故惡天。將地肥流入深土。
雖結五穀食無肥膚旱涸不常固有由也。
大業七年夏四月。
郡司馬李子。深請出眾善寺講涅槃經。
出山之日手標葬處。
講至現病品。夢三人作禮告曰。
淨居天遣迎禪師。
六月六日。始臥病。
夢與天台同輦翼佛還山。
覺已歎曰。昔六十二當終。
講法華力得延一紀。
今七十四。復致斯應。
生期必矣。乃集眾訓曰。
欲出生死欲具佛法。
宜須持戒修定慧學弘通正法勿令虛度。
至七月一日。眾聞空中技樂之聲。
即趺坐示滅。道俗獻供日致千輩。
至二十六日。容色儼然眉毫增長。
乃自眾善。遷窆於所標之地。
四部大眾者。亘一由旬。
香蓋成陰幢幡蔽野。
道德之感有若此云。 ^196b25

禪師法喜。力學無倦。
參知識十七人得大開悟。
年登六十。始於大蘇山值遇智者。
一聞法音頓獲深證。
於是盡舍舊徒專禪慧。
陳光大元年。與同學二十七人從智者至金陵遊化。
尚書毛喜嘲之曰。
尊師猶少。弟子何老〔時智者年三十〕師答曰。
所事者德。豈論其年。
又問何以為德。答曰。
善巧說法即後代富樓那。
破魔得道即今日優波毱。
喜善其對。常稱之朝列師行方等三昧。
有雉來索命。神王訶之曰。
禪師當往淨土即生得道。
豈償汝命耶。後於瓦官趺坐入定。
不起於座而終。 ^197a12

禪師智越。南陽鄭氏。
父與求昏。師極辭以拒即出家。
遊方至金陵遇智者。
北面受業。五門六妙莫不深達。
誦法華經至滿萬部。
智者晚歸台嶺付以四眾。
二十年間循循善誘。
德量寬曠學者歸心。
所居之處瓶水自滿。
自晉王造寺及登帝位。
山中每遣僧使。奉啟致賀。
必以師名居首。上虛己加敬。
若智者在日無異。
每獲嚫施用為功德。
未嘗有所畜也。大業十二年十一月二十三日。
告眾為別右脇而逝。
風悽雲慘地動山頹。
天雨異花一境冥晦。 ^197a24

禪師法慎。初居金陵大莊嚴寺。
從智者稟受三觀豁然深證。
因定發持一聞能記。
陳大建三年。智者於瓦官說次第禪門。
師於聽次。私記為三十卷。
尚未修治不幸入滅。
其後章安治定為十卷即禪波羅蜜漸次止觀也。 ^197b6

禪師普明。會稽朱氏。
少有異志。嘗聚沙為塔刈蒿為殿。
有僧乞食見之曰。
郎子有善根可向天台出家。
彼有初依菩薩現身說法。
陳大建十四年。來天台值智者講次。
座眾初散禮足歸依。
智者笑曰。宿世願力今復相遇。
於是服勤左右專習禪法。
行方等般若諸三昧誦通法華。
後隨智者止廬山。
於陶侃瑞像閣。行請觀音三昧。
隆冬身不衣絮。正行道間。
見一異僧。謂之曰。
汝名法京未為嘉稱。
可改為普明。此言明者。
謂能照了三世也。
智者聞之曰。既是冥示宜從新名。
智者住玉泉。令造大鍾充佛隴。
用勸江陵道俗競為經營。
偶盲人來視。師知相不吉。
模開果缺。乃倍工再冶。
誡不具者莫至。其聲遠聞七十里。
暨居國清以取水為艱。
指其石曰。此石出水不亦快乎。
泉即涌出日給千眾。
嘗鑄丈六盧舍那像。
感異人施金為助。
國清講堂狹小師欲廣之。
章安勸勿改。俄而栝州都督周孝節〔溫州在陳隋為栝州〕施杉柱泛海而至。
章安在赤城。忽見師身十餘丈。
高出林表。翼從數十人。
語章安勿苦諫吾所作當有成。
章安感其神異望林合掌致敬曰。
當依仁者區畫。創堂之日。
感山神隱形而至。
若雷震。摧樹傾枝。
闊一步許。自佛隴下至於寺。
日暮還返。聲如初至。
比房聞師與之共語。
多勸神為善。建堂既畢。
忽蓋破衣與眾言別。
奄然坐逝。信宿屈左三指。
師不畜私財。以所得施。
造金銅像十軀。閱大藏二過。
每作利益事。一運其心金帛自至。 ^197b12

禪師智璪。臨海張氏。
父懷仕陳為中兵參軍。
年十七。二親俱亡。
服滿染病久醫無效。
乃力疾出庭向月而臥。
至心念月光菩薩。
繫念旬日。夜中夢人以口就身噓吸。
如此三夕疾遂瘳。
因投安靜寺出家。
聞智者為世良導。
即往請業行法華三昧。
至二七日初夜懺畢。
就床欲坐。見九頭龍從地而起上升虛空。
智者釋曰。此表九道眾生聞法華經。
將破無明地入法性空耳。
嘗往寶林寺行懺。
初夜有人來撼戶扇。
師問何人。答曰。我看燈耳。
有成禪師聞之曰。
此堂有惡鬼。今此聲者鬼也。
即啟永陽王。遣十人執仗為護。
師謝遣之曰。命由業耳。
是夜鬼入堂槌壁擊柱周遍東西。
師行道禪誦坦然無懼。
三七日內事常如此。
行法將訖。見一青衣童。
稱讚善哉言已不見。
又因往會稽。路由剡縣乞食。
主人誤進毒蕈。食訖前邁。
主人啖者。皆吐利委頓。
隣人追師十里語之。
師笑曰。貧道幸無他。
大業元年。煬帝巡幸楊州。
師自國清御使命至行在所。
引見內殿賜坐慰勞。
遣通事舍人盧正方送還山。
為智者設千僧齋度一百人。
師前後八入參覲。
主上每加異禮。唐貞觀十二年。
無疾正坐入滅。壽八十三。 ^197c13

禪師智晞。陳氏。頴川人。
先世遊宦寓家於越。
年二十。往投智者剃度。
稟受禪訣旦夕研心不見倦色。
智者入滅。受命居佛隴。
時眾行三昧者頗盛。
殿堂展闢制度嚴整。
唯香臺未架。當香鑪峯多檉柏木師欲伐用。
眾疑神所據。夜夢神送疏舍木。
遂遣伐之。寺眾法雲。
欲往峯頂禪坐。師止之曰。
汝道力微弱。山神剛猛不宜往。
雲不從。甫留一夕。
神現形軀令還。初智者勸沿江居民舍#CB05443;梁為放生池。
歷年未久復行漁捕。
師與章安。禮智者塔焚香呪願。
有漁人見僧立#CB05443;上。
意謂墮水者乘舟往救。
忽不見。居人覩驗遂停採捕。
時群獸悲鳴眾鳥翔集。
屢日不止。東山銅鍾忽響震山谷。
師曰。此召吾也。乃香湯沐浴趺坐執如意。
說法良久寂然無聲。
眾方號泣。復啟目戒之曰。
有生必滅寧足為悲。
或問生處。曰據吾夢驗當在兜率。
宮殿青色居天西北〔涅槃經。
以兜率天常愛青色。
用青色三昧以破此天之有〕見吾先師侍左右者皆坐寶座。
唯一座空吾詢所以。
答云。却後六年。頂法師當升此座說法。
師常往阿育王寶塔。
禮八萬四千拜。感紫文印手方整明瑩。
臨終告弟子曰。眾聖印我。
吾今往生內院矣。
忽聞弦管之聲。即趺坐而化。
時貞觀元年十二月十八日也。 ^198a8

禪師法彥。清河張氏。
陳大建七年。侍智者於天台。
授禪那之旨。寂坐林間不居房舍。
常入定七日方起。
智者證之曰。如汝所說是背捨觀中第二觀相。
山神數嬈試之。恬不為動專修禪法。
三十餘年常坐不臥。
隋大業七年二月晦。
於國清趺坐而化。 ^198b4

禪師智鍇〔音楷〕豫章夏候氏。
博通三論著名當世。
及見智者。稟受禪法深有開悟。
晚入廬山造大林精舍。
專志修禪莫測其證。
二十餘年影不入俗。
隋文帝召入京。辭疾不赴。
豫章郡守請講法華。
力拒之曰。吾當終於山舍。
既而道俗懇請不已。
勉為之行講經未竟。
果終於州治之寺。
人始悟其先知。時炎暑正盛端坐如生。
異香滿城數日方歇。
眾奉禪龕還葬廬阜。 ^198b10

禪師大志。會稽顧氏。
依智者出家。以其志趣高放。
為立此名。每誦法華音聲清轉聽者忘疲。
既獲聞禪要。乃於廬山甘露峯行杜多行。
投身猛虎虎輒避去。
山粒或絕終日忘餐。
或得餅果繼命而已。
如是七載。禪誦不休。
晚住福林。會大業中屏除佛教。
師素服哭於佛像前者三日。
誓舍身申明正道。
遂往東都上表曰。
願陛下興隆三寶。
貧道當然臂報國。
上許之。遂集七眾設大齋。
絕糧三日。升大棚。
布裹其臂。灌蠟作炬。
度火然之。光耀巖坰。
見者莫不心痛。師面色不變。
讚佛誦經為眾說法。
聲未嘗絕燒畢下棚。
入定七日跏趺而終。
撰願文七十紙。廬山諸寺。
除夜眾集。讀誦此文。
為之酸結。 ^198b19

禪師道悅。昭丘張氏。
十二投玉泉依智者出家。
誦大品般若及妙經。
日為常課。時造寺之初未有鍾磬。
師於泉源得怪石縣之。
每誦經卷通輒扣下。
聲韻清徹聞者肅然。
幽冥之徒屢獲祥感。
偶患水脹腹急如鼓。
唯念般若求勝應。
一夕腹水迸流洪腫消退。
隋末兇賊朱粲率徒入山。
師端坐不動曰。吾沙門也。
浮幻形骸任加白刃。
賊異之不敢犯。師身衣麻。
終日止一食。常分其半以資飛走。
或翔集房上。或招來掌中。
慈善所熏忘懷無畏。
衣雖弊壞絕無蚤蝨。
常於隣居乞蝨養之。
勸其莫殺。居山五十年。
操行若一。臨終預與人別。
即端坐合掌而逝。
後有人見僧跪足擎鉢於清溪之上。
自稱為般若師。蓋師常誦是經。
人以是為稱也。 ^198c5

禪師等觀。富陽孫氏。
受心觀於智者。居天台常誦法華。
貞觀九年冬。餘杭法忍寺請師講演。
明年正旦有王服者。
至稱皐亭廟神。來謁師曰。
禪師昨過廟廷。適弟子巡遊不及奉迎。
今故遠來專求戒法。
師即索鑪然香為授菩薩大戒。
禮謝而退。明日夜半沐浴更衣。
面西趺坐。稱三聖尊號及智者號。
各百餘聲。復為惠法師說三觀法門。
且云。此吾親承大師口說。
言畢而終。 ^198c21

禪師般若。高麗人。
開皇十六年。來詣佛隴求禪法。
未久有所證悟。智者謂之曰。
汝於此有緣。須閒居靜處或辨妙行。
華頂峯去此六七里。
是吾昔日頭陀之所。
住彼進道必有深益。
師即遵奉明誨。宴坐十六年未嘗下山。
忽一日。往佛隴上寺。
有三人侍行。須臾不見。
次至國清下寺。告別同志。
居數日無疾而化。
龕出寺門開眼示別。
至山閉目如故。 ^199a1

禪師禮宗。宋氏。會稽人。
初參長壽通達禪觀。
壽曰。良玉徑尺。千仞之土。
不能掩其光。後往見智者。
學三觀法門大有契悟。
嘗注涅槃經疏為時所重。
景龍三年〔唐中宗〕御史憑忠忽暴亡。
有二童子領師庭對。
判官案覆罪籍。見亡舅張思義曰。
汝不合後宮中。亂越致此冥追可發願造涅槃疏并鑄鍾。
庶消往過。疏是禮宗禪師所述者。
此師親見智者傳授。
每有天神守護。忠依舅誡遂獲放回。
尋疏未獲再被冥譴。
忠乞三日尋寫復俾其返。
誠意搜求果得其本。
遂急為經理後以壽終。 ^199a10

禪師法響。楊州人。
年十六。辭親入道從智者學。
誦通法華。乃於棲霞寺側立法華堂。
行三昧既獲證悟。
默而不言。山中猛虎日害數人。
眾設大齋以為禳禬。
忽見一虎入眾中攫一人去。
師高聲呼云。今日專為汝設齋可放此人。
虎即置人而退。頃之群虎數十大集齋所舉眾驚避。
師至虎前以杖扣群虎頸為其說法。
自此之後遠遁無迹。 ^199a22

禪師行簡。親承智者剃度。
稟受禪法常坐不臥。
智者在玉泉。令往澧州教化。
耕牛回至中路。忽逢群盜。
斬師之首奪牛而去。
師之屍形即從地起。
以手捧頭安項上。
健步如飛來追賊黨。
賊皆驚異遂還其牛。
誓終身為奴以求謝過。
今莊中佃奴。有姓向者。
是其後。 ^199b2

禪師慧威。依智者學心觀頓獲開悟。
後受遺託造國清寺。
凡所建立效力為多。
密行殊常人不能測。 ^199b9

禪師法俊。初於金陵見智者。
行法華三昧即獲悟入。
後弘法於碧澗。學者歸仰。
入滅之日。仙樂盈空天香亘野。
大眾望其隱隱西去。 ^199b12

禪師慧獎。初居興皇寺。
謁智者。學深禪定每誦法華。
人聞天香滿室。非世所有。 ^199b16

禪師慧稠。參智者學三觀。
後居南岳。背誦法華華嚴。
日為常課。外人嘗見天神翼衛左右。 ^199b18

禪師德抱。當陽人。
從智者學禪法久而獲悟。
誦法華多瑞應。數十里咸聞異香。
煬帝敬異。賜號大覺禪師。
禪師大忍。擅得梁代。
養道蔣山。時與智者義集山中。
頓悟禪慧乃歎服曰。
此非文字所出。乃是觀機縱辯般若。
非鈍非利。利鈍由機。
豐富適時是其利相。
池深華大鈍可意得〔智論。
見兩猛知龍粗。覩池深知花大〕餘輝有幸可不自慶。 ^199b21

禪師慧辯。稟姿聰寤。
聞智者開演觀道。
默記無遺。如水傳瓶一滴不漏。
後於佛隴會別大眾。
架木成樓舉火焚軀用報佛德。
煙籠林表舍利交凝。 ^199b29

禪師道勢。幼負材器。
遍參知識。凡所入室莫投其機。
及見智者於玉泉。
開說止觀頓獲妙悟。 ^199c4

禪師慧瑫。聞智者說法即入深定。
一坐旬日率以為常。
所居之室神光夜照。 ^199c7

禪師慧普。早親智者。
聞深禪法常行法華三昧。
感普賢乘大白象放光照身。
忽然悟入。 ^199c9

禪師法盛。初於玉泉見智者。
稟受法要。旦夜不離禪定。
後親受觀心論深悟玄旨。
智者既往。乃於玉泉大敷教化。
唐初入京師每說法。
口出光明。四眾戴仰。
同於真佛。朝廷尊其道。
賜號悟真禪師。 ^199c12

禪師法論。依玉泉學。
與會稽智果終南龍田法琳。
皆同學智者。並與智者作傳。
皆不復存。章安所撰別傳。
用國清智寂禪師本。
稍加增益遂行於世。
此四師雖無事迹可尋。
亦皆當時得道英器〔見百錄序及別傳注〕。 ^199c17

禪師敬韶。會稽上虞顏氏。
初於白馬寺。弘化十年。
智者居瓦官。躬詣求學深入定慧。
陳至德元年十月。
卒於鍾山開善寺。 ^199c22

禪師僧珍。師事智者行解深著。
初住京師勝光寺。
唐武德四年〔唐高祖〕簡取名勝。
住同華兩州。朝廷舉師往住慧日。
時唐論是之〔佛道論衡〕。 ^199c25

陳皇太子淵。後主子也。
至德四年正月十五日。
於崇正殿設千僧齋。
請大師授菩薩戒〔百錄請戒文名淵。
南史名深。恐因請戒改此名〕其請戒文云。
重道尊師由來尚矣。
請世世結緣遂其本願。
授戒之日傳香在手。
臉下垂淚。師為立名善萌。
及後為隋所破。方悟垂淚者。
讖自傷也。善萌者。
不成材幹也。禎明三年正月。
隋破陳。兵士扣閤而入。
時太子年方十五。
安坐勞之曰。戎士在路不致勞乎。
三月隨後主入隋不知其終。 ^199c29

陳永陽王伯智。字策之。
文帝第八子。至德初出為東陽刺史。
請大師出鎮開講。
致書至三。師遂往王與子湛家人同稟菩薩戒執弟子禮。
晝聆講說夜習坐禪。
講事將解。立法名曰靜智。
製疏文設大會。度人出家鑄大士像。
其疏有云。願生生世世。
與天台闍黎及講眾黑白。
恒結善友俱向一乘。
師謂門人智越曰。
吾欲勸王修福禳禍。
越曰。府僚非舊。或有炎涼。
遂止。其後王出遊。
墜馬將絕。師為率眾行觀音懺法。
遂覺微醒凭几而坐。
見一梵僧手擎香罏遶王一匝香氣裴回痛惱頓釋。 ^200a10

陳鍼。智者之兄。為梁晉安王中兵參軍。
年四十。仙人張果相之曰。
死在期月。師令行方等懺。
鍼見天堂門牌曰。
陳鍼之堂。後十五年。
當生於此。果後見鍼驚問曰。
君服何藥。答曰。但修懺耳。
果曰。若非道力安能超死。
竟延十五年而終。
智者嘗為其撰小止觀。
咨受修習夙夜不怠。 ^200a22

蔣添玫。官太中大夫。
吳明徹位儀同公。
皆陳朝貴重。同稟息法。
久習不懈。神明凝寂。
雖舊苦脚疾亦為之愈。 ^200a29

沈君理。字仲倫。吳興人。
尚陳武帝女會稽長公主位儀同。
受大師菩薩戒。製疏請住瓦官開法華經題。
宣帝勅停朝一日。
令群臣往聽。時光祿王固。
侍中孔煥。尚書毛喜。
僕射周弘正。俱服戒香同餐妙法。
仍請一夏剖釋玄義。
道俗俱會開悟為多〔妙玄云九旬談妙。
即此時也〕。 ^200b3

徐陵。字孝穆。東剡人。
母臧氏。夢五色雲化為鳳集左肩上已而誕。
陵年數歲。家人携以侯沙門。
寶誌摩其頂曰。天上石麒麟也。
光宅雲法師見陵歎曰。
顏回之儔也。八歲善屬文。
少仕於梁。陳大建中。
官至尚書左僕射。
嘗夢其先人曰。禪師是吾夙世宗範。
汝宜一志事之。陵奉冥訓資敬盡節。
參不失時拜不避濕。
每蒙書疏則洗手焚香。
冠帶三禮。屏氣啟封對文伏讀。
儀同沈君理請開法華。
陵預聽席。以為餘年得逢妙說。
致書自慶。後對大師立疏發五願云。
弟子思出樊籠。無由羽化。
既善根微弱。冀願力莊嚴。
一願臨終正念成就。
二願不更三塗。三願不高不下處託生。
四願童真出家如法奉戒。
五願不墮流俗之僧。
憑此誓心以策西暮〔二書見百錄〕陵後身果為法華第六祖嗣章安之位。
陳後主在東宮。召陵講大品。
義學名僧自遠雲集。
陳既破。嘗隨智者研精法要。
晉王求淨名義疏。
大師續為撰成二十八卷。
陵與柳顧言並應奉文義。 ^200b9

王固。字子堅。陳光大初為侍中。
進金紫光祿大夫。
終身不茹葷。夜則坐禪晝誦佛典。
嘗聘魏。因宴饗請停殺一羊。
羊至固前。跪拜若謝。
又宴昆明池。魏以南人嗜魚。
大設網罟。固以佛法禁之。
一鱗不獲。大師講法華於瓦官。
固預法會。即坐開悟。
宛同宿學。 ^200b29

柳顧言。法名正善。
河東人。晉王初受菩薩戒。
遣顧言送智者施物。
及屢奉王教。往留智者。
頻聞法要深有省發。
智者回自江陵。晉王重乞稟受禪法。
師為著淨名義疏初卷。
顧言與徐陵奉酬文義。
後智者續成玄義十卷。
顧言報曰。持往仁壽宮。
服讀八遍。粗疑略盡。
細闇難除。新治六卷。
并入文八軸。為莊治未竟。
少日鑽研。今遣使人蕭通國參承書意。
自當仰簡。顧言頻被顧問。
每答以大師必來。
願在夏竟。便事舟楫。
冀此殘年盡心聽受。
懺悔往日懈惰之咎。
大業元年冬。煬帝勅顧言。
為智者建碑於天台國清。
主文尚理。人服其工。
官至儀同三司。 ^200c7

毛喜。字伯父。陽武人。
少好學善草隷。陳宣帝時。
為五兵尚書。瓦官法會獲預聽眾。
懇求禪要。躬執弟子禮。
受六妙門及四十二字法門。
旦夜研習不因事廢。
大師在石像。欲往天台營道場。
喜致書勸回。謂鍾嶺攝山亦足棲心。
而大師志願有素不復可挽。
佛祖統紀卷第九〔終〕
 ^200c20
