
jing:: 集一切福德三昧經卷中
translator:: 姚秦三藏鳩摩羅什譯
爾時，佛告淨威力士：「善男子！
云何菩薩摩訶薩淨戒莊嚴？
謂戒淨無缺、不捨學戒，愍於毀禁、極敬持戒，
淨身三業、淨口四過、淨意三業，自成十善、
教他十善，不自稱譽、不起戒慢、勤進修戒，
頭陀德中心不動轉，住於聖種自護己心，
不見他過、不作眾惡，不願諸有、亦不喜樂，
勸他修善、勤營助他，不悕望樂、勸人布施，
不捨阿練若處，為病給使，作已歡喜，如說如作，
失利不憂、得利不高，毀譽稱譏及與苦樂心不傾動，
斷除愛恚、不懷怨嫌，修行慈心、視怨如親，
不以戒自高、不向餘乘、不禮餘天，捨離諸見蓋覆、
使纏斷除滅悔，捨財無悔心生歡喜，不生諸有心不願樂，
忍於疲苦、善護進心，遠離著心、不驚怖畏、無生法忍。 ^994a13

「善男子！菩薩摩訶薩為集此戒，乃至失命終不毀犯，
不為王位護持禁戒，不為生天、不為帝釋、
不為梵王護持禁戒，不為封邑、不為自在、
不為妙色護持禁戒，不為端正、不為名稱、
不為讚歎、不為利養、不為恭敬、不為活命、
不為飲食、不為臥具、不為病藥護持禁戒，
不為眼色、不為耳聲、鼻香、舌味、身觸、心法護持禁戒，
不依倚色、不依受、想、行、識護持禁戒，不依欲界、
色界、無色界護持禁戒，不畏地獄、餓鬼、
畜生、不為救護護持禁戒，不畏人道貧窮困苦護持禁戒，
不畏天道貧窮苦故護持禁戒，不畏天、
龍、夜叉、乾闥婆、阿修羅、緊那羅、迦樓羅、摩睺羅中貧苦惱故護持禁戒。 ^994a26

「為佛種故護持禁戒，為住聽法如聞而行護持禁戒，
為僧種故護持禁戒，為欲出過生、老、病、
死、憂悲、苦惱故護持禁戒，為欲解脫諸眾生故護持禁戒，
為安樂利益諸眾生故護持禁戒，欲住佛法故護持禁戒，
欲轉法輪故護持禁戒，為集聖種故護持禁戒，
為不斷佛法僧種故護持禁戒，為妙神通故護持禁戒，
為戒、定、慧解脫、解脫知見故護持禁戒，為神足變化應現無方護持禁戒。
如是持戒，不毀、不缺、不穿、堅實、無所作為、
具足成就、精妙無染、清淨香潔、智者所讚、
諸佛所歎，如法修行堅固真實。 ^994b10

「若菩薩成就如是持戒，不失十法。
何等十法？謂不失於轉輪王位，既在是位不生放逸，
悕望欲得無上菩提願得見佛；不失帝釋，
既得是處不生放逸，悕望欲得無上菩提願得見佛；
不失梵王，既在是處不生放逸，悕望欲得無上菩提願得見佛；
淨信正真不失聞法；如所聞法善能分別；
不失攝取菩薩智慧；不失無斷無礙辯才；
不失集聚一切善根；不失一切諸佛聲聞緣覺所讚；不失疾能通達一切諸佛智慧。
若菩薩成就如是持戒，不失此十法。 ^994b21

「菩薩成就如是戒聚，諸天常禮、諸龍宗敬、
夜叉常供、諸乾闥婆亦常供養，阿修羅敬侍，
諸王、婆羅門、長者、居士皆尊重之；智者常趣、
諸佛常念、諸天世人常師事之，常愍眾生。 ^994c2

「若菩薩如是淨持戒聚，不生四處，除化眾生。
何等四？不生邊地、不生無佛國、不生邪見家、不生惡道。
菩薩如是淨持戒聚不生四處。 ^994c6

「復次，善男子！菩薩如是淨持戒聚不失四法。
何等四？所謂不失菩提之心、不失念佛、
不失聞法、既聞法已乃至無量阿僧祇劫而不忘失，是為菩薩淨持戒聚不失四法。 ^994c9

「善男子！若菩薩如是淨護戒聚，不值四處——不值法滅、
不值刀兵劫、不值飢餓劫、不值劫燒。
菩薩如是淨持戒聚不值是四。 ^994c13

「復次，善男子！菩薩如是淨持戒聚得四勝法。
所謂不誑佛、不誑諸天、不誑眾生、不誑自心。
菩薩如是淨持戒聚得四勝法。 ^994c16

「復次，善男子！菩薩成就護持戒聚離十種畏。
何等十？離地獄畏，離畜生畏，離餓鬼畏，
離貧窮畏，離不稱讚畏，離諸纏畏，離諸聲聞、
緣覺位畏，離天、龍、夜叉、乾闥婆、阿修羅、
迦樓羅、緊那羅、摩睺羅伽、拘辦茶、羅剎等畏，
離魁膾、刀杖、火毒等畏，離諸師子、虎豹、
熊羆及多勒叉、狐狼、蟒蛇、猫鼠、百足毒蛇、
#CB01043; #CB01045;、王賊等畏。
菩薩如是住淨戒聚離十種畏。 ^994c18

「善男子！菩薩持戒則能發起一切佛法，乃至起於無上菩提。
何以故？若有持戒便有三昧、若有持戒便有智慧、
若有持戒便有解脫、若有持戒便有解脫知見。 ^994c26

「善男子！云何名戒？
戒者，名為寂調結使。
以何緣故名為結使？
以染污三有諸眾生故名為結使。
云何名寂？無妄想、無分別、無起著，永不思念一切諸法，是名寂調一切結使。 ^995a1

「善男子！若菩薩摩訶薩不能如是知寂調結使，是不名為戒聚清淨。
何以故？若不能知寂調結使，雖生梵世猶為結染，乃至非想非非想處猶為結使。
善男子！是故當知寂三界結名淨戒聚。」 ^995a5

爾時，淨威力士白佛言：「世尊！
若離三界諸結使染名淨戒聚，世尊何故為菩薩時離三界結，
還生其中？」 ^995a9

爾時，世尊告淨威力士：「善男子！
菩薩摩訶薩不以自結生於三界，以方便故同在三界無三界結，
化眾生故。善男子！
假使人天能畫虛空現諸色像，於意云何？
為希有不？」 ^995a11

「如是世尊！如是善逝！
是人所作甚為希有。」 ^995a15

佛言：「善男子！菩薩捨離一切結使，處在三界、
現三乘化，是乃希有。」 ^995a16

淨威力士言：「世尊！
是菩薩成就住解脫門，憐愍眾生還住三界。
世尊！譬如有人從魁膾所得全身命，既得脫已，
復還其所而語之言：『汝今殺我，莫殺餘人。』
世尊！是三界者如魁膾舍、一切眾生喻應死者、
生死諸行猶如魁膾、從得脫者猶如菩薩脫三界已，
為化眾生、為脫眾生還住三界。
世尊！是菩薩大悲，諸聲聞、緣覺所不能及。
何以故？聲聞、緣覺無是大悲、無善方便、無淨戒莊嚴。」 ^995a17

世尊復告淨威力士：「善男子！
云何菩薩摩訶薩善能修集多聞莊嚴、求學多聞？
善男子！菩薩摩訶薩於諸和上阿闍梨所，
恭敬、供養、尊重、讚歎，隨教而行，除捨憍慢速受教誨，
於正法中生起藥想、於和上阿闍梨所生起佛想、
於自身所起病人想、於說法者起明醫想，
為集佛法不愛身命，於諸財物衣鉢之餘起惱結想。
雖具封祿不生愛著，為重法故一切悉捨、
為護正法應捨一切世間珍寶、為得法故應捨一切名譽讚歎、
為得法王捨諸王位。
為捨一切諸結使故，應當勤修集法相應；
為救一切諸眾生故，應當勤修集法相應。
菩薩摩訶薩修集諸法者，一切善根自然而得。
是故，善男子！菩薩摩訶薩欲成菩提、欲竪立智柱，應修多聞。 ^995a26

「善男子！如帝釋堂因柱得住，三十三天在中歡樂。
如是，善男子！由菩薩智柱，一切諸天世人悉蒙受樂。 ^995b11

「善男子！若有菩薩發菩提心，菩提所攝言欲作佛，
於多聞中而不勤修，諸眾生中最為無智。
是故，善男子！菩薩摩訶薩應勤精進修集多聞，諸眾生中為多聞柱。
是時，諸天歡喜踊躍。
是善丈夫，堅牢精進修集智慧，必能獲得於佛十力；
是善丈夫，當以慧力斷諸結網；是善丈夫，
當演說法斷於一切眾生結使；是善丈夫，
當往至彼菩提樹下諸佛坐處；是善丈夫，
當以自力降一切魔；是善丈夫，當轉十二行相法輪。 ^995b14

「善男子！若有菩薩修多聞時，一切魔宮皆悉闇蔽，
三千大千世界魔王皆悉憂惱，作如是言：『是人今者勝過我等。』
其餘魔天各作是言：『是人降伏於我等主，我等一切悉屬是人。』 ^995b23

「何以故？善男子！由是菩薩集多聞慧能寂結使，
以無結使魔不得便；已有多聞則能分別，
既能分別則能修行，已能修行魔不得便；
修多聞者遠離邪見，得住正見，已能正住魔不得便，
則能正修；已能正修，能分別義，離諸非義，便能正度義及非義。 ^995b27

「善男子！以是緣故應如是知。
善男子！菩薩修集是多聞時，除四種魔。
所謂陰魔、煩惱魔、死魔、天魔。 ^995c4

「善男子！如本菩薩集多聞時，欲法、利法、
善住於法，我今少說。 ^995c6

「善男子！乃往過世阿僧祇劫無量無邊不可思議。
爾時，有大仙人名曰最勝，住山林中具五神通，常行慈心。
作如是念：『我今山中修行慈心無所利益，
不但慈心能滅眾生無量劫中所集煩惱，非此慈心能起正見。』
復作是念：『因於何事能起正見？』
作是念言：『有二因緣能起正見。
謂從他聞、聞已正思。
以是二法能生正見。』
是時，便生求多聞心：『當從何處得聞善說，為法因緣集法相應？』 ^995c7

「爾時，仙人至諸聚落封邑郡縣王城，處處推求多聞，了不能得說法之師。
時魔天子來至其所，作如是言：『我今有佛所說一偈。』
是最勝仙聞佛偈名，即語之言：『為我演說。』
時天報言：『汝今若能剝皮為紙、以血為墨、
折骨為筆，書寫此偈，乃當相與佛所說偈。』 ^995c16

「善男子！時最勝仙作是念言：『今我此身無量生死，
在在生處賊兵魁膾，百千劫中常以無事墮在彼手，
利刀割截、分解支節，或為欲故、或財利故，
殺縛、捶打、繫閉、訶罵，受無量苦都無利益，唐受割截。
我今當以此不堅身易得妙法。』
歡喜踊躍，我得大利，聞是法語，於此天所生師宗想。
即以利刀自剝身皮乾以為紙、復刺出血用以為墨、
復折其骨削以為筆，合掌向天而作是言：『天為我說佛所得偈。
如先所勅，剝皮為紙、出血為墨、折骨為筆，我悉作已。』 ^995c21

「善男子！時魔天子見最勝仙恭敬為法，
見已愁悴，即便隱去。 ^996a2

「善男子！時最勝仙見天沒已，作如是念：
『我今為法生恭敬心，剝皮為紙、折骨為筆，
我今如此恭敬求法，而是善根終不敗亡。
若我此言誠實不虛，起慈悲心為諸眾生不惜身命，
剝皮為紙、出血為墨、折骨為筆。
若我至心誠實不虛，餘方世界大慈大悲能說法者，當現我前。』 ^996a4

「善男子！最勝大仙作是語時，一念之頃，
東方去此佛土三十二佛剎，彼有國土名普無垢，
是中有佛號淨名王如來、應供、正遍覺，
今者現在，知最勝仙心念所作，亦欲教化是閻浮提諸眾生故，
譬如壯士屈伸臂頃，乘空而來到是最勝仙人前住，及五百菩薩。
是淨名王如來放大光明遍照彼林，天雨眾花，
時彼樹林枝葉、花果皆出法音。
爾時，無量百千萬億諸天來集。 ^996a10

「是時，彼仙得淨名王佛光觸身已，苦痛悉除，
還復如故，無有瘡瘢。
爾時，彼仙頭面敬禮佛世尊足，右遶三匝，
合掌頂上，白淨名王佛而作是言：『世尊是我師！
善逝是我師！世尊！
我今歸依佛、歸依法、歸依僧，惟願世尊為我說法。
我聞法已，不信眾生，行邪見者、壞正見者、
行黑闇者，導示正故而為說法。』 ^996a18

「善男子！爾時，淨名王佛因最勝仙及諸天子諸菩薩等，為其演說此集一切福德三昧法。
彼天眾中八千天子本種善根，皆發無上正真道心；
最勝大仙得大喜悅，生於大信得無礙辯。 ^996a25

「彼佛如來復為演說八金剛句。
何等八？一切諸法性本淨句，一切諸法離結使故；
一切法無漏句，盡諸漏故；一切法離巢窟句，
過巢窟故；一切法無門句，無有二故；一切法普遍句，
示解脫門故；一切法無去句，無去處故；
一切法無來句，斷諸來故；一切法三世等句，去來現在無二相故。
彼淨名王佛演說如是八金剛句，是中開解一切法義。 ^996a29

「復更演說餘八法門，令菩薩摩訶薩疾成就智。
何等八？謂一切法名字門，以名分別一切法故；
一切法音聲門，以言分別令歡喜故；一切法共要門，
一切諸法決定相故；一切法言說門，虛妄自在故；
一切法自相門，離他相故；一切法畢竟盡門，
無所有故；一切法分別門，從分別有故；
一切法平等門，等一味故。
最勝！是名八法門疾成就智。 ^996b8

「最勝！復有八字種子門，能成就於無盡辯才。
何等八？一切法阿字種子門，示法無生故；
一切法蛇字種子門，示第一義法故；一切法那字種子門，
示字名色故；一切法遮字種子門，示現一切法調伏故；
一切法婆字種子門，示一切法入平等故；
一切法多字種子門，示如不壞故；一切法迦字種子門，
滅苦業故；一切法摩字種子門，究竟成就斷一切法故。
是名八字種子門，能成就於無盡辯才，是故最勝。 ^996b15

「是八字種子句門、八法句門、八金剛句門，
正念修行，常離憒閙，恒善思惟，觀察修集功德之利。 ^996b24

「善男子！淨名王如來說是法已，放大光明遍照世界，
震動大地，即沒不現，與諸菩薩還至彼土，彼諸眾生都不覺知佛來去時。 ^996b26

「善男子！爾時，最勝大仙成就聖辯，諸天侍衛、
諸天守護為降魔故，至諸聚落諸城國邑，為諸眾生廣敷演說此集一切福德三昧。
滿于千歲常演說法，令八萬四千眾生住聲聞乘、
八萬四千眾生住緣覺乘、八萬四千眾生住於大乘、
八萬四千眾生作轉輪王、八萬四千眾生作釋提桓因、
八萬四千眾生得作梵王、八萬四千眾生修行於慈、
八萬四千眾生修行於悲、八萬四千眾生修行於喜、
八萬四千眾生修行於捨、無量眾生得生天上。 ^996b29

「是最勝大仙後乃命終，即往生彼淨名王佛普無垢土，及八萬四千天子亦生彼土。 ^996c10

「善男子！於意云何？
爾時，最勝仙者豈異人乎？
汝勿有疑，即我身是。
我本如是欲法、敬法，說誠實言，便能敬感彼淨名王佛來至我所。
是以當知，若有菩薩恭敬求法，則於其人，
佛不涅槃、法亦不滅。 ^996c12

「何以故？淨威！若有菩薩專志成就求正法者，
雖在異土，常面覩佛得聞正法。
淨威！若菩薩摩訶薩欲法、敬法，令諸山巖樹木林藪出諸法藏陀羅尼門，
及諸經卷自來在手。
淨威！諸有菩薩敬法、欲法，若有諸天曾見佛者來至其所，從於佛所得聞諸法具為演說。 ^996c17

「淨威！利法菩薩若其壽盡，諸佛世尊增益其壽，
佛力持故，欲住千歲即便能住，二千、三千、
四千、五千，乃至一劫若減一劫，隨意得住。 ^996c22

「淨威！若有菩薩敬法、欲法，不老、不病，得憶念力，
進趣智慧，得於辯才。
若有菩薩敬法、欲法、得見佛已，捨離諸見，趣入正見。
淨威！若有菩薩敬法、欲法，一切眾生無能侵害。 ^996c25

「是故，淨威！是大眾生應當勤修多聞莊嚴，所獲功德復過於是。 ^996c29

「淨威！若有菩薩住是三福莊嚴，福柱廣、
福增、福無盡、福不思議，無有能得是福邊者。
淨威！可以一毛數大海渧，無有能盡是菩薩莊嚴福聚、
淨戒多聞慧聚，得其邊者。 ^997a2

「淨威！能稱三千大千世界草木山林及諸眾生得其輕重，
不能稱量如是菩薩莊嚴福戒、多聞慧聚，
得其邊者，是名解說智莊嚴已。」 ^997a5

爾時，淨威力士白佛言：「世尊！
布施莊嚴、淨戒莊嚴、多聞莊嚴，是三莊嚴，何者為最？
何者為勝？」 ^997a8

佛言：「淨威！三莊嚴中，多聞莊嚴最可稱歎、
最勝尊上、無上、無上上。 ^997a10

「善男子！如須彌邊著一芥子，而是施福及淨戒聚亦復如是，
猶如芥子；多聞莊嚴如須彌山。
善男子！如一小鳥所住虛空，施戒莊嚴亦復如是；多聞莊嚴如餘虛空。 ^997a12

「善男子！布施莊嚴能作二事。
何等二？能除貧窮、成大封祿。
淨戒莊嚴亦作二事。
何等二？一離惡道、二至善處。
善男子！多聞莊嚴亦作二事。
何等二？謂能除去一切諸見、能集一切智慧莊嚴。
善男子！布施莊嚴是有漏報、淨戒莊嚴亦有漏報；善男子！
多聞莊嚴無漏無報。
是故，善男子！菩薩摩訶薩應勤精進修多聞慧。」 ^997a16

說是施福淨戒多聞莊嚴法時，三千眾生本種善根，
便發無上正真道心；五千天子於諸法中遠離塵垢得法眼淨；
淨威力士得無生法忍。 ^997a23

爾時，淨威力士白佛言：「世尊！
菩薩摩訶薩成就幾法，疾能獲得無生法忍？」 ^997a26

佛言：「善男子！菩薩成就四法，疾能獲得無生法忍。
何等四？謂解知身猶如鏡像、解知言說猶如響聲、
解心如幻、解諸法無二。
淨威！當知菩薩成就是四法者，疾能獲得無生法忍。 ^997a28

「復次，善男子！菩薩摩訶薩成就四法，疾能獲得無生法忍。
何等四？謂慈悲普覆遍一切眾生無眾生想、
解諸法空不見所解、觀見佛淨不以肉眼住於慧眼、善分別心而不見心不依猗心。
善男子！菩薩成就是四法者，疾能獲得無生法忍。 ^997b3

「復次，善男子！菩薩成就四法，疾能獲得無生法忍。
何等四？所謂不捨一切眾生、捨離諸見、
護持淨戒、寂一切結。
善男子！菩薩成就是四法者，疾能獲得無生法忍。 ^997b8

「復次，善男子！菩薩成就四法，疾能獲得無生法忍。
何等四？謂有忍力、法轉增勝、勤行精進、解法寂靜。
善男子！菩薩成就是四法者，疾能獲得無生法忍。 ^997b12

「復次，善男子！菩薩成就四法，疾能獲得無生法忍。
何等四？所謂得禪而不依禪、以慧分別無有戲論、
成就方便攝取眾生、增長諸行善知諸行。
善男子！菩薩成就是四法者，疾能獲得無生法忍。 ^997b15

「復次，善男子！菩薩成就四法，疾能獲得無生法忍。
何等四？謂以大慈救諸眾生、謂以大悲不厭生死、
謂以大喜欣樂於法、謂以大捨斷一切愛。
善男子！菩薩成就是四法者，疾能獲得無生法忍。 ^997b20

「復次，善男子！菩薩成就四法，疾能獲得無生法忍。
何等四？謂得三解脫門、解知三世、超過三界、信法性無生。
善男子！菩薩成就是四法者，疾能獲得無生法忍。」 ^997b24

演說如是諸四法時，淨威力士得無生法忍，
歡喜踊躍，上昇虛空，高七多羅樹。
爾時，三千大千世界六種震動，人天伎樂同時俱作，
天雨花雲，大光普照遍此世界。 ^997b27

爾時，世尊即便微笑。 ^997c2

諸佛常法若微笑時，若干百千青、黃、赤、
白、紅、紫等光從面門出，遍照無量無邊世界，
上過梵世，還遶身三匝從頂相入。 ^997c3

時大德阿難即從坐起，整衣服，偏袒右肩，
右膝著地，合掌向佛白言：「世尊！
佛不妄笑，今者世尊何緣而笑？」 ^997c5

說偈問曰：
　　「得無上智無垢眼，諸根寂靜到彼岸，
　　大光須彌金山色，導師以何因緣笑？
　　善知眾生諸根行，淨慧相應知三世，
　　得於無想最上智，面如滿月說笑緣。
　　如過去佛及未來，現在諸佛尊亦爾，
　　種種真實清淨行，善知一切如實義。
　　其身普遍諸佛界，音聲亦滿諸佛界，
　　慈心普遍諸眾生，願說誰與智相應？
　　自在知法如水月，如幻化相亦如夢，
　　如空如電清淨法，今人師子何緣笑？
　　解空無相無願法，善知實性常調心，
　　如風遊行虛空中，惟願演說何緣笑？
　　今佛智慧知誰心？
　誰應道樹下降魔？
　　誰當坐於金剛座？
　人仙今者何緣笑？
　　非是聲聞之境界，亦非緣覺之所及，
　　是佛大海智境界，願說所為之因緣。」 ^997c8

爾時，佛告阿難：「汝今見是淨威力士住虛空不？
阿難！是淨威力士過三百億阿僧祇劫，
當得作佛，號多莊嚴王出現於世如來、
應供、正遍覺、明行足、善逝、世間解、無上士、
調御丈夫、天人師、佛、世尊，於此東方國名嚴淨，劫名梵歎。
阿難當知，是多莊嚴王佛嚴淨國中當得成佛，
其土豐樂安隱熾盛，是諸人眾所受用物如兜率天。
是莊嚴王佛不說餘法，惟菩薩乘；乃無聲聞、
緣覺乘名，純菩薩僧皆得法忍；無諸八難、無有魔怨及諸外道。
彼佛壽命無有限量，琉璃為地，閻浮那提金花以間錯之。」 ^997c25

爾時，淨威力士從空而下，頂禮佛足，合掌向佛求索出家，佛即聽許。 ^998a6

爾時，那羅延菩薩白言：「世尊未曾有也！
善逝未曾有也！乃能以是勝妙善法善調眾生，
乃至能令如是憍慢競勝眾生，是等當見佛如來時，
即得歡喜除捨憍慢，禮如來足。
如此淨威大慢力士，除捨慢已，得勝上法，復當調伏無量眾生除捨憍慢。
世尊！是淨威力士為曾供養幾佛，世尊！
種諸善根，乃能如是速疾開解？」 ^998a8

爾時，佛告那羅延菩薩：「那羅延！
是淨威力士曾於過世供養六十二億諸佛，
種諸善根；從今已後，當復值遇無量無邊阿僧祇佛，
恭敬、供養、尊重、讚歎，淨修梵行。」 ^998a15

那羅延言：「世尊！是淨威力士復以何緣懷大憍慢，求佛競勝？」 ^998a19

佛告那羅延：「菩薩摩訶薩有四法忘菩提心。
何等四？謂增上慢、不敬重法、輕善知識、說不實語。
那羅延！菩薩有此四法忘菩提心。 ^998a20

「那羅延！菩薩摩訶薩復有四法忘菩提心。
所謂讚歎趣向聲聞緣覺乘者、呵向大乘、
毀呰菩薩、悋惜於法。
那羅延！菩薩有是四法忘菩提心。 ^998a23

「那羅延！菩薩復有四法忘菩提心。
何等四？於諸眾生行幻惑術、詐偽親近、
於善知識合偶言說、為利養故。
那羅延！菩薩有是四法忘菩提心。 ^998a26

「那羅延！菩薩復有四法忘菩提心。
何等四？不覺魔事、不除業障、志意羸弱、無方便慧。
那羅延！菩薩有是四法忘菩提心。 ^998a29

「那羅延！是淨威力士本造惡業，忘菩提心。
我今當說，汝善聽之。 ^998b3

「乃往過世，此賢劫中，有佛出世號迦迦孫。
是佛法中有大婆羅門，名曰善財，起大憍慢、
得增上慢，不往佛所。
憍慢、增上，與說王法諸婆羅門而共諍競。
是憍慢故，獲得現報，退失多事——謂不見佛、
不聞正法、亦不得聞趣向菩薩大乘之法、
亦不得聞諸天淨法、亦不得聞功德善根，
迴向菩提而不堅固；為此五惡法遮持故離菩提心。 ^998b4

「那羅延！於意云何？
爾時善財婆羅門者，豈異人乎？
汝勿有疑，即今淨威力士是也。
以憍慢故，忘菩提心；以菩提心本善根故，
不墮惡道；雖成大力，猶有憍慢。
佛力所持，得聞佛力及菩薩力，捨離傲慢將來見佛。
不作眾惡，因本善根，今現發起，速疾得是無生法忍。」 ^998b12

爾時，那羅延菩薩語淨威力士：「汝住何法得無生忍而受記別？」 ^998b18

淨威答言：「我以生起諸凡夫法得受記別。」 ^998b19

那羅延言：「云何而生？」 ^998b20

淨威答言：「生如不生，如是生；滅如不滅，
如是滅；如是而生，亦復不住。」 ^998b21

那羅延言：「善男子！
若其爾者，佛法、凡夫法，有何差別？」 ^998b22

淨威答言：「以文字故有差別耳，若以其義則無差別。」 ^998b23

那羅延言：「是凡夫法有何義也？」 ^998b24

淨威答言：「無妄想、無分別，是凡夫法義。」 ^998b25

那羅延言：「是義何趣？」 ^998b26

淨威答言：「而是義者，離凡夫法趣於佛法。」 ^998b27

那羅延言：「佛法有何義？」
淨威答言：「不作二是佛法義。」 ^998b28

那羅延言：「善男子！
如佛所說，依法不依人。
又復說言，有二因緣起於正見。
何等為二？因外言聲、內善思惟，如是之義即是文字。」 ^998b29

淨威答言：「那羅延！
依法菩薩不取文字、不取非文字。
若得文字是即為義，而是義者是不得義。
是故，不依於義，一切諸法都無有義。
何以故？一切諸法不可得故，非方不離方，隨所住處即處自滅。
如佛所說，畢竟滅想是名為義。
是故，那羅延！依義者，無法可依、無不可依，若依非依是名為義。」 ^998c3

那羅延言：「善男子！
頗有依義即是依於一切法也。」 ^998c9

淨威言：「有。那羅延！
一切法空、一切法寂。
一切法空，依亦如是；一切法寂，依亦如是。
如是，那羅延！若依是義即依諸法。」 ^998c10

那羅延言：「淨威！若如是者，一切諸法常自是依。」 ^998c13

淨威答言：「如是如是！
那羅延！一切諸法皆第一義。
依第一義者彼得安樂，彼應當求於第一義。
若能不起法及非法，不求二、不求不二，
是名為聖分別選擇，而是選擇無作、無不作。
若無作、無不作，是名為作，所求、求者義不相違。」 ^998c14

淨威力士說是法時，五百比丘不受諸法，
漏盡心得解脫；八千天子遠離塵垢，得法眼淨。 ^998c19

爾時，那羅延菩薩語淨威力士：「如佛所說，
依義不依文，然此眾生不解是義，行於二行，是不解文亦不解義。
為是不解，故說依義不依於文。
依文、依義，是義出過於諸文字。 ^998c21

「善男子！如佛所說，有二因緣能生正見。
謂彼有人不聞正法，調伏法中，以少緣故，
便生歡喜，言我出生死，彼是增上慢。 ^998c25

「本是增上慢，為勸是人令勤修行，彼聞法已，即便修行趣於正道。
是故，佛說：『聞已得知法、聞已不作惡、聞已離無利、聞已得涅槃。』」 ^998c28

那羅延言：「云何比丘念法相應？」
淨威答言：「無相應、無不相應，若能如是，念法相應。」 ^999a3

那羅延言：「彼修行者是語相應。」 ^999a4

「復次，那羅延！若有比丘與念法相應，則不起瞋、
不起憍慢，是名正思惟。 ^999a5

「若有觀察說法去來現在，若解所說，為斷故說、
為解故說、為修故說，不得過去世之所作、
不得未來世之所作、不得現在世之所作，是正修行。 ^999a7

「若正觀一切法性常滅，是名正修思惟所見；
若見一切法性常寂，是名修正思惟所見；
若正觀一切法性常定，是名修正思惟所見；
若正觀諸法畢竟不生，是名修正思惟所見；
若正觀一切法實無常，是名修正思惟所見；
若正觀一切法無常滅，是名修正思惟所見。 ^999a10

「若彼見者及以所見，都不可見、如如見、
如不見，如是名為說示思惟。」 ^999a16

是時，世尊讚淨威力士：「善哉，善哉！
善男子！汝之所說如是相應。
若能如是，則於諸法無有愚癡；如是修行則無有障。
正修行者，無縛、無解。
何以故？正思惟者，於一切法無斷、無趣。 ^999a18

「若如是者，名為正見見一切法，如是正見。
云何正見？謂不見法。
所言見者，是說無生不實之言，語不實者說無生名。 ^999a22

「如我所說，諸法無生，以慧初見，若至正位名為正見。
若如是見名至正位。
以何因緣名為正位？
我與無我二俱平等，如無我等諸法等起，是名正位。」
集一切福德經卷中
 ^999a24
