
jing:: 僧伽吒經卷第三
translator:: 元魏優禪尼國王子月婆首那譯
爾時，藥上菩提薩埵摩訶薩埵白佛言：「世尊！
何因緣故如來出世？」 ^969a21

佛告藥上菩提薩埵言：「善男子！
為令眾生多聞具足，是故如來出現於世。
如來出世開甘露法，若如來出世則知一切法。
以方便故，知世間法、出世間法，知世間智、出世間智。」 ^969a22

藥上菩提薩埵白佛言：「世尊！
世尊知何等法？」 ^969a26

佛告藥上菩提薩埵言：「藥上！
如來知正法智。藥上！
以是智故總攝一切法。
藥上！若眾生聞如來出世信法者，此是第一利益。
藥上！譬如有人出行治生，為得利故將千人眾擔負金寶。
彼人父母告其人言：『子善諦聽！
此金寶者是他之物，汝好守護莫使亡失。』
其人持寶未經多時自縱放逸，所持金寶悉皆散失。
是時彼人憂箭射心，羞愧慚恥不能歸家。
時彼父母聞已憂愁悲泣而說此言：『我等生此惡子，
但有子名生我家內，財物悉皆散失，令我等貧苦，為他奴僕絕望而死。』
子聞父母既喪亡已亦絕望死。
如是，如是！藥上！佛說此法，於我法中無淨信者，
彼無所望，臨命終時，為憂惱箭射心而死。
如彼父母，為彼金寶絕望憂惱。 ^969a27

「如是，藥上！於我法中無淨心者，臨命終時受諸苦痛。
先福受盡彼不種善，臨死時至憂惱箭射，
墮於地獄、畜生、餓鬼受諸苦痛，作如是言：
『誰救濟我，令我得離地獄、畜生、餓鬼之苦？』
又如父母告其子言：『未來病苦，病有死苦，
汝等得解脫時見行識生，身受苦痛遍體燋惱。
自觀已死眼不見色，耳不聞聲，四支皆痛必歸於死，遍體頑癡猶如木石無所覺知。』
子答父母語言：『莫作是語，令我怖畏。
觀身無熱，亦無餘病，唯見死怖。
我當歸誰？誰救濟我？
父母若天，誰能救拔？』
父母答言：『祭祀天神必得安隱。』
子答父母：『當速祭祀以求安樂，速至天祠問守廟人。』
時彼父母到天祠中，燒香求願。
守廟者言：『天神瞋怒，須殺羊、殺人以用祭祀，汝子可脫。』
爾時，父母自思惟言：『我等云何？
我既貧窮，若天神瞋我子必死，若天神喜必得大恩。』
時速歸家盡賣家財得羊一口。
復語餘人：『且貸我金，十日相還。
若無相還，我身當為君作奴僕。』
其人得金詣市買人，所買之人不知當殺以祭天祠。
病人父母愚癡無智竟不至家，直詣天祠語守廟者：『汝速為我設祭天祠。』
爾時，父母自殺羊、殺人然火祭天。
然後天下告彼父母：『汝等莫怖，我護汝子令得安隱。』
爾時，父母踊躍歡喜作如是言：『天神與我大恩，令我子差。』
時彼父母歡喜還家，見兒已死。
爾時，父母見子死已生大愁惱，憂箭射心絕望而死。」 ^969b12

佛告藥上：「善男子！
近惡知識亦復如是。」 ^969c10

爾時，藥上菩提薩埵白佛言：「世尊！
如是眾生墮於何處？」 ^969c11

佛告藥上菩提薩埵：「善男子！
莫問是事。」 ^969c12

藥上菩提薩埵白佛言：「世尊！
願佛慈悲說如是人墮在何處？」 ^969c13

佛告藥上菩提薩埵言：「善男子！
汝今諦聽！其人母者墮於大叫地獄之中；
其父墮於眾合地獄；其子墮於火燒然地獄；守天廟者墮於阿鼻大地獄中。」 ^969c15

爾時藥上菩提薩埵摩訶薩埵白佛言：「世尊！
彼枉死人生於何處？」 ^969c18

佛告藥上菩提薩埵言：「彼枉死人生於三十三天之上。」 ^969c20

藥上菩提薩埵白佛言：「世尊！
彼枉死人何因緣故，生於三十三天之上？」 ^969c21

佛告藥上菩提薩埵言：「善男子！
汝今諦聽！彼人臨死時，起一念淨心歸依佛陀。
以此善根，當六十劫受於三十三天之樂，八十劫中自識宿命。
所生之處離諸憂惱，生生之處離諸憂惱，一切苦滅。
藥上！近惡知識，不得入於涅槃。」 ^969c22

藥上菩提薩埵白佛言：「世尊！
云何眾生不能入於涅槃？」 ^969c28

佛告藥上菩提薩埵言：「欲求涅槃者當勤精進。」 ^969c29

藥上菩提薩埵白佛言：「世尊！
云何名精進？」 ^970a1

佛告藥上菩提薩埵：「善男子！
精進者名須驢多波帝，逆流之果名精進處，
娑吉利陀伽彌果名精進處，阿那伽彌果名精進處，
阿羅訶果名精進處，波羅提迦佛陀果名精進處，
緣覺之智名精進處，菩提薩埵名字、菩提薩埵地果，名精進處。
藥上！如是等處名精進處。」 ^970a2

藥上菩提薩埵白佛言：「世尊！
世尊云何逆流？云何逆流果？」 ^970a8

佛告藥上菩提薩埵：「善男子！
譬如有人種於樹木，彼種樹已即日生芽，彼樹一日上下各生長一由旬。
復有一人，亦復種樹不得其所，風動不生移置異處。
二人共諍互相誹謗，彼人如是共相諍論。
國王聞之即勅臣言：『某處二人互相誹謗，速往喚來。』 ^970a9

「傍臣受教遣使往捉。
時彼使人微服而去，至彼人所作如是言：『王喚汝等。』
時彼二人驚怖憂愁：『王今何故命我二人？』
是時二人既至王所默然而立。
時王問言：『汝等何故共相誹謗而起鬪諍？』 ^970a15

「時彼二人白大王言：『大王！
聽我所說。我借得少許空閑之處，種植樹林，
即日生芽及葉，華果熟者中半。
此人種植不生芽葉及以華果，須臾數移彼種不生，來見謗毀而起鬪諍。
大王！如是之事，大王應知我無罪過。』 ^970a19

「爾時大王，集諸大臣滿三十億，告諸臣言：『汝等各說。』
諸臣白言：『我等不知說何等語？』 ^970a24

「王問諸臣：『汝等頗見即日種樹即生芽葉及以華果熟者中半。』 ^970a26

「爾時諸臣從座而起。
白大王言：『大王！我等不能決定信受如此之言。
何以故？大王！此事希有。』
爾時大王問彼人言：『如汝所說，是事實不？』
爾時彼人白大王言：『此實不謬。』
王復答言：『如汝所說如此之事，即日種樹即生芽葉及以華果，
此事難信。』爾時彼人白大王言：『願王自植知其虛實。』 ^970a27

「時王集三十億臣禁守彼人，然後大王自種其樹，
不生芽葉，不生華果。
爾時大王，心大恚怒勅諸臣言：『汝等速取利斧，彼所種樹仰令斫伐。』
爾時諸臣受王教令斫斷彼樹，一樹斷已生十二樹，
斫十二樹斷生二十四樹，莖、葉、華、果皆是七寶。
爾時二十四樹，變生二十四億雞鳥，皆是金嘴七寶羽翼。
爾時，大王復生瞋怒，自執利斧往伐彼樹。
王斫樹時，從樹出生甘泉美水。
時王慚愧勅諸臣言：『放彼二人。』
諸臣白言：『大王！受教。』
諸臣去已，放彼二人將至王所。
王問其人：『汝種此樹。
斫汝一樹生十二樹，斫十二樹生二十四樹。
我所種樹不生芽葉，不生華果。
此事云何？』其人答王：『如我此福德，大王則無如是福德。』
爾時三十億大臣胡跪，白其人言：『汝可治國而居王位。』
爾時其人，為諸臣眾，而說偈言：
　　「『我不求王位，不求世財寶；
　　心懷無上願，願成二足尊。
　　得寂滅涅槃，至彼成如來；
　　為汝等說法，令到涅槃城。
　　往昔作不善，令我入王獄；
　　獄縛受諸苦，罪報悉已盡。』 ^970b5

「爾時，有三萬三千高座，一一高座高二十五由旬，
一高座上有二十五億雞而在其上，以金為嘴，
七寶羽翼，出人音聲告彼王言：『大王不善，
不善斫伐諸樹，以此罪業必入惡道。
王不知耶？種此樹者是何等人？』
大王答言：『我未審之，願為我說，何等大人種此樹耶？』
雞鳥告王：『如此人者照明世間名無上士，
當度一切眾生生、老、病、死。』
王復問言：『彼是何人種樹不生？
彼作何等不善之業不生？
當為我說。』鳥答王言：『彼是提婆達多，種樹不生，無少善根樹云何生？』
爾時，三十億大臣聞此法門，皆得十地成就神通。
時彼國王亦得十地，得通達一切善法三昧。」 ^970b28

爾時，藥上菩提薩埵摩訶薩埵白佛言：「世尊！
何因緣故，此三十億臣皆得十地成就神通？」 ^970c11

爾時世尊告藥上菩提薩埵：「善男子！
汝今諦聽！」即時微笑，從其面門放八萬四千光明，
無量種種青、黃、赤、白、紅、紫光明。
其光遍照無量世界，照世界已還至佛所，繞佛三匝從佛頂入。 ^970c13

爾時藥上菩提薩埵摩訶薩埵白佛言：「世尊！
何因緣故，如來現此希有之相？
若無因緣，如來終不現希有事。」 ^970c17

佛告藥上菩提薩埵言：「善男子！
汝見眾人從十方來集會此不？」 ^970c20

藥上菩提薩埵白言：「不見也。
世尊！」 ^970c21

佛告藥上菩提薩埵言：「善男子！
汝觀十方一切世界。」 ^970c22

爾時，藥上菩提薩埵摩訶薩埵即觀十方，
見東方面有一大樹，覆七千由旬，見二萬五千億眾生在彼集會，
默然而坐，不飲、不食。
復見南方有一大樹，覆七千由旬，下有二萬五千億眾生俱共集會，
不語、不食、不行，默然而住。
復見西方有一大樹，覆七千由旬，下有二萬五千億眾生俱共集會，
不語、不食、不行，默然而住。
復見北方有一大樹，覆七千由旬，下有二萬五千億眾生俱共集會，
不語、不食、不行，默然而住。
復見上方有一大樹，覆七千由旬，下有二萬五千億眾生俱共集會，
不語、不食、不行，默然而住。
復見下方有一大樹，覆七千由旬，下有二萬五千億眾生俱共集會，
不語、不食、不行，默然而住。
爾時，藥上菩提薩埵白佛言：「世尊！
我欲少問如來、應、正遍知，若佛聽許乃敢發問。」 ^970c23

爾時，世尊告藥上菩提薩埵言：「善男子！
隨汝所問，如來悉能為汝解說。」 ^971a9

爾時藥上菩提薩埵白佛言：「世尊！
何因緣故，從於十方有無量眾生而來集會？
以誰神力而來至此？」 ^971a11

佛告藥上菩提薩埵言：「自以神力而來至此。」 ^971a13

爾時，藥上菩提薩埵白佛言：「世尊！
我欲觀諸世界，以誰神力而往至彼？」 ^971a14

佛告藥上菩提薩埵：「以汝神力自往至彼。」 ^971a16

爾時，藥上菩提薩埵遶佛三匝忽然不現。
過九十六億世界有一世界名日月明，
彼國有佛號日月土如來、應供、正遍知，與八萬億菩提薩埵恭敬圍遶而為說法。
藥上菩提薩埵摩訶薩埵既到彼國，至日月土如來前，
頂禮佛足白佛言：「世尊！
何因緣故，於娑婆世界在釋迦牟尼前觀於十方，
見無量眾生集會，在此不見？」 ^971a18

爾時，藥上菩提薩埵摩訶薩埵至日月土如來前，
白佛言：「世尊！我過九十六億諸佛國土，來至於此不見一人。
世尊！誰見誰聞？無知無覺樹上而生眾生。」 ^971a25

佛告藥上菩提薩埵言：「不也。
善男子！汝頗見頗聞，無知無覺之樹能生人不？」 ^971a28

藥上白佛言：「世尊！
不見、不知。」 ^971b1

佛告藥上菩提薩埵：「汝欲見不？
我今示汝。」 ^971b2

藥上白佛言：「世尊！
願欲見之。」 ^971b3

爾時，日月土如來屈申臂頃，百千億眾皆悉來集，一一眾生手執香華供養如來。
「藥上！汝今見不？」 ^971b4

藥上菩提薩埵白佛言：「已見，世尊！
已見，善逝！」 ^971b6

佛告藥上：「善男子！
此諸眾生無覺、無知悉皆如幻。」
時彼三萬億眾生各申兩手，以諸香華供養如來。 ^971b7

藥上菩提薩埵白佛言：「世尊！
此事希有。須臾之間此諸眾生，各生百手供養如來尚不得脫，
況兩手者。」 ^971b9

佛告藥上菩提薩埵言：「如是，如是！
善男子！此諸眾生無覺無知而生而滅。
善男子！我身亦如是，如幻如化而示生滅。」 ^971b12

藥上白佛言：「世尊！
何等是少眾生？何者是老眾生？」 ^971b14

佛告藥上：「善男子！
亦有老者，亦有少者。」 ^971b15

藥上白佛言：「世尊！
願佛解說，何者是也？」 ^971b16

佛告藥上：「無福衰者是老眾生，從彼樹生者是少眾生。」 ^971b17

藥上白佛言：「世尊！
我欲見彼少眾生等。」
爾時，日月土如來即伸右臂，從於四方有百千億眾生，俱來集會至如來所。
頂禮佛足遶佛三匝，在佛前立默然而住。
藥上白佛言：「世尊！
此眾生何故佛前默然而住？」 ^971b19

佛告藥上：「善男子！
汝不知耶？地大之性無言無說，法聚無知無覺。
何以故？藥上！此諸少眾生，不見生不見滅，
不見老、病、死、憂悲苦惱，具受一切苦痛之惱，云何而語？
是故藥上！如是眾生應當教之。」 ^971b23

爾時，藥上菩提薩埵摩訶薩埵白佛言：「世尊！
少眾生者從何所來？
何處終？當生何處？
不知法者。」 ^971b28

佛告藥上：「善男子！
汝今諦聽！此諸眾生非是人作，非金師作，
非鐵師作，非木師作，非陶師作，非王者作。
男女和合惡業而生，受諸苦痛，作不善行受如是苦，名少眾生。
藥上！彼不與佛言，不禮如來，彼受無量無邊之苦。
藥上！有少眾生不共佛語者，受如是無量無邊苦惱。
藥上！以不善知苦因緣故不共佛語，不共佛語故不知善、
不知惡、不知生，雖得人身不知生、不知滅。
藥上！是名年少眾生。」 ^971c1

藥上菩提薩埵白佛言：「世尊！
年少眾生云何生？
云何滅？」 ^971c10

佛告藥上菩提薩埵言：「善男子！
譬如有人以木挑火，木則漸燒。
如是，藥上！眾生之類初生時苦、中苦、死苦。」 ^971c11

藥上白佛言：「世尊！
生時誰生？滅時誰滅？」 ^971c14

佛告藥上：「善男子！
如佛之生，如佛之滅。
譬如有人閉在闇室眼無所見。
復有異人曾受苦惱，作是思惟：『此人受苦甚為可愍，若不得脫是人必死。』
以火與之令得少明。
時闇室人見火歡喜心得安樂。
爾時彼火以少因緣熾然火焰燒彼闇室，爾時彼人被燒而死。
時王聞之作如是念：『我國眾生若有所犯更不繫縛。』
爾時國王告下人民：『汝等諸人莫生怖畏，於我國內施汝無畏。
若有所犯，不加害汝，亦不殺汝，皆當安隱莫生怖畏。』
藥上！如來亦復如是，燒諸煩惱、滅諸病苦，
猶如彼人為令闇室眾生安隱，自燒而死。
如來如是，為諸眾生令得安隱，不惜身命拔諸繫縛令得解脫。
如是，藥上！如來永離三毒之惱，為諸世間作大燈明，
於地獄、畜生、餓鬼、阿修羅，老少眾生拔令解脫。」 ^971c15

爾時諸天，於虛空中，而說偈言：
　　「最勝好福田，一切田中勝，
　　世間無上尊。　增長諸佛子，
　　佛田最勝田，能除諸怖畏。
　　大師善方便，守護諸眾生，
　　住於涅槃界，而示在世間，
　　令世間寂滅。　佛為無上師，
　　救護少眾生，亦救老眾生，
　　三界諸眾生，方便而度之。
　　閉諸地獄門，及畜生、餓鬼；
　　此世得安樂，他世亦安樂。」 ^972a2

爾時如來，即時微笑而說偈言：
　　「善哉！見善人，善哉！
見佛陀，
　　善哉！聞法者，善哉！
能敬僧，
　　善哉！此法門，滅除一切惡。」 ^972a13

爾時，藥上菩提薩埵摩訶薩埵白佛言：「世尊！
何因緣故如來微笑？
若無因緣，如來終不現希有相。」 ^972a17

佛告藥上：「善男子！
汝見此等少眾生不？」 ^972a19

藥上白佛言：「世尊！
唯然已見。」
佛告藥上：「善男子！
此諸眾生今日皆得住於十地。」 ^972a20

爾時，藥上菩提薩埵摩訶薩埵，踊身虛空高八萬由旬，
共八萬億天子，於如來上散眾妙花，地上年少諸眾生等皆禮佛足。
爾時，藥上於虛空中而作是言：「三千大千世界眾生皆聞此聲，
地獄眾生聞此聲者悉得解脫，三十三天聞此音聲皆來集會。」 ^972a22

時三千大千世界六種震動，時大海中八萬四千龍王動而來集，
三萬億閻浮提夜叉俱來集會，二萬五千億羅剎餓鬼俱來集會，
時如來所大眾悉集。
爾時，如來為諸年少眾生說法。
從十方世界有百千億諸菩薩眾，各以自神力俱來集會。 ^972a27

爾時，藥上菩提薩埵白佛言：「世尊！
從十方國有無量菩薩俱來集會，無量天、
龍、夜叉、揵闥婆、阿修羅、迦樓羅、餓鬼、地獄，
皆來集會欲聞正法，唯願世尊當為說之。」 ^972b4

佛告藥上菩提薩埵摩訶薩埵言：「善男子！
汝下至此。」 ^972b7

爾時藥上菩提薩埵，以自神力從上而下，
向佛合掌頂禮佛足，白佛言：「世尊！
法聚。法聚者何因緣故，名為法聚？」 ^972b8

佛告藥上：「善男子！
法聚者名曰淨行，淨行者能離一切不善之法。
善男子！汝見如此少眾生不？」 ^972b11

藥上白佛：「唯然已見。」 ^972b13

佛告藥上：「此諸眾生離邪婬故，必得諸陀羅尼，必得具足一切諸法。」
僧伽吒經卷第三
 ^972b14
