
other:: 釋迦方志卷下
author:: 終南太一山釋氏
遺跡篇之餘遊履篇通局篇時住篇教相篇釋迦方志遺跡篇第四之餘
摩揭陀國〔中印度也古者訛耳〕周五千餘里。
城少人居邑落極多。
寺五十餘。僧徒出萬多大乘學。
天祠數十異道甚多。
故城在王舍城山北。
倚東二百四十里北臨殑伽河。
周七十餘里人壽多歲。
時號拘蘇摩補羅城。
言香茅華宮也。 ^961b13

人壽數千歲時。更因波吒釐樹名波吒釐子城。
古名巴連弗者訛也。
故宮北石柱高數丈。
無憂王作地獄處。
佛涅槃後第一百年。
有阿輸迦王即頻毘娑羅王之曾孫。
自王舍城遷都此城。
重築外郭。出異種稻。
粒大而美光色奇異。
名供大人米也。宮北臨殑伽河小城千餘家見存其獄石柱。
南大塔寶飾覆鉢石作欄檻。
即八萬四千之一也。
安佛舍利一升。時有光瑞即無憂遇近護羅漢。
役使鬼神所營。其側精舍中有大石。
是佛欲涅槃。北趣拘尸南顧摩揭。
故蹈石上之雙跡也。
長尺八廣六寸。輪相華文十指各異。
近為羯羅拏蘇伐刺那言金耳國。
設償迦王言月也。
毀壞佛跡鑿已還平文采如故。
乃捐殑河中尋復本處。
次側有四佛行坐塔。 ^961b19

故宮北大石室。即育王為弟所造。
次有大水槽育王飯僧者。
宮西南小石山。周巖#CB00589;谷數十石室。
育王為近護羅漢役鬼所為。
傍有石池俗名聖水。
飲者病愈。山西南五塔面各數百步。
育王建八萬四千塔已。
尚餘五升舍利更造此塔。
靈異間起。有王將此作難陀王五藏興軍掘之。
地震山傾塔中大呼。
士卒僵仆。故城東南屈屈吒阿濫摩寺昔有論議屈於外道。
十二年來不擊犍搥。
有南印度那伽閼剌樹那菩薩〔此言龍猛或云龍樹〕來至伏諸外道始擊犍搥。
故塔名擊犍搥也。 ^961c5

次北有鬼辯塔馬鳴事。 ^961c16

城西南隅二百餘里。
古寺塔中四佛行坐跡。
又寺西南百餘里。
大寺僧徒千數並學大乘。
合有四院。觀閣三層崇基重戶。
中間三精舍金銅隱起。
中有立像高三丈。
左多羅菩薩右觀自在。
並鍮石鑄成。三所各有舍利一升光相時起。
寺西南百里。大山上石塔高一丈餘。
佛於大磐石上入定。
經宿諸天雨光以感慕。
故起寶塔高一丈許。
今變為石。惟遙望見烟霞。
止居靈聖龍蛇窟穴鷙鳥猛獸。
古今無人達者。山東崗塔佛於此立觀摩揭國處。
山西北三十餘里。
山寺負嶺疎崖置閣。
大乘學瞿摩末底菩薩。
唐言德慧。伏外道處。
今有僧五十餘人。 ^961c17

又西南二十餘里孤山寺。
有論師尸羅跋陀羅。
唐言戒賢。今見在初伏外道得邑捨而造之。
其處竦一危峯。如浮圖形置佛舍利。 ^962a1

又西南五十許里。
度尼連禪河有伽耶城。
少人物婆羅門千餘家住。
仙人之胤也。王所不臣眾咸加敬。
城北三十餘里清泉。
俗傳聖水。飲濯之者罪消也。 ^962a4

城西南六里許。伽耶山也。
谿谷杳冥世謂靈岳。
自古君王登封告成也。
頂有石塔高百餘尺。
時放奇光。佛於此說寶雲等經。 ^962a8

山東南尼連河減二里許。
至鉢羅笈菩提山。
言前正覺也。佛將證先登因名也。 ^962a11

佛自東北崗上頂。
欲入金剛定振地投山神懼告。
佛又至西南半崖中面#CB00589;坐石。
地山又震。淨居天告曰。
此西南十五里近苦行處。
畢鉢羅樹下金剛座處。
是菩提座三世諸佛咸此成覺。
佛方就之。仍為石室龍留影也。
今或有見者。及無憂興世。
於諸靈跡皆表浮圖。
雨諸天華。每竟安居。
法俗同往登山供菩提樹。
其菩提樹周垣甎疊以崇固之。
東西闊周可五百四十步。
奇樹名華連陰列植。
正門東開對尼連禪那河。
南門接大華池西阨險固。
北門通大寺。其壖院內聖迹諸塔精舍星張相布。
樹垣正中金剛座者。
賢劫初成與大地俱。
大千界中。下極金輪上至地際。
金剛所成周百餘步。
千佛同坐入金剛定。
故因號焉。即證道之所也。
又曰。道場大地震時獨無搖也。
佛證覺後自入末法。
沙土彌覆不見本質。
傳佛說耳。遂以兩軀觀自在菩薩。
南北標界面南而坐。
記云。此像身沒佛法當滅。
南隅象者今沒胸臆。 ^962a13

佛在世時。菩提樹高數百尺。
枝黃葉青冬夏不改。
佛涅槃至葉凋尋復。
後為無憂王伐截。
於西數十步聚而燒之。
用以祠天。烟焰未止忽生兩樹。
猛火之中茂葉同榮。
因謂灰菩提樹。王覩信生以香乳灌餘根者。
至旦樹生如本。王妃忿之又夜重伐。
王重所請以乳灌之不日還生。
壘石周垣其高丈餘。
近為金耳國月王又伐此樹。
掘至泉水不盡根抵。
乃縱火焚之。又以甘蔗澆之。
令焦爛絕其本也。
數月之後為補刺拏伐摩王。
此言滿胄。即無憂王之玄孫也。
聞樹被誅舉身投地。
請僧七日經行繞樹。
大坑以數千牛乳灌之。
經六日夜樹生丈餘。
恐後剪伐。周峙石垣高二丈四尺。
樹今出於石壁上二丈餘。
圍可三尺。 ^962b3

樹東青甎精舍高百六十餘尺。
基廣二十餘步。上有石鈎欄繞之高一丈。
層龕皆有金像四壁。
四壁鏤諸天仙。上頂金銅阿摩勒迦果。
即此所謂寶瓶及寶臺也。 ^962b17

東南接為重閣三層檐宇特異並金銀飾鏤。
三重門外龕中。左觀自在右慈氏像。
並鑄銀成高一丈許。
無憂王造也。精舍初小後因廣之。
內置成道像。有婆羅門應募造之。
惟須香泥及一燈內精舍中。
六月閉戶作之乃成。
尚餘四日僧咸怪之。
因開觀覓見像儼然。
東面加坐右足加上。
左手歛右手垂。不見作者。
坐高四尺二寸。廣一丈二尺五寸。
像高一丈一尺五寸。
兩膝相去八尺八寸。
兩肩六尺二寸。相好具足。
惟右乳上圖飾未周。
更填眾寶遙看其相。
終似不滿。有僧夢匠者云。
我是慈氏。恐工拙思故自寫之。
言垂手者。像佛語魔指地為證。
近被月王伐樹。令臣毀像王自東返。
臣本信心乃於像前橫施甎障。
心愧闇故置燈於內。
外畫自在天像。功成報命。
月王聞懼舉身生皰。
肌膚皆裂。尋即喪沒。
大臣馳返即除壁障。
往還多日燈猶不滅。
今在深室晨持鏡照乃覩其相。
見者悲戀敬仰忘返。
佛以唐國三月八日成道。
上座部云。當此三月十五日成道。
時年三十者。或云。
三十五者。斯之差互彼自不同。
由用曆前後故有此異。
猶神州曆元各各不同。
三代定正延縮不等。
何足怪也。且據一相取悟便止。 ^962b21

佛成覺已七日寂定。
至於樹北七日經行。
南北往來十餘步許。
異華隨跡有十八文。
後人甎壘為基高三尺餘。
俗云。聖跡基也。表人命之脩短者。
先發誠願以繩度之。
隨壽短長增減有驗。
此北道左磐石上大精舍。
作佛上望仰觀樹相。
為報恩像。當時七日目不暫捨。
樹西大精舍鍮石像。
東面立飾奇珍。前有青石奇文異彩。
初成道日梵王起七寶堂。
帝釋起七寶座。佛據上七日思惟放光照樹。
今寶為石。樹南浮圖高百餘尺初佛於河沐已將坐念草。
帝釋化人以姑尸草以奉佛處。
育王造塔表之　次東北塔。
是證果時。青雀來繞群鹿呈祥處。 ^962c15

樹東大路左右各一塔。
是魔王嬈佛衰退處　樹西北精舍中。
迦葉波佛時放光明。
俗云。至誠七繞生得宿命智。
又垣西北塔。欝金香泥高四丈餘。
樹垣東南隅。尼拘盧樹側有塔。
精舍中有座。佛初證果時。
大梵王請轉法輪處　垣內四隅皆有塔。
初佛受草趣樹。先至西南地動。
又向西北又東北。
又東南並地為震。
即西北至樹下。東面坐金剛座上。
地方安靜故立塔記。
垣外西南二牧牛女宅處其側煮糜處。
又側佛受糜處。皆立表塔。
樹南門外大池。周七百餘步清澄魚龍所宅。
次南池者帝釋所造。
為佛濯衣。 ^962c28

池西大石。天帝雪山將來。
為佛曬衣。側塔是佛納故衣處。 ^963a11

次南林中塔。佛受貧母施故衣處。
化池東林龍池清黑味甘。
岸西小精舍中像。
佛初成道此坐七日入定。
龍王繞佛七匝。化多頭蓋佛處。
龍池東林精舍作佛羸瘦像。
側有經行跡七十餘步。
南北各有卑鉢羅樹。
往來攀而後起。即苦行六年日食一麻麥處。
今有疾者香油塗象多愈　又有五人住處塔　又東南塔。
佛入尼連河浴處。
次近河佛食乳糜處。
於道樹下受解脫也。
其側二塔。長者獻蜜#CB00595;處。
樹東南塔。是四天王四方來。
各持金鉢及諸寶鉢。
佛皆不受。乃各持石鉢。
紺青映徹方總受之。
按為一鉢外現四際　其側有塔。
成道後為母說法處。
現神變處　度優婁迦葉千人處。
又西北伏火龍處　五百獨覺入滅處。
目真龍池南。迦葉謂佛溺水處。
魔怖佛處。皆立表塔記之。
樹垣北門外。即摩訶菩提寺。
庭宇六院觀閣三重。
周垣高五丈許。佛像鑄金銀。
莊嚴工巧極世華美。
塔又高廣有佛舍利。
大如指節。光澤鮮白通徹內外。
內舍利者。大如青珠。
形帶紅色。每年至佛大神變月。
出以示人〔即印度十二月三十日。
於唐正月十五日也〕於此時也放光雨華。
大起深信。其寺常僧減一千人。
習大乘上座部。法儀清肅。
是南海僧伽羅國王。
請中印度大吉祥王立之。
經今四百年矣故寺多師子國人。
又菩提樹面十餘里。
聖跡相隣羌難備舉。
每年比丘解安居訖。
四方諸俗百千萬眾。
七日七夜香華伎樂。
遍林供養禮拜奉慶。
印度諸僧。以唐五月十六日入雨安居。
以唐八月十五日解夏。
斯亦隨終一變不可約之。
如雪山北有國。坐春坐秋者。
意以一年之內多濕熱處。
制三月住。就中前後一月延促不定。
若據修道何時不安。
故三時遊行通制有罪。
必有緣務亦開兼濟。
不執也。菩提樹院東渡尼連河。
大林中塔北池者。
佛昔為香象子。侍盲象母處。
前建石柱。昔迦葉波佛於此宴坐。
側有四佛行坐跡。
林中小石柱。是欝頭藍發惡願處。
又東度莫訶東大林野行百餘里。
至屈屈吒播陀山亦謂窶盧播陀山直上三峯狀如雞足。
陗絕孤起逈然空表。
半下茂林半上蔓草。
尊者大迦葉波。於中寂定故因名焉。
初佛以姨母織成金縷袈裟。
傳付慈氏佛。令度遺法四部弟子。
迦葉承旨佛涅槃後第二十年。
捧衣入山以待慈氏。
上有一塔。靜夜望之明炬自照。
雞足山東北百餘里。
至佛陀伐那山。北崖大石室。
佛止數年旁有磐石。
帝釋摩檀塗佛今猶芬烈。
從空谷東出三十餘里。
申瑟知林〔言杖林也〕滿山谷。
昔有人以丈六竹杖量佛。
而恒出杖表。因投杖而去。
遂生根而被山焉。
中有一塔。佛曾七日說法處。
林中有勝軍居士。
以香末為泥作五六寸塔。
上書經文名法舍利也。
三十年間晝夜無怠。
凡作七億每一億小塔。
作一大塔盛之。請僧法會稱慶其事皆放光明。
杖林西南十餘里。
大山陽二溫泉甚熱。
佛化浴焉。遠近沐者沈痾皆愈。
側有佛經行像塔。
林東南七里許。大山嶺上石塔。
佛於此兩三月為天人說法。
頻毘娑羅王壘石為道。
廣二十餘步長四里許。
大山東北四里許。
至孤山仙人室也。
又東北五里小孤山壁石室可坐千人。
佛於此三月說法。
室上磐石梵釋於此摩檀塗佛。
今猶郁烈。 ^963a13

室西南隅巖岫。即阿素落宮。
石室側頻毘王往佛所棧道。
斷石通路長五里許作階也。
又東行六十餘里。
至矩奢揭羅補羅城〔此云茅城〕上茅宮城即摩竭陀之正中也。
多出香茅國中最勝。
古來諸王都其山。
城門闕在焉。因香為名。
崇山四周以為外郭。
西通狹徑北闢山門。
東西長周迴一百五十里。
樹華含茂皆作金色。
內城周三十餘里。
城內荒涼都絕人物　北門外塔。
佛舒手現五師子。
伏提婆醉象處。又東北塔。
是舍利子聞馬勝比丘說法證道處。 ^963c16

塔北大深坑旁塔。
是室利毱多〔言勝蜜也〕設火坑以害佛處。
坑東北山城之曲有塔。
是縛迦醫王宅。為佛建說法堂。
周垣華果蘗株尚在。
佛多止中。宮城東北十五里許。
至姞栗陀羅矩吒山接北山陽。
孤起頂上東西長臨崖。
西垂甎室廣高奇製。
其戶東開。佛住世五十年。
多居斯室說法。今作等佛身像。
昔影堅王為聽法故。
自山至峯跨谷陵巖。
編石為道階。凡六里廣十餘步。
從杖林石室至此。
三階即猶存焉。階側二小塔。
一令王下。一簡凡人　其上精舍東長石。
佛曾經行履之　旁有大石高丈四五。
廣三十餘步。是提婆所擲佛者　其南崖下塔。
佛此說法華經處。 ^963c27

精舍南山崖大石室。
佛於此入定。阿難別室魔怖之。
佛以手通石摩頂。
見有通穴。精舍東北大石#CB00589;大磐石。
佛曬衣處。文今明徹。
旁有佛跡輪文入石。
北山頂塔。佛望摩揭城。
七日說法處。山城北門西有毘布羅山。
西南崖陰昔有五百溫泉。
今猶數十尚兼冷暖。
源發雪山無熱惱池潛流出此。
猶清且美味同本池。
並彫石為師子之首。
石以周流下乃編石為池。
浴者病差。諸有僧寺多取飲之。
以水沐髮終身常淨。
使人王玄策曾以沐首。
經今五載髮常潤淨不可思議　泉左右塔及精舍故基羅列。
並四佛行坐跡。此中山林相兼隱者見處。
泉西卑鉢羅石室佛昔恒居。
後壁洞穴是阿素洛宮。
此毘布羅山上塔。
是佛說法處。今露形外道居之　山城北門左南崖陰。
東行三里許大石室。
調達入定處　室東有班血磐石。
上古有比丘修定不證。
自刺頸便證羅漢。
升空化火自焚處　崖上石塔。
習定者投崖證果處。
北門外一里餘。至迦蘭竹園精舍。
石基甎室東開。佛多止中。
室尚存矣。今有等佛身像　竹園東大塔。
是阿闍多設咄路〔云未生怨〕即闍王也。
得舍利分所建。後無憂王開之別建諸塔。
餘在者時放光焉。
側有佛經行處。東有阿難半身塔。
竹園西南六里許。
南山陰大竹林中大石室。
是大迦葉波與千羅漢。
於此集三藏處。僧中上座即號上座部焉。
室西北塔是阿難受責證果處。
名證果塔也。 ^964a12

西行二十餘里塔者。
是諸學無學大眾法集五藏處。
因謂大眾部焉　竹園北二百餘步迦蘭池。
佛多說法今枯涸也　池西北三里許塔。
育王立高六十尺。
石柱五十餘尺。上刻立塔事。
柱東北不遠至曷羅闍姞利呬城外郭已壞。
內城周二十餘里。
面有一門。無憂王更都香華城。
將此施婆羅門。今住者減千家　宮城西南二小寺。
佛昔說法處。諸國客僧多來投止　次西北塔。
殊底迦長者故里〔即樹提伽也此言星曆〕王城南門外道左塔者。
佛說法度羅怙羅處。 ^964b10

又北三十餘里至。 ^964b21

那爛陀寺〔言施無厭〕本南菴沒羅園也。
昔有五百商人買以施佛。
於中三月說法。前後五王之所合造。
一鑠迦羅阿迭多王。
此言帝日。創造此寺。
二佛陀毱多王。此云覺護。
次南造寺。三咀陀揭多王。
此言如來。次東造寺。
四婆羅阿迭多王。
此言幻日。次東造寺。
五伐闍羅王。此言金剛。
次北造寺。周垣峻峙高五丈許。
總有七院。院別三層同為一門。
歷代興建窮壯極麗。
寺立嚴制。立寺已來女人不至。
知事十人每夕巡檢。
未具受者齒敘為次。
僧徒數千。遊學名僧通數將萬。
多是俊才通學。聲馳異域者。
其人數百。故印度諸僧皆仰則焉。
其有不談藏旨者。
形骸自愧。故殊方來議守門者詰問多屈而返。
或客遊後進詳論藝能。
其退飛者固十有七八矣。
所以高才博達強識多能。
明德引人聯暉接物。
至如護法護月振績芳塵。
德惠德堅流譽物表。
光友清論勝友高談。
智月風鑒戒賢志業。
皆純粹於當時。並昭彰於遂古。
既學冠舊儀述作論釋。
各數十部盛世流布。
故寺聖跡略而可敘。
寺西精舍佛曾三月說法。
次南百步小塔。遠方僧見佛處。
又南有觀自在菩薩立像。
或見執香爐繞精舍右旋者　次南一塔。
佛曾三月住剃剪處。
疾繞多愈。 ^964b22

西垣外池側塔。是外道執雀問佛處。
東南垣內五十餘步。
有奇樹高八九尺。
其幹兩披。佛昔嚼棄生而如此。 ^964c17

次東大精舍高二十餘丈。
佛曾四月說法處　次北百餘步精舍觀自在像。
見感不同。或立門側或出檐前。
故國法俗咸別供養。 ^964c20

次北大精舍高三十餘丈。
戒日王造莊嚴度量。
及中佛像同菩提樹下精舍也。
次東北塔。佛曾七日說法處　西北即四佛坐處。 ^964c23

次南鍮石精舍高八十尺。
戒日王造今猶未了。 ^964c26

又東二百餘步垣外有銅立像。
高八十餘尺。六層閣盛滿曹王所造。
此北三里甎精舍中多羅菩薩像量高靈異。
歲之元日盛興供養。
諸國王臣寶樂俱奏七日乃止。 ^964c28

寺垣門內大井。佛為商侶熱渴。
指地曰此可得水。
因以車軸築之。泉涌飲之悟聖也。 ^965a3

寺西南九里許。沒特伽羅故里。
育王造塔記目連也　又東四里許。
是頻毘王此云影堅迎佛處　又東南二十餘里。
舍利子故里育王建塔。
傍有尊者遺身塔及井在矣。 ^965a5

又東南五里塔。迦葉波佛時有三億大羅漢。
同此入滅處　又東三十餘里帝釋窟也。
巖谷危險華林竦茂。
兩峯特起西巖南面石室。
佛曾止住。釋以四十二疑畫石請問。
其跡尚存。今像擬昔。
入禮肅然。嶺上四佛行坐跡。
東峯有寺。僧夜西望見石室前有燈炬然。
帝釋峯寺前有雁塔其緣如經。
帝山東北百六十里許。
至迦布德寺〔云鴿也〕僧有二百人。
寺東有塔。佛為大眾一宿說法。
往昔佛作鴿投火與羅者食事。
東有育王塔。塔南三里孤山甚高峻。
多塔廟上觀自在像軀小威大。
手執蓮華頂戴佛像。
斷食七日乃至一月。
便見真儀從像中出。
即僧伽羅王所造精舍也。
又東南行四十里。
寺僧五十人小乘學。
大塔多靈。佛為梵王等七日說法處。
側有四佛行坐跡　寺東北七十餘里殑河南。
天祠東大塔。佛曾一宿說法處　又東入山林百餘里。
大寺育王塔。佛曾三月說法處　北三里大池。
周三十餘里。四色蓮華四時間發。
又東入山林二百里。
至。 ^965a9

伊爛拏鉢伐多國〔中印度〕周三千餘里。
都城北臨殑河周二十里。
寺十所僧四千餘人。
多小乘正量部。天祠二十餘異道雜住。
城中二寺各減千僧。
並小乘學。城北河側伊爛拏山。
古來五通仙常居。
今有天祠。佛於此三月說法。
城南塔佛曾三月說法。
傍有三佛行坐跡。
國西界殑河南岸。
孤山長一里餘。佛曾三月安居。
降薄句羅鬼藥叉處　山東南崖下大石上。
佛坐跡入石寸餘。
長五尺二寸廣二尺一寸。
上有塔蓋。次南石上佛捃稚迦〔即澡罐也〕底深寸餘八出華　又坐跡東南藥叉跡。
長尺六寸廣八寸深二寸。
山頂有藥叉故室。
北有立佛跡長尺八闊六寸餘深半寸。
上塔覆西有溫泉六七極熱。
國南大林多野象極大。
從此順殑河南岸。
東行三百里至。 ^965a29

瞻波國〔中印度也〕周四千餘里。
都城北臨殑河。周四十餘里。
寺數十僧二百餘人小乘學也。
天祠二十餘所異道雜居。
城以甎壘高數丈。
却敵崇峻。劫初人物伊始野居穴處。
後有天女降人中。
遊殑河濯流自媚。
感靈有娠生四子。
分贍部洲分疆建邑。
此則一子之都城。
即贍部之始主也。
地溫熱宜象耳。城東百五十里殑河南水環孤洲。
中山崖上天祠多靈。
其國界野象群遊。
又東四百餘里。至。 ^965b15

羯朱嗢祇羅國〔中印度〕周二千餘里。
寺七所僧三百餘人。
天祠十所異學雜居。
地多泉濕。城北殑河岸有大高臺以甎為之。
四面鏤佛天等像。
南境多野象耳戒日王遊巡東天於此築行宮。
又東度殑伽河六百餘里。
至。 ^965b24

奔那伐彈那國〔中印度〕周四千餘里。
都城周四十餘里人盛滿。
寺二十餘僧三千餘人大小兼學。
天祠百所異道雜居露形偏多。
城西二十餘大寺。
僧七百餘人並大乘學。
東印度境名僧出此。
有育王塔。佛曾三月於此說法。
齋日放光。側有四佛行坐跡　次精舍中作觀自在像。
神降非一。人多絕粒祈者必感。
土地卑濕。出般耶婆果。
既多且貴。大如鶴卵。
或在樹枝及根中。
如茯苓也。又東九百餘里渡大河。
至。 ^965b29

迦摩縷波國〔東印度也〕周萬餘里。
都城周三十餘里。
至今未有佛法。自事天神。
天祠數百。異道數萬人。
有摩羅王〔言童子也〕據之。
相承千餘世矣。土泉溫郁人物昌盛。
其國東境接唐西南。
有諸蠻獠於彼朝貢云。
可兩月行。便入蜀之西界。
其國東南又饒野象。
其王聞沙門玄奘名略遠來中天。
迎請東達。既見傾仰奄若舊交。
生信釋門光開佛教。
奘又論議伏諸外道。
授以歸戒更廣揚化。
是則東天佛教由奘弘之。
聲唱遐塞戒日王知。
又延西返重加禮敬。
事在別傳。從此南行千三百里。
至。 ^965c10

三摩呾吒國〔東印度〕周三千餘里。
近海卑濕。都城周二十餘里。
寺三十餘僧二千餘人。
上座部也。天祠百餘異道露形甚盛。
城側育王塔。佛曾七日說法處。
旁有四佛行坐跡。
側寺中青玉像高八尺。
相具盛嚴　自此東北大海濱山谷中。
有室利差呾羅國。
次東南海隅有迦摩浪迦國　次東有墮羅鉢底國。
次東有賞那補羅國　次東有摩訶瞻波國。
即林邑也　次西南有閻摩那洲國。
凡此六國道阻不行。
又從三摩呾吒國西行九百里。
至。 ^965c21

耽摩栗底國〔東印度〕周千五百里。
都城周十餘里。濱海卑濕。
寺十所僧千餘人。
天祠五十異道雜居。
育王立塔四佛行坐跡　又西北行七百餘里至。 ^966a2

羯羅拏蘇伐刺那國〔東印度金耳國也〕周四千五百里。
都城周二十餘里。
人物殷盛邪正兼半。
寺十餘僧二千餘人。
小乘正量部。天祠五十餘異道甚多。
別有三寺不食乳酪調達部也。 ^966a6

城外寺塔育王所造。
佛嘗七日於此說法。
側有精舍四佛行坐跡。
又西南七百餘里。
至。 ^966a10

烏荼國〔東印度也〕周七千餘里。
都城周二十餘里。
信佛法寺百餘僧萬餘人並大乘學。
天祠五十異道雜居。
塔有十餘並佛曾說法處。
西南境大山中。大寺石塔多瑞齋日放光。
承露盤下覆鉢勢上。
以華蓋笴置之便住。
如磁石吸針也。自此西北山寺。
塔異寺同前。二塔神鬼所造　東境臨大海。
折利呾囉城周二十餘里。
入海商人止路次。
城外五寺臺閣崇高尊儀巧異。
南去海中僧伽羅國二萬餘里。
靜夜望彼佛牙精舍。
數百尺表上鉢曇摩羅伽寶〔寶大如升即琥珀也〕珠光挺照懸燭此城。
又西南大林千二百餘里。
至。 ^966a12

恭御陀國〔東印度〕周千餘里。
城都周二十餘里濱海。
土熱濕。多有奇寶螺貝真珠大青象等。
其俗信外道。天祠百所。
異道萬餘人。境內小城數十據山海住。
又西南大荒林。行千五百里許。
至。 ^966a24

羯#CB01368;伽國〔南印度〕周五千餘里。
都城周二十餘里。
少信佛法。寺十餘僧徒五百餘人。
大乘上座部。天祠百餘異道甚多。
城南育王塔高百餘尺。
四佛坐處。境北乘大山嶺上塔高百餘尺。
劫初人壽無量時。
獨覺入滅處。國中深林數百里出香象。
隣國所重。昔五通仙巖栖人觸通退。
便以惡呪殺此國人。
今猶少也。又此西北山林中。
行一千八百餘里。
至。 ^966a29

憍薩羅國〔中印度〕周六千餘里。
山嶺周境林藪連接。
城周四十餘里邑里相望。
大信佛法。寺百餘僧減萬數並學大乘。
天祠七十異道雜居。
城南故寺塔。佛曾現通伏外道處。
後龍猛菩薩止此寺中　又西南三百餘里。
有跋邏末羅耆釐山〔云黑蜂也〕岌然特上峯陗斗絕。
既無崖谷宛如全石。
其國昔有引正王。
為菩薩鑿山造寺。
去山數十里鑿開孔道。
當山下仰穿疎石。
長廊步檐崇臺重閣。
閣有五層層有四院。
並有精舍妙窮工巧。
從山頂上飛泉流注重疊交通。
疎竅引明其內通朗。
人力既竭府藏又盡。
其功未半王甚憂之。
龍猛密以神藥。滴諸大石並變為金。
王見喜勇遂營得就於五層中各鑄四大金像量等佛身。
餘尚積庫。因僧有諍工人用費並散傾久。
今惟淨人守護其數極多。
彌密其穴不可輒見。
又結法藏後。一切諸經並此山中不許持出。
近有引醫方者。入中療病後蒙面而出。
故罕有達者。從南林行九百餘里。
至。 ^966b8

案達羅國〔南印度〕周三千餘里。
都城二十餘里寺二十僧三千餘人。
天祠三千餘外道極多。
城側大寺重閣奇巧。
佛像亦異前。有石塔高數百尺。
並阿折羅〔言所行也〕阿羅漢所造。
近寺西南二十餘里。
孤山嶺上石塔。即陳那菩薩造因明論處　又西南一塔。
佛曾於此說法。從此林野南行千餘里。
至。 ^966b27

馱那羯磔迦國〔南印度〕周六千餘里。
都城周四十餘里。
寺多毀壞存者二十餘。
僧千餘人。大眾部也。
天祠百餘異道甚多。
城東西據山間。各有大寺。
昔王為佛造奠山疏石。
製極華博賢聖遊息。
佛滅未久有千凡僧。
安居罷日皆證無學。
凌虛飛去今寂無人。
有婆毘吠伽論師〔此云明辯〕即波若燈論主也。
於觀自在前。絕粒而飲水三年。
待見慈氏。觀自在乃為現色身。
令在此城南大山巖執金剛神所誦金剛呪。
三年神授方云。此巖石內有阿素洛宮。
如法行請。石壁當開可即入中。
待慈氏出我當相報。
又經三年然呪芥子。
擊於石壁豁即洞開。
時百千眾觀覩驚歎。
論師跨門再三顧命。
惟有六人從入。餘者謂毒蛇窟也。
當即石門還合如壁。
自此西南千餘里。
至。 ^966c5

珠利耶國〔南印度〕周二千五百里。
都城周十餘里。人物少僧寺粗有。
天祠數十多露形外道。
城東育王塔。佛於此度人伏外道處　城西故寺提婆菩薩詰問溫呾羅羅漢
〔此云上也〕七轉已羅漢杜口不答。
私運通力往慈氏所。
告曰提婆者賢劫之佛非爾能酬。
如彈指頃還復談對。
菩薩知之謂曰。此慈氏大聖之所釋也。
南林野行千六百里。
至。 ^966c20

達羅毘荼國〔南印度〕周六千餘里。
都城周三十餘里。
寺百餘僧萬餘人。
皆上座部。天祠八十餘。
多露形外道。 ^966c28

有育王塔。佛數遊此說法度人。
城南大寺塔高百餘尺。
佛曾說法伏外道處。
又有四佛行坐跡。
自此南行三千餘里。
至。 ^967a2

秣羅矩吒國〔南印度〕周五千餘里。
都城周四十里許。
僧少。天祠數百外道甚多露形者。
其土舃鹵不滋茂也。 ^967a5

城東有育王弟寺。
又育王立塔。佛曾說法祈願皆遂。
國南近海有袜刺耶山。
有白檀香樹。又羯布羅香樹松身異葉。
香如氷雪。即龍腦香也。 ^967a8

山東有布咀落迦山。
頂有池流下出大河。
繞山三十匝而入南海。
側池天宮即觀自在遊舍處也。
祈者見為自在天像。
山東北海畔城古僧伽羅國今入海三千餘里。
至。 ^967a12

僧伽羅國〔非印度攝即執師子也〕周七千餘里。
都城周四十餘里人戶大盛。
寺有數百僧二萬餘人。
上座部也　宮側有佛牙精舍。
高廣如前。宮中日建萬八千僧食。
十數年來國亂方廢。
佛牙側小精舍中。
金銅坐像肉髻上安奇寶。
昔人因禮見寶起貪。
夜盜不及像首。乃曰。
佛昔輕命為生今何悋寶乃爾。
像乃俯首與之。後王知而不罪。
王贖其寶還安像頂。
至今低首。 ^967a16

國東南隅數千里那羅稽羅洲。
人長三尺鳥喙惟食椰子　國洲東南隅有#CB01369;迦山鬼神所遊。
佛於此說經。洲西浮海數千里。
孤島東崖石佛高百餘尺。
東面坐以月愛珠為肉髻。
月將迴照。水即懸注人食之矣。
洲西浮海又數千里有大寶洲。
無人居止往無達者。
又於達羅毘國北林行二千餘里。
至。 ^967a24

恭達那補羅國〔南印度〕周五千餘里。
都城周三十餘里。
寺百餘僧萬餘人。
兼學大小。天祠數百異道雜居。
宮城側大寺精舍高十餘丈。
僧三百餘人。中有一切義成太子寶冠。
減二尺許。齋日放光。
即菩薩時也　大城側大寺中精舍高五丈餘。
二百億羅漢〔是一人名〕造檀慈氏像。
高一丈餘齋日放光。
城北近多羅林周三十餘里。
葉廣長色光潤。諸國同採以供書也。
林中塔四佛行坐迹。
二百億舍利塔。亦此林中城東。
塔高三丈有舍利齋日放光。
佛曾遊此說法。又西北林中猛獸所居。
二千五百里許。至摩訶剌侘國〔南印度〕周六千餘里。
都城臨大河周三十餘里。
其俗有恩必報有怨必復。
強梁跋扈不賓戒日王也。
寺有百餘僧徒五千餘人大小兼學。
天祠百數異道眾矣。
大城內外五塔四佛行坐迹。
育王表之。城南故寺有觀自在石像。
願求多果。東境大山寺羅漢造也。
大精舍高百餘尺。
石像高七十餘尺。
上有石蓋七重。虛懸空中相去各三尺。
傳云羅漢願力所持。
或威神力或藥術力。
諸說不一。精舍四面。
彫作佛因地及證果入寂相具矣。
寺門外南北。各一石象。
傳云象吼地則震矣　自此西行千餘里度耐末陀河。
至跋祿羯呫婆國〔南印度〕周二千五百里。
都城周二十餘里。
邪正兼信。寺十餘僧三百餘人。
習大乘上座部。天祠十所異道雜居。
土地鹵惡草木希薄。
從此西北二千餘里。
至。 ^967b2

摩臘婆國〔南印度〕周六千餘里。
都城周三十餘里據莫訶河。
東南即五印度之重學土也。
人性善順諸國所無。
同摩揭陀南洲。敬教二國而已。
邪正兩信。寺數百僧二萬餘。
小乘正量部。天祠數百。
異道塗灰其侶眾矣。
城西北二十里。有大婆羅門邑。
側大陷坑水流無滿。
昔大慢婆羅門。謗大乘生陷入地獄處。
自此西南入海道矣。
又西北行二千五百餘里。
至。 ^967b29

阿吒釐國〔南印度〕周六千餘里。
都城周二十餘里。
人盛滿家事天神。
祠十餘所異道雜居。
土地沙鹵。出胡椒樹如蜀椒樹。
又出熏陸香。樹葉如棠也。
又從摩臘國西北三日行〔彼百里為一日行〕。 ^967c8

至契吒國〔南印度〕周三千餘里。
都城周二十餘里人滿住。
寺十餘僧千餘人。
大小通學。天祠數十外道特多。
又北千餘里。至。 ^967c12

伐臘毘國〔南印度即北羅羅之別也〕周六千餘里。
都城周三十餘里。
人住盛多。財百億者有數百家。
寺百餘僧六千餘人。
多小乘正量部天祠數百外道亦多。
佛數遊此國。育王多樹塔。
有三佛行坐迹　又於西北行七百餘里。
至。 ^967c15

阿難陀補羅國〔西印度〕周二千餘里。
都城周二十餘里。
人戶滿。寺十餘僧減千。
小乘正量部。天祠數十外道雜居。
從伐臘西五百餘里。
至。 ^967c20

蘇剌吒國〔西印度〕周四千餘里都城周三十餘里。
西據莫醯河。人住滿屬伐臘。
兼信邪正。寺五十餘僧三千餘人。
上座部也。天祠百餘外道雜住。
地鹵斥華果少。國當西海路口不遠。
城西山頂有寺。大宏敞華美仙賢遊止。
又伐臘北千八百餘里。
至。 ^967c23

瞿折羅國〔西印度〕周五千餘里。
都城周三十餘里。
人咸少信。佛寺一所僧百人。
小乘學。天祠數十異道多矣。
又東南二千八百餘里。
至。 ^967c29

鄔闍衍那國〔南印度〕周六千餘里。
都城周三十餘里。
人盛滿。寺在者五所。
僧三百人。大小兼學。
天祠數十異道雜居。
地鹹果少。城側塔者。
無憂造生地獄處。
又東千餘里。至。 ^968a3

擲枳陀國〔南印度〕周四千餘里。
都城十五里許。寺數十僧少耳。
天祠十所外道千餘人。
又北九百餘里。至。 ^968a7

摩醯濕伐羅補羅國〔中印度〕周三千里。
都城周二十餘里。
不信佛法。天祠數十。
塗灰外道也。從瞿折羅北野。
磧行二千里許。渡信度河至。 ^968a10

信度國〔西印度〕周七千餘里。
都城三十餘里。土出金銀鍮石。
一峯馲駝極卑小。
出赤白黑鹽。信佛法寺數百僧萬餘人。
並小乘正量部。而多怠行。
天祠三十異道雜居。
佛屢遊此育王建塔數十焉　有烏河側千餘里陂澤間數百千戶。
牧牛為業惟殺是務。
無貴賤男女道俗之別。
而剃頭髮服袈裟。
形同比丘樂行鄙俗。
又懷小見排斥大乘。
昔有羅漢乘空往化。
授三歸已剃染行法。
後還服本風俗故爾。
自東九百餘里。越信度東岸。
至。 ^968a13

茂羅三部盧國〔西印度〕周四千里。
都城周三十餘里。
人咸屬磔迦國。寺十餘僧極少。
特信天神其祠八所。
外道甚多。城側有日天祠。
莊嚴甚麗鑄金為天形。
飾以奇珍女樂迭奏。
四周華池林木茂美。
五竺諸王於此立福舍。
捨物給貧病者。又東北七百餘里。
至。 ^968a23

鉢伐多國〔北印度〕屬磔迦也。
周五千餘里都城周二十餘里。
人咸雜信。寺十餘僧千餘人。
小大兼學。有育王塔。
天祠二十。城側大寺僧百餘人。
並大乘學。近天火燒之。
土多旱稻。從信度西南千六百里。
至。 ^968a29

阿點婆翅羅國〔西印度〕周五千里。
都城周三十餘里。
僻在西境地卑下。
臨信度河濱大海。
重佛法寺八十餘僧五千餘人。
多小乘正量部。天祠十所塗灰外道也。
佛曾遊此育王立六塔。
又城西減二千里。
至。 ^968b5

狼揭羅國〔西印度〕廣從各數千里。
都城周三十餘里人盛滿。
近西海入西女國。
路口屬波斯。寺有百餘僧六千餘人大小兼學。
天祠數百塗灰道盛。
土潤洽滋茂百卉。
自此西北即至。 ^968b10

波剌斯國〔非印度攝〕周數萬里。
都城周四十餘里人物甚盛。
寺有三所僧數百人。
天祠甚多。土出金銀鍮石頗胝水精。
死多棄尸。佛鉢在王宮中。
東境有鶴秣城郭。
周六十餘里。人眾盛。
西北接拂懍國〔非印度〕出伯狗子。
本赤頭鴨生於穴中。
案梁貢職圖云。去波斯北一萬里。
西南海島有西女國〔非印度〕拂懍年別送男夫配焉。
彼圖又云。波羅斯西一萬里極。
婆羅門國南一萬里。
又是婆羅門以今往度疑太遼遠。
從阿點北七百餘里至臂多勢羅國〔西印度〕周三千餘里。
都城周二十餘里。
人盛。屬信度國。寺五十餘僧三千餘人。
小乘正量部。天祠二十餘。
塗灰道也。 ^968b14

城北十六里大林。
四佛行坐處。育王建塔高數百尺。
中有舍利放光。佛曾作忍仙。
被此王害處。東有故寺。
又東北三百餘里至軬荼〔西印度〕國周二千五百里。
都城周二十餘里。
國無君長屬信度。
寺二十所僧二千餘人。
小乘正量部。天祠五所塗灰道也。
地多華果。城東大竹林古寺。
是佛開諸比丘。著互縛屣處也。
旁塔高百餘尺。側有精舍青石立佛。
齋日放光　此南八百步。
林中浮圖育王所立。
佛止於此以寒故三衣重覆。
又開複納衣。林中有佛經行處。
又四佛坐處。別塔表之。
又髮爪塔齋日放光。
又東北九百餘里。
至。 ^968b27

伐剌拏國〔西印度〕周四千餘里。
都城周二十餘里。
人住滿。屬迦畢試。
寺數十僧三百人。
大小兼學。天祠五所塗灰道也。
地多山林。城南故寺佛曾遊此。
側塔是四佛行坐迹。
俗云此國西接稽畺那國居大山中。
復此西北又踰大山二千餘里。
出西印度境。入胡俗境漕矩吒國。
又東北千六百里入迦畢試界。
方合北道及中道也。
略舉突厥已南三海所內。
合一百五十國。非印度所攝者七十一國。
other:: 
#  5 釋迦方志遊履篇
釋迦方志遊履篇第五 ^968c10

自文字之興庖犧為始。
暨至唐運曆代可紀而聞矣。
秦周已前。人尚純素情不逮遠。
故使通#CB06427;止約神州。
漢魏以後文字廣行。
能事欝興博見彌遠。
故象胥載庇#CB06224;街斯立。
踰空桑而歷昆丘。
度雞田而跨鳥穴。
龍文污血之驥。雖絕域而可追。
明珠翠羽之珍。乃天涯而必舉。
窮兵黷武。誠大宛之勞師。
擁節泥海。信王命之遐弊。
及顯宗之感瑞也創開仁化之源。
奉信懷道自斯漸盛。
或慨生邊壤投命西天。
或通法揚化振策東宇。
或躬開教迹不遠尋經。
或靈相舊規親往詳閱。
斯之多舉並歸釋宗。
故總別之用開神略始於前漢。
至我大唐。前後通數使之往返將二十許。
且張騫尋河本惟凡俗。
然創開佛名則釋化之漸也。
故亦通敘求法之例。
今搜括傳記條序使途。
列其前後顯然有據。 ^968c21

一謂。前漢武帝。遣博望侯張騫。
尋黃河之源。從北道入大宛至大夏。
見笻竹杖蜀布。國人云之身毒。
身毒即天竺之訛語也。
後漢書云。其國殷平和氣。
靈智所降賢懿挺生。
神迹詭怪理絕人區。
感驗明顯事出天外。
而騫超無聞者。豈其道閉往運數開叔葉乎。 ^969a8

二謂。後漢顯宗孝明皇帝。
永平三年夜夢金人。
身長丈餘項佩日月光。
飛行殿前。帝問群臣。
通人傅毅曰。臣聞西域有神其名曰佛。 ^969a14

陛下所夢將必是乎。
帝乃遣郎中蔡愔博士秦景等。
從雪山南頭懸度道。
入到天竺。圖其形像尋訪佛法。
將沙門迦葉摩騰竺法蘭等還。
尋舊路而屆雒陽。 ^969a17

三謂。後漢獻帝建元十年。
秦州刺史遣成光子。
從鳥鼠山度鐵橋而入。
窮於達嚫旋歸之日。
還踐前途。自出別傳。 ^969a21

四謂。晉武世。燉煌沙門竺法護。
西遊三十六國。大齎胡經沿路譯出。
至長安青門外立寺。
結眾千餘。教相廣流東夏者。
法護深有殊功。故釋道安云。
若親得此公。筆自綱領。
必正斯至言也。 ^969a24

五謂。東晉隆安初。
涼州沙門釋寶雲。
與釋法顯釋智嚴等。
前後相從俱入天竺。
而雲通歷大夏諸國。
解諸音義。後還長安及以江表。
詳譯諸經。即當今盛行莫非雲出。
而樂栖幽靜終於六合山。
遊西有傳。 ^969a29

六謂。東晉後秦姚興弘始年。
京兆沙門釋智猛。
與同志十五人。西自涼州鄯鄯諸國至罽賓。
見五百羅漢問顯方俗。
經二十年至甲子歲。
與伴一人還東。達涼入蜀。
宋元嘉末卒成都。
遊西有傳。大有明據。
題云沙門智猛遊行外國傳。
曾於蜀部見之。 ^969b5

七謂。後燕建興末。
沙門曇猛者。從大秦路入達王舍城。
及返之日。從陀歷道而還東夏。 ^969b11

八謂。後秦弘始二年。
沙門法顯。與同學慧景等。
發自常安。歷于填道。
凡經三十餘國。獨身達南海師子國。
乃汎海將經。像還。
至青州牢山。登晉地。
往楊荊等州出經。
所行出傳。 ^969b13

九謂。宋初涼州沙門智嚴遊西域。
至罽賓受禪法還長安南至楊州宋都。
廣譯諸經。然以受戒有疑。
重往天竺。羅漢不決。
為上天諮彌勒。告之得戒。
於是返至罽賓而卒。
遣弟子智羽等報徵西返。 ^969b17

十謂。宋永初六年。
黃龍沙彌釋法勇操志雄遠。
思慕聖迹招集同志。
沙門僧猛曇朗等二十五人。
發迹雍部西入雪山。
乘索橋并傳弋度石壁。
及至平地已喪十二人。
餘伴相携進達罽賓南歷天竺。
後汎海東還廣州。
所行有傳。 ^969b22

十一謂。宋元嘉中。
涼州沙門道泰西遊諸國。
獲大毘婆沙還。於涼都沮渠氏集眾譯出。 ^969b28

十二謂。宋元嘉中冀州沙門慧叡。
遊蜀之西界至南天竺。
曉方俗音義為還廬山。
又入關又返江南。 ^969c1

十三謂。後魏太武末年。
沙門道藥從疎勒道入經懸度到僧伽施國。
及返還尋故道。著傳一卷。 ^969c4

十四謂。宋世高昌沙門道普經遊大夏。
四塔道樹靈迹通謁。
別有大傳。又高昌法盛者。
亦經往佛國。著傳四卷。 ^969c7

十五謂。後魏神龜元年。
燉煌人宋雲及沙門道生等。
從赤嶺山傍鐵橋。
至乾陀衛國雀離浮圖所。
及返尋於本路。 ^969c10

十六謂。大唐京師大莊嚴寺沙門玄奘。
以貞觀三年自弔形影西尋教迹。
從初京邑西達沙州。
獨陟險塞伊吾高昌。
備經危險。時高昌王麴氏。
為給貨賂傳送突厥葉護牙所。
又被將送雪山以北諸蕃胡國。
具觀佛化。又東南出大雪山。
達諸印度經由十年。
後返從葱嶺南雪山北。
歷諸山國東歸。經于闐婁蘭等。
凡一百五十國。貞觀十九年安達京師。
奉詔譯經。乃著西域傳一十二卷。
余歷尋僧傳并博聽聞。
所遊佛國備之前矣。
然記傳所見時互出沒。
取其光顯者方為敘之。
至如法維法表之徒。
標名無記者。其計難緝。
又隋代往還唐運來往。
咸纘履歷具程油素。
諸如此例何可具焉。
other:: 
#  6 釋迦方志通局篇
釋迦方志通局篇第六 ^969c13

法王利見未隔中邊。
適化無方豈專形教。
致使聞同解異說一悟殊。
登位地而上征。結封迷而下降。
全身碎身之相。聚塔散塔之儀。
神光燭而邪計摧。
靈迹挺而深信結。
斯徒眾矣。具列前篇。
自法水東流道光西照。
聲榮之盛騰實東川。
育王表塔創啟隆周。
釋父影形欝興炎漢。
自斯歷代世積彌繁。
景匪西天獨揚神化。
故經云。正法後被先於北方。
次及東南至中方滅。
此之震旦南望華胥。
滅度之儀迴身北首。
即其事矣。所以依錄編次。
以為通局篇云。 ^969c28

案周書異記。周昭王即位二十四年。
甲寅歲四月八日。
江河泉池忽然泛漲。
井水溢出山川震動。
有五色光入貫太微。
遍於西方盡作青虹色。
太史蘇由曰。有大聖人生於西方。
一千年外聲教及此。
昭王即勅鐫石記之。
埋於南郊天祠前。
此即佛生之時也。 ^970a10

周穆王即位三十二年。
數見西方光氣。蘇由先說聖人處世。
即與相國呂侯。乘驊騮八駿西行。
求佛因以攘之。周穆王五十三年。
壬申歲二月十五日。
平旦暴風忽起。損舍折木地動天陰。
西方白虹十二道。
太史扈多曰。西方聖人滅矣。
此即涅槃之相也。
有說云。佛生周莊魯莊之世者。
今取多文為錄。 ^970a16

史錄曰。商太宰嚭問孔子曰。
孰為聖人。孔子曰。
西方之人有聖者焉。
不治而不亂。不言而自信。
不化而自行。蕩蕩乎民無能名焉。
老子西昇經云。吾師化遊天竺。
善入泥洹。 ^970a23

前漢孝武帝元狩中。
霍去病討凶奴。至皐蘭過居延山獲昆耶休屠王等。
又獲金人率長丈餘。
列之於甘泉宮。帝以為大神燒香禮拜。
及開西域遣張騫使大夏還云。
有身毒國。身毒國一名天竺。
始聞浮圖之教。此即佛之形教相顯之漸也。 ^970a27

哀帝元壽年。使景憲往大月氏國。
因誦浮圖經還漢。
當時稍行浮圖齋戒。
成帝時都水使者光祿大夫劉向傳云。
向博觀史籍。往往見有佛經。
及著列仙傳云。吾搜檢藏書。
太史創撰列仙圖。
黃帝以下迄至于今。
定檢實錄一百四十六人。
其七十四人已見佛經矣。
據此而明。秦周已前早有佛法流行震旦。
何以取知今案所列。 ^970b4

故佛傳云。佛滅度後一百一十六年。
東天竺國有鐵輪王統閻浮提。
收佛靈骨役使鬼神。
一億人家為起一塔。
四海之內合起八萬四千。
故此九州之地並有遺塔云。
是育王所造當此周厲王之時。
故塔興周世經二十餘王。
至秦始皇三十四年焚燒典籍。
育王諸塔由此淪亡。
佛經流世莫知所在。
又釋道安朱士行等經錄。
自云始皇之時有外國沙門釋利防等。
一十八賢者。齎持佛經來化始皇。
始皇弗從遂囚禁之。
夜有金剛丈六人來破獄出之。
始皇驚怖稽首謝焉。
准此而言。則知秦漢以前已有佛法。
尋道安所載十二賢者。
亦在七十之數。今列仙傳見有七十二人。
案文殊泥洹經。佛滅度後四百五十年。
文殊至雪山中。為五百仙人說法。
又案地理誌西域傳云。
雪山者即葱嶺也。
其下三十六國先來奉漢。
其葱嶺連亘東至終南。
文殊來化仙人即斯地也。
詳而驗之劉向所論可為證矣。
後漢郊祀志曰。佛者漢言覺也。
將以覺悟群生也。
統其教以修善慈心為主。
不殺生類專務清淨。
其精者為沙門。漢言息心。
剃髮毀容去家出俗。
絕情洗欲而歸於無為也。
又以人死精神不滅。
隨復受形。所行善惡後生皆有報應。
所貴行善修道以練其精神。
練而不已以至無生。
而得為佛也。身長丈六尺黃金色。
項中佩日月光。變化無常無所不入。
故能化通萬物而大濟群生也。
有經書數千卷。以虛無為宗。
包羅精麁無所不統。
善為宏闊勝大之言。
所求在於一體之內。
所明在於視聽之表。
歸於玄微深遠難得而測。
故王公大人觀生死報應之際。
莫不懅然自失也〔餘如漢法本內傳〕魏書云蔡愔得佛經四十二章。
及釋迦立像。明帝令畫工圖寫。
置於清涼臺。及顯節陵上經文。
緘於蘭臺石室。愔之還也以白馬負經而至漢。
因立白馬寺於洛陽雍門西。
其經旨大抵言生生之類。
皆因行業而起。有過去當今未來三世也。
其修道階次心行等級非一。
皆緣淺以至深。藉微以為著。
率在於積仁順蠲嗜欲。
習虛靜而成通照也。
其始修心。則依佛法僧受三歸也。
三歸如君子之三畏。
又有五戒。斷殺盜婬妄語飲酒。
大意與仁義禮信智同。
云奉持之則生人天勝處。
離鬼畜諸苦。言善惡之處凡有六道。
在於防心正身口。
總謂十善也。能具此者。
近獲天報遠得菩提。
佛以四月八日夜。
從母右脇而生。超相異者。
三十有二。既去世後弟子等。
以香木焚身靈骨分碎。
大小如粒其色紅白。
擊之不壞焚之不燋。
每有光明神驗。及後阿育王者。
以神力分佛舍利。
使諸鬼神造八萬四千寶塔。
今洛陽彭城扶風蜀郡姑臧臨淄等。
皆有塔焉。並神異矣　吳書曰。
赤烏四年。有康居國沙門康僧會者。
行化道也。初達吳地。
營立茅茨設像行道。
吳人初見謂為妖異。
有司奏聞。 ^970b12

吳主孫權問曰。佛有何靈驗耶。
會曰。佛晦靈跡出餘千載。
遺骨舍利應見無方。
權曰。若得舍利當為起塔。
經三七日遂獲舍利。
五色曜天剖之逾堅。
燒之不然。光明出火。
作大蓮華照曜宮殿。
吳主嘆異信心乃發。
為造建初寺度人出家。
權問尚書令都鄉侯闞澤曰。
漢明已來凡有幾年。
佛教入漢既久。何緣始至江東。
澤曰。從永平十年。
至今赤烏四年合一百七十年。
然以永平十四年五岳道士與摩膝捔力之時。
道士不如。南岳褚善信費叔才等。
在會自感而死。門徒子弟歸葬南岳。
不預出家無人流布。
後遭漢政陵遲兵戈不息。
經今多載始得興行。
吳主曰。孔丘老子得與佛比對不。
澤曰。臣尋魯孔丘者。
英才誕秀聖德不群。
世號素王。制作經典。
訓獎周道教化來葉。
師儒之風澤潤今古。
亦有逸民。如許成子原陽子莊子老子等。
百家子書。皆修身自翫。
放暢山谷縱大其心。
學歸澹泊。事乖人倫長幼之節。
亦非安世化民之風。
至漢景帝以黃子老子義體尤深。
改子為經始立道學。
勅令朝野悉諷誦焉。
若將孔老二家。遠方佛法遠則遠矣。
所以然者。孔老設教。
法天制用不敢違天。
諸佛設教。天法奉行不敢違佛。
以此言之。實非比對明矣。
吳主大悅。以澤為太子太傅。
魏書。明帝曾欲壞宮西浮圖。
外國沙門乃金盤盛水置於殿前。
以舍利投水。仍有五色光起。
帝加歎異。乃於道東作周閭百間以為精舍。
吳後主孫皓虐政廢棄淫祀。
佛寺相從亦同廢。
限諸臣僉曰。康會感瑞太皇創寺。
若遂除毀恐貽後悔。
後宮內掘地得金像。
皓乃穢之陰處尤痛。
聲叫難忍。太卜曰。
犯大神所為。於是廣祈名山大川罔不畢至而痛苦彌甚。
有請祈佛者。皓曰。
佛為大神耶。試可求之。
一請便愈。乃以馬車迎會。
為陳報應。皓見本業百二十願。
皆為眾生深加敬重。
仍於會所從受五戒。
准此掘地獲像。明知秦周有佛教驗矣。
西晉愍帝建興元年。
有二石像浮于吳松江。
漁者疑為海神。延巫祝以迎之風濤更盛。
奉黃老者謂是天師。
復往迎接風浪如初。
奉佛居士朱膺者吳縣人素有誠信。
共東靈寺帛尼并信者數人。
至滬瀆口延之風潮忽靜。
遙見二人至乃石像立。
高七尺波中捧。上置通玄寺。
銘其背一名惟衛。
二名迦葉。莫測帝代而字迹分明。 ^971a7

東晉孝武寧康三年二月八日。
沙門釋道安盛德昭彰擅名宇內。
於襄陽郭西。鑄丈六無量壽像。
明年季冬嚴飾成就。
像乃西行上於萬山。
于時鄉邑驚嗟迎歸本寺。
仍以其夕出住寺門。
刺史郗恢乃改名金像寺。
梁武普通三年。帝於建興苑鑄大金銅華趺高六尺廣一丈許。
勅劉孝儀為文立碑贊德。
及周武之滅法也。
建德三年。有太原公王康為荊州刺史。
副將長孫哲不信佛法。
先欲壞之遣百餘人。
以繩繫項挽全不動。
哲謂不用力。杖之令牽如故不動。
又加三百乃至五百。
牽之乃倒聲振地動。
即令毀之揚聲自快。
乃馳馬欲報刺史。
裁可百步堛然落地失音直視。
尋爾而卒。道俗唱快。
當毀像時於腋下倒垂衣內著。
銘云。晉太元十九年歲次甲午。
比丘道安於襄陽西郭。
造丈八金像一軀。
此像更三周甲午百八十年當滅。
計勘年月悉符同焉。
信知印手聖人誠不虛矣。
然以事推。安以太元三年戊寅之歲。
則符堅建元十五年也。
與朱序習郁被俘秦土。
太元十年在關便化。
化後十年歲方甲午。
一往橫望年紀參差。
預覩未然三經甲午。
取其大運之極數。
又顯印手之通聖云。 ^971b22

晉太元中沙門曇翼者。
於荊州造長沙寺。
寺成而未有佛像。
翼曰。大聖遺迹遍閻浮提。
豈我無感而不降耶。
乃潔齋祈仰。以二月八日夜現于城北。
形儀嚴肅高于七尺光相衝天。
諸處迎接初不能起。
翼曰。將非通感所致降我長沙乎。
乃與二人捧之。颯然輕舉迎入寺中。
昔經夜行人。謂怪異以刀擊之。
鎗然作聲視乃金像。
刀所擊胸文見於外。
後罽賓僧云。是育王像也。
光上有字時大重之。
梁武聞之屢迎。東下雖加事力終無以致。
後竭丹欵鄭重慇懃方乃下。
船去都十八里帝自出迎。
尋路放光相續不絕。
道俗稱慶。後在太極殿重興供養。
晚出大通門。入同泰寺又加供養。
及寺火燒堂剎並盡。
唯像居殿巋然獨存。
晚還荊州本寺。夜出遶塔降靈非一。
及元帝崩諸有凶事。
輒流汗在地。近大宗晏駕。
亦如前流汗。其瑞極多。
晉咸和中。丹陽尹高悝見張侯橋浦有異光。
使人尋之。得一金像無有光趺。
載至長干巷口。牛住不行乃任所之。
徑趣長干寺。後數年臨海漁人張係世。
於海口見銅蓮華趺浮水上。
乃以表之勅送。像足宛然符合。
後有天竺五僧詣悝云。
昔於本國得阿育王像。
至鄴遭亂藏于河岸。
近感夢云。吾已出江南為高悝所得。
乃引至寺僧見流涕。
像為放光照于內外。
僧曰。此像乃育王第四女所造。
文在華趺上因檢同焉。
又云。本有圓光計應尋至。
後晉咸安元年交州合浦採珠人。
董宗之見海底光浮出水上。
尋得佛光以事奏聞。
簡文勅施像背孔穴懸。
同光色無改。四十餘年江海隔絕。
一朝方具人百懷嗟。
自晉及陳。五代君王莫不親敬。
每有亢旱請像乘輦。
入宮祈懇無不畢雨。
陳氏禎明中。其像自然轉身面西。
雖正還爾。具以奏聞。
帝延處太極設齋行道。
像乃脫七寶冠掛手。
帝燒香誓曰。若國不祥願重現相。
仍以冠首至明還脫。
君臣失色。及隋滅陳朝佐露首面縛入京。
文帝知之。延至宮內常侍供養。
後下勅曰。朕老不能久立可作座。
育王進內其本像於興善。
供養寺見形小置于北面。
及明乃見在南。相從內愧。
今見在殿圖寫殷矣。 ^971c16

元魏太武大延元年。
有沙門劉薩何者。
家于離石南高平原。
今慈州也。昔行至涼州西番禾郡。
東北望御谷而遙禮曰。
此山當有像現靈。
相備者世樂時平。
如其有闕世亂民苦。
後經八十七歲。至魏正光元年。
因大風雨雷震山巖挺出。
像身一丈八尺。形好端嚴惟無其首。
登即選石命工。安訖還落。
魏道陵遲其言驗矣。
至周元年始治涼州。
城東七里#CB00589;。
忽見佛首石彩光明。
乃往安之恰然符合。
神儀彫缺。四十餘年身首異處。
二百餘里一朝圓具。
眾咸嗟歎。時有燈光流照鍾聲飛響。
莫知來處。建德初年像首頻落。
大冢宰及齊王躬往看之。
乃令安處夜落如故。
經于數十更換餘頭。
終墜如故。後滅佛法僅得四年。
國喪滅嗣斯言又驗。
故模寫其狀畢量有差。
今為感通寺焉。何遂死于酒泉城西七里#CB00589;中。
骨如葵子人拾穿之。
如彼寺碑。余以貞觀初年歷遊關表。
故謁何之本廟。在慈州寺中。
形影端峙日有隆敬。
自石隰慈嵐延丹綏銀等州。
並圖形崇養。號為劉師佛焉。
元魏天平年中。定州募士孫敬德造觀音像。
自加禮敬。後為劫賊所引不勝拷楚。
妄承其死將加斬決。
夢一沙門。令誦救生觀世音經千遍得脫。
有司執縛向市。且行且誦臨刑滿千。
刀斫自折以為三段。
皮肉不傷三換其刀。
終折如故。視像項上。
有刀三跡。以狀奏聞。
丞相高歡表請免死。
勅寫其經廣布於世。
今謂高王觀世音焉。
自晉宋梁陳魏燕秦趙。
國分十六時經四百。
觀音地藏彌勒彌陀稱名念誦。
獲其將救者不可勝紀。
具諸傳錄故不備載。 ^972a28

梁高天鑒年於本第造光宅寺。
鑄金銅丈八像。將就。
冶鑄疑銅不足。始欲上請便有傳詔。
領銅十五車至云。
奉勅送寺即就融寫。
一鑄便成惟覺高大。
試量乃二丈二尺。
以狀奏聞。勅云。初不送銅斯為通感。
遂鐫于華趺以為靈誌。
于今存焉。 ^972b29

陳武帝崩。兄子蒨嗣業。
造轀輬車。乃取梁武重雲殿中珠珩以飾。
送終人力既豐四面齊至。
但見雲氣擁結流繞佛殿。
自餘方左開朗日耀。
須臾大雨洪注。雷電震吼。
烟張殿表火烈雲中。
流光布焰高下相屬。
並見重雲殿影。金銀二像八部神王。
并及帳座一時騰舉。
烟火挾之歘然遠滅。
觀者傾國及晴之後。
覆看故所惟礎存焉。
至月餘日。有從東州來者云。
於是日見殿影像乘空飛於海上。
有望海者有時見之。 ^972c6

魏氏洛京明帝胡后。
造永寧浮圖。去地千尺。
閻浮一洲無勝斯塔。
後為天震緣略同前。
有人東海亦見其相。
又魏氏北臺恒安石窟。
三十里內連次而列。
高二十餘丈內受千人終劫不朽。
震旦海曲神州諸山。
往往聖寺感見非一。
且述三兩用為實錄。
昔晉太元初。有燉煌沙門竺曇猷。
乞食坐禪強志勤業。
遊會稽剡縣石城山。
群虎來前猷為說法。
一虎獨睡。乃以如意打頭。
有十圍蛇繞之。初無怖色。
又山神捨宅與之。
又往赤城山宴坐。
此山與天台瀑布四明連屬。
父老云。天台山有聖寺。
猷往尋之。石橋跨谷青滑難渡。
橫石斷路無由得達。
夕宿橋首聞彼行道唱薩聲。
便潔齋自勵。忽見橫石洞開。
猷便前度具覩精舍。
神僧燒香中食畢。
謂曰。却後十年自當來此。
又有齋鄴下大莊嚴寺。
沙門圓通者。感一神僧夏中聽講。
自恣訖辭云。在竹林寺邀通過寺。
通具問道經明年尋至。
在鼓山東鄴之西北。
神僧迎接具見門闕。
房宇華敞林竹切天。
經宿周流意言道合。
便有終焉之思。神僧為諮大和上乃不許之。
及還返路。三里之外返望莫覩。
後之往者不知其處。
近鄧州沙門道勤者。
於州北倚立山。追訪仙寺如言具見。
周循歷覽實為佳寺。
眾具皆備但不見人。
却下重尋便失歸路。
乃於道次築室擬尋。
又汾州東界山抱福巖者。
山居之僧。數見沙門乘空來往。 ^972c16

又益州東三學山。
常有神燈空中照耀。
齋日倍多。又涼州南洪崖窟。
沮渠蒙遜所造碑。
寺見存有素聖僧常自行道。
人來便止人去尋行。
故其傍側足跡納納爾斯徒眾矣。
不可具云。余聞入大乘論尊者。
賓頭盧羅睺羅等。
十六大阿羅漢住世通法。
又有九億無學。亦此洲中未入涅槃。
准此而詳。今諸山居多聞磬聲。
或尋遇寺。豈非諸聖之所處乎。 ^973a14

今約通局諸門以分。
一約往世。二約賢劫。
三約釋迦一佛為候。
初約往劫用辯通塞者。
如上所列往劫行事。
薩埵捨身流血尚在。
達拏捨子杖捶遺血。
布髮掩泥之所。捨身求偈之地。
月光斬首尸毘飼鷹。
斯等遺蹤並惟古劫。
計數災蕩如何尚在。
印度名僧亦決斯致理。
如所問無宜獨留。
而往事往生彌綸於五印者。
有人云。此乃如來神力菩薩至行。
雖有三災不可除滅。
後成世界依而集之。
有人言。三災之化無往不除。
但欲使後代可師仰故。
世界初成依古遺蹤。
相似而現。並佛之化迹神感所為。
故五不思議中一為佛力也。
所以往劫生事依依列之。
二約同劫以明。且如一鉢千佛共同故。
傳云。釋迦受食四王奉鉢。
滅後流行至毘舍離。
若千百年又至乾陀衛。
又至月支于闐龜茲。
當達振旦返師子國。
還來天竺上昇兜率天。
彌勒見曰。釋迦佛鉢今來至此。
七日供養還下龍宮。
彌勒道成四王還獻。
二者龍宮佛影千佛同留。
三者方石說諸千佛同坐。
即健陀卑鉢樹下者。
四者石塔感衰千佛同候。
上傳之中多明四佛行坐之迹。
准此未來抑亦可見。
三明釋迦一代通局不等。
如天道寶階滅無遺緒。
吒王大塔七化已。
三道樹滅而更生。
佛跡毀而還現。楊枝摧而重出。
舍利試而逾靈。諸如此例。
故應不通後佛。至如雞足迦葉留化。
慈尊山宮明辯持身待聖。
沮渠滅定之侶。摩支應供之徒。
事局未來神遊絕域。
皆為明道開顯塵蒙。
慈導有情澄神諸有故也。
other:: 
#  7 釋迦方志時住篇
釋迦方志時住篇第七 ^973a22

案索訶世界一大劫中千佛出世。
尋夫劫波之號不可以時數推之。
假以方石芥城准為一期之候。
中含四大中劫謂成住壞空也。 ^973b23

如從十歲增至八萬。
復從八萬至於十歲。
經二十返為一小劫。
二十小劫為一成劫。
以年算之。則經八千萬萬億。
百千八百萬八萬歲也。
止為一小劫耳。今成劫已過。
入住劫來經九小劫。
釋迦如來住劫第四。
尚餘九百九十六佛。
次續興焉。 ^973b26

依摩耶經。如來滅後正法五百年。
像法一千年。又依善見毘婆沙云。
如來滅後正法千年。
像法亦爾。以度女人故。
正法滅五百年。若諸女人能遵八敬。
如法行道正法住世還得千年。
又云。佛法住世一萬年。
初五千年修道出家。
得三達靈智。後五千年出家修道。
不得三達靈智。過此已後經歸龍宮像自頹壞。
諸比丘等同於俗流。
惟有剃髮袈裟而已。
other:: 
#  8 釋迦方志教相篇
釋迦方志教相篇第八 ^973c3

自釋教之來振旦。
開濟極焉。發悟疎通廓清塵染。
其中瑞應具編前聞。
且述數條用程無惑。
昔士行尋教意在大乘。
將發西域乃有留難。
遂將經投火。經身不灰火為之滅。
東達此土即放光經是也。
又曇無讖獲涅槃經。
至於涼土盜者夜竊。
舉而不起稽首謝焉。
周武之凌法也。像毀經焚咸見藏經。
相從騰上奄入空際。
如斯眾矣。不可具書。
然弘教在人有國為本。
度人立寺圖像譯經。
世約相求。故敘由來昌明佛教。
而漢魏以往固無得而聞。
晉宋迄今輒略銓序。 ^973c14

晉世祖武皇帝〔大弘佛事。
廣樹伽藍〕。 ^973c25

晉惠帝〔洛下造興聖寺供常百僧〕。 ^973c26

晉敏帝。 ^973c27

右西晉二京。合寺一百八十所。
譯經一十三人。七十三部〔僧尼三千七百人〕。 ^973c28

晉中宗元帝〔江左造瓦官龍宮二寺。
度丹陽千僧〕。 ^974a1

晉肅宗明帝〔造明興道場二寺。
集義學百僧〕。 ^974a2

晉顯宗成帝。 ^974a3

晉太宗簡文帝〔造像度僧立寺。
長干起木塔〕。 ^974a4

晉烈宗武帝。 ^974a5

晉安帝〔於育王塔立大石寺〕。 ^974a6

右東晉一百四載。
立寺一千七百六十八。
譯經二十七人。二百六十三部〔僧尼二萬四千人〕。 ^974a7

宋高祖武帝。 ^974a9

宋太宗明帝。 ^974a10

宋太祖文帝〔奉齋不殺。
造禪靈寺。常供千僧〕。 ^974a11

右宋世合寺一千九百一十三。
譯經二百一十部〔僧尼三萬六千人〕。 ^974a12

齊太祖高帝。 ^974a14

齊世祖武帝。 ^974a16

齊高宗明帝〔寫一切經造千金像。
口誦般若常轉法華。
造歸依寺。召集禪僧常持六齋〕。 ^974a17

右齊世合寺二千一十五寺。
譯經七十二部〔僧尼三萬二千五百人〕。 ^974a18

梁高祖武帝〔制五時論轉四方等。
造光宅同泰五寺。
常供千僧。國內普持六齋八戒〕。 ^974a20

梁太宗簡文帝。 ^974a21

梁中宗元帝。 ^974a23

右梁世合寺二千八百四十六。
譯經二百四十八部〔僧尼八萬二千七百人〕。 ^974a24

梁宣帝　梁明帝　等 ^974a26

右二主中興社稷。
於荊州造天皇陟屺大明等諸寺。
治在江陵一州佛寺一百八所〔僧尼三千二百人〕。 ^974a27

陳高祖武帝。 ^974b2

陳世祖文帝。 ^974b4

陳高宗宣帝。 ^974b5

右陳世五主三十四年。
寺有一千二百三十二。
國家新寺一千七百。
官造者六十八。郭內大寺三百餘。
僧尼三萬二千人。
譯經十一部。與地圖云。
梁帝都下舊有七百餘寺。
屬侯景作亂焚燒蕩盡。
有陳既統國及下民備皆修葺。
表塔相望星羅揭輦。
經像之富不可殫言。 ^974b7

魏太祖道武帝。 ^974b14

魏高宗文成帝〔重復佛教更開釋門。
凡度僧尼三萬許人〕。 ^974b16

魏顯祖獻文帝〔造招隱寺。
召坐禪僧〕。 ^974b17

魏高祖孝文帝。 ^974b18

魏世宗宣武帝〔於式乾殿。
自講維摩經。造普通大定四寺常供千僧〕。 ^974b20

魏肅宗孝明帝〔於鄴下造大覺寺〕。 ^974b21

魏敬宗孝莊帝〔造五精舍一萬石像〕。 ^974b22

西魏武帝〔長安造陟屺寺供二百僧〕。 ^974b23

魏文帝〔造般若寺。
用給貧老。口誦法華身持佛戒〕。 ^974b24

右元魏君臨一十七帝。
一百七十年。國家大寺四十七所。
北臺恒安鐫石置龕。
連三十里。王公等寺八百三十九所。
百姓所造寺者三萬餘所。
總度僧尼二百餘萬。
譯經四十九部。佛教東流此焉為盛。
惟太武世。信用司徒崔皓佞說。
凌廢正教。潛隱七年。
後知詐妄戮誅崔氏。
還復佛教光闡於前。 ^974b25

齊高祖文宣皇帝。 ^974c6

齊肅宗孝昭帝。 ^974c8

齊世祖武成帝〔造寶塔。
轉大品經〕。 ^974c9

右高齊六君。二十八載。
皇家立寺四十三所。
譯經一十四部。度人與魏相接。 ^974c10

周孝明帝。 ^974c12

周太祖文帝。 ^974c13

周高祖武帝。 ^974c14

周孝宣帝。 ^974c16

右周世宇文氏五帝二十五年。
合寺九百三十一所。
譯經一十六部。 ^974c17

隋高祖文皇帝。 ^974c19

隋煬帝。 ^974c22

右隋代二君三十七年。
寺有三千九百八十五。
僧尼二十三萬六千二百。
譯經八十二部。 ^974c24

皇唐啟運弘敞。釋門功業崇繁。
未可勝紀故難敘出。
釋迦方志卷下
w::  ^974c27

大唐永徽元年歲維庚戌。
終南太一山豐德寺沙門。
吳興釋道宣。往參譯經旁觀別傳。
文廣難尋故略舉其要。
并潤其色同成其類。
庶將來好事用裨精爽云。
 ^975a3
