
jing:: 佛說安宅神呪經
translator:: 後漢失譯人名
如是我聞：
一時佛住舍衛國祇樹給孤獨園，與千二百五十比丘，
皆阿羅漢諸漏已盡，身心澄靜六通無礙，
其名曰：大智舍利弗、摩訶目揵連、摩訶迦葉摩、
訶迦旃延、須菩提等；復有菩薩摩訶薩八千人俱，
文殊師利菩薩、導師菩薩、虛空藏菩薩、
觀世音菩薩、救脫菩薩，如是等菩薩摩訶薩威德自在；
復有比丘、比丘尼、優婆塞、優婆夷，天、龍、
夜叉、八部鬼神共相圍繞，說微妙法。
時有離車長者子五十人俱，身坌塵土懷憂愁慼，
猶如有人生失父母、所愛妻子，來至佛所，
頭面作禮，却住一面。 ^911a20

爾時世尊知而故問：「諸長者子！
以何因緣而有惱色，憂愁不樂失於常容？」
時諸長者子同聲俱白佛言：「世尊！
未審人居世間，頗有家宅吉凶以不？」
佛即答言：「如是諸事皆由眾生心行夢想所造，不得都無。」
諸離車等白佛言：「世尊！
弟子等蒙宿緣一毫之福，得覩如來慈化無遺，開甘露門潤以法雨。
復有何罪生此五濁極惡之世，懷憂抱苦怖懼萬端不捨須臾。
所以言者，自惟弟子德淺福薄，所居舍宅災怪頻疊，
惡魔日夜競共侵陵，坐臥不安如懷湯火。
自頃已來，失去善心無所恃怙。
唯願世尊受弟子請，臨降所居賜為安宅，
勅諸守宅諸神及四時禁忌常來榮衛，使日夜安吉災禍消滅。」
佛言：「善哉善哉！當如汝說，吾自知時。」 ^911b2

爾時世尊明旦勅諸弟子：「可各整衣服，
當入聚落，各持應器往至長者子舍。」
飯食既畢，敷轉輪座，為諸長者說微妙法，令離怖畏身心悅樂。
時諸離車各生歡喜，猶如比丘入第三禪。
爾時世尊即呼守宅諸神來到佛所，而告之言：
「自今已後，是諸神鬼不得妄作恐動，令某等不安恒懷憂怖。
吾當使大力鬼神，碎滅汝身令如微塵。」 ^911b17

爾時世尊復告大眾：「諸善男子善女人等，
吾涅槃後五百歲中，眾生垢重邪見轉熾，
魔道競興妖魅妄作，#CB00440;人門戶各伺人便，
覓人長短為作不祥種種留難。
當爾之時，是諸弟子應當一心念佛念法念比丘僧，
齋戒清淨，奉持三歸、五戒、十善、八關齋戒，
日夕六時禮拜懺悔，勤心精進。
請清淨僧設安宅齋，燒眾名香、然燈續明，露出中庭讀是經典。
某等安居立宅已來，建立南庌北堂、東西之廂、
碓磨倉庫、井竈門牆、園林池沼、六畜之欄，
或復移房動土穿鑿非時，或犯觸伏龍騰蛇、
青龍白虎、朱雀玄武，六甲禁忌、十二時神、
門庭戶陌、井竈精露、堂上戶中、溷邊之神。
我今持諸佛神力、菩薩威光般若波羅蜜力，
勅宅前宅後宅左宅右宅中守神、神子神母、
伏龍騰蛇六甲禁忌、十二時神、飛屍邪忤魍魎鬼神，
因託形聲寄名附著，自今已後不得妄嬈我弟子等。
神子神母、宅中諸神、邪魅蠱道、魍魎弊魔各安所在，
不得妄相侵陵為作衰惱，令某甲等驚動怖畏，當如我教。
若不順我語，令汝等頭破作七分，如多羅樹枝。」 ^911b25

爾時世尊而說呪曰：
　　「南無佛陀四野，南無達摩四野，
　　南無僧伽四野。」 ^911c17

「今為弟子某甲承佛威力而說神呪：
　　「一足眾生莫惱我，二足眾生莫惱我，
　　三足眾生莫惱我，四足眾生莫惱我。」 ^911c20

「我有一切大慈大悲，愍念一切眾生。
汝等惡魔各還所屬，不得橫忓擾亂我弟子等。」
復說呪曰： ^911c23

「白黑龍王　善子龍王　漚鉢羅龍王　阿耨大龍王」 ^911c26

「結界呪文： ^911c28

「伽婆致　伽婆致　悉波呵　東方大神龍王　七里結界　金剛宅　南方大神龍王　七里結界　金剛宅　西方大神龍王　七里結界　金剛宅　北方大神龍王　七里結界　金剛宅　如是三說」 ^911c29

「東方婆鳩深山娑羅伽扠汝百鬼頸著枷　南方婆鳩深山娑羅伽扠汝百鬼頸著枷　西方婆鳩深山娑羅伽扠汝百鬼頸著枷　北方婆鳩深山娑羅伽扠汝百鬼頸著枷　如是三說」 ^912a5

「主疾病者、主頭痛者、主人舍宅門戶者，
當歛諸毒，不得擾我諸弟子。
若不順我呪，頭破作七分。」
爾時世尊而說偈言：
　　「造宅立堂宇，安育諸群生，
　　園林并池沼，門牆及與圊，
　　起心興舍室，動靜應聖靈，
　　稽首歸命佛，眾魔莫能傾。
　　明燈照無極，五眼因之生，
　　法王大呪力，動破魔億千，
　　如來慈普潤，威光徹無邊，
　　莫等咸歸命，眾邪各自遷。」 ^912a10

佛告日月五星、二十八宿、天神龍鬼皆來受教明聽。
佛告言：「不得前却某甲之家，或作東廂西廂南 #CB04200;北堂，
勅日遊月殺土府將軍、青龍白虎朱雀玄武、
歲月劫殺六甲禁忌、土府伏龍莫妄東西。
若有動靜燒香啟聞：『某甲宅舍是佛金剛之地。
面二百步，佛有約言：諸疫鬼神不得妄忤，
忤者頭破作七分，身不得全、不得水漿、去離本宮。
宅舍已成富貴吉遷，田作大得所願，光榮行來在軍，
仕宦宜官門戶昌熾，百子千孫父慈子孝，
男女忠貞兄良弟順，崇義仁賢所願如意。
十方證明，行如菩薩，得道如佛。』」
佛告阿難：「若欲安宅，露出中庭然四十九燈，
掃灑燒香，一心懺悔，禮十方諸佛。」
阿難又白佛言：「當何名斯經？」
佛語阿難：「此經名如來大悲不可思議神力，亦名愍念眾生安宅破魔神呪。」
佛說經竟，大眾歡喜，作禮奉行。
佛說安宅神呪經
 ^912a21
