樂邦遺稿卷下
editor:: 四明石芝沙門宗曉編
other:: 
# 釋不可以少善根得生彼國
釋不可以少善根得生彼國
慈恩彌陀通贊鈔云。
經云。不可以少善根福德因緣得生彼國者。
良恐眾生曾聞佛說臨終十念即得往生。
我今天命未盡。且當放逸。
為遮於此故。言不可以少善根得生彼國。
言我今天命未盡者。
即愚人見解也。人命無常如同轉燭。
何得久住乎。如佛在世。
有諸比丘作無常觀。
佛問云何。比丘答言。
出息不保入息。佛言。
真得無常相也。
other:: 
# 海慧禪師示心淨土淨
海慧禪師示心淨土淨 ^241a7

傳燈錄載。海慧禪師一日有學人問曰。
願生淨土未審。實有淨土否。
師曰。經云。欲得淨土。
當淨其心。隨其心淨。
即佛土淨。若心清淨。
所在之處皆為淨土。
譬如生國王家決定紹王基業。
發心向佛道。是生淨佛國。
其心若不淨。在所生處皆是穢土。
淨穢在心。不在國土也。
other:: 
# 大智律師示事理不二
大智律師示事理不二 ^241a16

師甞為山陰慈慧文法師作淨土集序。
其略曰。古今學佛多惑事理。
謂理則纖塵不立。
言事則萬像森羅。
凝心住寂則為理觀。
動用造修則為事行。
遂引古云。實際理地不受一塵。
佛事門中不捨一法。
斯乃理事敵立。空有並馳也。
予甞變其語曰。實際理地不少一塵。
佛事門中不立一法。
何則由實際理具一切法。
豈少一塵乎。由佛事門離一切相。
豈存一法乎。如此則方見理事一如空有不二矣。
other:: 
# 女子坐亡骨生蓮華
女子坐亡骨生蓮華 ^241a24

雜說云。溫州民間有一女子。
忽坐亡。後於灰骨器中乃生青蓮華一朵。
眾人奇之。時智覺壽禪師聞見。
說偈讚之曰。性心之門千聖同倫。
神歸淨土蓮出灰盆。
other:: 
# 圓辨法師說唯心淨土
圓辨法師說唯心淨土 ^241b5

延慶圓辨法師有唯心淨土說。
已刻前錄。今於寶珠集又得其要曰。
唯心淨土一而已矣。
良由彌陀悟我心之寶剎。
我心具彌陀之樂邦。
雖遠而近不離一念。
雖近而遠過十萬億剎。
譬如青天皓月影臨眾水。
水不上升月不下降。
水月一際自然照映者也。
other:: 
# 解空法師彌陀尊像讚
解空法師彌陀尊像讚 ^241b10

四明寶雲道場有義學思覺。
命工畫阿彌陀佛接引化像。
冀欲增長念佛三昧也。
持見延慶竹菴。可觀稽首說偈讚之曰。
　　紫金光聚　白玉明毫　唯心本性
　　境界非高　三輩九品　八德四光
　　一念清淨　即見西方
other:: 
# 補淨土禮文法寶讚
補淨土禮文法寶讚 ^241b17

天台白雲山有淨圓法師。
傳天台教觀。甞作西方禮文。
靈芝大智律師序而行之。
語造天成。誠與天竺懺本竝駕。
於中但列四聖。而缺讚法一章。
霅川李楫居士克意淨業。
甞補之曰。至心歸命禮西方安樂土一切法門微妙圓乘清淨法藏。
　　佛演圓乘今十劫　法門無盡等虛空
　　風吟寶葉契真經　波動金渠詮妙典
　　變化又聞鸚鵡舌　宣流復有頻伽聲
　　七經專讚義洪深　法性如空無所說
other:: 
# 懷玉禪師乘金臺往生
懷玉禪師乘金臺往生 ^241b24

大宋高僧傳曰。台州有禪師懷玉。
執持律法。名節峭然。
唯服布衣一食。長坐不臥。
日誦彌陀佛五萬聲。
通課彌陀經三十萬卷。
一日忽見西方聖眾。
數若河沙。內有一人。
擎一銀臺從窓而入。
玉曰。我自欲得金臺往生。
於是而隱。玉倍復精進。
後時即聞空聲。曰。
師頭上已有光暈。
請加趺結印。時佛光滿室。
師乃言去。弟子問。
何往。師說偈曰。清淨皎潔無塵垢。
蓮華化生為父母。
我修道來經十劫。
出示閻浮厭眾苦。
一生苦行超十劫。
永離娑婆歸淨土。
說已含笑而終。太守段懷然見而異之。
作偈贊曰。我師一念登初地。
佛國笙歌兩度來。
唯有門前古槐樹。
枝低秖為挂金臺。
other:: 
# 憲章法師誓取金臺往生
憲章法師誓取金臺往生 ^241c6

政和中有憲章師仲憫。
三衢人也。受業于郡之祥符寺。
少年負笈趨永嘉忠法師之室。
久之氷寒藍碧。即往錢唐南屏文公輪下卒其業。
眾服其議論。遂以虎子稱之。
後還鄉董浮石山。
戶外屨滿。師大其言曰。
吾座下若無五百眾。
則不講本部。師遽出此言。
故一生唯講小部帙耳。
洎師之終。乃急歸本業寺。
集大眾於大法堂上。
師登師子座方趺足。
忽見西方銀臺而至。
乃喝一聲曰。吾平生解第一義。
誓取金臺往生。何為不然。
於是瞑目而終。見者莫不驚呼。
所謂師子座者。蓋以木雕飾。
宛其生者。高一丈餘。
上安蓮華臺座。是寺多出高流。
每以是為升陟之階。
唯師一登之。後無復繼者。
于今寺革為禪。則棄之於殿角矣。
吾宗有志昭師經由是寺。
偶一耆宿得其說云。
other:: 
# 生死本無隨妄而有
生死本無隨妄而有 ^241c20

孤山閑居編云。夫枝必有根。
流必有源。生實死之根源也。
既有其生。安得無死。
故大經曰。功德黑暗姊妹相隨。
有智主人二俱不受。
此則不受其生故無其死。
若夫天理寂然曾無生滅之朕。
妄情紛動遂見去來之跡。
譬以清淨目觀晴明空。
都無瑕翳。苟瞪目勞視。
則狂華亂生。華既有生。
而亦有滅。愚者好華生而惡華滅。
而不知華本自無也。
故楞嚴曰。一切眾生皆由不知常住真心性淨明體。
用諸妄想。此想不真。
故有流轉。
other:: 
# 唐肅宗皇帝問南陽國師
唐肅宗皇帝問南陽國師 ^242a7

直指淨土決疑集云。
唐肅宗皇帝一日召南陽忠國師。
問曰。捨此陰身當生何處耶。
師答曰。一真妙性圓同太虛。
本無生滅。若隨物應現。
亦隨眾生作念去來耳。
若也念合太虛真性。
捨此已後。隨意往生十方佛國。
如古德道。各各自努力。
龍華會中相見是也。
昔有無著等三人。
並隨願往生慈氏天宮。
若人見性。捨此穢身。
並歸諸佛會裏也。 ^242a18

問意甚親。答猶通漫。
且隨意往生之語。
並歸諸佛會裡之言。
既不能專修佛國之行。
何緣託識他方。余愛楊無為頌。
曰。淨土周沙界。云何獨指西。
但能從一入。觸處是菩提。
此則通示。而不妨別修。
世人可不慕西方一其志而修之乎。
other:: 
# 唐溫尚書問圭峰禪師
唐溫尚書問圭峰禪師 ^242a26

傳燈錄紀。溫造尚書問圭峰密公曰。
悟理息妄之人不結業。
一期壽盡靈性何依耶。
師答曰。一切眾生具有覺性靈明。
與佛無殊。但以無始未曾了性妄執我相故。
生愛惡等情。隨情造業。
遂長劫輪迴。然則身中覺性未曾生死。
若能明悟。此性即是法身本自無生。
何有依託。但多生習性喜怒哀樂微細流注難以卒除。
須長覺察。豈可一生所修便同諸佛力用。
但可以空寂為體。
勿認色身。以靈知為心。
勿認妄念。妄念若起。
都不隨之。臨命終時。
自然業不能繫。雖有中陰。
所向自由。天上人間隨意寄託。
若愛惡之念已泯。
即不受分段之身。
唯圓覺大智朗然獨存。
名之為佛矣。 ^242b4

若言天上人間隨意寄託。
則是所修不超三界。
既不超三界。則還墮輪迴之中。
古人所謂野火燒難盡。
春風吹又生者也。
若言不受分段之身。
畢竟此人託生何處。
若言大智獨存名佛。
畢竟此佛四教辨判成何佛身。
固知若不善吾台宗一家所用經論五住二死三身四土之旨。
則未可與言修行趣果之道也。
昔苕溪論席解紛委明此義。
其略曰。六住大士尚存分段之生。
四果真人猶有變易之死。
果能深究此等言教。
則超登彼岸。自有捷徑。
誠難以惑於他修矣。
other:: 
# 真歇禪師示眾文
真歇禪師示眾文 ^242b17

真歇了禪師示眾云。
悟得紙衣下事。只解恁麼去。
明得一色邊事。未會先師意。
自餘則隱峰倒卓。
灌溪步歸。無業問隨後之人。
大顛說無聲三昧。
或聞鼯鼠而便脫。
或為愚癡而再來。
或竪指而休。或翻船而往。
一一坐亡立化。箇箇逞神現通。
其顯也目擊正容。
其混也忘蹤失跡。
用得純熟。措手自由。
滿路光生逈無依著。
此乃衲僧平常轉身亦未足為奇也。
若也已見未明。眼光落地。
如生龜脫殼。似方木逗圓。
為形軀之所滯。被火風之所迫。
蓋一生念念散亂。
心識分飛。臨終之時。
暫欲澄心靜慮。閉目合眼。
意不為幻妄磨滅者。
豈易得乎。要須硬鱍鱍地壁立千仞。
一念恁麼去徹底休歇。
去氣息都無。去那邊了却去。
直得行如鳥道。坐若虛空。
空想亦無。箇點靈明逈然超卓曾無改變也。
只如今日。還有光影落時不昧生死底漢麼。
良久云。五蘊身全尚不知。
百骸散後何處覓。
other:: 
# 王朝散勸修西方文
王朝散勸修西方文 ^242c1

寶珠集曰。嘉禾王衷居錢唐西湖。
政和中舉隱逸。朝廷以處士旌之。
甞結蓮社。作文告諭曰。
愚甞參小本禪師。
師嚴重動皆抵拒。
唯衷再三許進一步。
然於自省處猶未了了。
續#CB00403;幹止宿秀州崇寧寺。
晨朝偶聞眾僧諷彌陀經。
心忽有所感曰。我禪門用心有年。
自恨無劄脚處。今聞阿彌陀佛居西方令我信願求生。
豈非究竟處乎。於是發心修之已一十九年。
未甞一日違缺。蓋於心警悟自得。
有若禪宗之了達也。
既得此已復念利他。
昔有僧法持。專修淨業。
命終聞天樂異香。
良久復穌曰。吾生平修淨業。
而不能利他為恨。
吾死後。乞露屍於松林之下。
施與烏鳶螻蟻。使食我血肉者皆生淨土。
言已瞑目。寺僧即睹神旛數首從日西下。
旛出異光以燭其室。
故知自利者必利人。
今衷謹於居處結白蓮社。
募人同修。有欲預者。
不限尊卑貴賤士庶僧尼。
但發心願西歸者。
普請入社也。左朝散大夫處士王衷謹勸。
然處士建修此社。
經歷年所。願行之功。
後果不疾面西而化。
其淨土經教真不負於人。
但患世人不肯於經教耳。
other:: 
# 論唯心淨土有理有跡
論唯心淨土有理有跡 ^242c20

龍舒曰。世有專於參禪者云。
唯心淨土豈復更有淨土。
自性彌陀不必更見彌陀。
此言似之而非也。
何則西方淨土有理有跡。
論其理則能淨其心故一切皆淨。
誠為唯心淨土矣。
論其跡則實有極樂世界。
佛詳覆言之。豈妄語哉。
人人可以成佛。所謂自性彌陀者固不妄矣。
然卒未能至此。譬如良材可以彫聖像必加功力然後能成。
不可遽指良材而謂物象之華麗也。
是所謂唯心淨土而無復更有淨土。
自性阿彌不必更見阿彌者非也。
又或信有淨土。而泥唯心之說。
乃謂西方不足生者。
謂參禪悟性超佛越祖阿彌不足見者。
皆失之矣。蓋此言甚高切。
恐不易到也。故修西方見佛得道則易。
若止在此世界。欲參禪悟性超佛超祖。
為甚難。況修淨土者。
且不礙於參禪。何參禪者必薄於淨土也。
other:: 
# 勸參禪者不妨修西方
勸參禪者不妨修西方 ^243a13

龍舒曰。參禪大悟遂脫生死輪迴。
固為上矣。然至此者恐少。
若修西方。則直截輪迴。
萬不漏一。故今勸參禪之人。
每日留頃刻之暇修於西方。
若果大悟得超輪迴。
去佛地尚遠。更往見阿彌陀佛。
展禮致敬。有何不可。
若未得大徹悟者。
壽數忽盡。且徑往西方見佛聞法。
何患不大悟也。若不修西方。
則未免隨業受異報也。
other:: 
# 修西方如現受官職
修西方如現受官職 ^243b1

龍舒曰。參禪取大悟。
不肯修西方。如人有一品官而不受。
必欲修學為大魁。
其志甚美。然大魁不可必得。
不如且受一官。然後一面修學。
如得大魁。則錦上添花。
若不得。則不失其為官人。
修西方者。且受一官之謂也。
一面修學。兼參禪之謂也。
不得大魁者。參禪未悟之謂也。
不失其為官人者。
直脫輪迴之謂也。
既生西方。烏有不大悟者哉。
other:: 
# 弘覺法師為曇諦師
弘覺法師為曇諦師 ^243b10

梁高僧傳紀。僧曇諦吳興人。
父彤為冀州別駕。
母黃氏晝寢。夢見一僧呼黃為母。
寄一麈尾并二鐵鏤書鎮。
眠覺見二物具存。
因而懷孕生諦。諦五歲時。
母以二物示之。諦曰。
前身為秦王講法華經賜我者也。
年至十歲出家。隨父見關中僧道#CB05105;。
忽喚#CB05105;名。
#CB05105;曰。
童子何以呼宿士名。
諦曰。和尚是諦沙彌。
為眾僧採藥。被野猪所傷。
不覺失聲也。#CB05105;悟而泣曰。
子即先師弘覺法師也。
因問。弘覺捨命正是寄物之日。
事實驗矣。
other:: 
# 乘禪師為薛刺史作子
乘禪師為薛刺史作子 ^243b19

續高僧傳云。元魏間乘禪師專持法華經。
命終託生河東薛氏家。
生而能言宿世事。
而不樂處俗。復願為僧。
其父任泗州守。隨父赴官。
便往中山七帝寺。
恍然記得昔處。因尋本時弟子語曰。
汝頗記從吾渡水往狼山時。
乘禪師者我身是也。
弟子唯然。父母恐其出家。
便與納室。從此即忘宿世之事矣。
other:: 
# 齊君佐前身是講僧
齊君佐前身是講僧 ^243c1

大宋高僧傳載。吳郡士人齊君佐勤學為詩。
常困游吳楚間。元和中經錢唐。
欲求飡天竺。至孤山飢不能前。
因臨流而泣。忽有一梵僧。
顧而笑曰。法師秀才旅游貺味足否。
佐曰。貺味已足。法師之呼何耶。
僧曰。子不記講法華經於同德寺乎。
佐曰。不記。僧即於囊中出一棗子與食。
佐乃悟知前世講經之事。
僧曰。當時五人。唯我一人得度。
獨汝為凍餓之士。
佐曰。余四十許年日唯一飡。
身擁一褐。福不完也。
僧曰。由汝師子座上廣說異端使後學生疑。
戒缺質傴。報應宜然。
僧言已不見。佐即投靈隱寺。
出家為僧。更名鑑空。
後立行高節而終。
other:: 
# 永禪師後身為房太尉
永禪師後身為房太尉 ^243c9

唐明皇雜錄云。房琯字次律。
開元中宰桐廬。與形真人和璞携手閑步。
至夏口村。入一廢佛寺。
璞坐於松下。以杖扣地。
令侍人掘深數尺。
得一瓦甕。內皆是婁師德與永禪師書畫。
璞曰。君省此否。琯恍然記前世為永禪師也。
僧仲殊詩曰。陋以房次律。
因循墮流俗。蓋譏其失志也。
other:: 
# 遜長老後身為李侍郎
遜長老後身為李侍郎 ^243c23

夷堅志曰。李侍郎名彌遜。
字似之。為臨川太守。
一日父忌辰往疎山飯僧。
與堂頭行滿長老共飯。
滿年八十餘。熟視李曰。
公乃遜老乎。李不應。
滿又曰。遜老余同門兄也。
上下字與公皆同。
余自公守此土。已疑之。
今日察公言笑動止精彩。
無少異。公必其後身也。
李扣遜之亡則元祐戊辰正月。
乃李初生之歲也。
李本號彌遠。偶夢中有人。
為改為遜。後果中第。
李信之。歸家揭燕寢名小雲堂。
賦詩見意曰。老子何因一念差。
肯將簪髮換袈裟。
同參尚有滿兄在。
異世猶將遜老誇。
結習未忘能作舞。
因緣那得見拈花。
卻將淨業尋歸路。
淡泊何如居土家。
other:: 
# 誦法華經尼墮倡妓
誦法華經尼墮倡妓 ^244a2

遯齋閑覽記。歐陽文忠公知頴州日。
有官奴盧媚兒。姿貌端秀善談笑。
口中常作蓮華香散越。
滿座人皆奇之。而莫測其由。
俄有一僧。自蜀地來。
頗知人前生事。公因語之。
僧曰。此女前身甞為尼。
誦蓮經三十年。一念之誤流墮至此。
公未之信。因問之曰。
汝曾讀法華經否。
奴曰。失身於此所不暇也。
公命取是經示之。
一覽輒誦如素熟者。
易以他經則不能也。
僧言真可信矣。
other:: 
# 青草堂後身為曾魯公
青草堂後身為曾魯公 ^244a16

龍舒淨土文曰。本朝有二青草堂。
在前者年九十餘。
有曾家婦女常為齋供。
及布施衣物。草堂感其恩。
乃語之曰。老僧死當為夫人作兒子。
一日婦人忽產。遣人往看草堂。
已坐亡矣。所生子即曾魯公也。
以前世為僧修福慧故。
少年登科。其後作宰相。
此亦誤也。蓋不出生死而在輪迴世界中。
以區區恩惠。為人作子。
不脫貪愛。其失計甚矣。
other:: 
# 喆禪師後身為大貴人
喆禪師後身為大貴人 ^244a26

龍舒淨土文曰。有真如喆禪師。
名行尊宿也。住京師大剎。
四十年坐禪不睡。
歸寂後。雖紙襖亦出舍利。
中貴愛樂以三十千買之。
禪師若修西方。必為不退轉菩薩矣。
而不曾修此。死後乃生大富貴處。
一生憂苦。可哀也哉。
永嘉云。了即業障本來空。
未了應須還宿債。
喆之不了生死大事。
生大富貴處。滿前生願心。
而多憂苦者。還百生千世之宿債也。
other:: 
# 古長老後身生宰相家
古長老後身生宰相家 ^244b6

龍舒淨土文曰。有惠古長老云。
先住舒州太平。次遷浙東大剎道德名世。
緇白歸之。無何死後託生一宰相家。
前生多修福慧報。
今生高科及第。世固為榮。
使古老曾修西方。
則脫輪迴去矣。何有今日墜墮哉。
楞伽經謂。世間修行人如澄濁水。
澄之雖清未去濁。
脚攪之復濁。古老之謂也。
若人生西方。見佛得道。
復來此界。則是刷去濁。
脚雖攪之。不復濁矣。
other:: 
# 齊君房遇梵僧悟前身
齊君房遇梵僧悟前身 ^244b15

纂異記曰。齊君房吳郡人。
自幼雖力學。而寡才思。
常為貧苦所役。進謁公侯亦無顧遇。
唐元和間游錢唐。
意欲求飡天竺。至于孤山飢不能前。
因臨流悲泣。俄見一梵僧。
顧謂曰。法師秀才旅游滋味足否。
齊曰。旅味即足。法師之稱何耶。
僧曰。子不憶講法華經於洛中同德寺乎。
齊曰。某平生盤游吳楚。
未甞涉京江。又何洛中之說耶。
僧曰。子應為飢火所惱不憶前世也。
僧乃探鉢囊出一棗子曰。
此吾國所產者。食之能知過未事。
齊食訖乃掬泉而飲。
枕石而睡。覺而忽悟前身如昨日。
因禮其僧而問言。
震和尚安否。曰。專精未至。
再為蜀僧。今則斷攀緣矣。
神上人安在。曰。前願未滿。
又聞為法師矣。悟法師安在。
曰。豈不憶香山寺石像前戲發大願。
若不證無上菩提。
必願為朝貴。昨聞已為武將矣。
當時五僧唯吾得脫。
獨爾為凍餒之士。
齊曰。某四十餘年日唯一食。
身擁一褐。此福不全修乃爾也。
僧曰。過由師子座上廣說異端。
使學者心生疑惑。
戒珠有缺。禪不兼修。
質傴影曲。報應宜然。
齊曰。為之柰何。僧曰。
今日之事已無計矣。
他生之事庶有警於君也。
乃出一鏡。背面皆瑩徹。
汝欲知貴賤脩短佛法興替等事。
宜一鑑之。齊覺鏡已言曰。
諸事已審。僧收鏡而行。
旋失所在。齊至靈隱遂祝髮為僧。
改名鏡空。大和元年李玫習業在龍門天竺。
空訪之。遂說上事再語玫曰。
我生五十七。尚有九年在世。
我去後佛法其衰乎。
玫訖之不答。乃援筆書於經藏之北垣曰。
不與一沙衰恒沙。
兔而#CB05296;犬而拏。
牛虎相交亡角牙。
寶檀終不滅其華。
此讖唐武帝廢釋教之事。
後果驗也。
other:: 
# 顧況失子哀悼再生
顧況失子哀悼再生 ^244b24

北夢瑣言曰。顧況字退翁。
有一子名非熊。在暮年間其子忽暴亡。
況哀悼不勝。乃吟曰。
老人失愛子。日暮千行血。
老人年七十。不作多年別非熊於冥中聞之。
以情告於冥官。冥官憫之。
遣令再生況家。既生三歲。
乃能言冥中聞父苦吟之事。
後應舉擢第。大為聲名人。
other:: 
# 韋皐前身諸葛武侯
韋皐前身諸葛武侯 ^244c27

唐明皇雜錄云。成都尹韋皐始生一月。
時有一胡僧。見之曰。
別久。得無恙乎。嬰兒若有喜色。
眾問其故。僧曰。此子乃諸葛武侯之後身。
我昔與之交游。今復與之相見也如此。
other:: 
# 梵僧願為王侍中作子
梵僧願為王侍中作子 ^245a5

冥祥記云。南宋侍中王珉時與一梵僧為方外友。
僧每瞻珉風彩不常。
輒語同輩曰。我後世若得與此人作子。
願亦足矣。珉潛聞一日戲之曰。
法師才高行峻。他日還與誰為子耶。
僧頷而不答。後日忽病亡。
珉妻歲餘生一子。
始能言。便解外國語。
至於絕國奇貨。莫不識之。
珉既審其前身。因小字之曰阿練。
後遂為大名之人。
other:: 
# 僧玄高託生趙氏
僧玄高託生趙氏 ^245a10

法苑珠林云。唐貞觀末。
相州滏陽縣智力寺僧玄高。
俗馬氏。臨死日顧謂母曰。
兒子於趙家有宿緣。
此去當為其子也。
母弗信。乃以墨點于左肘。
既終。趙妻忽夢。此僧來曰。
某當與孃為息也。
從而有娠。既產。果有墨點在肘。
三歲無人導引能自往馬家去乃言。
此我舊舍也。
other:: 
# 王鄂前身柏堂寺童子
王鄂前身柏堂寺童子 ^245a19

太平廣記云。唐王鄂尚書鄑之弟也。
西京亂離鄑。挈家入蜀。
#CB00403;嘉陵江。
至利州柏堂寺前。
鄂年七歲忽曰。我曾有經一卷。
藏此寺石龕中。父母異之。
因令人隨訪。果獲之。
至於所用木櫛猶存。
寺僧曰。此我童子也。
問其所夭之年。正鄂所生之歲。
其前生父母尚在。
厥後為官至令錄。
other:: 
# 裴相國為于闐國王子
裴相國為于闐國王子 ^245a27

北夢瑣言曰。唐丞相裴休留心釋宗。
精於禪教。圭峰密公凡所著述。
裴悉製序。常著毳衲。
於歌妓院持鉢乞食。
自言。不為俗情所染。
可以說法度人。每發願。
世世為國王。弘護佛法。
後于闐國王生一太子。
手紋有裴休二字。
聞于中朝。裴之子通書欲奉迎。
不允乃止。
other:: 
# 衲僧願為崔氏作子
衲僧願為崔氏作子 ^245b6

玉堂閑話曰。昔有一僧。
常游崔慎之門。崔每以無子告之。
僧曰。但請夫人盛裝游長安大寺院。
見有老僧處。彼若不顧。
更之他所。若有顧盻。
宜厚結之。俾動其心。
則後身任運為公之子也。
崔與妻信其言。初至二三處。
皆不之顧。後至一院見一老僧近六旬。
相接勤篤。崔乃厚施。
自是供給不絕。老僧感承自揣無以為報。
發願。後世為其作子。
不數年間僧亡。崔妻產一子。
其手有衲僧二字。
因小字衲僧。亦曰緇郎。
other:: 
# 岐王得愛敬寺僧為子
岐王得愛敬寺僧為子 ^245b13

廣異志曰。唐開元中。
岐王範以無子。求道士葉靜能奏天曹。
報云。範分當無子。
靜能又牒送天曹。
天曹不得已。遣二使者。
取愛敬寺僧為之子。
二使誤至聖善寺。
取某大德。其僧曰。
某平生修兜率天業。
不當為人作子。二使者乃去。
時愛敬寺僧竟以此日亡。
經一年岐王得一子。
方六七歲。恒求往愛敬寺游翫。
王縱之。每見僧如舊識者。
無何長大。乃多好彈射之事。
斯亦逐物則意移也。
other:: 
# 杜鴻漸發願為僧
杜鴻漸發願為僧 ^245b24

湘山野錄云。唐相杜鴻漸初撫巴蜀。
至益州見白雲山無住禪師。
得佛法大意。自是棲心禪悅。
有詩曰。長願棲禪理。
安能揖化源。晚年入相。
以疾辭退。垂終顧命諸子曰。
當為吾沐浴剃除須髮。
加以僧加梨衣。用火焚軀。
此吾願也。切不可違。
other:: 
# 石延年墮鬼仙
石延年墮鬼仙 ^245c5

湘山野錄云。宰相石延年字曼卿。
性懆磊落豪於詩酒。
明道中病而薨。平日與張生為友愛。
既而數日張忽夢。
曼卿騎一青驢到家曰。
我已作鬼仙。得來召君同往也。
張以母老固辭。曼卿怒而去。
乃言曰。今當命補之同行矣。
不日之間補之果卒。
補之即范諷字也。
事見儀興石刻。
other:: 
# 尹道士為李宗固子
尹道士為李宗固子 ^245c12

駕部員外郎李宗固守漢州。
時有道士尹可元。
精練善畫。以遺火得罪當死。
李緩其獄。會赦獲免。
可元時年八十一。
自誓後世為李公子以報其德。
洎可元死經二十餘年。
李之兒婦夢可元入房。
後果生子。乳名蜀孫。
幼而善畫。喜讀莊老。
仍復為道士。名曰妙應。
事母以孝。其寫真妙絕。
一時東坡甞作長篇紀其事。
其略曰。千年鼻祖守關門。
一念還為李耳孫。
香火舊緣何日盡。
丹青餘習至今存。
other:: 
# 蔡元度子悟前身
蔡元度子悟前身 ^245c20

朱或可談紀。蔡元度子乃悟前身是潤州丹陽王家兒子。
訪之果然妻子尚在。
來見與語。敘舊宛合。
至八九歲。漸熟世境。
旋忘前事。
other:: 
# 李氏女知前世為男子
李氏女知前世為男子 ^246a1

可談云。雍丘李三禮有女子。
名小師。年數歲乃曰。
我前身是黃陂典吏雷澤兒子。
名曰亭甫。年十七歲因患足瘡而死有今世也。
時雍丘牛商多在黃陂尋問。
宛爾符契。他日雷澤往見小師。
一見便呼為父。政和八年小師來黃陂。
抱其舊母號泣不已。
又數與邑人說其平昔之事皆驗。
other:: 
# 嶽陽王前身許玄度
嶽陽王前身許玄度 ^246a5

傳燈注文。越州沙門曇彥。
與檀越許詢字玄度同造二塔。
彥有神異。天降相輪。
塔未就。玄度遽亡。
彥壽一百二十餘歲。
待玄度再來。時岳陽王來撫越州。
彥預告曰。許玄度來。
弟子謂。師老耄而言。
岳陽王曾受志公密示。
纔到便入寺尋訪於彥。
彥遙見便稱許玄度來。
王曰。弟子簫登何爾稱之。
彥曰。未達宿命。焉知是事。
彥即以三昧力加被於王。
忽悟前身與彥同造二塔。
由是塔事再加興振。
other:: 
# 海印禪師託生朱防禦
海印禪師託生朱防禦 ^246a13

武庫云。海印信和尚嗣。
瑯琊桂府人也。住蘇州定慧寺。
年八十餘。平日受朱防禦家供養。
屢到其宅。一日朱問曰。
和尚後世能來弟子家中託生得否。
師微笑諾之。及歸寺即不快。
數日而化。其遷化日。
朱室生一女子。不勝悲嘆。
時圓照本禪師住瑞光。
聞其事往訪之。方出月抱。
出一見便笑。圓照喚云。
海印爾錯了也。女子哭數聲死去。
other:: 
# 宣禪師通郭祥正書求生
宣禪師通郭祥正書求生 ^246a23

武庫云。歸宗宣禪師漢州人瑯琊廣照之嗣。
與郭功甫厚善。忽一日南康守以事臨之。
宣令人馳書與郭功甫。
且祝送書者。莫令縣君見。
功甫時任南昌尉。
書云。某更有六年。
世緣未盡。今日不柰抑逼何。
欲託生君家。望君相照乃化去。
功甫得書。驚喜盈懷。
至中夜。妻夢寐髣髴見宣入臥內。
不覺失聲云。此不是和尚來處。
功甫問其故。妻答所見。
功甫呼燈。以宣書示之。
果有娠。及生即名宣老。
纔周歲記問如昔。
逮三歲。白雲端和尚過其家。
功甫喚出相見。望見便呼師姪。
端云。與和尚相別幾年耶。
宣出指云四年也。
端云。在甚處相別。
宣云。白蓮庄上。端云。
以何為驗。宣云。爺爺媽媽。
明日請和尚齋。忽門外推車過。
端云。門外什麼聲。
宣作推車勢。端云。
過後知何。宣云。平地兩條溝。
及六歲無疾而化。
other:: 
# 陳康伯前身羊毛筆菴主
陳康伯前身羊毛筆菴主 ^246b3

昔閩地有張聖者。
幼時甞牧牛於竹林中。
偶見二道人著碁。
張看之不覺終局。
道人憫張久而飢。
折與苦笋一莖。張食之。
初甜後苦。乃棄其餘。
洎還家子孫已四世矣。
從此不食烟火之物。
而能作頌斷人死生禍福等事。
由此人稱之為張聖者。
後為僧遊方。至興化軍。
時陳康伯未第。往求頌。
但書羊毛筆三字。
康伯不曉其意。繼中秋選將過省。
復詣求頌。仍寫前三字與之。
自此一舉成名。初作尉某處差往漳州漳甫。
驗事手吏具路程。
次日早飯羊毛筆菴。
康伯問其處。吏答。
昔有一道人居此頗有高行。
善繫羊毛筆。每日只賣二十管。
得錢六伯。以養道眾。
餘時杜門而已。後坐亡。
人敬之。以漆飾其身。
尚在。由此得名羊毛筆菴。
康伯至彼。頂拜之餘問道人死之日。
乃康伯生之辰。於此始悟前身是羊毛筆菴主也。
張聖者所寫真不謬矣。
康伯遂題石紀其事。
仍給俸置田。廣菴宇延接方來。
至今不絕。康伯淳熙中官至左丞相。
other:: 
# 王正言問新老奪胎者而生
王正言問新老奪胎者而生 ^246b20

武庫云。王正言為江西漕。
謁雲巖新長老問曰。
二緣和合而生人身。
又聞即死即生。何故有奪胎者。
新曰此事如正言作漕。
隨所至處即居其位。
正言於言下領解。
other:: 
# 魏丞相發願為清淨僧
魏丞相發願為清淨僧 ^246c11

孝廟朝大丞相端明魏文節公#CB01096;晚年奉祠歸于四明小溪。
公為一代勳臣。言行高節。
在朝野平生篤信佛法。
每發誓願。祈來世為一清淨僧。
一日命丹青。寫為僧相。
揭之高堂。常想像之。
時育王佛照光禪師垂訪。
因請為之贊。贊曰。
身從果位中來。位冠百僚之上。
只緣熟處難忘。故現比丘之相。
千載希奇古今榜樣。
拙菴特為證明。留與人間供養。
洎公之薨。乃顧命諸子曰。
吾去已。當為我剃髮著袈裟。
以僧相殮之。諸子不違重命。
且以三衣一鉢奉安棺中。
other:: 
# 旻師為董司戶作女
旻師為董司戶作女 ^246c16

夷堅志曰。僧善旻者長沙人也。
住持洪州觀音院。
已而退居光孝之西堂。
紹興二十三年秋得病。
鄱陽董述為司戶。
攝新建尉。居寺之側。
憐其病。日具粥餌供之。
旻食之。必再三致謝。
光孝主僧祖#CB04636;語之曰。
汝為方外人而受俗人供養。
倦倦有欲報之意。
以某觀之。他日必為董氏子矣。
旻雖感其言。終不能自免。
時董妻注氏方娠。
昱病益篤。以十月一日巳時死。
寺中方撞鐘誦佛。
外人有入者云。司戶妻娩身得女子矣。
時刻恰同。人頗信之矣。
other:: 
# 通紀諸公前身後報
通紀諸公前身後報 ^246c28

李昌齡著樂善集。
最為龜鑑。其間有言。
方朝請政和初為歙縣。
一日病篤。見一道士。
曰。公武后時人也。
時河北大疫死者如林。
公以所藏祕方。揭之通衢。
餌者多愈。上帝嘉汝有活人之功。
錄為上清仙伯。後與侍女宋道華起人間夫婦之念。
遂謫之于世也。晁逈太傅前生是淨居天主。
王待制素前生是玉京黃闕。
西門侍郎楊文公億前身是武夷君。
陳康肅公堯咨前生是南菴菴主。
張文公方平前身是山藏院知藏僧。
曾相國前生是青草堂和尚。
蘇文忠公軾自言。
母夫人初孕時。夢一僧來投宿。
尚記其頎然而眇一目。
蓋陝右戒禪師也。
寇萊公準自言。初生時兩耳垂肩。
各有肉環。七歲方合王文正公。
且自記前身曾為僧。
與房琯事相似。文政為太平宰相二十年。
薨時乃言。願世世常得為一清淨真僧。
味道自樂。不敢更入富貴之鄉。
且遺囑子孫。當為我剃髮著袈裟以殮之。
other:: 
# 張文定公前身為僧書楞伽
張文定公前身為僧書楞伽 ^247a10

楞伽經序曰。蔣之奇過南都謁張公親聞公。
說楞伽因緣。始張公自三司使翰林學士出守滁。
一日入瑯琊僧舍。
見一經函。發而視之。
即楞伽經也。恍然覺其前生之所書筆畫宛然。
其神先受之甚明也。
之奇聞。羊叔子五歲時。
令乳母取所弄金環。
乳母謂之曰。汝初無此物。
祐即自詣隣人李氏東垣。
桑木中探得之。主人驚曰。
此吾亡兒所失之物也。
云何持去。乳母具言之。
知祐之前身為李氏子也。
白樂天始生七日。
姆指之無兩字。雖試百數不差。
九歲諳識聲律。篤於才章。
而樂天固自以為宿習矣。
人之生死去來。於天地之間。
其為草木為籌。不能算之。
然以淪於生死。神識疲耗不能復記。
惟圓明不昧之人有如張公。
以高文大冊再中制等。
登侍從秉釣相出入朝廷。
逾四十年。風烈事業播人耳目。
則其前身甞為大善知識。
無足疑矣。
other:: 
# 王文正公願來世為僧
王文正公願來世為僧 ^247a29

湘山野錄云。王文正公且為宋真廟之良相。
平生勤儉多衣布褐。
補衮之餘尤通內典。
一日因讀高僧傳有遺世絕俗者。
遂表之曰。昔之有道者功業尚不足以累其懷。
況身後之名乎。如亮師之逃西山。
常公之菴大梅。歸宗之昧其跡。
法正之不言名姓。
是諸老皆能踐其所聞者也。
且又自念。淪於仕宦。
恨不早為釋子。忽病革。
召內翰楊大年。囑以後事曰。
且深厭俗塵。志慕釋典。
願未來世得為比丘。
林間晏坐。觀心為樂。
將易簀之時。君為我剃鬚髮服壞色衣。
勿以金帛等置棺內。
用荼毘法。藏骨於先瑩之側。
起一卵塔。以酬宿願。
吾雖已深誡子孫。
恐其循俗。託子叮嚀之。
大年曰。餘事敢不如教。
若剃髮三衣事。此必難遵。
公三公也。若薨背鑾輅。
必有挑被之臨。自當殮贈公衮。
豈可加於僧體乎。
至薨日。大年與諸孤協議。
但以三衣置柩中。
不藏寶貨而已。
other:: 
# 蘇東坡前身五祖戒禪師
蘇東坡前身五祖戒禪師 ^247b18

龍舒淨土文曰。五祖戒禪師乃東坡前身。
應驗非一。以前世修行故。
今世聰明過人。以其習氣未除。
致今生多緣詩語意外受竄謫。
生此世界多受苦如是。
聞東坡南行唯帶阿彌陀佛一軸。
人問其故。答云。此軾生西方公據也。
若果如是。則東坡今生得計矣。
other:: 
# 黃山谷前身誦蓮經婦人
黃山谷前身誦蓮經婦人 ^247c7

龍舒淨土文曰。聞魯直前世是婦人。
長誦法華經。以誦經功德故。
今世聰敏有官職。
此故隨業隨緣來者也。
若生西方。豈但如是而已哉。
other:: 
# 王狀元前身萬年嚴首座
王狀元前身萬年嚴首座 ^247c14

永嘉王十朋狀元前身即萬年山嚴首座。
嚴曾手寫石橋一碑而現在。
狀元一日游山。次到石橋菴禮方廣。
應真菴僧是夜忽夢嚴首座到山。
夢覺思惟。嚴公圓寂已久。
何緣到此。侵晨乃狀元王公至。
首僧言其夢。王亦自說平生多夢入此中。
信知不謬。因賦二詩以見意。
路隔仙凡意可通。
石橋容我□長虹。
橋旁方廣神游久。
不在登臨杖屨中。
石橋未到先已到。
入眼端如入夢時。
僧喚我為嚴首座。
先身曾寫此山碑。
other:: 
# 尹舍人隱几而逝
尹舍人隱几而逝 ^247c19

百家詩選曰。尹洙字師魯。
洛陽人也。天聖中登第。
官至起居舍人。直龍圖閣公一日與一佛者談。
自言以靜退為樂。
其人曰。此猶有所係。
不若進退兩忘。公頓若有省。
遺世之日。范文正公訪之。
公隱几而坐。言曰。
己與公別安用復來。
死生常理也。希文豈不達此。
乃相揖而逝。俄傾舉頭曰。
亦無鬼神亦無恐怖。
言已長往。師魯所養至此。
可謂有力矣。
other:: 
# 呂中書病知前路資糧少
呂中書病知前路資糧少 ^248a1

百家詩選曰。呂本中字居仁。
靖康年擢第。歷官及中書舍人。
落職奉祠。公平生緣詩以窮耽禪而病。
清癯之甚若不勝衣者。
所居一室蕭然裕如也。
公每以前路資糧為念。
因賦詩寄劉器之曰。
病知前路資糧少。
老覺平生事業非。
無數青山隔江海。
與誰同往却同歸。
至紹興丙寅夏六日。
公無病忽加趺而逝。
考其修蘊。定知稇載而去矣。
然紀錄家謂。公稇載而去。
余謂。畢竟載歸何處也。
other:: 
# 秦太師留題雁蕩靈峯寺
秦太師留題雁蕩靈峯寺 ^248a10

高廟朝太師秦公檜太夫人未生公之日。
忽夢一僧古貌魁岸登門化緣。
夫人諾之。汝何處僧。
答曰。我自溫州雁峯來。
自省與宅中有緣。
求託一宿也。夫人喜諾之。
繼而乳於公。洎公之長登士路。
一宵偶夢。入巖穴中禪坐。
心甚異之。後因歷官即道台溫。
洎于靈峯即游五百羅漢洞。
顧見巖穴幽奇石壁峭峙晃然如舊物。
遂思太夫人初生之夢。
乃作絕句題于壁。
夢中石室尚依然。
游宦于今二十年。
欲了世緣何日了。
服膺至教但拳拳。
洎公之薨有一才人。
作薦公之疏。有愍海懸百戰之難起石室三昧之定之句。
蓋其事也。文見播芳集。 ^248a20

宗曉粗閱群書。眇觀先哲精修白業欲逃生死者。
誠有其人矣。然而生死難逃。
而竟不能超越者。
亦復不少焉。於是錄其曇諦已下師凡二十餘公。
惟其先世所修有異故。
再出享受種族不同。
且夫居尊爵食厚祿者。
以世間之法言之。
固可健羨。以出世間之法言之。
則猶未免生死流轉之苦。
彼若先世知有西方徑路。
域意進功。則一念託生彼國。
便得不退。與夫再入胞胎者。
豈不大相遼遠乎。
唯除悲願度生生死不能為累者耳。
若夫未了生死來享富貴。
其不為五欲所動者幾何人哉。
縱復發願為清淨僧。
亦未必果如其願。
其間雖有坐脫立亡之者。
又未必託生勝處。
豈非欲脫生死而返入生死乎。
嗚呼生死海深波濤甚急。
凡造修者快須著鞭無致顛蹶。
如或不然。究觀群賢出沒之際。
可不鑒其覆轍哉。
other:: 
# 修淨業人如得安下處
修淨業人如得安下處 ^248b4

龍舒曰。譬如人入大城中。
必先覓安下處。却出幹事。
抵暮昏黑。則有投宿之地。
先覓安下處者修淨土之謂也。
抵暮昏黑者大限到來之謂也。
有投宿之地者生蓮華中不落惡趣之謂也。
又如春月遠行。先須備雨具。
驟雨忽來。則無淋漓之患。
先備雨具者修淨土之謂也。
驟雨忽來者大命將盡之謂也。
無淋漓之患者不至沈淪惡趣受苦之謂也。
且先覓安下處者不害其幹事。
先備雨具者不害其遠行。
是修淨土者皆不妨一切世務。
人何為而不修乎。
other:: 
# 修一切善法迴向西方
修一切善法迴向西方 ^248b22

龍舒曰。供佛齊僧。
造塔建寺。念誦禮懺。
孝養父母。兄友弟恭。
宗族之間無不和睦。
鄉黨隣里恩禮相與。
事君則赤心為國。
為官則仁慈利民。
為長則善以安眾。
為下則勤以事上。
或指教愚迷。或扶助孤弱。
或救人急難。或惠施貧窮。
或造橋砌井。或施食散藥。
或減己奉養以利人。
或臨財饒人以自省。
或教人為善。善或護善止惡。
但隨所作世出世間一切善事。
不拘小大多少。止以一錢與人。
或以一水止渴。至於毫芒之善。
並須起念云。願此善緣迴向西方。
念心不斷。必生上品也。
other:: 
# 一念在淨土必定得生
一念在淨土必定得生 ^248c5

龍舒曰。大醫王能治一切病。
不能治命盡之人。
佛能度一切眾生。
不能度一切不信之人。
以不信此命盡者可謂極矣。
蓋信者一念也。若人在生時。
心念要去。身則隨去。
心念欲住。身則隨住。
是身常隨念也。亦有念欲去而身被牽繫者。
至人死時。唯一念而已。
是以一念在淨土蓮華中。
則必定託生。況佛菩薩以大誓願而招引乎。
other:: 
# 念佛人七寶池生蓮華
念佛人七寶池生蓮華 ^248c17

龍舒曰。或者疑之云。
此間念佛。西方七寶池中如何便生蓮華一朵。
余告云。此不難知也。
譬如大明鏡。凡有物來。
便現其影。鏡何甞有心哉。
以其明而自然耳。
彌陀佛國清淨明潔。
照見十方世界。猶如明鏡睹其面像。
是故此間念佛。西方七寶池中自然生蓮華一朵。
待伊託生。無足疑也。
other:: 
# 勸父母念佛為出世間之孝
勸父母念佛為出世間之孝 ^248c26

龍舒曰。長蘆賾禪師作勸孝文百二十篇。
前百篇論奉養甘旨為世間之孝。
後二十篇勸父母修淨土為出世間之孝。
蓋世間之孝一世而止。
出世之孝無時能盡。
能使父母生淨土。
莫大之孝也。父母現在而不以此勸勉。
他日徒傷其心。徒為厚禮。
亦何益乎。觀經前後兩說孝養父母為淨業。
即此意也。
other:: 
# 孝養父母唯在命終助往
孝養父母唯在命終助往 ^249a5

勸孝文曰。父母信知念佛蓮華種植時也。
一心念佛蓮華出水時也。
念佛功成華開見佛時也。
孝子察其往生時至。
預以父母平生眾善聚為一疏。
時時讀之。令生歡喜。
又請父母坐臥向西不忘淨土。
設彌陀像。然香鳴磬。
念佛不絕。捨報之時更須用意無以哀哭失其正念。
父母得生淨土受諸快樂。
豈不嘉哉。平生孝養正在此時。
寄語孝子順孫。無忘此事。
other:: 
# 修淨業人不得託事延緩
修淨業人不得託事延緩 ^249a13

寂室曰。世人修行淨業。
勿得言我今忙迫且待閑暇。
我今貧乏且待富足。
我今少壯且待老時。
若己分定常忙。分定貧乏。
分定夭折。即於淨業無緣修習。
忽爾喪亡。雖悔何及。
是故奉勸諸人。即今安健。
努力修之。
other:: 
# 世人但將養此身不思後報
世人但將養此身不思後報 ^249a22

寂室曰。世人但知生時將養此身營求資給。
而不思捨此身已神識不滅。
若無善因則淪墜苦塗。
何為生時愛惜此身。
死後其心亦是汝者。
而不思救度何也。
又世人專為妻子男女奴婢眷屬。
廣營衣食。無有少怠。
而不思命終之時妻子男女等雖愛徹骨髓。
不能相救。唯當獨往。
今勸世人。不當以養生故而忘畏死。
不當以為他故而忘自為。
other:: 
# 修此淨行功在純熟
修此淨行功在純熟 ^249a28

龍舒曰。孟子謂。夫仁者亦在乎熟之而已。
故君子無終食之間違仁。
造次必於是。顛沛必於是。
是欲其熟也。則無往而不為仁矣。
修淨土者亦然。故起居飲食見聞動意皆在淨土。
則身雖居五濁。其心已在彼土矣。
other:: 
# 龍門蓮社詩
龍門蓮社詩〔并序〕 ^249b8

富陽龍門有居士孫公如珪。
子名應辰。猶子名應祥。
俱習儒業。方圖折桂以榮其親。
復能觀父之志。兼修淨業。
真得道並行而不相悖之理。
且恥獨善其身。遂師同輩逾三十人共為之。
其勸發之言有曰。
三界無安猶如火宅。
九蓮超往自有法門。
又曰。莫待老來方學道。
要知忙裏好偷閑。
余一見喜甚。遂述古風以贊其美云。
開禧改元重午東陽吳克己書。
　　卓哉西聖釋迦文　口輪垂範億代遵
　　開顯一化無餘蘊　復譚樂土拔沈淪
　　馬鳴龍樹皆讚述　首傳震旦得遺民
　　自是搢紳多響慕　豈特緇侶蒙陶鈞
　　河東先生具正見　發揮此道尤諄諄
　　景迃曾見立與照　有文炳然名略因
　　縱陷異宗亦牽復　楊公陳公即其倫
　　每嗟先哲不可作　悠悠誰與繼芳塵
　　龍門忽逢孫氏子　肯約同輩並為仁
　　短疏一讀起遐想　如見廬阜山中人
　　乃知儒俊最易曉　撥撥便轉陶家輪
　　更把一乘扶壯志　鵬搏九萬誰能馴 ^249b14

馬鳴龍樹乃付法藏傳中第十二十四祖師。
皆造論讚揚淨土。
廬山十八賢劉遺民為上首。
河東先生即柳子厚。
有無姓和尚碑龍興淨土院記東海若文。
景迃者迺晁待制曾見延慶立法師靈芝照律師。
作淨土略因。楊無為陳了翁皆晚年留心淨土。
楊有十疑論序直指淨土決疑集序。
陳作延慶淨土院記等。
並見于樂邦文類。
樂邦遺稿卷下〔終〕
 ^249c5
