
pin:: 
## 2
大方廣佛華嚴經隨疏演義鈔卷第四十二
author:: 唐清涼山大華嚴寺沙門澄觀述
第七菩薩。疏「二緣生無作觀」下，疏文有二：
先總科，謂前偈上半無作、下半緣成，後偈上半緣成、
下半即無作；二「今初」下，正釋初偈。
於中，先解上半，自有四重：一破外道、二破小乘、
三遣法相、四約無相宗說。
今初。「非自性等作」者，即明非自作也。
外道宗計之盛，不出數論、勝論。
數論計自性能作，自性即冥諦能作，而我非能作者，但是知者。
而疏言等，即等於我。
我為能作者，即勝論師。
次言「亦非梵天等他作」者，且等取案荼自在梵天。
案荼，即案荼論師所計，第一疏已明。
自在，即塗灰外道所計。
合上為共作，離上為無因，故但舉自作，四句已備。
疏「但以虛妄無業報故」者，即總破四句，四句之計皆無業報。
言「廣如三論破」者，不欲繁文，指廣有原。
然三論皆破，《百論》廣破二宗。
今取順非四句作苦，且依《十二門論》。
釋云：然自性一計，第一疏抄已廣破竟。
衛世計我為自，今當更釋。
即觀作者門第十偈云「自作及他作，共作無因作，
如是不可得，是則無有苦。」
長行以因緣門釋，則通小乘大乘等。
次約破外道說，先總敘。
云如經說：有裸形迦葉，問佛：「苦自作耶？」
佛默然不答。「世尊！
若爾，苦不自作者，是他作耶？」
佛亦不答。「世尊！若爾，苦自作他作耶？」
佛亦不答。「世尊！若爾者，苦無因無緣作耶？」
佛亦不答。釋曰：下論破有二意，一約性空，
結云「如是四問佛皆不答。」
當知苦則是空。問曰：佛說是經，不說苦空，隨可度眾生作是說。
是裸形迦葉，謂人是苦因。
有我者說：好醜皆神所作，神常清淨無有苦惱。
所知所解悉皆是神作。
好醜苦樂還受種種身。
以是邪見故，問佛苦自作耶。
是故佛不答。苦實非是我作。
若我是苦因，因我生苦，我即無常。
何以故？若法是因，及從因生法，皆亦無常。
若我無常，則罪福果報皆悉斷滅，修梵行福報是亦應空。
若我是苦因，則無解脫。
何以故？我若作苦離苦，無我能作苦者，以無身故。
若無身而能作苦者，得解脫者亦應是苦，如是則無解脫。
而實有解脫，是故苦自作不然。
釋曰：此破我為自作。
故疏云自性等，等於我故。
次破他作論云：他作苦亦不然。
離苦何有人而能作苦與他？
復次若他作苦者，則為是自在天作。
如此邪見問，故佛亦不答。
而實不從自在天作。
何以故？性相違故。
如牛子還生牛，若萬物從自在天生，皆應似自在天，是其子故。
復次若自在天作眾生者，不應以苦與子，是故不應言自在天作。
問曰：眾生從自在天生，苦樂亦自在天生，
以不識樂因，故與其苦。
答曰：若眾生是自在天子者，唯應以樂遮苦，
不應與苦，亦應但供養自在天則滅苦得樂。
而實不爾，但自行苦樂因緣而自受報，非自在天作。
復次彼若自在者，不復有所須。
有所須自作，不名自在。
若無所須，何用變化作萬物如小兒戲？
復次若自在作眾生者，誰復作自在？
若自在自作則不然，如物不能自作。
若更有作者，不名自在。
下廣有破，具如彼論。
乃至云：若自在作苦樂等事，而自成壞世間法等。
又自在亦從他作則無窮，無窮則無因，故非自在。
次破共作有上二過，故假因和合，故非無因。
四皆邪見，故佛不答。
破梵天等，例同自在，約人雖異，他作義同。
然此方妄計，亦自西天相傳之說。
案《三王曆》云「天地渾沌，盤古生其中。
一日九變，神於天、聖於地，主於天地。
天日高一丈，地日厚一丈，盤古亦長一丈。
如此萬八千年，然後天地開闢。
盤古龍身人首，首極東西、足極東西，左手極南、
右手極北，開目成晝、合目成夜，呼為暑、
吸為寒，吹氣成風雲、叱聲為雷霆。
盤古死，頭為甲、喉為乙、肩為丙、心為丁、
膽為戊、脾為己、脅為庚、肺為辛、腎為壬、足為癸。
目為日月、髭為星辰、眉為斗樞，九竅為九州，
乳為崑崙、膝為南嶽、股為太山，尻為魚鼈、
手為飛鳥、爪為龜龍，骨為金銀、髮為草木，
毫毛為鳧鴨，齒為玉石，汗為雨水，大腸為江海、
小腸為淮泗、膀胱為百川、面輪為洞庭。」
韋昭同記曰「世俗相傳為盤古一日七十化，
覆為天、偃為地，八萬歲乃死。
然盤古事跡近為虛妄，既無史籍難可依憑。
但是古來相傳虛妄耳。」
斷曰：誠如所言。亦依稀西域梵天、韋紐等。
今既破邪，敘之無失。
疏「三約因緣相待」者，十地在下。
《對法》云「自種有故不從他，待眾緣故非自作，
無作用故不共生，有功能故非無因。」
斯則以因為自、以緣為他。
假因遣緣、假緣遣因、假無用以遣共、假有功以遣無因，十地更廣。
疏「四約以因望果」者，初標也，即約無相宗說。
「中論云」下，二引論正釋，即〈破苦品〉。
初引一偈，即初總標，偈明四句不作。
三「此自他言」下，疏釋初以果為自。
引論果法不能自作己體，即青目釋〈因緣品〉中不自生義。
其以因為自、以緣為他，雖同《雜集》，《雜集》
即因緣相奪，此即當句以辨緣生無果對待，
正釋偈中「於果則不然」也。
然疏取意釋初二句。
若論偈中各一偈破，破初自作云「苦若自作者，則不從緣生。
因有此陰故，而有彼陰生。」
釋曰：上半縱其自作不從緣，下半示其因緣明非自作。
次破他作云：若謂此五陰異彼五陰者，如是則應言從他而作苦。
釋曰：此但反顯不他作。
以今此陰必不異後，故不他作。
必若令異，因則異果，因同非因。
自作他作俱不從緣，如何得果以待於因？
故不可也。疏「離既不成」下，疏生起第三四句。
後引論正釋，釋不共句。
但躡前縱破，舉況釋第四句，故上論云
「有因尚不成，無因何得成？」
疏「下半二意」者，即經「而其得有成，亦復得有壞。」
前意則上半性空不礙下半緣成，即事理無礙義。
後意由上性空成於下半，即以有空義故一切法得成，則是事理相成門。
疏「又非但說於苦」下，即《中論》結例之言。
「成壞之言顯兼器界」者，《中論》正約正報，今經意在雙含耳。
疏「故淨名云」下，引證，即〈不二法門品〉第十二
「那羅延菩薩曰：『世間出世間為二，世間性空即是出世間，
而於其中不入不出、不溢不散，是為入不二法門』」是也。
又《思益》第一云「五陰是世間，世間所依止。
依止於五陰，不脫於世間。
菩薩有智慧，知世間實性，所謂五陰如，世間法不染。」
又云「五陰無自性，即是世間性。
若人不知是，常住於世間。
若見知五陰，無生亦無死。
是人行世間，而不依世間。
凡夫不知法，於世起諍訟，是實是不實，但是二相中。
我常不與世，起於諍訟事，世間之實相，悉已了知故。」
與此大同。疏「則顯前非事滅」者，然滅有二種，
謂理及事，故上出世間亦有二種：一約事出，
謂地前為世間，登地為出世間。
此約事滅，由偈但云「彼滅非世間」，則通二釋，以此文證明非事滅。
二者約相名世，約性為出世。
即今文意是約理滅，合於《淨名》、《思益》等經。
疏「則知本自不生」等者，既言空故不可滅是無滅義，
而結云此是無生義者，以無可滅故，是本自不生。
即法自在菩薩曰：「生滅為二。
法本不生，今則無滅。
得此無生法忍，是為入不二法門」也。
疏「又證無性之理」者，前約應身論無性，此約真身論無性。 ^319c28

第八菩薩。疏「若逆推其本業復有因卒至無住」
者，前偈因業有生即是順明，今明生依於業、
業亦從緣，故云性空已是逆推。
言卒至無住，即《淨名經》意，彼逆推云「身孰為本？
答曰：欲貪為本。又問：欲貪孰為本？
答云：虛妄分別為本。
又問：虛妄分別孰為本？
答曰：顛倒想為本。
又問：顛倒想孰為本？
答曰：無住為本。文殊師利！
從無住本立一切法。」
今經中三並攝在業，眾生即身空寂，無來即無住本。
疏「身若是佛」等者，身謂色相之身，即《金剛經》
云「若以三十二相觀如來者，轉輪聖王即是如來。」
後二句結示，三即如如，四即如如智。
疏「以見佛稱性不疑同體」者，三寶同體，
佛即是法、法即是眾，故經云「清淨如法界」
者，如即稱義。人信法界、難信法佛，故致
「如」言，實則佛身即法界也。
疏「初知離名為法」者，即《思益》第一，已如上引。
第四句云「是菩薩遍行」。 ^321b20

第九菩薩。疏「具分唯識」者，已如上釋，正取真妄合成以為具分。
疏「乍觀此喻似前喻所作」等者，即揀《刊定》。
《刊定》云「前二喻真妄心所作以辨唯識，次二喻真妄心能作以辨唯識。」
今言似者，大種異色似畫師所作，然不離心有彩畫者似能作也。
則麁觀似爾，細尋不然。
「細尋」已下，即顯正義。
疏「然依生滅八識」下，辨二所由，顯法相宗但是心境依持。
「而即如來藏」下，辨具二所以。
於中先總；後「以會緣入實」下別示二相，
即以《起信》真如生滅二門為二義耳。
「存壞不二唯一緣起」，結歸《華嚴》。
會緣入實，壞也。不壞相故，存也。
言「二門無礙唯是一心」者，結歸《起信》。
依一心法立二種門故，須具足二義方名具分唯識。
問：《唯識》第九亦說其所轉依有其二種：
一持種依，謂第八識；二迷悟依，謂即真如。
何以說言然依生滅八識唯有心境依持？
答：彼雖說迷悟依，非即心境依持。
以真如不變，不隨於心變萬境故，但是所迷耳。
後還淨時，非是攝相即真如故，但是所悟耳。
今乃心境依持即是真妄，非有二體，故說一心。
約義不同，分成兩義說二門別。
故論云「然此二門皆各總攝一切法故，以此二門不相離故。」
廣如〈問明品〉及玄談中。
疏「初偈初句總喻一心」者，含真含妄、有能有所。
論云「所言法者，謂眾生心，是心即攝一切世間出世間法，故下合云心如工畫師。」
「次句隨緣熏變成依他」者，《起信論》云「自性清淨心，
因無明風動，有其染心。」
《楞伽經》云「藏識海常住，境界風所動，種種諸識浪，騰躍而轉生。」
亦是不生不滅與生滅和合，非一非異，名阿賴耶識是也。
「次句不了依他故成遍計」者，以經云「虛妄取異相故。」
故《起信》云「一切諸法皆依妄念而有差別。
若離心念，則無一切境界之相。」
「第四句喻依他相盡體即圓成」者，以言大種無差別故。
大種即喻真如，謂心體離念即是如來平等法身，從緣無性即真如矣。
又一二兩句即不染而染，三四兩句即染而不染，故有後偈喻不即離。
疏「大種中無色身所觸故」者，堅濕煖動皆是觸故。
言「色中無大種眼所見故」者，約顯色說，青黃赤白眼之境故。
直就法體，大種是觸，色即是色。
若就根得，謂身及眼。
「又能造無異色」者，然取增勝，地多則黃、
水多則白、火多即赤、風多即青，而堅濕煖動共造於青，亦共造於黃赤及白。
在能造邊同一堅等，及所造邊即有青等，
故云「能造無異畫色差別故」。
疏「喻妄依真」下，合。
先合能所異故。亦應具言真中無妄，聖智境故；
妄中無真，凡所知故。
從「性無差別」下，合上又能造無異等。 ^321c9

疏「假必依實同聚現故」者，諸宗正義，堅等為實，色等為假。
唯成實宗，色香味觸實也，地水火風假也，
以其是數論弟子，後入佛法，尚順本師故。
故《智論》云「精巧有餘而明實未足」。
疏「然大必能造色」下，通妨。
妨云：上非即中。既云大種中無色、色中無大種。
今非離中，何不言大種不離色、色不離大種？
答意可知。上明真妄依持但取心中真如一門對妄染說。
疏「初一亦明心境不即離」者，對上真妄，
故有「亦」言。然後三偈亦似二偈，此偈似前第二偈，
以因不即離之便，故先明之。
後二偈似前初偈，至下當知。
今初。非即離中言相見別者，且順上喻有知無知。
以見分合，心有慮知義；以相分合，畫無慮知故，以器世間即是第八之相分故。
疏「喻離心則無境界相故」者，三世所有皆是一心作故。
疏「要由心變於境」下，解妨。
妨一如前，答意亦爾。
疏「次一偈喻能所變之行相」者，大同前喻
「心如工畫師，分布諸彩色」等。
先明喻中，先釋上三句；「所畫非心」下，釋第四句法合。
言「真妄和合心」者，揀異法相宗心，即《起信》
云「不生不滅與生滅和合，名阿賴耶識」是也。
「恒言遮斷」等，即《唯識論》第八識初能變中第九因果譬喻門。
具云「恒轉如瀑流」。
論先問云：阿賴耶識為斷為常？
答云：非斷非常，以恒轉故。
謂此識無始時來，一類相續常無間斷，
是界趣生體施設本故，性堅持種令不失故。
轉謂此識無始時來念念生滅，前後變異因滅果生，
非常一故可為轉識，熏成種故恒言遮斷。
轉表非常猶如瀑流，因果法爾如瀑流水，
非斷非常相續長時，有所漂溺。
此識亦爾，從無始來生滅相續，非常非斷，漂溺有情令不出離是也。
疏「含一切種」者，即第三因相門。
故彼偈云「一切種相甚深細」，即含二門。
彼偈云「不可知執受處了」，其了一字即第五行相門，其執受處即第四所緣行相門。
其不可知，即能所緣行相之內差別之義。
論先問云：此識行相所緣云何〔即合問也〕？
謂不可知執受處了。
了謂了別，為行相故。
處謂處所，即器世間，是諸有情所依處故。
執受有二，謂諸種子及有根身。
次論云「不可知者，謂此行相極微細故，
難可了知〔此明見分〕。
或此所緣內執受境亦微細故，外器世間量難測故，名不可知。
故經偈云『阿陀那識甚深細，一切種子如瀑流。
我於凡愚不開演，恐彼分別執為我』」是也。
疏「次句頓現萬境」者，亦即彼果相門云異熟。
論云「此是能引諸界趣生善不善業異熟果故，
即通辨此識能變之義，此是第一能變頓現萬境故。」
《楞伽》云「譬如明鏡頓現萬像，現識處現亦復如是。」
疏「下句喻所變境離心無體」者，以無體故無可相知。
故〈問明品〉云「諸法無作用，亦無有體性，
是故彼一切，各各不相知。」
「又常不住」下，上約法相常不住言，是剎那生滅。
今明不者，即是無義。
常不住者，即常無住。
無住即實相異名，故從無住本立一切法。
斯法性宗，真心隨緣成萬有故，深廣難思。
前之經偈亦可證此。
疏「能畫之心念念生滅自不相知」者，心雖慮知，
今取生滅不住，故不能知。
以前念已滅、後念未生。
未生無體，能知前念。
前念已滅，復無可知。
前念亦不知後，前念已滅無有能知，後念未生亦無所知。
能知之心既不自知，安能知所？
疏「雙喻心境」下，合文，可知。
然釋此偈，總有四意：一明性空。
以性空故不能知自心，以性空故不能知畫，由心故畫。
二「又雖不知」下，明雖性空，不礙緣起。
三「又由不能」下，明由迷真起似，若悟自心不造妄境。
四「又正由」下，即以有空義故，一切法得成耳。
「故云諸法性如是」者，通結四意。
上來喻竟。然《唯識論》第一能變有兩偈半，
而有十門，上隨用已辨，今當具出。
偈云「初阿賴耶識〔即自性門〕，異熟〔二果相門〕
一切種〔三因相門〕，不可知執受處了，常與觸作意受想思相應
〔六相應門〕，唯捨受〔七五受俱門〕，是無覆無記〔八三性門〕。
觸等亦如是〔同上〕。
恒轉如瀑流〔九因果譬喻門〕，阿羅漢位捨〔十斷伏位次門〕。」
上之十門，疏中已有，隨配可知。
前後有此相，當例可知。
疏「第二五偈合」下，疏「心者」，即總相之心也，如前喻中已辨故。
然「第二句諸世間即諸彩色」者，此句有二：
一從能畫，即屬上因；二從「諸世間」之言，即屬於果。
則上半是因能變，下半屬果能變。
故《唯識》云「能變有二：一因能變，謂第八識中等流異熟、
二因習氣〔即種子現行門〕。
此二習氣俱名因能變。」
此總辨也。論云「等流習氣由七識中善惡無記熏令增長，
異熟習氣由六識中有漏善惡熏令增長
〔除第七識及無記者，非異熟因，故前是因緣，此增上緣也〕。
二果能變者，謂前二種習氣力故，有第八識生，
現種種相〔即前二因所生現果，謂有緣法能變現者名果能變。
種種相者，即是第八識相應心所見分等也〕，等流習氣為因緣故。
八識體相差別而生，名等流果，果似因故。
異熟習氣為增上緣，感第八識酬引業力，
恒相續故，故云異熟。
感前六識酬滿業者，從異熟起名異熟生，
不名異熟，有間斷故。
即前異熟及異熟生名異熟果，果異因故。」
釋曰：以五陰無法不造，皆異熟也。
疏「如次喻」等者，黑即地獄，黑黑業報故。
黃即中方，修羅非天亦復非人。
人白者，多善業故。
天白白者，因果俱善故。
九地當廣。疏「則十法界五蘊」者，謂六道四聖。
四聖中，佛在後偈，二乘菩薩攝在種種之中。
既言無法不造，亦不揀二乘菩薩。
更云「等法」者，以今經無法不造，三科萬類皆心造也。
疏「初一舉例以合」下，疏文有二：先橫論、後竪說。
前中五：一正消經文、二會舊譯、三別立理、
四開義門、五總融攝。
今初，總釋經意。次「然心是總相」下，出心佛眾生三之別相。
心是總相者，法界染淨萬類萬法不出一心，
是心即攝一切世間出世間法，故名總相。
餘染淨二緣，各屬二類。
然總說十法界中，六道為染、四聖為淨。
疏「然佛果契心」下，釋其下半。
上有三法，而但說心與佛二法無盡，不言眾生者，謂眾生有盡故。
心即總心，以真為體，本自不盡。
佛果契心，始本無二，同一圓覺，故亦無盡。
迷真起妄，無始有終，不言無盡。
然其佛果契心則佛亦心造，謂四智菩提則淨八識之所造故。
若取根本，即淨第八。
若依真諦三藏，此佛淨識稱為第九，名阿摩羅識。
唐三藏云：「此翻無垢，是第八異熟。
謂成佛時轉第八成無垢識，無別第九。」
若依《密嚴》，文具說之，經云「心有八識，或復有九。」
又下卷云「如來清淨藏，亦名無垢智。」
即同真諦所立，第九以出障故不同異熟，為九有由。
又真諦所翻《決定藏論．九識品》云「第九阿摩羅識」，
三藏釋云：「阿摩羅識有二種：一者所緣，即是真如。
二者本覺，即真如智。
能緣即不空藏，所緣即空如來藏。
若據通論，此二並以真如為體。」
釋曰：此二即《起信》一心二門。
本覺在生滅門，一心即真如故。
故論云「唯是一心，故名真如。」
無論八九，俱異凡識，即淨識所造四智三身等也。
疏「若依舊」下，二會晉譯，則三皆無盡，而二經互闕。
唐闕眾生，晉闕無盡，故有第三別更立理。
疏「應云」下，是第三也。
若取圓足，合如是譯，則三事皆具無差之相，又得顯明。
從「以妄體」下，出妄無盡之由。
「是以如來」下，引例證，此即《涅槃經》意。
天台用之，以善惡二法同以真如而為其性，若斷善性即斷真如。
真不可斷，故云性善不可斷也。
佛性即是真實之性，真實之性即第一義空，如何可斷？
性惡不斷，即妄法本真，故無盡也。
疏「又上三」下，第四別開義門，則却收晉經以為盡理。
謂唐經無盡但得二法，又唯約淨；次言三皆無盡，又遺有盡之義。
今云無差，盡與無盡俱無差也，亦顯染淨本無差矣。
言「心總二義一染二淨」者，淨即自性清淨、
染即本來之染，染淨無二為一心耳。
言「各以初義成順流無差」者，眾生本有染，故隨流背佛。
佛隨其染，豈相違耶？
逆流例此。疏「又三中二義」下，第五染淨融攝，可知。
疏「上約橫」下，第二竪論。
於一人上即有三法，即觀行之人宜用此門。
疏「三一偈有二義」下，言「上半合前二三偈之上半」
者，心不住於身，却是色中無大種；身亦不住心，即大種中無色。
此合第二偈上半也。
若合第三上半，云心不住於身，即彩畫中無心；
身亦不住心，即心中無彩畫。
疏「心即能變」者，心境依持中心也。
「及心體故」者，即真妄依持中真也。
言「身即所變」下，即上境也。
「及性之相」，即前妄也。
疏「下半雙合前兩偈下半不離之義」者，
即就不離大種而有色可得，即作佛事也。
亦前就不離於心有彩畫可得，是作佛事也。
「依心現境」，合前第三偈下半依體起用，
即合前第二偈下半作諸佛事，雙合上二。
「體用不礙」下，釋第四句。
疏「為兼此義不以互無言之而言不住，
譯之妙也」者，美斯經也。
若不合第四偈但合第二三偈，應云心中無有身、
身中無有心，即互無之言也，則不顯於彼心恒不住義。
然不相住與恒不住，義則小異，文則兼之。
若將此不住同前不住者，以心念念滅故不能住身，身念念滅故安能住心？
思之可見。疏「末後一偈」等者，於中三：一略釋經意。
二「然有二」下，開義別釋。
於中有二釋者，一是結歸唯心、二「觀法」下是結歸二門。
三「又一是真如實觀」下，結成觀要。
言「是以暫持能破地獄」者，即《纂靈記》云
「文明元年，洛京人，姓王，名明幹。
既無戒行，曾不修善，因患致死。
見彼二人引至地獄，地獄門前見有一僧云是地藏菩薩，乃教王氏誦一行偈。
其文曰『若人欲了知，三世一切佛，應當如是觀，心造諸如來。』
菩薩既授經偈，謂之曰：『誦得此偈，能排地獄之苦。』
王氏既誦，遂入見閻羅王。
王問此人曰：『有何功德？』
答：『唯受持一四句偈。』
具如上說，王遂放免。
當誦偈時，聲所到處受苦之人皆得解脫。
王氏三日方蘇，憶持此偈向空觀寺僧定法師說之，
參驗偈文，方知是舊《華嚴經》第十二卷，
新經當第十九〈夜摩天宮無量諸菩薩雲集說法品〉
偈，王氏自向空觀寺僧定法師說之也。」 ^322b1

第十菩薩。疏「故梵本第四句云於不思何思」
者，此是《刊定》引梵本證第四句亦為標章，成於晉經所思不可思義。
今疏取其所引，亦成第四句為總結義，謂於不思議之法不應思議。
「以一真心」下，總結難思之相。
文明可知。疏「次四釋不可見」等者，若順晉經，
四皆標章，釋亦分四。
前二則同三一偈釋所聞不可聞，四二偈釋所思不可思。
今不依此。疏「執石為寶」者，《涅槃》春池喻中，
入水求珠，競執草木瓦石，各各自謂得瑠璃寶，
歡喜持出乃知非真，亦自誑也。
又《莊嚴經論》說：有人見雹，謂是瑠璃，收之瓶內，皆悉成水。
後見真瑠璃，亦謂為雹，棄而不取。
世人皆爾，不應取而取、應取而不取也。
疏「又以量無量取則墮斷常」者，此有二意：
謂以量取則墮於斷、以無量取則墮於常；
二者若以常取則墮於斷、若以斷取則墮於常。
故《勝鬘經》云「修一切常者，墮於斷見。
修一切斷者，墮於常見。
如步屈蟲，要因前足得移後足。
修斷常者亦復如是，要因斷常。」
第三住中已廣分別。
疏「今初，非色現色」者，此有三釋：一依體現用，與無邊不同。
二「又色即空」下，事理相即，妙即無邊。
色即是空，已為妙色，色空相即離空有邊。
三「又淨識所現」下，約事事無礙方為妙色，
亦是邊即無邊，無邊乃廣，如初無邊，淨識所現即唯心所現門，
空色相融即法性融通門，此二即事事無礙之因也。
疏「後二偈淨空現色喻」下，疏文有二：一正釋經文。
言「此即見中絕思議」者，以古人將後二偈明所思不可思，
今明不思遍上三段，故指此中身業中不思也。
下指語中不思亦然。
二「問：二喻」下，問答料揀。
於中有二：先問、後答。
問中言上經者，即初偈法說之文。
前經亦有，今只要此亦違諸論，即《瑜伽》、
《唯識》等。疏「古德云」下，第二答。
答中三：一即賢首答、二苑公破、三疏會釋。
今初，自有二意：一二喻意同、二「亦可」下二喻旨別。
二「有云」下，即苑公破師。
於中五：一引教反問；二「若執佛果唯如如」
下，定師所立；三「無漏蘊界」下，以義反質；
四「亦違」下，引文正破；五「此義具如」下，指教證成，成師非正。
於前二中，言「唯有如如」等，即《金光明》亦梁
《攝論》第十三。本論云「自性身者是如來法身」，
釋論云「唯有如如智獨存說名法身」，又云「身以依止為義」。
何法為依止？本論云「於一切法自在依止」，
故釋論云「謂十種自在」。
乃至云「云何此法依止？
法身不離清淨及圓智。
智即如如，如如即智。」
故除實教，蘊界未離斷常之見。
疏「具如智慧莊嚴經說」者，此引本是賢首證成摩尼隨映等喻。
此經亦名度一切諸佛境界智嚴經一卷，在王舍城耆闍崛山頂說。
如來放光，一切菩薩雲集，瞻仰佛。
於山頂法界宮殿上，起大寶蓮華師子之座，無量摩尼寶宮殿等。
於摩尼座中出偈。
上取意引。次文殊師利問：「無生無滅其相云何？」
佛答：「不生不滅即是如來。
文殊師利！譬如大地瑠璃所成，帝釋毘闍延宮殿供具等影現其中。
閻浮提人見瑠璃地諸宮殿影，合掌供養燒香散華，
『願我得生如是宮殿，我當遊戲如帝釋』等。
彼諸眾生不知此地是宮殿影，乃布施持戒修諸功德，為得如是宮殿果報。
文殊師利！如此宮殿本無生滅，以地淨故影現其中。
彼宮殿影亦有亦無，不生不滅。
文殊師利！眾生見佛亦復如是，以其心淨故見佛身，
佛身無為，不生不滅、不起不盡、非色非非色、
不可見非不可見、非世間非非世間、非心非非心。
以眾生心淨見如來身，散華燒香種種供養，
『願我當得如是色身』，布施持戒作諸功德，為得如來微妙身故。
如是文殊師利！如來神力出現世間，令諸眾生得大利益，如影如像隨眾生見。」
次舉如日光無心普照喻，謂先照高山等，隨其所照而有種種。
次云「文殊師利！如大海中有摩尼珠，名滿一切眾生所願。
安置幢上，隨眾生所須，彼摩尼珠無心意識。
如來無心意識亦復如是，不可測量、不可對、
不可得、不可說，除過患、除無明，不實不虛、
非常非不常、非光明非不光明、非世間非不世間」
等，廣歷諸非。結云「文殊師利！
如來清淨住大慈幢，隨眾生所樂，現種種身說種種法。」
釋曰：大意皆以體無生滅不礙生滅，如非色約體、非不色約用等。
次又舉谷響無實喻，次後即有虛空喻云「文殊師利！
如虛空平等無下中上，如來平等亦復如是。
眾生自見有上中下，如來不作下中上意。
何以故？如來法身平等，離心意識，無分別故。
文殊師利，一切諸法悉皆平等。」
乃至云「若得法性則無希望」等。
又云「若眾生著一切法，則起煩惱，不得菩提。」
文殊問云：「云何得菩提？」
佛答：「無根無處。」文殊重徵，佛言：「身見為根，不真實思惟為處。
文殊師利！如來智慧與菩提等，與一切法等，是故無根無處是得菩提。」
又云「文殊師利！如來不動名如如實。
如如實者，不見此岸、不見彼岸，則見一切法。
見一切法稱為如來。
又菩提者，是不破句。
不破句者，即無相句。
無相句者，即如實。」
下即廣釋大意，皆以遮過為不破、顯實為句。
又云「以從本來不生不滅而為真實故。」
又云「菩提者，以行入無行。
以行者緣一切善法，無行者不得一切善法。」
又云「無生無滅者，不起心意識，不思惟分別。
是故我說見十二因緣即是見法，見法者即是見佛。
如是見者名不思議。」
又云「云何行菩薩行？
答：不行不生不滅是行菩薩行」，下亦廣釋。
後校量功德云「假使諸眾生，皆悉生人道，
悉發菩提心，為求一切智。
如是諸菩薩，皆作大施主，以種種供具，供養無數佛。
并及諸菩薩，緣覺與聲聞，乃至入滅度，
各起七寶塔，高至百由旬，種種寶嚴飾。
若人持此經，或說一句偈，出過此功德，無量無有邊。
以此經所說，無相法身故。」
釋曰：上已具略經文。
其瑠璃地喻眾生心，影喻佛身，即色即非色。
摩尼珠喻則同此經。
空無下中上，亦同此經淨空現色。
故賢首意，證唯如如及如如智。
苑公誤引於和尚之引，故略具出。
疏「然上二解」下，第三疏為會釋，意在雙存，二義融即耳。
於中有八：一總會。
二「攝末從本」下，收賢首義。
三「既所現即如」下，收苑公義。
四「然如外無法」下，假以苑公重難。
意云：既如收法更無所遺，何言機感現色無盡？
五「萬法即如」下，為賢首通。
由萬法如，實無所現，故正現時亦唯如矣。
此即疏家立理收賢首也。
六「如色相即有無交徹」者，正融前二。
七「若定執」下，雙彈前執。
八「故今二喻」下，出有無無礙之旨以釋喻文。
言「無即但是無他」者，此借《俱舍論》意以會二喻別理。
以古《俱舍》釋無為云「無為非因果」，唐三藏云：
「無為是能作因，何得言非因？
無為是離繫果，豈得言非果？」
故新譯云「無為無因果」，謂無餘五因、無餘四果，故云無耳。
所以總云非，即非其自體無，即乃是無他故。
非無二言，理則懸隔，今借此言用之。
摩尼現色，喻自受用身，有其根本色，但無青黃等異，青黃等異隨機映生。
虛空以喻法性身，虛空本非色法，豈同摩尼？
上顯二喻別相，即是顯文。
從「此二不二」下，正明融會，即出經意。
故下經云「下但引此文以證後義，以扶法相」
者，不許無色故，有義文顯。
如苑公難中，空色相融以為真身。
亦繫表之談，可以雙摧二執。
疏「故以聲取是行邪道，若離聲取未免斷無」
者，結成上義。上句即《金剛經》意「若以色見我，
以音聲求我，是人行邪道，不能見如來。」
後句即兜率偈讚意，故偈云「色身非是佛，
音聲亦復然，亦不離色聲，見佛神通力。」
天鼓無心，〈出現〉當辨。
疏「若依權教」等者，本影四句即如玄談。
若依此宗，四句皆用知一切法即心自性，故質亦自心。
pin:: 
#  21 十行品

## 1
十行品第二十一 ^324b19

疏「仁王名為十止」者，即上卷伏忍聖胎三十人，
十信、十止、十堅心故，已如上引。
疏「梵網名為長養」者，彼立三賢名，云十發趣
〔十住〕、十長養〔十行〕、十金剛〔十迴向〕。
疏略無助化善根者，十住却有。
經云「亦是汝勝智力」，故云「略無」。
疏「捷辨」等者，七辯之義前文已有，十地更廣。
疏「與法界下，顯難思之相」，疏文有二：先正釋、後融拂。
前中有三：一就法說，別配事理以為深廣。
二「又超」下，對人以顯。
三「又即理之事」下，事理相融釋，則法界通四法界。
虛空是喻，亦含四義：一事法界。
二「即事之理」下，明理法界。
於中顯非表義名言及顯境名言所及，即不思議也。
三「況二交徹」，即事理無礙法界。
四「能令一行」下，明事事無礙法界。
仍上而起，要由事即是理，方得以理融事，故有事事無礙。
下引證，可知。第三事理無礙。
亦應言虛空不礙於色、色不礙空故。
四事事無礙。如空入在一毛孔，即攝無邊法界空故。
疏「又若唯遮者」下，第二融拂，恐滯絕思議故。
絕但是遮絕心言故，融者即言無言故，
故云「於中思議不可盡」，即用第八真如相迴向偈文，
云「菩薩住是不思議，於中思議不可盡。
入是不可思議處，思與非思俱寂滅。」
上即前半意。從「遮融無二」下，即後半意也。
疏「不可思議即真實行」者，例後十地六決定中有真實善決定。
彼經云「不可見」，今以不思議當之。
言「無觀相行」者，彼云無雜，無帶相之雜故。
今經地前猶帶如相，故無無雜之言。
疏「故無大行」者，大行合云遍一切佛剎，普能救護一切眾生。
今無此言。疏「本業云始入」等者，經此前總明從住入行，
云從灌頂進入五陰法性空，亦行八萬四千波羅蜜，故名十行。
疏「彼云得實法忍」者，經具云「於實法得法忍，心無我我所。」
疏「瑜伽菩薩地六度各有九門」者，即三十九為首，
〈明法品〉已略引之，今更具引。
疏但通釋六度九門之相，其列名即論。
謂字已下，即是疏釋；今先具出布施九門。
論「嗢柁南曰：自性一切難行，一切門善士，
一切種遂求，二世樂清淨。
一自性者，謂諸菩薩乃至身財無所顧惜，
能施一切所應施物，無貪俱生思。
及因此所發，能施一切施物。
身語二業安住律儀。
阿笈摩見定有果，見隨所求，即以此物而行惠施。
當知是名菩薩自性施。
二一切施，略有二法，謂內物、外物。
又一切施物，謂財、法、無畏。
三難行施有三，謂一財物尠少而自貧苦施、
二可愛惜物甚深愛著物施、三艱辛所獲財物施。
四一切門有四：一自財物、二勸他得物、
三施父母妻子奴婢作使等、四施與諸來求者。
五善士施有五：一淨信施、二恭敬施、三自手施、
四應時施、五不惱亂他施。
六一切種，有六有七，故有十三。
言六者，一無依施、二廣大施、三歡喜施、
四數數施、五因器施、六非因器施。
言有七者，一一切物施、二一切處施、三一切時施、
四無罪施、五有情物施、六方土物施、七財穀物施。
七遂求施有八相，謂一匱乏飲食施以飲食、
二匱乏車乘施以車乘、三衣服、四嚴具、
五資生什物、六種種塗飾香鬘、七舍宅、
八光明，皆如初二句。
八此世他世樂施有九，謂財、無畏、法各有三故。
財有三者，謂一清淨如法物、二調伏慳悋垢、
三調伏藏積垢，二即捨財物執著，三即捨受用執著。
無畏三者，一濟拔師子虎狼鬼魅等畏、
二王賊等畏、三水火等畏。
法施三者，一無倒說法、二稱理說法、三勸修學處。
九清淨施有十：一不留滯施、二不執取施、
三不積聚施、四不高舉施、五無所依施、
六不退轉施、七不下劣施、八無向背施、
九不望報施、十不希異熟施。」
餘廣如彼論。然九門自性皆一，一切皆二皆三，
難行皆三，一切門皆四，善士皆五，一切種或六或七共有十三，
遂求皆八，二世樂皆九，清淨皆十，而相隨度異。
然下文中，九門之內或多或少不必俱全，
若一一配乃成繁碎，隨顯配之知法包含。
疏「今初含攝前四」等者，即示此經包含之相，下別配之。
一者施主，即九門中初一也。
《雜集》第八云「云何施圓滿？
謂數數施故、無偏黨施故、隨其所願圓滿施故。
依此義故，經作是說『為大施主者，此顯數數施，及由慣習成性數數能故。』」
疏「一若內若外」，即九門一切施中前二義也。
「二若難若易」，即難行。
「三財法無畏」，即一切施中後義。
四攝第四一切門、第六一切種。
五即遂求，故攝五門。
疏「文有五句以攝十義」者，但觀前列具知次第。
疏「先現行財施」等者，即九門中一切施中之三相也。
前六度章雖皆略示，今更依《攝論》釋之。
本論云「施三品者，一法施、二財施、三無畏施。」
無性釋云「言法施者，謂無染心如實宣說契經等法。
言財施者，謂無染心施資生具。
無畏施者，謂心無損害，濟拔驚怖。」
釋曰：此第一番自施行相。
論云「又法施者，為欲資益他諸善根。
財施者，為欲資益他身。
無畏施者，為欲資益他心。」
釋曰：此第二番明施所為。
天親同此。論又云「以是因緣，故說三施。」
梁《攝論》云「法施利益他心，財施資益他身，無畏施通益他身心。
復次由財施故，有向惡者悉令歸善。
由無畏施，攝彼令成眷屬。
由法施故，生彼善根及成熟解脫。
由具此義，故說三施。」
疏「依無著論有六意樂」者，一方便意樂，謂先作意。
二歡喜意樂，謂見求者深生歡喜，遇於乞者稱意歡喜。
三者恩德意樂，謂遇乞者深心荷恩，由彼令我勝行成故。
四者廣大意樂，謂廣行施，唯期大果故。
五善好意樂，謂令乞者現在豐樂、未來得道故。
六清淨意樂，謂離障離相，成波羅蜜故。
疏中先列名，後隨文釋中方釋其相，故併舉之。
疏「自期大果亦廣大意樂」者，上總釋廣大，
有二義：一謂廣行施、二唯期大果故。
前一切無違，即是初意，今是期大果也。
疏「亦是善好意樂」者，前亦二義：一令乞者現在豐樂、
二未來得道，今是後意。
疏「隨相離相行必同時」者，即總示儀式。
言「如大般若」者，如般若清淨，遍歷八十餘科，
遞為其首，成百餘卷。
如清淨既爾，若以無生為首，亦遍歷諸法無住無依無得無相等，
一一皆然。故賢首云：「若歷事備陳，言過二十萬頌。
今併隨相居于一處，併諸離相居于一處，
猶般若目故，束乃數紙、展則成多。」
疏「我謂主宰諸蘊假者」者，即《唯識》文。
論云「我謂主宰」，彼疏釋云「主如君主，有自在故。
宰如宰輔，能割斷故。」
諸蘊假者者，於諸蘊中假建立故，稱之為我。
《唯識論》云「世間聖教說有我法，但由假立非實有性。」
解曰：假有二義。一無體隨情假，隨自執情名我法故，即外道等計。
二有體強施設假，隨位隨緣假施設故，即聖教所說。
今於二義，準下《智論》及《瑜伽》文，當初義也。 ^326a23

疏「故智論三十五」等者，問曰：如我乃至見者，為是一事？
為各各異？答曰：皆是一我，但以隨事為異。
於五陰中我我所心起，故名為我。
釋曰。次云但是一我下。
即上論文。 ^327c6

疏「瑜伽大同此說」者，論云「於五蘊我我所現前行故。」
即八十三論。 ^327c10

疏「然由迷緣生實性」下，釋其無義。 ^327c11

疏「若別別觀無之所以如十定品第二定」
者，即四十經，菩薩知一切法皆無我故，
是名入無命法、無作法者。
菩薩於一切世間勤修行無諍法故，是名住無我法者。
菩薩如實見一切身皆從緣起故，是名住無眾生法者。
菩薩知一切法生滅皆從緣生故，是名住無補特伽羅法者。
菩薩知諸法本性平等故，是名住無意生法、無摩納婆法者。
釋曰：此即別觀無之所以。 ^327c12

疏「智度論云五陰和合中生故」，名為眾生。
《瑜伽》有二解，今是其一。
言「唯有此法」者，有此有情法，有情即識。
言「無餘」者，無彼識外餘我體也。
二云「又復於彼有愛著故」，彼疏釋云「言於彼者，彼即所愛中八識也。
即是有能愛情，名為有情。」
有情，梵言薩埵，舊云眾生。 ^327c21

疏「三有想者」，可知。
疏。「四命者」，其釋文即《智論》。
論中具云「命根成就，故名壽者命者。」
釋曰：此論雙釋經中壽命二種，以命根體即壽故，
已見〈問明〉。世親釋云「一報命根不斷故。」
論偈云「不斷至命住」，大雲解云：此是根命。
《瑜伽》亦是二法合釋。 ^327c27

疏「五種種」等，新譯名異生等者，即《大般若》第十三。
前引《智論》，其文小略，具即《大品》，名為眾數。
《智論》云「從我人有陰界等眾數之法，又取我人為陰界入諸法之數故。」
眾多之法，是種種義。
「六補特」等者，即《瑜伽》中名。 ^328a3

疏「七人者有靈於土木之稱」，即關中生公語，
即《智論》意。《瑜伽》名士夫，即十七相中第六。
論云「言養育者，謂增長後有業故，能作一切士夫用故。」
彼疏釋云「言養育者，令滋茂不斷絕義。
業令致果，有士夫用，未來莫窮，故名養育。」
釋曰：彼雙釋士夫、養育，文便故引之。 ^328a8

疏「八摩納婆」，此云儒童，即出《智論》。
若《瑜伽》云，謂，依止於意，或高或下。
故彼疏釋云「意高下者，約行以釋。
然行高下皆由於意。
稚年之者高下不定故，以高下而以顯之。」
釋曰：稚年高下者，即少年有學者也。 ^328a14

疏「大般若第三」下，結示本源。
古有章門七門分別：一列名、二釋名、三體性、
四二執、五伏害、六成觀、七問答。
初諸說互望差別，略有三種：一數增減、
二互有無、三變名字。
初增減者，第六迴向但有其八，略無總我及種種耳。
〈十定〉有七，已如上辨，一作者、二命、三我、
四眾生、五補特伽羅、六意生、七摩納婆，
略無受者及種種，而加總我。
《大般若》第四說十七相，一我、二有情、三命者、
四生者、五養者、六士夫、七補特伽羅、八意生、
九儒童、十作者、十一使作者、十二起者、
十三使起者、十四受者、十五使受者、十六知者、十七見者。
第十三中但說十四，闕使作者、起者、使起者、
使受者，闕四加異生，異生義當起故。
三使大同，故其第二有無已含在前增減之中。
三變名字，此云眾生，《大般若》中是有情。
此云補伽羅，彼云補特伽羅。
此云人，彼云士夫。
此云摩納婆，《大般若》云儒童。
〈迴向〉云童子。此云有想，《大般若》云生者等。
疏中已對《大般若》辨竟，餘門可略言也。 ^328a19

疏「一外無自共之相狀」者，自相者，謂色質礙相、
受領納相等，各別所屬。
共相者，謂五蘊等同無常苦空無我。
此二皆外相也。二為無為諸法之體。
諸法不出此二。 ^328b10

疏「有去不留空」者，明空有無二，故有即是空。
若去於有，即以去空。
若有去存空，則空有為二故。 ^328b14

疏「剋獲為果」者，此釋果報，有二義：一果通現在、
報唯未來，如修初禪為習因，證得初禪為習果，
故云習因習續於前，習果剋獲於後。
上一重因果。望其當報，總名為因。
生於初禪梵眾等天，方名感報。
故上云酬因為報。
「此則」下，結示。二「又報謂有漏」下，則果之與報俱在未來。 ^328b16

疏「大施大果」等者，此小大等有三：一少物施等為小，多物施為大。
二小心施為小，大心施為大；自利無常等為小利，他觀空等為大。
三近果為小，究竟果為大。
大方廣佛華嚴經隨疏演義鈔卷第四十二
 ^328b22
