
jing:: 根本說一切有部毘奈耶雜事卷第四十
translator:: 三藏法師義淨奉　制譯
第八門第十子攝頌之六五百之餘及七百結集事
爾時迦攝波告鄔波離曰：「世尊於何處制第一學處？」
鄔波離以清徹音答曰：「世尊於婆羅痆斯。」
「此為誰說？」「即五苾芻。」
「其事云何？」「謂齊整著裙不太高不太下，應當學。」
說是語已，諸阿羅漢俱入邊際定，以願力故觀察世間還從定起。
爾時摩訶迦攝波作如是念：「我已結集世尊所說最初學處，
於同梵行無有違逆亦無訶厭，是故當知此毘奈耶是佛所說。」 ^407c29

復告鄔波離：「世尊何處說第二學處？」
時鄔波離以清徹音答曰：「於婆羅痆斯。」
「此為誰說？」「即五苾芻。」
「其事云何？」「謂齊整披三衣，應當學。」
說是語已，諸阿羅漢俱入邊際定，以願力故觀察世間還從定起。
時迦攝波作如是念：「我已結集世尊第二學處。」
廣如上說。 ^408a7

復告鄔波離：「世尊何處說第三學處？」
鄔波離以清徹音答曰：「於羯蘭鐸迦村。」
「此為誰說？」「即羯蘭鐸迦子蘇陣那苾芻。」
「其事云何？」「謂若苾芻受禁戒，於餘苾芻乃至畜生行婬欲者，
得波羅市迦罪，亦不得同住。」
說是語已，諸阿羅漢俱入邊際定，以願力故觀察世間還從定起。
時迦攝波作如是念：「我已結集」廣說如前。 ^408a13

自餘學處，世尊或於王宮聚落，為諸苾芻廣制學處，時鄔波離悉皆具說。
諸阿羅漢既結集已，此名波羅市迦法、
此名僧伽伐尸沙法、此名二不定法、三十捨墮法、
九十波逸底迦法、四波羅底提舍尼法、
眾多學法、七滅諍法，此是初制、此是隨制、
此是定制、此是隨聽；如是出家、如是受近圓，
如是單白、白二、白四羯磨，如是應度、如是不應度、
如是作褒灑陀、如是作安居、如是作隨意及以諸事乃至雜事、
此是尼陀那目得迦等。
既結集毘奈耶已，具壽鄔波離從高座下。 ^408a20

時迦攝波作如是念：「後世之人少智鈍根，依文而解不達深義。
我今宜可自說摩窒里迦，欲使經律義不失故。」
作是念已，便作白二羯磨，白眾令知。
眾既許已，即昇高座告諸苾芻曰：「摩窒里迦我今自說，於所了義皆令明顯。
所謂：四念處、四正勤、四神足、五根、五力、
七菩提分、八聖道分；四無畏、四無礙解、
四沙門果、四法句、無諍、願智及邊際定、
空、無相、無願、雜修諸定、正入現觀及世俗智、
苫摩他、毘鉢舍那、法集、法蘊。
如是總名摩窒里迦。」
說是語已，諸阿羅漢俱入邊際定，次第觀已還從定起，如前廣說。
「是故當知！此是蘇怛羅、此是毘奈耶、此是阿毘達磨，是佛真教。」
如是集已。 ^408b2

時地上藥叉咸發大聲作如是說：「仁等應知！
聖者大迦攝波為上首，與五百阿羅漢，共集如來三藏聖教。
由是因緣天眾增盛阿蘇羅減少。」
居空藥叉聞是說已，亦發大聲徹四大王眾、
三十三天、夜摩、覩史多、樂變化、他化自在、
梵眾、梵輔、大梵、少光、無量光、極光、淨、少淨、
無量淨、遍淨、無雲、福生、廣果、無煩、無熱、
善現、善見天等，須臾之間其聲上徹色究竟天。
此諸天等咸發聲言：「諸天增盛，阿蘇羅減少。」
時五百阿羅漢既結集已，此即名為五百結集。 ^408b16

爾時大迦攝波而說頌曰：
　　「仁等結集法王教，皆為愍念諸群生；
　　所有言說量無邊，今並纂集無遺闕；
　　世間愚癡不能了；為作明燈除眼曀。」 ^408b26

時具壽大迦攝波復作是念：「三藏聖教我已結集，
今以定力，觀察世尊所說教法得久住世，所應作者依如來說並已作了。
如來法王示我正道如教奉行，我已少分報佛慈恩。
誰能盡報如來恩德？
世尊大師所有遺教，利益眾生並皆纂集，
久離大師無復依怙，五蘊臭身荷負勞倦，涅槃時至無宜久留。」
作是念已而說頌曰：
　　「我已結集牟尼教，為令正法得增長；
　　久住利益於世間，饒益眾生離諸惑。
　　無羞恥者已折伏，有慚愧者皆攝受；
　　所作利益事已周，今我宜應趣圓寂。」 ^408c1

時大迦攝波告阿難陀曰：「汝今知不？
世尊言教付囑於我而般涅槃，我今復欲入般涅槃，
轉以教法付囑於汝，當善護持。」
又復告曰：「我滅度後，於王舍城有商主妻當生一子，
其子生時以奢搦迦衣裹身而出，因即名為奢搦迦，
後因入海求諸珍貨安隱迴還，於佛教中遂設佛陀五年大會，
當得出家，所有佛教轉付於彼。」
作是語已，時迦攝波復作是念：「世尊大悲修諸苦行是真善友，
無量功德共所莊嚴，遺身舍利隨所在處，我今皆當恭敬供養而入涅槃。」
作是念已，以神通力往四大制底，謂生處、
成佛處、轉法輪處、涅槃處、并餘舍利塔處至誠供養。
即入龍宮供養佛牙已，騰空即往三十三天欲禮佛牙。
時天帝釋及諸天等，見迦攝波恭敬禮拜，
問言：「何故得來至此？」
尊者報曰：「我欲最後供養世尊所有舍利牙塔。」
時諸天等聞最後言，心生憂惱默然而住。
是時帝釋即持佛牙與迦攝波，尊者受牙置於手掌，瞻視不瞬便安頂上。
復以曼陀羅華及諸蓮華牛頭香末，布於牙上以申供養，
為天帝釋及諸天等略說法已，從須彌頂沒王舍城出。 ^408c13

爾時大迦攝波復作是念：「我先已許欲涅槃時報未生怨王。」
作是念已便詣王宮，告門人曰：「為我通王，
云：『迦攝波今在門首欲見大王。』」
時守門人聞是語已，便入宮中既至王前正屬王睡，
即還却出報迦攝波曰：「聖者！
大王現睡。」尊者報言：「汝宜更去為我覺王。」
守門人曰：「王性暴惡難可侵犯。
我今不敢，恐王瞋責刑戮於我。」
迦攝波告曰：「若如是者，待王覺後為我報知：
『大迦攝波為欲涅槃，來就王門與王取別。』」
作是語已便往雞足山中，於三峯內敷草而坐，
作如是念：「我今宜以世尊所授糞掃納衣用覆於身，令身乃至慈氏下生。
彼薄伽梵以我此身，示諸弟子及諸大眾令生厭離。」
即便入定三峯覆身，猶如密室不壞而住。
復作是念：「若未生怨王來至於此，山即為開。
若王不見我身便嘔熱血而死。」
念已入定捨其壽行。
是時大地六種震動，流星下落諸方赫焰，於虛空中諸天擊鼓。
爾時具壽大迦攝波，踊身空中現諸神變，
或流清水或放火光，遍起密雲降注洪雨。
作是事已，入石室中右脇而臥重壘雙足，入無餘依妙涅槃界。 ^409a6

爾時釋梵諸天咸作是念：「何因緣故大地震動？」
便共觀察乃見迦攝波入於涅槃，即與無量百千萬億天眾，
各持嗢鉢羅華、拘勿頭華、分多利華，及牛頭栴檀沈水香末，
皆詣尊者身所，以種種天華及妙香末，
散其身上而為供養，既供養已三山即合上皆密覆。
時彼諸天既離尊者，生大悲惱作如是語：
「佛般涅槃憂懷未息，如何今者復屬悲哀？
畢鉢羅巖舊住諸天空名而已，所有勝法亦復隨行。
摩揭陀國無復光彩，貧窮眾生福田斷絕，所有善法皆亦銷亡。
如第二佛入般涅槃，頓於今時法山隤壞，
法船傾沒法樹崩摧，法海枯竭魔眾歡喜，
所有正法教化眾生，及利益事悉當隱沒。」
時彼諸天作如是等悲歎語已，禮尊者足欻然不現。 ^409a27

時未生怨王於其睡中作如是夢，見宮中舍棟梁摧折忽然驚覺。
其守門人見王睡覺，便以迦攝所囑之語具奏王知，王聞是語悶絕于地。
時諸輔佐以清冷水灑面乃蘇，往竹林園見阿難陀，
五體投地悲啼號哭作如是言：「我聞尊者大迦攝波入般涅槃。」
時阿難陀即共王去，詣鷄足山，示尊者處。
既至山已，諸大藥叉便開三山，王既見已，
復見諸天以曼陀羅華，及諸蓮華栴檀沈水，種種華香而供養處。
時王即便舉手悲號悶絕投地，猶如大樹斬斷其根，良久方起便欲拾薪。
時阿難陀見是事已，告言：「大王！
何為拾薪？」答言：「欲焚。」
尊者告曰：「勿作是語。
此尊者身以定守持，乃至慈氏菩薩當來下生，
與九十六俱胝聲聞而為隨從來詣於此，取尊者遺身示諸聲聞。
云：『此迦攝波，是釋迦牟尼佛上首弟子，於少欲知足中行杜多行最為第一。
釋迦牟尼所說教法，能為結集建立法眼。』
時諸聲聞當作是念：『過去世中人身卑小佛身廣大。』
時彼世尊便持迦攝波僧伽胝衣，示聲聞眾：『此是釋迦牟尼應正等覺所披僧伽胝服。』
時九十六俱胝聲聞，聞是語已便證阿羅漢果，皆悉勤行杜多少欲知足之行。
是故尊者有此遺身以定力持。
不可焚燎，可於其上造窣覩波。」
時王出後，三山還合蓋覆其身，於上造塔。
王禮阿難陀足，白言：「尊者！
我不見佛入般涅槃，亦復不覩尊者迦攝波滅度。
若聖者涅槃，我當願見。」
尊者便許。 ^409b12

時奢搦迦從大海中安隱來至，安置物已往竹林園。
時阿難陀在香臺門首而作經行，彼既見已禮足言曰：
「我從大海安隱來至，是三寶力，我今願設五年法會供養佛僧。
世尊今者在何方處？」
答言：「子！佛已涅槃。」
時奢搦迦聞悶絕于地，水灑穌息，又問：
「尊者舍利子、大目乾連，及大迦攝波皆在何處？」
答曰：「並已涅槃。」聞極憂慼，即便廣設五年會已，
尊者言：「子！於佛法內四攝行中已作財攝，今者更應作法攝事。」
答言：「大德！今作何事？」
尊者言：「子！汝可於佛教中出家修行。」
答言：「如是應作。」尊者即與出家并授近圓，
羯磨既了遂發誓願：「始從今日乃至盡形，常著奢搦迦衣。」
此苾芻聰明聞持一領便受，其阿難陀親於佛所受持八萬法蘊，
奢搦迦盡皆領受，具足三明洞閑三藏。
時阿難陀與諸苾芻在竹林園，有一苾芻而說頌曰：
　　「若人壽百歲，不見水白鶴；
　　不如一日生，得見水白鶴。」 ^409c11

時阿難陀聞已告彼苾芻曰：「汝所誦者，大師不作是語。
然佛世尊作如是說：
　　「『若人壽百歲，不了於生滅；
　　不如一日生，得了於生滅。』 ^410a1

「汝今應知，世有二人常謗聖教：
　　「『不信性多瞋，雖信顛倒解；
　　妄執於經義，如象溺深泥。
　　彼當自損失，由其無智慧；
　　邪解聽無益，如毒藥應知。
　　是故諸智者，聽已能正行；
　　煩惑漸銷除，當得離繫果。』」 ^410a5

彼聞教已便告其師，師曰：
　　「阿難陀老闇，無力能憶持；
　　出言多忘失，未必可依信。 ^410a12

「汝但依舊如是誦持。」
時尊者阿難陀，覆來聽察，見依謬說，報言：「子！
我已告汝，世尊不作是說。」
時彼苾芻悉以師語白尊者知。
尊者聞已作如是念：「今此苾芻我親教授，
既不用語，知欲如何？
假令尊者舍利子、大目乾連、摩訶迦攝波事亦同此。
彼諸大德並已涅槃，如來慈善根力，能令法眼住世千年。」
乃傷歎曰：
　　「尊宿已過去，新者不齊行；
　　寂慮我一身，猶如殼中鳥。
　　過去親皆散，知識亦隨亡；
　　於諸知識中，無過定中念。
　　所有世間燈，明照除眾闇；
　　能破愚癡惑，此等亦皆無。
　　所化者無邊，能導者但一；
　　如野孤制底，殘林唯一樹。」 ^410a15

時具壽阿難陀告奢搦迦苾芻曰：「尊者大迦攝波，以世尊教付囑於我已般涅槃。
我今轉付於汝，而取滅度，汝可守護，當於末度羅國有牟論荼山可造住處，
於此國中有長者子，世尊已記當為寺主。
又此國內有賣香人名曰笈多，當有一子名鄔波笈多，汝度出家。
世尊記彼，名為無相好佛。
然我涅槃百年之後大作佛事。」
奢搦迦聞是語已白言：「如鄔波馱耶教。」
尊者報言：「汝可善住，我般涅槃，并白王知。」
時阿難陀復作是念：「我若於此般涅槃者，
未生怨王與廣嚴城久相違背，我身舍利必不共分。
若於廣嚴城中取涅槃者，未生怨王亦不得分。
我今宜可於弶伽河流中而取滅度。」
作是念已即便欲往。 ^410b1

時未生怨王，因睡夢見己之傘蓋其竿摧折，王作夢已忽然驚覺。
其守門人見王睡覺，便以阿難陀所囑之語，具白王知。
王聞語已悶絕于地，水灑方穌作如是言：「尊者阿難於其何處而般涅槃？」
時奢搦迦以頌報王：
　　「今此尊者從佛生，隨佛守護於法藏；
　　求證涅槃斷生死，由是已向廣嚴城。」 ^410b14

爾時未生怨王聞此語已，嚴駕四兵往弶伽河邊。
是時廣嚴城舊住諸天，於虛空中告諸人曰：
　　「尊者慶喜世間燈，哀愍群生眾無量；
　　心懷悲感將圓寂，今者來至廣嚴城。」 ^410b22

時廣嚴城栗 #CB01754;毘子，整四兵眾往至河邊。
時未生怨王，禮尊雙足合掌白言：
　　「世尊目若青蓮華，緣盡於斯證真滅；
　　仁今復欲求圓寂，唯願於此為留身。」 ^410b27

時廣嚴城所有人眾，亦復遙禮請為留身。
尊者見已作如是念，說伽他曰：
　　「我今欲為未生怨，栗 #CB01754;毘子情生恨；
　　若在廣嚴留舍利，王城人眾復傷悲。
　　宜可半身與王舍，半身留為廣嚴城；
　　兩處和解不相爭，各得隨情申供養。」 ^410c2

是時尊者將欲涅槃，此之大地六種震動。
時有仙人將門徒五百，乘空而來到尊者所，
合掌白言：「大德！我今願於善說法律，出家近圓成苾芻性。」
是時尊者作如是念：「云何令我弟子今來至此？」
便以通力即於水中絕人行路，纔起念已有五百弟子一時俱至。
尊者即於水中變為洲地四絕人蹤，與五百人出家受具。
正作白時，其五百人得不還果，第三羯磨時，斷諸煩惱證阿羅漢。
由其大仙出家近圓，在日中時復在水中，為此時人喚為日中或名水中。
是時尊者所作已了，禮阿難足作如是語：
「世尊最後度彼善賢先證圓寂，我亦如是前入涅槃，我不欲見鄔波馱耶般涅槃事。」
尊者報言：「子！世尊以教付迦攝波然後涅槃，
大迦攝波轉付於我我今付汝，所有教法當善護持。
世尊記曰：『迦濕彌羅國，床臥之具所須易得，與定相應最為第一。』
佛復記汝：『我涅槃後滿百歲時，有一苾芻名末田地那，令我教法流行此國。』
是故汝今應可於彼宣揚聖化。」
答言：「如是應作。」尊者慶喜即現神變，如水滅火而般涅槃，
遂分半身與未生怨，半與廣嚴城眾。
頌曰：
　　「以利智金剛，解自身令破；
　　半與王城主，半與廣嚴人。」 ^410c8

時廣嚴城得半身已，造窣覩波而興供養，未生怨王於波吒離造塔供養。 ^411a4

爾時尊者日中作如是念：「我親教師囑如是語：『迦濕彌羅國流通佛教。
世尊亦記：「當來之世，有苾芻名曰日中，
於迦濕彌羅國調伏毒龍其名忽弄，流行我教。」』
我今宜可滿大師意。」
即往其國加趺而坐，此國是龍之所守護，
自非擾亂龍難調伏，即便入定令此國地六種震動。
龍見地動便擊雷電，降注洪雨來怖尊者。
是時尊者即入慈定，龍威雖盛苾芻衣角亦不能動。
龍即降雹於尊者上，變成天華繽紛亂墜。
龍加忿怒更下刀斧諸雜器仗，皆悉變成拘物頭華，散其身上。
空中頌曰：
　　「空中下雷雹，變作妙蓮華；
　　假使刀杖臨，悉是諸瓔珞。
　　龍現大威怒，山峰皆墜墮；
　　尊者雪山王，光淨無傾動。」 ^411a5

由慈定力火刀毒藥皆不能害，龍見其事生大希有，
詣尊者所作如是言：「聖者！
今何所須？」答曰：「汝可容我安置之處。」
龍曰：「此事難為。」尊者曰：「世尊令我此處居止，
又云：『迦濕彌羅國房舍臥具所須易求，與定相應最為第一。』」
問曰：「是佛記耶？」答曰：「實爾。」
龍曰：「可須幾地？」答曰：「加趺坐處。」
龍曰：「此即施與。」尊者加趺壓九峪口，龍曰：「尊者可有幾許門徒？」
尊者入定觀知：「有五百阿羅漢來住於此。」
龍曰：「隨意，若一人欠少我當奪地。」
尊者云：「爾。凡於其處若有受者即有施主，我今欲於此處令諸人眾共來居止。」
龍言：「任意。」是時四方人至，尊者即領親自封疆城邑聚落，
既安置已，諸人共來白尊者曰：「我等居人且蒙安隱，活命支濟其事如何？」
尊者即便以神通力，將諸人眾往香醉山，
告諸人曰：「皆可拔取欝金香根。」
時香醉山中有諸大龍，見拔香時悉皆忿怒欲降雷雹，
尊者遂令調伏，具告其事。
龍白言：「尊者！如來教法當住幾時？」
尊者答言：「住世千年。」
龍言：「共立盟要，乃至如來教法住世以來當隨意用。」
尊者曰：「善。」即與諸人各持香根，還迦濕彌羅種植增廣，乃至佛教未滅以來不令虧失。 ^411a21

是時尊者既令四方諸人善安置已，即現種種神通之事，
令諸施主及同梵行者皆得歡喜，猶如火滅入無餘涅槃。
時彼諸人各以牛頭栴檀香木焚葬餘骸，即於其處造窣覩波。
時尊者奢搦迦度鄔波笈多〔此云小護〕
令出家已，遂令佛教廣得流布，告鄔波笈多曰：「汝今應知！
如來大師以其教法，付囑大迦攝波便入涅槃。
時大迦攝波亦以教法，付我鄔波馱耶而入涅槃。
鄔波馱耶以法付我亦入涅槃，我今以法付囑於汝當般涅槃。
汝今宜於聖教，當善護持勿令虧滅。
佛所制者皆應奉行。」
時奢搦迦作是教已，與諸施主及同梵行，
方便說法令歡喜已，即現種種神變之事，
上騰火焰下注清流，入無餘依妙涅槃界。 ^411b14

爾時鄔波笈多以法付囑具壽地底迦
〔此云有媿〕，此既弘通正法教已，轉付具壽黑色
〔梵云訖里瑟拏〕，次復轉付具壽善見。
如是等諸大龍象皆已遷化，大師圓寂佛日既沈世無依怙，
如是漸次至一百一十年後。 ^411b28

爾時廣嚴城諸苾芻等，作十種不清淨事，
違逆世尊所制教法，不順蘇怛羅、不依毘奈耶，
乖違正理，諸苾芻等將為清淨皆共遵行，於經律中不見其事。
云何為十？ ^411c4

一者時諸苾芻作非法不和羯磨、非法和羯磨、
法不和羯磨，是諸大眾聞此說時高聲共許，此即名為高聲共許淨法。
斯乃違背佛教乖越正理，不順蘇怛羅、不依毘奈耶。
時廣嚴城諸苾芻等，作不清淨將為清淨，
覩斯非法，云何捨而不問，稱揚宣說皆共遵行？ ^411c8

二者時諸苾芻作非法不和羯磨、非法和羯磨、法不和羯磨。
諸人見時悉皆隨喜，此即名為隨喜淨法。
斯乃違背佛教乖越正理，不順蘇怛羅、
不依毘奈耶，時諸苾芻將為清淨，稱揚宣說皆共遵行。 ^411c13

三者諸苾芻自手掘地或教人掘，此即名為舊事淨法，
廣說如上，乃至皆共遵行。 ^411c19

四者諸苾芻以筩盛鹽，自手捉觸守持而用，
和合時藥噉食隨情，此即名為鹽事淨法，乃至皆共遵行。 ^411c21

五者諸苾芻未行一驛半驛，便別眾食，
此即名為道行淨法，乃至皆共遵行。 ^411c24

六者諸苾芻不作餘食法，二指噉食，此即名為二指淨法，乃至皆共遵行。 ^411c26

七者諸苾芻和水飲酒，此即名為治病淨法，乃至皆共遵行。 ^411c27

八者諸苾芻當以乳酪一升和水攪之，
非時飲用，此即名為酪漿淨法，乃至皆共遵行。 ^411c29

九者諸苾芻作新坐具，不以故者佛一張手重帖而自受用，
此乃名為坐具淨法，乃至皆共遵行。 ^412a2

十者諸苾芻躬持好鉢塗拭香華，即令求寂持以巡門，
普告諸人，作如是語：「遍廣嚴城現在人物，
及四遠來商客之類，若有布施，若金、若銀、
貝齒之類置鉢中者，得大利益富樂無窮。」
既多獲利，所有金寶皆共分張，此即名為金寶淨法。
斯乃違背佛教乖越正理，不順蘇呾羅、
不依毘奈耶，時諸苾芻作不淨事將為清淨，稱揚宣說皆共遵行。 ^412a5

爾時具壽阿難陀在廣嚴城，有弟子名曰樂欲
〔梵云薩婆迦摩〕，是阿羅漢住八解脫，少欲知足省緣而住。
此有弟子在婆颯婆聚落號曰名稱，亦阿羅漢住八解脫，與五百弟子人間遊行至廣嚴城。
時諸苾芻欲分利物，授事人來告尊者名稱曰：
「僧伽獲利今欲共分，可來受取。」
報言：「具壽！此之物利，從何而得？
是誰所施？」彼即如前所得物處具告其事。
尊者聞已作如是念：「唯於此事有惡疱生，為更有餘事？」
即入定觀察，乃見於戒慢緩作諸惡行，共作十種非法之事。
見已欲令法久住故，即便往詣尊者樂欲處，
禮雙足已，白言：「尊者！
苾芻合作如是高聲共許法耶〔實是非法，見作之時大眾高聲共許為法〕？」
尊者問曰：「何謂共許法？」
答曰：「此廣嚴城諸苾芻，作非法不和羯磨、
非法和羯磨、法不和羯磨，而大眾高聲共許此事，此即名為高聲共許淨法。
是事合不？」尊者曰：「不應如是。」
問曰：「如來何處制不許為？」
答曰：「於瞻波城。」復問：「為誰？」
答曰：「為六眾。」問：「得何罪？」
答言：「得惡作罪。」「尊者此是第一事，斯乃違背佛教乖越正理，
不順蘇呾羅、不依毘奈耶。
而諸苾芻作不清淨將為清淨，稱揚宣說皆共遵行。
尊者不應縱捨如斯惡事。」
彼聞是語默然而住，答曰：「此事已知。」 ^412a13

又問：「尊者！合作如是隨喜法耶？」
尊者問曰：「何謂隨喜法？」
答曰：「此諸苾芻作非法不和羯磨，又作非法和羯磨，
又作法不和羯磨，而大眾隨喜，此即名為隨喜淨法。
是事合不？」尊者曰：「不應如是。」
問曰：「如來何處制不許為？」
答曰：「於瞻波城。」復問：「為誰？」
答：「為六眾。」問：「得何罪？」
答言：「得惡作罪。」「尊者！
此是第二事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412b7

又問：「尊者合作如是舊事淨法不？」
尊者問曰：「何謂舊事淨法？」
答曰：「此諸苾芻自手掘地，或復教人，而大眾將為舊事淨法。
是事合不？」尊者曰：「不應如是。」
問曰：「如來何處制不許為？」
答曰：「於室羅伐城。」
復問：「為誰？」答：「為六眾。」
問：「得何罪？」答言：「得墮罪。」
「尊者！此是第三事。
斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412b15

又問：「尊者！合作如是鹽事淨法不？」
尊者問曰：「何謂鹽事淨法？」
答曰：「此諸苾芻，以筩盛鹽守持而用，和合時藥噉食隨情，將為鹽淨。
是事合不？」尊者曰：「不應如是。」
問曰：「如來何處制不許為？」
答曰：「於王舍城。」復問：「為誰？」
答：「為具壽舍利弗。」
問：「得何罪？」答言：「得波逸底迦罪。」
「尊者！此是第四事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412b23

又問：「尊者！合作如是道行淨不？」
尊者問曰：「何謂道行淨法？」
答曰：「此諸苾芻或行一驛半驛，便別眾食，將為道行淨。
是事合不？」尊者曰：「不應如是。」
問曰：「如來何處制不許為？」
答曰：「於王舍城。」復問：「為誰？」
答：「為天授。」問：「得何罪？」
答言：「得波逸底迦罪。」
「尊者！此是第五事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412c2

又問：「尊者！合作如是二指淨法不？」
尊者問曰：「何謂二指淨法？」
答曰：「此諸苾芻不作餘食法，而以二指食噉，將為二指淨法。
是事合不？」尊者曰：「不應如是。」
問曰：「如來何處制不許為？」
答曰：「於室羅伐城。」
復問：「為誰？」答：「為善來。」
問得：「何罪？」答言：「得波逸底迦罪。」
「尊者此是第六事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412c9

又問：「尊者！合作如是治病淨法不？」
尊者問曰：「何謂治病淨法？」
答曰：「此諸苾芻以水和酒，攪而飲用，將為淨法。
是事合不？」尊者曰：「不應如是。」
問曰：「如來何處制不許為？」
答曰：「於室羅伐城。」
復問：「為誰？」答：「為善來。」
問：「得何罪？」答言：「得波逸底迦。」
「尊者此是第七事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^412c17

又問：「尊者！合作如是酪漿淨法不？」
尊者問曰：「何謂酪漿淨法？」
答曰：「此諸苾芻以乳酪一升，和水攪之非時飲用，將為酪漿淨法。
是事合不？」尊者曰：「不應如是。」 ^412c26

問曰：「如來何處制不許為？」
答曰：「於室羅伐城。」
復問：「為誰。」答：「為十七眾苾芻。」
問：「得何罪？」答曰：「得波逸底迦。」
「尊者！此是第八事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^413a1

又問：「尊者！合作如是坐具淨法不？」
尊者問曰：「何謂坐具淨法？」
答曰：「此諸苾芻作新坐具，不以故者佛一張手重帖而自受用，
將為坐具淨法。是事合不？」
尊者曰：「不應如是」。
問曰：「如來何處制不許為？」
答曰：「於室羅伐城。」
復問：「為誰？」答：「為六眾苾芻。」
問：「得何罪？」答言：「得波逸底迦。」
「尊者！此是第九事，斯乃違背佛教，廣說如前，乃至尊者不應縱捨如斯惡事。」
默然而住，此事已知。 ^413a6

又問：「尊者！合作如是金寶淨法不？」
尊者問曰：「何謂金寶淨法？」
答曰：「此諸苾芻莊飾妙鉢，持以巡門，乞諸金寶貝齒之類，
眾共分張，將為金寶淨法。
是事合不？」尊者曰：「不應如是。」
問曰：「如來何處制不許為？」
答曰：「於毘奈耶。」復問：「為誰？」
答：「為六眾苾芻及餘苾芻。」
問得：「何罪？」答言：「得捨墮罪。」
「尊者！此是第十事。
又於《相應阿笈摩．佛語品處寶頂經》中說。
又於《長阿笈摩．戒蘊品處》說。
又於《中阿笈摩．相應品處羯恥那經》中說。
又於《增一阿笈摩．第四第五品處》中說，斯乃違背佛教。」
尊者答曰：「若如是者，汝可餘處自求善黨，我當與汝為法伴侶。」 ^413a15

時具壽名稱從尊者樂欲聞是語已，便入第四邊際靜慮已，
即向安住聚落。彼有苾芻名曰奢侘〔此云諂曲〕，
是尊者阿難陀弟子，獲阿羅漢住八解脫。
是時名稱詣奢侘所，頂禮足已白言：「尊者！
合作如是共許淨法不？」
尊者問曰：「何謂共許淨法？」
答曰：「此諸苾芻作非法不和羯磨、非法和羯磨、
法不和羯磨，共許淨法。
是事合不？」尊者曰：「不應如是。」
問曰：「如來何處制不許為？」
答曰：「於瞻波城。」復問：「為誰？」
答：「為六眾苾芻。」問：「得何罪？」
答言：「惡作罪。」「尊者！
此是第一事，斯乃違背佛教，如前廣說，乃至十事。」
尊者答曰：「若如是者，汝可餘處自求善黨，我當與汝為法伴侶。」 ^413a27

彼即辭去，便往僧羯世城。
彼有婆瑳尊者，是阿難陀弟子，獲阿羅漢住八解脫。
是時名稱詣婆瑳所，頂禮足已白言：「尊者！
合作如是共許淨法不？」
尊者問曰：「何謂共許淨法？」
答問同前，廣說乃至十事。
奉辭便往波吒離子城。
彼有具壽名曰曲安，是時曲安住滅盡定，
名稱復向具壽善意處，廣說十事，乃至奉辭詣流轉城。
彼有具壽難勝，亦為廣說如前十事，乃至頂禮奉辭而去。
詣大惠城，彼有具壽善見，亦為廣說如前十事，乃至頂禮奉辭而去。
次詣俱生城，彼有具壽妙星，亦為廣說如前十事。
是時具壽妙星聞其說已作如是念：「而此具壽先來我處，為當亦至餘處說耶？」
乃知已向餘處，妙星念曰：「今此具壽遠涉長途必當疲苦。」
告言：「汝可住此且為歇息，我往求黨。」
是時名稱即住，妙星便往。 ^413b10

是時廣嚴城中諸苾芻，悉皆往詣名稱弟子之處，
問曰：「汝鄔波馱耶今在何處？」
答言：「往求善黨。」復問曰：「何故求黨？」
答言：「為擯汝等。」告曰：「我等有何違犯而欲驅擯？」
名稱弟子廣陳其事，彼諸苾芻曰：「汝鄔波馱耶所為不善，
佛已涅槃，於遺法中何故相惱？
我等隨緣且為活計。」
於彼眾中有諸苾芻，共相議曰：「斯言誠實不諂。
汝等具壽所為，不順聲聞、行違逆事。
我等先聞世尊正法住一千年，時今未過令教隱沒。
彼今求黨護持正法，而欲驅擯甚為妙善，
由是義故令諸惡人不慢於戒、惡疱不生。」
而諸苾芻咸皆恐懼，莫能加報默然一邊，
互相議曰：「具壽名稱，已往求黨為驅擯事，何故默住？」
彼言：「我欲何為？」答曰：「彼既求黨，我等亦求，何能驅擯？」
或言：「若如是者，當有諍起可共逃竄。」
或言：「欲何處去？所至之處還有斯過，可求容恕從乞歡喜。」
或言：「彼定不與我等歡喜，宜可且住於此，
名稱所有弟子門人，我等當以衣鉢、瓶絡、
銅椀、腰絛先相資贈，令彼情悅方乞歡喜。」
咸言：「是善方便。」或與僧伽胝衣、或與七條、
或與五條、或與裙僧脚欹、或與襯身衣、
或有與鉢、或與水羅，如是供給漸相容忍，住處中位。 ^413b26

是時具壽名稱既求善黨來至廣嚴，弟子門人頂禮足已，
白言：「鄔波馱耶求黨得不？」
報言：「諸子！不久善黨自來相助。」
諸弟子言：「鄔波馱耶！
此事已過願可迴心，大師既滅教亦隨去，任緣活命何為惱他？」
名稱聞已作如是念：「我諸弟子未曾聞說如此之語，看其形勢定受他求。」
告言：「諸具壽！我於汝等未曾聞說如此之語，汝等不有受他求情耶？」
時諸弟子咸皆默然。
是時名稱令使往告善黨曰：「惡黨漸增宜速來赴，佛法大事不可遷延。」
說伽他曰：
　　「應速更遲，應遲返速，此乖正理，
　　是愚所行。　得惡名稱，遠離善友，
　　所作衰損，如月漸黑。
　應遲者遲，
　　應速者速，此順正理，智者所知。
　　得好名稱，親近善友，所作增長，
　　如月漸白。」 ^413c20

即鳴揵稚，便有六百九十九阿羅漢悉皆來集，咸是具壽阿難陀弟子。
爾時尊者曲安，入滅盡定不聞揵稚聲，
時諸苾芻皆集會已，具壽名稱作如是念：
「我若稱名而白眾者，必大忿諍，宜可平懷普告。」
即詣上座處蹲踞合掌而住。
時曲安尊者從滅盡定起，是時有天告聖者曲安曰：「何為安然？
有諸同學六百九十九阿羅漢，皆來集會住廣嚴城，
欲為結集令法久住，可宜速往。」
以神通力於波吒離沒於廣嚴出便扣其門，
諸苾芻問曰：「是誰？」
曲安尊者伽他報曰：
　　「住在波吒離子城，持律沙門多聞者；
　　於中有人來至此，佇立門首諸根寂。」 ^414a7

門內苾芻曰：「於餘亦有諸根寂靜耶？
可道名字。」曲安答曰：
　　「住在波吒離子城，持律沙門多聞者；
　　於中有人來至此，佇立門首斷諸疑。」 ^414a20

苾芻報曰：「於餘亦有斷諸疑耶？」
尊者復答：
　　「住在波吒離子城，持律沙門多聞者；
　　於中有人來至此，佇立門首名曲安。」 ^414a24

苾芻曰：「善來！善來！
今可入來。」既入院已，諸苾芻皆起相迎，問訊頂禮還依次坐。
時具壽名稱見諸尊者坐已陳說十事，
白言：「諸具壽！合作如是共許淨法不？」
問曰：「何謂共許淨法？」
答曰：「如有苾芻作非法不和羯磨、又作非法和羯磨、
又作法不和羯磨，名為共許淨法，是事合不？」
尊者曰：「不應爾。」問曰：「在何處制？」
答曰：「瞻波城。」復問：「為誰？」
答：「為六眾苾芻。」問：「得何罪？」
答：「得惡作罪。」「尊者！
此是第一事，斯乃違背佛教。」
廣說十事問答同前已，即共結集。
以言白已，即鳴揵稚，住廣嚴城所有苾芻，皆來集會次第而坐。
時尊者名稱復為大眾廣陳十事，論說是非悉皆共許。
時有七百阿羅漢共為結集，故云七百結集。 ^414a27

攝前內頌曰：
　　高聲及隨喜、掘地酒盛鹽、
　　半驛二指病、酪漿坐具寶。
　　廣嚴安住大聚落，從天下處僧羯奢，
　　波吒離子流轉城，大惠俱生處有七，
　　尊者樂欲及名稱，尊者奢侘婆颯婆，
　　善意曲安與難勝，善見妙星人有九。
根本說一切有部毘奈耶雜事卷第四十
 ^414b12
