
pin:: 大般涅槃經卷第三
translator:: 北涼天竺三藏曇無讖譯
壽命品第一之三
佛復告諸比丘：「汝於戒律，有所疑者，今恣汝問，
我當解說，令汝心喜。
我已修學一切諸法本性空寂，了了通達。
汝等比丘，莫謂如來唯修諸法本性空寂。」
復告諸比丘：「若於戒律有所疑者，今可致問。」 ^379a13

時諸比丘即白佛言：「世尊！
我等無有智慧，能問如來、應、正遍知。
所以者何？如來境界不可思議，所有諸定不可思議，
所演教誨不可思議，是故我等無有智慧，能問如來。
世尊！譬如老人，年百二十，身嬰長病，寢臥床席，
不能起居，氣力虛劣，餘命無幾。
有一富人，緣事欲行，當至他方，以百斤金寄是老人，
而作是言：『我今他行，以是寶物，持用相寄，
或十年還，二十年還，汝當還我。』
是時老人，即便受之。
而此老人復無繼嗣，其後不久，病篤命終，所寄之物悉皆散失。
財主行還，債索無所。
如是癡人，不知籌量可寄不可寄？
是故行還，債索無所，以是因緣喪失財寶。
世尊！我等聲聞亦復如是，雖聞如來慇懃教誡，
不能受持，令法久住，如彼老人受他寄付。
我今無智於諸戒律，當何所問？」 ^379a17

佛告諸比丘：「汝等今者，若問於我，則能利益一切眾生。
是故告汝，聽隨所疑，恣意而問。」 ^379b3

爾時諸比丘白佛言：「世尊！
譬如有人，年二十五，盛壯端正，多有財寶金銀琉璃，
父母、妻子、眷屬、宗親，悉皆存在，亦有人來寄其寶物，
語其人言：『我有緣事，欲至他處，事訖當還，汝當還我。』
是時壯人，守護是物，如自己有。
其人遇病，即命家屬：『如是金寶是他所寄，彼若來索悉皆還之。』
智者如是，善知籌量，行還索物，皆悉得之，無所亡失。
世尊亦爾，若以法寶付囑阿難及諸比丘，不得久住。
何以故？一切聲聞及大迦葉悉當無常，如彼老人受他寄物。
是故應以無上佛法，付諸菩薩，以諸菩薩善能問答如是法寶，
則得久住無量千世，增益熾盛，利安眾生，如彼壯人受他寄物。
以是義故，諸大菩薩乃能問耳，我等智慧猶如蚊虻，何能諮請如來深法？」
時諸聲聞默然而住。 ^379b5

爾時佛讚諸比丘言：「善哉，善哉！
汝等善得無漏之心、阿羅漢心。
我亦曾念以此二緣，應以大乘付諸菩薩，令是妙法久住於世。」 ^379b20

爾時佛告一切大眾：「善男子、善女人！
我之壽命不可稱量，樂說之辯亦不可盡，
汝等宜可隨意諮問，若戒、若歸。」
第二、第三亦復如是。 ^379b23

爾時眾中有一菩薩摩訶薩，本是多羅聚落人也，
姓大迦葉，婆羅門種，年在幼稚，以佛神力即從座起，
偏袒右臂，遶百千匝，右膝著地，合掌向佛，
而白佛言：「世尊！我於今者欲少諮問，若佛聽者，乃敢發言。」 ^379b26

佛告迦葉：「如來、應、正遍知，恣汝所問，當為汝說，
斷汝所疑，令汝歡喜。」 ^379c2

爾時迦葉菩薩摩訶薩白佛言：「世尊！
如來哀愍，已垂聽許，今當問之，然我所有智慧，微少猶如蚊虻。
如來世尊道德巍巍，純以栴檀，師子難伏，不可壞眾而為眷屬。
如來之身，猶真金剛，色如琉璃，真實難壞，復為如是大智慧海之所圍遶。
是眾會中，諸大菩薩摩訶薩等，皆悉成就無量無邊深妙功德，
猶如香象。於如是等大眾之前，豈敢發問？
為當承佛神通之力及因大眾善根威德，少發問耳。」
即於佛前說偈問曰：
　　「云何得長壽，金剛不壞身？
　　復以何因緣，得大堅固力？
　　云何於此經，究竟到彼岸？
　　願佛開微密，廣為眾生說。
　　云何得廣大，為眾作依止，
　　實非阿羅漢，而與羅漢等？
　　云何知天魔，為眾作留難？
　　佛說波旬說，云何分別知？
　　云何諸調御，心喜說真諦，
　　正善具成就，演說四顛倒？
　　云何作善業？　大仙今當說。
　　云何諸菩薩，能見難見性？
　　云何解滿字，及與半字義？
　　云何共聖行，如娑羅娑鳥，
　　迦隣提日月，太白與歲星？
　　云何未發心，而名為菩薩？
　　云何於大眾，而得無所畏，
　　猶如閻浮金，無能說其過？
　　云何處濁世，不污如蓮華？
　　云何處煩惱，煩惱不能染，
　　如醫療眾病，不為病所污？
　　生死大海中，云何作船師？
　　云何捨生死，如蛇脫故皮？
　　云何觀三寶，猶如天意樹？
　　三乘若無性，云何而得說；
　　猶如樂未生，云何名受樂？
　　云何諸菩薩，而得不壞眾？
　　云何為生盲，而作眼目導？
　　云何示多頭？　唯願大仙說。
　　云何說法者，增長如月初？
　　云何復示現，究竟於涅槃？
　　云何勇進者，示人天魔道？
　　云何知法性，而受於法樂？
　　云何諸菩薩，遠離一切病？
　　云何為眾生，演說於祕密？
　　云何說畢竟，及與不畢竟？
　　如其斷疑網，云何不定說？
　　云何而得近，最勝無上道？
　　我今請如來，為諸菩薩故，
　　願為說甚深，微妙諸行等。
　　一切諸法中，悉有安樂性，
　　唯願大仙尊，為我分別說。
　　眾生大依止，兩足尊妙藥，
　　今欲問諸陰，而我無智慧。
　　精進諸菩薩，亦復不能知，
　　如是等甚深，諸佛之境界。」 ^379c4

爾時佛讚迦葉菩薩：「善哉，善哉！
善男子！汝今未得一切種智，我已得之。
然汝所問甚深密藏，如一切智之所諮問等無有異。
善男子！我坐道場菩提樹下初成正覺，
爾時無量阿僧祇恒河沙等諸佛世界有諸菩薩，
亦曾問我是甚深義，然其所問句義功德亦皆如是，等無有異。
如是問者，則能利益無量眾生。」 ^380b2

爾時迦葉菩薩復白佛言：「世尊！
我無智力能問如來如是深義。
世尊！譬如蚊虻不能飛過大海彼岸，周遍虛空。
我亦如是，不能諮問如來如是智慧大海，法性虛空甚深之義。
世尊！譬如國王髻中明珠，付典藏臣，藏臣得已，
頂戴恭敬，增加守護。
我亦如是，頂戴恭敬，增加守護如來所說方等深義。
何以故？令我廣得深智慧故。」 ^380b9

爾時佛告迦葉菩薩：「善男子！
諦聽，諦聽，當為汝說如來所得長壽之業。
菩薩以是業因緣故，得壽命長，是故應當至心聽受。
若業能為菩提因者，應當誠心聽受是義，既聽受已轉為人說。
善男子！我以修習如是業故，得阿耨多羅三藐三菩提，今復為人廣說是義。
善男子！譬如王子，犯罪繫獄，王甚憐愍，
愛念子故，躬自迴駕至其繫所。
菩薩亦爾，欲得長壽，應當護念一切眾生同於子想，
生大慈大悲、大喜大捨，授不殺戒，教修善法。
亦當安止一切眾生於五戒十善，復入地獄、
餓鬼、畜生、阿修羅等一切諸趣，拔濟是中苦惱眾生，
脫未脫者，度未度者，未涅槃者令得涅槃，
安慰一切諸恐怖者，以如是等業因緣故，
菩薩則得壽命長遠，於諸智慧而得自在，隨所壽終生於天上。」 ^380b16

爾時迦葉菩薩復白佛言：「世尊！
菩薩摩訶薩等視眾生，同於子想，是義深隱，我未能解。
世尊！如來不應說言菩薩於諸眾生修平等心，同於子想。
所以者何？於佛法中有破戒者、作逆罪者、
毀正法者，云何當於如是等人同子想耶？」 ^380c3

佛告迦葉：「如是，如是，我於眾生實作子想，如羅睺羅。」 ^380c8

迦葉菩薩復白佛言：「世尊！
昔十五日僧布薩時，曾於受具清淨眾中，
有一童子，不善修習身、口、意業，在屏隈處盜聽說戒。
密迹力士承佛神力，以金剛杵碎之如塵。
世尊！是金剛神，極成暴惡，乃能斷是童子命根。
云何如來視諸眾生同於子想，如羅睺羅？」 ^380c9

佛告迦葉：「汝今不應作如是言，是童子者，
即是化人，非真實也，為欲驅遣破戒毀法令出眾故；金剛密迹亦是化耳。
迦葉！毀謗正法及一闡提，或有殺生乃至邪見及故犯禁，
我於是等，悉生悲心，同於子想，如羅睺羅。
善男子！譬如國王，諸群臣等有犯王法，隨罪誅戮而不捨置。
如來世尊不如是也，於毀法者，與驅遣羯磨、
訶責羯磨、置羯磨、舉罪羯磨、不可見羯磨、
滅羯磨、未捨惡見羯磨。
善男子！如來所以與謗法者作如是等降伏羯磨，為欲示諸行惡之人有果報故。
善男子！汝今當知，如來即是施惡眾生無恐畏者，
若放一光、若二、若五，或有遇者，悉令遠離一切諸惡，如來今者具有如是無量勢力。
善男子，未可見法，汝欲見者，今當為汝說其相貌。
我涅槃已，隨其方面，有持戒比丘，威儀具足，
護持正法，見壞法者，即能驅遣，呵責徵治，
當知是人，得福無量不可稱計。
善男子！譬如有王，專行暴惡，會遇重病，
有隣國王，聞其名聲，興兵而來，規欲殄滅。
是時病王，無力勢故，方乃恐怖，改心修善。
而是隣王，得無量福。
持法比丘亦復如是，驅遣呵責壞法之人，
令行善法，得福無量。
善男子！譬如長者所居之處，田宅屋舍生諸毒樹。
長者知已，即便斫伐，永令滅盡。
又如壯人，首生白髮，愧而剪拔，不令生長。
持法比丘亦復如是，見有破戒壞正法者，
即應驅遣，呵責舉處。
若善比丘見壞法者，置不呵責驅遣舉處，當知是人佛法中怨。
若能驅遣呵責舉處，是我弟子，真聲聞也。」 ^380c15

迦葉菩薩復白佛言：「世尊！
如佛所言，則不等視一切眾生同於子想，如羅睺羅。
世尊！若有一人以刀害佛，復有一人持栴檀塗佛，
佛於此二若生等心，云何復言，當治毀禁？
若治毀禁，是言則失。」 ^381a14

佛告迦葉菩薩：「善男子！
譬如國王、大臣、宰相產育諸子，顏貌端正，
聰明黠慧，若二、三、四，將付嚴師，而作是言：
『君可為我教詔諸子，威儀、禮節、伎藝、書#CB00562;、
校計、算數，悉令成就。
我今四子，就君受學，假使三子病杖而死，
餘有一子必當苦治，要令成就。
雖喪三子，我終不恨。』
迦葉！是父及師得殺罪不？」 ^381a19

「不也。世尊！何以故？
以愛念故，為欲成就，無有惡心，如是教誨，得福無量。」 ^381a26

「善男子！如來亦爾，視壞法者等如一子。
如來今以無上正法，付囑諸王、大臣、宰相、
比丘、比丘尼、優婆塞、優婆夷。
是諸國王及四部眾，應當勸勵諸學人等，令得增上戒定智慧。
若有不學是三品法，懈怠、破戒，毀正法者，
王者、大臣、四部之眾應當苦治。
善男子！是諸國王及四部眾，當有罪不？」 ^381a27

「不也。世尊！」
「善男子！是諸國王及四部眾尚無有罪，何況如來。
善男子！如來善修如是平等，於諸眾生同一子想。
如是修者，是名菩薩修平等心，於諸眾生同一子想。
善男子！菩薩如是修習此業，得壽命長，亦能善知宿世之事。」 ^381b5

迦葉菩薩復白佛言：「世尊！
如佛所說，菩薩若有修平等心，視諸眾生同於子想，得壽命長。
如來不應作如是說。
何以故？如知法人，能說種種孝順之法，
還至家中，以諸瓦石打擲父母。
而是父母是良福田，多所利益，難遭難遇，
應好供養，反生惱害，是知法人言行相違。
如來所言，亦復如是，菩薩修習等心，眾生同子想者，
應得長壽，善知宿命，常住於世，無有變易。
今者世尊，以何因緣，壽命極短，同人間耶？
如來將無於諸眾生生怨憎想？
世尊昔日作何惡業，斷幾命根，得是短壽不滿百年？」 ^381b11

佛告迦葉：「善男子！
汝今何緣，於如來前，發是麁言。
如來長壽，於諸壽中，最上最勝。
所得常法，於諸常中，最為第一。」 ^381b21

迦葉菩薩復白佛言：「世尊！
云何如來得壽命長？」 ^381b25

佛告迦葉：「善男子！
如八大河：一名恒河、二名閻摩羅、三名薩羅、
四名阿梨羅跋提、五名摩訶、六名辛頭、
七名博叉、八名悉陀，是八大河及諸小河悉入大海。
迦葉！如是一切人中、天上、地及虛空壽命大河，
悉入如來壽命海中，是故如來壽命無量。
復次迦葉！譬如阿耨達池出四大河；如來亦爾，出一切命。
迦葉！譬如一切諸常法中，虛空第一；如來亦爾，
於諸常中，最為第一。
迦葉！譬如諸藥，醍醐第一；如來亦爾，於眾生中，壽命第一。」 ^381b26

迦葉菩薩復白佛言：「世尊！
如來壽命若如是者，應住一劫若減一劫，
常宣妙法，如霔大雨。」 ^381c8

「迦葉！汝今不應於如來所，生滅盡想。
迦葉！若有比丘、比丘尼、優婆塞、優婆夷，
乃至外道、五通神仙、得自在者，若住一劫若減一劫，
經行空中，坐臥自在，左脇出火，右脇出水，
身出煙炎，猶如火聚，若欲住壽，能得如意，
於壽命中，修短自任。
如是五通，尚得如是隨意神力，豈況如來於一切法，
得自在力，而當不能住壽半劫、若一劫、
若百劫、若百千劫、若無量劫？
以是義故，當知如來，是常住法、不變易法。
如來此身，是變化身，非雜食身，為度眾生，
示同毒樹，是故現捨入於涅槃。
迦葉！當知佛是常法、不變易法。
汝等於是第一義中，應勤精進，一心修習，
既修習已，廣為人說。」 ^381c10

爾時迦葉菩薩白佛言：「世尊！
出世之法與世間法，有何差別？
如佛言曰：『佛是常法、不變易法。』
世間亦說：『梵天是常，自在天常，無有變易。
我常、性常、微塵亦常。』
若言如來是常法者，如來何故不常現耶？
若不常現，有何差別？
何以故？梵天乃至微塵、世性亦不現故。」 ^381c23

佛告迦葉：「譬如長者，多有諸牛，色雖種種，
同共一群，付放牧人，令逐水草，但為醍醐，不求乳酪。
彼牧牛者，搆已自食。
長者命終，所有諸牛悉為群賊之所抄掠。
賊得牛已，無有婦女。
即自搆捋，得已而食。
爾時群賊各相謂言：『彼大長者，畜養此牛，
不期乳酪，但為醍醐。
我等今者，當設何方而得之耶？
夫醍醐者，名為世間第一上味。
我等無器，設使得乳，無安置處。』
復共相謂：『唯有皮囊，可以盛之。』
雖有盛處，不知攢搖，漿猶難得，況復生酥。
爾時諸賊，以醍醐故，加之以水，以水多故，
乳酪醍醐，一切俱失。
凡夫亦爾，雖有善法，皆是如來正法之餘。
何以故？如來世尊入涅槃後，盜竊如來遺餘善法，
若戒、定、慧，如彼諸賊劫掠群牛。
諸凡夫人，雖復得是戒、定、智慧，無有方便，不能解說。
以是義故，不能獲得常戒、常定、常慧、解脫；
如彼群賊，不知方便，喪失醍醐。
亦如群賊，為醍醐故，加之以水。
凡夫亦爾，為解脫故，說我、眾生、壽命、士夫、
梵天、自在天、微塵世性、戒定智慧及與解脫，
非想非非想天即是涅槃，實亦不得解脫涅槃，如彼群賊不得醍醐。
是諸凡夫，有少梵行，供養父母，以是因緣，
得生天上，受少安樂，如彼群賊加水之乳。
而是凡夫，實不知因修少梵行，供養父母，得生天上。
又不能知戒、定、智慧，歸依三寶，以不知故，
說常、樂、我、淨，雖復說之，而實不知。
是故如來出世之後，乃為演說常、樂、我、淨。
如轉輪王出現於世，福德力故，群賊退散，牛無損命。
時轉輪王，即以諸牛付一牧人，多巧便者。
是人方便，即得醍醐。
以醍醐故，一切眾生，無有患苦。
法輪聖王出現世時，諸凡夫人不能演說戒定慧者，
即便退散，如賊退散。
爾時如來善說世法及出世法，為眾生故，令諸菩薩隨而演說。
菩薩摩訶薩既得醍醐，復令無量無邊眾生獲得無上甘露法味，
所謂如來常、樂、我、淨。
以是義故，善男子！
如來是常、不變易法。
非如世間、凡夫、愚人，謂梵天等是常法也。
此常法稱要是如來，非是餘法。
迦葉！應當如是知如來身。
迦葉！諸善男子、善女人，常當繫心修此二字，佛是常住。
迦葉！若有善男子、善女人修此二字，當知是人，
隨我所行，至我至處。
善男子！若有修習如是二字為滅相者，當知如來則於其人為般涅槃。
善男子！涅槃義者，即是諸佛之法性也。」 ^381c28

迦葉菩薩白佛言：「世尊！
佛法性者，其義云何？
世尊！我今欲知法性之義，唯願如來哀愍廣說。
夫法性者即是捨身，捨身者名無所有，
若無所有，身云何存？
身若存者，云何而言身有法性？
身有法性云何得存？
我今云何當知是義？」 ^382b15

佛告迦葉菩薩：「善男子！
汝今不應作如是說，滅是法性。
夫法性者，無有滅也。
善男子！譬如無想天，成就色陰而無色想；
不應問言，是諸天等，云何而住？
歡娛受樂？云何行想？
云何見聞？善男子，如來境界，非諸聲聞緣覺所知。
善男子，不應說言，如來身者是滅法也。
善男子，如是滅法是佛境界，非諸聲聞緣覺所及。
善男子，汝今不應思量如來何處住？
何處行？何處見？何處樂？
善男子，如是之義，亦非汝等之所知及，
諸佛法身，種種方便，不可思議。 ^382b20

「復次善男子！應當修習佛法及僧而作常想。
是三法者，無有異想、無無常想、無變異想。
若於三法修異想者，當知是輩，清淨三歸則無依處，
所有禁戒皆不具足，終不能證聲聞緣覺菩提之果。
若能於是不可思議，修常想者，則有歸處。
善男子！譬如因樹，則有樹影。
如來亦爾，有常法故，則有歸依，非是無常。
若言如來是無常者，如來則非諸天、世人所歸依處。」 ^382c2

迦葉菩薩白佛言：「世尊！
譬如闇中，有樹無影。」 ^382c10

「迦葉！汝不應言有樹無影，但非肉眼之所見耳。
善男子！如來亦爾，其性常住，是不變異。
無智慧眼，不能得見，如彼闇中，不見樹影。
凡夫之人，於佛滅後，說言如來是無常法，亦復如是。
若言如來異法、僧者，則不能成三歸依處，
如汝父母各各異故，故使無常。」 ^382c11

迦葉菩薩復白佛言：「世尊！
我從今始，當以佛、法、眾僧三事常住，啟悟父母乃至七世，皆令奉持。
甚奇，世尊！我今當學如來、法、僧不可思議，
既自學已，亦當為人廣說是義。
若有諸人不能信受，當知是輩久修無常，
如是之人，我當為其而作霜雹。」 ^382c17

爾時佛讚迦葉菩薩：「善哉，善哉！
汝今善能護持正法，如是護法，不欺於人。
以不欺人善業緣故，而得長壽，善知宿命。」
pin:: 
#  2 金剛身品
大般涅槃經金剛身品第二 ^382c22

爾時世尊復告迦葉：「善男子！
如來身者，是常住身、不可壞身、金剛之身、
非雜食身，即是法身。」 ^382c27

迦葉菩薩白佛言：「世尊！
如佛所說，如是等身，我悉不見。
唯見無常、破壞、微塵、雜食等身。
何以故？如來當入於涅槃故。」 ^382c29

佛言：「迦葉！汝今莫謂如來之身，不堅可壞，如凡夫身。
善男子！汝今當知，如來之身，無量億劫堅牢難壞，
非人天身、非恐怖身、非雜食身。
如來之身非身，是身不生不滅、不習不修、
無量無邊、無有足跡、無知無形、畢竟清淨，
無有動搖、無受無行、不住不作、無味無雜，
非是有為、非業、非果、非行、非滅、非心、非數，
不可思議、常不可思議，無識離心、亦不離心，
其心平等，無有亦有，無有去來而亦去來，
不破、不壞、不斷、不絕、不出、不滅、非主亦主，
非有非無、非覺非觀、非字非不字、非定非不定，
不可見了了見，無處亦處，無宅亦宅，無闇無明，
無有寂靜而亦寂靜，是無所有，不受不施、
清淨無垢、無諍斷諍、住無住處、不取不墮、
非法非非法、非福田非不福田、無盡不盡離一切盡，
是空離空，雖不常住非念念滅，無有垢濁、
無字離字、非聲非說、亦非修習、非稱非量、
非一非異、非像非相、諸相莊嚴，非勇非畏、
無寂不寂、無熱不熱、不可覩見、無有相貌。
如來度脫一切眾生，無度脫故，能解眾生。
無有解故，覺了眾生。
無覺了故，如實說法。
無有二故，不可量無等等。
平如虛空，無有形貌，同無生性，不斷不常。
常行一乘，眾生見三。
不退不轉，斷一切結。
不戰不觸，非性住性、非合非散、非長非短、
非圓非方、非陰入界亦陰入界、非增非損、非勝非負。
如來之身成就如是無量功德，無有知者，
無不知者；無有見者，無不見者；非有為非無為、
非世非不世、非作非不作、非依非不依、
非四大非不四大、非因非不因、非眾生非不眾生、
非沙門非婆羅門，是師子大師子，非身非不身，不可宣說。
除一法相，不可算數，般涅槃時不般涅槃，如來法身皆悉成就如是無量微妙功德。 ^383a2

「迦葉！唯有如來，乃知是相，非諸聲聞緣覺所知。
迦葉！如是功德成如來身，非是雜食所長養身。
迦葉！如來真身功德如是，云何復得諸疾患苦，危脆不堅如坏器乎？
迦葉！如來所以示病苦者，為欲調伏諸眾生故。
善男子！汝今當知，如來之身即金剛身，
汝從今日常當專心思惟此義，莫念食身，
亦當為人說，如來身即是法身。」 ^383b6

迦葉菩薩白佛言：「世尊！
如來成就如是功德，其身云何當有病苦，無常破壞？
我從今日常當思惟，如來之身是常法身、
安樂之身，亦當為他如是廣說。
唯然世尊！如來法身金剛不壞，而未能知所因云何？」 ^383b15

佛言：「迦葉！以能護持正法因緣故，得成就是金剛身。
迦葉！我於往昔護法因緣，今得成就是金剛身，常住不壞。
善男子！護持正法者，不受五戒，不修威儀，
應持刀劍、弓箭、鉾槊，守護持戒清淨比丘。」 ^383b19

迦葉菩薩白佛言：「世尊！
若有比丘離於守護，獨處空閑，塚間樹下，當說是人為真比丘。
若有隨逐守護者行，當知是輩是禿居士。」 ^383b24

佛告迦葉：「莫作是語，言禿居士。
若有比丘，隨所至處供身趣足，讀誦經典，
思惟坐禪，有來問法，即為宣說，所謂布施、
持戒、福德、少欲知足。
雖能如是種種說法，然故不能作師子吼，
不為師子之所圍遶，不能降伏非法惡人。
如是比丘不能自利及利眾生，當知是輩，懈怠懶墮。
雖能持戒，守護淨行，當知是人無所能為。
若有比丘供身之具亦常豐足，復能護持所受禁戒，
能師子吼，廣說妙法，謂修多羅、祇夜、受記、
伽陀、優陀那、伊帝曰多伽、闍陀伽、毘佛略、阿浮陀達磨。
以如是等九部經典，為他廣說，利益安樂諸眾生故，
唱如是言：『涅槃經中，制諸比丘，不應畜養奴婢、
牛羊、非法之物。若有比丘，畜如是等不淨之物，應當治之。
如來先於異部經中說，有比丘畜如是等非法之物，
某甲國王如法治之，驅令還俗。』
若有比丘，能作如是師子吼時，有破戒者，
聞是語已，咸共瞋恚，害是法師。
是說法者，設復命終，故名持戒，自利利他。
以是緣故，我聽國主、群臣、宰相、諸優婆塞，護說法人。
若有欲得護正法者，當如是學。
迦葉！如是破戒不護法者，名禿居士；非持戒者，得如是名。
善男子！過去之世無量無邊阿僧祇劫，
於此拘尸那城，有佛出世，號歡喜增益如來、
應、正遍知、明行足、善逝、世間解、無上士、
調御丈夫、天人師、佛、世尊。
爾時世界廣博嚴淨，豐樂安隱，人民熾盛，
無有飢渴，如安樂國諸菩薩等。
彼佛世尊住世無量，化眾生已，然後乃於娑羅雙樹入般涅槃。
佛涅槃後，正法住世無量億歲，餘四十年佛法未滅。
爾時有一持戒比丘，名曰覺德，多有徒眾、
眷屬圍遶，能師子吼，頒宣廣說九部經典，
制諸比丘不得畜養奴婢、牛羊、非法之物。
爾時多有破戒比丘，聞作是說，皆生惡心，
執持刀杖，逼是法師。
是時國王，名曰有德，聞是事已，為護法故，
即便往至說法者所，與是破戒諸惡比丘極共戰鬪，令說法者得免危害。
王於爾時，身被刀劍、箭槊之瘡，體無完處如芥子許。
爾時覺德尋讚王言：『善哉，善哉！
王今真是護正法者，當來之世，此身當為無量法器。』
王於是時，得聞法已，心大歡喜，尋即命終，
生阿閦佛國，而為彼佛作第一弟子。
其王將從人民眷屬，有戰鬪者、有隨喜者，
一切不退菩提之心，命終悉生阿閦佛國。
覺德比丘却後壽終，亦得往生阿閦佛國，而為彼佛作聲聞眾中第二弟子。
若有正法欲滅盡時，應當如是受持擁護。
迦葉！爾時王者，則我身是；說法比丘，迦葉佛是。
迦葉！護正法者，得如是等無量果報。
以是因緣，我於今日得種種相，以自莊嚴，
成就法身、不可壞身。」 ^383b27

迦葉菩薩復白佛言：「世尊！
如來常身，猶如畫石。」 ^384a19

佛告迦葉菩薩：「善男子！
以是因緣故，比丘、比丘尼、優婆塞、優婆夷，
應當勤加護持正法，護法果報廣大無量。
善男子！是故護法優婆塞等，應執刀杖，擁護如是持法比丘。
若有受持五戒之者，不得名為大乘人也；
不受五戒為護正法，乃名大乘。
護正法者，應當執持刀劍、器仗，侍說法者。」 ^384a20

迦葉白佛言：「世尊！
若諸比丘，與如是等諸優婆塞持刀杖者共為伴侶，為有師耶？
為無師乎？為是持戒？
為是破戒？」 ^384a26

佛告迦葉：「莫謂是等為破戒人。
善男子！我涅槃後，濁惡之世國土荒亂，
互相抄掠，人民飢餓。
爾時多有為飢餓故發心出家，如是之人名為禿人。
是禿人輩，見有持戒、威儀具足、清淨比丘護持正法，
驅逐令出，若殺若害。」 ^384a29

迦葉菩薩復白佛言：「世尊！
是持戒人護正法者，云何當得遊行村落、城邑教化？」 ^384b5

「善男子！是故我今聽持戒人，依諸白衣持刀杖者，以為伴侶。
若諸國王、大臣長者、優婆塞等，為護法故，
雖持刀杖，我說是等名為持戒。
雖持刀杖，不應斷命。
若能如是，即得名為第一持戒。 ^384b6

「迦葉！言護法者，謂具正見，能廣宣說大乘經典，
終不捉持王者寶蓋、油瓶穀米、種種果蓏，
不為利養親近國王、大臣長者，於諸檀越，
心無諂曲，具足威儀，摧伏破戒諸惡人等，
是名持戒護法之師，能為眾生真善知識，其心弘廣譬如大海。
迦葉！若有比丘，以利養故為他說法，是人所有徒眾眷屬，
亦効是師貪求利養，是人如是，便自壞眾。
迦葉！眾有三種：一者犯戒雜僧，二者愚癡僧，三者清淨僧。
破戒雜僧則易可壞。
持戒淨僧，利養因緣所不能壞。
云何破戒雜僧？若有比丘，雖持禁戒，為利養故，
與破戒者坐起行來，共相親附，同其事業，
是名破戒，亦名雜僧。
云何愚癡僧？若有比丘在阿蘭若處，諸根不利，
闇鈍#CB00574;瞢，少欲乞食，
於說戒日及自恣時，教諸弟子清淨懺悔，
見非弟子多犯禁戒，不能教令清淨懺悔，
而便與共說戒自恣，是名愚癡僧。
云何名清淨僧？有比丘僧，不為百千億數諸魔之所沮壞，
是菩薩眾本性清淨，能調如上二部之眾，
悉令安住清淨眾中，是名護法無上大師。
善持律者，為欲調伏利眾生故，知諸戒相若輕若重，
非是律者則不證知，若是律者則便證知。
云何調伏眾生故？
若諸菩薩，為化眾生，常入聚落，不擇時節。
或至寡婦、婬女舍宅，與同住止，經歷多年。
若是聲聞所不應為，是名調伏利益眾生。
云何知重？若見如來因事制戒，汝從今日慎莫更犯。
如四重禁，出家之人所不應作，而便故作，
非是沙門、非釋種子，是名為重。
云何為輕？若犯輕事，如是三諫若能捨者，是名為輕。
非律不證者，若有讚說不清淨物應受用者，不共同止。
是律應證者，善學戒律，不近破戒，見有所行隨順戒律，
心生歡喜，如是能知，佛法所作，善能解說，是名律師。
善解一字，善持契經，亦復如是。
如是，善男子！佛法無量不可思議，如來亦爾不可思議。」 ^384b12

迦葉菩薩白佛言：「世尊！
如是，如是，誠如聖教。
佛法無量不可思議，如來亦爾不可思議，
故知如來常住不壞、無有變異。
我今善學，亦當為人廣宣是義。」 ^384c18

爾時佛讚迦葉菩薩：「善哉，善哉！
如來身者，即是金剛、不可壞身，菩薩應當如是善學，正見正知。
若能如是了了知見，即是見佛金剛之身、
不可壞身，如於鏡中見諸色像。」
pin:: 
#  3 名字功德品
大般涅槃經名字功德品第三 ^384c21

爾時如來復告迦葉：「善男子！
汝今應當善持是經文字、章句、所有功德。
若有善男子、善女人，聞是經名，生四趣者，無有是處。
何以故？如是經典，乃是無量無邊諸佛之所修習，所得功德我今當說。」 ^384c27

迦葉菩薩白佛言：「世尊！
當何名此經？菩薩摩訶薩云何奉持？」 ^385a2

佛告迦葉：「是經名為『大般涅槃』，上語亦善，
中語亦善，下語亦善。
義味深邃，其文亦善，純備具足清淨梵行，金剛寶藏滿足無缺。
汝今善聽，我今當說。
善男子，所言大者，名之為常，如八大河悉歸大海。
此經如是，降伏一切諸結、煩惱及諸魔性，
然後要於大般涅槃，放捨身命，是故名曰大般涅槃。
善男子！又如醫師有一祕方，悉攝一切所有醫方。
善男子！如來亦爾，所說種種妙法祕密深奧藏門，
悉皆入於大般涅槃，是故名為大般涅槃。
善男子！譬如農夫，春月下種，常有悕望，
既收果實，眾望都息。
善男子！一切眾生亦復如是，修學餘經，
常悕滋味，若得聞是大般涅槃，悕望諸經所有滋味悉皆永斷。
是大涅槃，能令眾生度諸有流。
善男子！如諸跡中，象跡為最；此經如是，於諸經三昧最為第一。
善男子！譬如耕田，秋耕為勝；此經如是，諸經中勝。
善男子！如諸藥中，醍醐第一；善治眾生熱惱亂心，是大涅槃為最第一。
善男子！譬如甜酥，八味具足；大般涅槃亦復如是，八味具足。
云何為八？一者常，二者恒，三者安，四者清涼，
五者不老，六者不死，七者無垢，八者快樂，是為八味具足。
具是八味，是故名為大般涅槃。
若諸菩薩摩訶薩等安住是中，復能處處示現涅槃，是故名為大般涅槃。
迦葉！善男子、善女人，若欲於此大般涅槃而涅槃者，
當如是學如來常住，法僧亦然。」 ^385a3

迦葉菩薩復白佛言：「甚奇，世尊！
如來功德不可思議，法僧亦爾不可思議，是大涅槃亦不可思議。
若有修學是經典者，得正法門，能為良醫。
若未學者，當知是人，盲無慧眼，無明所覆。」
大般涅槃經卷第三
 ^385b1
