
other:: 翻譯名義集六
editor:: 姑蘇景德寺普潤大師法雲編
唐梵字體篇第五十五煩惱惑業篇第五十六心意識法篇第五十七陰界入法篇第五十八
#  55 唐梵字體篇
唐梵字體篇第五十五
西域五竺，經尚天書；東夏九州，字法鳥跡。
自古罕覿，因譯方傳，琅函具存，此集略辨。 ^1146c29

【卍】《熏聞》曰：「志諴《纂要》云：『梵云室利靺瑳。
此云吉祥海雲。如來胸臆有大人相，形如#CB07734;字，
名吉祥海雲。』」《華嚴音義》云：「案卍字，本非是字。
大周長壽二年，主上權制此文，著於天樞，
音之為萬，謂吉祥萬德之所集也。
經中上下，據漢本總一十七字，同呼為萬。
依梵文，有二十八相〔云云〕。」 ^1147a2

【#CB07734;】苑師云：「此是西域萬字，佛胸前吉祥相也。」 ^1147a9

【 #CB07817;】音萬，是吉祥勝德之相，
由髮右旋而生，似#CB07817;字，梵云塞縛悉底迦。
此云有樂。有此相者，必有安樂。
若卍、#CB07427;、萬、萬字，是此方字。
宋《高僧傳》明翻譯四例：一、翻字不翻音，
諸經呪詞是也；二、翻音不翻字，如《華嚴》
中#CB07427;字是也，以此方萬字翻之，
而字體猶是梵書；三、音字俱翻，經文是也；
四、音字俱不翻，西來梵夾是也。 ^1147a10

 [fg_../figures/T/T54p1147_01.gif]章安疏云：
「言伊字者，外國有新舊兩伊。
舊伊橫竪，斷絕相離，借此況彼。
橫如烈火，竪如點水，各不相續。
不橫，不同烈火。不竪，不同點水。
應如此方草下字相。
細畫相連，是新伊相。
舊伊可譬昔教三德，法身本有，般若修成，
入無餘已，方是解脫，無復身智。
如竪點水，縱而相離。
又約身約智，分得有餘解脫。
橫一時有，三法各異，如橫烈火，各不相關。
新伊者，譬今教三德。
法身即照，亦即自在。
名一為三，三無別體，故不是橫。
非前非後，故是非縱。
一即三，如大點；三即一，如細畫。
而三而一，而一而三。
不可一三說，不可一三思，故名不可思議。
不可思議者，即非三非一，名祕密藏，如世伊字。」
谷響云：「西方字有新舊，亦猶此土之篆隷也，
莫不以篆為舊，以隷為新。」 ^1147a18

附明修性離合之法 ^1147b4

【殺三摩娑】此云離合。
欲顯三點非縱橫相，當示修性有離合法。
三道至迷，理性之法法圓具；二因開悟，修習之事事融通。
開則各離為三，對乃共合成一。
論此三點，試開十門。
初本文二消名三釋義四定體五示相六究意七判教八定位九決疑十指訛 ^1147b5

初本文者，《大經》云：「一切諸法本性自空。」
亦用菩薩修習空故，見諸法空。
《起信論》云：「以知法性體無慳貪，隨順修行檀波羅蜜。」
天台《別行玄》云：「原此因果根本，即是性德緣了也。
此之性德本自有之，非適今也。」
又云：「以此二種方便修習，漸漸增長，起於毫末，得成修德合抱大樹。」
荊溪《不二門》云：「性德祇是界如一念。
此內界如，三法具足；性雖本爾，藉智起修。」
此皆修性之明文。
《大經》云：「解脫之法，亦非涅槃；如來之身，
亦非涅槃；摩訶般若，亦非涅槃。」
章安《涅槃玄》釋：「文云法身亦非，那可單作三身釋大？
文云解脫亦非，那可單作三脫釋滅？
文云般若亦非，那可單作三智釋度？
故知單釋非今經意。
三德中各各求，皆不可得；三法合求，亦不可得。」
智者《妙玄》云：「此之妙行，與前境智，一而論三，三而論一。」
荊溪云：「又了順修對性，有離有合。
離謂修性各三，合謂修二性一。
永嘉云：『偏中三，應須簡。』
一、有般若，無解脫法身；二、有解脫，無法身般若；
三、有法身，無解脫般若。
有一無二故不圓，不圓故非性。
又，偏中三，應須揀。
一、有般若解脫，無法身；二、有解脫法身，
無般若；三、有法身般若，無解脫。
有二無一故不圓，不圓故非性。
圓中三，應須具。一、法身不癡即般若；般若無著即解脫；
解脫寂滅即法身〔二三例爾〕。」
此皆離合之本文。
二、消名者，修謂立行進趣，起正助之二因；
性謂本自體性，即界如之一念。
凡夫迷故，從真起妄，猶鏡塵翳。
緣了之明性自存，故具理性之德。
行人悟故，背塵合覺，似鑑揩磨，妍醜之影像遂現，故有修成之德。
三、釋義者，離合之法，南屏法師嘗立三義，
以伸明之：一、離是各也，離謂修性各三；
合是共也，合謂修二性一。
二、離乃開也，約性恒開；合乃對也，對修方合。
三、離即與義，與而言之，一性本具於二修，
二修常即乎一性；合即奪義，理即雖具緣了，
奪而言之，由不發心，未曾加行，彼性緣了，祇名正因。
二修雖具法身，因智照故，但名了因。
由起行故，合名緣因。
四、定體者，欲示離合教相，須核修性法體，
良以若性若修，皆以三千總相以為其體。
故《起信》云：「心真如者，即是一法界大總相法門體，所謂心性不生不滅。」
心雖本真，不覺起妄。
經云：「心如工畫師。
造種種五陰，一切世間中，無不從心造。」
由此無明為緣，成眾生法。
《維摩詰》言：「譬如幻師見所幻人，菩薩觀眾生為若此。」
由悟斯理，故有佛法。
《法華》云：「唯佛與佛，乃能究盡諸法實相。」
而此三法，既互具於三千，亦各攝乎百界。
體其本寂，乃名理具；照於起心，則名事造；
修性雖二，三千體一。
故妙樂云：「祇緣理一，是故修性相對離合。」
五、示相，孤山《顯性錄》示離相曰：一家修性正義，即約玄文前三妙也。
境即性三，智即智三，行即行三。
行之所階，即有諸位。
若至初住，名隨分果，則分證三法也；若就合說，
即合性為一，合修為二。
合理性三為一正因，法身德也；合智三為一了因，
般若德也；合行三為一緣因，解脫德也。
故開雖具九，九只是三，三九雖殊，其理常一。
今詳此說，文會義便，以釋離義。
文會《釋籤》「境即理性三德，智即三德之解，行即三德之觀。」
洎明合義，文會《釋籤》「一謂涅槃，三謂三德。」
言義便者，離合既是迷悟，與奪當在住前。
若至初住，修性一合，無復分張，奚論與奪之別歟！
二四明《指要鈔》云：「如《光明玄》十種三法，
采取經論修性法相，故具離合兩說。」
如三德三寶，雖是修德之極，義必該性；
三身三智，文雖約悟，理必通迷；三識三道，
既指事即理，必全性起修。
此六豈非修性各三？
三因，既以一性對智行二修；三菩提、三大乘、
三涅槃，並以一性對證理起用二修。
此四豈非修二性一？
今謂修性一門，本依智行二妙。
對境妙在迷之理，相對與奪，而論離合，十種三法乃顯。
果人所證三德，並屬于悟，棄親本文，遠取他部，此迷文矣。
又，山家離合，大有二義：一、約修性相成，
在性則全修成性，性自有三。
起修則全性成修，修自具三。
二、約修性相對，離謂修性各三，合謂修二性一。
今用修性各三，而解修六性三，此混相成相對之門，
復亂六法九法之數，斯背義焉！
三、淨覺《雜編》云：「予嘗有文心解，具引《玄籤》
注之，大意與孤山不異〔說離同也〕。
但取境智行三，圓對三德〔此說合異〕。」
故《雜編》云：「如三身中，法身可解，報即般若，應即解脫。
三般若中，實相即法身，觀照即般若，文字即解脫。
三解脫中，性淨即法身，圓淨即般若，方便淨即解脫。」
此似合掌合矣，亦如川字合焉。
若以性、德、緣了，歸修報應。
修中法身，合性正因，此失與奪之義，又違
《金錍》，故性、緣了，同名正因。
四、南屏斷於離合，大有四種：一者三一。
《釋籤》云：「一謂涅槃，三謂三德。」
二者三六，《金錍》本有三種，三理元遍，達性成修，
修三亦遍，離雖有六，合則但三。
三者三九，離謂修性各三〔此成九法〕，合謂修二性一。
四者性九修十八，如《光明》夢見金鼓之文。
今謂三一三九，是離合之正義。
修三性三，屬全性以起修，非對辨於離合。
五、先稟清辨老師，嘗分二義：一、修性各論離合，
二、修性對論離合。
且各論者，如《金錍》云：「本有三種，三理元遍，
此乃在性，則全修成性。
性自離九，自合成三，達性成修，修三亦遍，
此乃起修，則全性成修。
修亦離九，亦合成三。
斯約橫論兩重離合。」
若對論者，如《釋籤》云：「離謂修性各三，性無所移，
修常宛爾，故有九法。
合謂修二性一，此約功力，與奪，相對論合。
性中緣了無功，斥為一性，修德法身受熏，奪名二修。」
茲約竪論一番離合。
六、究意者，今宗示此離合之法，為顯法體不思議故。
何哉？雖論合三為一，一不定一，一自常三；
雖示離一為三，三不定三，三自常一。
故章安曰：「橫之彌高，竪之彌廣，會之常分，派之常合。」
七、判教者，如《金錍》云：「論生兩教，似等明具，
別教不詮種具等義，非此可述。
故別佛性，滅九方見。
圓人則達九界三道，即見圓伊三德體遍。
別教不談乎種具，遂說修性之縱橫。
圓宗由示於體遍，故演修性之離合。」
此顯共而不雜，復彰離亦不分。
八、定位者，教既唯圓，位須簡濫。
初局住前，二通初後，三示極果。
初、局住前者。《不二門》云：「如鏡本來具三，
依理生解，故名為智。
智解導行，行解契理。」
初住既三法相符，與奪離合，局住前也。
二、通初後者。《顯性錄》云：「一家緣了之位，
深淺與奪，非止一途。
若《法華．壽量》疏文，則住前通是緣因，初住真正顯了，乃是了因。
以約聲聞聞經得記，即入初住。
此約真似分緣了。
若〈藥草喻〉疏，至于究竟，名為智三，中間四即，悉為行三。
以順經文，究竟至於一切智故。
此以分極分緣了。
若〈法師品〉疏，道前真如即是正因；道中真如即為緣因，
亦名了因；道終真如即是圓果。
記云：此以修德，對彼正因。
正中緣了，同成正因；修中正因，同成緣了。
又云：此以博地為道前，發心已後為道中，位分之為二。
住前為緣，登住已去為了。
此之三因，該通一教。」
三、示極果者。《涅槃玄》釋大滅度：「文云法身亦非，那可單作三身釋大？
文云解脫亦非，那可單作三脫釋滅？
文云般若亦非，那可單作三智釋度？」
先達乃謂大滅度三，既各開九，乃成離為二十七法。
今謂章安《玄》云：「雖一而三，雖三而一；雖復三一，
而非三一；雖非三一，而三而一，不可思議，攝一切法。」
祖師為顯三德圓融，異乎縱橫並別，後裔分析為二十七法，
去道遠矣。九、決疑者，或人問曰：「性中三法，
若起二修，乃顯祇有一法。
安言合三為一耶？」
南屏釋云：「祇一三德，說有開合。
若從迷論，則合三為一；若就悟言，則起修為二。
如身與臂，縛則合為一身，解則開成三處。」
先師解曰：「終日隨緣雖起二修，何妨性中終日不變。
所謂性無所移，修常宛爾。」
十、指訛者，《光明．懺悔品》「夢中見聞有二：
一夢見金鼓，二夢擊鼓聲。
見鼓又三：一、正見鼓〔鼓體覩法身〕，二、見鼓光
〔光智覩報身〕，三、見光中佛〔佛即應身〕。
二、夢見擊鼓。文為三：一、見擊鼓，二、出大音聲，
三、聲所詮辨〔鼓是法身，桴鼓合是報身，擊出是應身〕。」
舊謂夢見金鼓，三身各三，是性中九法。
夢見擊鼓，是修中九法，遂說三九二十七法。
新記斥曰：「前文見鼓，是法身之三，即境三也。
鼓光之三，即智三也。
見佛之三，即用三也。
今文但明能擊之人，用智擊鼓，何曾論於修性二十七法耶？」
又如四明《記》曰：「上鼓表三光三佛，三祇是一三。
今對信相機智所觀，合三為一，但名法身，此乃修性融即之明鑑。」
學斯宗者，當了世伊三點，天主三目。
異別教之縱橫，建圓宗之離合。
顯修性之一致，會生佛以同原。
絕思議之門，非數量之法。
故淨名詞喪於毘耶，釋迦言罄於摩竭，故名不思議之法矣。
other:: 
#  56 煩惱惑業篇
煩惱惑業篇第五十六 ^1147b12

煩惱菩提體元一矣，涅槃生死見有二焉。
若知如實性、了幻化相，以施慈慧，治貪嗔癡，
故《大集》云：「遠離一切諸煩惱，清淨無垢猶真實，
其心則作大光明，是名寶炬陀羅尼。」 ^1149a26

【阿梨耶】《起信》云：「以依阿梨耶識故，說有無明，
不覺而起〔一、業識相〕，能見〔二、轉識相〕，能現
〔三、現識相〕，能取境界，起念相續，故說為意。」
此明無明為緣生三細，號無明惑；境界為緣生六麁，名見思惑。
無明是根本惑，障中道理，當修中觀，破此別惑。
見思是枝末惑，障真諦理，當修空觀，破此通惑。
通、別之惑如亡，真、中之理自顯。 ^1149b1

【薩迦耶】竦疏，具云薩迦耶達利瑟致。
此云身見。《百法疏》云：「謂於五蘊執我、我所，一切見趣所依為業。」 ^1149b9

【達梨舍那】此云見。
見有五種：一、身見，二、邊見〔邊見隨身計斷常〕，
三、見取〔見取執劣以為勝〕，四、戒取〔戒取於非因計因〕，
五、邪見〔邪見撥無因果法〕。
具此五種，名曰見惑。
《止觀》云：「見則見理，見實非惑。
見理之時，能斷此惑，從解得名，名為見惑。」
復次，見惑非但隨解得名，亦當體受名，稱之為假。
假者，虛妄顛倒，名之假耳。
當知見惑，乃有三種：一、俱生見，二、推理見，
三、發得見。一、俱生見者，《止觀》云：「五鈍何必是貪嗔，
如諸蠕動，實不推理，而舉#CB04661;張鬐，怒目自大。
底下凡夫，何嘗執見？
行住坐臥，恒起我心。
故知五鈍，非無利也。」
二、推理見，《止觀》云：「今約位分之，令不相濫，
未發禪來，雖有世智推理辯聰，見想猶弱，
所有十使，同屬於鈍。」
三、發得見，《止觀》云：「從因定發見，見心猛盛，
所有十使，從彊受名，皆屬於利。」
略言三結，廣說八十八使。 ^1149b12

略言三結者，一身見，二戒取，三疑使。
更加貪嗔，名五下分。
如妙樂云：「言下分者，貪雖通上，不是唯上。
嗔一唯下，更不通上，餘三遍攝一切見惑。」
今問：「見通五利，何故《俱舍》但言三結？」
答：「如論頌曰：『攝根門故。』
言根門者，身見即苦門。
戒禁取，即苦道二門。
疑通四門，謂四諦也。
所言攝根者，邊見依身見轉，見取依戒禁轉，
邪見依疑轉，故此三結，即攝五見。」
問：「見惑既歷三界四諦，安云餘三遍攝一切見惑？
雖復通上，而復牽下耶？」
答：「所迷之諦，雖通三界，能牽之惑，正在欲界。
故云縱斷貪等至無所有，由身見等還來欲界。」
問：「如《妙玄》云：『斷見諦惑，而復兼除四思。』
未審何法為思耶？」
答：「此以四趣之思，為四思也。
以《妙玄》因明因益，是故凡位持戒，則伏四趣之業。
初果修觀，則斷四趣之思。
以俱生推見二思，隨見落故，乃曰兼除。」
應知思惑乃有三種：一、俱生思。
與形俱生，如男女託胎，妄於父母越愛惡心，
斯是邪思，還歸見惑。
二、依見思。《止觀》云：「五利豈唯見惑，何嘗無恚欲耶？」
〔《記》云：「利中有鈍，如諸外道，依於諸見而起嗔恚。」〕
問：「《止觀》云：『若利中有鈍，見諦但斷於利。』
鈍猶應在？」答：「準《止觀》云，毘曇謂利上之鈍，名背上使。
見諦斷時，正利既去，背使亦去。」
三、界繫思。即是三界九品思惑。
此名鈍使，亦名事障，號正三毒〔俱生如杜牧云〕。
夫七情愛怒二者，生而自能，是二者，性之根，惡之端也。
乳兒見乳必拏，求不得即啼，是愛與怒與兒俱生也。
問：「五上分者：一掉舉〔高舉，是貪家等流〕，
二慢，三無明，四色染，五無色染。
何故上界而無疑耶？」
答：「疑隨見落，故無此惑。
《淨名疏》以五蓋配四分，貪欲嗔恚，睡疑屬癡
〔《記》云：『由癡故睡，由癡故疑。』〕，
掉散是我取〔《記》云：『以我取心，遍起三毒，故名掉散。』〕。」
《止觀》云：「掉有三種：一身掉，身好游走，諸雜戲謔，坐不暫安。
二口掉，好喜吟詠，競爭是非，無益戲論，世間語言等。
三者心掉，心情放逸，縱意攀緣，思惟文藝，
世間才技，諸惡覺觀等，名為心掉。」
此四各出二萬一千。
新《華嚴》云：「貪行多者二萬一千，嗔行多者二萬一千，
癡行多者二萬一千，等分行者二萬一千，了知如是悉是虛妄。」
垂裕釋十纏是思惑：「忿恚曰嗔；隱藏自罪曰覆；
意識昏迷曰睡；五情暗冥曰眠；嬉游曰戲；
三業躁動曰掉；屏處起罪不自羞曰無慚；
露處起罪不羞他曰無媿；財法不能慧施曰慳；他榮心生熱惱曰嫉。」
《俱舍》頌曰：「纏八無慚愧，嫉慳并悔眠；及掉舉昏沈，或十加忿覆。」
《楞嚴》明十習：「一、婬習〔節疏云：婬習即所發之業，
具足貪癡〕，二、貪，三、慢〔恃己凌他，高舉為性〕，
四、嗔，五、詐習，六、誑〔誑謂矯誑，心懷異謀，
多現不實，矯現有德，詭詐為性，邪命為業〕，
七、怨〔即恨也，由忿為先懷惡不捨，結冤為性，
不能含忍，常熱惱故〕，八、見，九、枉〔謂逼壓良善，
害所攝也，亦嗔之類〕，十、訟習。」 ^1149c4

【尼延底】此云深入，貪之異名。
樂著名貪。能貪之人有二種：一者有力，二者無力。
所貪之境，《禪門》明三種：一、外貪欲，男子緣女人，女人緣男子。
二、內外貪欲，外緣男女身相，復緣內身形貌。
三、遍一切處貪欲，眾生處處著。
《俱舍》明四種：一顯色，謂青黃赤白也。
二形色，謂長短方圓等。
三妙觸，四供奉。《大論》明六種：一著色，若赤若白，若黃若黑。
二或著形容，細膚纖指，修目高眉。
三或著威儀進止，坐起行住，禮拜俯仰，
揚眉頓#CB00263;，親近按摩。
四或著言語，軟聲美詞，應意承旨。
五或著細滑，柔膚軟肌，熱時身涼，寒時體溫。
六或著人相，若男若女。 ^1150b1

【羯吒斯】此云愛之別名。
《涅槃》云：「愛河洄澓沒眾生，無明所盲不能出。」
貪與於愛，圭峯《圓覺》約四句釋：一、貪非愛，
二、愛非貪，三、亦貪亦愛〔即名利財色〕，四、非貪非愛。
《管子》云：「利之所在，雖千仞之山，無所不上，
深源之下，無所不入。
商人通賈，倍道兼行，夜以續日，千里不遠，利在前也。
漁人入海，海水百仞，衝波迸流，宿夜不出，利在水也。」
〈漁父〉：「人有八疵：非其事而事之，謂之總。
莫之顧而進之，謂之佞。
希意導言，謂之諂〔希望前人意氣，而導達其言〕。
不擇是非而言，謂之腴〔調苟順物，不簡是非〕。
好言人之惡，謂之讒〔聞人之過，好揚顯之〕。
析交離親，謂之賊〔人有親情交故，輒欲離而析之，斯助害也〕。
稱譽詐偽，以販惡人，謂之匿〔與己親者，
雖惡而譽；與己疏者，雖善而毀〕。
不擇善否，兩容顏適，偷拔其所欲，謂之險。」
此八疵者，外以亂人，內以傷身。
君子不友，明君不臣。
〈漁父〉：「事有四患：好經大事，變更易常，以掛功名，謂之叨。
專知擅事，侵人自用，謂之貪。
見過不更，聞諫愈甚，謂之狠。
人同於己則可，不同於己，雖善不善，謂之矜。」 ^1150b13

【提鞞沙】此云嗔恚。
恚，怒恨也。《禪門》明三種嗔：一、非理嗔，他不來惱，而自生嗔。
二、順理嗔，外人來惱，爾乃生嗔。
亦如淨土，有正三毒。
三、諍訟嗔，著己之法謂是，在他之法言非，
由茲不順，而生惱覺。 ^1150c6

【慕何】此云癡。《禪門》明三種癡：一、計斷常，
過去諸法為滅有耶，現在諸法不滅有乎？
推尋三世，若滅即斷，不滅乃常。
二、計有無，我及陰等，有耶無耶？
如是乃至非有非無。
三、計世性，作是念言：由有微塵，即有實法；
有實法故，乃有四大；有四大故，乃有假名。
眾生世間，因茲思念，而行邪道。
《阿含．正行經》「佛坐思念：『人癡故有生死。
何等為癡？本從癡中來，今生為人復癡。
心不解，自不開，不知死當所趣向。
見佛不問，見經不讀，見沙門不承事。
不信道德，見父母不敬，不念世間苦，不知泥犁中拷治劇，
是名癡，故有生死。
不止生死，如呼吸間，膬〔音脆〕不過於人命。
然此貪嗔癡，名為三毒。』」
《中陰經》云：「三毒之重者，癡病是其原。」
又，此三毒，須分二種：一者、三毒惑。
《別行記》云：「任運起者名為煩惱。」
《止觀》云：「昏煩之法，惱亂心神，與心作煩，令心得惱。」
二者、三毒業，《別行記》云：「卒起決定，能動身口，名三毒業。」
瑞應云：「貪欲致老，嗔恚致病，愚癡致死，義推等分致生。」
又復須知業有多種。
如《智論》云：「黑業者，是不善業。
果報地獄等受苦惱處，是中眾生以大苦惱悶極故，名為黑。
受善果報處，所謂諸天，以其受樂，隨意自在、
明了故，名為白業。
是業是三界天。善不善受果報處，所謂人、
阿修羅等八部，此處亦受樂亦受苦故，名白黑業。」
問：「無漏業應是白，何以言非白非黑？」
答：「無漏法，雖清淨無垢，以空無相無作故，
無所分別，不得言白。
黑白是相待法，此中無相待故，不得言白。
復次，無漏業能滅一切諸觀，觀中分別，
故有黑白，此中無觀，故無白〔云云〕。」
然《遺教》云：「我如良醫，知病說藥。」
《妙玄》云：「作大醫王，須解脈種種病，識種種藥，
精種種治，得種種差。」
《仁王》云：「佛知眾生有三種病：一者貪病，
二者嗔病，三者癡病。
既知此病，當投於藥。」
故《仁王》云：「治貪嗔癡三不善根，起施慈慧三種善根。」
治貪則教布施，故《光明》云：「捨諸所重肢節手足。」
治嗔則教行慈悲，故《法華》云：「常柔和能忍，慈悲於一切。」
治癡則教修智慧，故《遺教》云：「實智慧者，
則是度老病死海堅牢船也，亦是無明黑暗大明燈也。」
雖有此藥，服與不服，非醫咎也。
故《華嚴》云：「譬如善方藥，自疾不能除；於法不修行，多聞亦如是。」 ^1150c11

【阿耆毘伽】此云邪命，以邪法活命根也。
《智論》云：「如經中說，舍利弗入城乞食，得已，向壁坐食。
時，梵志女，名曰淨目，見而問曰：『沙門，汝食耶？』
答言：『食。』淨目問：『下口食耶？
仰口食耶？方口食耶？
四維口食耶？』俱答云：『不。』
淨目言：『食法四種。
我問汝，汝言不，我不解。
汝當說。』舍利弗言：『有出家人，合藥種穀植樹，
不淨活命，名下口食。
有出家人，觀視星宿，日月風雨，雷電霹靂，
不淨活命，名仰口食。
有出家人，曲媚毫勢，通使四方，巧言多求，
不淨活命，名方口食。
有出家人，學種種呪術，卜算吉凶，如是活命，名四維口食。
姊！我不墮是四不淨食，我用清淨乞士活命。』
是時淨目聞說清淨法食，歡喜信解。
舍利弗因為說法，得須陀洹。」
又《智論》釋八正道云：「五種邪命，以無漏智慧捨離，是為正命。
問：『何等是五種邪命？』
答：『一為利養故，詐現奇特；二為利養故，
自說功德；三為利養故，占相吉凶；四為利養故，
高聲現威，令人畏敬；五為利養故，稱說所得供養，以動人心。
邪因緣活命故，是為邪命。』」 ^1151a24

【阿羅伽】此云欲，希須為義。
五情之所欲，是名五欲。
《大論》云：「哀哉眾生！
常為五欲所惱，而欲求之不已。
此五欲者，得之轉劇，如火炙疥。
五欲無益，如狗齧骨。
五欲增爭，如烏競肉。
五欲燒人，如逆風執炬。
五欲害人，如踐惡蛇。
五欲無實，如夢所得。
五欲不久，假借須臾。
世人愚惑，貪著五欲，至死不捨，為之後世受無量苦。
譬如愚人貪著好果，上樹食之，不肯時下。
人伐其樹，樹傾墮落，身首毀壞，痛惱而死。」
然此五欲分界內外。
如《大論》云：「二乘但斷界內五欲，故世間五欲所不能動。
別惑未除，故為界外上妙色聲之所染污。」
故迦葉云：「三界五欲，我已斷竟，不能動心。
此是菩薩淨妙五欲，吾於此事不能自安。」
此是迦葉為界外之聲動。
天女散華，身子除去，此為界外之色動。
又分別生死、涅槃有異，分別亦是別見，斯為法塵所惑也。 ^1151b15

【奢他】此云諂曲。罔冒他故，矯設異儀，曲順時人。
other:: 
#  57 心意識法篇
心意識法篇第五十七 ^1151c3

《華嚴》云：「諸業虛妄積集名心，末那思量，
意識分別，眼等五識了境不同。
愚癡凡夫不能知覺，怖老病死，求入涅槃。
生死涅槃二俱不識，於一切境，妄起分別。」
《楞伽》云：「略說有三種識，廣說有八相。
何等為三？謂真識、現識及分別事識。
大慧！譬如明鏡持諸色像，現識現處亦復如是。
大慧！現識及分別事識，此二壞不壞相
〔五識得塵，即滅是壞。
熏入八識為種，是不壞〕展轉因。
大慧！不思議熏，及不思議變，是現識因。
大慧！取種種塵〔即是現識所現境界，還能動彼心海，
起諸事識之波浪也〕，及無始妄想熏，是分別事識因。」
又云：「譬如巨海浪，斯由猛風起，洪波鼓溟壑，無有斷絕時。
藏識海常住，境界風所動，種種諸識浪，騰躍而轉生。」
又《楞伽》「大慧白佛：『惟願世尊！
更為我說陰入界生滅。
彼無有我，誰生誰滅？
愚夫者依於生滅，不覺苦盡，不識涅槃
〔《華嚴》云：「愚癡凡夫，不能知覺。
怖老病死，求入涅槃。
生死涅槃，二俱不識，於一切境，妄起分別」〕。』
佛告大慧：『如來之藏，是善不善因，能遍興起一切趣生。
譬如伎兒變現諸趣，離我我所不覺彼故，三緣和合方便而生。
外道不覺，計著作者。
為無始虛偽惡習所熏，名為識藏。
生無明住地，與七識俱，如海浪身，常生不斷。
離無常過，離於我論，自性無垢，畢竟清淨。
其餘諸識，有生有滅，意意識等，念念有七因，
不實妄想，取諸境界，種種形處，計著名相，
不覺自心所現色相，不覺苦樂，不至解脫。』」
又偈曰：「心如工伎兒〔八識妄動如牽線主〕，
意如和伎者〔七識執我如應和人〕，五識為伴侶
〔五識取塵如共和伎〕，忘想觀伎眾〔六識分別如看眾人〕。」
《大乘入楞伽》云：「心能積集業，意能廣積集，
了別故名識，對現境說五。」
《婆沙》「問：『此三何別？』
答：『或別不別。言不別者，心即意識。
如火名焰，亦名為熾，亦名燒薪。
秖是一心，有三差別。
言有別者，名即差別。
或云：過去名意，未來名心。
現在名識。或云：在界名心，在入名意，在陰名識。
或云：雜色名心，如六道由心；繫屬名意，
如五根屬意；語想名識，如分別屬識。』」
又妙樂引《俱舍》云：「集起名心，思量名意，了別名識。
在彼一向全無即理。
若大乘中，八識名心，七識名意，六識名識。
彼教為迷，又無即理，故偏小教有漏之法。
全無性淨即常住理，知之者寡。」
《大寶積經》「佛言：『所言識者，謂能了別。
眼所知色，耳所知聲，鼻所知香，舌所知味，
身所知觸，意所知法，是名為識。
所言智者，於內寂靜，不行於外，唯依於智。
不於一法而生分別及種種分別，是名為智。』」
《大乘同性經》「楞伽王白佛：『云何眾生，捨此壽命受彼壽命，捨此故身受彼新身？』
佛言：『眾生捨此身已，業風力吹，移識將去。
自所受業，而受其果。』」
圭山云：「欲驗臨終受生自在不自在，但驗尋常行心塵境自由不自由，
二六時中當省察耳。」 ^1151c6

【污栗馱】此方稱草木心。 ^1152b25

【矣栗馱】此方名積聚精要心。 ^1152b26

【紇〔胡結〕利陀耶】此云肉團心。
如《黃庭經．五藏論》所明。
《正法念經》云：「心如蓮華開合。」
《提謂》云：「心如帝王。」
皆肉團心，色法所攝。 ^1152b27

【蜱〔補迷〕羅尸】或閉尸，此云肉團。
見《經音義》。 ^1152c1

【質多耶】或名質帝，或名波茶。
此方翻心。《黃庭經．五藏論》目之為神。
西域外道計之為我。
此土佛教翻緣慮心。
此通八識，謂眼緣色，乃至第八緣根身種子器世間。
故云：集起以解心，第八獨名心，緣慮以解心
〔緣謂緣持，慮即思慮〕，八識總名心。
然此緣慮亦名慮知。
《百法論疏》：「心法有六種義：一、集起名心，
唯屬第八，集諸種子，起現行故。
二、積集名心，屬前七轉，能熏積集諸法種故。
或初集起，屬前七轉，現行共集，熏起種故。
或後積集名心，屬於第八，含藏積集，諸法種故。
此上二解，雖各有能集所集之義，今唯取能集名心，如理應思。
三、緣慮名心，俱能緣慮自分境故。
四、或名為識，了別義故。
五、或名為意，等無間故。
六、或第八名心，第七名意，前六名識。」
《入楞伽》云：「藏識說名心，思量性名意，能了諸境相，是故名為識。
然第六意識，具有五種：一、定中獨頭意識，
緣於定境，定境之中，有理有事。
事中有極略色，極逈色，及定自在所生法處諸色。
二、散位獨頭，緣受所引色，及遍計所起諸法處色，
如緣空華鏡像彩畫所生者，並法處攝。
三、夢中獨頭，緣夢中境。
四、明了意識，依五根門，與前五識同緣五塵。
五、亂意識，是散意識，於五根中狂亂而起，
如患熱病，青為黃見，非是眼識，是此緣故。」
《宗鏡》第六識具十名：一、從根得名，名為六識；
二、能籌量是非，名為意識；三、能應涉塵境，
名攀緣識；四、能遍緣五塵，名巡舊識；五、
念念流散，名波浪識；六、能辨前境，名分別事識；
七、所在壞他，名人我識；八、愛業牽生，名四住識；
九、令正解不生，名煩惱障識；十、感報終盡，
心境兩別，名分段死識。 ^1152c2

【末那】唯識翻意。或云執我，亦云分別。
唯識宗云：具足應言訖利瑟吒耶末那，
此翻染污意，謂我癡、我見、我慢、我愛，四惑常俱，故名染污。
常審思量，名之為意。
思慮第八，度量為我，如是思量，唯第七有，
餘識所無，故獨名意。
復能了別，名之為識。
前之六識，從根得名；此第七識，當體立號。
《識論》頌云：「次第二能變，是識名末那。
依彼轉緣彼，思量為性相。
四煩惱常俱，謂我癡、我見，并我慢、我愛，
及餘觸等俱，有覆無記攝。」
《大乘入楞伽》「大慧問佛：『云何但說意識滅，非七識滅？』
佛言：『大慧！以彼為因，及所緣故，七識得生。
大慧！意識分別境界，起執著時，生諸習氣，長養藏識。
由是意俱，我我所執，思量隨轉，無別體相，
藏識為因，為所緣故。
執著自心，所現境界，心聚生起，展轉為因。
大慧！譬如海浪，自心所現境界，風吹而有起滅，
是故意識滅時，七識亦滅。』」
然《楞伽經》唯明三識，不辨七識者，準此文云無別體相，所以唯說八六二識。
《起信》亦然。通源問：「現識屬第八，事識屬前六，何故不言第七識耶？」
答：「七識名染污意，常時執取第八為我。
是則若言第八，必兼第七。
故《瑜伽論》云：『賴耶識起，必二識相應。』
又，事識緣外境時，必依第七。
是故不說。」《宗鏡》「問：『第六能斷惑成無漏，
第七不能斷惑，何故亦成無漏？』
答：『謂第七識，是第六所依根，第六是能依識。
能依識既成無漏，第七所依亦成無漏。
謂第六入生法二空觀時，第七識中俱生我法二執現行，
伏令不起，故第七成無漏。』
問：『何故第八是有漏耶？』
答：『第八是總報主，持種受熏。
若因中便成無漏，即一切有漏雜染種子，
皆散失故，即便成佛。
何用更二劫修行耶？』
問：『前五既非是總報主，何故不成無漏？』
答：『前五根是第八親相分，能變第八，既是有漏，
所變五根，亦有漏。
五根是所依，尚有漏，能依五識，亦成有漏也。』」
《宗鏡》七識十名：「一、六後得名，稱為七識；
二、根塵不會，名為轉識；三、不覺習氣忽然念起，
名妄想識；四、無間生滅，名相續識；五、障理不明，
名無明識；六、返迷從正，能斷四住煩惱，
名為解識；七、與涉玄途，順理生善，名為行識；
八、解三界生死，盡是我心，更無外法，名無畏識；
九、照了分明，如鏡顯像，故名現識；十、法既妄起，
恃智為懷，令真性不顯，名智障識。」 ^1153a5

【阿賴耶】或阿梨耶。
《起信》云：「以依阿梨耶識，說有無明，不覺而起。
能見能現，能取境界。」
真諦就名翻，名無沒識，取不失之義。
奘師就義翻為藏識，能含藏諸法種故。
又，此識體，具三藏義：能藏、所藏、執藏，故名為藏。
謂與雜染互為緣故，有情執為自內我故，
復能了別種子、根身、及器世間，三種境故，名之為識。
古釋云：「一、能藏者，即能含藏義。
猶如庫藏，能含藏寶貝，故得藏名。
此能含藏雜染種故，名之為藏，亦即持義。
二、所藏者，即是所依義。
猶如庫藏，是寶等所依故。
此識是雜染法所依處故。
三、執藏者，堅守不捨義。
猶如金銀等藏，為人堅守，執為自內我，故名為藏。
此識為染末那堅執為我，故名為藏。」
《起信鈔》釋云：「能藏、所藏者，且所藏義，謂此識體藏，是根身種子器世間所藏處也。
以根等是此識相分故，如藏中物像，如身在室內，
欲覓賴耶識，祇在色心中；欲覓摩尼珠，秖在青黃內。
次能藏義，謂根身等法，皆藏在識身之中。
如像在珠內，欲覓一切法，總在賴耶中，
欲覓一切像，總在摩尼內，與前義互為能所。」
故云能藏自體。於諸法中，能藏諸法於自體內。
或名宅識〔一切種子之所栖處〕，或名心，
由種種法，熏習種子，所積集故〔積集義故名心，
集起義故名心〕；或名阿陀那，執持種子，
及諸色根，令不壞故。
《宗鏡》「問：『諸根壞日，識遷離時，捨此故身，
別受餘質，去來之識，相狀云何？』
答：『《顯識經》「佛告賢護：『識之運轉，遷滅往來，
猶如風大，無色無形，不可顯現，而能發動萬物，示眾形狀。
或搖振林木，摧折破裂，出大音聲。
或為冷為熱，觸眾生身，作苦作樂。
風無手足面目形容，亦無黑白黃赤諸色。
賢護！識界亦爾。無色無形，無光明顯現，
所熏因緣故，顯示種種功用殊勝。
或名所知依，能與染淨所知諸法為依止故
〔即三性與彼為依，名所知依〕。
或名種子識，能遍住持世出世間諸法種子故』」』」
《唯識論》云：「一切種子，皆本性有，不從熏生，
由熏習力，但可增長。
如契經說：『一切有情，無始時來，有種種界。
如惡叉聚，法爾而有。』
界即種子差別名故，有如外草木等種。」
護法意云：有漏無漏種子，皆有新熏本有，
合生現行，亦不雜亂。
若新熏緣，即從新熏生；若本有遇緣，即從本有生。
《攝論》云：「此阿賴耶識與種子如此共生，
雖有能依所依，不由體別故異，乃至能是假無體，所是依是實有體。
假實和合異相，難可分別，以無二體故。
此識先未有功能，熏習生後，方有功能，故異於前。
前識但是果報，不得名一切種子；後識能為他生因，說名一切種子。
前識但生自相續，後識能生自他相續，故勝於前。」
《攝論》云：「第八識從種子生，故稱果報識。
能攝持種子故，亦名種子識。」
《宗鏡》云：「本識是體，種子是用。
種子是因，所生是果。
問：『熏、生何別？』答：『熏是資熏，繫發之義。
生是生起，從因生出之義。
謂本識等，雖無力資熏擊發自種之義，而有親生自種之義。
如本有無漏種子，雖有生果之能，若不得資加二位，
有漏諸善，資熏擊發，即不能生現。
又如本識中善染等種，能引次後自類種子，
雖有生義，無自熏義。
如穀麥等種，雖有生芽之能，若不得水土等資熏擊發，亦不能生其現行。
本識雖有生種之能，然自力劣，須假六七與熏方生。
由是義故，本識等雖非能熏，而能生種，故與親種得為因緣。
又，熏者，發也，致也；習者，生也，近也，數也。
即發致果於本識內，令種子生近生長故。
熏有二種：一、熏習，謂熏心體成染淨等事；
二、資熏，謂現行心境及諸惑相資等。』」
《攝論》云：「轉依名法身，由聞熏四法得成：
一、信樂大乘，是大淨種子；二、般若波羅蜜，
是大我種子；三、虛空品三昧，是大樂種子；
四、大悲，是大常種子。
此聞熏習四法，為四德種子。
四德圓時，本識都盡。
四德本來是有，不從種子生。
從因作名，故稱種子。
然善染如沈麝韮蒜等，故不受熏；無記如素帛，故能受熏。
如善不容於惡，猶白不受於黑，若惡不容於善，如臭不納於香。
唯本識之含藏，同太虛之廣納矣。」
或名異熟識，能引生死善不善業異熟果故，
或名現識故《唯識論》云：「如瀑流水上下，
魚草等物，隨流不捨。
此識亦爾，與內習氣外觸等法，恒相續轉。」
天台名無沒識。或名隨眠《菩薩處胎經》
云：「爾時世尊，將欲示現識所趣向，道識、
俗識、有為識、無為識、有漏識、無漏識、華識、
果識、報識、無報識、天識、龍識，鬼神、阿修羅、
迦樓那、緊那羅、摩睺羅伽、人非人識，上至二十八天識，下至無救地獄識。
爾時世尊，即於胎中，現勾鎖骨，遍滿三千大千世界〔云云〕。
佛告彌勒：『汝觀勾鎖骸骨，令一切眾知識所趣，
分別決了，令無疑滯。』
爾時彌勒菩薩，即從座起，手執金剛七寶神杖，
攪勾鎖骨，聽彼骨聲，即白佛言：『此人命終，
嗔恚結多，識墮龍中。』
次復攪骨：『此人前身十戒行具，得生天上。』
次復攪骨：『此人前身破戒犯律，生地獄中。』
如是攪骨，有漏無漏，有為無為，從二十八天，
至無救地獄，知識所趣，善惡果報，白黑行報。
有一全身舍利，無有缺減。
爾時彌勒以杖攪之，推尋此識，了不知處。
如是三攪，前白佛言：『此人神識，了不可知，將非如來入涅槃耶？』
佛告彌勒：『汝紹佛位，於當來世當得作佛，成無上道。
何以攪舍利而不知識處耶？』
彌勒白佛言：『佛不思議，不可限量，非我等境界所能籌量。
今有狐疑，唯願世尊當解說之。
五道神識，盡能得知彼善惡趣，不敢有疑於如來所。
今此舍利無有缺減，願說此識，令我等知。』
佛告彌勒：『過去、未來、現在諸佛，舍利流布，非汝等境界所能分別。
又，阿賴耶識，無始時來，恒與此五心所相應，以是遍行心所攝故。』」
一、作意者，論云：作意謂能警心為性，於所緣境引心為業
〔作意警心有二功力，一、心未起時，能警令起；
二、若起已，能引令趣境〕。
二、觸者，論云：觸謂三和分別變異，令心心所觸境為性，
受．想．思等所依為業。
三、受者，論云：受謂領納違順俱非境相為性，起愛為業。
四、想者，論云：想謂於境取像為性，施設種種名言為業。
謂要安立境分劑相，方能隨起種種名言。
五、思者，論云：思謂令心造作為性，於善品等役心為業。
謂能取境正因等相，驅役自心令造善等。
《宗鏡》「問：『一百法中，凡聖總具不？』
答：『若凡夫位，通約三界九地，種子皆具百法。
若諸佛果位，唯具六十六法；除根本煩惱六，
隨煩惱二十，不定四，不相應行中四，共除三十四法。』」
《宗鏡》明八識十名：一、七後得名，稱為八識。
二、真偽雜間，名和合識。
三、蘊積諸法，名為藏識。
四、住持起發，名熏變識。
五、凡成聖名，為出生識。
六、藏體無斷，名金剛智識。
七、體非寂亂，名寂滅識。
八、中實非假，名為體識。
九、藏體非迷，名本覺識。
十、功德圓滿，名一切種智識。
此識建立有情無情，發生染法淨法。
若有知有覺，則眾生界起。
若無想無慮，則國土緣生。
因染法而六趣回旋，隨淨法而四聖階降，
可謂凡聖之本，根器之由。
了此識原，何法非悟？
證斯心性，何境不真？
可謂絕學之門，栖神之宅。
又云：第八本識，真如一心，廣大無邊，體性微細，
顯心原而無外，包性藏以該通。
擅持種之名，作總報之主，建有情之體，立涅槃之因。
居初位而總號賴耶，處果位而唯稱無垢。
備本後之智地，成自他之利門。
隨有執無執而立多名。
據染緣淨緣，而作眾體。
含一切而如太虛包納，現萬法而似大地發生。
則何法不收？無門不入？
但以迷一真之解，作第二之觀，因於覺明能了之心，發起內外塵勞之相。
於一圓湛，析出根塵。
聚內四大為身，分外四大為境；內以識精為垢，外因想相成塵。
無念而境觀一如，有想而真成萬別。
若能心融法界，境豁真空，幻翳全消，一道明現。
可謂裂迷途之緻網，抽覺戶之重關，惛夢惺而大覺常明，狂性歇而本頭自現。 ^1153b19

【阿陀那】義翻執持，能執持種子根身生相續義。
執持有三：一、執持根身令不爛壞；二、執持種子令不散失；
三、執取結生相續義。
即有情於中有身臨末位，第八識初一念受生時，有執取結生相續義。
結者，繫也，屬也。於母腹中一念受生，便繫屬彼故。
亦如礠毛石吸鐵，鐵如父母精血二點，
第八識如礠毛石，一剎那間，便攬而住。
同時根塵等種，從自識中，亦生現行，名為執取結生。
故《楞嚴》曰：「陀那微細識，習氣如瀑流，真非真恐迷，我常不開演。」
《解深密經》謂之第九者，乃別取第八淨分言之。
故《攝論》云：「世尊說法凡有三種：一染污分，
二清淨分，三染污清淨分。
譬如金藏土中有三：一地界，二金，三土輪。
以地譬依他性，具染淨二分，此八識。
以土譬分別性，為生死染分，此七識。
以金譬真實性，為涅槃淨分，此九識。」
《宗鏡》云：「分別諸識，開合不同，皆依體用。
約體則無差而差，以全用之體不礙用故。
約用則差而無差，以全體之用不失體故。
如舉海成波不失海，舉波成海不礙波。
非有非無，方窮識性；不一不異，可究心原。」
古德云：「約諸識門，雖一多不定，皆是體用緣起，本末相收。
本是九識，末是五識。
從本向末，寂而常用；從末向本，用而常寂。
寂而常用故，靜而不結。
用而常寂故，動而不亂。
靜而不結故，真如是緣起。
動而不亂故，緣起是真如。
真如是緣起故，無涅槃、不生死，即八九為六七；
緣起是真如故，無生死、不涅槃，即六七為八九。
無生死、不涅槃故，法界皆生死；無涅槃、
不生死故，法界皆涅槃。
法界皆涅槃故，生死非雜亂；法界皆生死故，涅槃非寂靜。
生死非雜亂，眾生即是佛。
涅槃非寂靜，佛即是眾生。
是以法界違故，說涅槃是生死，即理隨情用；
法界順故，說生死是涅槃，即情隨理用。
如此明時，說情非理外，理非情外。
情非理外故，所以即實，說六七為八九。
實者，體也。理非情外故，所以即假，說八九為六七。
假者，用也。以假實無礙故，人法俱空。
以體用無礙故，空無可空。
人法俱空，故說絕待。
空無可空，故言妙用。
如斯說者，亦是排情之言，論其至實者，不可以名相得。
至極者，不可以二諦辨，不可以名相得，故非言象能詮。
不可以二諦辨，故非有無能說。
故云：至理無言，賢聖默然，正可以神會，不可以心求。」
問：「一心湛寂，云何起諸識浪？」
答：「只為不覺，忽爾念生。」
《起信》云：「以不如實知，真如法一故，不覺心起。」
《摩訶衍論》云：「即是顯示根本不覺之起因緣。
根本不覺，何因緣故，得起而有？
因不如故，得起而有。
何等法中而不如耶？
謂三法中而不如故。
言不如者當有何義？
謂違逆義故。云何三法？
一者實知一法，二者真如一法，三者一心一法，是名為三。
實知法者，謂一切覺，即能達智。
真如法者，謂平等理，即所達境。
一心法者，謂一法界，即所依體。
於此三法皆違逆故，無明元起。
是故說言，謂不如實知，真如法一故，不覺心起。
彼三種法，皆守一中，終不離故，故通名一。」
又《起信》云：「以無明熏力，不覺心動，最初成其業識。
因此業識，復生轉識等。」
論釋云：「最初不覺，稱為第一業相。
能見所見，無有差別，心王念法，不可分析。
唯有精勤隱流之義，故名為業。
如是流動，只由不覺。
第二轉相，以業相念為所依故，轉作能緣，流成了相。
第三現相，以了別轉為所依，戲論境界，
具足現前，所緣相分，圓滿安布。
依此見分，現彼相分。
又，動相者，動為業識，理極微細。
謂本覺心，因無明風，舉體微動。
微動之相，未能外緣，即不覺故。
謂從本覺，有不覺生，即為業相。
如海微波，從靜微動，而未從此轉移本處。
轉相者，假無明力，資助業相，轉成能緣，
有能見用，向外面起，即名轉相。
雖有轉相，而未能現五塵所緣境相。
如海波浪，假於風力兼資微動，從此擊波轉移而起。
現相者，從轉相而成現相，方有色塵山河大地器世間等。」
《楞伽經》「大慧白佛言：『世尊！
諸識有幾種生住滅？』
佛告大慧：『識有二種生住滅，非思量所知。
謂流注生住滅，相生住滅〔梵語儞伽，此云流注不斷，言流注者〕。
唯自第八，三相微隱，種現不斷，名為流注。
由無明緣，初起業識，故說為生。
相續長劫，故名為住。
到金剛定，等覺一念，斷本無明，名流注滅。
相生住滅者，謂餘七識，心境麁顯，故名為相。
雖七緣八，望六為細，具有四惑，故亦云麁。
依彼現識自種，諸境緣合生七，說為相生。
長劫熏習，名為相住。
從末向本，漸伏及斷，至七地滿，名為相滅。
依前生滅，立迷悟依。
依後生滅，立染淨依。
後短前長，事分二別，即是流注生住滅，相生住滅。』」
《仁王般若經》云：「然諸有情，於久遠劫，初剎那識，
異於木石，生得染淨，各自能為無量無數染淨識本。
從初剎那不可說劫，乃至金剛終一剎那，
有不可說不可說識，生諸有情色心二法，
色名色蘊，心名四蘊。」
《宗鏡》引古釋：「初剎那識，異於木石者，謂一念識，
有覺受故，異於木石。
即顯前念中有末心，所見赤白二穢，即同外器木石種類。
此識生時，攬彼為身，故異木石。
問：『既非久遠無始，何名初識耶？』
答：『過去未來無體，剎那熏習，唯屬現在。
現在正起妄念之時，妄念違真，名為初識。
非是過去有識創起，名為初識。
故知橫該一切處，竪通無量時，皆是即今現在一心，更無別理。』」
《道契經》「文殊師利白佛言：『世尊！
阿賴耶識，具一切法，過於恒沙。
如是諸法，以誰為本？
生於何處？』佛言：『如是有為、無為一切諸法，
生處殊勝，不可思議。
何以故？於非有為、非無為處，是有為、是無為法，而能生故。』
文殊又白佛言：『世尊！
云何名為非有為、非無為處？』
佛言：『非有為、非無為處者，所謂一心本法。
非有為故，能作有為；非無為故，能作無為。
是故我言生處殊勝，不可思議。』
又云：『當作二門，分明顯說：一者下轉門，二者上轉門。
生滅門中不出此二。
如是二門云何差別？
頌曰：諸染法有力，諸淨法無力，背本下下轉，名為下轉門。
諸淨法有力，諸染法無力，向原上上轉，名為上轉門。』」
《識論》云：「云何應知依識所變？
假說我法，非別實有，由斯一切唯有識耶？
頌曰：是諸識轉變，分別所分別，由此彼皆無，故一切唯識。」
又，諸師所明，總有四分義：一、相分，二、見分，
《唯識論》云：於自所緣，有了別用。
三、自證分，謂能親證自見分、緣相分不謬，能作證故。
四、證自證分，謂能親證第三自證分、緣見分不謬故。
從所證處得名。此四分義，鏡如自證分，
鏡明如見分，鏡象如相分，鏡後弝〔必罵〕如證自證分。
此四分有四師立義：第一，安慧菩薩，立一分自證分。
《識論》云：「此自證分，從所緣生，是依他起故，故說為有。
見、相二分，不從緣生，因遍計心妄執而有。
如是二分，情有理無。
唯自證分，是依他起性，有種子生，是實有故。
見、相二分是無，更變起我法二執又是無，以無似無。
若準護法菩薩，即是以有似無。
見、相二分，是有體；變起我法二執，是無體。
故安慧引《楞伽》云：『三界有漏心心所，皆是虛妄分別為自性。』
故知八識見、相二分，皆是遍計妄執有故。
唯有自證一分，是依他起性，是實有故。」
二、難陀論師，立二分成唯識。
初標宗者，即一切心生，皆有見、相二分。
見、相二分，是能所二緣也。
若無相分牽心，心法無由得生；若無能緣見分，誰知有所緣相分耶？
即有境有心等成唯識也。
見分為能變，相分是所變，能所得成，須具二分。
見分相分，是依他起性。
有時緣獨影境，即同種生，有時緣帶質境，
即別種生，故非遍計也。
若不許者，諸佛不應現身土等種種影像也。
三、陳那菩薩立三分。
安慧立一分，但有體而無用；難陀立見、
相二分，但有用而無體，皆互不足。
立理者，謂立量果義。
論云：能量，所量，量果，別故，相見必有所依體故。
相分為所量，見分為能量，即要自證分為證者，是量果也。
喻尺量絹，絹為所量，尺人為能量，記數之智名為量果。
今見分、緣相分不錯，皆由自證分為作果故。
今眼識見分緣青時，定不緣黃，如見分緣不曾見境。
忽然緣黃境時，定不緣青，若無自證分，即見分不能自記憶。
故知須立三分。若無自證分，即相、見亦無。
若言有二分者，即須定有自證分。
《集量論》頌云：「似境相所量，能取相自證。」
釋云：「似境相所量者，即相分似外境現。
能取相自證者，即是見分能取相分。
故自證即是體也。」
四，護法菩薩立四分。
立宗者，心心所若細分別，應有四分。
立理者，若無第四分，將何法與第三分為量果耶？
汝陳那立三分者，為見分有能量了境用故，即將自證分為量果。
汝自證分亦有能量照境故，即將何法與能量自證分為量果耶？
即須將第四證自證分，為第三分量果也。
引《密嚴經》云：「眾生心二性，內外一切分
〔內一分為一性，見、相二分為第二性，即心境內外二性〕，
所取能取纏，見種種差別。」
夫為量果，須是現量，方為量果。
前五識與第八見分，雖是現量，以外緣故，即非量果。
為量果者，須內緣故。
七識雖是內緣，亦非量果。
為量果者，應具二義：一現量，二內緣。
又，果中後得見分，雖是現量，內緣時，變影緣，故非量果。
即須具三義。又，果中根本智見分，雖親證真如，
不變影故，是心用，故非量果。
即須是心體，具足四義：一現量，二內緣，
三不變影，四是心體，方為量果。
問：「四分以何為體性？」
答：「相分，所變色心為體性。
若內三分，即用現行心所而為體。」
《宗鏡》「問：『未有無心境，曾無無境心。
凡聖通論，都有幾境？』
答：『大約有三境。頌曰：「性境不隨心，獨影唯從見，
帶質通情本，性種等隨應。」
又廣釋云：性境者，為有體實相分名性境。
即前五識及第八心王，並現量第六識。
所緣諸實色，得境之自相，不帶名言，無籌度心，此境方名性境。
及根本智緣真如時，亦是性境，以無分別，任運轉故。
言不隨心者，都有五種不隨：一、性不隨者，
其能緣見分通三性，所緣相分境唯無記性，即不隨能緣見分通三性。
二、種不隨者，即見分從自見分種生，相分從自相分種生，
不隨能緣見分心種生故，名種不隨。
三、界繫不隨者，如明了意識，緣香味境時，
其香味二境，唯欲界繫，不隨明了意識，通上界繫。
又如欲界第八緣種子境時，其能緣第八，
唯欲界繫，所緣種子，便通三界，即六八二識，有界繫不隨。
四、三科不隨，且五蘊不隨者，即如五識見分，
是識種收，五塵相分，即色蘊攝，是蘊科不隨；
十二處不隨者，其五識見分，是意處收，
五塵相分，五境處攝，是處科不隨；十八界不隨者，
其五識見分，是五識界收，五塵相分，五境界攝，此是三科不隨。
五、異熟不隨者，即如第八見分，是異熟性，
所緣五塵相分，非異熟性，名異熟不隨。
獨影境者，謂相分與見分同種生，名獨影唯從見。
即如第六識，緣空華兔角過未，及變影緣無為，
並緣地界法，或緣假定果極逈極略等，皆是假影像。
此但從見分變生，自無其種，名唯從見。
獨影有二種：一者無質獨影，即第六緣空華兔角，
及過未等，所變相分是。
其相分與第六見分同種生，無空華等質。
二者有質獨影，即第六識緣五根種現是，
皆托質而起故，其相分亦與見分同種而生，亦名獨影境。
三帶質者，即心緣心是。
如第七緣第八見分境時，其相分無別種生，
一半與本質同種生，一半與能緣見分同種生。
從本質生者，即無覆性；從能緣見分生者，即有覆性。
以兩頭攝不定故，名通情本。
質即第七能緣見分，本即第八所緣見分。
又，四句分別，一唯別種非同種，即性境。
二唯同種非別種，即獨影境。
三俱句，即帶質境。
四俱非，即本智緣如。
以真如不從見分種生故，名非同種。
又，真如當體是無為，但因證顯得，非生因所生法故，名非別種。
性種等隨應者，性即性境，種種謂種類。
謂於三境中，各有種類不同，今皆須隨應而說。
又約八識分別者，前五轉識，一切時中，
皆唯性境，不簡互用不互用。
二種變中，唯因緣變，又與五根同境故。
第六意識有四類：一、明了意識，亦通三境，
與五同緣實五塵，初率爾心中，是性境。
若以後念緣五塵上方圓長短等假色，
即有質獨影，亦名似帶質境。
二、散位獨頭意識，亦通三境，多是獨影，通緣三世有質無質法故。
若緣自身現行心心所時，是帶質境。
若緣自身五根，及緣他人心心所，是獨影境，亦名似帶質境。
又獨頭意識，初剎那緣五塵少分緣實色，亦名性境。
三、定中意識，亦通三境，通緣三世有質無質法故，是獨影境。
又能緣自身現行心心所故，是帶質境。
又七地已前，有漏定位，亦能引起五識緣五塵故，即是性境。
四、夢中意識，唯是獨影境。
第七識唯帶質境，第八識其心王唯性境，
因緣變故，相應作意等五心所，是似帶質，真獨影境。』
問：『三境以何為體？』
答：『初性境，用實五塵為體，具八法成故。
八法者，即四大地水火風，四微色香味觸等。
約有為說，若能緣有漏位中，除第七識，餘七皆用自心心所為體。
第二獨影境，將第六識見分所變假相分為體，能緣即自心心所為體。
第三帶質，即變起中間假相分為體；若能緣有漏位中，唯六七二識心心所為體。
《攝論》云：「遠行及獨行，無身寐於窟，調其難調心，是名真梵志。」
《百法》釋云：「如來依意根處，說遠行及獨行也，
隨無明意識遍緣一切境也，故名遠行。
又，諸心相續，一一轉故，無實主宰，名獨行。
無身者，即心無形質故。
寐於窟者，即依附諸根，潛轉身內，名寐於窟。
寐者，藏也。即心之所蘊在身中。
此偈意破外道執有實我也。
世尊云：但是心獨行，無別主宰，故言獨行。
又無始游歷六塵境，故名遠行。」』」 ^1155b16

【菴摩羅】此云清淨識。
僧遁注《金剛三昧經》云：「白淨無垢識。
彼經佛言：『諸佛如來，常以一覺，而轉諸識，入菴摩羅。
何以故？一切眾生本覺。
常以一覺覺諸眾生，令彼眾生皆得本覺，覺諸情識空寂無生。
何以故？決定本性，本無有動。』」
《熏聞》云：「天台依《攝大乘》說菴摩羅，名無分別智光，即第九淨識也。
然，據諸論所說第八，若至我見永不起位，
即捨梨耶之名，別受清淨之稱，是則果位名菴摩羅。
天台所依《攝大乘》義取第九識者，非無深致，
此依真諦所譯梁《攝論》也。」
《輔行》云：「真諦三藏云：『阿陀那七識，此云執我識，
此即惑性，體是緣因。
阿賴耶八識，此名藏識，以能盛持智種不失，
體是無沒無明，無明之性，性是了因。
菴摩羅九識，名清淨識，即是正因。』
唐三藏不許此識，云第九是第八異名。
故新譯《攝論》不存第九，《地論》文中亦無第九。
但以第八對於正因，第七對於了因，第六以對緣因。
今依真諦，仍合六七，共為緣因。
以第六中，是事善惡，亦是惑性，委釋識義，非今所論。
但以三識體性，對於三德三因，於理即足。
論家雖云翻識為智，而不即照三識一心，
即此一心，三智具足。」
《光明玄》云：「菴摩羅識，是第九不動。
若分別之，即是佛識。
阿梨耶識，即是第八無沒識，猶有隨眠煩惱與無明合，
別而分之，是菩薩識。
《大論》云：『在菩薩心，名為般若。
即其義也。』阿陀那識，是第七分別識，訶惡生死，
欣羨涅槃，別而分之，是二乘識。
於佛即是方便智，波浪是凡夫第六識，無俟復言。」
《宗鏡》九識十名：一、自體非偽，名為真識。
二、體非有無，名無相識。
三、軌用不改，名法性識。
四、真覺常存，體非隱顯，名佛性真識。
五、性絕虛假，名實際識。
六、大用無方，名法身識。
七、隨流不染，名自性清淨識。
八、阿摩羅，翻無垢識。
九、體非一異，名真如識。
十、勝妙絕待，號不可名目識。 ^1158b25

【乾栗陀耶】或名牟呼栗多，此云堅實心。
《楞伽》注云：謂第一義心，如樹貞實心，非念慮也，乃是群生本有之性。
又摩訶衍論立十種識，總攝諸識。
云何為十？於前九中，加一切一心識。
論上文云，所謂以一心識，遍於二種自在，無所不安立。
如佛告文殊師利言：「我唯建立一種識，
所餘之識，非建立焉。
所以者何？一種識者，多一一識。
此識有種種力，能作一切種種名字，而唯一識，
終無餘法，是故我說建立一種識。」
今謂一切一心識，是此方言。
梵語正名乾栗陀耶。
問：「一切一心識，與菴摩羅，云何甄別？」
答：「從諸佛所證之理，乃立菴摩羅名。
就眾生所迷之本，則標乾栗陀號。
何者？經云：『而轉諸識入菴摩羅』，故知果位名菴摩羅。
一切一心識，論云：『能作一切種種名字，知是群生所迷之本。』
輒辨此義，後賢詳之。」
《禮記》云：「人生而靜，天之性也；感物而動，性之欲也。」
斯乃儒家以寂然不動為性，感而遂通曰情。
吾宗則以明靜真心為性，是理具也；昏動妄念為情，是事造也。
故《楞嚴》云：「從無始來，生死相續，皆由不知常住真心，
性淨明體，用諸妄想。」
此想不真，故有流轉，以茲情性，分今十識。
前之八識，皆屬情也，九十二識，乃當性焉。
問：「心與於性，同異云何？」
答：「或同或異。言或同者，如《楞嚴》云：『常住真心，性淨明體。』
此俱目真。《光明》云：『心識二性，躁動不停。』
此俱召妄。二名異者，如《楞嚴》云：『舜若多性可消亡，爍迦羅心無動轉。』
此心真而性妄矣。
大意云：『隨緣不變故為性，不變隨緣故為心。』
此性真而心妄也。
忠國師云：『迷時結性成心，悟時釋心成性。』
然，真妄二心，經論所明，大有四義，一唯真心，
《起信》云：『唯是一心，故名真如。』
二者唯妄心，如《楞伽》云：『種種諸識浪，騰躍而轉生。』
三者從真起妄，如《楞伽》云：『如來之藏，是善不善因，能遍興造一切趣生。』
四者指妄即真，如《楞嚴》云：『則汝今者識精元明。』
又《淨名》云：『煩惱之儔，是如來種。』
諸文所陳，此四收盡。
然此諸識，西域東夏，異計紛紜。
今先敘異執，後述會通。
初異執者，性相二宗，肇分於竺國，南北之黨，彌盛於齊朝。
故西域那爛陀寺，戒賢大德，遠承彌勒、
無著，近踵法護、難陀，依《深密》等經《瑜伽》
等論，立法相宗。言法相者，唯齊八識業相，以為諸法生起之本。
故法相宗，以識相行布為旨。
其寺同時智光大德，遠稟文殊、龍樹，近遵青目、
清辯，依《般若》等經《中觀》等論，立法性宗。
言法性者，以明真如隨緣，為染淨之本。
故一性宗，以真理融觀為門。
洎乎東夏，《攝論》有梁、唐之異，《地論》分南北之殊，
以無著菩薩造《攝大乘論》，流至此土，二譯不同。
梁朝真諦，乃立九識，計第八識生起諸法。
如彼論明十種勝相，第一依止勝相，明第八識生十二因緣。
次唐時玄奘新譯《攝論》，但立八識。
乃謂第九，秖是八識異名。
此是梁、唐之異也。
天親菩薩造《十地論》，翻至此土，南北各計。
相州南道，計梨耶為淨識；相州北道，計梨耶為無明。
此乃南北之殊也。
其次會通者，《妙玄》云：『今明無明之心，不自不他，
不共不無因，四句皆不可思議。
此約自行破計，南北不存。
若有四悉檀因緣，亦可得說。
此約化他，性相俱存。
以阿梨耶中，有生死種子，熏習增長，即成分別識。
若阿梨耶中，有智慧種子，聞熏習增長，
即轉依成道後真如，名為淨識。
若異此兩識，秖是阿梨耶識，此亦一法論三，三中論一耳。』
《攝論》云：『如金土染淨，染譬六識，金譬淨識，土譬梨耶識。』
明文在茲，何勞苦諍！
又《宗鏡》云：『此阿賴耶識，即是真心。
不守自性，隨染淨緣，不合而合，能含藏一切真俗境界，故名藏識。
如明鏡不與影像合，而含影像。
此約有和合義邊說，若不和合義者，即體常不變，故號真如。
本一真心，湛然不動。
若有不信阿賴耶識即如來藏，別求真如理者，
如離像覓鏡，即是惡慧。
以未了不變隨緣，隨緣不變之義，而生二執。』
又《宗鏡》以理量二門，收盡一切性相，識相妙有，
是如量門；識性真空，是如理門。」
問：「真心無相，云何知有不空常住湛然之體？」
答：「以事驗知，因用可辨，事能顯理，用能彰體。
如見波生，知有水體。
當觀理量之門，以造性相之道。」
other:: 
#  58 陰入界法篇
陰入界法篇第五十八 ^1159a3

《智論》云：「一切諸法中，但有名與色。
若欲如實觀，但當觀名色。」
心但有字，故曰名也。
形質礙法，故曰色也。
而凡夫人迷此色心有輕重異，故佛對機說陰入界三科法也。 ^1159c25

【寒健陀】此云蘊，蘊謂積聚。
古翻陰，陰乃蓋覆。
積聚有為，蓋覆真性。
又《仁王》云：「不可說識，生諸有情色心二法，
色名色蘊，心名四蘊。
皆積聚性，隱覆真實。」
此以色、受、想、行、識，名為五蘊〔《心經》疏記具解五蘊〕。
《音義指歸》云：「漢來翻經為陰，至晉僧叡改為眾，至唐三藏改為蘊。」 ^1159c29

【鉢羅吠奢】此云入。
《法界次第》云：「通稱入者，入以涉入為義。
根塵相對，則有識生。
識依根塵，仍為能入；根塵即是所入。
今此十二，從所入受名。」
《熏聞》曰：「夫六入者，凡有二義：一根塵互相涉入，二根境俱為識之所入。
以是諸經名十二入。
《楞嚴》唯以六根為入者，蓋根有勝義，親能生識，
又根能受境，吸擥前塵，故偏名入。
故云：『六為賊媒，自劫家寶。』
又云：『六入村落。』」《法界次第》云：「內六名入者，
此之六法，親故屬內。
為識所依，故名為入。
亦名根者，根以能生為義。
此六既並有生識之功，故通名根。
外六入者，此六疎故屬外，識所游涉，故名為入。
亦名塵者，塵以染污為義，以能染污情識，通名為塵。」
又十二處者，《百法疏》云：「生長義。
即六種識，依於根塵而得生長，名十二處。」 ^1160a6

【馱都】此云界。《百法疏》云：「界是因義。
中間六識，藉六根發。
六境牽生，與識為因，故名為界。」
《法界次第》云：「界以界別為義。
此十八法，各有別體，義無渾濫，故名十八界。
若根相對，即有識生。
識以識別為義，識依於根，能別於塵，故通名識。
由此根、塵、識三，各有六法，成十八界。」
此三科法，如《俱舍》云：「聚生門種族，是蘊處界義，
愚根樂有三，故說蘊處界。」
釋曰：「愚三者，一、愚心，為說五陰，則開心為四，合色為一。
二、愚色，為說十二處，則開色為十處半，
謂五根、五塵及法塵少分；合心為一處半，謂意根及法塵少分。
三、愚心及色，為說十八界，則更開心為七界半，
謂六識、意根、法塵少分。」
皆言愚者，迷也。根三，謂上、中、下根，樂三，
謂略、中、廣。如次配三科法。 ^1160a21

【歌羅邏】或羯邏藍，此云凝滑，又云雜穢，狀如凝酥。
胎中五位，此初七日。
《大集經》云：「歌羅邏時，即有三事：一命，二煖，三識。
出入息者，名為壽命；不臭不爛，名之為煖，
即是業持火大，故地水等色，不臭不爛也。
此中心意，名之為識，即是剎那覺知心也。
長無增減，三法和合，從生至死，此識之種，即是命根。」
故《宗鏡》引論云：「然依親生此識種子，以此種子，
為業力故，有持一報之身，功能差別，令得決定。
若此種子，無此功能，身便爛壞，故以親生種子為命根。
夫命根者，依心假立，命為能依，心為所依。」
生法師云：「焚薪之火，旋之成輪，輪必攬火而成照；
情亦如之，必資心成用也。
命之依心，如情之依心矣。」 ^1160b7

【頞部曇】或遏蒲曇，或頞浮陀。
此云疱。狀如瘡疱，胎二七日。 ^1160b21

【蔽尸】或閉尸，或伽那。
此云凝結。狀如就血。
或云聚血，或云耎肉，胎三七日。 ^1160b23

【健男】或羯南，此云凝厚。
漸堅硬故，亦云硬肉，胎四七日。
雖有身意，缺眼四根，六處未全，但號名色。
《涅槃》「佛言：『如說名色繫縛眾生，名色若滅，則無眾生。
離名色已，無別眾生；離眾生已，無別名色。
亦名名色繫縛眾生，亦名眾生繫縛名色。』」 ^1160b25

【鉢羅奢佉】此云形位，具諸根形四支差別。
《俱舍》以此胎五七日，名胎中五位；六七日，
名髮毛爪齒位；七七日，名具根位，五根圓滿故。
所言根者，增上出生，名之為根。
五識藉彼為增上緣而得生故。
又具五義，名之為根，嚴續依發及遍別故。
從此五七，至未出胎，並名六入。
言胞胎者，《說文》云：「兒生裹衣者曰胎。」
《爾雅》：「胎，始養也。」 ^1160c2

【斫芻】斫者行義，芻者盡義。
謂能於境行，盡見諸色，故名為行盡。
故《瑜伽》云：「屢觀眾色，觀而復捨，故名為眼，是照燭義。」
《楞嚴》：「眼如蒲桃朵。」
或云：「眼如秋泉池。」
眼有五種：一肉眼；二天眼；三慧眼；四法眼；五佛眼。
今先通辨，然後別明。
先通辨者，《大品》云：「菩薩行般若時，淨於五眼。
肉眼淨，見三千大千世界；天眼淨，見十方如恒河沙等諸佛世界中眾生死此生彼。
慧眼菩薩不作是念：『是法若有為、若無為，
若世間、若出世間，若有漏、若無漏。』
是慧眼菩薩，無法不見，無法不知，無法不識，是為慧眼淨菩薩。
法眼知是人入隨信行、是人隨法行，是人無相行、
是人行空解脫門、是人行無相解脫門、是人行無作解脫門得五眼。
得五眼故，得無間三昧。
得無間三昧故，得解脫智〔云云〕。
乃至知是菩薩能坐道場，不能坐道場。
知是菩薩有魔無魔，是為菩薩法眼淨。
菩薩入如金剛三昧，破諸煩惱習，即時得諸佛無礙解脫，即生佛眼。
所謂一切種智、十力、四無所畏、四無礙智，
乃至大慈大悲等諸功德，是名佛眼。」
《大論》釋曰：「肉眼見近不見遠，見前不見後，
見外不見內，見晝不見夜，見上不見下。
以此礙故求天眼，得是天眼，遠近皆見，
前後內外、晝夜上下，悉皆無礙，是天眼見。
和合因緣生假名之物，不見實相。
所謂空、無相、無作、無生、無滅，如前、中、後亦爾，為實相故求慧眼。
得慧眼不見眾生，盡滅一異相，捨離諸著，
不受一切法，智慧自內滅，是名慧眼。
但慧眼不能度眾生。
所以者何？無所分別故。
以是故生法眼。法眼能令行人行是法，
得是道，知一切眾生各各方便門，令得道證。
法眼不能遍知度眾生方便道，以是故求佛眼。
佛眼無事不知，覆障雖密，無不見知。
於餘人極遠，於佛至近；於餘幽闇，於佛顯明；
於餘為疑，於佛決定；於餘微細，於佛為麁；
於餘甚深，於佛甚淺。
是佛眼無事不聞，無事不見，無事不知，
無事為難，無所思惟。
一切法中，佛眼常照。」
此之五眼，當立四義，以辨其相。
初約人分，《淨名記》云：「欲指人中是肉眼故，
明四趣眼不及人天，故為所破。
此亦一往，亦有龍鬼，過人肉眼，終是惡業，從道已判。」
又云：「以天眼法在色界故，破欲方有四禪天眼。
聲聞是慧眼〔我從昔來所得慧眼〕，菩薩是法眼，如來是佛眼。」
《淨名記》「問：『前三眼，兩教二乘，亦能得之。
法眼，三教菩薩，亦能得之。
如何五眼，併奪云無？』
答：『隨教依理，其相天殊。
若云諸佛菩薩有者，即是帶理之四眼也。
地住分得，佛方究竟，故云肉眼一時遍見十方，天眼不以二相而見。
慧眼乃云第一淨故，法眼佛眼元來永殊。
是則五眼，具足在佛。
二乘與人，既並無眼，如生盲者。』
問：『佛之肉眼，與人肉眼，同異云何？』
答：『凡夫惡業障故如盲，佛果功德熏故清淨。
故《大般若》云：「佛肉眼能見人中無數世界，不唯障內。
故知凡夫肉眼，但見障內，義當盲矣。」』」
問：「肉眼障礙，云何遍見？」
答：「《大論》云：『報生天眼，在肉眼中。
天眼開闢，肉眼見色，故見大千。』
又云：『天眼有二種：一果報得，二修禪得。
果報得者，常與肉眼合用，唯夜闇天眼獨用。』」
問：「佛具肉眼，與於佛眼，同異云何？」
答：「《淨名記》云：『諸佛如來，法身菩薩，約體用分，五相不同。
且如肉眼見於麁色，於麁色處見於中道。
從麁色邊，名為肉眼；約見中道，即名佛眼。』」
問：「佛之天眼，與於佛眼，同異云何？」
答：「《淨名疏》云：『今取證理，見十方土及十法界麁細之色，名佛天眼。
圓見三諦無二，名為佛眼。』」
二約用釋，如《淨名疏》云：「但眼是總名，從用分別，
則有五種：一、肉眼，見麁事色；二、天眼，見因果細色；
三、慧眼，見麁細色心偏真之理；四、法眼，
見色心麁細因緣假名俗諦諸法；五、佛眼，
見中道圓真佛性之理，又能雙照麁細因緣事理。」
問：「見中道真，名佛眼者，未審菩薩分證，
與佛究竟，同異云何？」
答：「如《發軫》云：『分證與究竟五眼，但有明昧之殊。』」
三約諦釋，如《淨名疏》云：「圓觀三諦，觀俗境，
破諸惡業，名淨肉眼。
觀俗細境，破諸亂心，名淨天眼。
若觀真諦，破界內惑，名淨慧眼。
觀內外俗，破塵沙無知，名淨法眼。
觀中雙照，圓除無明，是淨佛眼。」
是則肉、天二眼，乃因緣所生之法；後三，即三觀所照之諦焉。
四約教釋，如《淨名疏》云：「約教則有四佛五眼不同。」
《金剛般若》「佛問須菩提：『如來有肉眼不〔云云〕？』」
準此，五眼皆通四教。
若別釋者，《淨名記》云：「若以偏圓相待，總而明之，
唯圓佛眼；別教法眼；通菩薩慧眼；藏菩薩肉、天二眼。」
又《淨名疏》云：「若諸凡夫，肉眼天眼，見麁細相。
聲聞但有三眼：肉眼、天眼，所見同前；慧眼見真諦相，即是見二諦相。
三藏菩薩，既未斷惑，不見真諦相，但有肉眼、天眼見世諦麁相。
通教菩薩，亦但三眼，唯見二諦幻化之相。
別教菩薩，得四眼。
三眼如前，別得法眼，見界內外恒沙佛法，
無量四諦之理，並是見相見也。
若圓教菩薩，住十信位，雖有肉眼，名為佛眼，
相似圓見法界，相惑未除，猶名見相見也。
若入初住，發真無漏，即五眼圓開，此皆通辨。」
次別明者，《淨名疏》引《首楞嚴》云：「何那律言：
『我初出家，常樂睡眠，如來訶我為畜生類。
我聞佛訶，啼泣自責，七日不眠，失其雙目，白佛具說。
佛言：「眠是眼食，如人七日不食，則便失命，
七日不寢，眼命即斷，難可治之。
當修天眼，用見世事。」
因是修禪，得四大淨色，半頭而見。』
謂之半頭者，昔神悟云：『齊眉上半，如瑠璃明徹。』
此違《楞嚴》，明前不明後。
南屏云：『前之半頭，見大千界，但見於前，不見于後。』
今謂此解，違《淨名疏》云：『那律修禪，得四大清淨造色，
半頭天眼，從頭上半，皆得見色。
觀三千大千世界，如庵摩勒果，若三藏佛，
得全頭天眼，一頭皆發淨色，徹見無礙。』」
今觀兩說猶鷸蚌之相搤。
今乘其弊，以會通之。
《淨名》廣疏以從上為半者，乃示天眼之體也。
以報得天眼，在肉眼中；修得天眼，在肉眼外。
既在眼外，則發半頭之色。
雖半頭淨，及其視物，但見前矣。
所以《楞嚴》約用說焉。
然其聲聞所發天眼半頭，與佛全頭，優劣碩異。
又佛乃隨所入定，欲見能見；聲聞須入所得之定，方覩境矣。
又佛則能見一切佛土，那律但見大千。
《淨名疏》云：「二乘雖有天眼，作意欲見千界乃至大千。
諸佛菩薩有真天眼，不以二相見諸佛土。」
天台云：中道真天眼，非二諦之相。
而能遍照四土，三種生死，死此生彼，依正並現。
王三昧中，是真天眼。
問：「那律既見於前，云何倩人穿針？」
答：「入定則見，出定不知。
肇云：『二乘在定則見，出定不見。』
荊溪《記》云：『若約那律失眼，出觀但同世人壞根者不見。』」
問：「藏、通二教，既不談中，以何為佛眼？」
答：「別行《玄記》云：『故今正使，及二習氣，俱時而盡，故能二諦皆究竟也。
方異三乘弟子，獨彰佛眼佛智。』」
復次那律天眼，與大梵王天眼雖同，覈有四異：
一、報修異，梵王報得，在肉眼中；那律修得，居肉眼外。
二、總別異。淨名疏云：又梵王是總相見，
見不分明；那律是別相見，見則了了。
乃至諸阿羅漢因淨禪得者，皆別相見。
三、自他異。梵王報得，於自住處則見，餘方不見。
那律以修根本，得五種四禪，八色清淨，
發真天眼，隨所至處，皆見三千。
四、通明異，梵王天眼，是通非明；羅漢天眼，是通是明。
又《淨名疏》「問：『梵王天眼，見大千界，與《法華》肉眼何異？』
答：『《大論》明報生天眼，在肉眼中。
天眼開闢，〔見廣由天〕肉眼見色，故見大千。
《大品》明菩薩肉眼，見百由旬，乃至大千。
過此則用天眼。以肉眼與風相違，故不說見他土。
若《法華經》力，肉眼能見大千一切法者。
三藏二乘，天眼、慧眼，所見事理，尚不能及，何況梵王而可比也。
故《大經》云：「學大乘者，雖有肉眼，名為佛眼。
二乘之人，雖有慧眼，名為肉眼。」
以其慧眼，見真斷惑，與圓教肉眼，有齊有劣故。
圓教肉眼名佛眼者，以雖具煩惱之性，能知如來祕密之藏。』」 ^1160c10

【娑路多羅戌縷多】此云能聞。
《瑜伽》云：「數數於此，聲至於聞，故翻為耳，是能聞義。」
《楞嚴》：「耳如新卷葉。」
或云：「耳如卷樺皮。」 ^1162b8

【伽羅尼羯羅拏】此云能嗅。
《瑜伽》云：「數由此故，能嗅於香，故名為鼻，是能嗅義。」
《楞嚴》云：「鼻如雙垂爪。」
或云：「鼻如盛針筒。」 ^1162b11

【#CB02549;若時吃縛】此云能嘗，能除飢渴故。
《瑜伽》云：「能除飢渴羸瘦，數發言論，表彰呼召，
故名為舌，是能嘗義。」
《楞嚴》：「舌如初月偃。」
或云：「舌如偃月刀。」 ^1162b14

【迦耶】梵有四名：一迦耶，二設利羅，三弟訶，四應伽。
此云積聚。《瑜伽》云：「諸根所隨，周遍積聚，
故名為身，是積聚義，及依止義。」
亦翻分，謂支分。《楞嚴》：「身如腰鼓顙。」
或云：「身如立戟槊。」
《安般守意經》云：「何等為身？
何等為體？骨肉為身，六情合為體。」 ^1162b18

【紇利陀耶】此云肉團心，即意根所託也。
故云：意如幽室見。
夫言根者，義有二種：一者浮塵外根，二勝義內根。
言浮塵者，四大是能造，四微是所造；色、
香、味、觸四微和合，乃得成根。
故《楞嚴》云：「我今觀此浮根四塵，只在我面。」
資中云：浮虛不實，昏翳真性，故曰浮塵。
此浮塵外根也。言勝義者，即清淨四大。
洪敏鈔云：此勝義根，雖用能造所造八法為體，是不可見。
有對色能，照境發識，乃聖人所知之境。
其義深遠，非同塵境麁淺，故名清淨。
此是染中說淨，非無漏妙明之淨。
此勝義內根也。《大論》「問：『何故三識所知合為一，
鼻舌身識名為覺；三識所知別為三，眼名見，
耳名聞，意知名為識？』
答：『是三識助道法多，是故別說；餘三識不爾，是故合說。
是三識但知世間事，是故合為一；餘三識亦知世間，
亦知出世間，是故別說。
復次，是三識但緣無記法，餘三識或緣善，
或緣不善，或緣無記。
復次，是三識能生三乘因緣，如眼見佛及弟子，
耳聞法，心籌量正憶念，如是等種種差別。』」
《勝天王經》「佛告天王：『菩薩摩訶薩，以方便力，
行般若波羅蜜，於一切法心緣自在。
緣一切色，願得佛色無所得故；心緣眾聲，
願得如來微妙音聲；心緣眾香，願得如來清淨戒香；
心緣諸味，願得如來味中第一大丈夫相；
心緣諸觸，願得如來柔軟手掌；心緣諸法，
願得如來寂靜之心；心緣自身，願得佛身；
心緣自口，願得佛口；心緣自意，願得如來平等之意。
天王！菩薩摩訶薩，行般若波羅蜜，無有一心一行空過，不向薩婆若者。
遍緣諸法，而能不著；觀見諸法，無不趣向菩提之道。
菩薩修習諸行，皆因外緣而得成立。
又如大地住在水上，若鑿池井，即得水用。
其不鑿者，無由見之。
如是聖智境界遍一切法，若有勤修般若方便，則便得之。
其不修者，云何能得？』」 ^1162b24

【鼻豉迦】此云種。肇曰：「此五眾生之所由生，故名種。」
《婆沙》「問曰：『何名大種？』
答：『大而是種，故名大種。
如言大地及大王等，能減能增，能損能益，是為種義。
體相形量，遍諸方域，能成大事，是為大義。』」
《大乘入楞伽》云：「謂虛妄分別。
津潤大種，成內外水界；炎盛大種，成內外火界；
飄動大種，成內外風大，色分段大種，成內外地界。」
《圓覺》云：「我今此身，四大和合。
所謂髮毛、爪齒、皮肉、筋骨、髓腦、垢色，皆歸於地。
唾涕、膿血、津液、涎沫、淡淚、精氣、大小便利，皆歸於水。
煖氣歸火，動轉歸風。」
《仁王》云：「堅持名地，津潤名水，煖性名火，輕動名風。」
淨覺云：「通名大者，且從事立。」
《智論》云：「佛說四大，無處不有，故名為大。」
長水直以藏性釋大，一何誤哉！
孤山云：「四輪持世，其實土輪、金輪、水輪、風輪也。
此不言土者，土與金同是堅性，俱屬地大。
故此但言四大，則已攝四輪矣。」
淨覺云：「然此四大，風金則由妄心而起，火水復由風金而起。」
下文結云：「遞相為種，義見此矣。」
《宗鏡》云：「皆從四大和合成，盡是一心虛妄變。」
維摩詰問文殊師利：「何等為如來種？」
文殊師利言：「有身為種，無明有愛為種，
貪恚癡為種，四顛倒為種，五蓋為種，六入為種，
七識處為種，八邪法為種，九惱為處種，十不善道為種。
以要言之，六十二見及一切煩惱皆是佛種。」
天台釋云：即是以非種為種，何者？
離三道之外，更無如來種。
一正因，即苦道；二了因，即煩惱道；三緣因，即業道。
又上文云：三道是三德種，種既有三，如來亦三：
一法佛如來，二報佛如來，三應佛如來。
種以能生為義。若不能生，不名為種。
以此三種，能生三佛，從微至著，終于大果，亦種類義。
若此三種，非佛種類，此外更無同類之法。
亦種性義，性名無改。
此之三法，從初至後，不斷不滅，必致三佛三德之果，故名不改。
今約眾生明種，不出此三。
由煩惱潤業受身有苦，三無前後，亦非一時，不縱不橫。
故《金#CB04280;》云：「若有眾生未稟教者，
來至汝所，先當語云：『汝無始來，唯有煩惱業苦而已。』
即此全是理性三因〔此乃約性開三〕。
由未發心，未曾加行，故性緣了，同名正因〔此乃對修方合〕。」
又妙樂云：「三道是三德種者，即性種也。
有生性故，故名為種。
生時此種純變為修。」
此等諸文，皆以迷時為性，悟後名修。
然此性種，天台名相對種。
荊溪以敵對而釋，有總有別。
若總以三道之事，俱對三德之理，此乃事理總論敵對。
若別敵對。如記主云：此三從別，一一各異。
苦道在迷屬因，法身所證是果，此乃因果相對；
煩惱是昏迷之法，般若是明悟之法，此乃迷悟敵對；
行違理是繫縛之法，行順理是解脫之法，此以縛脫敵對。
荊溪又轉名相翻種。
在因則翻法身為苦道，至果乃翻苦道為法身；
迷日翻般若為煩惱，悟時翻煩惱為般若；
縛則翻解脫為結業，脫則翻結業為解脫。
始終理一，故名性種。
若《法華疏》釋：「諸佛兩足尊，知法常無性。
佛種從緣起，是故說一乘。」
天台解曰：中道無性，即是佛種。
妙樂釋云：「立本無性，為本性德，故知今種，即性家之種。」
先德疑云：「《淨名》以三道為性種，《法華》以中道為性種。
觀此二處，文義頗異。
遂立四義，消通二文：一種本，二種體，三種緣，四種果。
遂定《淨名》三道是種之當體，《法華》三德是所依體，乃種之本也。」
今謂種以能生為義，種即是本，豈有二殊？
學者須究二處經文，各順一義。
《維摩》指迷令悟，故以在迷三道為佛種，
正助二修為種緣〔此乃迷悟分修性〕。
《法華》明諸佛設教，故當平等理性為佛種，
逆順兩事為種緣〔此乃事理分修性〕。
《淨名》三道，乃約即為種〔三道是能，三德是所〕，猶氷是水種。
《法華》三德，指性自是種〔乃性當家名種〕，如水為氷種。
作此區別，煥然明矣。
又《法華疏》曰：「若就類論種，一切低頭舉手，
悉是解脫種；一切世智，三乘解心，即般若種。
夫有心者，皆當作佛，即法身種。」
荊溪云：「類謂類例，即修德也。
斯乃順修三因，能成三德之果，故名類種。
此由《法華》遍開六道：低頭舉手，彈指散華，
本是人天之福，今開即是緣因佛種；一切世智，
三乘解心，本是五乘之智，今開即是了因佛種；
夫有心者，不知正因，今開眾生皆當作佛，即法身種。」
妙樂問曰：「若爾，般若解脫有於種類，及以對論法身類種，
與對論種，為同為異？」
答：「理一義異。言理一者，只緣理一，是故修性相對離合。
言義異者，對生死邊，名為相對。
理體本淨，名為類種。
又聞能觀智，名為了種；聞所緣理，名為正種，
即是理淨與事淨為類，此約開顯明類種。」
昔經圓既隔偏，但約當教三因，自論類種，
若前三教，如妙樂云：「別教唯有種類之種，
而無相對，於中法身，種類仍別。
始終常淨，唯不從覆，故得種名。」
此與《釋籤》「雖法身本有，不同別教為惑所覆」，二文相戾。
妙宗釋曰：「別教法身為惑所覆者，良由不知本覺之性，
具染惡德，是故染惡，非二德也〔云云〕。
但有法身本覺，隨於染緣，作上一切迷中之法，
以是名曰：為惑所覆。
既覆但中佛性之理，如淳善人，一切惡事，
非本所能，為惡人逼，令作眾惡。
故說善人為惡所覆。
此顯定有能覆之惑。
所覆真如，其理不變，始終常淨。
故說唯不從覆，故得種名。」
問：「《妙玄》云：『十回向始正修中。
此中但理，不具諸法。』
《釋籤》則曰：『不同別人，理體具足，而不相收。』
故絳幃難云：『別人既有理性三因，何緣別修緣了？』
淨覺雖約理性三因，皆但中德？」
答：「未契四明之意，故於妙宗釋此義曰，
亦為不知本覺之性，具染惡德，不能全性，
起染惡修，乃成理體，橫具三法。
言不相收者，以其三法，定俱在性，皆是所發。
猶如三分，各稱帝王，何能相攝？
是故不知性中三法，二是修者，二乃成橫。
故曰三皆在性，而不互融也。
藏、通兩教，全無此義。
但約當教，其名非無，因時三學為五分種，
達分即為二解脫種，念處即般若種。
當曉有身為種。若非聞法，孰能自知？
不加功行，捨身受身，奚得成就無上菩提？
遂示性、類二法，以為標月之指歟！」 ^1163a1

【攝提】翻假施設，假謂三假。
《輔行》云：「因內因外，和合方成，故所生法，名因成假。
念不實故，故前念滅，滅已復生，生者必滅。
計能相續，名相續假。
他待於己，假立他名，己待於他，假立於己。
相待不實，名相待假。」
《成實論》云：「三假浮虛者，如煙雲塵霧也。」 ^1164a24

【優陀那】天台《禪門》曰：「此云丹田，去臍下二寸半。」
《大論》云：「如人語時，口中風出，名優陀那。
此風出已，還入至臍。
偈云：風名優陀那，觸臍而上去。
是風觸七處，頂及齗齒脣。
舌喉及以胸，是中語言生。」
論云：出入息是身加行，受想是心加行，尋伺是語加行。
《大集經》云：「有風能上，有風能下。
心若念上，風隨心牽起，心若念下，風隨心牽下。
運轉所作，皆是風隨心轉。
作一切事，若風道不通，手脚不遂，心雖有念，即舉動無從。
譬如人牽關捩，即影技種種所作。
捩繩若斷，手無所牽，當知皆是依風之所作也。」 ^1164b1

【阿那】亦云安那，此云遣來，入息也。 ^1164b13

【般那】此云遣去，出息也。
《安般守意經》云：「安為身，般為息；安為生，
般為滅；安為念道，般為解結。」
所以先數入者，外有七惡，內有三惡。
用少不能勝多，先數入也。
安名出息，般名入息。
息有四事：一為風，二為氣，三為息，四為喘。
有聲為風，無聲為氣。
出入為息，氣出入不盡為喘也。
出息為生死陰，入息為思想陰。
或云先數出息，氣則不急，身不脹滿，身心輕利，三昧易成。
或云先數入息，隨息內斂，易入定故。
或云當隨便宜，以數出入，若心輕浮，繫心丹田，當數入息。
若心昏沈，繫心鼻端，當數出息。
此皆不許出入俱數，提婆菩薩云：「佛說甘露門，
名阿那波那，於諸法門中，第一安隱道。」 ^1164b14

【烏波】或云薩遮，此云有。
《婆沙》云：「有是何義，謂一切有漏法是。」
佛言：「若業能令後生續生，是名為有。」
《華嚴》云：「何等名有為法？
所謂三界眾生。」《婆沙》云：「漏是何義？
答：住是漏義。凡夫至此，被留住故。
浸漬是漏義，至三有頂，常浸漬故。
流出是漏義，垂盡三有，還出下故。
持義、醉義、在內義、放逸義，並是漏義。」
《成論》云：「失道故名漏。」
律云：「癡人造業，開諸漏門。」
《文句》云：「漏謂三漏。」
妙樂云：「一欲漏，謂欲界一切煩惱，除無明。
二有漏，謂上兩界一切煩惱，除無明。
三無明漏，謂三界無明。」
又《輔行》釋有流云：「有即三有。
流謂四流。一見流，三界見也；二欲流，欲界一切諸惑，
除見及癡；三有流，上二界一切諸惑，除見及癡；
四無明流，三界癡也。
於此三處，因果不亡，故名為有。
為此四法，漂溺不息，故名為流。」
《涅槃》云：「有漏法者有二種，有因有果。
無漏法者亦有二種，有因有果。
有漏果者，是則名苦；有漏因者，則名為集。
無漏果者，則名為滅；無漏因者，則名為道。」 ^1164b27

【薩迦耶薩】此云無常。
荀卿曰：「趨舍無定，謂之無常。」
唐《因明正理論》云：「本無今有，暫有還無，故名無常。」
淨住法云：「生不可保，唯欲營生；死必定至，不知顧死。
況此危命，凶變無常，俄頃之間，不覺奄死。」
《內德論》云：「百齡易盡，五福難常。
命川流而電逝，業地久而天長。
三塗極迍而杳杳，四流無際而茫茫。
憑法舟而利濟，謝信翮以高翔。
宜轉咎而為福，何罔念而作狂？」
《正法念》云：「有於胎藏死，有生時命終，有纔行便亡，有能走忽卒。」
《智論》云：「無常有二種：一、相續法壞無常，
二、念念生滅無常。」
《宗鏡》明二種四相：一約麁果報，說生老病死。
《長阿含》云：「一生相，五陰興起，已得命根。
二老相，謂生壽向盡，餘命無幾。
三病相，謂眾苦迫切，存亡無期。
四死相，謂盡也，風先火次，諸相敗壞，身亡異趣故。」
又《四諦論》曰：「眾苦依止，名生苦；能令變壞，
名老苦；逼迫身困，名病苦；能滅諸根，名死苦；
非愛共聚，名怨憎會苦；可愛相遠，名愛別離苦；
希望不遂，名求不得苦。
是眾苦相，名五盛陰苦。」
《涅槃》云：「復次菩薩修於死想，觀是壽命，
常為無量怨讎所繞，念念損減，無有增長。
猶山瀑水，不得停住，亦如朝露，勢不久停。
如囚趣死，步步近死，如牽牛羊，詣於屠所。」
《出曜經》「佛言：『是日已過，命則隨減。
如少水魚，斯有何樂？』」
二約細惑業，說生住異滅。
如《起信論》「不覺心起，名為生；能見能現，
妄取境界，起念相續，名之為住；執取計名，
名之為異；造作諸業，名之為滅。」
《唯識論》云：「生表此法先非有，滅表此法後是無，
異表此法非凝然，住表此法暫有用。」
今釋曰：自無而有曰生，自有而無曰滅，
前後改變名異，暫爾相續名住。
又論云：「本無今有，有位名生；生位暫停，
即說為住；住別前後，復立異名；暫有還無，無而名滅。
前三有故，同在現在；後一是無，故在過去。」
《輔行記》云：「言三相者，不立住相，與異合說。
以人於住，起常計故。
故《淨名》云：『比丘，汝今亦生亦老亦滅。』
老即是異。」圭峯云：「住異二相，同是現在，
故合為一，細分即四。」
孤山解《楞嚴》云：「前舉四相，今唯二者。
以生攝住，以滅收異。」
《宗鏡》云：「雖年百歲，猶若剎那。
如東逝之長波，似西垂之殘照，擊石之星火，
驟隙之迅駒，風裏之微燈，草頭之朝露，
臨崖之朽樹，爍目之電光。
若不遇於正法，必永墜於幽途。」 ^1164c18

【闍提闍〔音社〕】此云生死。 ^1165b6

【仡〔語乞〕那】或繕摩，此翻生。
《瑜伽》云：「五蘊初起，名之為生。
依殼而起，曰卵生；含藏而出，號胎生；假潤而興，
曰濕生；無而忽現，名化生。
如是四生，由內心思業為因，外殼胎藏濕潤為緣。
約藉緣多少，而成次第。
卵生具四，是以先說。
胎生具三，濕生具二，化生唯一，謂思業也。」
《俱舍》云：「人，旁生，具四。
地獄，及諸天、中有，唯化生。
鬼通胎化二。」人具四生者，如《大論》云：「毘舍佉彌羅母，生三十二子。
彌伽羅是大兒字，其母生三十二卵，剖生三十二男，
皆為力士，其母得三道。」
又《婆沙論》云：「昔於此洲商人入海，得一雌鶴，
遂生二卵，出二童子，端正聰明。
年長出家，得阿羅漢。
大名世羅，小名鄔波世羅。」
《大論》云：「胎生者，如常人生；濕生者，如揜
〔音菴〕羅婆利婬女，頂生轉輪聖王。」
又《涅槃》云：「頂生王從頂皰生。」
化生者，《大論》云：「如佛與四眾游行，比丘尼眾中，
有阿羅婆，地中化生。
及劫初時，人皆化生。」
旁生具四者，《正法念》云：「化生金翅鳥，能食四生龍。
龍與金翅，皆具四生；走獸皆胎，飛鳥俱卵。」
證真云：「情想合離，四生皆具。
經文且據一往增勝邊說。」 ^1165b7

【末剌諵〔女咸切〕】此云死。
《勝鬘》云：「生者新諸根生，死者故諸根滅。」
《正法念經》云：「臨終四大為害，謂之四大不調，有四種死。
若風大不調，一切身分，互相割裂，從足至頂，分散如沙。」
又〈一乘章〉云：「有二種死，何等為二？
謂分段死，不思議變易死〔因移果易，故名變易〕。
分段死者，謂虛偽眾生。
不思議變易死者，謂阿羅漢辟支佛大力菩薩意生身。」
又云：「以分段死，故說阿羅漢辟支佛智，
我生已盡，得有餘果證，故說梵行已立；
凡夫人天所不能辦，七種學人先所未作，
虛偽煩惱斷，故說所作已辦；阿羅漢辟支佛所斷煩惱，
更不能受後有，故說不受後有。」
《攝大乘》明七種生死：一分段，謂三界果報；
二流來，謂有識之初；三反出，謂背妄之始；
四方便，謂入滅二乘；五因緣，謂初地已上；
六有後，謂第十地；七無後，謂金剛心。
《北史》李士謙字子約，善談名理。
嘗有客，坐不信佛家報應義。
士謙諭之曰：「積善餘慶，積惡餘殃，此非休咎耶？
佛經云：『輪轉五道，無復窮已。』
此則賈誼所言，千變萬化，未始有極，忽然為人之謂也。
佛道未來，其賢者已知其然矣。
至若鯀為黃熊〔音雄〕，褒君為龍，牛哀為猛獸，
彭生為豕，如意為犬，鄧艾為牛，羊祜前身李氏之子，此非佛家變化異形之謂乎！」 ^1165b28

【迦摩羅】或迦末羅，此云黃病，又云惡垢，亦云癩病。
《智論》云：「一者，外因緣病。
寒熱飢渴，兵刃刀杖，墜落推壓，如是等種種外患為惱。
二者，內因緣病。飲食不節，臥起無常，四百四病，名為內病。」 ^1165c23

【阿薩闍】此云不可治病。
《弘明集》云：「必死之病，雖聖莫蠲；可療之疾，待醫方愈。」
故《涅槃》明三種病：一易治，二難治，三不可治。
《淨名疏》云：「療治有損。
一、有從初服藥，但增而不損，終無差理，是名增增。
二、或雖困篤，方治即愈，是名增損。
三、或有服藥，初雖漸損，而後更增，是名損增。
四、從初漸損，乃至平服，是為損損。」
又釋治眾生病。一、增增者，即底下凡夫，
若為說法，更起誹謗，闡提之罪，如善星、調達等也。
二、增損者，如尸利鞠多。
三、損增者，如《大論》明四禪比丘，謂是四果。
臨終見生處，謗無涅槃，即墮地獄。
又《毘曇》、《成實》明退法人，皆其相生。
四、損損者，即身子等，諸得道人。 ^1165c28

【珊若娑】此云癈風病，一發不起。
《智論》云：「四百四病者，四大為身，常相侵害。
一一大中，百一病起。
冷病有二百二，水風起故。
熱病有二百二，地火起故。」
《止觀》明治病方法，既深知病源起發，當作方法治之。
治病之法，乃有多途。
舉要言之，不出止觀二種方便。
云何用止治病相？
有師言：但安心止在病處，即能治病。
所以者何？心是一期果報之主，譬如王有所至處，群賊迸散。
次有師言：臍下一寸，名憂陀那，此云丹田。
若能止心，守此不散，經久即多有所治。
有師言：常止心足下，莫問行住寢臥，即能治病。
所以者何？人以四大不調，故多諸疾患。
此由心識上緣，故令四大不調。
若安心在下，四大自然調適，眾病除矣。
有師言：但知諸法空無所有，不取病相，
寂然止住，多有所治。
所以者何？由心憶想，鼓作四大，故有病生。
息心和悅，眾病即差。
故《淨名經》云：「何為病本？
所謂攀緣。云何斷攀緣？
謂心無所得。」如是種種說用止治病之相非一。
故知善修止法，能治眾病。
次明觀治病者。有師言：但觀心想用六種氣治病者，即是觀能治病。
何等六種氣？一吹、二呼、三嘻、四呵、五噓、六呬。
此六種息，皆於脣口之中，想心方便，轉側而作，綿微而用。
頌曰：心配屬呵腎屬吹，脾呼肺呬聖皆知，
肝臟熱來噓字至，三焦壅處但言嘻。
《高僧傳》僧善疾篤，將殛。
告弟子曰：「吾患腹中冷結者。
昔在少年，山居服業，糧粒既斷，嬾往追求，
噉小石子，用充日夕，因覺為病。
死後可破腹看之。」
果如其言。《南山鈔》云：「但飢渴，名主病，亦名故病。
每日常有。故以食為藥醫之功。」
《僧祇律》云：「佛住舍衛國，難陀母人作釜飯，
逼上汁飲，覺身中風除食消，便作念闍梨是一食人，應當食粥。
乃取多水少米，煎去二分，然後入胡椒蓽白末，
盛滿甖，持詣佛所，白言：『惟願世尊，聽諸比丘食粥。』
佛許，仍為說偈。」次《四分》云：「佛在那頻頭國，
因#CB00145;沙施粥，佛許之。」
又《十誦》云：「婆羅門王阿耆達，施八般粥，
謂乳酪、胡、麻、豆、摩、沙、荏、蘇等。
佛許之。」高僧法開，晉升平中，孝宗有疾，
開視脈知不起，不肯進藥。
獻后怒，收付廷尉，俄而帝崩獲免。
或問法師曰：「高明剛簡，何以醫術經懷？」
開曰：「明六度以除四魔之疾，調九候以療風寒之病，
自利利他，不亦可乎？」
孫綽曰：「才辯縱橫，以數術通教，其在開公焉！」
翻譯名義集六
 ^1166a12
