
hui:: 大寶積經卷第九十八
translator:: 大唐三藏法師菩提流志奉　詔譯

#  30 妙慧童女會
妙慧童女會第三十
如是我聞：
一時佛在王舍城耆闍崛山中，與大比丘眾千二百五十人，
菩薩摩訶薩十千人俱。
時王舍城有長者女名為妙慧，年始八歲，
面貌端正容色姝好，諸相具足見者歡喜，曾於過去無量諸佛親近供養種諸善根。
時彼女人詣如來所，頂禮佛足右遶三匝，
長跪合掌而說偈言：
　　「無上等正覺，為世大明燈；
　　菩薩之所行，唯願聽我問。」 ^547b16

佛告妙慧：「今恣汝問。
當為解說，令斷疑網。」
爾時妙慧即於佛前以偈問曰：
　　「云何得端正，大富尊貴身？
　　復以何因緣，眷屬難沮壞？
　　云何見己身，而受於化生，
　　千葉蓮花上，面奉諸世尊？
　　云何能證得，自在勝神通，
　　遍往無量剎，禮敬於諸佛？
　　云何得無怨，所言人信受，
　　淨除於法障，永離諸魔業？
　　云何命終時，得見於諸佛，
　　聞說清淨法，不受於苦惱？
　　大悲無上尊，唯願為我說。」 ^547b25

爾時佛告妙慧童女言：「善哉善哉！
善能問此深妙之義。
諦聽諦聽，善思念之，當為汝說。」 ^547c9

妙慧白言：「唯然世尊！
願樂欲聞。」 ^547c10

佛言妙慧：「菩薩成就四法，受端正身。
何等為四？一者於惡友所不起瞋心，二者住於大慈，
三者深樂正法，四者造佛形像。」 ^547c11

爾時世尊而說偈言：
　　「瞋壞善根勿增長，慈心樂法造佛形，
　　當獲具相莊嚴身，一切眾生常樂見。 ^547c14

「復次妙慧！菩薩成就四法，得富貴身。
何等為四？一者應時行施，二者無輕慢心，
三者歡喜而與，四者不希果報。」 ^547c17

爾時世尊而說偈言：
　　「應時行施無輕慢，歡喜授與不希求，
　　能於此業常勤修，所生當獲大財位。 ^547c19

「復次妙慧！菩薩成就四法，得眷屬不壞。
何等為四？一者善能棄捨離間之語，二者邪見眾生令住正見，
三者正法將滅護令久住，四者教諸有情趣佛菩提。」 ^547c23

爾時世尊而說偈言：
　　「捨離間言及邪見，正法將滅能護持，
　　安住眾生大菩提，當成不壞諸眷屬。 ^547c26

「復次妙慧！菩薩成就四法，當於佛前得受化生、處蓮花座。
何等為四？一者捧諸花果及細末香散於如來及諸塔廟，
二者終不於他妄加損害，三者造如來像安處蓮花，四者於佛菩提深生淨信。」 ^547c29

爾時世尊而說偈言：
　　「花香散佛及支提，不害於他并造像，
　　於大菩提深信解，得處蓮花生佛前。 ^548a4

「復次妙慧！菩薩成就四法，從一佛土至一佛土。
何等為四？一者見他修善不為障惱，二者他說法時未甞留礙，
三者然燈供養如來之塔，四者於諸禪定常勤修習。」 ^548a7

爾時世尊而說偈言：
　　「見人修善說正法，不生謗毀加留難，
　　如來塔廟施燈明，修習諸禪遊佛剎。 ^548a10

「復次妙慧！菩薩成就四法，處世無怨。
云何為四？一者以無諂心親近善友，二者於他勝法無嫉妬心，
三者他獲名譽心常歡喜，四者於菩薩行無輕毀心。」 ^548a14

爾時世尊而說偈言：
　　「不以諛諂親善友，於人勝法無妬心，
　　他獲名譽常歡喜，不謗菩薩得無怨。 ^548a17

「復次妙慧！菩薩成就四法，所言人信。
何等為四？一者發言修行常使相應，二者於善友所不覆諸惡，
三者於所聞法不求過失，四者於說法者不生惡心。」 ^548a20

爾時世尊而說偈言：
　　「發言修行常相應，己罪不藏於善友，
　　聞經不求人法過，所言一切皆信受。 ^548a23

「復次妙慧！菩薩成就四法，能離法障速得清淨。
何等為四？一者以深意樂攝三律儀，二者聞甚深經不生誹謗，
三者見新發意菩薩生一切智心，四者於諸有情大慈平等。」 ^548a26

爾時世尊而說偈言：
　　「以深意樂攝律儀，聞甚深經能信解，
　　敬初發心如佛想，慈心普洽障消除。 ^548a29

「復次妙慧！菩薩成就四法，能離諸魔。
云何為四？一者了知法性平等，二者發起精進，
三者常勤念佛，四者一切善根皆悉迴向。」 ^548b4

爾時世尊而說偈言：
　　「能知諸法平等性，常起精進念如來，
　　迴向一切諸善根，眾魔不能得其便。 ^548b6

「復次妙慧！菩薩成就四法，臨命終時諸佛現前。
何等為四，一者他有所求施令滿足，二者於諸善法深生信解，
三者於諸菩薩施莊嚴具，四者於三寶所勤修供養。」 ^548b10

爾時世尊而說偈言：
　　「他有所求令滿足，信解深法捨嚴具，
　　三寶福田勤供養，臨命終時佛現前。」 ^548b13

爾時妙慧童女聞佛說已，白言：「世尊！
如佛所說菩薩諸行，我當奉行。
世尊！若我於是四十行中闕於一行而不修者，
則違佛教、欺誑如來。」 ^548b17

爾時尊者大目犍連告妙慧言：「菩薩之行甚難可行。
汝今發斯殊勝大願，豈於是願得自在耶？」 ^548b20

爾時妙慧白言：「尊者！
若我弘願真實不虛，能令諸行得圓滿者，
願此三千大千世界六種震動，天雨妙花天鼓自鳴。」
說是語時，於虛空中花散如雨、天鼓自鳴，三千大千世界六種震動。
是時妙慧重白目連：「以我如是真實言故，
於未來世當得成佛，亦如今日釋迦如來。
於我國中無有魔事及以惡趣女人之名，
若我此言非虛妄者，令斯大眾身皆金色。」
說是語已眾皆金色。 ^548b22

爾時尊者大目犍連即從坐起，偏袒右肩頂禮佛足，
白言：「世尊！我今先禮初發心菩薩及諸菩薩摩訶薩眾。」 ^548c1

爾時文殊師利法王子告妙慧言：「汝住何法發斯誠願？」 ^548c5

妙慧答言：「文殊師利！
非所問也。何以故？
於法界中無所住故。」 ^548c6

又問：「云何名為菩提？」 ^548c7

答曰：「無分別法是名菩提。」
又問：「云何名為菩薩？」 ^548c8

答曰：「一切諸法等虛空相，是名菩薩。」 ^548c9

又問：「云何名為菩提之行？」
答曰：「猶如陽焰谷響之行，是菩提行。」 ^548c10

又問：「依何密意作如是說？」 ^548c11

答曰：「我於此中不見少法密非密者。」 ^548c12

又問：「若如是者，一切凡夫應即菩提。」
答曰：「汝謂菩提異凡夫耶？
莫作是見。何以故？
此等皆同一法界相，非取非捨、無成壞故。」 ^548c13

又問：「於此義中能解了者，其數幾何？」 ^548c15

答曰：「如若干幻化心心所量，若干幻化眾生能了斯義。」 ^548c16

文殊師利言：「幻化本無，何有如是心心所法？」 ^548c17

答曰：「法界亦爾非有非無，乃至如來亦復如是。」 ^548c18

爾時文殊師利白佛言：「世尊！
今此妙慧甚為希有，乃能成就如是法忍。」 ^548c20

佛言：「如是如是，誠如所言。
然此童女已於過去發菩提心經三十劫，
我乃發趣無上菩提；彼亦令汝住無生忍。」 ^548c21

爾時文殊師利即從座起為其作禮，白妙慧言：
「我於往昔無量劫前已曾供養，不謂今者還得親近。」 ^548c25

妙慧告言：「文殊師利！
汝今莫起如是分別。
何以故？以無分別得無生忍故。」 ^548c27

又問妙慧：「汝今猶不轉女身耶？」
妙慧答言：「女人之相了不可得，今何所轉？
文殊師利！我當為汝除斷疑惑。
由我如是真實語故，於當來世得阿耨多羅三藐三菩提時，
於我法中諸比丘輩，聞命善來出家入道。
我國土中所有眾生身皆金色，服用資具如第六天，飲食豐饒隨念而至。
無有魔事及諸惡趣，亦復無有女人之名。
有七寶林上羅寶網，七寶蓮花覆以寶帳。
如文殊師利所成淨剎裝校嚴飾，等無有異。
若我此言非虛妄者，令此大眾身皆金色。
我之女身變成男子，如三十歲知法比丘。」
說此語時，此諸大眾皆作金色，妙慧菩薩轉女成男，如三十歲知法比丘。 ^548c29

是時地居天眾展轉讚言：「大哉大哉！
妙慧菩薩摩訶薩能於來世得菩提時，嚴淨佛剎功德如是。」 ^549a12

爾時佛告文殊師利：「此妙慧菩薩於當來世成等正覺，
號殊勝功德寶藏如來，出現於世。」 ^549a15

佛說此經時，三十俱胝眾生於阿耨多羅三藐三菩提住不退轉，
八十俱胝眾生遠塵離垢得法眼淨，八千眾生皆獲智證。
五千比丘行菩薩乘心欲退轉，因見妙慧菩薩意樂善根威德殊勝故，
各各脫身所著上服以施如來。
如是施已發弘誓言：「我等以此善根，決定願成阿耨多羅三藐三菩提。」
彼諸善男子等以此善根迴向無上菩提故，
超九十劫生死之苦，不退轉於阿耨多羅三藐三菩提。 ^549a17

爾時世尊即記之曰：「汝等於當來世過千劫後，
於無垢光明劫中，陽焰世界難忍佛剎，
於一劫中相次成佛，皆同一字，號辯才莊嚴如來，出現於世。
文殊師利！如是法門有大威德，能令菩薩摩訶薩及聲聞乘者獲大利益。
文殊師利！或有善男子善女人為求菩提無方便善巧，行六波羅蜜足滿千劫。
若復有人經於半月，時一書寫讀誦此經，
所獲福聚比前功德，百分千分百千俱胝，乃至算數譬喻所不能及。
是故文殊師利！如是微妙法門即諸菩薩契經之本。
我今付囑於汝，汝當來世受持讀誦為人解說。
譬如轉輪聖王出現於世，所有七寶皆悉在前，王滅之後寶隨隱沒。
如是微妙法門流行於世，即諸如來七菩提分等法眼不滅，
若不流行正法當滅。
是故文殊師利！若善男子善女人等為求菩提，
應當發起精進書寫此經，受持讀誦為人演說。
此是我教，勿於後世生悔恨心。」 ^549a26

佛說此經已，妙慧菩薩、文殊師利菩薩，
及諸大眾天、人、阿修羅、乾闥婆等，聞佛所說，
皆大歡喜，信受奉行。
hui:: 
#  31 恒河上優婆夷會
恒河上優婆夷會第三十一
translator:: 大唐三藏菩提流志奉　詔譯 ^549b14

如是我聞：
一時佛在舍衛國祇樹給孤獨園。
時舍衛城有優婆夷名恒河上，從其住處來詣佛所，頂禮佛足退坐一面。 ^549b20

爾時世尊問恒河上：「汝從何來？」
彼優婆夷即白佛言：「世尊！
若問化人汝從何來？
如是問者當云何答？」 ^549b23

世尊告言：「夫化人者無有往來亦無生滅，云何當說有所從來？」 ^549b25

又問：「諸法豈不皆如化耶？」 ^549b26

佛言：「如是如是，如汝所說。」 ^549b27

恒河上言：「若一切法皆如化者，云何問言汝從何來？」 ^549b28

世尊告曰：「是幻化人不往惡趣、不生天上、不證涅槃。
恒河上！汝亦爾耶？」 ^549b29

白言：「我若見身異於幻化，乃可說言往善惡趣、證於涅槃。
我不見身異於幻化，云何說言往諸惡趣乃至涅槃？ ^549c1

「復次世尊！如涅槃性畢竟不復生善惡趣及般涅槃，我觀己身亦復如是。」 ^549c5

佛言：「汝豈不趣涅槃界耶？」 ^549c6

恒河上言：「如以此問問無生者，應云何答？」 ^549c7

佛言：「無生者即涅槃也。」
恒河上言：「諸法豈不皆同涅槃？」 ^549c8

佛言：「如是如是。」
「世尊！若一切法同涅槃者，云何問言汝豈不趣涅槃界耶？ ^549c9

「復次世尊！譬如化人謂化人曰：『汝豈不趣涅槃界耶？』
彼於是問當云何答？」 ^549c12

世尊告言：「此所問者無有攀緣。」 ^549c13

恒河上言：「如來豈以有所攀緣而致斯問？」 ^549c14

世尊告言：「然我所問亦無攀緣。
但為此會有善男子及善女人應可成熟，故發斯問。
何以故？如來於彼諸法，名字猶不可得，何有諸法及彼能趣般涅槃者？」 ^549c15

恒河上言：「若如是者，云何為菩提故積集善根？」 ^549c18

「若諸菩薩及彼善根皆不可得，積集之時即無心故，非積集時亦復如是。」 ^549c20

恒河上言：「所說無心，欲明何義？」 ^549c21

世尊告曰：「此法非思惟之所能知，亦非思惟之所能得。
何以故？此中心尚不可得，何況心所生法。
以心不可得，是即說名不思議處。
此不思議處，無得無證、非染非淨。
何以故？如來常說一切諸法猶如虛空無罣礙故。」 ^549c22

恒河上言：「若一切法如虛空者，云何世尊說有諸色受想行識，
及於界、處、十二因緣、有漏無漏、是染是淨、生死涅槃？」 ^549c27

佛告恒河上：「譬如說我雖有言說，而實無有我相可得。
我說諸色，實亦無有色相可得，乃至涅槃亦復如是。
又如陽焰無水可得，我說諸色乃至涅槃亦復如是。
恒河上！於我法中修梵行者，見一切法皆無所得，乃可說名真修梵行。
增上慢者說有所得，是則不名住真梵行。
我說如是增上慢人，聞此深法生大驚疑，不能解脫生老病死憂悲苦惱。
恒河上！若我滅後，有能宣說如是甚深斷流轉法，
有愚癡輩由惡見故，於是法師生瞋害心，以是因緣墮諸地獄。」 ^550a1

恒河上言：「如佛所說斷流轉法，以何義故名為斷流轉？」 ^550a11

世尊告言：「斷流轉者所謂實際不思議界，
此法不可穿鑿沮壞，是故說名斷流轉法。」 ^550a12

爾時世尊凞怡微笑，從其面門放種種光，
青黃赤白紅頗梨色，其光普照無量國界，上至梵世還從如來頂上而入。 ^550a15

爾時尊者阿難見是事已，心自念言：「如來、
應、正等覺非無因緣而現微笑。」
作是念已，即從座起，偏袒右肩右膝著地，
合掌向佛而作是言：「以何因緣現此微笑？」 ^550a18

佛言：「我念往昔，有千如來亦於此處說如是法。
彼諸眾會各各亦有恒河上優婆夷而為上首，
彼優婆夷及諸大眾聞是法已皆悉出家，於無餘涅槃而得滅度。」 ^550a21

阿難白佛言：「當何名此經？
我等云何受持？」 ^550a25

佛言：「此經名為『離垢清淨』，以是名字汝當受持。」 ^550a26

說此經時，七百比丘眾、四百比丘尼眾諸漏永盡心得解脫。 ^550a27

爾時欲界諸天子化作種種天諸妙花而散佛上，
作如是言：「此優婆夷甚為希有，能與如來共相詶對，得無所畏。
是人已曾無量佛所，親近供養種諸善根。」 ^550a29

佛說是經已，恒河上優婆夷，及諸天、人、
阿修羅、乾闥婆等，聞佛所說，皆大歡喜，信受奉行。
大寶積經卷第九十八
 ^550b3
