
pin:: 十住毘婆沙論卷第九
author:: 聖者龍樹造
translator:: 後秦龜茲國三藏鳩摩羅什譯

#  19 四法品
四法品第十九
如所說得三十二相諸業，菩薩應一心修習，修如此三十二相業以慧為本。 ^65c24

是故：
　　退失慧四法，菩薩應遠離，
　　得慧四種法，應常修習行。 ^65c25

有四法能退失慧，菩薩所應遠離。
復有四得慧法，應常修習。 ^65c28

何等四法失慧？一、不敬法及說法者。
二、於要法祕匿悋惜。
三、樂法者，為作障礙壞其聽心。
四、懷憍慢，自高卑人。 ^65c29

何等四法得慧？一、恭敬法及說法者。
二、如所聞法及所讀誦，為他人說，其心清淨，不求利養。
三、知從多聞得智慧故，勤求不息如救頭然。
四、如所聞法，受持不忘，貴如說行，不貴言說。 ^66a3

是為四。
若人不壞諸善根者，是人能捨失慧四法，能行得慧四法。 ^66a7

是故求增益智慧者，如偈說：
　　食善根四法，菩薩應遠離；
　　增善根四法，菩薩應修習。 ^66a9

何等是侵食善根四法？
一、懷憍慢，貪求世事。
二、著利養，出入諸家。
三、起憎嫉，謗諸菩薩。
四、未聞經，聞不信受。 ^66a12

何等是增長善根四法？
一、所未聞經，求之無厭，所謂六波羅蜜菩薩藏。
二、於眾生，除憍慢心，謙遜下下。
三、如法得財，趣足而已，離諸邪命，樂行四聖種行。
四、於他罪，若實不實，無有刺譏，不求人短。 ^66a14

若於法中，有所不達，心不違逆，以佛為證，
佛是一切智，其法無量，隨宜而說，非我所知。 ^66a19

如是增益善根四法，非諂曲者所能成就。 ^66a21

是故：
　　菩薩應遠離，諂曲相四法；
　　應常修習行，直心相四法。 ^66a22

在家出家菩薩，應遠離四諂曲法，如曲木在稠林難可得出。
如是世間有佛弟子，雖入佛法，不能得出生死深林。 ^66a25

何等為四？一、於佛法懷疑不信，無有定心。
二、於眾生憍慢、瞋恨。
三、於他利，心生貪嫉。
四、毀謗菩薩，惡聲流布。
是為四。 ^66a27

何等是四直心相？
一者、有罪即時發露，無所隱藏，悔過除滅，行無悔道。
二者、若以實語，失於王位及諸財寶，猶不妄語，口未曾說輕人之言。
三者、若人惡口罵詈、輕賤、譏謗、繫閉、鞭杖、
考掠等罪，但怨前身，不咎於他，信業果報，心無恚恨。
四者、安住信功德中，諸佛妙法，甚難信解，
心清淨故，皆能信受。 ^66b1

敗壞菩薩行四諂曲，調和菩薩有四直行，
是故菩薩，欲不行諂曲相，欲行直心。 ^66b8

如說：
　　應捨離四種，敗壞菩薩法；
　　應修習四種，調和菩薩法。 ^66b10

云何名為四敗壞菩薩法？
一、多聞而戲調，不隨法行。
二、於教化而生戲論，不敬順和尚、阿闍梨。
三者、不能消人信施，毀壞防制而受供養。
四者、不敬柔善菩薩，心懷憍慢。
是為四。 ^66b13

云何名為四調和菩薩法？
一、常樂聞所未聞法，聞已能如所說行，
依法、依義、依如說行。
二、隨順義趣，不惑言辭，調和易化，於師事中用意施作。
三、不失戒定，清淨活命。
四、於調和菩薩，生恭敬心，隨順情重，破憍慢心，求其功德。 ^66b17

復次，菩薩有四種錯謬，常於此中求菩薩短，
是名敗壞菩薩；若能親近四種善道，是名調和菩薩。 ^66b22

如偈說：
　　菩薩應遠離，四種菩薩謬；
　　菩薩應修習，四種菩薩道。 ^66b24

何謂菩薩四種錯謬？
一、於非器眾生說甚深法，是名錯謬。
二、樂深大法者，為說小乘，是名錯謬。
三、於正行道者，持戒善心，輕慢不敬，是名錯謬。
四、於未成就者，未可信而信，攝破戒惡人，
以為親善，是名錯謬。 ^66b27

何等為四種菩薩道？
一、於一切眾生行平等心。
二、以善法教化一切。
三、等為一切眾生說法。
四、以正行行於一切眾生。 ^66c2

若常行菩薩四種錯謬，不樂思惟諸法，
不勤修習善法，則是像菩薩。 ^66c5

是故：
　　諸菩薩法中，四種像菩薩，
　　佛說如是法，一一應遠離。 ^66c7

何等為四？一、貪重利養，不貴於法。
二、但為名譽，不求功德。
三、求欲自樂，不念眾生。
四、貪樂眷屬，不樂遠離。
是為四。 ^66c10

問曰：
像菩薩法云何可捨？ ^66c12

答曰：
若菩薩應修菩薩初行功德，是則能離像菩薩法，
是故菩薩若欲離像菩薩法，如偈說：
　　初行四功德，精勤令得生；
　　生已令增長，增長已當護。 ^66c13

何等為四？一者，信解空法，亦信業果報。
二者，樂無我法，而於一切眾生生大悲心。
三者，心在涅槃而行在生死。
四者，布施為欲成就眾生，而不求果報。 ^66c18

若人欲生菩薩初行四功德，增長守護者，當親近善知識。 ^66c21

如偈說：
　　菩薩當親近，四種善知識；
　　亦應當遠離，四種惡知識。 ^66c22

菩薩愛樂阿耨多羅三藐三菩提者，應當親近恭敬供養四種善知識，
當深遠離四種惡知識。 ^66c26

何等為四種善知識？
一、於來求者生賢友想，以能助成無上道故。
二、於說法者生善知識想，以能助成多聞智慧故。
三、稱讚出家者生善知識想，以能助成一切善根故。
四、於諸佛世尊生善知識想，以能助成一切佛法故。 ^66c28

何等為四種惡知識？
一、求辟支佛乘心，樂少欲少事。
二、求聲聞乘比丘，樂坐禪者。
三、好讀外道路伽耶經，莊嚴文頌巧問答者。
四、所親近者，得世間利不得法利。 ^67a4

是故菩薩應親近四善知識，遠離四惡知識。 ^67a8

若菩薩能遠離四惡知識、親近四善知識者則得四廣大藏、
過一切魔事法、能生無量福德、盡能攝取一切善法。 ^67a9

問曰：
何等是菩薩大藏法？
何等是能過一切魔事法？
何等是能生無量福德法？
何等是能攝取一切善法？ ^67a12

答曰：
　　諸菩薩有四，廣大藏妙法，
　　四攝諸善法，菩提心為先。 ^67a14

何等為四？一、得值佛。
二、得聞六波羅蜜。
三、於說法者心無瞋閡。
四、以不放逸心樂住阿練若處。
是為四大藏。 ^67a17

能過一切魔者，有四法。
何等四？一、不捨菩提心。
二、於一切眾生心無瞋礙。
三、覺知一切諸見。
四、於諸菩薩心無憍慢。
是為四。 ^67a19

得無量福德法，復有四法。
何等為四？一、於法施無所悕求。
二、於破戒惡人生大悲心。
三、於教眾生中發無上菩提。
四、於下劣眾生而行忍辱。
是為四。 ^67a22

攝一切善法者，有四法。
何等為四？一、於空閑不現矯異常行。
二、行四攝法不求恩報。
三、不惜身命護持正法。
四、種諸善根時以菩提心為先。
是為四。 ^67a26

是一一四法皆應廣解，於文煩多故不廣，今如佛所說以偈略解。 ^67a29

若菩薩欲得諸菩薩藏，欲過一切魔事，
欲攝一切善法者，皆當遠離：
　　二空繫二縛，二障二垢法；
　　二瘡及二坑，二燒二病法。 ^67b2

若菩薩欲得諸菩薩藏等功德者，應當遠離是諸二法。 ^67b6

何等為二空繫法？
一、貪著應路伽耶等經，二、嚴飾衣鉢。 ^67b7

二縛者：一、著諸見縛，二、貪名利縛。 ^67b8

二障法者：一、親近白衣，二、疎遠善人。 ^67b9

二垢法者：一、忍受諸煩惱，二、樂諸檀越知識。 ^67b10

二瘡法者：一、見他人過，二、自藏其過。 ^67b11

二坑法者：一、毀壞正法，二、破戒受供。 ^67b12

二燒法者：一、以穢濁心而著袈裟，二、受淨戒者供給。 ^67b13

出家之人有二病難治：一、增上慢人自謂能降伏心，
二、求大乘者沮壞其意。 ^67b14

若菩薩遠離如是等法，更有疾得阿耨多羅三藐三菩提法，
則能疾得，又得諸佛、辟支佛、阿羅漢之所稱歎。 ^67b16

問曰：
何等法是疾得阿耨多羅三藐三菩提法？
何等是諸佛、辟支佛、阿羅漢之所稱歎？ ^67b18

答曰：
　　能行四諦相，疾得佛菩提。
　　又行四法者，三聖所稱歎。 ^67b20

何等為四諦相？一、求一切善法故勤行精進。
二、若聽受讀誦經法，如所說行。
三、厭離三界如殺人處，常求免出。
四、為利益安樂一切眾生故自利其心。 ^67b23

「諦」名真實不誑，得阿耨多羅三藐三菩提故名為不虛。 ^67b26

復有四法為三聖稱歎，何等為四？
一、乃至失命不為惡事。
二、常行法施。三、受法常一其心。
四、若生染心即能正觀染心、起染因緣。
是染根者，何名為染？
何者是染？於何事起？
誰生是染？如是正憶念，知虛妄無實、無有，
決定信解諸法空故、無所有法故。
如是正觀染因緣故，不起諸惡業；餘一切煩惱亦如是觀。 ^67b28

菩薩得是大人所稱歎法，離諸惡煩惱業故，
心則具足捨心者，如說：
　　具足於捨心，求世出世利。
　　求此諸利時，心無有厭倦。 ^67c6

是菩薩具足捨法，欲行法施、行財施利益眾生故，
若求世間、出世間諸利，未得時心無疲懈。 ^67c10

世間利者，善解世間經書、技藝、方術、巧便等。 ^67c12

出世間利者，諸無漏根、力、覺、道法。 ^67c13

如說：
　　如是求二利，心無有疲懈，
　　以無疲懈故，能得諸深法。
　　因從求經書，而能得智慧，
　　具足知世間、最上第一法。 ^67c14

無疲懈者，疲懈名厭惡，所學若無厭惡則心無疲倦。 ^67c19

若無疲倦則求諸經、藝、醫方、技術、禮儀、法則皆無疲倦。 ^67c20

無疲倦故則得智慧，具足深知世間宜法。 ^67c21

世間法者，方俗所宜隨世間心，世間治法皆悉能知，是故能知上中下眾生隨宜而引導。
善解世間事，深有慚愧心。 ^67c22

隨宜引導者，於上中下者各有所宜。 ^67c25

慚愧者：自恥所行名為慚，因他生恥名為愧；
有人以自作而羞，見他而愧。 ^67c26

世間法中，愧為先用。
如《經》說：「二清白法，護持世間，所謂慚愧。」 ^67c28

如偈說：
　　隨人有愧時，知法知罪福；
　　無愧善人遠，無惡而不作。 ^67c29

問曰：
何故慇懃教菩薩善知世間宜法？
答曰： ^68a3

菩薩若知世間法者，則於眾生易相悅入，
化導其心，令住大乘。 ^68a4

若不知世法，乃至不能教化一人，是故世間法者，則是教化眾生方便之道。 ^68a5

菩薩如是知世間法，具足慚愧心。 ^68a7

如說：
　　加惡而敬養，何況利己者；
　　有愧有恭敬，不輕笑善者。 ^68a8

是菩薩愧心多故，於諸惡人，尚能恭敬供養，
迎送問訊，何況善人能利於我有功德者。
有愧、恭敬二心故，於諸賢善、少知識者，而不輕慢。 ^68a11

作是念：有功德者，自隱於世，如灰覆火，
鄙薄世法，不應輕賤，若我以小因緣而輕賤者，即便得罪。 ^68a14

復次——
　　凡諸有所作，雖難能究竟，
　　則於世間中，亦是不退相。 ^68a16

是菩薩凡有所作，若起塔寺，若設大會，
若救罪人，如是等，一切世間諸難事中，
心無廢退，所造未成，要以種種諸方便力，
身、口、心力，令得成就。
不但佛法有不退轉，世間事中亦有不退轉相。 ^68a19

問曰：
以何因緣能成此事？ ^68a23

答曰：
有堪忍力者，則能究竟。
如說：
　　得大堪忍力，深供養諸佛，
　　隨佛所教化，皆悉能受持。 ^68a24

菩薩得堪忍力故，以是力於諸佛供養敬禮，
隨宜供奉衣服、飲食等，又佛教化，若持戒、
禪定，若降伏心意，若實觀諸法，於是事中，
用堪任力，如人得利刀，宜應有益中用，不於無益中用。 ^68a27

如說：
　　以信悲慈捨，堪受無疲厭，
　　又能知義趣，引導眾生心，
　　愧堪受第一，深供養諸佛，
　　住佛所說中，正行此十法，
　　能淨治初地，是則菩薩道。 ^68b2

若菩薩以信為始，後住佛故，則能淨治初地，
是十法中以「信」為初。
「信」，名於諸佛法因緣中，心得決定，又加好樂，何以故？
是菩薩心性清淨故，得深根信力。 ^68b8

有信力故，於眾生中而生悲心。
作是念：一切諸佛法，以大悲為本，我今一心好樂佛法，
是故於眾生中，應生悲心，此悲漸增，則成大悲。 ^68b11

得大悲故，於眾生中，則生慈心。
作是念：我應隨力利益眾生，則成實悲。 ^68b14

行慈利眾生時，即能行捨，內外所有皆能施與。
作是念：如我是物，為欲利益安樂眾生，則成實慈。 ^68b16

又諸眾生信受我語，為欲行捨，求利財物故，堪受種種諸苦惱事。
作是念：若有疲厭，則於世間技藝、經書、
田作、工巧諸求財利因緣，則無所獲。
是故應於世間技藝、經書等無有疲厭。 ^68b18

以堪受故，能知義趣。
作是念：世間經書以義為味。
若人善知經書義味，則於世間法悉能通了。
能通了故，則能引導上、中、下眾生。 ^68b23

作是念：若人無有慚愧，則不能令眾生歡喜。
為令歡喜故，當行慚愧。 ^68b26

作是念：若無堪受，則不成世間、出世間利。
有堪受故，則能引導一切眾生皆令歡喜，
心歡喜故，信受我語。
以信受故，勤行方便而作唱導。 ^68b28

作是念：若眾生供養佛者，則多所利益。
欲令眾生供養佛故，即自一心供養於佛及形像舍利。
眾生信受，則便隨效供養於佛，種人天因緣，住於三乘。 ^68c2

菩薩如是次行十法，則能淨治初地。
pin:: 
#  20 念佛品
念佛品第二十 ^68c5

菩薩於初地，究竟所行處，自以善根力，
能見數百佛、菩薩。
如是降伏其心，深愛佛道，如所聞初地行具足究竟，
自以善根福德力故，能見十方現在諸佛，皆在目前。 ^68c8

問曰： ^68c11

但以善根福德力，故得見諸佛，為更有餘法耶？ ^68c12

答曰：
　　佛為跋陀婆，所說深三昧，
　　得是三昧寶，能得見諸佛。 ^68c13

跋陀婆羅是在家菩薩，能行頭陀，佛為是菩薩說《般舟三昧經》。
般舟三昧名見諸佛現前，菩薩得是大寶三昧，
雖未得天眼、天耳而能得見十方諸佛，亦聞諸佛所說經法。 ^68c16

問曰：
是三昧者，當以何道可得？
答曰：
　　當念於諸佛，處在大眾中，
　　三十二相具，八十好嚴身。 ^68c20

行者以是三昧，念諸佛三十二相、八十種好，莊嚴其身。
比丘親近，諸天供養，為諸大眾，恭敬圍繞，
專心憶念，取諸佛相。 ^68c23

又念：諸佛是大願者，成就大悲，而不斷絕。
具足大慈，深安眾生。
行於大喜，滿一切願。
行於捨心，捨離憎愛，不捨眾生。 ^68c25

行於諦處，常不欺誑。
行於捨處，淨除慳垢。
行於善處，其心善寂。
行於慧處，得大智慧。 ^68c28

具行檀波羅蜜，為法施主；具行尸羅波羅蜜，
戒行清淨；具行羼提波羅蜜，能忍如地；
具行毘梨耶波羅蜜，精進超絕；具行禪波羅蜜，
滅諸定障；具行般若波羅蜜，破智慧障閡。 ^69a1

手足輪相，能轉法輪。 ^69a5

足安立相，安住諸法。
手足網縵相，滅諸煩惱。 ^69a6

七處滿相，諸功德滿。
手足柔軟相，說柔和法。 ^69a7

纖長指相，長夜修集諸善妙法。 ^69a8

足跟廣相，眼廣學廣。
大直身相，說大直道。
足趺高相，一切中高。 ^69a9

毛上旋相，能令眾生住上妙法。 ^69a10

伊泥鹿 #CB00567;相#CB00567;#CB00166;漸麁。
臂長過膝相，臂如金關。 ^69a11

陰馬藏相，有法寶藏。
身金色相，有無量色。 ^69a12

皮細薄相，說細妙法。
一一毛相，示一相法。 ^69a13

白毫莊嚴面相，樂觀佛面無厭。
師子上身相，如師子無畏。 ^69a14

肩圓大相，善分別五陰。 ^69a15

腋下滿相，滿大善根。
得味味相，具足寂滅味。 ^69a16

方身相，破生死畏。
肉髻相，頭未嘗低敬。 ^69a17

舌大相，色如真珊瑚，能自覆面。
梵音相，身相至梵天。 ^69a18

師子頰車相，肩廣相，能破外道。
齒齊相，行清白禪。 ^69a19

齒平等相，平等心於一切眾生。 ^69a20

齒密緻相，離諸貪著。
四十齒相，具足四十不共法。 ^69a21

紺青眼相，慈心視眾生。
牛王睫相，睫長不亂，得希有色，樂見無厭。 ^69a22

以此三十二相，莊嚴其身，八十種好，間錯映發，
福德具足，威力殊絕，名聞流布。 ^69a23

戒香塗身，世法所不動，諸煩惱所不染，惡言所不污。 ^69a25

遊戲諸神通，諸佛如是威力猛盛，無敢當者。 ^69a26

以慧說法，如師子吼，如意自在。
以精進力破諸癡闇。
以大光明，普照天地。
諸問答中，最無有上。
一切仰瞻，無下觀者，常以慈心，觀察眾生。 ^69a27

念如大海，定如須彌。
忍辱如地，增長眾主；所種福德，如水滋潤。
能生眾生諸善根力，如風開發；成就眾生，
如火熟物；智慧無邊，猶如虛空；普雨大法，如大密雲。 ^69b2

不染世法，猶如蓮華。
破外道師，如師子搏鹿。
能舉重擔，如大象王。
能導大眾，如大牛王。 ^69b5

眷屬清淨，如轉輪王。
世間最上，如大梵王。
可愛可樂，如清天明月。
普照能然，猶如朗日。
與諸眾生安樂因緣，猶如仁父。
憐愍眾生，隨宜將護，猶如慈母。 ^69b8

所行清淨，如天真金；有大勢力，如天帝釋；
勤利世間，如護世主。
治煩惱病，猶如醫王，救諸衰患，猶如親族。
積諸功德，如大庫藏。 ^69b11

其戒無量，其定無邊，其慧無稱，解脫無等，解脫知見無等等。 ^69b14

於一切事，最無有比；一切世間，最無上故，
名第一人；成大法故，名為大人。 ^69b16

如是菩薩以大人相，念觀諸佛。 ^69b17

是諸佛者，於無量無邊百千萬億不可思議、
不可計劫，修習功德，善能守護身、口、意業。 ^69b18

於過去，未來，現在，無為，不可說五藏法中，悉斷諸疑。 ^69b20

定答、分別答、反問答、置答，於四問答無有錯謬。 ^69b21

善說根、力、覺、道、念處、正勤、如意三十七助道法。 ^69b22

善能分別無明、諸行、識、名色、六入、觸、受、
愛、取、有、生、老死因果。 ^69b23

於眼色、耳聲、鼻香、舌味、身觸、意法無所繫著。 ^69b25

善說九部經法：所謂修多羅、岐夜、授記、
伽陀、憂陀那、尼陀那、如是語經、斐肥儸、未曾有經。 ^69b26

不為貪欲、瞋恚、愚癡、憍慢、身見、邊見、邪見、
見取、戒取、疑諸使所使。
不為無信、無慚愧、諂曲、戲調、放逸、懈怠、
睡眠、瞋、恨、慳、嫉諸惱所侵。 ^69b28

知見苦、斷集、證滅、修道。 ^69c2

可去已去，可見已見，所作已辦，盡破怨賊。 ^69c3

具足諸願，是世間尊、是世間父、是世間主。 ^69c4

是善來、善去、善意、善寂、善滅、善解脫者，
在無量無邊十方恒河沙等世間中住，如現在前。 ^69c5

菩薩又應以八十種好，念觀諸佛。
甲色鮮赤，行清白法。 ^69c7

甲隆而大，生在大家。
甲色潤澤，深愛眾生。 ^69c8

指圓纖長，其行深遠。
指肉充滿，善根充滿。 ^69c9

指漸次而長，次第集諸佛法。 ^69c10

脈覆不見，不覆身口意念。
脈無麁結，破煩惱結。 ^69c11

踝平不現，不隱藏法。
足不邪曲，度墮邪眾。 ^69c12

行如師子，是人中師子。
行如象王，是人象王。 ^69c13

行如鵝王，高飛如鴻。
行如牛王，人中最尊。 ^69c14

行時右旋，善說正道。
身不僂曲，心常不曲。 ^69c15

身堅而直，讚堅牢戒。
身漸次大，次第說法。 ^69c16

普身諸分，大而端嚴，善能解說，大妙功德。 ^69c17

身相具足，具足法者。
足步間等，等心眾生。 ^69c18

其身淨潔，三業清淨。
身膚細軟，心性自軟。 ^69c19

身離塵垢，善見離垢。
身不縮沒，心常不沒。 ^69c20

身無邊量，善根無量。
肌肉緊密，永斷後身。 ^69c21

支節分明，善說十二因緣分別明了。 ^69c22

身色無闇，知見無闇。
腹圓周滿，弟子行具。 ^69c23

腹淨鮮潔，善能了知生死過惡。
腹不高出，破憍慢山。 ^69c24

腹平不現，說平等法。
臍圓而深，通甚深法。 ^69c25

臍畫右旋，弟子順教。
身遍端嚴，弟子遍淨。 ^69c26

威儀鮮潔，心淨無比。
身無點子，無黑印法。 ^69c27

手濡勝兜羅綿，受化者身輕如毛。 ^69c28

手畫文深，威儀深重。
手畫文長，觀受法者長遠後事。 ^69c29

手畫潤澤，捨親愛潤，得大道果。 ^70a1

面貌不長，結戒有開。
脣赤如頻婆果，見一切世間，如鏡中像。 ^70a2

舌柔而軟，先以軟語度脫眾生。 ^70a3

舌薄而廣，功德純厚。
舌赤如深紅，凡夫心難解佛法，令解。 ^70a4

聲如雷震，不畏雷聲。 ^70a5

其聲和柔，說柔軟法。
四牙圓直，說直道法。 ^70a6

四牙俱利，度利根者。
四牙鮮白，清白第一。 ^70a7

四牙齊等，住戒平地。
牙漸次細，漸次說四諦法。 ^70a8

鼻高隆直，住智高山。
鼻中清淨，弟子清白。 ^70a9

眼廣而長，智慧廣遠。
睫不希踈，善擇眾生。 ^70a10

眼白黑鮮淨，如青蓮華葉；天人婇女，以好眼敬禮。 ^70a11

眉高而長，名聞遠流。
眉毛潤澤，善知軟法。 ^70a12

耳等相似，聞法者等。
耳根不壞，度不壞心眾生。 ^70a13

額平而好，善離諸見。
額廣無妨，廣破外道。 ^70a14

頭分具足，善具大願。
髮色如黑蜂，轉五欲樂。 ^70a15

髮厚而緻，結使已盡。
美髮柔軟，軟利智者，能知法味。 ^70a16

髮不散亂，言常不亂。 ^70a17

髮潤而澤，常無麁言。
髮有美香，以七覺意香華隨宜化導。 ^70a18

髮中有德字、安字、喜字，手足中亦有德字、
安字、喜字。 ^70a19

菩薩如是應念，諸佛處在大眾，講說正法，坐師子座。 ^70a20

其座以琉璃、雜寶為脚。
以真珊瑚、妙赤、真珠以為枕。
金薄幃帳，柔軟滑澤，種種天衣，以為敷具。
以寶師子——赤金為身。
虎珀為眼，車#CB00006;為尾，
珊瑚為舌，白金剛為四牙，真白銀為髮，毛髮長廣具足——其床在此四師子上。
大象王牙以為凭机，其承足机，眾寶所成。
為諸天、龍、夜叉、乾闥婆、阿修羅、迦樓羅、
緊那羅、摩睺羅伽之所敬禮。 ^70a22

諸佛如是在此床上，著竭支、泥洹僧，不高不下，
覆身三分，周匝齊整。
著淺色袈裟條數分明，不高不下，亦不參差。 ^70a29

處八大聖莊嚴眾中，人、天大會，龍、金翅鳥，
俱共聽法，心無瞋恨。
一切大眾，深心慚愧，敬愛於佛。
皆共一心，聽佛所說，受持思惟，如所說行，
專心聽受，心清淨故，能障諸蓋。 ^70b3

一切大眾，瞻仰如來，無有厭足。
衣毛皆竪，泣淚心熱，或有大喜，有如是者，
則知其人，心得清淨、寂默湛然，如入禪定無愛、
無恚，心無餘緣。有大悲相，慈愍眾生，欲救一切。
心不諂曲，寂滅清淨，分別好醜。
有大志量，不沒不縮，不高不下。 ^70b7

佛悉瞻見，處在如是大眾說法，易解易了，樂聞無厭。
音深不散，柔軟悅耳，從臍而出，咽喉、舌根、
鼻顙、上齗齒脣，氣激變成音句，柔軟悅耳，
如大密雲，雷聲隱震；如大海中，猛風激浪；
如大梵天音聲，引導可度眾生。 ^70b12

離眉、眼、脣、可呵語法，言不闕少，又不煩重。
所說無疑，言必利益。
無有誑語、可破語等，離如是過，遠近等聞。 ^70b17

四種問難，隨意能答。
開示四諦，令得四果。
建立義端，因緣結句。
語言法則，皆悉具足。
種種所說，事義易了。
所宣分明，不故隱曲。
言不卒疾，又不遲緩，始終相稱，無能難者。 ^70b20

以如是語，敷演說法。
初、中、後善有義、有利，唯法具足。
能令眾生得今世報，無有時節可得甞試，
能滿所願，深妙智者以內可知，能滅眾生三毒猛火，
能除一切身口意罪，善能開示戒、定、慧品。 ^70b24

初以名字，後令知義，而生歡喜，從喜生樂，
從樂生定，從定生如實智，從如實智生厭離，
從厭離滅結使，滅結使故得解脫，如是能令此法次第。 ^70b28

善能開示諦、捨、滅、慧四處。
能示眾生令滿布施、持戒、忍辱、精進、禪定、智慧波羅蜜。 ^70c3

能令眾生次第得至喜地、淨地、明地、炎地、
難勝、現前、深遠、不動、善慧、法雲。 ^70c5

能分別聲聞乘、辟支佛乘、大乘。 ^70c6

能令證須陀洹、斯陀含、阿那含、阿羅漢果。 ^70c7

能令成就人天之中所有富樂，是為一切第一利益諸功德藏。 ^70c8

如是正心憶念諸佛，在閑靜處除却貪欲、
瞋恚、睡眠、疑悔、調戲，一心專念，不生障礙失定之心。 ^70c9

以如是心，專念諸佛。
若心沒當起，若散當攝；并見大眾常如現前。 ^70c12

未入定時，常應稱讚相好二事。
以偈歎佛，令心調習。 ^70c13

如此偈說：
　　世尊諸相好，何業因緣得，
　　我以相及業，稱讚於大聖。
　　足相千輻輪，清淨眷屬施，
　　以是因緣故，賢聖眾圍繞。
　　足下安立相，受善持不失，
　　是故魔軍眾，不能得毀壞。
　　手足指網縵，身相紫金色，
　　善行攝法故，大眾自然伏。
　　手足極柔軟，身相七處滿，
　　隨意食施故，多得自然供。
　　長指廣脚跟，身 #CB00166;大直相，
　　離殺因緣故，乃至於劫壽。
　　毛上向右旋，足趺隆高相，
　　常進諸善事，故得不退法。
　　伊泥鹿#CB13416;相，常樂讀誦經，
　　為人說法故，疾得無上道。
　　修臂下過膝，一切所有物，
　　求者無悋惜，隨意化導人。
　　陰藏功德藏，善知離散故，
　　多得人天眾，淨慧眼為子。
　　薄皮耀金光，妙衣堂閣施，
　　故多得妙衣，清淨房樓觀。
　　一孔一毛生，眉間白毫峙，
　　常為最上護，故於三界尊。
　　身上如師子，兩肩圓而滿，
　　常行人愛語，無有違反者。
　　腋滿知味相，病施醫藥故，
　　人天皆敬愛，身無有疾病。
　　身圓肉髻相，和悅心施福，
　　勸化剛強者，法王中自在。
　　迦陵頻伽音，廣舌聲如梵，
　　所言常軟實，得大聖八音。
　　先加以思慮，後言必有實，
　　故得師子相，見者皆信伏。
　　齒白齊密相，所曾供養者，
　　後常不輕故，眷屬心和同。
　　上下四十齒，密緻不疎漏，
　　無讒不妄語，徒眾不可破。
　　眼黑青白明，睫相如牛王，
　　慈心和視故，觀者無厭足。
　　雖轉輪聖王，典主四天下，
　　有是諸相好，光明不如佛。
　　我所稱歎說，諸相好功德，
　　願令一切人，心淨常安樂。 ^70c14

菩薩又應以八十種好念諸佛。
如此偈說。
　　諸佛有妙好，八十莊嚴身，
　　汝等應歡喜，一心聽我說。
　　世尊圓纖指，其甲紫紅色，
　　隆高有潤澤，所有無有量。
　　脈平踝不現，雙足無邪曲，
　　行如師子王，威望無等比。
　　行時身右旋，安庠有儀雅，
　　方身分次第，端嚴可愛樂。
　　身堅極柔軟，支節甚分明，
　　行時不逶迤，諸根悉充滿。
　　肌體極密緻，鮮明甚清淨，
　　身形甚端雅，無有可呵處。
　　腹圓不高現，臍深而無孔，
　　其文右向旋，威儀甚清淨。
　　身無有疵點，手足極柔軟，
　　其文深且長，修直有潤色。
　　舌薄面不長，牙白圓纖利，
　　脣色頻婆果，音深若鴻王。
　　鼻隆眼明淨，睫緻而不亂，
　　眉高毛柔軟，端直不邪曲。
　　眉毛齊而整，善知諸法過，
　　眉毛色潤澤，善度潤眾生。
　　耳滿長而等，不壞甚可愛，
　　額廣而齊正，頭相皆具足。
　　髮緻而不亂，如黑蜂王色，
　　清淨而香潔，中有三種相。 ^71b2

是名八十種好。以此八十種好間雜莊嚴三十二相。 ^71b29

若人不念三十二相、八十種好讚歎佛身者，
是則永失今世、後世利樂因緣。
《十住毘婆沙論》卷第九
 ^71c1
