
other:: 
other:: 阿毘達磨發智論卷第二十
author:: 尊者迦多衍尼子造
translator:: 三藏法師玄奘奉　詔譯

##  4 智納息
見蘊第八中智納息第四
　　智斷厭離修　緣觸慢業事
　　攝餘攝一切　此章願具說
若事能通達，彼事能遍知耶？
答：應作四句。
有事能通達非能遍知。
謂：苦、集、滅、道智，不斷煩惱。 ^1026a29

有事能遍知非能通達。
謂：苦、集、滅、道忍，斷煩惱。 ^1026b2

有事能通達亦能遍知。
謂：苦、集、滅、道智，斷煩惱。 ^1026b3

有事非能通達非能遍知。
謂：苦、集、滅、道忍，不斷煩惱。 ^1026b4

若事能厭，彼事能離耶？ ^1026b5

答：應作四句。
有事能厭非能離。
謂：苦、集忍、智，不斷煩惱。 ^1026b6

有事能離非能厭。
謂：滅、道忍、智，斷煩惱。 ^1026b7

有事能厭亦能離。
謂：苦、集忍、智，斷煩惱。 ^1026b8

有事非能厭非能離。
謂：滅、道忍、智，不斷煩惱。 ^1026b9

若事能厭，彼事修厭耶？
答：若事能厭，彼事亦修厭。 ^1026b10

有事修厭非能厭。
謂：滅、道智，斷煩惱。 ^1026b11

若事能離，彼事修厭耶？
答：應作四句。 ^1026b12

有事能離非修厭。
謂：滅、道忍，斷煩惱。 ^1026b13

有事修厭非能離。
謂：苦、集忍、智，不斷煩惱。 ^1026b14

有事能離亦修厭。
謂：苦、集忍、智，及滅、道智，斷煩惱。 ^1026b15

有事非能離亦非修厭。
謂：滅、道忍、智，不斷煩惱。 ^1026b16

若法與彼法作因，或時此法與彼法非因耶？ ^1026b18

答：無時非因。
若法與彼法作等無間，或時此法與彼法非等無間耶？ ^1026b19

答：若時此法未至，已生。 ^1026b20

若法與彼法作所緣，或時此法與彼法非所緣耶？ ^1026b21

答：無時非所緣。
若法與彼法作增上，或時此法與彼法非增上耶？ ^1026b22

答：無時非增上。 ^1026b23

諸意觸，彼一切三和合觸耶？
答：諸意觸，彼一切三和合觸。 ^1026b24

有三和合觸非意觸，謂：五識身相應觸。 ^1026b25

故世尊說：「苾芻！當知：有意界、有法界、有無明界。
無明觸所生，受所觸故，無聞愚夫便執有、
執無，或執有無。」 ^1026b26

諸慢，彼一切自執耶？ ^1026b28

答：諸慢，彼一切自執。
有自執非慢，謂：諸見趣。 ^1026b29

故世尊說：「苾芻！當知：自執有我，自執有我所。」 ^1026c1

諸慢，彼一切不寂靜耶？
答：諸慢，彼一切不寂靜。 ^1026c2

有不寂靜非慢，謂：餘煩惱現在前。
故世尊說：「苾芻！當知：動為魔所縛，不動脫惡者。」 ^1026c3

諸業，彼不律儀耶？ ^1026c4

答：應作四句。
有業非不律儀。謂：身、語律儀 ^1026c5

有不律儀非業。謂：根不律儀。
有業亦不律儀。謂：身、語不律儀。 ^1026c6

有非業亦非不律儀。
謂：根律儀。 ^1026c7

諸業，彼律儀耶？
答：應作四句。 ^1026c8

有業非律儀。謂：身、語不律儀。
有律儀非業。謂：根律儀。 ^1026c9

有業亦律儀。謂：身、語律儀。
有非業亦非律儀。
謂：根不律儀。 ^1026c10

若事未得，彼不成就耶？ ^1026c11

答：若事未得，彼不成就。
有事不成就非未得。
謂：得，已失。 ^1026c12

若事已得，彼成就耶？
答：若事成就，彼已得。 ^1026c13

有事已得而不成就。
謂：得，已失。 ^1026c14

除苦聖諦，及法處。
餘法，二界、一處、一蘊攝。
除集聖諦，及法處，說亦爾。 ^1026c15

除滅聖諦，及法處。
餘法，十七界、十一處、二蘊攝。 ^1026c16

除道聖諦，及法處，說亦爾。 ^1026c17

除有色法，及法處。
餘法，七界、一處、一蘊攝。 ^1026c18

除無色法，及法處。
餘法，十界、十處、一蘊攝。 ^1026c19

除有見法，及法處。
餘法，十六界、十處、二蘊攝。 ^1026c20

除無見法，及法處。
餘法，一界、一處、一蘊攝。 ^1026c21

除有對法，及法處。
餘法，七界、一處、一蘊攝。 ^1026c22

除無對法，及法處。
餘法，十界、十處、一蘊攝。
除有漏法，及法處。
餘法，二界、一處、一蘊攝。 ^1026c23

除無漏法，及法處。
餘法，十七界、十一處、二蘊攝。 ^1026c24

除有為法，及法處。
此除一切法，而問餘法，是無事空論。 ^1026c26

除無為法，及法處。
餘法，十七界、十一處、二蘊攝。 ^1026c27

除過去法，及法處。
餘法，十七界、十一處、二蘊攝。 ^1026c28

除未來法、現在法，及法處，說亦爾。 ^1026c29

除善法，及法處。餘法，十七界、十一處、二蘊攝。 ^1027a1

除不善法，及法處，說亦爾。
除無記法，及法處。
餘法，九界、三處、二蘊攝。 ^1027a2

除欲界繫法，及法處。
餘法，十三界、九處、二蘊攝。 ^1027a3

除色界繫法，及法處。
餘法，十七界、十一處、二蘊攝。 ^1027a4

除無色界繫法，學法、無學法，及法處，說亦爾。 ^1027a5

除非學非無學法，及法處。
餘法，二界、一處、一蘊攝。 ^1027a6

除見所斷法，及法處。
餘法，十七界、十一處、二蘊攝。 ^1027a7

除修所斷法，及法處。
餘法，二界、一處、一蘊攝。 ^1027a9

除不斷法，及法處。
餘法，十七界、十一處、二蘊攝。 ^1027a10

除已生法，及定不生法。
餘法，十八界、十二處、五蘊攝。 ^1027a11

除非已生法，及定不生法。
此除一切法，而問餘法，是無事空論。 ^1027a12

除有色法，及定不生法。
餘法，八界、二處、四蘊攝。 ^1027a13

除無色法，及定不生法。
餘法，十一界、十一處、一蘊攝。 ^1027a14

除有見法，及定不生法。
餘法，十七界、十一處、五蘊攝。 ^1027a15

除無見法，及定不生法。
餘法，一界、一處、一蘊攝。 ^1027a17

除有對法，及定不生法。
餘法，八界、二處、五蘊攝。 ^1027a18

除無對法，及定不生法。
餘法，十界、十處、一蘊攝。 ^1027a19

除有漏法，及定不生法。
餘法，三界、二處、五蘊攝。 ^1027a20

除無漏法，及定不生法。
餘法，十八界、十二處、五蘊攝。 ^1027a21

除有為法，及定不生法。
此除一切法，而問餘法，是無事空論。 ^1027a22

除無為法，及定不生法。
餘法，十八界、十二處、五蘊攝。 ^1027a23

除過去法、現在法，及定不生法，說亦爾。
除未來法，及定不生法。
此除一切法，而問餘法，是無事空論。 ^1027a25

除善法，及定不生法。
餘法，十八界、十二處、五蘊攝。 ^1027a27

除不善法，及定不生法，說亦爾。 ^1027a28

除無記法，及定不生法。
餘法，十界、四處、五蘊攝。 ^1027a29

除欲界繫法，及定不生法。
餘法，十四界、十處、五蘊攝。 ^1027b1

除色界繫法，及定不生法。
餘法，十八界、十二處、五蘊攝。 ^1027b2

除無色界繫法，學法、無學法，及定不生法，說亦爾。 ^1027b3

除非學，非無學法，及定不生法。
餘法，三界、二處、五蘊攝。 ^1027b4

除見所斷法，及定不生法。
餘法，十八界、十二處、五蘊攝。 ^1027b5

除修所斷法，及定不生法。
餘法，三界、二處、五蘊攝。 ^1027b7

除不斷法，及定不生法。
餘法，十八界、十二處、五蘊。 ^1027b8

頗有一界、一處、一蘊攝一切法耶？ ^1027b9

答：有。一界謂：法界。
一處謂：意處。一蘊謂：色蘊。
other:: 
##  5 見納息
見蘊第八中見納息第五
　　邪斷邪常見　戒邪戒邪常
　　六見五涅槃　九慢類常見
　　迷執自他作　悟則二非有
　　具慢及得等　此章願具說 ^1027b10

諸有此見：
無施與、無愛樂、無祠祀，無妙行、惡行。
此謗因邪見，見集所斷。 ^1027b17

無妙行、惡行果。——此謗果邪見，見苦所斷。 ^1027b18

無此世、無他世、無化生有情。
——此或見集所斷，或見苦所斷。 ^1027b19

無父、無母。——此謗因邪見，見集所斷。 ^1027b20

諸有此見：
世間無阿羅漢。——此謗道邪見，見道所斷。 ^1027b21

無正至。——此謗滅邪見，見滅所斷。 ^1027b22

無正行此世、他世，即於現法知自通達，
作證具足住，我生已盡，梵行已立，所作已辦，
不受後有，如實知。
——此謗道邪見，見道所斷。 ^1027b23

諸有此見：乃至活有命者，死已，斷壞無有。
此四大種士夫身死時，地身歸地，水身歸水，
火身歸火，風身歸風，根隨空轉，輿為第五，
持彼死屍，往棄塚間，未燒可知，燒已成灰，餘鴿色骨。
愚者讚施，智者讚受。
諸「有論」者，一切空虛妄語，乃至活有愚、
智者，死已斷壞無有。 ^1027b26

此邊執見，斷見攝，見苦所斷。 ^1027c3

諸有此見：
無因無緣，令有情雜染；非因非緣，而有情雜染。
——此謗因邪見，見集所斷。 ^1027c4

無因無緣，令有情清淨；非因非緣，而有情清淨。
——此謗道邪見，見道所斷。 ^1027c5

無因無緣，令有情無智無見；非因非緣，而有情無智無見。
此謗因邪見，見集所斷。 ^1027c7

無因無緣，令有情智見；非因非緣，而有情智見。
——此謗道邪見，見道所斷。 ^1027c9

諸有此見：無力、無精進、無力精進、無士、
無威勢、無士威勢、無自作、無他作、無自他作，
一切有情、一切生、一切種，無力、無自在、
無精進、無威勢，定合性變，於六勝生受諸苦樂。 ^1027c10

此邪見。 ^1027c14

若謗有漏力、精進等。
則謗因邪見，見集所斷。 ^1027c15

若謗無漏力、精進等。
則謗道邪見，見道所斷。 ^1027c16

諸有此見：造、教造，煮、教煮，害、教害，殺諸眾生，
不與取，欲邪行，知而妄語，故飲諸酒；穿牆解結，
盡取所有；守阨斷道，害村害城，害國生命；
以刀以輪，擁略大地，所有眾生，斷截分解，
聚集團積，為一肉聚，應知：由此無惡，無惡緣。
於殑伽南，斷截撾打；於殑伽北，惠施修福，
應知：由此無罪福，亦無罪福緣。
布施、愛語、利行、同事，攝諸有情，皆無有福。 ^1027c17

此謗因邪見，見集所斷。 ^1027c24

諸有此見：此七士身，不作作、不化化、不可害、常安住。
如伊師迦，安住不動，無有轉變，互不相觸。
何等為七？謂：地、水、火、風，及苦、樂、命。
此七士身，非作，乃至如伊師迦，安住不動。
若罪、若福、若罪福，若苦、若樂、若苦樂，不能轉變，亦不能令互相觸礙。
設有士夫斷士夫頭，亦不名為害世間生，
若行若住七身中間，刀刃雖轉，而不害命；
此中無能害、無所害，無能捶、無所捶，無表、無表處。 ^1027c26

此邊執見，常見攝，見苦所斷。 ^1028a5

諸有此見：有十四億六萬六百生門，五業、
三業、二業、一業、半業，六十二行跡，六十二中劫，
百三十六地獄，百二十根，三十六塵界，
四萬九千龍家，四萬九千妙翅鳥家，四萬九千異學家，
四萬九千活命家，七有想藏、七無想藏、
七離繫藏，七阿素洛、七畢舍遮、七天、七人，
七夢、七百夢，七覺、七百覺，七池、七百池，
七險、七百險，七減、七百減，七增、七百增，
六勝生類，八大士地，於如是處，經八萬四千大劫，
若愚若智，往來流轉，乃決定能作苦邊際。
如擲縷丸，縷盡便住。
此中無有沙門、若婆羅門能作是說：「我以尸羅，
或以精進，或以梵行，令所有業未熟者熟，
熟者觸已，即便變吐。」
以如是斟量生死、苦樂邊際，不可施設，
有增有減，亦不可說，或然不然。 ^1028a6

此非因計因，戒禁取，見苦所斷。 ^1028a20

諸有此見：一切士夫補特伽羅諸有所受，無不皆以宿作為因。 ^1028a21

此非因計因，戒禁取，見苦所斷。
諸有此見：一切士夫補特伽羅諸有所受，無不皆以自在變化為因。 ^1028a23

此非因計因，戒禁取，見苦所斷。 ^1028a25

諸有此見：一切士夫補特伽羅所受，皆是無因無緣。
此謗因邪見，見集所斷。 ^1028a26

諸有此見：自作苦樂、他作苦樂、自他作苦樂。
——此非因計因戒禁取，見苦所斷。 ^1028a27

諸有此見：所受苦樂非自作、非他作，無因而生。
——此謗因邪見，見集所斷。 ^1028a29

諸有此見：我及世間，常恒堅住，無變易法，正爾安住。
此邊執見常見攝，見苦所斷。 ^1028b2

諸有此見：諦故、住故，我有我。
——此邊執見常見攝，見苦所斷。 ^1028b4

諸有此見：諦故、住故，我無我。
——此邊執見斷見攝，見苦所斷。 ^1028b5

諸有此見：我觀我，眼色即我。
——此有身見，見苦所斷。 ^1028b6

諸有此見：我觀無我，眼即我，色為眾具。
此有身見，見苦所斷。 ^1028b7

諸有此見：無我觀我，色即我，眼為眾具。
此有身見，見苦所斷。 ^1028b9

諸有此見：此是我、是有情、命者、生者、養育者、
補特伽羅、意生、儒童、作者、教者、生者、等生者、
起者、等起者、語者、覺者、等領受者，非曾不有，
非當不有，於彼彼處造善惡業，於彼彼處受果異熟；捨此蘊續餘蘊。 ^1028b10

此邊執見常見攝，見苦所斷。
諸有此見：受妙五欲，名得第一現法涅槃。
——此取劣法為勝見取，見苦所斷。 ^1028b15

諸有此見：
離欲惡不善法，有尋有伺，離生喜樂，入初靜慮具足住，名得第一現法涅槃。 ^1028b17

尋伺寂靜，內等淨，心一趣性，無尋無伺，
定生喜樂，入第二靜慮具足住，名得第一現法涅槃。 ^1028b19

離喜住捨，正念正知，身受樂，聖說能捨，
具念樂住，入第三靜慮具足住，名得第一現法涅槃。 ^1028b21

斷樂斷苦，先喜憂沒，不苦不樂，捨念清淨，
入第四靜慮具足住，名得第一現法涅槃。 ^1028b23

此取劣法為勝見取，見苦所斷。 ^1028b25

有九慢類。謂我勝、我等、我劣、有勝我、有等我、
有劣我、無勝我、無等我、無劣我。 ^1028b26

我勝者——是依見起過慢。
我等者——是依見起慢。 ^1028b28

我劣者——是依見起卑慢。
有勝我者——是依見起卑慢。 ^1028b29

有等我者——是依見起慢。
有劣我者——是依見起過慢。 ^1028c1

無勝我者——是依見起慢。 ^1028c2

無等我者——是依見起過慢。
無劣我者——是依見起卑慢。 ^1028c3

諸有此見：風不吹、河不流、火不然、乳不注、
胎不孕、日月不出不沒、染淨自性住不增不減。 ^1028c4

此邊執見常見攝，見苦所斷。 ^1028c6

如契經中說：
　　眾生執我作　執他作亦然
　　各不能如實　觀知此是箭 ^1028c7

此言有何義？
答：「眾生」謂外道。彼作是執：『我能作、我能生、我能化。』
故言：「眾生執我作」。 ^1028c10

復有外道，執『他能作、他能生、他能化。』
故言：「執他作亦然」。 ^1028c11

「各」謂：一一，非一切。
「箭」謂：惡見，能中傷故。
彼於此見，不能如實觀知是箭。
　　當觀此是箭　眾生堅執著
　　如是則無有　我作及他作 ^1028c13

「當觀此是箭」者：謂應如實觀知此見，是真毒箭，
與老、病、死為前導故。 ^1028c17

「眾生堅執著」者：「眾生」謂外道，彼於見趣中，
堅固執著，不能出離。 ^1028c18

若能如是如實觀知，則不復有我作、我生、
我化執，亦不復有他作、他生、他化執。 ^1028c19

知於非有妄執有故
　　具慢眾生　慢著慢縛　於見相逆
　　不越生死 ^1028c21

「具慢」者：顯成就七慢。
「眾生」者：謂外道。彼於七慢，著、多著、遍著，
故言「慢著」；縛、多縛、遍縛，故言「慢縛」。 ^1028c25

「於見相逆」者：謂斷、常見類，互相違逆。
「不越生死」者：謂彼於無際生死，不能越度而取涅槃。
　　得當得俱坌　劣學戒禁浴
　　梵苦事一邊　受欲淨第二
　　不見極沈走　明眼見能異
　　於彼無塵慢　絕路至苦邊 ^1028c27

「得」者：顯示已得諸蘊、界、處。
「當得」者：顯示未得諸蘊、界、處。 ^1029a5

「俱坌」者：此二俱為貪、瞋、癡，塵坌、遍坌、極坌。 ^1029a6

「劣」有二義：一目病者，二目外道。
今說外道為劣者，彼於此隨學，故言「劣學」。 ^1029a7

彼作是說：『諸補特伽羅學乘象馬、船車、
輦輿，執持弓杖、鉤輪、羂索、書印算數，皆令善巧，
由此便得淨脫出離，至苦樂邊。』
——此非因計因戒禁取，見苦所斷。 ^1029a8

「戒」者：有諸外道起此見，立此論：『諸補特伽羅受持牛、
鹿、狗戒，露形戒等，由此便得淨脫出離，至苦樂邊。』
——此非因計因戒禁取，見苦所斷。 ^1029a12

「禁」者：有諸外道起此見，立此論：『諸補特伽羅受持烏禁、
鵂鶹禁、默然禁等，由此便得淨脫出離，至苦樂邊。』
——此非因計因戒禁取，見苦所斷。 ^1029a15

「浴」者：有諸外道起此見，立此論：『諸補特伽羅於摩捺娑、
比摩捺娑、殑伽河門三池中浴，由此便得淨脫出離，至苦樂邊。』
——此非因計因戒禁取，見苦所斷。 ^1029a18

「梵」謂：梵行。有諸外道起此見，立此論：『諸補特伽羅受持梵行，
遠離婬欲，由此便得淨脫出離，至苦樂邊。』
——此非因計因戒禁取，見苦所斷。 ^1029a21

「苦」謂：苦行。有諸外道起此見，立此論：『諸補特伽羅受種種苦行，
由此便得淨脫出離，至苦樂邊。』
——此非因計因戒禁取，見苦所斷。 ^1029a24

「事」謂：承事。有諸外道起此見，立此論：『諸補特伽羅調象、
馬、牛，事日、月、星、火、珠、藥等，由此便得淨脫出離，至苦樂邊。』
——此非因計因戒禁取，見苦所斷。 ^1029a27

「一邊」者：謂上所說，是苦行邊。 ^1029b1

「受欲淨」者：有諸外道起此見，立此論：『諸欲淨妙，快意受用而無過失。』
——此取劣法為勝見取，見苦所斷。 ^1029b2

「第二」者：謂此所說，是樂行邊。 ^1029b4

「不見」者：謂諸外道於上二邊，不如實見。 ^1029b5

「極沈走」者：謂彼外道，由不見故： ^1029b6

一類起愛，故名「極沈」；一類起見，故名「極走」。 ^1029b7

復次！一類懈怠，故名「極沈」；一類掉舉，故名「極走」。 ^1029b8

復次！一類起慢，故名「極沈」；一類起過慢。
故名「極走」。 ^1029b9

「明眼見」者：「明眼」謂佛及佛弟子；「見」謂：於上所說二邊，如實知見。 ^1029b10

「能異」者：由如實知見故，不同彼極沈、極走，以能不起愛見等故。 ^1029b11

「於彼無塵」者：謂於已得未得蘊、界、處，不起貪、
瞋、癡塵。 ^1029b13

「於彼無慢」者：謂於二邊雖俱遠離，而心不恃。 ^1029b14

「絕路」者：若能如是，便絕三路，謂煩惱、業、苦。 ^1029b15

「至苦邊」者：「苦」謂五取蘊苦；「邊」謂涅槃。
若絕三路，便得至此苦蘊邊際。
other:: 
##  6 伽他納息
見蘊第八中伽他納息第六
　　見梵父勝網　車本信流轉
　　母王慧脫根　此章願具說
　　已見者能見　已見及不見
　　不見者不見　不見及已見 ^1029b16

「已見者」者：謂諸已見苦、集、滅、道。
「能見已見及不見」者：謂彼能見諸餘已見及不見苦、
集、滅、道。 ^1029b23

「不見者」者：謂諸不見苦、集、滅、道。
「不見不見及已見」者：謂彼不見諸餘不見及已見苦、
集、滅、道。
　　不應害梵志　亦復不應捨
　　若害彼或捨　俱世智所訶 ^1029b25

「不應害梵志」者：「梵志」即阿羅漢。
謂不應以手塊、刀杖害阿羅漢。 ^1029c1

「亦復不應捨」者：謂於阿羅漢，應以衣服、
飲食、臥具、醫藥及餘資具，恭敬供養，不應棄捨。 ^1029c2

「若害彼或捨，俱世智所訶」者：謂於阿羅漢，
若以手塊等害，或復棄捨而不敬養，俱為世間諸有智者，訶責毀訾。
　　逆害於父母　王及二多聞
　　誅國及隨行　無礙過梵志 ^1029c4

「逆害於父母，王及二多聞」者：
「母」即喻『愛』，以能生故。
如世尊說：
　　『士夫愛所生　由心故馳走
　　有情處生死　苦為大怖畏』 ^1029c9

「父」即喻『有漏業』，以能引故。
如世尊說：「苾芻！如是有情造善有漏，修所成業，
得生於彼，受果異熟，故我說彼，隨業而行。」 ^1029c13

「王」即喻『有取識』。如世尊說：
　　『第六增上王　染時染自取
　　無染而有染』　「染」者謂愚夫 ^1029c15

又世尊說：「苾芻！當知：我說城主，即有取識。」
「二多聞」，即喻『見取、戒禁取』。
如祠祀、靜默二多聞士，於塵穢中共為嬉戲，
如是二取，於有漏法執為第一勝上，或復淨脫出離。 ^1029c19

棄捨永斷愛、業、識、取，故名「逆害」。 ^1029c22

「國」喻『煩惱』。
「隨行」喻『彼相應尋伺』。 ^1029c23

「誅」謂：誅戮。棄捨永斷煩惱、尋伺，故名為「誅」。 ^1029c24

「無礙」者：「礙」有三種，謂貪、瞋、癡。
彼於此三，已斷遍知，故名「無礙」。 ^1029c25

「過」者：出也。彼無礙故，出過三界。 ^1029c26

永除惡法，故名「梵志」。
如世尊說：
　　『佛恒住正念　遊化於世間
　　滅惡法盡結　故名為梵志』
　　逆害於父母　王及二多聞
　　除虎第五怨　是人說清淨 ^1029c27

此中上半義，如前說。
「虎」喻『瞋纏』。如虎稟性，暴惡凶嶮，飲噉血肉；
瞋纏亦爾，暴惡凶嶮，滅諸善根。 ^1030a3

「第五怨」者：喻『五蓋中第五蓋』，或喻『五順下分結中第五結』。 ^1030a5

棄捨永斷，故說為「除」。
是人永斷貪、瞋、癡故，說為「清淨」。
　　勝已不復勝　已勝無所隨
　　佛所行無邊　無迹由何往 ^1030a6

「勝已」者：謂諸煩惱已斷遍知。
彼有復勝，有不復勝。 ^1030a10

誰復勝？謂：已斷煩惱，後還退者。
誰不復勝？謂：已斷煩惱，不復退者。 ^1030a11

「不復勝」者，簡異復勝。 ^1030a12

「已勝無所隨」者：謂若煩惱未斷遍知，即隨三界循環流轉；
既諸煩惱已斷遍知，故無所隨。 ^1030a13

「佛所行無邊」者：謂佛世尊，無學智見，明覺菩提，
慧照現觀，起得成就，故名為「佛」。 ^1030a15

四種念住，名「佛所行」。
此四念住，行相所緣，俱無邊際，故名「無邊」。 ^1030a16

「無迹由何往」者：「迹」謂足迹，即喻『煩惱』。
若諸煩惱未斷遍知，由彼往於三界惡趣；
既諸煩惱已斷遍知，故無由往。
　　諸網不可布　愛無何所將
　　佛所行無邊　無迹由何往 ^1030a18

「諸網不可布」者：「網」即喻『愛』。
如世尊說：『我說愛網彌覆林池。
愛若未斷遍知，則可彌布網羅三界；既已斷遍知，故不可布。』 ^1030a23

「愛無何所將」者：愛若未斷遍知，則可將往三界；
既已斷遍知，故無所將往。 ^1030a25

頌中後半義，如前說。
　　已壞車斷索　流注及隨行
　　度塹於世間　唯佛稱梵志 ^1030a27

「已壞車斷索流注及隨行」者：
「車」喻『我慢』。「索」即喻『愛』。 ^1030b1

如車所載物，由車故高。
以索縛持，遠有所至。
有情亦爾，由慢故高，愛所縛持，流轉生死。 ^1030b2

「流注」即喻『一切煩惱』。
「隨行」喻『彼相應尋伺』。 ^1030b4

已斷遍知慢、愛煩惱相應尋伺，名「已斷壞」。 ^1030b5

「度塹」者：「塹」喻『無明』，已斷遍知，故名「度」。
如世尊說：『齊何名為已度塹，謂已斷遍知無明。』 ^1030b6

「於世間唯佛稱梵志」者： ^1030b7

「佛」與「梵志」，義如前釋。
於諸世間，唯佛得稱真實梵志；無上覺者，方能永滅諸惡法故。
　　一本二洄洑　三垢五流轉
　　大海十二嶮　牟尼皆已度 ^1030b8

「一本」者：喻『無明』，是生死根本故。
如世尊說：
　　『諸所有惡趣　此世及後生
　　皆無明為本　欲貪等資助』 ^1030b13

「二洄洑」者：即喻『名色』。
有情於中，難可出故。
「三垢」者：謂貪、瞋、癡垢。 ^1030b16

「五流轉」者：即喻『五趣』。
有情於中，恒流轉故。 ^1030b17

「大海」者：喻『六內處』。
「十二」者：即十二相。
此喻六內，及六外處。 ^1030b18

「嶮」者：嶮坑，喻『諸煩惱』。 ^1030b19

「牟尼皆已度」者：「牟尼」有二，一、學。
二、無學。學於彼正度，無學於彼已度。
　　不信不知恩　斷密無容處
　　恒希望變吐　是最上丈夫 ^1030b20

「不信」者：謂阿羅漢。
彼於三寶、四諦，皆自證知，非信他語。 ^1030b24

「不知恩」者：「恩」謂有為，有作用故。
涅槃名非恩，諸阿羅漢有勝智見，知非恩故，
名「不知恩」。 ^1030b25

「斷密」者：「密」謂相續。
此有二種：一、欲、色界相續。
二、色、無色界相續，彼阿羅漢離此相續，
故名「斷密」。 ^1030b27

「無容處」者：謂阿羅漢離相續故，於三界中無容生處。 ^1030b29

「恒希望變吐」者：「希望」有二：一、希望財位，
二、希望壽命。彼阿羅漢於此二種已斷遍知，
故名「變吐」；即是棄捨恒希望義。 ^1030c1

「是最上丈夫」者：謂阿羅漢得上所說最上最勝第一功德故，
丈夫中名為第一最勝最上。
　　三十六駛流　意所引增盛
　　惡見者乘御　分別著所依 ^1030c4

「三十六駛流」者：喻『三十六愛行』。
「意所引」者：謂意為集，意所生起，是意種類。 ^1030c9

「增盛」者：謂上品猛利圓滿。 ^1030c10

「惡見者」者：謂諸外道。
彼乘御此往捺洛迦、傍生、鬼界，故名「乘御」。 ^1030c11

「分別者」謂：三種分別：一、欲分別，二、恚分別，
三、害分別。 ^1030c12

「著所依」者：「著」謂貪欲、瞋恚、愚癡。
此依彼起，故名「所依」。
　　棄身惡行　及語惡行　棄意惡行
　　及餘過失 ^1030c13

棄身惡行者，謂：斷身三惡行
及語惡行者，謂：斷語四惡行。 ^1030c18

棄意惡行者，謂：斷意三惡行
及餘過失者，謂：斷除前十種惡行，諸餘過失。
　　汝於所見聞　唯有所見聞
　　及於所覺知　唯有所覺知
　　由汝唯有故　無此彼近遠
　　亦無二中間　便至苦邊際 ^1030c19

如是二頌，重顯經中：『佛告大母！
汝於所見唯有所見，汝於所聞唯有所聞，
汝於所覺唯有所覺，汝於所知唯有所知。
由汝唯有所見、聞等，故汝無此；由汝無此，
故汝無彼；由汝無彼，故汝無近、無遠，無二中間；
由是因緣，至苦邊際。』 ^1030c25

此中：
眼識所受、所了別，名所見。
有於所見唯有所見，有於所見非唯有所見。 ^1031a1

誰於所見唯有所見？
——謂：於眼識所受、所了別，不起煩惱。 ^1031a2

誰於所見非唯有所見？
謂：於眼識所受、所了，起諸煩惱。 ^1031a4

耳識所受、所了別，名所聞。
有於所聞唯有所聞，有於所聞非唯有所聞。 ^1031a5

誰於所聞唯有所聞？
——謂：於耳識所受、所了別，不起煩惱。 ^1031a6

誰於所聞非唯有所聞？
謂：於耳識所受、所了別，起諸煩惱。 ^1031a8

鼻、舌、身三識所受、所了別，名所覺。
有於所覺唯有所覺，有於所覺非唯有所覺。 ^1031a9

誰所覺唯有所覺？
——謂：於三識所受、所了別，不起煩惱。 ^1031a11

誰於所覺非唯有所覺？
謂：於三識所受、所了別，起諸煩惱。 ^1031a12

意識所受、所了別，名所知。
有於所知唯有所知，有於所知非唯有所知。 ^1031a13

誰於所知唯有所知？
——謂：於意識所受、所了別，不起煩惱。 ^1031a15

誰於所知非唯有所知？
謂：於意識所受、所了別，起諸煩惱。 ^1031a16

「由彼於所見、聞、覺、知，唯有所見、聞、覺、知，
不起煩惱，故無有此。」
謂：不起慢、憍、傲，心高舉、心決勇。 ^1031a17

「由其無此，故無有彼」，謂：不起貪、瞋、癡。 ^1031a19

「由其無彼，故無近、無遠，無二中間」，謂：於欲界，
色、無色界皆無生處。 ^1031a20

「由如是理，便得至苦邊際」：「苦」者，謂五取蘊，
此「苦邊際」即是棄捨一切所依，愛盡、離染、永滅涅槃。
　　醫泥及謎泥　蹋鋪達鞢鋪
　　勿希應喜寂　遍離至苦邊 ^1031a22

如是一頌，重顯經中：『佛為護世二王作蔑戾車語，
說四聖諦等，彼便領會。』 ^1031a27

「醫泥」者：顯苦聖諦。 ^1031a28

「謎泥」者：顯集聖諦。
「蹋鋪」者：顯滅聖諦。 ^1031a29

「達鞢鋪」者：顯道聖諦。
「勿希」者：勸彼勿希求欲界，色、無色界。 ^1031b1

「應喜」者：勸彼若聞「佛證菩提，法是善說，
僧修妙行；色無常，受、想、行、識無常；善施設苦諦，
善施設集、滅、道諦」，應生歡喜。 ^1031b2

「應寂」者：勸彼若起貪、瞋、癡時，應寂、等寂、最極寂靜。 ^1031b4

「應遍離」者：勸勵彼心應離欲界，色、無色界。 ^1031b6

「至苦邊」者：謂彼若能如是，便得至苦邊際。
苦邊際言，義如前說。
　　知身如聚沫　亦覺同陽焰
　　斷魔花小花　不見死王使 ^1031b7

「知身如聚沫」者：謂如實知身如聚沫，無力、
虛劣、不可撮磨。 ^1031b11

「亦覺同陽焰」者：謂如實覺身同陽焰，因熱惱生，遷流不住。 ^1031b12

「斷魔花、小花」者：
「魔」有四種，謂：煩惱魔、蘊魔、死魔、自在天魔。
應知此中說煩惱魔。 ^1031b13

見所斷者，名「魔花」；修所斷者，名「小花」；於彼棄捨永斷，
名「斷」。 ^1031b15

「不見死王使」者：無常能滅，名曰「死王」；老病迫逐，
稱「死王使」。
　　觀住覺近遠　應喜諸業無
　　知世有興衰　善心普解脫 ^1031b16

「觀住」者：謂應觀察住有三種：一、空，二、無願，
三、無相。 ^1031b21

「覺近遠」者：「覺」謂覺慧。
聰明委具，於內外境，應正生起。 ^1031b22

「應喜」者：謂若聞說「佛證菩提，法是善說，
僧修妙行；色無常，受、想、行、識無常；善施設苦諦，
善施設集、滅、道諦。」
應生歡喜。 ^1031b23

「諸業無」者：謂不成就能感後生身、語、意業。 ^1031b25

「知世有興衰」者：「知」謂了達，「世」謂五取蘊，
「興衰」謂生滅。 ^1031b26

即是隨觀有漏五蘊有起、盡義。
「善心」者：謂決擇心、善巧心、調柔心。 ^1031b28

「普解脫」者：謂於諸趣、諸有、諸生，已解脫、
遍解脫、極解脫。
　　雖脫而墜墮　饕餮復來還
　　得安仍樂樂　乘樂至樂所 ^1031b29

「雖脫」者：謂諸外道雖脫欲界。
「而墜墮」者：謂彼而墜色、無色界生，及墮彼受生貪。 ^1031c4

「饕餮復來還」者：謂彼於順五下分結雖少分斷，
而餘多故，後必起貪，還生欲界。 ^1031c5

「得安」者：「安」謂有餘依涅槃界。
諸阿羅漢已證故，名「得」。 ^1031c7

「仍樂樂」者：「樂」謂無餘依涅槃界，彼恒欣慕故，
名「樂」。 ^1031c8

「乘樂至樂所」者：謂乘道樂，至涅槃樂。
　　無根於地界　無葉亦無枝
　　彼雄猛脫縛　誰復應譏毀 ^1031c9

「根」者：喻『有取識』。
「地界」者：喻『四識住』。
如世尊說：『五種子者，顯有取識；地界者，顯四識住。』 ^1031c13

「葉」者：喻『我慢』。如世尊說：『云何燒葉？
謂：我慢已斷、已遍知。』 ^1031c15

「枝」者：喻『愛』。如世尊說：
　　『五妙色宮內　若有愛枝生
　　牟尼見彼生　以慧速除斷』 ^1031c16

諸阿羅漢於四識住中，無牽後有有取之識，
無慢、無愛；故說「無根於地界，無葉亦無枝」。 ^1031c19

「彼雄猛」者：謂彼阿羅漢成就。
能成雄猛法故，亦名「雄猛」。 ^1031c20

「脫縛」者：縛有三種，謂貪、瞋、癡。
彼於此縛，已解脫、遍解脫、極解脫。 ^1031c22

「誰復應譏毀」者：謂如是類補特伽羅，唯應稱譽，
不應譏毀，若致譏毀，獲罪無邊，損壞世間真福田故。
如世尊說：
　　『若應毀而譽　及應譽而毀
　　彼口集殃禍　必不受安樂』
說一切有部發智論卷第二十
 ^1031c23
