
hui:: 
pin:: 大般若波羅蜜多經卷第五百三十二
三藏法師玄奘奉　詔譯
第三分妙相品第二十八之五
爾時，具壽善現便白佛言：「世尊！
若依世俗，施設因果分位差別，不依勝義，
則應一切愚夫異生亦有預流、一來、不還、
阿羅漢果、獨覺菩提及佛無上正等菩提。」 ^729c7

佛告善現：「於意云何？
愚夫異生為如實覺世俗、勝義二諦理不？
若如實覺二諦理者，彼亦應有預流果等。
然彼一切愚夫異生，不如實覺世俗、勝義故，
無聖道及修聖道，不可施設聖果差別。
唯諸聖者能如實覺世俗、勝義故，有聖道及修聖道，是故施設聖果差別。」 ^729c10

具壽善現復白佛言：「修聖道者為定能得諸聖果耶？」 ^729c16

佛言：「不也！」
具壽善現復白佛言：「不修聖道得聖果耶？」 ^729c17

佛言：「不也！」
具壽善現復白佛言：「若爾，應無得聖果者？」 ^729c18

佛告善現：「雖依世俗有得聖果，而非勝義。
若依勝義，非修聖道能得聖果，亦非不修聖道能得聖果，
非離聖道能得聖果，亦非住聖道中能得聖果。
所以者何？依勝義諦，道及道果、修與不修俱不可得。
如是，善現！諸菩薩摩訶薩行深般若波羅蜜多時，
雖為有情施設種種聖果差別，而不分別如是聖果在有為界、
無為界中。」 ^729c19

具壽善現復白佛言：「若諸聖果不可分別在有為界無為界者，
云何世尊說斷三結得預流果，薄欲貪、
瞋得一來果，斷順下分五結永盡得不還果，
斷順上分五結永盡得阿羅漢果，知所有集法皆是滅法得獨覺菩提，
永斷一切煩惱所知習氣相續得佛無上正等菩提？
世尊！我當云何知佛所說甚深義趣，謂不分別預流等果在有為界無為界中？」 ^729c27

佛告善現：「於意云何？
所說預流、一來、不還、阿羅漢果、獨覺菩提、
諸佛無上正等菩提，如是聖果為是有為、為是無為？」 ^730a5

善現對曰：「如是聖果皆是無為、非是有為。」 ^730a8

佛告善現：「於意云何？
無為界中有分別不？」 ^730a9

善現對曰：「不也！世尊！」
佛告善現：「於意云何？
若善男子、善女人等，通達一切有為、無為皆同一相，所謂無相。
是善男子、善女人等當於爾時，頗於諸法有所分別此是有為、
若無為不？」 ^730a10

善現對曰：「不也！世尊！」 ^730a14

佛告善現：「諸菩薩摩訶薩亦復如是，行深般若波羅蜜多，
雖為有情宣說諸法，而不分別所說法相，謂內空故乃至無性自性空故。 ^730a15

「是菩薩摩訶薩自於諸法無所取著，亦能教他於諸法中無所取著，
謂於布施乃至般若波羅蜜多無所取著，
亦於四靜慮、四無量、四無色定無所取著，
亦於四念住乃至八聖道支無所取著，
亦於內空乃至無性自性空無所取著，
亦於真如乃至不思議界無所取著，亦於苦、
集、滅、道聖諦無所取著，亦於空、無相、無願解脫門無所取著，
亦於八解脫乃至十遍處無所取著，亦於極喜地乃至法雲地無所取著，
亦於一切陀羅尼門、三摩地門無所取著，
亦於五眼、六神通無所取著，亦於如來十力乃至十八佛不共法無所取著，
亦於大慈、大悲、大喜、大捨無所取著，亦於三十二大士相、
八十隨好無所取著，亦於無忘失法、恒住捨性無所取著，
亦於一切智、道相智、一切相智無所取著，
亦於一切菩薩摩訶薩行無所取著，亦於諸佛無上正等菩提無所取著，
亦於一切智智無所取著。 ^730a17

「是菩薩摩訶薩自於如是所說諸法無所取著，亦能教他於如是法無所取著。
是菩薩摩訶薩於此諸法無取著故，於一切處皆得無礙。
如佛世尊所變化者，雖行布施乃至般若波羅蜜多，
而於彼果無取無著，但為有情得涅槃故，
如是乃至雖行一切智智，而於彼果無取無著，但為有情得涅槃故。
諸菩薩摩訶薩亦復如是，行深般若波羅蜜多，
於一切法若有漏若無漏、若世間若出世間、
若有為若無為，無取、無著、無住、無礙。
所以者何？是菩薩摩訶薩達一切法微妙相故。」
pin:: 
##  29 施等品

### 1
第三分施等品第二十九之一 ^730b6

爾時，善現便白佛言：「云何菩薩摩訶薩於一切法達微妙相？」 ^730b19

佛告善現：「諸菩薩摩訶薩行深般若波羅蜜多，
如佛世尊所變化者，不行貪欲、瞋恚、愚癡，
不行色蘊乃至識蘊，乃至不行一切智智，
不行內法，不行外法，不行隨眠，不行諸纏，
不行有漏無漏諸法，不行世間出世諸法，
不行有為無為諸法，不行聖道及聖道果。
諸菩薩摩訶薩行深般若波羅蜜多亦復如是，
於一切法都無所行，是為菩薩摩訶薩於一切法達微妙相，
謂於法性無所分別。」 ^730b20

具壽善現復白佛言：「云何如來所變化者，現修聖道？」 ^730b28

佛告善現：「彼變化者，依修聖道無染無淨，
亦不輪迴五趣生死，亦不證得三乘涅槃。」 ^730c1

具壽善現復白佛言：「云何菩薩摩訶薩行深般若波羅蜜多時，
通達諸法皆無實事？」 ^730c3

佛告善現：「於意云何？
諸佛世尊所變化者，為有實事，依彼實事有染有淨，
由此輪迴五趣生死，及得三乘般涅槃不？」 ^730c4

善現對曰：「不也！世尊！
非佛世尊所變化者，有少實事，非依彼事有染有淨，
亦無輪迴五趣生死，亦無證得三乘涅槃。」 ^730c7

佛告善現：「諸菩薩摩訶薩行深般若波羅蜜多時，
於一切法通達實相亦復如是，通達諸法都無實事、性相俱空。」 ^730c10

具壽善現復白佛言：「為一切色、受、想、行、
識，廣說乃至有為、無為，一切皆如變化事不？」 ^730c12

佛告善現：「如是！如是！
色等五蘊，廣說乃至有為、無為，一切皆如所變化事。」 ^730c14

具壽善現復白佛言：「若一切法皆如變化，
諸所變化皆無實色、受、想、行、識，乃至無實有為、
無為，由此亦無雜染清淨，亦無五趣生死輪迴，亦無從彼得解脫義。
云何菩薩摩訶薩於諸有情有勝士用？」 ^730c16

佛告善現：「於意云何？
諸菩薩摩訶薩本行菩薩道時，頗見有情可脫地獄、
傍生、鬼界、人、天趣不？」 ^730c20

善現對曰：「不也！世尊！」 ^730c22

佛告善現：「如是！如是！
諸菩薩摩訶薩本行菩薩道時，不見有情可脫五趣及三界者。
所以者何？諸菩薩摩訶薩於一切法通達知見皆如幻化、都非實有。」 ^730c23

具壽善現復白佛言：「若菩薩摩訶薩於一切法通達知見皆如幻化、
都非實有，為何事故修行布施乃至般若波羅蜜多？
廣說乃至為何事故成熟有情、嚴淨佛土？」 ^730c26

佛告善現：「若諸有情於一切法能自通達皆如幻化、
都非實有，諸菩薩摩訶薩則不應經無數大劫，為諸有情行菩薩道。
以諸有情於一切法不能通達皆如幻化、
都非實有，是故菩薩摩訶薩眾經無數劫，為諸有情行菩薩道。 ^731a1

「復次，善現！若菩薩摩訶薩於一切法不能通達都非實有，
則不應經無數大劫，為諸有情修行布施乃至般若波羅蜜多，
廣說乃至成熟有情、嚴淨佛土。
以諸菩薩摩訶薩眾於一切法如實通達皆如幻化、
都非實有故，無數劫為諸有情修行布施乃至般若波羅蜜多，
廣說乃至成熟有情、嚴淨佛土，證得無上正等菩提，能盡未來利樂一切。」 ^731a6

爾時，善現白言：「世尊！
若一切法如夢、如幻、如響、如像、如光影、
如陽焰、如變化事、如尋香城，所化有情住在何處，諸菩薩摩訶薩行深般若波羅蜜多方便善巧拔濟令出？」 ^731a14

佛告善現：「所化有情住在名相虛妄分別，
諸菩薩摩訶薩行深般若波羅蜜多方便善巧，
從彼名、相虛妄分別拔濟令出。」 ^731a17

具壽善現復白佛言：「何等為名？
何等為相？」 ^731a20

佛告善現：「名但是客，但假施設，表所顯義，
謂此名色、受、想、行、識，此名眼處乃至意處，
此名色處乃至法處，此名眼界乃至意界，
此名色界乃至法界，此名眼識界乃至意識界，
此名男女，此名大小，此名地獄乃至人天，
此名有漏，此名無漏；此名世間，此名出世間；
此名有為，此名無為；此名預流果，廣說乃至此名無上正等菩提；
此名異生，此名聲聞，此名獨覺，此名菩薩，此名如來。 ^731a21

「善現！如是等一切名，為表諸義但假施設。
故一切名皆非實有，諸有為法亦但有名，
由此無為亦非實有，愚夫異生於中妄執。
諸菩薩摩訶薩行深般若波羅蜜多，悲願纏心，
方便善巧教令遠離，作如是言：『名是分別妄想所起，
亦是眾緣和合假立，汝等於中不應執著；
名無實事自性皆空，非有智者執著空法。』
如是，善現！諸菩薩摩訶薩行深般若波羅蜜多方便善巧，為諸有情說遣名法。
是謂為名。 ^731b1

「云何為相？善現當知！
相有二種，愚夫異生於中執著。
何等為二？所謂色相及無色相。
云何色相？謂所有色若麁、若細、若劣、若勝，
如是一切自性皆空，愚夫異生分別執著，
謂之為色，是名色相。
無色相者，謂諸所有無色法中，愚夫異生取相分別生諸煩惱，
名無色相。諸菩薩摩訶薩行深般若波羅蜜多方便善巧，
教諸有情遣除二相，復教安住無相界中。
雖教安住無相界中，而不令其墮二邊執，
謂此是相、此是無相。
如是，善現！諸菩薩摩訶薩行深般若波羅蜜多方便善巧，令諸有情遠離諸相住無相界而無執著。」 ^731b9

爾時，善現復白佛言：「若一切法但有名、
相，一切名、相皆是假立。
云何菩薩摩訶薩行深般若波羅蜜多時，
於諸善法自能增進，亦能令他增進善法，
由自善法漸增進故，能令諸地漸得圓滿，
亦能安立諸有情類，令隨所應住三乘果？」 ^731b22

佛告善現：「若諸法中有少實事，非但假立有名相者，
則諸菩薩摩訶薩行深般若波羅蜜多時，
應於善法自不增進，亦不令他增進善法。
以諸法中無少實事，但有假立種種名、
相，是故菩薩摩訶薩行深般若波羅蜜多時，
於諸善法自能增進，亦能令他增進善法，
能以無相而為方便，圓滿般若乃至布施波羅蜜多；
能以無相而為方便，圓滿四靜慮、四無量、
四無色定；能以無相而為方便，圓滿四念住乃至八聖道支；
能以無相而為方便，圓滿內空乃至無性自性空；
能以無相而為方便，圓滿真如乃至不思議界；
能以無相而為方便，圓滿空、無相、無願解脫門；
能以無相而為方便，圓滿八解脫乃至十遍處；
能以無相而為方便，圓滿菩薩摩訶薩地；
能以無相而為方便，圓滿一切陀羅尼門、
三摩地門；能以無相而為方便，圓滿五眼、
六神通；能以無相而為方便，圓滿如來十力乃至十八佛不共法；
能以無相而為方便，圓滿大慈、大悲、大喜、
大捨；能以無相而為方便，圓滿三十二大士相、
八十隨好；能以無相而為方便，圓滿無忘失法、
恒住捨性；能以無相而為方便，圓滿一切智、
道相智、一切相智；能以無相而為方便，
圓滿菩薩摩訶薩行及佛無上正等菩提；
能以無相而為方便，圓滿一切智智；能以無相而為方便，
成熟有情、嚴淨佛土。
如是，善現！以一切法無少實事，但有假立種種名相，
諸菩薩摩訶薩於中不起顛倒執著，能以無相而為方便，
於諸善法自增進已，亦能令他增進善法。 ^731b27

「復次，善現！若諸法中，有毛端量實法相者，
則諸菩薩摩訶薩行深般若波羅蜜多時，
於一切法不應覺知無相、無念亦無作意無漏性已，
證得無上正等菩提，安立有情於無漏法，
以諸無漏法皆無相、無念、無作意故。
如是，善現！諸菩薩摩訶薩行深般若波羅蜜多方便善巧，
安立有情於無漏法，乃名真實饒益有情。」 ^731c27

具壽善現便白佛言：「若一切法真無漏性無相、
無念、無作意者，何緣世尊於諸經中數作是說：
此是有漏法，此是無漏法；此是世間法，
此是出世法；此是有為法，此是無為法；
此是聲聞法，此是獨覺法，此是菩薩法，此是如來法？」 ^732a5

佛告善現：「於意云何？
有漏等法與無相等無漏法性有別異不？」 ^732a10

善現對曰：「不也！世尊！」 ^732a11

佛告善現：「於意云何？
聲聞等法與無相等無漏法性有別異不？」 ^732a12

善現對曰：「不也！世尊！」 ^732a13

佛告善現：「有漏等法豈不即是無相、無念亦無作意無漏法性？」 ^732a14

善現對曰：「如是！世尊！」 ^732a15

佛告善現：「諸預流果乃至無上正等菩提，
豈不即是無相、無念亦無作意無漏法性？」 ^732a16

善現對曰：「如是！世尊！」 ^732a17

佛告善現：「由此當知，諸法皆是無相、無念亦無作意無漏法性。
善現當知！若菩薩摩訶薩學一切法無相、
無念亦無作意無漏性時，常能增長種種善法，
所謂布施乃至般若波羅蜜多，廣說乃至一切相智，
成熟有情、嚴淨佛土。
諸如是等一切佛法，皆由修學無相、無念亦無作意無漏法性而得增長。
所以者何？諸菩薩摩訶薩除空、無相、無願解脫門，更無有餘要所學法。
何以故？三解脫門總攝一切妙善法故。
所以者何？空解脫門觀一切法自相皆空，
無相解脫門觀一切法遠離諸相，無願解脫門觀一切法遠離所願。
諸菩薩摩訶薩依此三門，能攝一切殊勝善法，
離此三門，所應修學殊勝善法皆不生長。 ^732a18

「復次，善現！若菩薩摩訶薩能學如是三解脫門，
則能學五蘊，亦能學十二處，亦能學十八界，
亦能學四聖諦，亦能學十二緣起，亦能學內空乃至無性自性空，
亦能學真如乃至不思議界，亦能學布施波羅蜜多乃至般若波羅蜜多，
廣說乃至亦能學一切智、道相智、一切相智，
亦能學成熟有情、嚴淨佛土，亦能學諸餘無量無邊佛法。」 ^732b3

具壽善現便白佛言：「云何菩薩摩訶薩行深般若波羅蜜多時，
能學五蘊？」 ^732b10

佛告善現：「若菩薩摩訶薩行深般若波羅蜜多時，
能如實知色乃至識若相、若生滅、若真如，
是名菩薩摩訶薩行深般若波羅蜜多時，能學五蘊。 ^732b12

「善現！云何菩薩摩訶薩如實知色相？
謂菩薩摩訶薩如實知色畢竟有孔、畢竟有隙，
猶如聚沫性不堅固，是名菩薩摩訶薩如實知色相。 ^732b15

「善現！云何菩薩摩訶薩如實知色生滅？
謂菩薩摩訶薩如實知色生時無所從來，
滅時無所至去，雖無來無去而生滅相應，是名菩薩摩訶薩如實知色生滅。 ^732b18

「善現！云何菩薩摩訶薩如實知色真如？
謂菩薩摩訶薩如實知色真如無生無滅、
無來無去、無染無淨、無增無減，常如其性不虛妄、
不變易故名真如，是名菩薩摩訶薩如實知色真如。 ^732b22

「善現！云何菩薩摩訶薩如實知受相？
謂菩薩摩訶薩如實知受畢竟如癰、畢竟如箭，
速起速滅，猶如浮泡，虛偽不住，三和合起，是名菩薩摩訶薩如實知受相。 ^732b26

「善現！云何菩薩摩訶薩如實知受生滅？
謂菩薩摩訶薩如實知受生時無所從來，
滅時無所至去，雖無來無去而生滅相應，是名菩薩摩訶薩如實知受生滅。
善現！云何菩薩摩訶薩如實知受真如？
謂菩薩摩訶薩如實知受真如無生無滅、
無來無去、無染無淨、無增無減，常如其性不虛妄、
不變易故名真如，是名菩薩摩訶薩如實知受真如。 ^732b29

「善現！云何菩薩摩訶薩如實知想相？
謂菩薩摩訶薩如實知想猶如陽焰水不可得，
渴愛因緣妄起此想發假言說，是名菩薩摩訶薩如實知想相。 ^732c8

「善現！云何菩薩摩訶薩如實知想生滅？
謂菩薩摩訶薩如實知想生時無所從來，
滅時無所至去，雖無來無去而生滅相應，是名菩薩摩訶薩如實知想生滅。 ^732c11

「善現！云何菩薩摩訶薩如實知想真如？
謂菩薩摩訶薩如實知想真如無生無滅、
無來無去、無染無淨、無增無減，常如其性不虛妄、
不變易故名真如，是名菩薩摩訶薩如實知想真如。 ^732c15

「善現！云何菩薩摩訶薩如實知行相？
謂菩薩摩訶薩如實知行如芭蕉樹，葉葉#CB00701;除實不可得，
是名菩薩摩訶薩如實知行相。 ^732c19

「善現！云何菩薩摩訶薩如實知行生滅？
謂菩薩摩訶薩如實知行生時無所從來，
滅時無所至去，雖無來無去而生滅相應，是名菩薩摩訶薩如實知行生滅。 ^732c22

「善現！云何菩薩摩訶薩如實知行真如？
謂菩薩摩訶薩如實知行真如無生無滅、
無來無去、無染無淨、無增無減，常如其性不虛妄、
不變易故名真如，是名菩薩摩訶薩如實知行真如。 ^732c25

「善現！云何菩薩摩訶薩如實知識相？
謂菩薩摩訶薩如實知識猶如幻事，眾緣和合，
假施設有，實不可得，謂如幻師或彼弟子，
於四衢道幻作四軍，所謂象軍、馬軍、車軍、
步軍，或復幻作諸餘色類，相雖似有而無其實，
識亦如是，實不可得，是名菩薩摩訶薩如實知識相。 ^733a1

「善現！云何菩薩摩訶薩如實知識生滅？
謂菩薩摩訶薩如實知識生時無所從來，
滅時無所至去，雖無來無去而生滅相應，是名菩薩摩訶薩如實知識生滅。 ^733a6

「善現！云何菩薩摩訶薩如實知識真如？
謂菩薩摩訶薩如實知識真如無生無滅、
無來無去、無染無淨、無增無減，常如其性不虛妄、
不變易故名真如，是名菩薩摩訶薩如實知識真如。」 ^733a10

具壽善現復白佛言：「云何菩薩摩訶薩行深般若波羅蜜多時，
能學十二處？」 ^733a14

佛告善現：「若菩薩摩訶薩行深般若波羅蜜多時，
如實知內處內處自性空，如實知外處外處自性空，
是名菩薩摩訶薩行深般若波羅蜜多時，能學十二處。」 ^733a16

具壽善現復白佛言：「云何菩薩摩訶薩行深般若波羅蜜多時，
能學十八界？」 ^733a19

佛告善現：「若菩薩摩訶薩行深般若波羅蜜多時，
如實知眼界眼界自性空，廣說乃至如實知意識界意識界自性空，
是名菩薩摩訶薩行深般若波羅蜜多時，能學十八界。」 ^733a21

具壽善現復白佛言：「云何菩薩摩訶薩行深般若波羅蜜多時，
能學四聖諦？」 ^733a25

佛告善現：「若菩薩摩訶薩行深般若波羅蜜多時，
如實知苦是逼迫相，如實知集是生起相，
如實知滅是寂靜相，如實知道是遠離相，
又如實知苦、集、滅、道自性本空，遠離二法，
是聖者諦；苦等四諦即是真如，真如即是苦等四諦，
無二無別唯真聖者能如實知，是名菩薩摩訶薩行深般若波羅蜜多時，
能學四聖諦。」 ^733a27

具壽善現復白佛言：「云何菩薩摩訶薩行深般若波羅蜜多時，
能學十二緣起？」 ^733b5

佛告善現：「若菩薩摩訶薩行深般若波羅蜜多時，
如實知無明乃至老死無生無滅、無染無淨、
自性本空、遠離二法，是名菩薩摩訶薩行深般若波羅蜜多時，
能學十二緣起。」 ^733b6

具壽善現復白佛言：「云何菩薩摩訶薩行深般若波羅蜜多時，
能學內空乃至無性自性空？」 ^733b10

佛告善現：「若菩薩摩訶薩行深般若波羅蜜多時，
如實知內空乃至無性自性空皆無自性、
都不可得而能安住，是名菩薩摩訶薩行深般若波羅蜜多時，
能學內空乃至無性自性空。」 ^733b12

具壽善現復白佛言：「云何菩薩摩訶薩行深般若波羅蜜多時，
能學真如乃至不思議界？」 ^733b16

佛告善現：「若菩薩摩訶薩行深般若波羅蜜多時，
如實知真如乃至不思議界皆無戲論、
都無分別而能安住，是名菩薩摩訶薩行深般若波羅蜜多時，
能學真如乃至不思議界。」 ^733b18

具壽善現復白佛言：「云何菩薩摩訶薩行深般若波羅蜜多時，
能學布施波羅蜜多乃至無量無邊佛法？」 ^733b22

佛告善現：「若菩薩摩訶薩行深般若波羅蜜多時，
如實知布施波羅蜜多乃至無量無邊佛法無增無減、
無染無淨、無自性、不可得而能修習，是名菩薩摩訶薩行深般若波羅蜜多時，
能學布施波羅蜜多乃至無量無邊佛法。」 ^733b25

爾時，善現便白佛言：「若菩薩摩訶薩行深般若波羅蜜多時，
如實了知色等諸法各別無亂。
將無世尊以色等法壞真法界？
所以者何？法界無二、無差別故。」 ^733c1

佛告善現：「若離法界餘法可得，可言彼法能壞法界。
然離法界無法可得，故無餘法能壞法界。
所以者何？諸佛、菩薩、獨覺、聲聞，知離法界無法可得。
既知無法離於法界，亦不為他施設宣說，是故法界無能壞者。
如是，善現！諸菩薩摩訶薩行深般若波羅蜜多，
應學法界無二無別、不可壞相。」 ^733c4

具壽善現復白佛言：「若菩薩摩訶薩欲學法界當於何學？」 ^733c11

佛告善現：「若菩薩摩訶薩欲學法界，當於一切法學。
所以者何？以一切法皆入法界故。」 ^733c12

具壽善現復白佛言：「何因緣故，說一切法皆入法界？」 ^733c14

佛告善現：「如來出世、若不出世，諸法法爾皆入法界無差別相，
不由佛說。所以者何？
若善法若非善法、若有漏法若無漏法、
若世間法若出世法、若有為法若無為法，
如是等一切法無不皆入無相、無為性空法界。
是故，善現！諸菩薩摩訶薩行深般若波羅蜜多時，
欲學法界當學一切法，若學一切法即學法界。」 ^733c15

具壽善現復白佛言：「若一切法皆入法界無二無別，諸菩薩摩訶薩云何當學六波羅蜜多？
云何當學四靜慮、四無量、四無色定？
云何當學四念住乃至八聖道支？
云何當學內空乃至無性自性空？
云何當學真如乃至不思議界？
云何當學苦、集、滅、道聖諦？
云何當學空、無相、無願解脫門？
云何當學八解脫乃至十遍處？
云何當學極喜地乃至法雲地？
云何當學陀羅尼門、三摩地門？
云何當學五眼、六神通？
云何當學如來十力乃至十八佛不共法？
云何當學大慈、大悲、大喜、大捨？
云何當學無忘失法、恒住捨性？
云何當學一切智、道相智、一切相智？
云何當學成滿三十二相、八十隨好？
云何當學生剎帝利大族乃至居士大族？
云何當學生四大王眾天乃至他化自在天？
云何當學生梵眾天乃至廣果天？
云何當學生無想有情天法而不樂生彼？
云何當學生淨居天法而不樂生彼？
云何當學生空無邊處天乃至非想非非想處天法而不樂生彼？
云何當學初發菩提心乃至第十發菩提心？
云何當學趣入菩薩正性離生？
云何當學一切聲聞及獨覺地而不作證？
云何當學成熟有情、嚴淨佛土？
云何當學諸陀羅尼及無礙辯？
云何當學一切菩薩摩訶薩道及佛無上正等菩提？
如是學已，知一切法一切種相，便能證得一切智智。 ^733c22

「復次，世尊！非法界中有如是等種種分別，
將無菩薩摩訶薩眾，由此分別，行於顛倒無戲論中起諸戲論？
何以故？真法界中都無分別戲論事故。 ^734a19

「復次，世尊！法界非色、受、想、行、識，亦不離色、
受、想、行、識，色乃至識即是法界，法界即是色乃至識，
廣說乃至法界非有為、無為法，亦不離有為、
無為法，有為、無為法即是法界，法界即是有為、無為法。」 ^734a22

佛告善現：「如是！如是！
如汝所說。真法界中無一切種分別戲論，
法界非色、受、想、行、識，亦不離色、受、想、行識，
法界即色、受、想、行、識，色、受、想、行、識即法界，
廣說乃至法界非有為、無為法，亦不離有為、
無為法，法界即有為、無為法，有為、無為法即法界。 ^734a26

「復次，善現！諸菩薩摩訶薩行深般若波羅蜜多時，
若見有法離法界者，便非正趣所求無上正等菩提。
是故，善現！諸菩薩摩訶薩行深般若波羅蜜多時，不見諸法離真法界。 ^734b3

「善現當知！諸菩薩摩訶薩行深般若波羅蜜多時，
知一切法即真法界，方便善巧無名相法，
為諸有情寄名相說，謂此是色、受、想、行、
識，此是眼處乃至意處，此是色處乃至法處，
此是眼界乃至意界，此是色界乃至法界，
此是眼識界乃至意識界，此是眼觸乃至意觸，
此是眼觸為緣所生諸受乃至意觸為緣所生諸受，
此是地界乃至識界，此是因緣乃至增上緣，
此是從緣所生諸法，此是無明乃至老死，
此是善法、非善法，此是有漏法、無漏法，
此是世間法、出世間法，此是有為法、無為法，
此是布施乃至般若波羅蜜多，廣說乃至此是無上正等菩提。 ^734b7

「如工幻師或彼弟子，執持少物於眾人前，
幻作種種異類色像，謂或幻作男女、大小；
或復幻作象、馬、牛、羊、駝、驢、鷄等種種禽獸；
或復幻作城邑、聚落、園林、池沼，種種莊嚴甚可愛樂；
或復幻作衣服、飲食、房舍、臥具、華香、瓔珞、
種種珍奇、財穀、庫藏；或復幻作無量種類伎樂、
俳優令無量人歡娛受樂；或復幻作種種形相令行布施、
或令持戒、或令修忍、或令精進、或令習定、
或令學慧；或復現生剎帝利大族乃至居士大族；
或復幻作諸山、大海、妙高山王、輪圍山等；
或復現生四大王眾天乃至非想非非想處天；
或復現作預流、一來、不還、阿羅漢、獨覺；
或復現作菩薩摩訶薩，從初發心修行布施乃至般若波羅蜜多，
修行四靜慮、四無量、四無色定，修行四念住乃至八聖道支，
修行空、無相、無願解脫門，學住內空乃至無性自性空，
學住真如乃至不思議界，學住苦、集、滅、
道聖諦，趣入菩薩正性離生，修行極喜地乃至法雲地，
引發種種殊勝神通，放大光明照諸世界，
嚴淨佛土、成熟有情，遊戲一切靜慮、解脫、
等持、等至，修行種種諸佛功德；或復幻作如來形像，
具三十二大丈夫相，八十隨好圓滿莊嚴，
成就十力、四無所畏、四無礙解、十八佛不共法、
大慈、大悲、大喜、大捨及餘無量無邊功德。 ^734b19

「如是幻師或彼弟子，為惑他故在眾人前，幻作此等諸幻化事。
其中無智男女大小見是事已，咸驚歎言：『奇哉！
此人善學眾伎，能作種種甚希有事，乃至能作如來之身相好莊嚴，
具諸功德，自顯伎能。』
其中有智見此事已，作是思惟：『甚為神異，如何此人能現是事？
其中雖無實法可得，而令眾人迷謬歡樂，於無實物起實物想。』
唯有智者了達皆空，雖有見聞而無執著。 ^734c14

「諸菩薩摩訶薩亦復如是，行深般若波羅蜜多，
雖不見法界離諸法有，亦不見諸法離法界有，
不見有情及彼施設實有可得，而能發生方便善巧，
自修行六波羅蜜多，亦勸他修行六波羅蜜多，
無倒稱揚修行六波羅蜜多法，歡喜讚歎修行六波羅蜜多者；
廣說乃至自圓滿一切相智，亦勸他圓滿一切相智，
無倒稱揚圓滿一切相智法，歡喜讚歎圓滿一切相智者；
自圓滿三十二相、八十隨好，亦勸他圓滿三十二相、
八十隨好，無倒稱揚圓滿三十二相、八十隨好法，
歡喜讚歎圓滿三十二相、八十隨好者。 ^734c22

「善現當知！若真法界，初、中、後際有差別者，
則諸菩薩摩訶薩行深般若波羅蜜多時，
不能施設方便善巧，為諸有情說真法界，
嚴淨佛土、成熟有情，修諸菩薩摩訶薩行，
證得無上正等菩提，轉妙法輪度有情眾。
以真法界，初、中、後際常無差別，是故菩薩摩訶薩行深般若波羅蜜多時，
施設種種方便善巧，為諸有情說真法界，
嚴淨佛土、成熟有情，修諸菩薩摩訶薩行，
證得無上正等菩提，轉妙法輪度有情眾。」
大般若波羅蜜多經卷第五百三十二
 ^735a5
