
jing:: 佛說除蓋障菩薩所問經卷第十
translator:: 譯經三藏朝散大夫試鴻臚卿光梵大師賜紫沙門臣惟淨等奉　詔譯
「復次，善男子！菩薩若修十種法者，即如大海。
何等為十？一者、為大寶聚；二者、深難徹底；
三者、廣大無量；四者、次第漸深；五者、不宿死屍；
六者、皆同一味；七者、容受眾流；八者、潮不失時；
九者、水族所依；十者、無有邊際。 ^729a7

「善男子！云何是菩薩為大寶聚？
譬如大海廣積眾寶，閻浮提中一切人眾，
咸取其寶無有窮盡，菩薩亦復如是，廣積一切智功德寶，
一切有情皆取是寶亦無窮盡，是即菩薩為大寶聚。 ^729a11

「又，善男子！譬如大海深難徹底，菩薩亦復如是，一切有情於菩薩法莫測其際。 ^729a15

「又，善男子！譬如大海廣大無量，菩薩亦復如是，功德智慧廣大無量。 ^729a17

「又，善男子！譬如大海次第漸深，菩薩亦復如是，
一切智深、一切智漸深、一切智極深。 ^729a19

「又，善男子！譬如大海不宿死屍。
何以故？大海法爾如是故，菩薩亦復如是，不與煩惱結漏及不善知識而所共止。
何以故？菩薩法爾如是故。 ^729a21

「又，善男子！譬如大海眾流入中皆同一味，
所謂鹹味，菩薩亦復如是，積集一切善法皆同一味，所謂一切智味。 ^729a24

「又，善男子！譬如大海容受眾流，而其海水不增不減，
菩薩亦復如是，容受無量一切法水，而菩薩智慧不增不減。 ^729a26

「又，善男子！譬如大海潮不失時，菩薩亦復如是，所應成熟化度有情亦不過時。 ^729a29

「又，善男子！譬如大海為諸水族依止窟宅，
菩薩亦復如是，為一切有情一切善法之所依止。 ^729b2

「又，善男子！譬如大海一切有情悉取其水而無邊際，
菩薩亦復如是，廣為一切有情宣說法要，亦無邊際。
善男子！菩薩若修如是十種法者即如大海。 ^729b4

「復次，善男子！菩薩若修十種法者得微妙智。
何等為十？一者、善求出離；二者、善知諸出離法；
三者、善知諸法平等；四者、善知諸法如幻；
五者、善知一切法相；六者、善解甚深難測緣生之法；
七者、善知業不思議；八者、善知諸所說義；
九者、善了如實義；十者善觀真實智。 ^729b7

「善男子！云何是菩薩善求出離，乃至善觀真實智？
謂若菩薩作是思惟：『我應觀察諸世間相。』
觀見世間貪火熾然瞋煙蓬 #CB00197;，
癡暗覆蔽瞑然無託，菩薩乃起是念：『此諸有情，云何能得出離？』
菩薩即為勤求出離及出離法，由得出離法故，即能隨知諸法平等。
由知諸法平等故，即能如實知諸法如幻。
由知諸法如幻故，即如實知一切法相。
由知法相故，即能思察甚深難測緣生之法。
由能思察緣生法故，即能解了業不思議。
是故，菩薩雖知世間諸法無實，而亦顯示種種業報，
由是之故得微妙智，能於諸佛菩薩所說義中而悉了知，由了知故即能開解如實之義。
解如實義故，即能觀真實智，見真實故，能度有情出離生死。
善男子！菩薩若修如是十種法者，即得微妙智。 ^729b13

「復次，善男子！菩薩若修十種法者，得隨應辯才。
何等為十？一者、開示諸法無我；二者、無有情；
三者、無壽命；四者、無養育；五者、無補特伽羅；
六者、無作者；七者、無受者；八者、無知者；
九者、無見者；十者、顯示一切法空都無主宰，
皆是虛妄不實分別，諸法但從緣生故有。 ^729b28

「善男子！若得一切法無我相應，彼即隨順法性，
由是之故，於一切法無有情、無壽命、無養育、
無補特伽羅、無作者、無受者、無知者、無見者等，如理相應即能隨順法性。
由是之故，了知一切法空都無主宰，皆是虛妄不實分別，
諸法但從緣生故有，如理相應即能隨順法性。 ^729c5

「善男子！若隨順法性故，即於法性不相違背，
不違背故乃能正說諸法，正說法故善入法性，
入法性故乃能開示彼一切法，開示法故彼之辯才乃名隨應。
善男子！菩薩若修如是十種法者，即得隨應辯才。 ^729c11

「復次，善男子！菩薩若修十種法者，得樂說辯才。
何等為十？一者、辯才無著；二者、無盡；三者、
相續；四者、不畏大眾；五者、不卑下；六者、
無恐怖；七者、不共；八者、不輕慢；九者、無邊；
十者、無礙解。善男子！
菩薩若修如是十種法者，即得樂說辯才。 ^729c15

「復次，善男子！菩薩若修十種法者，得清淨辯才。
何等為十？一者、無有謇吃；二者、詞無雜亂；
三者、遠離卑劣；四者、語不高戾；五者、義無減失；
六者、文無缺漏；七者、聲無短闕；八者、無不知時；
九者、言無麁獷；十者、無不明了。 ^729c21

「善男子！諸菩薩者，所有辯才無有謇吃。
何以故？菩薩於大眾中無怯弱故。 ^729c26

「又菩薩者，所有辯才而無雜亂。
何以故？菩薩智慧安然無畏。 ^729c27

「又菩薩者，所有辯才而無卑劣。
何以故？菩薩處大眾中，猶如師子離諸恐懼。 ^729c29

「又菩薩者，所有辯才語不高戾。
何以故？已離煩惱故。
若有煩惱語即高戾，無即不爾。 ^730a1

「又菩薩者，所有辯才義無減失。
何以故？已得法故。
若不得法即於義中有所減失，得即不爾。 ^730a3

「又菩薩者，所有辯才文無缺漏。
何以故？廣解諸論故。
若解論尠少即文有缺漏，廣解即不爾。 ^730a5

「又菩薩者，所有辯才聲無短闕。
何以故？菩薩妙解一切音聲故。
若不解者即於音聲有所短闕，解即不爾。 ^730a7

「又菩薩者，所有辯才無不知時，所應前說而不後說，若應後說亦不前說。
何以故？菩薩善知諸時分故。 ^730a10

「又菩薩者，所有辯才言無麁獷，無不悅意，無不樂聽。
何以故？已能遠離語過失故。
若有語過失者，言即麁獷，無即不爾。 ^730a12

「又菩薩者，所有辯才無不明了。
何以故？菩薩根性利故。
若鈍根者即不明了，利即不爾。
善男子！菩薩若修如是十種法者，即得清淨辯才。 ^730a15

「復次，善男子！菩薩若修十種法者，得一切有情歡喜辯才。
何等為十？一者、愛語；二者、熙怡面相遠離顰蹙；
三者、如義語；四者、如法語；五者、平等語；
六者、不自高；七者、不輕他；八者、無染著；
九者、無觸惱；十者、具種種辯才。
善男子！菩薩能以愛語令諸有情咸生歡喜。 ^730a18

「又菩薩者，常現熙怡善相遠離顰蹙，令諸有情咸生歡喜。 ^730a24

「又菩薩者，常出如義語及美妙語，令諸有情咸生歡喜。 ^730a25

「又菩薩者，常出法語及利益語，令諸有情咸生歡喜。 ^730a26

「又菩薩者，常為有情平等說法，令諸有情咸生歡喜。 ^730a27

「又菩薩者，而不自高，遠離驕慢高舉之咎，令諸有情咸生歡喜。 ^730a29

「又菩薩者，不輕於他，常為有情恭敬說法，令諸有情咸生歡喜。 ^730b1

「又菩薩者，離諸染著具淨尸羅，令諸有情咸生歡喜。 ^730b2

「又菩薩者，離諸觸惱具多忍力，令諸有情咸生歡喜。 ^730b4

「又菩薩者，具種種辯才常出悅意之語，令諸有情咸生歡喜。
善男子！菩薩若修如是十種法者，即得一切有情歡喜辯才。 ^730b5

「復次，善男子！菩薩若修十種法者，得信順說法。
何等為十？一者、非法器有情菩薩不為說法；
二者有障礙者不為說法；三者、有所得見者不為說法；
四者、邪異外道不為說法；五者、不起樂欲心者不為說法；
六者、不發清淨心者不為說法；七者、諂曲心者不為說法；
八者、求活命者不為說法；九者、貪著利養慳嫉所纏者不為說法；
十者、盲聾瘖瘂者不為說法。 ^730b7

「何以故？善男子！菩薩不作法慳亦不祕法，
於諸有情無不憐愍，為利有情而不棄背。
所以者何？若有有情非法器者，菩薩乃起是念：
『此等有情，而於如來法律之中起於捨行。』」 ^730b15

除蓋障菩薩白佛言：「世尊！
若然者，諸佛菩薩當為何等有情說法？」 ^730b19

佛言：「善男子！具信有情，諸佛菩薩當為說法。
又若善根已成熟者，是法器者，於先佛所植眾德本者，
無諂誑者，不詐現威儀者，不耽著利養者，
深心具足者，為善知識所攝受者，具足善相人所樂見者，
根性明利於所聞法中解其義者，隨所得法勤行精進者，
如佛所說能修行者，此等有情，諸佛菩薩乃為說法。 ^730b21

「善男子！菩薩若修如是十種法者，即得信順說法。 ^730b28

「復次，善男子！菩薩若修十種法者為說法師。
何等為十？一者、修集佛法故說法，不見有佛法可得，
亦復不見有所修集；二者、修集波羅蜜多故說法，
不見波羅蜜多可得，亦復不見有所修集；
三者、修集菩薩法故說法，不見有菩薩法可得，
亦復不見有所修集；四者、斷煩惱故說法，
不見有煩惱可得，亦不見斷；五者、厭離離貪寂滅故說法，
不見有厭離離貪寂滅可得；六者、為得須陀洹、
斯陀含、阿那含果故說法，不見有須陀洹、
斯陀含、阿那含可得，亦不見果；七者、為得阿羅漢果故說法，
不見有阿羅漢可得，亦不見果；八者、為得緣覺果故說法，
不見有緣覺可得，亦不見果；九者、斷我執取著故說法，
不見有我可得，亦不見執著；十者、顯示業報故說法，
不見有業可得，亦不見報。 ^730b29

「何以故？如是等一切法皆無實體，但以假名宣說，名亦無所有。
所以者何？文字無自性，法離文字故，但以世俗虛假施設於無名中，
是故建立諸法名字。
由彼名空，本虛假故，勝義諦中無虛假名。
無假名故，於勝義中無虛妄法。
彼虛妄法者，誑惑愚人故。
善男子！菩薩若修如是十種法者即為說法師。 ^730c15

「復次，善男子！菩薩若修十種法者，能順觀法性。
何等為十？一者、菩薩雖順觀法性而不壞色相，
雖順觀法性不壞受想行識相；二者、雖順觀法性，
不壞欲界相；三者、雖順觀法性，不壞色界相；
四者、雖順觀法性，不壞無色界相；五者、
雖順觀法性，不壞諸法相；六者、雖順觀法性，
不見諸法隨順相；七者、雖順觀法性，不見有情相；
八者、雖順觀法性，亦不墮斷見；九者、雖順觀法性，
而不失正道；十者、雖順觀法性，亦不離智慧方便。
善男子！菩薩若修如是十種法者，即能順觀法性。 ^730c22

「復次，善男子！菩薩若修十種法者，善解法界理。
何等為十？一者、有慧；二者、為善知識攝受；
三者、發起精進；四者、離諸障染；五者、善修淨行；
六者、尊重讚法；七者、善修空觀；八者、離有所得見；
九者、趣向正道；十者、見真實法。
善男子！菩薩具智慧故，而能勤求諸善知識；
見善知識已，心生歡喜，如師尊想，親近依止。
由能依止善知識故，即發起精進，斷除一切不善之法，
圓滿一切清淨善法，勤行遠離一切障染，
離障染故獲得輕安，善修淨行離身語心一切過失。
由清淨故於所得法尊重稱讚，由重法故多習空觀，
習空觀故不起有所得見，離有所得見故順行正道，入正道故能觀真實。」 ^731a4

除蓋障菩薩白佛言：「世尊！
何名真實？」
佛言：「善男子！如實之義，乃名真實。」 ^731a17

除蓋障菩薩白佛言：「何名如實？」 ^731a18

佛言：「不虛妄故，名為如實。」
除蓋障菩薩白佛言：「何名不虛妄？」 ^731a19

佛言：「所謂真如，無不真如、無異真如。」 ^731a20

除蓋障菩薩白佛言：「何名真如？」 ^731a21

佛言：「善男子！此法唯內所證，非文字語言而能表示。
何以故？此法出過諸文字故，離諸言說故，
超越一切語言境界，出於言道離諸戲論，
離作非作無動無靜，離諸尋伺，是不思議境界。
無相非無相而悉遠離出諸相境，超諸凡境，
出凡夫行，過諸魔境，超越一切煩惱境界。
離諸識境，安處無住最上寂靜聖智境界，
是故此法唯內所證，是即無垢無染潔白清淨，
最上最勝第一無比，常住堅固究竟無壞之法，
如來出世若不出世，是法常住。 ^731a22

「善男子！菩薩為求此法，歷百千種難行苦行故得是法，
得是法已，令諸有情悉住此法。 ^731b3

「善男子！故說此法名為真如，說名實際，
說名一切智，說名一切種智，說名不思議界，說名不二界。」
佛說除蓋障菩薩所問經卷第十
 ^731b5
