
pin:: 
## 2
維摩經略疏垂裕記卷第九
author:: 錢唐沙門釋智圓述
二、例上分章。荊溪云：雖不次第者，第一當前第三、
第二當第五、第三當第一、第四當第二、第五當第四。
所以有此兩次第者，各有其旨。
前次第者，教門必須大悲居首，依悲起誓其根須利及以勇進。
今次第者，內觀任運即是根利，是故居初，利根須進重起大悲弘誓勇猛。 ^820a15

二、「初解」下，隨文正釋，五：初、利根出假，二：
初、總釋，二：初、釋以無所受智斷是菩薩無生者，
《大論》云「阿羅漢若智若斷是菩薩無生忍。」
「阿羅漢」字下脫「羅漢」二字，應云羅漢智斷也。
二、「大品」下，釋而受諸受，二：初、引經總立。
二、「菩薩」下，約受正解，二：初、正解。
二、「為是」下，牒結。 ^820a21

二、別釋，二：初、標列。
二、正解，三：初、凡夫，二：初、標。
二、「屬」下，釋，二：初、愛。
荊溪云：屬愛善受等者，善惡各三，故合脩羅為下十善。
然於而受諸受之中具足廣約節目階位作相狀者，
意欲略明出假菩薩委悉受相，令後學者作出假因，先具照之而為方便。
二、見。二、二乘，二：初、藏。
荊溪云：滅三心涅槃者，三空也。
二、通。十喻，如前記。
「久知不生生」者，以不生生對通者，如夢如幻點空說生。
三、菩薩，二：初、正釋。
二、料簡。荊溪云：觀此等者，然此通相三觀之圓，
但前二觀唯云空假，未有一中一切中，
故須更明圓教四門，以圓四門始末皆悉入中故也，是故更須說第三觀。 ^820a26

二、大精進，二：初、總釋。
「猶如懶人」等者，猶如陶師，雖得輪繩作器，若不精勤無由成辦。
「如大施太子」等者，暹云：如好施太子求如意珠，
得珠墜海而抒大海，正使筋骨枯盡終不懈廢，誓得如意以給眾生濟其身苦。
諸天問之。答云：生生不休。
諸天見此精進，助其抒海，水乃減半。
諸龍見海水減，恐海乾竭，遂還其珠。
「華嚴明七地欲沈空」等者，荊溪云：具如前引
《華嚴》文也。 ^820b10

二、別釋，二：初、明三受具法，二：初、標。
二、釋，三：初、凡夫，二：初、愛，二：初、惡。
荊溪云：菩薩於諸不善至通達佛道者，
於此惡中以知惡故而為所觀，於能觀中具有四種，
分於藥病成八不同，各分因果為十六諦，所觀惡境不同。
既爾，善境乃至二乘菩薩，節級減之知病識藥。
藥治減故，隨減說之。
「道品」下去，一一皆云自他，以有疾故、以習假故，須自行也。
二、善。「天文」謂星辰躔度，「地理」謂山川形勢，理亦文也。
「韋陀」，如前記。「書史」者，書則通指六經，具如前記。
史即馬遷《史記》、班固《漢書》劉珍《東觀漢記》，世謂之三史也。
後三國分，方魏、吳各有史官，蜀無其職。
晉初，陳壽採集其事，謂之《三國志》。
自茲厥後，世有史書。
「五明」者，內外俱有五明。
內五者，聲、醫方、工巧、呪術與因明。
外五，前四同，最後是符印。
「六藝」者，禮、樂、書、數、射、御也。
韋陀五明約西土，書史六藝約此方。
「神仙之論」者，《釋名》曰「老而不死曰仙。
仙，遷也。故制字，人傍山也。」
《抱朴子》曰「求仙者要當以忠孝和順仁信為本。
若德不修而但務方術，終不得長生也。
行惡大者，司命奪紀、小過奪算，隨所犯輕重，故所奪有多少。」
此亦此方神仙之論也。
《楞嚴經》明七趣，於六趣更加仙趣。
「善論」者，帝釋猶居欲界，但說散心十善以為天因。
梵王皆說禪定令離欲界，故名出欲論。
「無不皆知」者，謂出假菩薩於上天文地理乃至梵論，為化眾生一皆精練。
二、見。二、二乘。「例前惡中」者，應云例前釋，利根出假中。
三、菩薩。 ^820b18

二、「若受」下，結示引證。
三、起悲心。四、弘誓，二：初、分科。
二、隨釋，四：初、酬願化物。
荊溪云：若薄若盡等者，對於三根伏見侵思並名薄地，約初出假故云稍破。 ^820c17

二、去取，二：初、斥古。
二、今釋。荊溪云：一切眾生具十界法者，此從實理談其意也。
既云十法不同，是則凡聖事理因果行位俱十，十界百界三千世間俱在一念。
若凡夫人，迷中三千；若兼圓別，應知次與不次、
有除不除；若唯圓者，理性三千一向不除，故云而不除法。
言「除病」者，次第應知除九界病。
不次第者，但云體達，以達為除。
麁細前後以分次位，則無諸界減少之名。
言「溫身」等者，溫法身、照惑暗、成行食。
照暗般若，成食解脫。
十二因緣亦復如是，但破執病，法何所除？
三道之法本三德故。
「亦如治眼」者，猶是分喻，可喻次第。 ^820c20

三、正化物。荊溪云：今謂至無明取相者，界內無明名為取相。 ^821a3

四、傳釋，二：初、分科。
二、隨釋，二：初、釋出病本。
荊溪云：過去攀緣等者，因是果病之根本也，現未悉然。
二、釋教化斷除。「病本即內外見」者，涅槃即內、我即外。
此即二邊空也。「則能見般若」者，實相般若也。 ^821a4

五、勇健心，二：初、分科。
二、隨釋，二：初、正結釋。
「不得法施慧利」者，非惠賜之惠，蓋言法施是智慧之利也。
肇師云「若不能爾，其所修行，內未足有慧、外未足有利也。」
生公云「無慧利於物也。」
此二師亦以智慧釋義。
二、譬顯。怨，平聲。《論語》「以直報怨」，字皆此作。
《說文》從囚從免。三、中觀調伏無明疾，二：
初、懸談義旨，二：初、敘觀示意。
二、辨修位次，二：初、示位次。
荊溪云：修此觀位約教有三種者，荊溪云別教接通八地已上，
并於別圓地前住前初列通教，欲出別接之位耳。
「七地破塵砂至名眼見」者，七地被接、八地雙流、
九地聞中，十地方證，故云眼見。
且約一塗，不必全爾，隨三根故，此但屬下。
「圓教」等者，雖屬通相，復以教分。
圓教永異，故以空觀多屬於通，入假屬別，
入中屬圓、或圓接別、或圓接通，以方等中不定判故。
請觀荊溪所釋，既以通相中觀約圓接義釋之，驗前空假亦約圓接。
此為對教，故未論之。
若謂不然，豈得云通相的屬圓耶？ ^821a9

二、「以別」下，判權實。
「行生修」者，謂行般若乃至修般若，委如前記。 ^821a27

二、分科正釋，二：初、分科。
二、正釋，二：初、正明中觀，二：初、明觀體，二：
初、明自觀。「因前二空」者，空觀空生死，假觀空涅槃，故名二空觀也。
二、觀眾生。即是以前內觀遍歷外境，即外是內，一理同歸。
此觀法之大端，一家之憑託，故《義例》云
「若欲修觀，必須內心。
內心若淨，以此淨心遍歷諸境，即內外泯合也。」
《普門玄》云「境不出二：內謂即心而具，外謂眾生與佛。」
〈不二門〉云「凡所觀境，不出內外。」
總而言之，祇是《華嚴》「心佛眾生三無差別」，
《涅槃》「虛空佛性」，《法華》「諸法實相」耳。
故初心學者體內外不二，了三無差別，
如聞而觀，更無他趣。
故云：修此觀時，非但自知疾非真非有，知眾生亦然也。
此雖通相，可例一心。
「何者」下，徵釋也。「眾生至生死」者，六界眾生墮分段死，
四界眾生墮變易死，以佛界通因故。
「了知十界」者，即外境事造十界也。
「故己他至無明」者，攝外歸內也。
故〈不二門〉云「是則外法全為心性也。」
故云同是真體等。
既知全真體為無明，即達全無明是真體。
如識即水為波，即識即波是水。
寄語後人細尋此意，即能於病患心中求諸佛解脫。
乃知一切法趣病，是趣不過等，方了一家觀病患境成不思議。
上根即入初住或內外凡，中下猶迷，更假發心至無法愛。
十乘雖異，一心無殊，咸空假中，理無他向。
苟或昧此，徒自營營擬造佛乘，吾未之信。
採芙蓉於木末，塞薜荔於水中，唐棄功夫終無得者。
願捨妄執，反照真心。
荊溪云：菩薩觀照等者，即淨名病與物理同。
既專後心，驗知即是本修圓人。
前之二觀成既前後，雖後亦云三空三假，
三空但破見思之惑，三假但破塵沙之惑，虛解疎通未成實益。
今之中觀定空假並中，進退消之依教準部，無令失旨。 ^821a28

二、簡非，二：初、分科標示。
二、「初文」下，隨文釋義，三：初、約愛見大悲。
荊溪云：既簡觀中簡此見愛，信在初心修中觀耳，故向云從本已來與其菩薩俱非有無。
復云順道愛生障入菩薩位，菩薩位者即初住也，故知愛見復屬無明。
言「慈悲」者，正當二邊之慈悲耳。
作此說者，斥二邊位令入中耳，故知即是同體見愛名為順道。
文為二：初、懸示義旨，二：初、簡非示體。
文中先簡非，次「今觀」下示體也。
二、「此之」下，約體示惑。
「若約正道」者，正道即中諦也。 ^821c3

二、隨文釋義，二：初、分科。
二、隨釋，四：初、正起愛見。
「頂墮」，如前記。二、釋是非，二：初、分科。
二、隨釋，二：初、除失。
「不有而有」者，《光明》云「無明體性本自不有，妄想因緣和合而有。」
自性之心，即中道也。
「若用悲心」者，即愛見悲也。
二、顯得。三、引佛語證。
四、結觀捨。 ^821c13

二、約禪定，二：初、分科。
二、隨釋，二：初、簡非。
荊溪云：若貪著有漏根本等者，世人若但作此釋者，何能釋於中道實慧？
小乘尚離根本之著，況菩薩耶？
故今文中乃至漸深，以釋諸土。
二、顯是。 ^821c18

二、約二智，二：初、分科二、「初標」下，隨釋，二：
初、約修行明二智因，三：初、標章。
二、解釋，二：初、總標。
荊溪云：釋前四章門者，慧即實慧，方便是權。
故方便與實更互相成，闕一則俱失，故互明之。
故前兩句，約權論實，辨權有無，明實縛解。
後之二句，約實論權，辨實有無，明權縛解。
故上二句中莊嚴等是權，權無故實，縛解則反此。
下二句者，植本是實，實無故權，縛解則反此。
二、隨釋，四：初、釋無方便慧縛。
言「三脫門」者，當約圓中釋之。
二、釋有方便慧解。
三、釋無慧方便縛。
荊溪云：不加修真慧者，真者實也。
正明無實故使無權，若俱破者則權實並顯。
四、釋有慧方便解，二：初、正釋。
二、料簡。「答愛見是順道而起」者，荊溪云：
以順實道而起於愛，令方便闕，故經云
「無方便慧縛」，故云以愛見心莊嚴佛土等。
「三毒著依正」者，經云「無慧方便縛」，故云住貪欲邪見煩惱而植眾德本。
「答利物」下，以利他取淨土，名成就眾生。
自行求佛身，名植眾德本。
故引《金剛論》文證成二義。
「智習至淨土」者，此明真土諸佛無莊嚴國土之事，唯有真實智慧習識通達。
則是修習無分別智，通達唯識真實之性。
此明取寂光土，寂光體融即具三土，此即成就眾生故取土也。
「即是非形」等者，即是正智證真如，無漏功德無有形相為莊嚴也。
此明求佛果法身即植眾德本也。 ^821c22

三、總結。
二、約真應明二智果，二：初、分科。
二、隨釋，二：初、觀身有實疾權疾，二：初、分科。
「初觀法身實疾是實智」者，荊溪云：觀法身故名為實慧，有實疾故須觀無常。
故知亦約具足三惑者而修中觀，須作是觀。
「次觀應身權疾」等、可知。
二、隨釋，二：初、觀法身實疾。
「是實智即事不實」者，荊溪云：謂無常等事即是真如，
如常照事，故於實疾事中觀常法身理境，故云俱遊。
「二鳥」，如前記。二、觀應身權疾。
是權智。 ^822a18

二、觀身疾不離不滅，二：初、分科。
二、隨釋，二：初、約不離明實智。
荊溪云：是病是身等者，菩薩自觀實疾身病，即約實慧以明實境。
境即實體，與悲實同，故悲與生俱非新故。
二、約不滅明權智。
荊溪云：於餘眾生者，還待有緣。 ^822a27

二、道觀雙流，二：初、敘意分科。
二、隨文釋義，二：初、結前觀為行本，三：初、調伏觀成。
二、結過正釋。三、結成行本。 ^822b3

二、正明雙流行，二：初、分科。
二、隨釋，五：初、雙明雙流行。
二、單明雙流行。荊溪云：單明雙流者，如云過魔伏魔秖是一邊，
而無示魔，同魔一邊故也。
雖但一邊，任運具二，故出一邊亦明雙流。
又如求一切智及不非時求，亦秖一邊，對於而示現入假方是雙流。
下去準知，不能委釋。
「不隨解脫生五淨居」者，修八解脫具足事禪。 ^822b5

問：何故不云不隨實報入無功用？
答：通釋無妨，但是文略。 ^822b12

三、約道品正觀。荊溪云：雖行四念處者，
正觀相應四字，並冠下七科。
「照俗十力」等者，以力望理，十用皆俗。
「正觀助道」者，道品必正，且據空邊以對於助。
廣簡正助，具如《止觀記》。
「皆異二乘」者，二破二入故也。
四，約現相。「自在入真而能入俗」者，內祕大行是入真，現二乘像是入俗。
應知皆以中道不生不滅為真，故現二乘威儀入俗也。 ^822b14

五、約依正，三：初、標示。
二、正釋，二：初、約依報結成佛國宗。
二、約正報結成解脫體。
三、「若諸」下，斥古。「云何消此經文」者，以經顯然明界外依正，故如向消文是也。 ^822b21

五、時眾得益。
pin:: 
#  6 不思議品(九)
不思議品 ^822b25

二、不思議品廣釋權疾，二：初、總示大章，
二：初、總示來意。「重決前問疾品」者，決謂開決。
前義既略，更開決廣明也。
二、「此五」下，對下重分。 ^822b26

二、「今略」下，別釋今品，二：初、列章。
二、隨釋，三：初、品來意。
荊溪云：淨名空室至所表者，空表寂光，寂光亦有本迹之別。
身居空室，迹也；本因感果，本也。
身亦有二，望土可知。
現疾表迹，亦是迹用。 ^822b29

二、略釋不思議，二：初、列章。
二、隨釋，二：初、明三德解脫不思議，二：初、徵文總示。
二、初標列徵文。二、「何者」下，牒經示義。
「菩薩住此」等者，慧為能住，性為所住。
秖是分真境智冥合能起大用，故以須彌內於芥子。
須彌芥子秖是依報，十界依正尚在一心，於一界中依報大小何妨相入？
大小既唯心性，心性一一融通，故至分真有斯大用。 ^822c4

二、「但四」下，約教簡顯，二：初總示略標。
荊溪云：四教皆明三種之理者，前二各以真諦之理為真性也，
各以二智而為餘二，得此意已，後兩自明。
待絕即應三一相對。
「不思議義而有二種」者，即三一相對。
若玄文中從理相對，即前二教約思議理論生無生，後二約不思議理論生無生。
今待絕相對不思議中猶有教道，此絕仍待；
今除別教，是故須以待絕簡之。 ^822c11

二、「若三」下，約義正解，二：初、略解。
「若三教所明即是相待」者，荊溪云：並三道之外有三解脫。
圓人三道，約即可知，如文廣釋。
「有思之不思」者，三教展轉待上，上能思下，
故有思；下不思上，是不思。
「無思之不思」者，三道即三德，凡聖理一，
非但下不能思上，上亦不能思下，故云無思等。 ^822c19

二、「所以」下，廣解，二：初、約三教明相待。
二、「今明」下，約圓融明絕待，二：初、正明。
二、「是則」下，結示。「是則至三道」者，以凡聖理同、因果性一故。
「引文殊般若」者，佛界不思議，證下不能思上；
眾生界不思議，證上不能思下。
豈但不可以心思，亦不可以言議也。
總而言之，秖是圓融妙理，非聖凡心口之所思議耳。 ^822c26

二、明本迹依土不思議，二：初、正釋，二：初、對前簡示。
二、「今明」下，正明迹用，二：初、正明同居。
「集在一國」者，荊溪云：且在此經。
若從此理，亦可一塵具一切剎。
故〈不二門〉云「塵身與法身量同，塵國與寂光無異。」
是則一一塵剎一切剎，一一塵身一切身，
廣狹勝劣難思議，淨穢方所無窮盡，若非三千空假中，安能成茲自在用。
二、「若迹」下，結況二土。 ^823a3

二、料簡，二：初、問。問意者，以經通名難品別目也。
既云一名不思議解脫，是則品品俱不思議，何獨此品？
二、答，二：初、正答。二、引例。
「今品亦爾」者，雖一經終始皆不思議，然欲求不思議事，當於此品中求。
由身子念座，淨名借座，於是一向廣明不思議神用也。 ^823a11

三、入文貼釋，二：初、分科。
二、隨釋，六：初、身子為眾念座，五：初、身子生念。
二、淨名問。經云「云何」者，總責之辭，猶言云何念座也。
「仁者」下，以二事別責之。
三、身子答。荊溪云：即有三失者，第一、責違心失，此取答時。
然身子本來非全求座，但責現在不能亡軀，
義當求座以成身失，為責之法道理如然。
念座居懷，口稱為法，豈不正當心口相違。
第二、約法責訶。不稱理者，準次第教，承前已來未曾求大，
雖云被屈，復聞文殊稱歎難酬，然亦未作慕大之想。
信知爾時雖云為法，但欲樂聞所行小法，此則正當違所求理。
第三、興念失者，但於小乘尚乃成失，況復大耶？
四、淨名彈訶，三：初、約事訶其違心失。
二、約法訶其不稱理失，二：初、敘意分科。
二、隨文釋義，四：初、約陰入三界訶。
「還招麁變易死」者，方便為麁，實報為細。 ^823a16

二、約三寶訶。「九部為法」者，小乘於十二中，
無方廣、授記、無問自說也。
「又知法名佛」等者，荊溪云：於中能知即佛義也。
「離相名法」者，即向所知體全是法境。
既云離相，令知無著。
「無為即僧」者，法體既離，故得遍和。
若不和者，由法非離。
事和尚爾，況理和耶？ ^823b3

三、總約四諦訶，二：初、敘意分科。
二、隨文釋義，二：初、訶。
「豈析觀苦」者，析破陰界是壞於身。
二、釋。「若執生滅有諍論」者，於生滅理各執一門，名為諍論。 ^823b9

四、別約四諦訶，二：初、敘意分科。
「又解至別訶」者，身子利根，總訶已悟；其未悟者，故待別訶。
言悟者，但是恥小慕大，得生酥益耳。
二、隨文釋義，四：初、苦。
荊溪云：乃行生滅者，界外生滅亦是界內生滅，而反責之。
二、集。「為習報二因所成」者，秖是惑業合集能招苦果，故名集也。
凡明集諦，大小兩異。
小乘約惑業，大乘唯約惑。
《涅槃．聖行》中，唯以愛為集，以諸惑中貪愛最能牽生故。
下引九喻，即其文也。
「習因至約業」者，或謂習因約心、報因約色，
色即身口也，總是三業耳。
今云報因約業者，則通取三業。
意業與煩惱何別耶？
當是三毒與身口相應者名業，不與身口相應者名惑耳。
以此區別，報習自分。
「愛有九種」者，〈聖行品〉文也。
一者如責主有餘。
如貧人負債，雖償未畢者，猶繫在獄。
二乘亦爾，有愛習故不得菩提。
二如羅剎女婦隨所生子，生已便食。
愛羅剎女，食善根子。
三如妙華莖毒蛇纏之。
凡夫貪五欲華，不見愛蛇，死墮三惡。
四如惡食，性所不便，食已而死。
食愛食已，墮三惡道。
五如婬女，愚人與通，巧作諂媚，奪財驅出。
愛婬女奪善法財，驅之惡道。
六如摩樓迦子，鳥食墮糞即便生長，繞尼俱樹遂至枯死。
愛纏善法亦爾。七如瘡中瘜肉，若不治者即便命終。
凡夫五陰如瘡，愛如瘜肉，若不治者死墮三惡。
八如暴風偃山拔樹。
愛暴風亦爾，於父母所生惡心，能拔大智舍利弗菩提樹。
九如彗星。彗星若出，天下饑饉。
愛慧星亦爾，令人受生死苦。
「凡夫行世諦」等者，解上心行於境也。
心即凡夫心、二乘心，境即世諦、真諦。
各以心行於境成業因，故招內外苦。
三、「滅即有七識」者，荊溪云：此內執小教不明。
既取滅諦，即是內執，名隨相生識。
暹云：內執者，以第七識執第八見分以為內我，
執第六等以為外我，故云內執。
以二乘取滅諦之相，義當七識也。
四、「道亦名為佛」者，以有覺義故，此約名通以說。
三、訶興念有捨道法失。 ^823b12

五、天子得法眼淨。
荊溪云：今推此文等者，觀彈訶四段經文，
無別圓相而多似通，又復訶小不應但通，
故知秖是以中入空，故使聞者亦得小乘法眼淨也，即斷見位。 ^823c19

二、淨名借座，二：初、敘意分科。
二、隨文釋義，六：初、淨名問。
二、文殊答。三、神力借座。
荊溪云：若準下文等者，下文為成彼土菩薩雙流之行，
須先傳白動彼機情，來彼菩薩發問之端，即應先遣化菩薩往。
今無斯事，須使義布。
四、燈王遣座。荊溪云：即表果報土者，問何以不云下之三土？
答：果報具三，何須別列。
況小能容大尚在一塵。
五、大眾歎仰。六、令眾就座，二：初、分科。
二、隨釋，三。初、令文殊等就座。
二、得通者稱座而坐。
三、新發意等皆不能升，二：初、分科。
二、隨釋，五：初、新發意等皆不能升。
二、語身子就座。三、身子辭不能升。
荊溪云：身子及諸等者，身子內心未證此理。
燈王之座由證而成，淨名亦是證故能借，
身子未證二人所證，此稱理事，事高難升。
正由即理之事高廣，故使無理之事靡升。
以過一切方便人事理之外，故令此等皆不能升。
所以新發意者亦不能升。
菩薩不一，故比決之，故將諸賢位展轉不同。
別圓新發意尚自不及，況復前二初心之人。
身子雖是前教後心，仍是小乘，方須禮座。
既被加已，升亦何難。
四、令禮燈王。荊溪云：小乘歸向等者，此彈訶中亦生酥益，
故令升意預表後升，故至法華究竟升也。
五、作禮方升。 ^823c23

三、明不思議神用，二：初、分科。
二、隨釋，二：初、明身子見此神用歎未曾有。
「止長七千由旬」者，暹云：《勝天王般若》云
「閻浮提地縱廣七千由旬，北廣南狹。
其中人面亦似地形。」
「歎未曾有」者，自普集來，罕覩其迹。
二、淨名答廣明諸佛菩薩有大神用，二：
初、懸談義旨，二：初、敘意分科。
「今淨名至此解脫」者，即等覺分住，非究竟住也。
二、顯成權疾，二：初、對上釋成，二：初、標示。
二、「何者」下，正釋。 ^824a17

二、「所以」下，結示今意，二：初、「云」下，隨文釋義，
三：初、約佛菩薩顯不思議體。
荊溪云：初云諸佛菩薩等者，若云理者，眾生共之。
既云諸佛及諸菩薩，則已證不思議理。
下文復云「若菩薩住是解脫者，即是已契真性之理」，驗前所契亦真性也。
智境合時，理應有兩，此乃修性合論，故真性唯一。 ^824a25

二、約菩薩住不思智。
「住不思議之智」等者，若非初心解了一念具足三千，
咸空假中、自他互遍者，分真實慧從何開發？
寄言來學，宜加用心。
昔會稽太守孟顗事佛精懇，謝公謂之曰：
「得道應須慧業，丈人生天應在靈運前、成佛必在靈運後。」
顗深恨之。是故一日三捨其身，不如受持四句者，秖由慧業能出生死也。
既逢祕要，宜在修心，無誦空言奢夸圓妙，鸚鵡學語為益且疎。 ^824b2

三、明不思議之大用，二：初、敘意分科。
二、「初一」下，隨文釋義。
初、略別明不思議用，八。
初、藏納山海對，二：初、標。
二、正釋，二：初、釋芥納須彌，二：初、總示標難。
二、「有師」下，古今釋義，二：初、斥古解。
準《涅槃玄義》，古解芥納須彌凡有七家，今疏略出其二。
初謂神力能爾者，此以作意神通以解不思議用，
故為今破，故云神力何能爾？
若曉無作妙性本自融通，凡夫迷故非局而局則大小質礙，
聖人悟故非遍而遍則山芥相容。
由證理體有茲事用，故此事用亦名神通。
名與他同，義體永別。
次云小無小相等者，此謂芥子自無小相，
對須彌故名小；須彌自無大相，對芥子故名大。
既俱虛假待對，所以虛假相入。
「今謂」下，今破。自性既不相入，他性豈相入耶？
對大名小、對小名大，是他性也。
二、明今釋，二：初、明證理有用，二：初、引經總立。
二、「觀」下，約證釋成，二：初、因證有用。
「一念無明心即如來心」者，即妄而真，三諦具足名如來心，豈但即因而果名如來心？
其亦即自而他名如來心。
是則他生他佛尚即自心，況自己依正寧乖一念？
應知心外無境，大小互融以心入心，誰云隔礙？
必在初住，妙用方彰。
故觀眾生一念等，即通名字、觀行、相似；
若見之言，唯在分真及以究竟，本具理顯名見此心，神用無方故能入芥。
此事既爾，諸事皆然，唯約一心更無別趣。
是故果地妙用悉在因心，故因心顯處妙用無礙。
故荊溪云：古釋此品，隨事多云，未應經旨。
今疏一釋，用冠十雙，遂使古今諸師拱手。
「若觀」下，總結示也。
「若觀」二字，唯在初心。
「得諸佛解脫」者，得謂證得通分極。 ^824b11

二、「何者」下，簡偏顯圓。
二乘心性奚甞不具不思議性耶？
但由背性成迷、非局而局，故《法華》開已一道無外。 ^824c12

二、「言其」下，明有機乃見，二：初、簡無機。
二、顯有機，二：初、明神力所加。
二、「若能」下，因見入位。
「必得如來滅度」者，分證究竟也。 ^824c14

二、毛藏海水。經云「黿鼉」者，黿音元，《三蒼》
云「似鼈而大。」《紀年志》曰「穆王十七年，起師至九江，以黿為梁。」
鼉音陀，《三蒼》「似蛟而大。」
《山海經》云「江水足鼉。」
郭璞曰「似蜥蜴，大者長一丈。
有鱗甲，皮可以為鼓。」
二、「世界」去，還對經，斷取音短。
「陶家」者，《蒼頡篇》云「陶，作瓦家也。」
三、延促時日對。四、彼此理土對。
五、供具三光對。六、吸風內火對。
七、世界上下對。八、現身變聲對，二：初、標現文。
經中現身應具現十界，略舉四聖及人天耳。
於四聖中又闕菩薩者，以正明菩薩界現諸身，
故變聲即通十界及大小乘，尋經可見。
二、「上來」下，例前通示。
散釋既訖，更略明之，俾尋讀者無忘心性故。
《大論》五十一云「諸佛有二種說法，初略、
後廣，為解義故；初廣、後略，為攝持故。」
今疏例上略示，正為攝持。 ^824c17

二、總廣明不思議用。
四、迦葉歎仰，二：初：分科。
二：隨釋，二：初、迦葉稱歎。
二、語身子可歎事，二：初、分科。
二、隨釋，四：初、小乘聞不能解。
「三無漏根」者，證三道時必發三根：一、未知欲知根，
即見道；二、知根，即修道；三、知已根，即無學道。
大乘以初地為見，二地至七地名修，八九十地為無學。
以別望圓，約住亦爾。
荊溪云：即以住前對於登住為無漏道，望小比擬亦應可見。
「法眼根壞」者，且對事論，不能盡理，究竟應云佛眼根壞。
「雖復聞說不能發識」者，不能發道種智也。
二、勸智者。「發心除正位」者，謂小乘聖人也。
三、自責聲聞無分。
荊溪云：一切聲聞等者，準此亦是佛及淨名大聖加之，
方有此說，故云迦葉此意等也。
四、慶菩薩得利，二：初、慶勸頂受。
二、明住法知魔。「即知魔幻」者，由達魔界即佛故。 ^825a3

五、時眾得益。六、淨名述成，二：初、分科。
二、隨釋，二：初、述魔不能壞。
二、明住不思議菩薩能成就行人，三：初、法。
「如法華至所成」者，彼經云「由提婆達多善知識故，
令我具足六波羅蜜，乃至成等正覺廣度眾生。」
故知世世惱害令行堅固，法華發迹通名善知識。
非但指為阿私仙時也，故云恒為調達所成。
經云「珂貝」者，珂，螺屬，潔白如雪，可以嬰馬膺也。
二、譬。經云「龍象」者，即名象為龍，猶此方云龍馬也。
〈周官〉曰「馬八尺以上為龍，七尺以上為騋，六尺以上為馬。」
肇師云「象之上者名龍象也。」
若依《大論》釋歎德文，龍象乃是二類，龍是水中之大，象是陸行之大。
故知二釋俱通。「蹴蹋」，上，子六反，謂以足逆蹋之曰蹴也。
下，徒盍反，踐也。三、合。
pin:: 
#  7 觀眾生品(九)
觀眾生品 ^825a18

三、後四品廣釋實疾，二：初、總標列章。
二、依章釋義，三：初明此品及下三品來意，
二：初、明來意，二：初、約〈不思議品〉明來意。
所以更明前品來意者，欲使後文承躡不亂耳。
文為二：初、近對〈問疾品〉。
「成上果義」者，即成近遠二處果用故耳，
「近而為語」已下文是。
暹云：秖緣勝用難思，則知果證深遠，故云成上果義。
「不思議因緣利物之疾」者，因緣秖是感應耳。
或因聖而緣凡，或因凡而緣聖。
因親緣疎，義如常辨。
若云感應者，感定在凡、應定在聖。
故知止約八雙明不思議用，悉是利物之疾也。
二、遠對〈佛國品〉。 ^825b4

二、約此去四品明來意，二：初、略示。
荊溪云：兼成室外四品者，理須兼於〈佛國〉
半品，通總論之，故且云四。
「故方便」下，三、正當三觀。
〈方便品〉約所用法正多屬空，〈弟子〉、〈菩薩〉
約能訶法，而弟子多屬假，以菩薩多屬中，佛國具三。
三觀既爾，四教準知。
二、「分此」下，廣釋，二：初、近成〈問疾〉調伏慰喻，
二：初、標牒。二、解釋，三：初、此品成上從假入空。
荊溪云：而云成者，即釋成也。
上所明空既空一切，即是皆空故也。
「應具假中而但云空」者，此有二意：一者通途虛照三諦，雖三而空。
二者由在方等教中，雖三而通，故使通相復異次第，
未是獨顯，但是通知。
若爾，空尚未委，況今於空加四無量及廣上等？
故云小異。是故今以三品釋上〈觀眾生〉
中有假有中，故云約空起四無量。
義當假觀，含於空中，故云約空。
若準此文，窮眾生源，義當中在空中意也。
「淨名答」等者，源者即是無住之源本也。
尚至無住，豈但空耶，二，佛道品成上從空入假。
荊溪云：次〈佛道品〉既辨假中，任運變成不思議之假中也。
文中雖不彰灼言之，道理應爾。
雖然，此乃從於教旨以說顯機，乃須依附方等故分三品以屬三觀。
三、〈不二〉、〈香積〉兩品成上中道。
荊溪云：如我病者等者，能見斯病與空同體，
故中雙非病，亦雙非非俗，故非有非真故非無，此則正當中道義也。 ^825b15

二、遠成室外四品，二：初、正成三品，三：初、
此品成上〈方便品〉。
二、〈佛道品〉成上〈弟子品〉。
三、〈不二〉、〈香積〉成上〈菩薩品〉。
二、「今得」下，扶成佛國。 ^825c11

二、「此四」下，牒品分章。
二、略釋此品名，二：初、生起總釋。
荊溪云：自之與他等者，應先了心，方知生佛。
初既了矣，反後照時但照一邊，無不具足，故今但云觀眾生耳。
此意正顯空之與中，故先引《華嚴》自他雙顯，
還依方等且從於通，故釋觀達觀穿之文皆空三諦。
「慈悲接物」者，物即眾生，以從利他故觀他也。
利他之法，指四無量。
二、「觀以」下，分字別解，二：初、正釋。
二、初觀，三：初、雙標。
荊溪云：言觀穿者，不依《止觀》作貫穿者，
貫字亦與觀義大同，彼用貫字釋觀字也。
二、雙釋，二：初、觀達，二：初、約生佛總辨，二：
初、正明。二、引證。二、「俗諦」下，約三諦別釋。
「菩薩照了」者，荊溪云：約利根人從茲得入。
「故大經」下，利钁#CB04487;之者，竹角反。
《說文》「#CB04487;，削也。」
盤石砂礫對三惑，如觀穿中。 ^825c14

問：觀達、觀穿同用此喻，云何辨異？
答：了三惑一心是觀達義，而惑破前後是觀穿義。
俱觀中理，如到金剛，是則觀達約橫、觀穿約竪。
橫竪雖異，三惑無別，故《大經》一喻二處通用。 ^825c28

二、觀穿，二：初、約破惑顯義。
二、引《法華》證成。荊溪云：故法華等者，雖用三空，
但是借彼《法華》之譬，譬三根人觀於眾生入三諦空。
然今見中理與《法華》等，兼帶約部，小為不等。
二、「故入」下，雙結。眾生三種，約橫也；窮源檢之，約竪也。 ^826a3

二、釋眾生，二：初、牒名略示。
荊溪云：言眾生等者，觀字兩向。
釋觀字雖兼眾生，但是能觀通總而說。
今此別釋眾生兩字，眾生即是所觀境也。
二、「毘曇」下，敘宗釋義，二：初、敘宗計。
荊溪云：眾生兩字並約小乘諸部以釋，
部屬方等，宜從小宗。
若大乘中但論觀別，釋名何殊。
文中凡出四家：一毘曇、二犢子、三成實、四方廣道人。
其中犢子、方廣是附佛法外道，自以聰明讀佛經書而生一見。
犢子讀《舍利弗毘曇》，自制別義，言：我在四句外第五不可說藏中。
方廣道人讀佛十喻，自作義云：不生不滅如幻如化，空幻為宗。
「毘曇明所成眾生」等者，以攬五陰成眾生故，
故眾生假名是所成，五陰實法是能成。
「第五不可說藏」者，三世及無為法為四句，
我離此四，故云第五。
我即眾生，假合名眾生，主宰故名我。
由主宰故假合，由假合故主宰，其實一也。
「大論破此」者，破方廣也。
「失衍意」者，荊溪云：無三假故。
彼是小乘，濫用大名而無大旨，故云失也。
二、「今經」下，明今釋。
荊溪云：況今約衍，幻化本通，通於佛性中道。 ^826a8

二、料簡，三：初、簡邪正，二：初、問。
二、答，二：初：簡邪。荊溪云：取空戲論等者，
彼執幻化破他析法，而全無入空之門，況復入中不思議理。
二、「此經」下，顯正。「大經至涅槃」，是引《大經》、
《大論》證中道亦名眾生也。
「六法」，謂五陰及眾生。
今攬中道法性以立假名是佛性，不離六法也。
此與《大經》文義少別。
彼明佛性真理與六法妄事不即不離，
故言不即六法、不離六法。
今文但攬法性五陰假名眾生，名不離六法耳。
引《大論》者，法即五陰，五陰並常名五涅槃。
居十界極，故無過上。
荊溪云：眾生佛性不離等者，空通於中得作此說。
此中所釋與餘文異，此證三諦皆約眾生，
故各不離中道佛性，佛性亦名眾生故也。
若對不即通塗明者，假不即故，即是真俗二眾生也。
言不離者，空假眾生體即中故。
又不即者，三皆非故。
又不離者，三皆是故。
故觀眾生義通一切。
此即荊溪通取三諦以釋六法，於文似異其義仍通。 ^826a28

二、簡大小，二：初、問。
「如第五大」等者，法有定數，大但有四，終無第五。
今觀生本無，如第五大。
既唯空寂，何故向文約真中解眾生耶？
荊溪云：問等者正意，欲擬三諦即空，故以諸土而問於觀。
約觀非但唯空，於有亦空假中。
雖無空於變易之文，義當空於二土之惑。
故答中引菩薩觀空例之。
二答中，初約唯空分段答，二約遍空三諦答。
此即兩番通明經意。
初既唯空分段，何妨更約真諦論變易眾生？
次明菩薩三諦俱空。
則經云第五大等，豈止喻於分段，亦喻變易本空，故得約三諦以解眾生也。
初答中云「依真不無」等者，分段雖空，變易未空。
次文分二：初、簡小。
「尚不觀涅槃空」者，涅槃不空，故受變易。
二、「今明」下，顯大，二：初、明三諦皆空。
荊溪云：又云至亦空者，信三諦空。
既是虛解，雖未能見若假若中，能破執假執中之病。 ^826b17

二、「所以」下，示中空所以，二：初、明破執用空。
荊溪云：所以有時等者，非但虛解破執而已，亦能實破二邊之惑。
不同虛解，故云有時。
若空二邊即顯中道，故云空於二邊也。
「若計」等者，為破二觀之人計中道者說之。 ^826c4

二、「一往」下，顯空即三諦，二：初、明空非斷滅。
「一心具萬行」者，荊溪云：此為因茲入圓中者而說之也。
既空假俱空而入中空，中空任運具足萬行。
「故此」下，無色界色正譬中道空也，是故向釋眾生得約三諦。 ^826c9

二、「當知」下，於空具三，二：初、正釋具三。
「雖同入空至三智也」者，荊溪云：若據名者，準入空時秖可得名一切智耳。
此一切智其理既通，即此一切亦通三諦。
「如是入空」下，結成通相也。
「如此品所明」者，空中既具慈等三義，義當於假；
捨者，義當於中。此即品內所明也。 ^826c13

二、「若空」下，結歸二義。
橫達竪穿，俱約三諦。 ^826c19

三、簡中空，二：初、問。
荊溪云：問意者，中體須立，何須更空？
以中破真，中體理極，更將何法而空中耶？
二、答。荊溪云：答中意者，中體性空，何須用空？
不同空假事猶有滯。
具如前文。「妄取」下，故知空中亦為計者，破計見理二俱空也。
「復次」下，重釋出之。
「若更」等者，釋前中道不須更空之所以也。
但云性自是空，無無窮過，故復說之。 ^826c20

三、帖釋入文，三：初、〈觀眾生品〉明從假入空觀，
二：初、分科。荊溪云：文為四者，更加無量及以窮源，
天女散華而明別惑，方乃表於三諦悉空。
「華著」者，小乘空之失也。 ^826c27

二、「初所」下，隨釋，四：初、正觀眾生從假入空，
二：初、文殊問。二、淨名答，二：初、分科。
二、隨釋，三：初、約如幻等十譬觀眾生世諦，
二：初、懸示分科。荊溪云：自有體性等者，
即性計也，故云性空等。
「若體假即實」者，體假名假，猶有實法，故空假實方見實體。
「皆是幻有」者，假實皆幻。
言「隨理」者，法性理即是空，假即空故，故云隨理。
又觀此假，假立生名以為觀境，故云觀生。
此下十譬，正觀實法令成法空，故云觀眾生也。
此下釋中欲以下四同如幻，故先委釋幻。
次以此四例後五譬後五。
「隨情」者，問：此品明隨理通空，何須更立隨情五譬？
答：既計陰實，雖亦知假，假未即真，故立隨情以助隨理。
對幻判之，故屬析法。 ^827a2

二、「初言」下，隨文釋義，二：初、如幻。
「譬文中先消喻而不知者」等者，謂傍觀人也。
次、「由有」下，合法。菩薩合幻師，無明合幻法，自他眾生合幻物為人。
惑者即凡夫也，此合傍觀人。
今觀等者，合自識幻法也。
「世諦眾生」者，雖知本空，不壞世諦。
「三假」，委如前記。 ^827a15

二、餘九譬，二：初、標。
二、「如水」下，釋，二：初、釋隨理。
「菩薩自知」等者，荊溪云：此通相空，不關二乘，一切皆應云是菩薩。
非但此中，此中且取異體為譬，故以天月譬於無明。
若論正意，正取觀時，於法性處而觀眾生，
即見眾生遍於法性，亦見法性全是眾生，故水中月本自無月。
今不除之，意令即於眾生而見法性。
此下三譬，意亦不同，但熱焰二法稍似不即。
今亦於熱而觀於焰，全熱是焰。
「攝大乘八譬依梨耶」者，論既譬別，方等意同。
然欲通圓，亦何所隔？
八譬名義，如前記。
二、釋隨情。 ^827a21

二、約第五。大等五譬觀眾生真諦。
「無有定性」者，荊溪云：隨彼諸譬，若空假中假名宛然，故云不妨。
「如龜毛」等者，雖喻毛角，不同三藏但破我人，且譬毛角。
其實毛角須於幻處以見空空，故下中空亦非餘境。
若不了者，逐語流移，失三諦空，將何合譬？
「無此道理」者，經有定數，大唯有四乃至界唯十八。
若言第五、十九，如云龜有毛、兔有角也，此定無故。 ^827b2

三、約如無色界等譬眾生中諦，二：初標。
「簡非有非無」者，凡小謂無色，無色故非有。
佛菩薩見無色有色，故非無。
所以無色界色，可譬中道雙非二邊。
下十四譬，例說可見。
「不如如幻」等者，幻人水月等雖並虛假，
而不妨有色像可見，故不同第五大等究竟是無，故所以分譬真俗。
今十五譬並異前二，故屬中道。 ^827b10

二、「如無」下，正釋，二：初、釋無色界色譬，二：
初、正釋。「舍利毘曇」者，此亦小宗自說有色也。
然在小宗，終以無色無色為是，而以說有色者為不了義。
故《婆沙》中毘婆闍婆提說無色有色，若育多提婆說無色無色，
何者是耶？答。佛經中說「名色緣識」，亦應有色。
又餘經說「壽燸識三常相隨逐」，無色既有壽識，
云何無燸，又餘比丘說餘四陰，說識有去來生死者，不應爾。
如從欲界生無色界，經二四六八萬劫斷色後生欲界還生色者，
入無餘界應更與行相續。
欲令無此過故，說無色有色。
言無色者，此依何經？
答：經云「解脫寂靜過色入無色者」，故知無色。
又云「色離欲，無色離一切入涅槃」，故知無色。
此二云何通？何者為勝？
答？說無者勝。說有者云何通？
答：未了義故。問：引經云何通？
答：欲有名色，無色無也。
欲有三法隨逐，無色無也。
色續論者，四句分別：無色續色，色續無色，
色續色，無色續無色，故知無咎。
今以小乘自說有色，義符今喻，所以引之。 ^827b17

二、「故知」下，結顯，二：初、結顯異前，二：初、結義異前。
「智者見空」等者，此即利根，於空見中不空，即中道也。
「大品」下，初句雙非二邊。
「如是有」，即中道也。
「是事不知」等者，是事即中道，不達中道，
故名無明，故無明惑為中道障。 ^827c7

二、「又上」下，結文異前。
既前文已結，此重立章。
知與前異，須譬中道。 ^827c11

二、「此皆」下，結顯成上。
二、「如焦」下，釋餘十四譬，二：初、正釋諸喻。
「如焦穀牙」者，荊溪云：若引《法華》非專今意，但約菩薩通方述之。
時在小宗未有斯見，次引大經意亦同爾。
以密斥之，意令當發次三。
果譬大意亦然。小乘亦無界外生死，雖於大乘會中聞之，亦未能有曉了之信。
藏通菩薩尚未盡知，以其教意入無餘故。
得忍菩薩此約通教入無生者。
「如佛煩惱習」者，指應化佛，示有煩惱，小乘教中亦明示故。
「訶調達責身子」者，訶調達，如前記。
《大論》云「羅云從佛經行。
佛問羅云：『何為羸瘦？』
羅云以偈答佛：『若人食油則得力，若食酥者得好色，食麻滓菜無色力。
大德世尊自應知。』
佛問：『誰為上座？』答：『和尚舍利弗。』
佛言：『舍利弗食不淨食。』
時舍利弗轉聞是語，即時吐出食，誓曰：『我從今不復受請。』」
今以佛有譏訶是瞋習相。
荊溪云：從盲者見色去，譬事則可通於小乘。
滅度受身，義猶隔小。
「所以出沒不同」者，以此諸譬多在菩薩亦兼小故。
「罔像欲見」者，罔像亦#CB04743;像，不分明貌也。
「滅定至入出」者，由心馳動於內，故息出入於外。
心想既滅，故息無出入也。
「如身子為女」等者，即為天女所變也。
「如滅度者受身」者，荊溪云：此既衍門復在菩薩，
仍兼斥小，得作此說。
「無因之火」者，從因緣生不可得故，故云無因。
還從因生，故云之火。
今注本經作「無煙火」，蓋展轉之訛，以火從因誤成
「烟」字，復改字體作此「煙」耳。
故肇師注云「火必因質」，故知「煙」字後人妄改。
荊溪云：上來諸譬，或因衍門或依小教。
「以大小相兼」者，以由方等諸機雜故。
然此諸譬，經文一往皆似譬無，如無色界色、
焦穀牙，乃至無因之火。
以無色定無色、焦穀定無牙，乃至無因定無火。
疏文取意，皆顯亦有。
如引《大經》明無色界有色，及酥溉焦穀有生牙義，
乃至遇撨蘇繩鑽等緣火則可生，方顯諸譬亦有亦無。
細尋疏文一一皆爾，譬眾生中諦如指掌焉。 ^827c13

二、「此等」下，結顯釋疑。
二、明起無量心利物，二：初、敘意分科。
二、隨文釋義，四：初、慈，二：初、問。
「則有為」等者，有為分段，無為方便，自體果報即三土眾生，故云三種眾生也。 ^828a20

二、答，二：初、敘意分科。
荊溪云：答意者，所言慈者利物與樂以為其本，故知為說即是利他。
即說三諦俱空之理，與究竟樂、拔究竟苦，
故諸慈中具有智斷聖德等相，故說行相資，四段明益。 ^828a23

二、隨文釋義，四：初、約為說此法即真智德。
「慈即如來」等者，由無緣慈，故乘如實道來成正覺，故云慈即如來。
無緣慈，無二邊繫縛，故云慈即解脫。
既無二縛，即名中道，故如來等皆慈異名耳。
「百句解脫」者，百句雖多，不出三諦。
如《涅槃疏》章安以三諦分百句文也。
「即是三德」者，荊溪云：無緣法身、法緣般若、生緣解脫。
及以三諦對於三德，如常所聞。
「法華明雖未得」等者，雖通引彼，正取未得中道無漏為證。
室即解脫，衣即法身，座即般若。
「大經明初依」等者，初依即十信，二依住行，
三依十向，四依十地。
依者，憑也，於佛滅後可憑此四人取解故也，故云是人說法亦可信受。
今引初依未破無明，以證有疾。
「能知如來祕密之藏」者，祕藏即三德，此即觀行、
相似觀於三德，故云能知。
此與入室著衣等義同也，故入、著、坐、知並約能觀三觀，
室、衣、座、藏即是所觀三德。
祕藏從總，室等從別。
即別而總，室等即藏；即總而別，藏即室等。
「此是」下，舉劣況勝，相似、分真同名有疾。
相似之劣利生尚爾，分真之勝化他可知。 ^828a28

二、約斷德。「清涼之池」者，涼池喻，出《大經》。
「不與界內外至合故」者，以煩惱生死即菩提涅槃，
故即事是理無事可合，如即波是水無波合水。
「內外八風」者，荊溪云：外無八相，秖有違順真中不同，故與內別。 ^828b19

三、約聖德。荊溪云：阿羅漢下六句乃借大小因果等名者，
圓慈則與大小因果其名雖異，同入無緣一實慈義，故並用釋無緣慈也。
「一相一味」者，十界眾生同一真如相，四教開顯同詮一乘法，
故一相一味即是一地所生、一雨所潤也。
「大品」等者，引彼四法同今六句也。
彼明般若，此明行慈，慈與般若體同名異。
暹云：《大品》十四云「須菩提！
云何是般若波羅蜜為不思議事故起？
佛言：『所謂佛法、如來法、自然人法、一切智人法。
以是須菩提！諸佛般若為不思議事起。』」
荊溪云：智人即是菩提及以菩薩、羅漢，
餘三名同，故引《大品》四事以證六句。 ^828b23

四、約眾行。「有師云」下，荊溪云：破他釋者，具如前文。
菩提道場法施等義，一一皆是獨頭法門。
但欲幸依法相次第，以一法中收一切故，
雖攝一切然須遍行，以遍行故理須遍列。
若如是者，可但釋迦一代佛法，十方佛法若依若正，收在一念慈等心中。
今施至方便，略列七名，豈用古師專對地位？
「無遺惜也」者，不遺眾生、不惜財物也。
疏釋法施至子智慧，言「不慳不捨乃至不智不愚」
者，以慳捨愚智悉從心起。
能起本無，所起安在？
以所起法全能起心，心性不動，中道明焉。 ^828c6

二、悲，二：初：文殊問。
二：淨名答。荊溪云：功德之大豈過於慈？
還將此慈令斷煩惱，故云共之。
當知前慈已具拔苦。
重明悲者，令識別相即是大慈家之大悲也。
後喜捨心，同異亦爾。 ^828c17

三、喜，二：初、文殊問。
二、淨名答。「後則有悔」者，權以小法濟度，非佛本懷。
後須廢權，義當有悔，故引《法華》證成悔義。
「心懷」等者，悔昔不勤教詔，致無訓逃逝，
恨子不唯恩義，疎我親他。
內合如來悔不殷勤令入圓教似位，遂使退失本解，
恨其無心不能精進固志，逃迷不返，故言悔恨。
化期將畢，無傳大法之人，如老朽而無子也。
大乘法寶，如多財物。 ^828c21

四、捨，二：初、文殊問。
二、淨名答。「性相常住」者，有佛開悟不能增，無佛在迷不能減。
無增無減，所以常住。
問性相何別？以如為性亦以如為相，如水是波性亦是波相。
「一切」等者，《大經》云「一切諸法中悉有安樂性，
以十界依正悉唯心故、悉本具故、悉空中故、
悉互遍故、但一理故、無異端故」，豈但識無拔無與，亦可了無情成佛。
《大經》云「常行捨也」者，「也」應作「心」，字誤。
經云「福祐」者，祐，助也。
《周易》曰「自天祐之。」 ^828c28

三、往復窮眾生源，二：初、分科。
二、「初六」下，隨釋，二：初、約四弘成四無量心，
二：初、敘意分科。「初六番」者，即是四弘成四無量也。
荊溪云：今文與餘稍別。
若準餘處，四無量中雖加喜捨，為成慈悲而已。
若無喜心，三諦不滿；若無捨心，放諦生染。
故知其名雖四，但成二種，此二即是四弘所用。
雖有此法，若不加誓，慈悲不固，安令自他得至所在？
故須立誓以制慈悲。
今從此義，以四無量的對四弘，法門離合不可一準。 ^829a8

二、隨文釋義，四：初、兩番成慈，二：初、成上慈心，
二：初、問。「惡緣阻壞」者，阻，側呂反，隔也。
字或作「沮」，慈呂反，止也。
並通。二、答。「或如六念」者，即念佛、法、僧、戒、
施、天也。「初念至除怖畏」者，暹云：此是《大論》文。
彼文明修十想，人恐怖，遂令念佛以治於怖。
今文不專用於念佛，故云或如。
荊溪云：或如者，不定專指，故非定義。
一切當修念佛三昧，正緣如來三身功德。
若六念者，立對治法以修事觀，未稱今文，下去正釋。
「慈童女」者，暹云：如心論云「慈童女長者欲隨伴入海採寶，從母求去。
母云：『吾唯有汝，何棄吾去？』
母恐其去，便抱其足。
童女便以手捉母髮，一莖落，母乃放去。
至洲上，見熱鐵輪從空中下臨其頂上，
便發誓言：『願法界苦皆集我身。』
以誓願力火輪遂落。
從慈捨命生第六天，違母拔髮成地獄心，發誓代苦即屬佛界。」
然應達苦無苦，見苦真性而誓代苦者，方為佛界也。 ^829a17

二、重決功德，二：初問、二答。
「大經云」等者，發心是因、畢竟是果，因果理同，故二不別。
果由因剋，故前心難。
諸文引用，皆以發心為初住，今通住前。
「自未得度先度人」者，即今當住度脫一切眾生也。 ^829b5

二、一番成悲，二：初問、二答。
荊溪云：令除煩惱等者，若自有縛，能解彼縛，
無有是處，故令先除，除苦因也。 ^829b10

三、一番成喜，二：初問、二答。
荊溪云：當行正念等者，若無無作四念處觀見於他陰界法性，
安能令他離苦得樂而生中道第一義喜？
故無上道諦即中道法喜。 ^829b12

四、二番成捨，二：初、分科。
二、隨釋，二：初、總出正念，二：初問、二答。
荊溪云：捨心即指果理，果理必定遍慈悲二法。
「不生不滅」者，大捨也。
「若二諦」者，是有生滅。
「捨愛憎三心」者，秖是慈等三心之中離中道違順等境，
以無緣心行於慈等，不為境轉，故云捨也。 ^829b15

二、分別正念，二：初問、二答。
「惡法不生是斷德成」者，惡法即二邊，二邊遮中即無明也。
無明不生，故屬斷德。
「善法不滅是智德成」者，善法不滅即是中智發生，故云是智德成。
「二乘至如來功德」者，大小對辨也。
「一世諦二真諦」者，夫明妙理湛然、不生不滅者，即約真諦也。
若約事論惡不生、善不滅者，即約世諦也。
今文約正勤以明，正是約事，故屬世諦，故云此是世諦等也。 ^829b21

問：荊溪舊解云世諦不生不滅者，以對顯中二諦即是善惡二境，
世諦即是真諦中之不生不滅耳。
與今釋不同。答：語異義同。
言顯中二諦者，即圓教二諦也。
所觀中理本無生滅，即真諦能契智斷。
智故善不滅、斷故惡不生，此即約事名世諦也，故云即善惡二境。
又云世諦即是真諦中之不生不滅者，以中觀理得智斷故。
語異義同，其在此也。 ^829b29

二、正明窮源成前觀眾生入空至中道，
六：初、明見一處住地，二：初、文殊問。
初文至「達其本源」，通序六番之意也。
「為四正勤之所遮持」者，遮二惡不生、持二善不滅也。
「不見初惑」等者，初惑即元品無明也，即經云
「無住則無本」，故今云不見所依之處也。
二、淨名答。 ^829c8

二、問欲愛住地，二：初、文殊問。
二、淨名答。
三、色愛住地，二：初、文殊問。
二、淨名答。荊溪云：或言離心出色等者，
準《婆沙》云「從於色界生無色界，是離色出心。
從無色界生於色界，是離心出色。」
今正明色云無色者，相從來耳。
故二界往來，皆由妄計二處定實。
若住欲界並計色心，不如二界所計最強。
如貪通上界，從下得名。 ^829c14

四、無色愛住地，二：初、文殊問。
二、淨名答。
五、無明住地，二：初、文殊問。
二、淨名答。「阿梨耶」，此云無沒無明，以無始來未甞隱沒故。
「攝大乘」等者，荊溪云：論云「是識無始時，一切法等依。」 ^829c21

六、真妄源底，二：初、問。
二、答，二：初、正釋，二：初、正釋現文，二：初、釋無住無本，
二：初、明真妄體同。
荊溪云：十住見終等者，但以最後得名為終。
由斷一分，見一分終，故云見終，其實無明不可云終。
佛斷最後，後相如初，故云見始，其實無明不可云始。
若定終始，何名無住？
若計無明有始終者，是謂法性有始終也，
以全法性是無明，故亦全無明體是法性。 ^829c25

問：若爾，過在《大經》。
答曰：不然。有事有理。
若從事說，若見法性始，即見無明終。
佛見法性終，名見無明始。
無始之始名無明始，無終之終名法性終。
若從理者，應知二法俱始並終。
況此二法自無二法，俱無始終。
若從事理相待以說，從理故即、從事故離，
始終亦爾，約非事理而論事理，於無始終而云始終。
《大經》之文帶別論圓，從事相待，故作此說。
次窮源中，唯約五住不云塵沙者，以塵沙惑不障於理。
四住障真、無明障中，是故且從二障邊說。
況無明無知但成離合，具如餘文廣簡同異。
是故不可更以四住依於無知，無知非依，是故不立。
若言無知依於無明，能依又失。
今欲令於四住見中，故指無明全四住是，法性復指無明為心。
窮源既然，修觀準說。
但觀現住一念見思徹無明源、窮法性底，
法性即無住，無住即無明，無明亦無住。
若斷若窮雖分前後，然其住處不合不離。 ^830a3

二、「若觀」下，結成通相。
二、釋無住立法，二：初、約四類總標。
世間是有為，出世是無為。
二、「何者」下，約十界別示。
「若解無住」等者，對六界迷，故四稱解。
然二乘解空、菩薩解假、佛界解中，順部意故、
俱出世故，故四聖法界俱得名解。
究竟而論，解唯佛界，九界並迷。 ^830a21

二、「今用」下，通前結示。 ^830a26

二、料簡，二，初、簡真妄無始義，二：初、直約無明簡無始，
二：初問、二答。「此有二解」者，秖是四住對無明相對而論，
四住則有住有本，無明則無住無本耳，尋文可了。 ^830a27

二、更對法性簡無始，二：初、問。
二、答，二：初、從容兩釋。
謂約即離二義釋之也。
文為二：初、約真妄兩殊性非惑本。
「不可指法性為煩惱本」者，法性靜、煩惱動，
法性真、煩惱妄，氣類既異其猶水火，豈得指水為火本耶？
此乃約離義說。既真妄事乖，故法性非無明之本也。
二、「若依」下，約即妄是真性為惑本。
「無明不出法性」等者，以妄體全真、動法元靜，
真為真本、靜為靜本，氣類且同，而言法性為無明本者，何足怪耶？
此約即義說。既事理體一，得言法性為無明本也。
世有火井，既井中生火，則是水為火本，仍符前喻。 ^830b1

二、「今經」下，結顯經意，二：初、約經顯意。
經意且從離義以明，故無明無本，故云法性非煩惱等。
二、「若說」下，約義判教。
「說自住即別教意」者，荊溪云：是煩惱說法性體別，
則是煩惱法性自住，俱名為自。
亦可云離煩惱外別有法性，法性為他。
亦可法性為自，離法性外別有煩惱，煩惱為他。
故二自他並非圓義，以其惑性定為能障，破障方乃定能顯理。
「依他即圓」者，更互相依、更互相即，以體同故依而復即，
故別圓教俱云自他，由體同異而判二教。
今從各說，別自圓他。 ^830b13

問：前作離義，應是別教。
答：別教一向明離，故事理大異。
前明即離並在於圓，既事理一如，故即離不二。 ^830b23

二、簡三種五住義，三：初、簡別接通，二：初問、二答。
「若言至界外」者，內外事別，兩不相關。
不同別教，枝葉依樹，故是別接通也。
何者？通教期心唯斷界內，後生別解知有無明，
故更進斷，致成內外兩別。
別人初心即知三惑，期次第斷，故與受接人殊。
「由界外流入界內」者，謂起惑則從細至麁故也。
「今反出」等者，謂斷惑則從麁至細，此並接時作此解也。 ^830b25

二、簡別教，二：初、正簡五住惑相，二：初、問。
二、答，二：初、明界內見思是住非地。
「如枝葉依樹」者，樹喻界外無明也。
二、「斷枝」下，明界外別惑是住是地，二：初、釋四住地。
此言四住非干界外，秖於第五無明住地更細分別耳。
無明既得名為同體見思，何妨得論同體四住，以四住即見思異名故。
「此見因無明」等者，荊溪云：見為能住，無明是地，此依別教故作是說。
界內四住，如常所聞。
二、「此四」下，顯無明住地。 ^830c4

二、兼簡有住無，二：初問、二答。
此中開合須對圓義釋之。
合義唯圓，開義唯別。
然圓亦具開，非一向異，故與別殊；別但具開，終無合義。
諸文明別，或云法性與無明合者，此合還開。
今文云合，乃即之異名耳。
「若開」下，正示別義也。
法性是所覆、無明是能覆，能所兩別，故云開出。
「而約無明」等者，即約所開之無明也。 ^830c13

三、簡圓教，二：初、正明五住，二：初、問。
二、答，二：初、法，二：初、正明五住。
以圓五住但迷法性而起。
「入涅槃所生四住」者，即界外同體四住也。
二、「今圓」下，結示成上二譬，二：初、譬內外世間。
煙塵輕，如界外五住。
雲霧重，如界內五住。
亦可一往以煙等對四種苦集，然非文意，今正譬惑輕重耳。
又可界內外各分輕重，以四教明惑有即不即故，
是則煙輕塵重別圓也，霧輕雲重通藏也。
二、譬內外出世。即火等喻四教智，亦可一往喻四種道滅也，
文意且喻智耳。「故言」下，總結也。
以四種惑智皆依法性而有，迷法性故則有內外惑，悟法性故則有四教智。
言「無住本」者，即法性也。
「立一切法」者，即四種惑智也，亦四種四諦也。
無住即本，名無住本。 ^830c20

二、簡顯譬意，三：初、簡虛空譬，二：初、問。
既以空譬法性，所喻法性既有二異，能喻虛空亦應爾耶？
二、答中先總斥。「空尚不二」者，太虛無狀，
尚非一法，豈得分二？
「若約」下，一往順答，能喻之空亦分二別。
「緣盡」等者，謂雲霧暗緣盡、虛空明相顯時，
或見萬象或但見空，可以喻但不但二種真理。
「破虛空之義」者，如《大經．迦葉品》十番破外人計虛空義。
外計可破，可喻但空，顯佛說虛空正義；
可喻不可得空，即不但空也。
「復次」下，向雖分配，今復斥之。
夫立喻者皆一往取類，不應求備，其猶雪山喻象，
不可求其尾牙；滿月喻面，安得責其眉目。
以空喻性，其事亦爾，豈得問但不但之殊耶？
二、簡煙等譬，二：初問、二答。
三、簡火等譬，二：初問、二答。 ^831a5

四、天女散華，二：初、敘意分科。
二、「初文」下，隨文釋義，七：初、明二解脫惑盡不同，
四：初、天女聞法現身。
「關河解」者，即關中河西諸師，謂羅什、僧肇等也。
言「宅神」者，羅什云「無空無神，隨宅主有優劣，故神有精麁。
未曾有室，故以大士為神也。」
道生云「外國亦以神為天也。
夫有福之家必有福神附焉，是以菩薩託為之矣。
是入生死事也。」僧肇云「天女即法身大士也。
常與淨名共弘大乘不思議道，故現為宅神。
同處一室，見大士集、聞所說法，故現身散華以生論也。」
故關河所解，今師亦取。
既關所表及淨名示現義，故但引彼宅神之解耳。
「隱名如來藏」等者，荊溪云：今既現身不名為隱，然未現時理亦非隱。
今從事釋，立隱顯名。
故知事顯已來從機為語，理本無生非今始顯。
「又解」去，向文約事，非無此義。
若欲更作以事表理，即是事理雙明之義。
若單事理，化迹不成。
「於真空性淨現天女形」者，此明淨名化為天女也。 ^831a19

二、散華供養。「非樹生華」等者，暹云：《大品》
第八〈散華品〉云「爾時釋提桓因等諸天作是念：
『慧命須菩提為雨法雨，我等寧可化作華，散佛菩薩比丘僧須菩提及般若上。』
是時大千世界華悉周遍於虛空中，化成華臺端嚴殊妙。
須菩提心念：『是天子所散華，天上未曾見如是華。
華是化華，非樹生。
是諸天子所散華，從心樹生，非樹生華。』」
《大論》五十五釋云「釋提桓因知須菩提覺是化華，
語言：『大德！是華非生華。
非生華者，言是華天生，空無所出。
須菩提！是般若波羅蜜諸法無生空寂，故以無生華供養。
又意樹者，隨意所欲，應念即至，故言意樹。』
釋提桓因難須菩提：『是華無生，以何言是華不從樹生？』
須菩提反質言：『若不生，何以名華？
不生法中無所分別，所謂是華是非華。』
釋提桓因心伏而問：『但是華無生，諸法亦無生？』
須菩提答：『非但是華不生，色亦不生。
何以故？若一法空則一切法皆空。』」
今文取意略引耳。
荊溪云：諸天子云從心樹生，須菩提云不從心樹生者，
即表俱非世俗所生，皆從心生。
但所計別，並依理生而非生也。 ^831b8

三、至菩薩皆墮。四、至大弟子便著，二：初、分科。
二、隨釋，五：初、華至便著。
「如大論」等者，即《大論》第十九文也。
「即云」等者，即迦葉答天鬘之辭。
故論云「天鬘菩薩問迦葉：『汝最耆年，行頭陀第一。
今何不能制心自安？』
答曰：『我於人天諸欲，心不傾動。
是菩薩無量功德報聲，又復以智慧變化作聲，所不能忍。
若八方風不能動須彌山，隨藍風至碎如腐草。』」
「此是菩薩淨妙五欲」等者，荊溪云，此明迦葉曾聞方等不思議事，
此事未甞不與理合。 ^831b28

二、神力不能去華，二：初、指惑示意，二：初、
正示、二、料簡、二：初、簡別惑名習氣。
「說為習氣」者，然習氣有二：一、通惑習氣，如身子多瞋等。
二、別惑習氣，即是無明，故今云於摩訶衍說為正使也。
今在方等，亦兼取兩習，下自料簡。
二、簡別惑名四住，二：初、問。
二、答，二：初、明通惑有四住。
二、明別惑有無，二：初、明別接通但名無明。
二、明別教無明名四住。
「亦得分思為三住」者，於變易，依正五塵生於欲貪，即欲愛住地。
變易色心是虛妄分別，即色愛住地。
亡色觀心，猶見有心，即顛倒想，是有愛住地。 ^831c9

二、「今言」下，牒文正解。
荊溪云：盡其神力等者，不得界外解脫神力也。
界外證難思，理方有勝通。 ^831c20

三、天問去意。四、身子答意。
五、天女彈訶，二，初、分科。
二、隨釋。四：初、正彈訶。
荊溪云：非是世間思議華者，即以界內而為難思，二乘之人豈知界外更有妙欲？
「又以如法心」等者，事則大小俱散、理乃遍於法界，
是名如法、名大平等。
二、釋出得失。「無分別心感」者，觀生死涅槃不二不異，名無分別心。
由觀心得入分真，感此華也。
「分別即是別見惑」者，不斷別惑，故華著身。
汝自有染，何關我非，是故訶云「仁者自生分別想耳」。
分別即是染著故也。
三、譬。經云「譬如人畏時非人得其便」者，
羅什云「如一羅剎變形為馬，有一士夫乘之不疑。
中道馬問士夫：『馬為好不？』
士夫拔刀示之，問言：『此刀好不？』
知其心正無畏，竟不敢加害。
若不如是，非人得其便也。」
道生云「恐畏之時情已怯弱，故得便矣。」
四、結。「亦明有別至習氣」者，界內習氣依別見思，如枝葉依樹。
「如前引智論」者，即前云在聲聞經名習氣等也。
「若約通教至習氣」者，此明界內習氣。
「如迦葉」者，謂聞琴起舞。
如身子瞋、畢陵慢等。
故有說云：迦葉昔為樂人，習氣故舞。
未為全失，蓋得此意也。
故知天鬘訶折迦葉，應兼兩意。
若作以通訶藏，則但以界內習氣以消起舞。
若作以別圓訶藏通，則須以無明為習氣。
無明未破，故為界外聲塵所動，非關為樂人也，
以《大論》所引《大樹緊那王經》屬方等故。
「結使二種」者，謂結習正使，界內界外俱有也。
共斷是界內，然有聲聞但斷正使、緣覺侵習之殊。
不共斷者，即無明別惑名為結使。
「共者迦葉已斷」等者，此作以別圓訶小，以釋迦葉由未斷無明故起舞也。
「今此經」下，散華與聞琴相類，彼是聲塵、此是觸塵。
「但經無的文」者，不定言結習是共是不共也。
「此方等」下，大師準今經部意，欲兼通習，故云猶帶方便等。 ^831c22

二、明二解脫體異，二：初、分科。
二、隨釋，四：初、身子約事問，天以理答，五：
初、身子約事問。荊溪云：身子是起教之端者，
教由斯啟，故名為端。
為諸聲聞作生酥之首，下文天女訶文是也。
二、天以理答。「耆年」者，《爾雅》云「耆，耋、艾、老也。」
天謂身子為耆年，蓋長老之稱也。
三、身子心迷重問。
四、天還以理答。五、身子悟而默解。 ^832a26

二、天以事問，身子以理答，二：初、分科。
二、隨釋，五：初、天以事問。
二、身子用理答。「阿說示」，即頞鞞也。
「說三諦」，如前記。三、天辨不思議解脫。
肇云「身子以言久為失，故默然無言。」
謂順真解，未能語默齊致、觸物無礙，故天說等解以曉其意也。
「二乘至捨涅槃」者，荊溪云：言文字者，未必全指文字教法，通云世間一切名言皆名文字。
小乘則指界內之法，縱指教相亦非所證，
若非所證還屬生死，故於其中不得自在。
四、解釋。荊溪云：所以至兩間等者，文存兩釋。
初釋，先舉解脫文字。
「俱無內外」者，正指文字及以解脫二俱無得。
所以先破解脫者，恐人不曉執解脫相。
次釋者，恐人謂在文字之外，故指文字是解脫也。
言「即異思議」者，即形前釋仍通通教，故重釋中即云別也。
五、結會。荊溪云：何但文字是解脫者，仍恐唯指教法文字，
故指二十五有一切因果無非文字，此等文字皆解脫也。 ^832b4

三、身子重決，天女彈訶，二：初、分科。
二、隨釋，二：初、身子重決。
二、天女彈訶，二：初、標根略釋。
「二種根緣」者，若約以圓斥藏，利根即圓人，鈍根即藏人。
若約以大斥小，剎即通人也。
若四教區分，前三並鈍，俱說離婬怒癡為解脫。
若爾，何得以通斥藏？
以通教體惑即空，亦得名為婬怒癡性即是解脫。
性不具法，終歸灰斷。
望圓成離，故使三教通名鈍根。 ^832b21

二、立問廣明，二：初、約小乘立義問。
未得四果謂得四果，未證涅槃謂證涅槃，即以四禪為四果涅槃也。
得初禪謂初果乃至得四禪謂四果，此小乘中說增上慢也。 ^832b29

二、約大小區分答，二：初、明二乘是上慢，
二：初、明於小非上慢。
「未入方便道」等者，即是得四禪者謬計四果也。
二、「今計」下，於大是上慢，二：初、明於今經以小濫大，故被彈訶。
荊溪云：此中兩解。
初約執情濫大，俱是未得謂得。
次「圓教」下復從理說，理本無斷，稱理名脫。
是則圓乘而為不斷，却自執其小乘合斷，由此自謂成增上慢。
前解大小相對，後解偏圓相對。
文為二：初、以小濫大，二：初、明濫大成慢。
荊溪云：二處有異者，《法華》簡眾及小乘中濫，謂同於諸佛所得。
如《法華》云「我等同入法性」，乃至世間六大羅漢，
三人同坐解脫之狀，三人同入無言說道。
故未轉時，無不謂佛與己同等。
二、「就其」下，明在小則非。
「解脫知見」者，於五分中得解脫知見，則能照了所證淺深，故知小聖於當教中必無上慢。
二、「圓教」下，以偏濫圓。
「八邪」者，反八正故名邪。 ^832c4

二、明於法華知小異大故非上慢。
荊溪云：於法華中等者，釋出慢異。
準向天女所說之意以望《法華》，何但於小非增上慢，於大亦非。
若至《法華》與天女齊，當知法華起去之人，於大小乘並成上慢。
佛雖令去，意待後時。 ^832c20

二、明菩薩非上慢。
「無此諸失」者，無二乘執果住真叨濫之失也。
此即圓菩薩耳。偏教菩薩未免諸失，以各謂實故。
「離與不離至等共」者，以小乘執離，故以即義斥之，故說三毒即是解脫。
其實圓法不即不離，以不即故婬怒須離，以不離故即是解脫。
理是故即，事非故離，故離與不離俱非二乘所知。
前明文字解脫，其意亦爾。
「非唯界內至解脫相」者，以婬怒癡三及向云文字解脫並通界外，
以圓人了三惑四教本一心故。
「斷與不斷」者，約事有斷，約理無斷，故今云婬怒癡性而不云事也。
事即理故，斷即不斷；理即事故，不斷而斷。
其失意者謬執經文，遂以婬欲為道，無行經意，事理亦然。 ^832c25

四、身子稱歎，二：初、分科。
二、隨釋，二：初、身子稱歎。
二、天女答，二：初、分科。
二、隨釋，二：初、答。二、譏。 ^833a9

三、明二解脫力不同，二：初、敘意分科。
「理然不同」者，道理自然不同也。
二、隨文釋義，二，初、問。
荊溪云：或約三藏至通教者，二教俱有三乘故也。
言「多約通教」者，以聲聞人於方等中間聞通，
執三乘之法，故以為問。 ^833a11

二、答，二：初、分科敘意。
二、隨文釋義，二：初、化他。
暹云：今則別圓接通者，此明天女從於別圓法身地起應，接引通教三乘根性之人故也。 ^833a16

二、自行，二：初、敘意分科。
二、隨文釋義，四：初、正顯佛乘，二：初、正釋。
「瞻蔔若」，正云瞻博迦，《大論》翻為黃華樹。
其樹高大，花氣遠聞。
「自行受道」者，荊溪云：自行不可更稟權乘，分得法身仍須進道。
「故法華」等者，以入圓人顯成此義。 ^833a19

二、料簡，三：初、明藏通菩薩攝屬二乘，二：
初問、二答。荊溪云：但以大悲等者，他釋大乘功秖齊此。
二、明三乘一乘各有自他，二：初問、二答。
三、明一乘自他永異三乘，二：初問、二答。
二、引釋梵證。三、明止室久近，三：初標顯。
二、「有言」下，斥古。荊溪云：寄十二年在室等者，但斥彼時。
於今亦復何所嫌耶？
但恐於今聞而不受，況復往日在方等前。
「爾前」者，方等前也，故知所訶亦在十二年前也，是故得與方等義同。
此中正破古師釋也。
三、「今言」下，今釋，二：初、徵前總示。
二、「言十」下，牒文廣釋，二：初、正釋。
「即表十二因緣」等者，不思議因緣，即天女所證也。
「無久近之久近」者，荊溪云：無始為久，至今為近。
三脫亦爾，法性本有名之為久，方始修得名之為近。
故知三道三脫皆非久近而論久近，故以止室而用表之。
此中約事論修性也。
二、料簡。「豈知根本無明」者，若觀三道即是三脫，故知三脫為無明障。
障三脫者，即是根本無明故也。
「即一切文字」者，通界內外。
「初不聞說」等者，初，猶都也，謂從初至後都不聞說小法也。
荊溪云：意云從初皆依頓教發心，故云初不聞等。 ^833a24

四、明室有未曾有事，二：初、分科。
二、隨釋，三：初、標章。
二、辨相，二：初、隨文正釋，八：初、光明常照。
二、入者無垢。荊溪云：如界內外若犯重等者，重能遠障界內外理。
三、凡聖來會。荊溪云：大經云者，以來會不絕，義似漸深。
四、常說六度。「四種不退」者，謂四教各有位、
行、念三不退也。「若念」下，約別明念不退即圓分真也。
五、絃歌演法。六、四藏周濟。
「即是四教所詮」者，約理為藏。
四教詮異，同在一念。
「亦是觀十二因緣」等者，約行為藏。
七、應念佛來。八、淨土皆現。
《大經》云「不增不減」者，謂海水無增減也。 ^833b16

二、「此未」下，結異顯同。
三、結斥。四、明不思議法門轉變自在，二：
初、敘意分科。「阿鞞跋致」，此云不退也。
「轉不轉義」者，即是退轉不退轉也。
「佛言」下，荊溪云：佛答意者，前之二教不轉，方得名為不退。
後之二教以得理故，從理為名。
理性本無轉與不轉。
轉者，退義，故不退也，故云皆名跋致。 ^833b27

二、隨文釋義
二：初、問。「具五事」者，出《大論》。
謂第二僧祇離五事，得五功德。
得宿命，離喜忘；得諸根具足，離形殘；得生貴家，
離下賤貧窮；得人天身，離三惡道；得男身，離女身。
此中二舉所得、三舉所離，故成五事。 ^833c4

二、答，二：初、會同上義，三：初、列章總標。
二、「一不」下，對上會釋。
三、「但與」下，結異顯同。
荊溪云：但與上文小不次第者，第一在第二、
第二在第一，以不次第，故不相應；雖次不次，義理必等。 ^833c8

二、正釋經文，三：初、明不轉，二：初、分科。
二、隨釋，三：初、天女問，二：初、釋法，二：初、約真諦。
荊溪云：天以正觀譬顯者，先明正觀，故云十二年來求女人相了不可得。
於三德中無男女相，譬顯亦須依於三德。
「譬如」下，譬顯也。「天陽地陰」等者，亦可云晝陽夜陰等，
不可說盡，一切莫不皆在陰陽。 ^833c12

二、約世諦。荊溪云：業若不謝決不可轉者，以未償故。
故未酬生，必不可轉。
然未償者亦有可轉，非此所引。 ^833c19

二、「譬如」下，釋譬。
二、身子答。三、彈訶。
荊溪云：一切諸法皆妄等者，非但世法有可轉義，
出世之法亦復如是，若謂有定悉是妄計。 ^833c21

二、明轉，二：初、敘意分科。
二、隨文釋義，四：初、天自變為身子問。
二、身子以女像答。
三、為解釋。「如鏡」等者，鏡喻法身，面喻機緣，像喻現應。
鏡有現像之理，面有生像之性，故面對鏡則像生也。
四、引佛語。「非男非女」者，以一切法由心所變，
心不可得，男女安在？ ^833c24

三、明非轉非不轉，二：初、敘意分科。
二、隨文釋義。四段如文。 ^834a1

五、明不思議解脫出沒自在真應本迹莫測，
二：初、敘意分科。「思議則無」者，謂小乘思議解脫，無真應本迹也。
「沒者至垂迹」者，法身無像故云沒，應化隨機故云生。
二、隨文釋義，四：初身子問、二天女答、三身子重問。
上天以別教應化答者，別圓應化不共二乘，
故云別教，非的指次第也，或可指別證道。
四，天女釋疑。「並皆如化」者，以五道去來悉虛幻故。
天亦是化者，五道如化，天豈不然？
以明女身無沒生也。 ^834a2

六、明法身生身成道不同，二：初、敘意分科。
二、隨文釋義，二：初文分四。
初、身子問、二天女反質。
質，亦問也。荊溪云：我入不思議真至我豈有之者，此約教門當分以釋別圓無生那得作於藏通八相？
映望上下，皆須此釋。
三、身子答。四、天重並，二：初、並不見。
始者元品無明，唯佛斷故。
二、釋。次文分二。初、標示，二：初、「身子」下，正釋，
二：初、身子問。荊溪云：有此意等者，小乘云無十方諸佛意不彰顯。
「以小乘中亦有許有十方佛」者，雖即許有，
豈如《華嚴》、《涅槃》等耶？
《華嚴》十方互為主伴，一佛尚爾，況他佛耶？
故此中無義不彰顯。
二、天女答。 ^834a11

七、淨名述成天女所說，二：初、分科敘意。
二、隨文釋義，四：初、久值諸佛。
「是順佛教」者，由供養故聞圓頓法，依教修觀達因緣三道即是三諦，
分顯住常寂光，故云得棲空室。
此明自行也。「以慈悲」等者，此明化化也。
二、遊戲神通。三、得無生忍願隨意現，二：
初、正釋。二、料簡。維摩經略疏垂裕記卷第九
 ^834a22
