
hui:: 
# 14 會
大般若經第十四會勤波羅蜜多分
xu:: 
## 序
序
西明寺沙門玄則撰
觀夫至運無動，妙警伊寂，梵輪冥退轉之規、
慈航虛下濟之影，斯進德所以為貴、勤音所由而作也。
其有揭情區而遠荷、指覺地以高驤，比擐甲之精堅、
同策駟之遄夙，則必任善以為軛，引之無窮之路；
委身而作隸，驅之罔極之期。
微五欲之宴安，乃三塗之酖毒；從四修之勞悴，寔萬德之光敷。
惟夫淺溜穿石、小滴盈器，鑽燧之勤、斷幹之漸，
皆積微不已，故在著可觀。
蚓弱質而飲泉，蟹壯容而寄穴，驊鑣怠矣，駑駕先之。
矧乎摩訶衍心、波羅蜜行，其於勉刻，豈忘動靜。
故能千界如燬，詢一句以投之；萬流方割，拯一命而游之。
假使駐補處以三祇，終競勇於初發；雖復澹即空於萬行，乃均熾於昔耽。
不端倪其所欲行，不翹佇其所當證，撫塵劫之修如瞬，
仍加渴日；視砂界之赴若鄰，猶殷夙夜。
故精進之於諸度也，若銜捶之在群馭焉；
正勤之於道品也，若鹽梅之資列鼎焉。
正法源底由之而至，聖人能事於茲而畢。
然後聞舍利之談覺支則輟賞無地，憶底沙之流讚頌則勃興斯在，
三練之業允該、六意之修奚極，緬惟景躅，
豈遑寧處；載詠玄章，益荷昭趣。
文乃單卷，事非重譯。
庶將貿寸陰以尺璧，甘夕死於朝聞矣。
fen:: 大般若波羅蜜多經卷第五百九十
三藏法師玄奘奉　詔譯
第十四精進波羅蜜多分 ^1049c24

如是我聞：
一時薄伽梵在室羅筏住誓多林給孤獨園，與大苾芻眾千二百五十人俱。 ^1050a26

爾時，具壽滿慈子白佛言：「世尊！
若菩薩摩訶薩欲證無上正等菩提，云何方便安住精進波羅蜜多？」 ^1050a27

爾時，世尊告滿慈子：「若菩薩摩訶薩欲證無上正等菩提，
初發心時應作是念：『我諸所有若身若心，
先應為他作饒益事，當令一切所願滿足。』
譬如僮僕應作是念：『行住坐臥皆當任主，
不應自在而有所作；欲從其舍往市鄽等，
先諮問主然後方出；所須飲食許乃受用，諸有所為皆隨主欲。』
如是菩薩摩訶薩眾欲證無上正等菩提，
最初發心應作是念：『我之所有若身若心，
皆不應令自在而轉，隨他所有饒益事業，一切皆當為其成辦。』
如是菩薩摩訶薩眾依止精進波羅蜜多，
不離精進波羅蜜多，誓為有情作所應作，諸菩薩摩訶薩皆於精進波羅蜜多應如是住。
譬如馬寶若人乘御便作是念：『我今不應令乘御人身支搖動、
疲倦勞苦、或損嚴具，盤迴去住遲速任人，
將護其人，不令緣我起瞋忿等種種過失。』
如是菩薩摩訶薩眾，欲行精進波羅蜜多，
不隨己心而有所作，隨他意樂為作饒益，
仍將護彼，令於我身不起一切煩惱惡業。
彼於菩薩摩訶薩眾雖先無恩，而諸菩薩摩訶薩眾作報恩想，
為彼成辦種種事業。
如是菩薩摩訶薩眾為成精進波羅蜜多，
將護他心隨他意轉，為作種種利益安樂。
如是菩薩摩訶薩眾攝受精進波羅蜜多，
作諸有情利益安樂，如己事業常無厭倦，是為菩薩摩訶薩眾安住精進波羅蜜多。 ^1050b1

「又，滿慈子！若菩薩摩訶薩為疾證得一切智智，
與諸有情作大饒益，常勤修學布施、淨戒、
安忍、精進、靜慮、般若波羅蜜多，心無退轉，是菩薩摩訶薩安住精進波羅蜜多。 ^1050b26

「若菩薩摩訶薩為疾證得一切智智，與諸有情作大饒益，
常勤修學內空、外空、內外空、空空、大空、
勝義空、有為空、無為空、畢竟空、無際空、
散空、無變異空、本性空、自相空、共相空、
一切法空、不可得空、無性空、自性空、無性自性空觀，
心無退轉，是菩薩摩訶薩安住精進波羅蜜多。 ^1050c1

「若菩薩摩訶薩為疾證得一切智智，與諸有情作大饒益，
常勤修學諸法真如、法界、法性、不虛妄性、
不變異性、平等性、離生性、法定、法住、實際、
虛空界、不思議界觀，心無退轉，是菩薩摩訶薩安住精進波羅蜜多。 ^1050c7

「若菩薩摩訶薩為疾證得一切智智，與諸有情作大饒益，
常勤修學無明緣行，行緣識，識緣名色，
名色緣六處，六處緣觸，觸緣受，受緣愛，
愛緣取，取緣有，有緣生，生緣老死愁歎苦憂惱觀，
心無退轉，是菩薩摩訶薩安住精進波羅蜜多。 ^1050c12

「若菩薩摩訶薩為疾證得一切智智，與諸有情作大饒益，
常勤修學無明滅故行滅，行滅故識滅，
識滅故名色滅，名色滅故六處滅，六處滅故觸滅，
觸滅故受滅，受滅故愛滅，愛滅故取滅，
取滅故有滅，有滅故生滅，生滅故老死愁歎苦憂惱滅觀，
心無退轉，是菩薩摩訶薩安住精進波羅蜜多。 ^1050c17

「若菩薩摩訶薩為疾證得一切智智，與諸有情作大饒益，
常勤修學若苦、若無常、若空、若無我，苦聖諦觀，
若因、若集、若生、若緣，集聖諦觀，若滅、若靜、
若妙、若離，滅聖諦觀，若道、若如、若行、若出，
道聖諦觀，心無退轉，是菩薩摩訶薩安住精進波羅蜜多。 ^1050c23

「若菩薩摩訶薩為疾證得一切智智，與諸有情作大饒益，
常勤修學四靜慮、四無量、四無色定，心無退轉，是菩薩摩訶薩安住精進波羅蜜多。 ^1050c29

「若菩薩摩訶薩為疾證得一切智智，與諸有情作大饒益，
常勤修學四念住、四正斷、四神足、五根、
五力、七等覺支、八聖道支，心無退轉，是菩薩摩訶薩安住精進波羅蜜多。 ^1051a3

「若菩薩摩訶薩為疾證得一切智智，與諸有情作大饒益，
常勤修學空、無相、無願解脫門，心無退轉，是菩薩摩訶薩安住精進波羅蜜多。 ^1051a7

「若菩薩摩訶薩為疾證得一切智智，與諸有情作大饒益，
常勤修學八解脫、八勝處、九次第定、十遍處心無退轉，是菩薩摩訶薩安住精進波羅蜜多。 ^1051a10

「若菩薩摩訶薩為疾證得一切智智，與諸有情作大饒益，
常勤修學一切陀羅尼門、一切三摩地門，
心無退轉，是菩薩摩訶薩安住精進波羅蜜多。 ^1051a13

「若菩薩摩訶薩為疾證得一切智智，與諸有情作大饒益，
常勤修學淨觀地、種姓地、第八地、具見地、
薄地、離欲地、已辦地、獨覺地、菩薩地、如來地智，
心無退轉，是菩薩摩訶薩安住精進波羅蜜多。 ^1051a17

「若菩薩摩訶薩為疾證得一切智智，與諸有情作大饒益，
常勤修學若勝解行地、若極喜地、若離垢地、
若發光地、若焰慧地、若極難勝地、若現前地、
若遠行地、若不動地、若善慧地、若法雲地、
若等覺地，心無退轉，是菩薩摩訶薩安住精進波羅蜜多。 ^1051a21

「若菩薩摩訶薩為疾證得一切智智，與諸有情作大饒益，
常勤修學清淨五眼、六勝神通，心無退轉，是菩薩摩訶薩安住精進波羅蜜多。 ^1051a26

「若菩薩摩訶薩為疾證得一切智智，與諸有情作大饒益，
常勤修學如來十力、四無所畏、四無礙解、
大慈、大悲、大喜、大捨及十八佛不共法等無邊佛法，
心無退轉，是菩薩摩訶薩安住精進波羅蜜多。 ^1051a30

「又，滿慈子！若菩薩摩訶薩為令佛土最極嚴淨，
久處生死修諸功德，心無退轉，是菩薩摩訶薩安住精進波羅蜜多。 ^1051b5

「若菩薩摩訶薩為多成熟諸有情類，久處生死修諸功德，
心無退轉，是菩薩摩訶薩安住精進波羅蜜多。 ^1051b7

「若菩薩摩訶薩初發無上正等覺心，假使三千大千世界諸有情類，
皆成菩薩或一生所繫，或二生所繫，或三生所繫，
或四生所繫當得成佛，作如是言：『汝應精勤修菩薩行，
先證無上正等菩提，然後我當證無上覺。』
爾時，菩薩隨彼所言，精勤勇猛心無怯懼，是菩薩摩訶薩安住精進波羅蜜多。 ^1051b9

「若菩薩摩訶薩或一生所繫，或二生所繫，
或三生所繫，或四生所繫當得成佛，假使三千大千世界諸有情類，
初發無上正等覺心，作如是言：『汝當待我先證無上正等菩提，
然後乃應證無上覺。』
爾時，菩薩隨彼所言，久住生死心無退屈，是菩薩摩訶薩安住精進波羅蜜多。 ^1051b16

「若菩薩摩訶薩見乞者來有所求索，面不頻蹙、
眼無瞋相，但作是念：『如是有情順我所求一切智智，速作方便勤求施與。』
是菩薩摩訶薩安住精進波羅蜜多。 ^1051b22

「若菩薩摩訶薩為一有情得安樂故，或經一劫或一劫餘，
大地獄中受諸劇苦，身無動轉心不退屈，是菩薩摩訶薩安住精進波羅蜜多。 ^1051b26

「若菩薩摩訶薩假使晝夜量同大劫，積此晝夜復成大劫，
設經如是殑伽沙數大劫時分，處大地獄受諸劇苦，
由受斯苦令一有情得出地獄生於善趣，
菩薩爾時歡喜為受，是菩薩摩訶薩安住精進波羅蜜多。 ^1051b29

「若菩薩摩訶薩聞說是事踊躍歡喜，誓能為受心無退屈，當知名為精進菩薩安住精進波羅蜜多。 ^1051c4

「若菩薩摩訶薩聞如是事其心怯弱，不生歡喜欲受行心，當知名為懈怠菩薩。 ^1051c6

「若菩薩摩訶薩聞諸善事，心心相續愛樂受行，當知名為精進菩薩安住精進波羅蜜多。 ^1051c8

「若菩薩摩訶薩聞諸善事，不能繫念相續受行，當知名為懈怠菩薩。 ^1051c10

「又，滿慈子！若菩薩摩訶薩假使於此贍部洲地，
從一處掃漸至餘方，周匝掃已還至本處，
若生是念：『我久離此。』
當知名為懈怠菩薩。
若菩薩摩訶薩為此事已，作是念言：『我極速疾還來至此。』
當知名為精進菩薩安住精進波羅蜜多。 ^1051c12

「若菩薩摩訶薩於窣堵波營搆修理經一日已，
作是念言：『云何此日時極長久？』
當知名為懈怠菩薩。
若菩薩摩訶薩為此事已，作是念言：『云何此日如彈指頃？』
當知名為精進菩薩安住精進波羅蜜多。 ^1051c17

「若菩薩摩訶薩於僧伽藍營搆修理經一日已，
作是念言：『云何此日時極長久？』
當知名為懈怠菩薩。
若菩薩摩訶薩為此事已，作是念言：『云何此日如彈指頃？』
當知名為精進菩薩安住精進波羅蜜多。 ^1051c21

「若菩薩摩訶薩觀經半年所作事業生長久想，當知名為懈怠菩薩。
若菩薩摩訶薩觀經半年所作事業，謂如一日所作事業，當知名為精進菩薩安住精進波羅蜜多。 ^1051c26

「若菩薩摩訶薩觀經一年所作事業生長久想，當知名為懈怠菩薩。
若菩薩摩訶薩觀經一年所作事業，謂如一日所作事業，當知名為精進菩薩安住精進波羅蜜多。 ^1051c30

「若菩薩摩訶薩觀經半劫所作事業生長久想，當知名為懈怠菩薩。
若菩薩摩訶薩觀經半劫所作事業，謂如一日所作事業，當知名為精進菩薩安住精進波羅蜜多。 ^1052a3

「若菩薩摩訶薩觀經一劫所作事業生長久想，當知名為懈怠菩薩。
若菩薩摩訶薩觀經一劫所作事業，謂如一日所作事業，當知名為精進菩薩安住精進波羅蜜多。 ^1052a7

「又，滿慈子！諸菩薩摩訶薩修菩提行，不應思惟劫數多少，
謂我經於爾所劫數，當證無上正等菩提。 ^1052a12

「若菩薩摩訶薩思惟劫數而作分限，精勤勇猛修菩提行，
求證無上正等菩提，當知名為懈怠菩薩。
若菩薩摩訶薩作是思惟：『設經無量無邊大劫，
精進勇猛修菩提行，方證無上正等菩提，
我定不應心生退屈，勤求無上正等菩提。』
當知名為精進菩薩安住精進波羅蜜多，
修行精進波羅蜜多，令速圓滿遠離生死，
疾能證得一切智智，與諸有情作大饒益。 ^1052a14

「若菩薩摩訶薩思惟劫數而作分限，雖極勇猛，
常勤修學布施、淨戒、安忍、精進、靜慮、般若波羅蜜多，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學布施、淨戒、安忍、精進、
靜慮、般若波羅蜜多乃得圓滿，方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052a22

「若菩薩摩訶薩思惟劫數而作分限，雖極勇猛，
常勤修學內空、外空、內外空、空空、大空、
勝義空、有為空、無為空、畢竟空、無際空、
散空、無變異空、本性空、自相空、共相空、
一切法空、不可得空、無性空、自性空、無性自性空智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學內空乃至無性自性空智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052a30

「若菩薩摩訶薩思惟劫數而作分限，雖極勇猛，
常勤修學諸法真如、法界、法性、不虛妄性、
不變異性、平等性、離生性、法定、法住、實際、
虛空界、不思議界智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學諸法真如乃至不思議界智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052b10

「若菩薩摩訶薩思惟劫數而作分限，雖極勇猛，
常勤修學無明緣行，行緣識，識緣名色，
名色緣六處，六處緣觸，觸緣受，受緣愛，
愛緣取，取緣有，有緣生，生緣老死智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學無明緣行乃至生緣老死智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052b18

「若菩薩摩訶薩思惟劫數而作分限，雖極勇猛，
常勤修學無明滅故行滅，行滅故識滅，
識滅故名色滅，名色滅故六處滅，六處滅故觸滅，
觸滅故受滅，受滅故愛滅，愛滅故取滅，
取滅故有滅，有滅故生滅，生滅故老死滅智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學無明滅故行滅乃至生滅故老死滅智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052b28

「若菩薩摩訶薩思惟劫數而作分限，雖極勇猛，
常勤修學若苦、若無常、若空、若無我苦聖諦智，
若因、若集、若生、若緣集聖諦智，若滅、若靜、
若妙、若離滅聖諦智，若道、若如、若行、若出道聖諦智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學若苦、若無常、若空、
若無我苦聖諦智，乃至若道、若如、若行、
若出道聖諦智乃得圓滿，方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052c9

「若菩薩摩訶薩思惟劫數而作分限，雖極勇猛，
常勤修學四靜慮、四無量、四無色定，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學四靜慮、四無量、四無色定乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052c20

「若菩薩摩訶薩思惟劫數而作分限，雖極勇猛，
常勤修學四念住、四正斷、四神足、五根、
五力、七等覺支、八聖道支，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學四念住乃至八聖道支乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1052c27

「若菩薩摩訶薩思惟劫數而作分限，雖極勇猛，
常勤修學三解脫門，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學三解脫門乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053a6

「若菩薩摩訶薩思惟劫數而作分限，雖極勇猛，
常勤修學八解脫、八勝處、九次第定、十遍處，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學八解脫乃至十遍處乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053a12

「若菩薩摩訶薩思惟劫數而作分限，雖極勇猛，
常勤修學陀羅尼門、三摩地門，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學陀羅尼門、三摩地門乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053a19

「若菩薩摩訶薩思惟劫數而作分限，雖極勇猛，
常勤修學諸菩薩地及諸地智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學諸菩薩地及諸地智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053a26

「若菩薩摩訶薩思惟劫數而作分限，雖極勇猛，
常勤修學清淨五眼、六勝神通，而亦名為懈怠菩薩。
若菩薩摩訶薩作是思惟：『設經無量無邊大劫，
最極精進，常勤修學清淨五眼、六勝神通乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053b4

「若菩薩摩訶薩思惟劫數而作分限，雖極勇猛，
常勤修學如來十力、四無所畏、四無礙解，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學如來十力、四無所畏、
四無礙解乃得圓滿，方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053b11

「若菩薩摩訶薩思惟劫數而作分限，雖極勇猛，
常勤修學大慈、大悲、大喜、大捨、十八佛不共法，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學大慈、大悲、大喜、大捨、
十八佛不共法乃得圓滿，方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053b18

「若菩薩摩訶薩思惟劫數而作分限，雖極勇猛，
常勤修學無忘失法、恒住捨性，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學無忘失法、恒住捨性乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053b26

「若菩薩摩訶薩思惟劫數而作分限，雖極勇猛，
常勤修學一切智、道相智、一切相智，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學一切智、道相智、一切相智乃得圓滿，
方證無上正等菩提，我定不應心生退屈。』
當知名為精進菩薩安住精進波羅蜜多，疾能證得一切智智。 ^1053c3

「若菩薩摩訶薩思惟劫數而作分限，雖極勇猛，
常勤修學一切菩薩摩訶薩行，而亦名為懈怠菩薩。
若菩薩摩訶薩作是思惟：『設經無量無邊大劫，
最極勇猛，常勤修學一切菩薩摩訶薩行乃得圓滿，
方證無上正等菩提，我亦不應心生退屈。』
當知名為精進菩薩安住精進波羅蜜多，疾能證得一切智智。 ^1053c11

「又，滿慈子！若菩薩摩訶薩有勸請言：『汝當為我一日析破妙高山王。』
若反問言：『山王何量？
汝遣我析為幾分耶？』
當知名為懈怠菩薩。
若作是念：『妙高山王隨量大小，我能一日為汝析破，量同芥子或如極微。』
雖經多時乃能析破，而彼意謂如彈指頃，當知名為精進菩薩。 ^1053c17

「若菩薩摩訶薩作是思惟：『假使殑伽沙數大劫為一晝夜，
積此晝夜復成大劫，設經如是無量大劫修菩薩行，乃證無上正等菩提。
我於此中心尚無退，況無是事而不勤求！』
當知名為精進菩薩。 ^1053c23

「若菩薩摩訶薩聞說如是精進相時，歡喜踊躍心無怯懼，當知名為精進菩薩。
若菩薩摩訶薩聞說如是精進相時，其心退沒深生恐怖，
當知名為懈怠菩薩，不能疾得一切智智。 ^1053c28

「若菩薩摩訶薩聞說精進波羅蜜多，作是思惟：『何時成就如是難證殊勝功德？』
當知名為懈怠菩薩。
若菩薩摩訶薩聞說精進波羅蜜多，作是思惟：
『如是功德我皆具有，我定應修令至彼岸。』
當知名為精進菩薩。 ^1054a3

「若菩薩摩訶薩有來乞手、或足、或頭，便作是念：
『我若施彼，便為無手、無足、無頭。』
當知名為懈怠菩薩。
若菩薩摩訶薩有來乞手、或足、或頭，便作是念：
『我捨與彼，當得天、人、阿素洛等無上微妙手、足及頭。』
當知名為精進菩薩。 ^1054a8

「若菩薩摩訶薩有乞眼、耳，便作是念：『我施與之便無眼、耳。』
當知名為懈怠菩薩。
若菩薩摩訶薩有乞眼、耳，便作是念：『我施與彼，
當得天、人、阿素洛等無上眼、耳猶如勝智。』
當知名為精進菩薩，遠離二乘近一切智。 ^1054a13

「若菩薩摩訶薩有乞身分種種支節，便作是念：
『我若施彼，便闕身分種種支節。』
當知名為懈怠菩薩。
若菩薩摩訶薩有乞身分種種支節，便作是念：
『我若施彼，當得天、人、阿素洛等無上佛法、一切智法身分支節。』
當知名為精進菩薩。 ^1054a18

「若菩薩摩訶薩諸乞者來種種求索，便作是念：
『乞者甚多，如何皆令意願滿足。』
當知名為懈怠菩薩。
若菩薩摩訶薩諸乞者來種種求索，便作是念：
『此未為多，假使殑伽沙數世界諸有情類，
於一日中俱至我所種種求索，我當方便求覔珍財，
普施與之皆令滿足，況今爾許而不能施！』
當知名為精進菩薩。 ^1054a23

「所以者何？諸菩薩摩訶薩為欲引顯無量佛法、
一切智法，非以有量精進布施可能引顯無量佛法、
一切智法，要被無量精進布施廣大甲冑，
乃能引顯無量佛法、一切智法。
譬如有人欲度大海，要先備辦多踰繕那、
多百踰繕那、多千踰繕那、多百千踰繕那種種資糧，然後能度。
如是菩薩摩訶薩眾，欲證無上正等菩提，
要經無量百千俱胝那庾多劫修集資糧，然後乃證。
若菩薩摩訶薩作是思惟：『我當有量有邊大劫求證無上正等菩提。』
當知名為懈怠菩薩。
若菩薩摩訶薩作是思惟：『我當無量無邊大劫求證無上正等菩提。』
當知名為精進菩薩。」 ^1054b1

爾時，滿慈子白佛言：「世尊！
諸菩薩摩訶薩如是精進豈名為難？」 ^1054b14

世尊告言：「汝謂菩薩摩訶薩眾如是精進非為難耶？」 ^1054b15

滿慈子言：「諸菩薩摩訶薩如是精進我謂非難。
所以者何？佛說諸法皆如幻事，樂受、苦受及助受法既如幻事，
菩薩已能通達如是諸法實性，精進何難？」 ^1054b16

爾時，世尊告滿慈子：「當知菩薩摩訶薩眾雖知諸法皆如幻事，
而能發起身心精進，安住精進波羅蜜多，
求大菩提常無萎歇，由此菩薩摩訶薩眾如是精進最極為難。」 ^1054b20

時，滿慈子便白佛言：「甚奇！
世尊！希有！善逝！善說菩薩摩訶薩眾精進甚難。
當知菩薩摩訶薩眾能為難事，雖知諸法都無所有，
而求無上正等菩提，欲為無邊諸有情類說能永斷無智正法。
然諸無智實無所有，亦無實法能令無智取之為我及為我所，
亦無有情能作是念：『此是真實我及我所。』
如是無智緣合故生而實無生，緣離故滅而實無滅。 ^1054b24

「若菩薩摩訶薩雖如是知而心無退，是菩薩摩訶薩安住精進波羅蜜多，
當知名為精進菩薩。
若菩薩摩訶薩作如是念：『諸法皆空，我今何為發起精進波羅蜜多？』
當知名為懈怠菩薩。
若菩薩摩訶薩作如是念：『以一切法畢竟空故，
我求無上正等菩提，覺諸法空為有情說，令脫五趣生死眾苦。』
當知名為精進菩薩。 ^1054c2

「若菩薩摩訶薩作如是念：『生死無際，我豈能令皆得滅度？』
當知名為懈怠菩薩。
若菩薩摩訶薩作如是念：『生死無始而容有終，我寧不能皆令滅度？
假使精進求大菩提，如無始來所經劫數，
然後乃證，我尚應求，況當不經爾所劫數？』
復作是念：『若諸菩薩愛樂修習一切智智相應作意，
如發心頃，已度晝夜、半月、一月、時、年、雙等不覺不知；
若諸菩薩愛樂修習布施、淨戒、安忍、精進、
靜慮、般若波羅蜜多，令心清淨都不作意，
覺爾所時已度晝夜、半月、一月、時、年、雙等，
是故菩提求甚易得，不應怖畏精進長時。』
當知名為精進菩薩。 ^1054c10

「譬如長者求多珍財，晝夜精勤思惟方便，
常作是念：『我於何時多獲珍財遂本所願。』
由斯無暇求諸飲食。
如是菩薩摩訶薩眾，欲令六種波羅蜜多心得清淨，
精勤修習一切智智相應作意，如發心頃，
已度晝夜、半月、一月、時、年、雙等，常作是念：『何時當得一切智寶饒益有情？』」 ^1054c21

時，滿慈子便白佛言：「諸菩薩眾能被如是大精進甲，
勤求無上佛功德寶饒益有情，實如世尊常所宣說，一切菩薩能為難事。」 ^1054c29

爾時，佛告滿慈子言：「我觀世間天、人等眾，
無有成就希有功德如諸菩薩摩訶薩眾，
唯除如來、應、正等覺。」 ^1055a2

時，滿慈子便從座起，偏覆左肩，右膝著地，
合掌恭敬作如是言：「東南西北四維上下無邊世界，
住菩薩乘諸有情類，未發無上菩提心者，
願速發心；已發無上菩提心者，願永不退；
若於無上正等菩提已不退者，願速圓滿一切智智。」 ^1055a5

爾時，佛告滿慈子言：「汝觀何義，願諸菩薩速當圓滿一切智智？」 ^1055a10

滿慈子言：「若無菩薩則無諸佛出現世間，若無諸佛出現世間則無菩薩及聲聞眾。
要有菩薩修菩薩行，乃有諸佛出現世間；
以有諸佛出現世間，便有菩薩及聲聞眾。
譬如大樹由有根莖便有枝葉，由有枝葉便有花果，由有花果復生大樹。
如是世間由有菩薩，便有諸佛出現世間；
由有諸佛出現世間，便有菩薩及聲聞眾；
由有菩薩修菩薩行，復有如來、應、正等覺出現世間作大饒益。」 ^1055a11

爾時，佛讚滿慈子言：「善哉！
善哉！如汝所說。」 ^1055a20

爾時，佛告阿難陀言：「汝應受持諸菩薩眾被精進甲所修精進波羅蜜多，
勿令忘失！」 ^1055a21

阿難陀曰：「唯然！世尊！
我已受持諸菩薩眾被精進甲所修精進波羅蜜多，必不忘失！」 ^1055a23

時，薄伽梵說是經已，具壽滿慈子、具壽舍利子、
具壽阿難陀，及餘聲聞、諸菩薩眾，并餘一切天、
龍、藥叉、阿素洛等，聞佛所說皆大歡喜、信受奉行。
大般若波羅蜜多經卷第五百九十
 ^1055a25
