
jing:: 佛說波斯匿王太后崩塵土坌身經
translator:: 西晉沙門法炬譯
聞如是：
一時，婆伽婆在舍衛城祇樹給孤獨園。
爾時，拘娑羅國波斯匿王太后崩，時年百歲老無壯勢，精進修善法。
時，波斯匿王供殯送母，日正中還，塵土坌身步往詣園至世尊所，
頭面禮足在一面坐。
時，世尊問王言：「今王何故塵土坌身步來至我所？」 ^545a24

時，波斯匿王便涕泣不能自勝，揮淚白世尊言：
「太后崩，世尊！太后無常，如來！
年在期頤無少壯力，積修善法甚戀痛念，
夙夜孝養未曾違志，命可贖者世殞身壽。
若象馬車乘贖命可得者，盡當持贖；以人民眾贖命可得者，
亦當持贖；莫使我母命過。
若以金銀贖命可得者，亦當持贖；若以珍寶贖命可得者，
亦當持贖；若以金銀珍寶贖命可得者，
亦當持金銀珍寶贖命；若以奴贖命可得者，
亦當持奴贖命；若以婢贖命可得者，亦當持婢贖命；
若以奴婢贖命可得者，亦當持奴婢贖命；
若以村落贖命可得者，亦當以村落贖命；
若以城廓贖命可得者，亦當以城廓贖命；
若以村落城廓贖命可得者，亦當以城廓村落贖命；
若以一方贖命可得者，亦當以一方贖命；
若以地人民贖命可得者，亦當以地人民贖命；
若以人民一方贖命可得者，亦當以人民一方贖命；莫使我母命過。」 ^545a29

爾時，世尊告波斯匿王言：「如是，大王！
如王所說，若以白象贖命可得者，便可以象贖母命，
若以馬車、人民、珍寶金銀、奴婢、村落、城廓、
一方人民贖母命可得者，便當以一方人民贖母命，莫使我母命過。
是故，大王！當思惟無常想，當廣布無常想，當廣布死想。」 ^545b18

爾時，世尊便說偈言：
　　「一切人歸死，無有不死者，
　　隨行種殃福，自獲善惡果。
　　地獄為惡行，善者必生天，
　　明慧能分別，唯福能遏惡。 ^545b23

「如是，大王！有四恐畏、大恐畏，無能避者，
亦不可以力刀杖避，呪術、藥草、象馬車乘、
人民、珍寶金銀、奴婢、村落城廓、一方人民，
珍寶金銀、奴婢、村落城廓、一方人民。
云何為四？老為大恐畏，肌肉消盡，不可以刀杖避，
乃至一方人民皆無能避；病為大恐畏，
無強健志，不可以刀杖避，乃至一方人民；
死為大恐畏，盡無有壽，不可以刀杖避，
乃至一方人民；恩愛別離為大恐畏，不可以刀杖避，乃至一方人民。
是謂，大王！有此四大恐畏，不可以刀杖避，
呪術、藥草、象馬車乘、人民，珍寶金銀、奴婢、
村落城廓、一方人民，珍寶金銀、奴婢、村落城廓、一方人民。
譬如，大王！有大雲起雷電霹靂，斯須還散亦不久停。
如是，大王！人命極短壽極百歲，其中出者亦少少耳。
譬如，大王！有四大山石無有空缺，四山皆等一時相磨，樹木藥草不可以刀杖避。
如是，大王！有四大恐畏至，不可得避。
云何為四？老為大患，肌肉消盡，不可以刀杖避，
藥草呪術而得避者；病為大患，無強健志；
死為大患，身永滅；恩愛別離為大患，不可以刀杖避，
呪術、藥草而得避者。
大王！廣修無常想，廣布無常想。
所以然者，已修無常想，當布無常想，盡斷一切欲愛，
盡斷一切色愛，盡斷一切無色愛，一切無明盡斷，此間所有愛亦斷。
譬如，大王！草#CB06224;積薪積以火往燒，
大叢林、若臺閣舍，此亦如是。
若修無常想，廣布無常想，盡斷欲愛，盡斷色愛，
盡斷無色愛，盡斷無明，盡斷此間所有愛。
是故，大王！當以正法治化，莫以非法治化。
如是，大王！當作是學。」 ^545b29

爾時，波斯匿王白世尊言：「此法名何等？
當云何奉持？」 ^545c29

世尊告曰：「名除憂患經，此法除去憂患。」 ^546a1

時，波斯匿王白世尊言：「如是，世尊！
除憂患經，如是，世尊！
除憂患經。所以然者，我聞此法已，世尊！
所有戀慕愁憂皆悉除盡，自覺身體柔軟歡喜。」
爾時，世尊與王波斯匿，具說微妙法勸令歡喜。
時，波斯匿王即從坐起，頭面禮足繞佛三匝而去。 ^546a2

爾時，拘娑羅國波斯匿王，聞佛所說，歡喜奉行。
佛說波斯匿王太后崩塵土坌身經
 ^546a7
