
other:: 
other:: 景德傳燈錄卷第二十九
other:: 
# 讚頌偈詩
讚頌偈詩誌公和尚大乘讚十首誌公和尚十二時頌十二首誌公和尚十四科頌歸宗至真禪師頌一首香嚴襲燈大師頌十九首筠州洞山和尚頌一首潭州龍牙和尚頌一十八首玄沙宗一大師頌三首招慶真覺大師頌二首漳州羅漢和尚明道頌一首南嶽般舟道場勁和尚覺地頌一首郢州臨溪和尚入道淺深頌五首大法眼禪師頌十四首唐白居易八漸偈八首同安察禪師玄談十首雲頂山僧德敷詩一十首僧潤詩三首
other:: 
## 梁寶誌和尚大乘讚
梁寶誌和尚大乘讚十首
大道常在目前。雖在目前難覩。
若欲悟道真體。莫除聲色言語。
言語即是大道。不假斷除煩惱。
煩惱本來空寂。妄情遞相纏繞。
一切如影如響。不知何惡何好。
有心取相為實。定知見性不了。
若欲作業求佛。業是生死大兆。
生死業常隨身。黑闇獄中未曉。
悟理本來無異。覺後誰晚誰早。
法界量同太虛。眾生智心自小。
但能不起吾我。涅槃法食常飽。 ^449b1

妄身臨鏡照影。影與妄身不殊。
但欲去影留身。不知身本同虛。
身本與影不異。不得一有一無。
若欲存一捨一。永與真理相疎。
更若愛聖憎凡。生死海裏沈浮。
煩惱因心有故。無心煩惱何居。
不勞分別取相。自然得道須臾。
夢時夢中造作。覺時覺境都無。
翻思覺時與夢。顛倒二見不殊。
改迷取覺求利。何異販賣商徒。
動靜兩亡常寂。自然契合真如。
若言眾生異佛。迢迢與佛常疎。
佛與眾生不二。自然究竟無餘。 ^449b9

法性本來常寂。蕩蕩無有邊畔。
安心取捨之間。被他二境迴換。
歛容入定坐禪。攝境安心覺觀。
機關木人修道。何時得達被岸。
諸法本空無著。境似浮雲會散。
忽悟本性元空。恰似熱病得汗。
無智人前莫說。打爾色身星散。 ^449b19

報爾眾生直道。非有即是非無。
非有非無不二。何須對有論虛。
有無妄心立號。一破一箇不居。
兩名由爾情作。無情即本真如。
若欲存情覓佛。將網山上羅魚。
徒費功夫無益。幾許枉用工夫。
不解即心即佛。真似騎驢覓驢。
一切不憎不愛。遮箇煩惱須除。
除之則須除身。除身無佛無因。
無佛無因可得。自然無法無人。 ^449b25

大道不由行得。說行權為凡愚。
得理返觀於行。始知枉用工夫。
未悟圓通大理。要須言行相扶。
不得執他知解。迴光返本全無。
有誰解會此說。教君向己推求。
自見昔時罪過。除却五欲瘡疣。
解脫逍遙自在。隨方賤賣風流。
誰是發心買者。亦得似我無憂。 ^449c4

內見外見總惡。佛道魔道俱錯。
被此二大波旬。便即厭苦求樂。
生死悟本體空。佛魔何處安著。
只由妄情分別。前身後身孤薄。
輪迴六道不停。結業不能除却。
所以流浪生死。皆由橫生經略。
身本虛無不實。返本是誰斟酌。
有無我自能為。不勞妄心卜度。
眾生身同太虛。煩惱何處安著。
但無一切希求。煩惱自然消落。 ^449c10

可笑眾生蠢蠢。各執一般異見。
但欲傍#CB00828;求餅。
不解返本觀麫。麫是正邪之本。
由人造作百變。所須任意縱橫。
不假偏耽愛戀。無著即是解脫。
有求又遭羅羂。慈心一切平等。
真即菩提自現。若懷彼我二心。
對面不見佛面。 ^449c18

世間幾許癡人。將道復欲求道。
廣尋諸義紛紜。自救己身不了。
專尋他文亂說。自稱至理妙好。
徒勞一生虛過。永劫沈淪生老。
濁愛纏心不捨。清淨智心自惱。
真如法界叢林。返生荊棘荒草。
但執黃葉為金。不悟棄金求寶。
所以失念狂走。強力裝持相好。
口內誦經誦論。心裏尋常枯槁。
一朝覺本心空。具足真如不少。 ^449c23

聲聞心心斷惑。能斷之心是賊。
賊賊遞相除遣。何時了本語默。
口內誦經千卷。體上問經不識。
不解佛法圓通。徒勞尋行數墨。
頭陀阿練苦行。希望後身功德。
希望即是隔聖。大道何由可得。
譬如夢裏度河。船師度過河北。
忽覺床上安眠。失却度船軌則。
船師及彼度人。兩箇本不相識。
眾生迷倒羈絆。往來三界疲極。
覺悟生死如夢。一切求心自息。 ^450a1

悟解即是菩提。了本無有階梯。
堪歎凡夫傴僂。八十不能跋蹄。
徒勞一生虛過。不覺日月遷移。
向上看他師口。恰似失嬭孩兒。
道俗崢嶸集聚。終日聽他死語。
不觀己身無常。心行貪如狼虎。
堪嗟二乘狹劣。要須摧伏六府。
不食酒肉五辛。邪眼看他飲咀。
更有邪行猖狂。修氣不食鹽醋。
若悟上乘至真。不假分別男女。
other:: 
## 寶誌和尚十二時頌
寶誌和尚十二時頌 ^450a9

平旦寅。狂機內有道人身。
窮苦已經無量劫。
不信常擎如意珍。
若捉物入迷津。但有纖豪即是塵。
不住舊時無相貌。
外求知識也非真。 ^450a18

日出卯。用處不須生善巧。
縱使神光照有無。
起意便遭魔事撓。
若施功終不了。日夜被他人我抝。
不用安排只麼從。
何曾心地生煩惱。 ^450a22

食時辰。無明本是釋迦身。
坐臥不知元是道。
只麼忙忙受苦辛。
認聲色覓疎親。只是他家染污人。
若擬將心求佛道。
問取虛空始出塵。 ^450a25

禺中巳。未了之人教不至。
假饒通達祖師言。
莫向心頭安了義。
只守玄沒文字。認著依前還不是。
暫時自肯不追尋。
曠劫不遭魔境使。 ^450a28

日南午。四大身中無價寶。
陽焰空華不肯拋。
作意修行轉辛苦。
不曾迷莫求悟。任爾朝陽幾迴暮。
有相身中無相身。
無明路上無生路。 ^450b3

日昳未。心地何曾安了義。
他家文字沒親疎。
莫起工夫求的意。
任縱橫絕忌諱。長在人間不居世。
運用不離聲色中。
歷劫何曾暫拋棄。 ^450b6

晡時申。學道先須不厭貧。
有相本來權積聚。
無形何用要安真。
作淨潔却勞神。莫認愚癡作近隣。
言下不求無處所。
暫時喚作出家人。 ^450b9

日入酉。虛幻聲音終不久。
禪悅珍羞尚不餮。
誰能更飲無明酒。
沒可拋無物守。蕩蕩逍遙不曾有。
縱爾多聞達古今。
也是癡狂外邊走。 ^450b12

黃昏戌。狂子興功投暗室。
假使心通無量時。
歷劫何曾異今日。
擬商量却啾唧。轉使心頭黑如漆。
晝夜舒光照有無。
癡人喚作波羅蜜。 ^450b16

人定亥。勇猛精進成懈怠。
不起纖豪修學心。
無相光中常自在。
超釋迦越祖代。心有微塵還窒閡。
廓然無事頓清閑。
他家自有通人愛。 ^450b20

夜半子。心住無生即生死。
生死何曾屬有無。
用時便用沒文字。
祖師言外邊事。識取起時還不是。
作意搜求實沒蹤。
生死魔來任相試。 ^450b24

鷄鳴丑。一顆圓珠明已久。
內外推尋覓總無。
境上施為渾大有。
不見頭又無手。世界壞時渠不朽。
未了之人聽一言。
只遮如今誰動口。
other:: 
## 誌公和尚十四科頌
誌公和尚十四科頌
other:: 
### 菩提煩惱不二
菩提煩惱不二 ^450b28

眾生不解修道。便欲斷除煩惱。
煩惱本來空寂。將道更欲覓道。
一念之心即是。何須別處尋討。
大道曉在目前。迷倒愚人不了。
佛性天真自然。亦無因緣修造。
不識三毒虛假。妄執浮沈生老。
昔時迷日〔一作未〕為晚。
今日始覺非早。
other:: 
### 持犯不二
持犯不二 ^450c5

丈夫運用無礙。不為戒律所制。
持犯本自無生。愚人被他禁繫。
智者造作皆空。聲聞觸途為滯。
大士肉眼圓通。二乘天眼有翳。
空中妄執有無。不達色心無礙。
菩薩與俗同居。清淨曾無染世。
愚人貪著涅槃。智者生死實際。
法性空無言說。緣起略無人子〔一本作為茲偈〕。
百歲無智小兒。小兒有智百歲。
other:: 
### 佛與眾生不二
佛與眾生不二 ^450c12

眾生與佛無殊。大智不異於愚。
何須向外求寶。身田自有明珠。
正道邪道不二。了知凡聖同途。
迷悟本無差別。涅槃生死一如。
究竟攀緣空寂。惟求意想清虛。
無有一法可得。翛然自入無餘。
other:: 
### 事理不二
事理不二 ^450c20

心王自在翛然。法性本無十纏。
一切無非佛事。何須攝念坐禪。
妄想本來空寂。不用斷除攀緣。
智者無心可得。自然無爭無喧。
不識無為大道。何時得證幽玄。
佛與眾生一種。眾生即是世尊。
凡夫妄生分別。無中執有迷奔。
了達貪瞋空寂。何處不是真門。
other:: 
### 靜亂不二
靜亂不二 ^450c26

聲聞厭諠求靜。猶如棄麫求餅。
餅即從來是麫。造作隨人百變。
煩惱即是菩提。無心即是無境。
生死不異涅槃。貪瞋如焰如影。
智者無心求佛。愚人執邪執正。
徒勞空過一生。不見如來妙頂。
了達婬慾性空。鑊湯鑪炭自冷。
other:: 
### 善惡不二
善惡不二 ^451a4

我自身心快樂。翛然無善無惡。
法身自在無方觸目無非正覺。
六塵本來空寂。凡夫妄生執著。
涅槃生死平等。四海阿誰厚薄。
無為大道自然。不用將心畫度。
菩薩散誕靈通。所作常含妙覺。
聲聞執法坐禪。如蠶吐絲自縛。
法性本來圓明。病愈何須執藥。
了知諸法平等。翛然清虛快樂。
other:: 
### 色空不二
色空不二 ^451a10

法性本無青黃。眾生謾造文章。
吾我說他止觀。自意擾擾顛狂。
不識圓通妙理。何時得會真常。
自疾不能治療。却教他人藥方。
外看將為是善。心內猶若豺狼。
愚人畏其地獄。智者不異天堂。
對境心常不起。舉足皆是道場。
佛與眾生不二。眾生自作分張。
若欲除却三毒。迢迢不離災殃。
智者知心是佛。愚人樂往西方。
other:: 
### 生死不二
生死不二 ^451a18

世間諸法如幻。生死猶若雷電。
法身自在圓通。出入山河無間。
顛倒妄想本空。般若無迷無亂。
三毒本自解脫。何須攝念禪觀。
只為愚人不了。從他戒律決斷。
不識寂滅真如。何時得登彼岸。
智者無惡可斷。運用隨心合散。
法性本來空寂。不為生死所絆。
若欲斷除煩惱。此是無明癡漢。
煩惱即是菩提。何用別求禪觀。
實際無佛無魔。心體無形無段。
other:: 
### 斷除不二
斷除不二 ^451a27

丈夫運用堂堂。逍遙自在無妨。
一切不能為害。堅固猶若金剛。
不著二邊中道。翛然非斷非常。
五欲貪瞋是佛。地獄不異天堂。
愚人妄生分別。流浪生死猖狂。
智者達色無礙。聲聞無不恛惶。
法性本無瑕翳。眾生妄執青黃。
如來引接迷愚。或說地獄天堂。
彌勒身中自有。何須別處思量。
棄却真如佛像。此人即是顛狂。
聲聞心中不了。唯只趁逐言章。
言章本非真道。轉加鬪爭剛彊。
心裏蚖蛇蝮蝎。螫著便即遭傷。
不解文中取義。何時得會真常。
死入無間地獄。神識枉受災殃。
other:: 
### 真俗不二
真俗不二 ^451b7

法師說法極好。心中不離煩惱。
口談文字化他。轉更增他生老。
真妄本來不二。凡夫棄妄覓道。
四眾雲集聽講。高座論義浩浩。
南座北座相爭。四眾為言為好。
雖然口談甘露。心裏尋常枯燥。
自己元無一錢。日夜數他珍寶。
恰似無智愚人。棄却真金擔草。
心中三毒不捨。未審何時得道。
other:: 
### 解縛不二
解縛不二 ^451b19

律師持律自縛。自縛亦能縛他。
外作威儀恬靜。心內恰似洪波。
不駕生死船筏。如何度得愛河。
不解真宗正理。邪見言辭繁多。
有二比丘犯律。便却往問優波。
優波依律說罪。轉增比丘網羅。
方丈室中居士。維摩便即來訶。
優波默然無對。淨名說法無過。
而彼戒性如空。不在內外娑婆。
勸除生滅不肯。忽悟還同釋迦。
other:: 
### 境照不二
境照不二 ^451b27

禪師體離無明。煩惱從何處生。
地獄天堂一相。涅槃生死空名。
亦無貪瞋可斷。亦無佛道可成。
眾生與佛平等。自然聖智惺惺。
不為六塵所梁。句句獨契無生。
正覺一念玄解。三世坦然皆平。
非法非律自制。翛然真入圓成。
絕此四句百非。如空無作無依。
other:: 
### 運用無礙
運用無礙 ^451c7

我今滔滔自在。不羨公王卿宰。
四時猶若金剛。苦樂心常不改。
法寶喻於須彌。智慧廣於江海。
不為八風所牽。亦無精進懈怠。
任性浮沈若顛。散誕縱橫自在。
遮莫刀劍臨頭。我自安然不采。
other:: 
### 迷悟不二
迷悟不二 ^451c14

迷時以空為色。悟即以色為空。
迷悟本無差別。色空究竟還同。
愚人喚南作北。智者達無西東。
欲覓如來妙理。常在一念之中。
陽焰本非其水。渴鹿狂趁怱怱。
自身虛假不實。將空更欲覓空。
世人迷倒至甚。如犬吠雷叿叿。
other:: 
## 歸宗至真禪師智常頌
歸宗至真禪師智常頌一首 ^451c20

歸宗事理絕。日輪正當午。
自在如師子。不與物依怙。
獨步四山頂。優游三大路。
欠呿飛禽墜。嚬呻眾邪怖。
機竪箭易及。影沒手難覆。
施張若工伎。裁剪如尺度。
巧鏤萬般名。歸宗還似土。
語默音聲絕。旨妙情難措。
棄箇眼還聾。取箇耳還瞽。
一鏃破三關。分明箭後路。
可憐大丈夫。先天為心祖。
other:: 
## 香嚴襲燈大師智閑頌
香嚴襲燈大師智閑頌一十九首
other:: 
### 授指
授指 ^451c26

古人骨多靈異。賢子孫密安置。
此一門成孝義。人未達莫差池。
須志固遣狐疑。得安靜不傾危。
向即遠求即離。取即急失即遲。
無計校忘覺知。濁流識今古偽。
一剎那通變異。嵯峨山石火氣。
內裏發焚巔#CB06247;。
無遮欄燒海底。法網疎靈焰細。
六月臥去衣被。蓋不得無假偽。
達道人唱祖意。我師宗古來諱。
唯此人善安置。足法財具慚愧。
不虛施用處諦。有人問少呵氣。
更審來說米貴。
other:: 
### 最後語
最後語 ^452a7

有一語全規矩。休思惟不自許。
路逢達道人。揚眉省來處。
蹋不著多疑慮。却思看帶伴侶。
一生參學事無成。
殷勤抱得旃檀樹。
other:: 
### 暢玄與崔大夫
暢玄與崔大夫 ^452a17

達人多隱顯。不定露形儀。
語下不遺迹。密密潛護持。
動容揚古路。明妙乃方知。
應物但施設。莫道不思議。
other:: 
### 達道場與城陰行者
達道場與城陰行者 ^452a21

理奧絕思量。根尋徑路長。
因茲知隔闊。無那被封疆。
人生須特達。起坐覺馨香。
清淨如來子。安然坐道場。
other:: 
### 與薛判官
與薛判官 ^452a25

一滴滴水一焰焰火。
飲水人醉向火人老。
不飲不向無復安臥。
抝折弓箭蹋倒射垛。
若人要知先去鉤錐。
人須問我我是阿誰。
快道快道。
other:: 
### 與臨濡縣行者
與臨濡縣行者 ^452a29

丈夫咄哉久被塵埋。
我因今日得入山來。
揚眉示我因茲眼開。
老僧手風書處龍鍾。
語下有意的出樊籠。
other:: 
### 顯旨
顯旨 ^452b5

思遠神儀奧。精虛履踐通。
見聞離影像。密際語前蹤。
得意塵中妙。投機露道容。
藏明照警覺。肯可達真宗。
other:: 
### 三句後意
三句後意 ^452b9

書出語多虛。虛中帶有無。
却向書前會。放却意中珠。
other:: 
### 答鄭郎中問
答鄭郎中問二首 ^452b13

語中埋迹聲前露容。
即時妙會古人同風。
響應機宜無自他宗。
訶起騃蟒奮迅成龍。 ^452b16

語裏埋筋骨。音聲染道容。
即時才妙會。拍手趁乖龍。
other:: 
### 譚道
譚道 ^452b18

的的無兼帶。獨運何依賴。
路逢達道人。莫將語默對。
other:: 
### 與學人玄機
與學人玄機 ^452b21

妙旨迅速言說來遲。
才隨語會迷却神機。
揚眉當問對面熙怡。
是何境界同道方知。
other:: 
### 明道
明道 ^452b24

思思似有蹤。明明不知處。
借問示宗賓。徐徐暗迴顧。
other:: 
### 玄旨
玄旨 ^452b27

去去無標的。來來只麼來。
有人相借問。不語笑咍咍。
other:: 
### 與鄧州行者
與鄧州行者 ^452c1

林下覺身愚。緣不帶心珠。
開口無言說。筆頭無可書。
人問香嚴旨。莫道在山居。
other:: 
### 三跳後
三跳後 ^452c4

三門前合掌。兩廊下行道。
中庭上作舞。後門外搖頭。
other:: 
### 上根
上根 ^452c7

咄哉莫錯頓爾無覺。
空處發言龍驚一著。
小語呼召妙絕名貌。
巍巍道流無可披剝。
other:: 
### 破法身見
破法身見 ^452c10

向上無父孃。向下無男女。
獨自一箇身。切須了却去。
聞我有此言。人人競來取。
對他一句子。不話無言語。
other:: 
### 獨脚
獨脚 ^452c13

子#CB04696;母啄子覺無#CB00592;。
母子俱亡應緣不錯。
同道唱和妙云獨脚。
other:: 
## 洞山和尚良价頌
洞山和尚良价頌一首
other:: 
### 無心合道
無心合道 ^452c17

道無心合人。人無心合道。
欲識箇中意。一老一不老。
other:: 
## 龍牙和尚居遁頌
龍牙和尚居遁頌一十八首 ^452c21

龍牙山裏龍。形非世間色。
世上畫龍人。巧巧描不得。
唯有識龍人。一見便心息。 ^452c24

唯念門前樹。能容鳥泊飛。
來者無心喚。騰身不慕歸。
若人心似樹。與道不相違。 ^452c26

一得無心便道情。
六門休歇不勞形。
有緣不是余朋友。
無用雙眉却弟兄。 ^452c28

悟了還同未悟人。
無心勝負自安神。
從前古德稱貧道。
向此門中有幾人。 ^453a1

學道先須有悟由。
還如曾鬪快龍舟。
雖然舊閣於空地。
一度贏來方始休。 ^453a3

心空不及道空安。
道與心空狀一般。
參玄不是道空士。
一乍相逢不易看。 ^453a5

自小從師學祖宗。
閑華猶似纏人蜂。
僧真不假居雲外。
得後知無色自空。 ^453a7

學道無端學畫龍。
元來未得筆頭蹤。
一朝體得真龍後。
方覺從前枉用功。 ^453a9

成佛人希念佛多。
念來歲久却成魔。
君今欲得自成佛。
無念之人不較多。 ^453a11

在夢那知夢是虛。
覺來方覺夢中無。
迷時恰是夢中事。
悟後還同睡起夫。 ^453a13

學道蒙師詣却閑。
無中有路隱人間。
饒君講得千經論。
一句臨機下口難。 ^453a15

菩薩聲聞未盡空。
人天來往訪真宗。
爭如佛是無疑士。
端坐無心只麼通。 ^453a17

此生不息息何時。
息在今生共要知。
心息只緣無妄想。
妄除心息是休時。 ^453a19

迷人未了勸盲聾。
土上加泥更一重。
悟人有意同迷意。
只在迷中迷不逢。 ^453a21

夫人學道莫貪求。
萬事無心道合頭。
無心始體無心道。
體得無心道亦休。 ^453a23

眉間毫相焰光身。
事見爭如理見親。
事有只因於理有。
理權方便化天人。
一朝大悟俱消却。
方得名為無事人。 ^453a25

人情濃厚道情微。
道用人情世豈知。
空有人情無道用。
人情能得幾多時。 ^453a28

尋牛須訪迹。學道訪無心。
迹在牛還在。無心道易尋。
other:: 
## 玄沙師備宗一大師頌
玄沙師備宗一大師頌三首 ^453b1

玄沙遊徑別。時人切須知。
三冬陽氣盛。六月降霜時。
有語非關舌。無言切要辭。
會我最後句出世少人知。 ^453b4

奇哉一靈叟。那頓許吺吺〔音兜〕。
風起引箜篌。迷子爭頭湊。
設使總不是。蝦蟇大張口。
開口不開口。終是犯靈叟。
欲識箇中意。南星真北斗。 ^453b7

萬里神光頂後相。
沒頂之時何處望。
事已成意亦休。此箇從來觸處周。
智者聊聞猛提取。
莫待須臾失却頭。
other:: 
## 招慶省僜真覺大師頌
招慶省僜真覺大師頌二首
other:: 
### 示執坐禪者
示執坐禪者 ^453b11

大道分明絕點塵。
何須長坐始相親。
遇緣儻解無非是。
處憒那能有故新。
散誕肯齊支遁侶。
逍遙曷與慧休隣。
或遊泉石或闤闠。
可謂煙霞物外人。
other:: 
### 示坐禪方便
示坐禪方便 ^453b16

四威儀內坐為先。
澄濾身心漸坦然。
瞥爾有緣隨濁界。
當須莫續是天年。
修持只話從功路。
至理寧論在那邊。
一切時中常管帶。
因緣相湊豁通玄。
other:: 
## 漳州羅漢桂琛和尚明道頌
漳州羅漢桂琛和尚明道頌一首 ^453b21

至道淵曠勿以言宣。
言宣非指孰云有是。
觸處皆渠豈喻真虛。
真虛設辨如鏡中現。
有無雖彰在處無傷。
無傷無在何拘何閡。
不假功成將何法爾。
法爾不爾俱為脣齒。
若以斯陳埋沒宗旨。
宗非意陳無以見聞。
見聞不脫如水中月。
於此不明翻為剩法。
一法有形翳汝眼睛。
眼睛不明世界崢嶸。
我宗奇特當陽顯赫。
佛及眾生皆承恩力。
不在低頭思量難得。
拶破面門覆蓋乾坤。
快須薦取脫却根塵。
其如不曉謾說而今。
other:: 
## 南嶽惟勁禪師覺地頌
南嶽惟勁禪師覺地頌一首〔七言〕 ^453b26

略明覺地名同異。
起復初終互換生。
性海首建增名號。
妙覺還依性覺明。
體覺俱含於明妙。
明覺妙覺並雙行。
妙覺覺妙元明體。
全成無漏一真精。
明覺覺明明所了。
或因了相失元明。
明妙二覺宗體覺。
體覺性覺二同明。
湛覺圓圓無增減。
此中無佛與眾生。
不覺始終非了了。
不聞迷悟豈惺惺。
是稱心地如來藏。
亦無覺照及無生。
非生非滅真如海。
湛然常住名無名。
太虛未覺生霞點。
豈聞微塵有漏聲。
空漚匪離於覺誨。
動寂元是一真明。
覺明體爾含靈焰。
覺明逐焰致虧盈。
差之不返名無覺。
會之復本始覺生。
本覺由因始覺生。
正覺還依合覺明。
由他二種成差互。
遂令渾作賴耶名。
具含染淨雙岐路。
覺明含處異途萌。
性起無生不動智。
不離覺體本圓成。
性起轉覺翻生所。
遂令有漏墮迷盲。
無明因愛相滋潤。
名色根本漸次生。
七識轉處蒙圓鏡。
五六生時蔽覺明。
觸受有取相依起。
生老病死繼續行。
業識茫茫沒苦海。
徇流浩浩逐飄零。
大聖慈悲興救濟。
一聲用處出三聲。
智身由從法身起。
行身還約智身生。
智行二身融無二。
還歸一體本來平。
萬有齊含真海印。
一心普現總圓明。
湛光焰焰何依止。
空性蕩蕩無所停。
處處示生無生相。
處處示滅無滅形。
珠鏡頓印無來往。
浮雲聚散勿常程。
出沒任真同水月。
應緣如響化群情。
眾生性地元無染。
只緣浮妄翳真精。
不了五陰如空聚。
豈知四大若乾城。
我慢癡山高屹屹。
無明欲海杳溟溟。
每逐旃陀憍誑友。
常隨猛獸作悲鳴。
自性轉識翻為幻。
自心幻境自心驚。
了此幻性同陽焰。
空華識浪復圓成。
太虛忽覺浮雲散。
始覺虛空本自清。
今古湛然常皎瑩。
不得古今凡聖名。
other:: 
## 郢州臨谿敬脫和尚入道淺深頌
郢州臨谿敬脫和尚入道淺深頌五首 ^453c8

露柱聲聲喚。猢猻繩子絆。
中下莫知由。上士方堪看。 ^454a13

露柱不聲喚。猢猻繩子斷。
上士笑呵呵。中流若為見。 ^454a15

猢猻與露柱。未免東西步。
任唱太平歌。徒話超佛祖。 ^454a17

我見匠者誇。語默玄妙句。
不善本根源。巧布祇園事。 ^454a19

少室與摩竭。第代稱揚許。
我今問汝徒。誰作將來主。
other:: 
## 大法眼禪師文益頌
大法眼禪師文益頌十四首
other:: 
### 三界唯心
三界唯心 ^454a21

三界唯心萬法唯識。
唯識唯心眼聲耳色。
色不到耳聲何觸眼。
眼色耳聲萬法成辦。
萬法匪緣豈觀如幻。
大地山河誰堅誰變。
other:: 
### 華嚴六相義
華嚴六相義 ^454a25

華嚴六相義。同中還有異。
異若異於同。全非諸佛意。
諸佛意總別。何曾有同異。
男子身中入定時。
女子身中不留意。
不留意絕名字。萬象明明無理事。
other:: 
### 瞻須菩提
瞻須菩提 ^454a29

須菩提貌古奇。說空法法不離。
信不及又懷疑。信得及復何之。
倚笻杖視東西。
other:: 
### 街鼓鳴
街鼓鳴 ^454b5

鼓鼕鼕運大功。滿朝人道路通。
道路通何所至。達者莫言登寶地。
other:: 
### 示捨棄慕道
示捨棄慕道 ^454b8

東堂不折桂。南華不學仙。
却來乾竺寺。披衣效坐禪。
禪若效坐得。非想亦何偏〔經劫守閑。
不出生死〕為報參禪者。
須悟道中玄。如何道中玄。
真規自宛然。
other:: 
### 金剛經為人輕賤章
金剛經為人輕賤章〔詮云持經者證佛地也〕 ^454b11

寶劍不失虛舟不刻。
不失不刻彼子為得。
倚待不堪孤然仍則。
鳥迹虛空有無彌忒〔思之〕。
other:: 
### 僧問隨色摩尼珠
僧問隨色摩尼珠 ^454b16

摩尼不隨色。色裏勿摩尼。
摩尼與眾色。不合不分離。
other:: 
### 牛頭庵
牛頭庵 ^454b19

國城南祖師庵。庵舊址依雲嵐。
獸馴淑人相參。忽有心終不堪。
other:: 
### 乾闥婆城
乾闥婆城 ^454b22

乾闥婆城法法皆爾。
法爾不爾名相真軌。
日煖月涼海深山起。
乾闥婆城是非亡矣。
other:: 
### 因僧看經
因僧看經 ^454b25

今人看古教。不免心中鬧。
欲免心中鬧。但知看古教。
other:: 
### 問僧云會麼對不會
問僧云。會麼。對不會 ^454b28

會與不會。與汝面對。
若也面對。真箇不會。
other:: 
### 庭柏盆蓮
庭柏盆蓮 ^454c2

一朵菡萏蓮。兩株青瘦柏。
長向僧家庭。何勞問高格。
other:: 
### 正月偶示
正月偶示 ^454c4

正月春順時節。情有無皆含悅。
君要知得誰力。更問誰教誰決。
other:: 
### 寄鍾陵光僧正
寄鍾陵光僧正 ^454c7

西山巍巍兮聳碧。
漳水澄澄兮練色。
對現分明有何極。
other:: 
## 白居易八漸偈
白居易八漸偈〔并序〕
xu:: 
### 序
 ^454c10

唐貞元十九年秋八月。
有大師曰凝公。遷化于東都聖善寺鉢塔院。
越明年春二月有東來客白居易。
作八漸偈。偈六句。
句四言贊之。初居易嘗求心要於師。
師賜我言焉。曰觀。
曰覺。曰定。曰慧。曰明。
曰通。曰濟。曰捨。繇是入於耳貫於心。
嗚呼今師之報身則化。
師之八言不化。至哉八言實無生忍觀之漸門也。
故自觀至捨。次而贊之。
廣一言為一偈。謂之八漸偈。
蓋欲以發揮師之心教。
且明居易不敢失墜也。
既而升于堂禮于床。
跪而唱泣而去。偈曰。
other:: 
### 觀
觀 ^454c13

以心中眼觀心外相。
從何而有從何而喪。
觀之又觀則辨真妄。
other:: 
### 覺
覺 ^454c25

惟真常在為妄所蒙。
真妄苟辨覺生其中。
不離妄有而得真空。
other:: 
### 定
定 ^454c28

真若不滅。妄即不起。
六根之源。湛如止水。
是為禪定。乃脫生死。
other:: 
### 慧
慧 ^455a2

專之以定。定猶有繫。
濟之以慧。慧則無滯。
如珠在盤。盤定珠慧。
other:: 
### 明
明 ^455a5

定慧相合。合而後明。
照彼萬物。物無遁形。
如大圓鏡。有應無情。
other:: 
### 通
通 ^455a8

慧至乃明。明則不昧。
明至乃通。通則無礙。
無礙者何。變化自在。
other:: 
### 濟
濟 ^455a11

通力不常。應念而變。
變相非有。隨求而見。
是大慈悲。以一濟萬。
other:: 
### 捨
捨 ^455a14

眾苦既濟。大悲亦捨。
苦既非真。悲亦是假。
是故眾生。實無度者。
other:: 
## 同安察禪師十玄談
同安察禪師十玄談〔并序〕
xu:: 
### 序
 ^455a17

夫玄談妙句。逈出三乘。
既不混緣。亦非獨立。
當臺應用。如朗月以晶空。
轉影泯機。似明珠而隱海。
且學徒有等。妙理無窮。
達事者稀。迷源者眾。
森羅萬象物物上明。
或即理事雙袪。名言俱喪。
是以慇懃指月。莫錯端倪。
不迷透水之針。可付開拳之寶。
略序微言。以彰事理〔卿公事苑云。
叢林所行十玄談皆無序引。
愚曩游廬阜。得其序於同安影堂。
今錄之云耳〕。
other:: 
### 心印
心印 ^455a20

問君心印作何顏。
心印何人敢授傳。
歷劫坦然無異色。
呼為心印早虛言。
須知本自虛空性。
將喻紅爐火裏蓮。
莫謂無心云是道。
無心猶隔一重關。
other:: 
### 祖意
祖意 ^455a28

祖意如空不是空。
靈機爭墮有無功。
三賢固未明斯旨。
十聖那能達此宗。
透網金鱗猶滯水。
回途石馬出沙籠。
慇懃為說西來意。
莫問西來及與東。
other:: 
### 玄機
玄機 ^455b4

迢迢空劫勿能收。
豈為塵機作繫留。
妙體本來無處所。
通身何更有蹤由。
靈然一句超群象。
逈出三乘不假修。
撒手那邊千聖外。
迴程堪作火中牛。
other:: 
### 塵異
塵異 ^455b9

濁者自濁清者清。
菩提煩惱等空平。
誰言卞璧無人鑒。
我道驪珠到處晶。
萬法泯時全體現。
三乘分別強安名。
丈夫皆有衝天志。
莫向如來行處行。
other:: 
### 演教
演教 ^455b14

三乘次第演金言。
三世如來亦共宣。
初說有空人盡執。
後非空有眾皆緣。
龍宮滿藏醫方義。
鶴樹終談理未玄。
真淨界中纔一念。
閻浮早已八千年。
other:: 
### 達本
達本 ^455b19

勿於中路事空王。
策杖還須達本鄉。
雲水隔時君莫住。
雪山深處我非忘。
尋思去日顏如玉。
嗟歎迴來鬢似霜。
撒手到家人不識。
更無一物獻尊堂。
other:: 
### 還源
還源 ^455b24

返本還源事已差。
本來無住不名家。
萬年松逕雪深覆。
一帶峯巒雲更遮。
賓主穆時全是妄。
君臣合處正中邪。
還鄉曲調如何唱。
明月堂前枯樹華。
other:: 
### 迴機
迴機 ^455b29

涅槃城裏尚猶危。
陌路相逢沒定期。
權挂垢衣云是佛。
却裝珍御復名誰。
木人夜半穿靴去。
石女天明戴帽歸。
萬古碧潭空界月。
再三撈漉始應知。
other:: 
### 轉位
轉位 ^455c5

披毛戴角入#CB04635;來。
優鉢羅華火裏開。
煩惱海中為雨露。
無明山上作雲雷。
鑊湯爐炭吹教滅。
劍樹刀山喝使摧。
金鎖玄關留不住。
行於異類且輪迴。
other:: 
### 一色
一色 ^455c10

枯木巖前差路多。
行人到此盡蹉跎。
鷺鸞立雪非同色。
明月蘆華不似他。
了了了時無可了。
玄玄玄處亦須訶。
殷勤為唱玄中曲。
空裏蟾光撮得麼。
other:: 
## 雲頂山僧德敷詩十首
雲頂山僧德敷詩十首
other:: 
### 語默難測
語默難測 ^455c15

閑坐冥然聖莫知。
縱言無物比方伊。
石人把板雲中拍。
木女含笙水底吹。
若道不聞渠未曉。
欲尋其響爾還疑。
教君唱和仍須和。
休問宮商竹與絲。
other:: 
### 祖教逈異
祖教逈異 ^455c21

祖意逈然傳一句。
教中廣布引三乘。
淨名倒嶽雷聲吼。
鶖子孤潭月影澄。
#CB04635;市賣魚忘進趣。
巖林飼虎望超升。
雖知同體權方便。
也似炎天日裏燈。
other:: 
### 學雖得妙
學雖得妙 ^455c26

棲心學道數如塵。
認得曹谿有幾人。
若使聖凡無罣礙。
便應甎瓦是修真。
瞥然一念邪思起。
已屬多生放逸因。
不遇祖師親指的。
臨機開口卒難陳。
other:: 
### 問來祇對不得
問來祇對不得 ^456a2

莫誇祇對句分明。
執句尋言誤殺卿。
只合文殊便是道。
虧他居士杳無聲。
見人須棄敲門物。
知路仍忘堠子名。
儻若不疑言會盡。
何妨默默默浮生。
other:: 
### 無指的
無指的 ^456a7

不居南北與東西。
上下虛空豈可齊。
現小毛頭猶道廣。
變長天外尚嫌低。
頓乾四海紅塵起。
能竭三塗黑業迷。
如此萬般皆屬壞。
更須前進問曹谿。
other:: 
### 自樂僻執
自樂僻執 ^456a12

雖然僻執不風流。
懶出松門數十秋。
合掌有時慵問佛。
折腰誰肯見王侯。
電光夢世非堅久。
欲火蒼生早晚休。
自蘊本來靈覺性。
不能暫使挂心頭。
other:: 
### 問答須知起倒
問答須知起倒 ^456a17

問答須教知起倒。
龍頭蛇尾自欺謾。
如王秉劍猶王意。
似鏡當臺待鏡觀。
眨眼參差千里莽。
低頭思慮萬重灘。
各於此道爭深見。
何啻前程作野干。
other:: 
### 言行相扶
言行相扶 ^456a22

言語行時不易行。
如烏如兔兩光明。
寧關晝夜精勤得。
非是貪瞋懈怠生。
菩薩尚猶難說到。
聲聞焉敢擬論評。
然無地位長閑坐。
誰料龍神來捧迎。
other:: 
### 一句子
一句子 ^456a27

一句子玄不可盡。
颯然會了奈渠何。
非干世事成無事。
祖教心魔是佛魔。
貧子喻中明此道。
獻珠偈裏顯張羅。
空門有路平兼廣。
痛切相招誰肯過。
other:: 
### 古今大意
古今大意 ^456b3

古今以拂示東南。
大意幽微肯易參。
動指掩頭元是一。
斜眸拊掌固非三。
道吾無笏同人會。
石鞏彎弓作者諳。
此理若無師印授。
欲將何見語玄談。
other:: 
## 僧潤詩三首
僧潤詩三首
other:: 
### 因覽寶林傳
因覽寶林傳 ^456b8

祖月禪風集寶林。
二千餘載道堪尋。
雖分西國與東國。
不隔人心到佛心。
迦葉最初傳去盛。
慧能末後得來深。
覽斯頓悟超凡眾。
嗟彼常迷古與今。
other:: 
### 贈道者
贈道者 ^456b14

一語真空出世間。
可憐迷者蟾循環。
此生勝坐三禪樂。
好句長吟萬事閑。
秋月圓來看盡夜。
野雲散去落何山。
到頭自了方為了。
休執他經扣祖關。
other:: 
### 贈禪客
贈禪客 ^456b19

了妄歸真萬慮空。
河沙凡聖體通同。
迷來盡似蛾投焰。
悟去皆如鶴出籠。
片月影分千#CB00589;水。
孤松聲任四時風。
直須密契心心地。
休苦勞生睡夢中。
景德傳燈錄卷第二十九
 ^456b24
