
hui:: 
fen:: 
##  3
大般若波羅蜜多經卷第五百八十一
三藏法師玄奘奉　詔譯
第十一布施波羅蜜多分之三
爾時，滿慈子白佛言：「世尊！
若一切法皆非實有，諸菩薩眾行布施時為何所捨？」 ^1003a7

佛言：「菩薩行布施時都無所捨。」 ^1003a8

時，滿慈子復白佛言：「若諸菩薩行布施時都無所捨，是諸菩薩當證無上正等覺時為何所得？」 ^1003a9

佛言：「菩薩如布施時，於一切法都無所捨，
當證無上正等覺時，於一切法亦無所得。
如菩薩眾行布施時，於一切法都無所損，
如是菩薩當證無上正等覺時，於一切法亦無所益，
損、益二門相待立故。 ^1003a11

「又，滿慈子！如諸菩薩行布施時，知一切法皆如幻化無實可捨，
如是菩薩當證無上正等覺時，知一切法亦如幻化無實可得。
若諸菩薩行布施時，於一切法實有所捨，
是諸菩薩當證無上正等覺時，亦應於法實有所得。
然諸菩薩行布施時，於一切法實無所捨，
是故菩薩當證無上正等覺時，於一切法實無所得。 ^1003a16

「又，滿慈子！如二幻師戲為交易，一幻價直，
一化美團，此中二事俱非實有。
如是菩薩行布施時，捨如幻化非實有物，
當證無上正等覺時，得如幻化非實有法。
是諸菩薩如布施時實無所損，當證無上正等覺時亦無實益。
是諸菩薩行布施時，雖似有損而實無損，
當證無上正等覺時，雖似有益而實無益。
如彼幻師捨幻價直，雖似有損而實無損，
如是菩薩行布施時捨非實物，雖似有損而實無損。
如彼幻師得化美團，雖似有益而實無益，
如是菩薩當證無上正等覺時，雖似有益而實無益。
如是法喻因果相稱，諸有智者應正了知。 ^1003a24

「又，滿慈子！如巧幻師或彼弟子，在四衢道化作女人，
忽現懷孕尋見生子，其子俄爾便復命終。
於意云何？彼女於子生時有喜、死有憂耶？」 ^1003b7

滿慈子言：「彼女及子俱是幻有，實無死生，誰復於誰可生憂喜？」 ^1003b10

佛言：「如是！如汝所說。
諸菩薩眾亦復如是，行布施時無捨無損，當證無上正等覺時無得無益。
是故菩薩行布施時，雖有所捨而不生憂，
當證無上正等覺時，雖有所得而亦無喜，
知所捨、得如幻化故。 ^1003b11

「又，滿慈子！於意云何？
汝謂如來於諸善法有大欲不？」 ^1003b17

滿慈子言：「不也！世尊！
不也！善逝！何以故？
如來所證諸法皆空，如來能證諸法亦空，
空中都無欲、所欲故。」 ^1003b18

佛言：「如是！如汝所說。
如來觀見一切法空故，善法中亦無大欲，如我今者於一切法都無欲心。
昔菩薩時雖行布施，而於諸法都無所捨，了達諸法畢竟空故。
諸佛世尊於一切法無愛無恚。
所以者何？通達諸法皆非實有，本性空寂、愛恚斷故。」 ^1003b20

時，滿慈子便白佛言：「甚奇！
世尊！希有！善逝！諸菩薩摩訶薩如如於法能有所捨，
如是如是了達皆空，虛妄不實，性不堅固，
無自在用，無所執著。 ^1003b26

「如我解佛所說義者，諸菩薩摩訶薩雖以殑伽沙數世界盛滿珍寶施諸有情，
而於其中不作是念：『我能捨施爾所珍寶。』
雖於其中無所執著，而令布施波羅蜜多疾得圓滿。
如是菩薩能以布施所集善根，與有情共迴向無上正等菩提，
作是事已起如是念：『菩薩法應一切皆捨，
我今雖捨所應捨物，而所捨物皆如幻化。』
若菩薩摩訶薩能如是知，是菩薩摩訶薩入菩薩數，
雖捨一切而無所捨，雖得一切而無所得。
若諸菩薩不能如是如實了知，非真菩薩，
於諸財法不能捨施，於大菩提不能證得。」 ^1003b29

爾時，舍利子問滿慈子言：「諸菩薩摩訶薩以何等心應行布施？」 ^1003c12

滿慈子言：「唯！舍利子！
先為我等解說是義，我於此義亦當少說。」 ^1003c13

時，舍利子便謂具壽滿慈子言：「若菩薩摩訶薩欲證無上正等菩提，
是菩薩摩訶薩先應思惟一切法性畢竟空寂，
次應思惟一切智智具勝功德，後應愍念一切有情貧乏珍財、
受諸苦惱，作是念已，便捨一切。
若有執受、若無執受、若內、若外所有珍財，
施諸有情心無所著，亦以正法施諸有情，
亦以無邊上妙供具恭敬供養佛、法、僧寶。
如是菩薩摩訶薩眾行布施時，緣一切智心無所著應行布施。
如是布施隨順菩提，疾能證得一切智智，與諸有情作大饒益。」 ^1003c14

爾時，世尊告舍利子：「如是！
如是！如汝所說。諸菩薩摩訶薩欲證無上正等菩提應觀法空，
緣一切智具勝功德，愍念有情而行布施心無所著。
若能如是修行布施，疾證無上正等菩提，與諸有情作大饒益。
又，舍利子！汝今欲見十方世界菩薩施不？」 ^1003c25

舍利子言：「唯然，欲見！」 ^1004a1

時，舍利子及諸大眾承佛神力，便見東方過百世界，
大蘊如來、應、正等覺，聲聞菩薩大眾圍遶，宣說布施波羅蜜多具勝功德能獲大果。
彼有菩薩名曰無礙，雖處居家而無所著，
捨諸所有布施一切，積珍寶聚其量如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1004a2

時，舍利子及諸大眾，一切復見無礙菩薩七寶莊飾百千金車，
是一一車載一女寶，形貌端正種種莊嚴，
一一女寶百女侍從，各乘一車眾寶嚴飾，
一一車上置百千金，及諸資緣無不具足，
置於市肆高聲唱言：「誰有須者隨意將去。」
如是行施無所染著，晝夜精勤常無厭倦。 ^1004a13

爾時，佛告舍利子言：「汝見東方無礙菩薩，心無染著而行施不？」 ^1004a19

時，舍利子便白佛言：「見已！
世尊！見已！善逝！」 ^1004a20

佛言：「菩薩求大菩提，皆應如是修行布施。
又，舍利子！於意云何？
無礙菩薩施廣大不？」 ^1004a21

舍利子曰：「廣大！世尊！
廣大！善逝！無礙菩薩布施善根量無邊際。」 ^1004a23

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方無礙菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1004a24

時，舍利子及諸大眾承佛神力，復見東方百千世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1004a28

爾時，佛告舍利子言：「汝見東方百千世界，
一一世界無量菩薩，心無染著而行施不？」 ^1004b7

時，舍利子便白佛言：「見已！
世尊！見已！善逝！」 ^1004b9

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1004b10

舍利子曰：「廣大！世尊！
廣大！善逝！彼諸菩薩布施善根量無邊際。」 ^1004b12

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方百千世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1004b13

時，舍利子及諸大眾承佛神力，復見東方殑伽沙等諸佛世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1004b19

爾時，佛告舍利子言：「汝見東方殑伽沙等諸佛世界，
一一世界無量菩薩，心無染著而行施不？」 ^1004b27

時，舍利子便白佛言：「見已！
世尊！見已！善逝！」 ^1004b29

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1004c1

舍利子曰：「廣大！世尊！
廣大！善逝！彼諸菩薩布施善根量無邊際。」 ^1004c3

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方殑伽沙等諸佛世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1004c4

時，舍利子及諸大眾承佛神力，復見東方如十殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1004c10

爾時，佛告舍利子言：「汝見東方如十殑伽沙數世界，
一一世界無量菩薩，心無染著而行施不？」 ^1004c18

時，舍利子便白佛言：「見已！
世尊！見已！善逝！」 ^1004c20

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1004c21

舍利子曰：「廣大！世尊！
廣大！善逝！彼諸菩薩布施善根量無邊際。」 ^1004c23

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方如十殑伽沙數世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1004c24

時，舍利子及諸大眾承佛神力，復見東方如百殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1005a1

爾時，佛告舍利子言：「汝見東方如百殑伽沙數世界，
一一世界無量菩薩，心無染著而行施不？」 ^1005a9

時，舍利子便白佛言：「見已！
世尊！見已！善逝！」 ^1005a11

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1005a12

舍利子曰：「廣大！世尊！
廣大！善逝！彼諸菩薩布施善根量無邊際。」 ^1005a14

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方如百殑伽沙數世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1005a15

時，舍利子及諸大眾承佛神力，復見東方如千殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1005a21

爾時，佛告舍利子言：「汝見東方如千殑伽沙數世界，
一一世界無量菩薩，心無染著而行施不？」 ^1005a29

時，舍利子便白佛言：「見已！
世尊！見已！善逝！」 ^1005b2

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1005b3

舍利子曰：「廣大！世尊！
廣大！善逝！彼諸菩薩布施善根量無邊際。」 ^1005b5

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方如千殑伽沙數世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1005b6

時，舍利子及諸大眾承佛神力，復見東方百千殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1005b12

爾時，佛告舍利子言：「汝見東方百千殑伽沙數世界，
一一世界無量菩薩，心無染著而行施不？」 ^1005b20

時，舍利子便白佛言：「見已！
世尊！見已！善逝！」 ^1005b22

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1005b23

舍利子曰：「廣大！世尊！
廣大！善逝！彼諸菩薩布施善根量無邊際。」 ^1005b25

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方百千殑伽沙數世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1005b26

時，舍利子及諸大眾承佛神力，復見東方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1005c3

爾時，佛告舍利子言：「汝見東方無數殑伽沙數世界，
一一世界無量菩薩，心無染著而行施不？」 ^1005c11

時，舍利子便白佛言：「見已！
世尊！見已！善逝！」 ^1005c13

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1005c14

舍利子曰：「廣大！世尊！
廣大！善逝！彼諸菩薩布施善根量無邊際。」 ^1005c16

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東方無數殑伽沙數世界，
一一世界無量菩薩所獲施福，百倍為勝，
千倍為勝，乃至鄔波尼殺曇倍亦復為勝。」 ^1005c17

時，舍利子及諸大眾承佛神力，復見南方百千世界，
如是乃至復見南方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1005c23

爾時，佛告舍利子言：「汝見南方百千世界，
如是乃至無數殑伽沙數世界，一一世界無量菩薩，心無染著而行施不？」 ^1006a3

時，舍利子便白佛言：「見已！
世尊！見已！善逝！」 ^1006a5

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1006a6

舍利子曰：「廣大！世尊！
廣大！善逝！彼諸菩薩布施善根量無邊際。」 ^1006a8

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼南方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1006a9

時，舍利子及諸大眾承佛神力，復見西方百千世界，
如是乃至復見西方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1006a15

爾時佛告舍利子言：「汝見西方百千世界，
如是乃至無數殑伽沙數世界，一一世界無量菩薩，心無染著而行施不？」 ^1006a24

時，舍利子便白佛言：「見已！
世尊！見已！善逝！」 ^1006a26

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1006a27

舍利子曰：「廣大！世尊！
廣大！善逝！彼諸菩薩布施善根量無邊際。」 ^1006a29

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼西方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1006b1

時，舍利子及諸大眾承佛神力，復見北方百千世界，
如是乃至復見北方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1006b7

爾時，佛告舍利子言：「汝見北方百千世界，
如是乃至無數殑伽沙數世界，一一世界無量菩薩，心無染著而行施不？」 ^1006b16

時，舍利子便白佛言：「見已！
世尊！見已！善逝！」 ^1006b18

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1006b19

舍利子曰：「廣大！世尊！
廣大！善逝！彼諸菩薩布施善根量無邊際。」 ^1006b21

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼北方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1006b22

時，舍利子及諸大眾承佛神力，復見東南方百千世界，
如是乃至復見東南方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1006b28

爾時，佛告舍利子言：「汝見東南方百千世界，
如是乃至無數殑伽沙數世界，一一世界無量菩薩，心無染著而行施不？」 ^1006c8

時，舍利子便白佛言：「見已！
世尊！見已！善逝！」 ^1006c10

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1006c11

舍利子曰：「廣大！世尊！
廣大！善逝！彼諸菩薩布施善根量無邊際。」 ^1006c13

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東南方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1006c15

時，舍利子及諸大眾承佛神力，復見西南方百千世界，
如是乃至復見西南方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1006c21

爾時，佛告舍利子言：「汝見西南方百千世界，
如是乃至無數殑伽沙數世界，一一世界無量菩薩，心無染著而行施不？」 ^1007a1

時，舍利子便白佛言：「見已！
世尊！見已！善逝！」
佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1007a4

舍利子曰：「廣大！世尊！
廣大！善逝！彼諸菩薩布施善根量無邊際。」 ^1007a6

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼西南方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1007a8

時，舍利子及諸大眾承佛神力，復見西北方百千世界，
如是乃至復見西北方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1007a14

爾時，佛告舍利子言：「汝見西北方百千世界，
如是乃至無數殑伽沙數世界，一一世界無量菩薩，心無染著而行施不？」 ^1007a23

時，舍利子便白佛言：「見已！
世尊！見已！善逝！」 ^1007a25

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1007a26

舍利子曰：「廣大！世尊！
廣大！善逝！彼諸菩薩布施善根量無邊際。」 ^1007a28

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼西北方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1007b1

時，舍利子及諸大眾承佛神力，復見東北方百千世界，
如是乃至復見東北方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1007b7

爾時，佛告舍利子言：「汝見東北方百千世界，
如是乃至無數殑伽沙數世界，一一世界無量菩薩，心無染著而行施不？」 ^1007b16

時，舍利子便白佛言：「見已！
世尊！見已！善逝！」 ^1007b18

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1007b19

舍利子曰：「廣大！世尊！
廣大！善逝！彼諸菩薩布施善根量無邊際。」 ^1007b21

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼東北方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1007b23

時，舍利子及諸大眾承佛神力，復見下方百千世界，
如是乃至復見下方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1007b29

爾時，佛告舍利子言：「汝見下方百千世界，
如是乃至無數殑伽沙數世界，一一世界無量菩薩，心無染著而行施不？」 ^1007c9

時，舍利子便白佛言：「見已！
世尊！見已！善逝！」 ^1007c11

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1007c12

舍利子曰：「廣大！世尊！
廣大！善逝！彼諸菩薩布施善根量無邊際。」 ^1007c14

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼下方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1007c16

時，舍利子及諸大眾承佛神力，復見上方百千世界，
如是乃至復見上方無數殑伽沙數世界，
一一世界無量菩薩，各捨所有布施一切，
積珍寶聚其量如山，隨諸有情所須皆施，
勸有情類自受用已復轉施他，心無所礙，
如是行施無所染著，晝夜精勤常無厭倦。
如是積集衣服、臥具、飲食等物量各如山，
隨諸有情所須皆施，勸有情類自受用已復轉施他，
心無所礙，如是行施無所染著，晝夜精勤常無厭倦。 ^1007c22

爾時，佛告舍利子言：「汝見上方百千世界，
如是乃至無數殑伽沙數世界，一一世界無量菩薩，心無染著而行施不？」 ^1008a2

時，舍利子便白佛言：「見已！
世尊！見已！善逝！」 ^1008a4

佛言：「菩薩求大菩提，皆應如是修行布施。
又，舍利子！於意云何？
彼諸菩薩施廣大不？」 ^1008a5

舍利子曰：「廣大！世尊！
廣大！善逝！彼諸菩薩布施善根量無邊際。」 ^1008a7

佛言：「如是！如汝所說。
若有菩薩能觀法空，緣一切智具勝功德，
愍念有情隨有所施，於彼上方百千世界，
如是乃至無數殑伽沙數世界，一一世界無量菩薩所獲施福，
百倍為勝，千倍為勝，乃至鄔波尼殺曇倍亦復為勝。」 ^1008a9

「復次，舍利子！菩薩摩訶薩欲疾證得一切智智，
窮未來際利樂有情，應觀法空，緣一切智具勝功德，
愍念有情受貧匱苦，應行布施波羅蜜多，
持此善根普施一切，令脫惡趣生死眾苦，
作是願言：『十方世界諸有情類，由我善根功德威力，
未發無上菩提心者，令速發心；已發無上菩提心者，
令永不退；若於無上正等菩提已不退者，令速圓滿一切智智。』」
大般若波羅蜜多經卷第五百八十一
 ^1008a15
