
jing:: 摩訶摩耶經卷下〔一名佛昇忉利天為母說法〕
translator:: 簫齊沙門釋曇景譯
爾時，世尊為波斯匿王及諸大眾說妙法已，
與比丘眾前後圍遶從舍衛國漸次遊行村邑、聚落——所應度者皆悉周遍——乃至到於尼連禪河。 ^1010a27

于時世尊既至河已，著於浴衣入河洗浴。
時無量百千天、龍、夜叉、乾闥婆、阿修羅、
迦樓羅、緊那羅、摩睺羅伽、人非人等，既見如來在河澡浴，
各持種種塗香、末香而來供養。
時尼連禪河側水陸虛空，一切眾生見如來身猶如明鏡，
覩妙形像皆生歡喜、悉起慈心，三毒消伏不相吞食，咸發阿耨多羅三藐三菩提心。 ^1010b1

爾時，阿難即白佛言：「今此水陸虛空之中諸眾生等見佛身已，
尚生歡喜發菩提心。
而提婆達多生在釋宮，佛之親屬、又作沙門，
口常讀誦深妙經典，而於如來恒造逆事，
破和合僧、出佛身血、教阿闍世殺害父王，
日日招集豐美飲食，而自憍慢謂與佛等，為小利養以火自燒。
設令諸佛欲救拔之不能為益，如騾懷妊會喪身命。」 ^1010b8

爾時，世尊告阿難言：「如汝所說，提婆達多恒於我所生怨害心，
自造阿鼻地獄因緣，一切諸佛不能救脫。
我於提婆達多極生慈愍，但其不久苦業所逼。」 ^1010b15

時提婆達多在佛左右，聞此語已心大瞋恚，
即捨於佛，與其弟子往摩竭提國投阿闍世。
而於中路有諸群烏急聲鳴喚，翻飛亂擾；又逢惡牛欲觸蹈之。
其諸弟子見此相已而語之言：「我等今者觀此諸瑞非為吉祥，
若所去處必無利益。」
提婆達多而答之言：「汝等愚癡，何所知耶？
但急隨我，不須多云。」 ^1010b19

既到摩竭提國，語守門者：「汝入白王，道我在此。」
時守門人即入白王。
阿闍世王聞提婆達多來在外已，心大瞋恚而作是言：
「乃至不欲聞其名字，何況而應眼見之耶？
譬如雨雹摧折草木，在地不久還自消散；
如此惡人亦復如是，教人行惡壞他善根，復還自敗善根種子。」
勅守門者勿聽其前。 ^1010b25

時提婆達多見阿闍世王不許前已，心大苦惱，
舉手拍頭，切齒罵詈。
時優波羅比丘尼從王宮出，而於門外見提婆達多即呵之言：
「汝今釋種不得熾盛，於佛法中作大留礙。」 ^1010c3

時提婆達多聞此語已極大忿恚，即以手捲而打其頭，彼比丘尼尋便命終。
提婆達多又害羅漢比丘尼故，地即開裂，有大猛火纏繞其身牽入地獄。 ^1010c7

爾時，世尊澡浴訖已，向諸比丘而說偈言：
　　「譬如行惡道，登涉長憂怖；
　　若到平坦處，安隱無愁患。
　　生死險隘路，眾生恒恐怖；
　　唯有涅槃道，行者獲安隱。
　　我今欲至彼，功德常樂處。」 ^1010c10

爾時，世尊說此偈已，與阿難俱至王舍城，
為眾比丘廣說諸法；漸次到巴連弗邑，
為諸人民、長者、居士及梵志等廣說諸法；
漸次復到毘耶離城，為眾離車及#CB00190;女等廣演諸法。 ^1010c17

爾時，世尊舉身疾生，處處皆痛，即便顧語尊者阿難：
「我於今者身體皆痛，唯欲捨此朽故之身。
阿難當知，若比丘、比丘尼得四神足，則能住壽一劫在世、若減一劫。
況復如來所欲自在？」
是時阿難魔所蔽故默然無答，乃至再三亦皆默然。 ^1010c21

爾時，世尊語阿難言：「汝今可往到一樹下，
專精思惟，正觀諸法。」 ^1010c26

時魔波旬即來佛所，稽首禮足而白佛言：
「我於往昔勸請世尊入於涅槃，于時世尊而答我言：
『我諸弟子——比丘、比丘尼、優婆塞、優婆夷——未具足故，
所以未應入於涅槃。』
世尊今者諸四部眾皆悉具足，所度已畢，唯願善逝速入涅槃。」 ^1010c27

爾時，世尊即答魔言：「善哉，波旬！
當知如來却後三月入於涅槃。」
時魔波旬見佛許已，歡喜踊躍不能自勝，頂禮佛足還歸天宮。 ^1011a3

爾時，如來既許天魔却後三月當入涅槃，
即便捨於無量之壽，以神通力故住命三月。
于時大地六種震動，日無精光、風雨違常，
天龍八部莫不駭怖，來至佛所側塞空中。 ^1011a7

時尊者阿難見此相已心驚毛竪，疾詣佛所而白佛言：「今者何緣忽有此相？」 ^1011a10

佛告阿難：「惡魔波旬向來我所，勸請於我令入涅槃。
我已許之，即便捨壽，以神力故住命三月。」 ^1011a12

阿難白佛言：「世尊常說四神足人則能住壽一劫、
若減一劫，隨意自在。
云何如來不久住世同於諸行？」 ^1011a14

于時如來答阿難言：「我向為汝說如此語，魔蔽汝故不知請住。
我已許之，云何住壽？
阿難當知，一切諸行法皆如是，不得常存。」 ^1011a17

爾時，阿難聞佛此語，迷悶懊惱不能自勝，悲號啼泣深追悔責。
爾時，世尊與阿難俱漸次遊行到諸國界、
村邑、聚落廣說諸法，所可化度不可稱計。
漸次復到鳩尸那竭國力士生地熙連河側娑羅雙樹間，
而語阿難：「可安繩床而令北首，我今身體極大苦痛，入於中夜當取涅槃。」 ^1011a20

阿難受教，施繩床已，佛即就臥，右脇著地。
爾時，阿難見佛臥已，隱於佛後悲泣流淚，極大苦惱。
世尊即便問諸比丘：「阿難今者為在何許？」
諸比丘言：「近在於佛後垂淚憂惱。」 ^1011a26

如來即以大悲梵音告阿難言：「汝今不應猶如嬰兒而自啼泣。
所以者何？生死之中皆悉如此，但當專念思惟諸法。
汝從往昔看侍我來，身、口、意業極為純善，未曾見汝有毫過失。
今者宜應勤求解脫，忍割悲心勿自煎惱。」 ^1011b1

爾時，阿難而白佛言：「如來入於般涅槃後，闍維之法當云何耶？」 ^1011b6

佛告阿難：「闍維之法如轉輪聖王，取於千端新淨之#CB00626;用纏佛身，
香油灑灌內金棺中，又以金棺內銀棺中，
又以銀棺內銅棺中，又以銅棺內鐵棺中，
積眾香薪而用闍維，收拾舍利起立塔廟、
表剎、幡蓋種種供養。」 ^1011b7

爾時，世尊告阿難言：「汝今入城告諸力士，
道我在此，夜入涅槃，若欲來者宜自知時。」 ^1011b12

阿難受勅即便入城，街巷道路高聲唱言：
「三界大師——如來、應供——今近在於雙樹之間，當於中夜而取涅槃。
諸人若欲禮拜、供養并欲諮決，宜知是時。」 ^1011b14

時諸力士聞此語已皆大懊惱，問阿難言：「世尊滅度一何駛哉？
我等從今無所依怙。」
涕淚緣路往詣佛所。 ^1011b17

時熙連河側娑羅雙樹周匝縱廣四百八十里，
天龍八部充塞盈滿間無空缺，莫不戀慕、
悲號、苦惱，咸言：「世間失於慈父。」
各相謂言：「我等從今方淪生死，誰拔濟者？」 ^1011b19

爾時，城中有一梵志名須跋陀羅，年百二十歲，
聞佛近在雙樹之間，當於中夜而入涅槃，
即往佛所白阿難言：「我聞如來——一切智者——當於中夜而入涅槃，
欲少決疑，唯願聽前。」 ^1011b23

是時阿難心自念言：「今此梵志久習異見，
必於今者與佛論議，世尊身痛而作擾亂。」
即便默然不聽許之，乃至三請亦復如是。 ^1011b27

爾時，世尊天耳遙聞，語阿難言：「汝可聽是老梵志前，此即是吾最後弟子。」 ^1011c2

須跋陀羅既見佛已歡喜踊躍，頭面作禮。
爾時，世尊隨應為說八正道法，即於座上得羅漢果，
而白佛言：「生死苦海已蒙得過，不忍當見大師涅槃，我今當先而取滅度。」
即於佛前入般涅槃。 ^1011c3

爾時，世尊為諸八部一切大眾說妙法已，
既至中夜，涅槃時到，而說偈言：
　　「我於諸眾生，應度緣今畢，
　　夜靜氣恬和，涅槃時已到。」 ^1011c7

爾時，世尊說此偈已即入初禪，入初禪已復入二禪，
入二禪已次入三禪，入三禪已次入四禪，
入四禪已次入空處，入空處已次入識處，
入識處已次入無所有處，入無所有處已次入非想非非想處，
入非想非非想處已次入滅盡正受。
時會大眾既見如來諸根不動，即便問於阿那律言：「世尊今者入涅槃未？」
時阿那律語諸人言：「世尊今入滅盡正受。」 ^1011c12

爾時，如來出滅盡正受還入非想非非想處，
出非想非非想處還入無所有處，出無所有處還入識處，
出於識處還入空處，出於空處還入四禪，
出於四禪還入三禪，出於三禪還入二禪，出於二禪還入初禪。
即於初禪還入二禪，出於二禪而入三禪，
出於三禪而入四禪，出於四禪而入空處，
出於空處而入識處，出於識處入無所有處，
出於無所有處入非想非非想處，出非想非非想處入滅盡正受，
則於彼處而般涅槃。 ^1011c19

當於爾時大地震動，天龍八部悲泣騷擾。
時天帝釋及梵天王而說偈言：
　　「生死無真實，虛誑諸眾生，
　　今者牟尼尊，棄之猶涕唾。」 ^1011c29

時諸眾生共相謂言：「如來滅度何其駛哉！
三界牢獄誰為解脫？」
其中或有宛轉于地、或有牽絕衣服瓔珞、
或拔頭髮、搥胸大叫。 ^1012a5

爾時，阿難即便入城普告力士：「如來昨夜已入涅槃，汝等宜應供養闍維。」
諸力士等聞此語已心大苦痛，皆悉相隨至雙樹所。
既見世尊已般涅槃，悶絕震慟不能自勝，
即問阿難：「我等不知云何闍維如來之身？」 ^1012a7

阿難答言：「我於昨日已諮問佛，世尊遺勅令如轉輪聖王闍維之法。」
阿難具為次第說之。 ^1012a12

諸力士眾聞此語已，即便嚴辦供養之具，事事皆依阿難所說——如轉輪聖王棺殯之法。 ^1012a14

爾時，摩耶即於天上見五衰相：一者、頭上花萎，
二者、腋下汗出，三者、頂中光滅，四者、兩目數瞬，
五者、不樂本座。又於其夜得五大惡夢：
一、夢須彌山崩、四海水竭，二、夢有諸羅剎手執利刀競挑一切眾生之眼，
時有黑風吹，諸羅剎皆悉奔馳歸於雪山，
三、夢欲色界諸天忽失寶冠，自絕瓔珞不安本座，
身無光明猶如聚墨，四、夢如意珠王在高幢上，
恒雨珍寶周給一切，有四毒龍口中吐火吹倒彼幢、
吸如意珠，猛疾惡風吹沒深淵，五、夢有五師子從空來下嚙摩訶摩耶乳入於左脇，
身心疼痛如被刀劍。 ^1012a16

時摩訶摩耶見此夢已，即便驚寤而作是言：
「我於向者眠寢之中，忽然見此非吉祥事，令我身心極為愁苦。
往昔在於白淨王宮，因晝寢中得希有夢——見一天子身黃金色、
乘白象王，從諸天子作妙妓樂，觀日之精入我右脇，
身心安樂無有痛惱——即便懷妊悉達太子，
光顯宗族、為世照明。
今此五夢甚可怖畏，必是我子釋迦如來入般涅槃之惡相也。」
即便向餘諸天子等廣說夢中所見諸事。 ^1012a27

爾時，尊者阿那律既見棺殯如來身已，
即便昇於忉利天上，往摩訶摩耶所而說是偈：
　　「大師最勝、天中天、善導一切世間者，
　　今已為彼無常海，摩竭大魚之所吞，
　　在於鳩尸那竭國，娑羅林中雙樹間。
　　不久當出城東門，種種供養而闍維，
　　天、人八部眾盈溢，號哭震動徹三千。」 ^1012b7

時阿那律說此偈已，即便還下如來棺所。
爾時，摩訶摩耶聞阿那律說此偈已，悶絕躄地，
諸天女等以冷水灑面，良久乃穌。
自拔頭髮，絕莊嚴具，悲泣垂淚而作此言：
「我於昨夜得五惡夢，決定當知佛入涅槃。
今者果見阿那律來，云已滅度在雙樹間，不久便應而就闍維。
何其苦哉？世間眼滅。
何其疾哉？人天福盡。
昔日在於白淨王宮，始生七日我便命終，竟未抱育展母子情。
付囑摩訶波闍波提，令其姨母而乳養之，
及已長大至年十九，便於中夜踰城而出，舉宮內外莫不悲惱。
既成道已開世慧眼，覆護一切猶如慈父。
如何一旦便入涅槃？
無常惡賊極為兇暴，而能害我正覺之子。」
即於眾中而說偈言：
　　「於無量劫來，常共為母子，
　　汝既成正覺，此緣方永斷，
　　而復於今者，便入般涅槃。
　　譬如高大樹，眾鳥依共棲，
　　晨旦各分離，到暮還歸集。
　　與汝為母子，共在生死樹，
　　既得成道果，長絕此源本，
　　又復取滅度，無有會見期。」 ^1012b15

時摩訶摩耶說此偈已，涕泣懊惱不能自勝，
與於無量諸天女等眷屬圍遶，作妙妓樂、
燒香、散花歌頌讚歎，從空來下趣雙樹所。
到娑羅林中已，遙見佛棺即大悶絕不能自勝，諸天女等以水灑面然後方穌。
前至棺所頭頂作禮，垂淚悲惱而作此言：
「昔於過去無量劫來，長為母子未曾捨離，一旦於今無相見期。
嗚呼苦哉！眾生福盡，方當昏迷，誰為開導？」
即以天曼陀羅花、摩訶曼陀羅花、曼殊沙花、
摩訶曼殊沙花用散棺上，而說偈言：
　　「今此雙樹間，天龍八部眾，
　　惟聞啼哭音，不知何所說，
　　譬鸚鵡亂鳴，不能解其語。
　　充塞在於地，猶如折翮鳥，
　　不能起飛趣，如來涅槃林。
　　曠劫積恩愛，似遮迦羅鳥，
　　今者無常風，吹散各異處。
　　在苦諸眾生，悕望法甘露，
　　猶如蘭提鳥，渴仰待天雨。
　　何故便於今，而速入涅槃？
潛身重棺中，知我來此不？」 ^1012c8

爾時，摩訶摩耶說此偈已，顧見如來僧伽梨衣及鉢多羅，
并以錫杖右手執之、左手拍頭，舉身投地如太山崩，
悲號慟絕而作是言：「我子昔日執著此等廣福世間利益天人，
今此諸物空無有主。
嗚呼苦哉，痛不可言。」
時諸八部及以四眾見摩訶摩耶憂惱如是，
倍更悲感淚下如雨，帝釋力故變成河流。 ^1012c29

爾時，世尊以大神力故，令諸棺蓋皆自開發，
便從棺中合掌而起——如師子王初出窟時奮迅之勢——身毛孔中放千光明，
一一光明有千化佛，悉皆合掌向摩訶摩耶，
以梵軟音問訊母言：「遠屈來下此閻浮提，
諸行法爾，願勿啼泣。」
即便為母而說偈言：
　　「一切福田中，佛福田為最；
　　一切諸女中，玉女寶為最。
　　今我所生母，超勝無倫比，
　　能生於三世，佛、法、僧之寶。
　　故我從棺起，合掌歡喜歎，
　　用報所生恩，示我孝戀情。
　　諸佛雖滅度，法、僧寶常住，
　　願母莫憂愁，諦觀無上行。」 ^1013a7

爾時，世尊說此偈已，摩訶摩耶小自安慰，顏色漸悅如蓮花敷。 ^1013a21

于時阿難見佛起已，又聞說偈，垂淚嗚咽強自抑忍，
即便合掌而白佛言：「後世眾生必當問我：『世尊臨欲般涅槃時復何所說？』
云何答之？」 ^1013a22

佛告阿難：「汝當答言：『世尊已入般涅槃後，摩訶摩耶從天來下至金棺所。
爾時，如來為後不孝諸眾生故，從金棺出——如師子王奮迅之勢——身毛孔中放千光明，
一一光明有千化佛，悉皆合掌向摩訶摩耶，并又說於如上諸偈。』」 ^1013a25

阿難又言：「當何名此經？
云何奉持？」 ^1013b1

佛告阿難：「我於昔日忉利天上為母說法及摩訶摩耶夫人自有所說，
今復在此母子相見。
汝可為後世諸眾生輩次第演說此經，
名曰摩訶摩耶經，亦名佛昇忉利天為母說法經，
又名佛臨涅槃母子相見經，如是奉持。」 ^1013b2

爾時，世尊說此語已，與母辭別，而說偈言：
　　「我生分已盡，梵行久已立，
　　所作皆已辦，不受於後有。
　　願母自安慰，不須苦、憂、惱。
　　一切行無常，住是生滅法，
　　生滅既滅已，寂滅為最樂。」 ^1013b7

爾時，世尊說此語已即便闔棺。
三千大千世界普皆震動，摩訶摩耶及眾八部悲泣懊惱不能自勝。 ^1013b14

摩訶摩耶問阿難言：「我子悉達臨滅度時有何教勅？」 ^1013b16

阿難白言：「世尊中夜為諸比丘略說教誡，
又以所說十二部經付囑尊者摩訶迦葉，亦復勅我令助宣布。」 ^1013b17

時摩訶摩耶聞此語已又增感絕，即問阿難：
「汝於往昔侍佛以來，聞世尊說如來正法幾時當滅？」 ^1013b19

阿難垂淚而便答言：「我於往昔曾聞世尊說於當來法滅之後事云：
佛涅槃後，摩訶迦葉共阿難結集法藏。
事悉畢已，摩訶迦葉於狼跡山中入滅盡定，
我亦當得果證，次第隨後入般涅槃，當以正法付優婆掬多——善說法要如富樓那——廣說度人，
又復勸化阿輸迦王，令於佛法得堅固正信，以佛舍利廣起八萬四千諸塔。
二百歲已，尸羅難陀比丘善說法要，於閻浮提度十二億人。
三百歲已，青蓮花眼比丘善說法要，度半億人。
四百歲已，牛口比丘善說法要，度一萬人。
五百歲已，寶天比丘善說法要，度二萬人，
八部眾生發阿耨多羅三藐三菩提心，正法於此便就滅盡。 ^1013b21

「六百歲已，九十六種諸外道等邪見競興，破滅佛法。
有一比丘名曰馬鳴，善說法要，降伏一切諸外道輩。
七百歲已，有一比丘名曰龍樹，善說法要，
滅邪見幢，然正法炬。
八百歲後，諸比丘等樂好衣服，縱逸嬉戲，百千人中或有一兩得道果者。
九百歲已，奴為比丘、婢為比丘尼。
一千歲已，諸比丘等聞不淨觀、阿那波那，
瞋恚不欲，無量比丘若一、若兩思惟正受。 ^1013c5

「千一百歲已，諸比丘等如世俗人嫁娶行媒，於大眾中毀謗毘尼。
千二百歲已，是諸比丘及比丘尼作非梵行，
若有子息，男為比丘、女為比丘尼。
千三百歲已，袈裟變白不受染色。
千四百歲已，時諸四眾猶如獵師，好樂殺生、賣三寶物。
千五百歲，俱睒彌國有三藏比丘善說法要，
徒眾五百；又一羅漢比丘善持戒行，徒眾五百。
於十五日布薩之時，羅漢比丘昇於高座說清淨法，
云此所應作、此不應作。
彼三藏比丘弟子答羅漢言：『汝今身、口自不清淨，云何而反說是麁言？』
羅漢答言：『我久清淨身、口、意業，無諸過惡。』
三藏弟子聞此語已倍更恚忿，即於座上殺彼羅漢。
時羅漢弟子而作是言：『我師所說合於法理，云何汝等害我和上？』
即以利刀殺彼三藏。
天龍八部莫不憂惱，惡魔波旬及外道眾踊躍歡喜，
競破塔寺、殺害比丘。
一切經藏皆悉流移至鳩尸那竭國，阿耨達龍王悉持入海，
於是佛法而滅盡也。」 ^1013c14

時摩訶摩耶聞此語已號哭懊惱，即向阿難而說偈言：
　　「一切皆歸滅，無有常安者，
　　須彌及海水，劫盡亦消竭，
　　世間諸豪強，會必還衰朽。
　　我子於往昔，勤苦集眾行，
　　故得成正覺，為眾說經藏。
　　如何於爾時，皆悉潛沒盡？
　　嗚呼！生死法，可畏、可厭離。」 ^1014a3

爾時，摩訶摩耶說此偈已，語阿難言：「如來遺勅既以正法付囑尊者及摩訶迦葉，
宜應精勤護持誦說。
我今不忍見於如來闍維之時。」
即禮佛棺，右遶七匝，涕淚號叫，還歸天上。 ^1014a12

于時娑羅雙樹間天人八部、比丘、比丘尼、
優婆塞、優婆夷，既見如來母子相見及聞所說，
有發無上道心者、有得須陀洹者、斯陀含者、
阿那含者、阿羅漢者、或有發於辟支佛心，
一切大眾受持佛語，頂戴奉行。
w:: 摩訶摩耶經八國分舍利品第二 ^1014a15

爾時，波婆國末羅民眾聞佛滅度皆自念言：
「今我宜往求舍利分，起塔供養。」
即下國中，嚴四種兵——象兵、馬兵、車兵、
步兵——到拘尸城，遣使者言：「聞佛眾祐止此滅度，
彼亦我師，敬慕之心來請骨分，當於本國起塔供養。」 ^1014a22

拘尸王答：「如是如是，誠如君言。
但佛世尊垂降此土於茲滅度，國內士民當自供養，
遠勞諸君遺形舍利，未得相與。」 ^1014a27

爾時，遮羅頗國諸跋離民、羅摩伽國拘利民眾、
毘留提國婆羅門眾、迦維羅衛國釋種民眾、
毘提羅國離車民眾及摩竭王阿闍世等，
聞佛如來於拘尸城雙樹林間而取滅度，
皆自念言：「今我宜往求舍利分。」 ^1014a29

時諸國王、阿闍世等，各下國中，嚴四種兵，進渡恒水。
即勅婆羅門香姓：「汝持我名入拘尸城致問彼王：
『諸末羅等起居輕利，遊涉強耶。
吾於賢者每相崇敬，隣境義和，曾無諍訟。
我聞如來於君國內而取滅度，唯無上尊實我所天，
故從遠來求請骨分，欲還本土起塔供養。
設以我者，舉國重寶以居共之。』」 ^1014b5

時香姓婆羅門受王教已，即詣彼城語諸末羅。 ^1014b12

末羅聞已報香姓曰：「誠如君言。
但為世尊垂降此土於茲滅度，國內士民自當供養。
遠勞諸君，舍利叵得。」 ^1014b14

爾時，諸國王等則集群臣眾共立義而作頌曰：
　　「法王無上尊，在我國涅槃，
　　我今莊嚴塔，安處而供養。
　　令具妙舍利，光明遍十方，
　　所可化眾生，云何得分析？」 ^1014b16

爾時，諸國王說此偈已，各自思惟：「我承如來遺形舍利，
得稟未來天人果報，當獲多福。」
而復告曰：「吾等和議遠來拜首，遜言求分。
如不見以，四兵在此，不惜身命。
義而弗獲，當以力巨。」 ^1014b22

時拘尸國即集群臣眾共立議，以偈答曰：
　　「如來大師在我國，不期登趣證滅度，
　　遺留舍利如佛在，晝夜勤心常戀仰。
　　情存法海度眾生，冀得我今長供養，
　　遠勞諸君屈來拜，求覓舍利真叵得。」 ^1014b26

爾時，香姓婆羅門於諸王前立在一面，
長跪合掌而說偈答：
　　「如來智慧大慈悲，哀愍三千大千界，
　　其中說法遍十方，乃至阿僧不可說。
　　憐愍眾生如一子，恒河沙數心無息，
　　菩薩眷屬常往遊，聲聞弟子恒來我。
　　說法演音如共聞，圍遶紛綸同一說，
　　天、人八部眾皆尋，故我現今清淨海。
　　如來涅槃有舍利，八分分之不得惜。」 ^1014c3

時諸國王聞此偈已，心猶悵怏默然不許。
時香姓婆羅門更曉眾人、諸賢長者受佛教戒，
口誦法言：「一切眾生常念欲安，云何乃為諍佛舍利共相殘害？
如來遺形廣以利益無量眾生，非止君等。
舍利今在，唯當分之。
何應如是？」 ^1014c12

眾人聞之咸稱曰善。
尋復議言：「誰能堪為分舍利者？」
皆曰：「香姓婆羅門仁智平均，可使分之。」 ^1014c17

時諸國王即命香姓：「汝為我等分佛舍利，均作八分。」
於是，香姓即到骨所，頭面禮畢，取佛上牙別置一面，
尋遣使者齎牙往詣阿闍世所，語使者言：
「以我所諮上白大王：『起居輕利，遊涉強耶，舍利諸國咸然以共。
今付使者如來上牙，並可供養以慰企望。
明星出時集眾分之，當自奉送。』」 ^1014c19

是時，香姓別置一瓶容受石許，而分舍利均為八分。
諸國納已，則告之言：「願持此瓶眾議見沾，自欲於舍起塔供養。」
咸共以之。時有畢鉢村人來白眾言：「乞地焦炭起塔供養。」
皆亦以之。 ^1014c26

爾時，拘尸國、波婆國、遮頗國、羅摩伽國、
毘流提國、迦維羅衛國、毘舍離國、摩竭國王阿闍世等得舍利分，
各歸其國起塔供養。
香姓婆羅門持舍利瓶而歸起塔。
畢鉢村人得地焦炭起塔供養。
後有銜國異道道士求得地灰，亦還本國起塔供養。
摩訶摩耶經卷下
w::  ^1015a1

此經末元有八國分舍利品，約二紙半。
准校勘大藏，竹堂講師批該此段經文自是
《涅槃》後分經文，不當在此。
然此已畢，「頂戴奉行」下，竺本無，當與削去。
奉此已除，各請詳悉。
至元二十年三月望後二日題記。 ^1015a9

經末有八國分舍利品，准校勘大藏，竹堂正法師云：
「是《涅槃》後分，不當在此。」
下竺藏本元無，今削去。
至元二十年三月記。
 ^1015a14
