
pin:: 佛說佛母出生三法藏般若波羅蜜多經卷第八
西天譯經三藏朝奉大夫試光祿卿傳法大師賜紫臣施護奉　詔譯
地獄緣品第七之二
爾時，尊者須菩提白佛言：「世尊！
般若波羅蜜多可聞可得耶？
若聲若相有所說耶？」 ^614c22

佛言：「不也，須菩提！
般若波羅蜜多，無說無示、無聞無得，非蘊、
處、界有所見相。何以故？
彼一切法離種種性，而蘊、處、界即般若波羅蜜多。
何以故？由蘊、處、界空故、離故、寂滅故，般若波羅蜜多亦空、
亦離、亦寂滅，而般若波羅蜜多與蘊、處、
界無二無二分、無相無分別。」 ^614c23

爾時，尊者須菩提白佛言：「世尊！
若有人於佛會中，聞說此甚深般若波羅蜜多法門，
不生信解、心無愛樂，從法會起不能聽受者，彼人以何因緣起如是相？」 ^615a1

佛告須菩提：「我今為汝如實分別。
若有人聞此甚深般若波羅蜜多法門，
不生信解、不樂聽受，當知是人雖於百千佛所修諸梵行，
而不愛樂聽受此法，於諸佛所若聞說是般若波羅蜜多法門時從會起者，
須菩提！彼人於先佛所，已種如是障法因緣。
是故今時於我法中，聞說甚深般若波羅蜜多法門，
亦復不生愛樂信解，無尊重想捨離而去。
當知是人若身若心不能和合，是故於此般若波羅蜜多法門，
不生一念清淨信解，不起如實正知見想，
於甚深法生疑惑心、造無智業。
由是積集無智業故，聞此般若波羅蜜多法門，
生違背心，起毀謗業。
以違背毀謗般若波羅蜜多故，是即違背毀謗過去未來現在諸佛一切智。
須菩提！我說是人少智少慧無正福業。
不能成就淨信善根。
於一切時、一切處，自壞其身、復壞他身，斷諸眾生大利樂因。
須菩提！彼人以是謗法因緣故，當來決定墮大地獄，
經多百歲、多千歲、多百千歲，多俱胝百歲、
多俱胝千歲、多俱胝百千歲，多俱胝那庾多百千歲中，受諸苦惱。
從一大地獄至一大地獄，又復展轉從一至一，
若此大地獄劫火燒時，彼謗法人即於他方世界大地獄中受諸苦惱，
亦復從一大地獄至一大地獄。
若他方界所有地獄劫火燒時，又復展轉於他方界大地獄中，
受諸苦惱亦復如是，從一至一。
又若彼界劫火燒時此界還成，而復來此大地獄中，亦復從一至一受諸苦惱。
如是展轉此界他界，一一獄中如前數量，經爾所歲受諸苦惱。
乃至最後此界地獄劫火復起，所焚燒時受苦方盡。
何以故？須菩提！彼人以語不善業，毀謗甚深般若波羅蜜多法門故，
獲如是果。」 ^615a5

爾時，尊者舍利子白佛言：「世尊！
所有眾生造五無間極重罪業，與此謗法罪業而相似耶？」
佛言：「舍利子！汝勿謂彼五無間業與此謗法重罪而得相似。
舍利子！違背毀謗甚深正法者，其罪甚重，過五無間所有罪業。
何以故？彼謗法者聞說般若波羅蜜多法門，
即作是言：『此非佛說，我今不能於是中學。』
彼人自壞淨信，復壞他人所有淨信；自飲諸毒，
復令他人亦飲其毒；自所破壞，亦復令他作其破壞；
自於般若波羅蜜多法門，不信不受、不知不解而不修習；
復令他人不生信受，不正知解，亦不修習。
舍利子！我說是人為破法者，其性濁黑而不清淨，
於白法中為羯商摩毀壞淨信，又復得名為污法者。
舍利子！以是因緣，此謗法罪最極深重，五無間業不可等比。」 ^615b8

舍利子白佛言：「世尊！
如佛所說，彼謗法人墮大地獄。
不知是人，當受苦身其量云何？」 ^615b22

佛言：「止！舍利子！不須問其受苦身量。
何以故？彼人若聞所受苦身大小分量，
是時即有熱血從口門出，將及命終。
如是轉生，憂愁苦惱，身分內外乾枯銷瘦，生大怖畏。
是故我今不說彼人受苦身量。」 ^615b24

舍利子重白佛言：「世尊！
願為宣說彼謗法者受苦身量，與末世中一切眾生而為明照有所表示，
令於正法不生毀謗。」 ^615b29

佛言：「舍利子！止！不須說。」 ^615c2

爾時，尊者舍利子，如是慇懃第二、第三重復勸請。
佛言：「舍利子！止！止！
是事汝今當知，如我所說，若謗法者墮大地獄，爾所歲中受極重苦。
即以是緣與諸眾生足為明照，是故不應說其身量。」 ^615c3

爾時，尊者須菩提白佛言：「世尊！
諸善男子、善女人，於一切時常當善護身語意業，不令作諸不善業行。
何以故？如佛所說，墮地獄者，由其語不善業，能作如是最極廣大非福蘊故。
世尊！謗正法者實由語業感是罪報耶？」 ^615c8

佛言：「如是，如是！須菩提！
由彼語業起不善故，即於正法而生毀謗，以是因緣受斯罪報。
須菩提！我說是人於我法中不應出家。
何以故？彼人違背毀謗般若波羅蜜多故，是即毀謗阿耨多羅三藐三菩提。
以謗阿耨多羅三藐三菩提故，是即毀謗一切佛寶。
謗佛寶故，即謗過去未來現在諸佛一切智。
謗一切智故，是即毀謗一切法寶。
謗法寶故，即謗聲聞一切僧寶。
如是即於一切種、一切時、一切處毀謗三寶，
積集無量無數不善業行，當墮地獄受大苦惱。」 ^615c12

須菩提白佛言：「世尊！
彼人以何因緣，於此般若波羅蜜多法門生輕謗心？」 ^615c24

佛告須菩提：「當知彼人有四種因。
何等為四？一者、為魔所使。
二者、自所積集無智業因，破壞所有清淨信解。
三者、隨順一切不善知識，於非法中生和合想。
四者、執著我相不生正見，隨彼邪心作諸過失。
須菩提！由是四種因緣故，於此甚深般若波羅蜜多法門而生毀謗。
須菩提！是故諸善男子、善女人，當於諸佛所說正法起淨信解，
勿生輕謗。謗正法者是即破法，若破法者斷滅壽命起無智業，
當墮地獄受大苦惱。」
pin:: 
#  8 清淨品
清淨品第八之一 ^615c25

爾時，尊者須菩提白佛言：「世尊！
若有隨順惡知識，遠離善根及不精進者，
於此甚深般若波羅蜜多法門，極難信解耶？」 ^616a7

佛告須菩提：「如是，如是！
如汝所言。如是等人，少見少聞遠離善根，
修劣智慧不能精進，又復隨順諸惡知識，是故於此甚深法門極難信解。」 ^616a9

須菩提白佛言：「世尊！
而此般若波羅蜜多法門，以何義故難信難解？」 ^616a12

佛言：「須菩提！色、受、想、行、識無縛無解。
何以故？色自性是色故，無縛無解；受、想、
行、識自性是識故，無縛無解。
色前際無縛無解。
何以故？前際色自性即是色故。
色後際無縛無解，後際色自性即是色故。
色中際無縛無解，中際色自性即是色故。
受、想、行、識前後中際無縛無解。
何以故？前後中際識自性即是識故。
般若波羅蜜多以是義故甚深難解。」 ^616a14

須菩提白佛言：「世尊！
般若波羅蜜多法門難信難解，如佛所說，最極甚深轉復難解。
世尊！若有懈怠劣精進者、失念無智慧者，
應知此等，於般若波羅蜜多法門難解難入。」 ^616a22

佛告須菩提：「如是，如是！
如汝所言。 ^616a25

「復次，須菩提！色清淨故即果清淨，果清淨故即色清淨。
若色清淨、若果清淨，無二無分別，無斷無壞故。
受、想、行、識清淨故即果清淨，果清淨故即識清淨。
若識清淨、若果清淨，無二無分別，無斷無壞故。 ^616a27

「復次，須菩提！色清淨故即一切智清淨，一切智清淨故即色清淨。
若色清淨、若一切智清淨，無二無分別，無斷無壞故。
受、想、行、識清淨故即一切智清淨，一切智清淨故即識清淨。
若識清淨、若一切智清淨，無二無分別，無斷無壞故。」 ^616b3

爾時，尊者舍利子白佛言：「世尊！
般若波羅蜜多最上甚深。」 ^616b9

佛言：「性清淨故。」
舍利子言：「般若波羅蜜多是大光明。」 ^616b10

佛言：「性清淨故。」
舍利子言：「般若波羅蜜多廣大照曜。」 ^616b11

佛言：「性清淨故。」舍利子言：「般若波羅蜜多無和合。」 ^616b12

佛言：「性清淨故。」 ^616b13

舍利子言：「般若波羅蜜多無所得。」
佛言：「性清淨故。」 ^616b14

舍利子言：「般若波羅蜜多無所證。」 ^616b15

佛言：「性清淨故。」
舍利子言：「般若波羅蜜多畢竟不生欲界、
色界、無色界。」 ^616b16

佛言：「性清淨故。」
舍利子言：「般若波羅蜜多畢竟不滅。」 ^616b17

佛言：「性清淨故。」 ^616b18

舍利子言：「般若波羅蜜多無所了知。」
佛言：「性清淨故。」 ^616b19

舍利子言：「般若波羅蜜多云何無所了知？」 ^616b20

佛言：「舍利子！般若波羅蜜多不知色，不知受、
想、行、識。何以故？色、受、想、行、識性清淨故。」 ^616b21

舍利子言：「般若波羅蜜多於一切智無起無作。」 ^616b23

佛言：「性清淨故。」
舍利子言：「般若波羅蜜多無法可取、無法可捨。」 ^616b24

佛言：「性清淨故。」 ^616b25

爾時，尊者須菩提白佛言：「世尊！
我清淨故色清淨。」 ^616b26

佛言：「畢竟淨故。」
「我清淨故受、想、行、識清淨。」 ^616b27

佛言：「畢竟淨故。」
須菩提言：「我清淨故果清淨。」 ^616b28

佛言：「畢竟淨故。」
須菩提言：「我清淨故一切智清淨。」 ^616b29

佛言：「畢竟淨故。」
須菩提言：「我清淨故無所得、無所證。」 ^616c1

佛言：「畢竟淨故。」
須菩提言：「我無邊故色亦無邊。」 ^616c2

佛言：「畢竟淨故。」 ^616c3

須菩提言：「我無邊故受、想、行、識亦無邊。」
佛言：「畢竟淨故。」 ^616c4

須菩提言：「菩薩摩訶薩於般若波羅蜜多無所覺了。」 ^616c5

佛言：「畢竟淨故。」
須菩提言：「般若波羅蜜多非此岸、非彼岸、
非中流，自性無所住。」 ^616c6

佛言：「畢竟淨故。」 ^616c8

爾時，尊者須菩提白佛言：「世尊！
若菩薩摩訶薩於一切法有所分別者，
即失般若波羅蜜多，即遠般若波羅蜜多。」 ^616c9

佛讚須菩提言：「善哉，善哉！
須菩提！如是，如是！
如汝所言。何以故？
若於一切法起分別者，是即名相有所著故。」 ^616c12

須菩提白佛言：「世尊！
若於所說般若波羅蜜多名中有所分別，此說為著。」 ^616c14

是時，尊者舍利子謂須菩提言：「云何名為著相？」 ^616c16

須菩提言：「若菩薩分別色空，分別受、想、
行、識空，是為著相。
又若分別是過去法、是未來法、是現在法，
是初發菩提心者得若干福蘊、是久修菩薩行者成幾所功德。
作此分別者，名為著相。」 ^616c17

爾時，帝釋天主白尊者須菩提言：「以何緣故，菩薩得福蘊名為著相？」 ^616c22

須菩提言：「憍尸迦！
若初發心菩薩以心分別此是菩提心，即以發心善根迴向阿耨多羅三藐三菩提。
若能迴向即不名迴向，如是分別乃為著相。
憍尸迦！若有菩薩欲令諸善男子、善女人安住菩薩乘者，
應於阿耨多羅三藐三菩提，以真實法如理表示、
如實教授、如所利益、如理生喜。
若菩薩能以如是法示教利喜者，自無所傷，
諸佛所印，諸佛所教。
彼善男子、善女人亦復離著。」 ^616c23

爾時，佛讚須菩提言：「善哉，善哉！
須菩提！汝善宣說離著法門，令諸菩薩摩訶薩於一切法不生執著。
須菩提！我復為汝宣說微妙離著法門，
汝當善聽，如善作意。」 ^617a3

須菩提白佛言：「善哉，世尊！
願為宣說。」 ^617a6

佛告須菩提：「若有人於如來、應供、正等正覺作有得想而生取著，
此即名為大貪著法。
何以故？不離諸相故。
須菩提！若有菩薩於過去未來現在諸佛世尊所有諸無漏法起隨喜心，
以此隨喜善根迴向阿耨多羅三藐三菩提者，亦即是著。
何以故？須菩提！諸法非過去未來現在可得，彼隨喜心亦非三世。
當以何心隨喜何法？
是故當知，一切法無相，無見無聞，無覺無知。」 ^617a8

須菩提白佛言：「世尊！
諸法性甚深。」 ^617a16

佛言：「離種種性。」
須菩提言：「般若波羅蜜多性甚深。」 ^617a17

佛言：「般若波羅蜜多自性清淨，離種種性。」 ^617a18

須菩提言：「般若波羅蜜多離性，我今敬禮。」 ^617a19

佛言：「一切法離性。
須菩提！由一切法離性故即般若波羅蜜多離性。
何以故？如來、應供、正等正覺如實證得一切法無性。」 ^617a20

須菩提白佛言：「世尊！
如來、應供、正等正覺證法無性耶？」 ^617a23

佛告須菩提：「無性亦非無性。
彼一切法若性若無性，和合一相所謂無相。
須菩提！是故諸佛如是證得彼一切法。
何以故？諸佛法眼無分別故，一切法性唯一無二。
彼一切法，若性非性所謂無性。
彼無性性是名一性，即此一性亦不可得。
須菩提！若菩薩如是了知者，得離諸著。」 ^617a24

須菩提白佛言：「世尊！
般若波羅蜜多最上甚深。」 ^617b1

佛言：「如虛空甚深即般若波羅蜜多甚深。」 ^617b2

須菩提言：「般若波羅蜜多難知。」 ^617b3

佛言：「無知者故。」
須菩提言：「般若波羅蜜多不可思議。」 ^617b4

佛言：「非心所知，出過心數故。」 ^617b5

須菩提言：「般若波羅蜜多離諸所作。」
佛言：「作者不可得故。」 ^617b6

須菩提白佛言：「世尊！
菩薩摩訶薩當云何行般若波羅蜜多？」 ^617b7

佛言：「若菩薩摩訶薩不行於色是行般若波羅蜜多，
不行受、想、行、識是行般若波羅蜜多；不行色無常是行般若波羅蜜多，
不行受、想、行、識無常是行般若波羅蜜多；
不行色空是行般若波羅蜜多，不行受、
想、行、識空是行般若波羅蜜多；不行色滿足不滿足相是行般若波羅蜜多。
何以故？若行色滿足不滿足相即非色。
不行受、想、行、識滿足不滿足相是行般若波羅蜜多。
何以故？若行受、想、行、識滿足不滿足相即非識。
若如是不行諸法，是名行般若波羅蜜多。」 ^617b8

爾時，尊者須菩提白佛言：「希有，世尊！
善為諸菩薩摩訶薩於著法中說無著法。」 ^617b20

佛言：「若不行色有著無著是行般若波羅蜜多，
不行受、想、行、識有著無著是行般若波羅蜜多；
不行眼觸乃至不行意觸為緣所生諸受有著無著是行般若波羅蜜多；
不行地界乃至不行識界有著無著是行般若波羅蜜多；
不行布施、持戒、忍辱、精進、禪定、智慧諸波羅蜜多有著無著是行般若波羅蜜多；
不行三十七菩提分法及佛十力、四無所畏、
十八不共諸功德聚有著無著是行般若波羅蜜多；
不行須陀洹、斯陀含、阿那含、阿羅漢、緣覺、
如來有著無著是行般若波羅蜜多；不行一切智有著無著是行般若波羅蜜多。
須菩提！若菩薩摩訶薩能如是於色不生著，
受、想、行、識不生著；眼觸乃至意觸為緣所生諸受不生著；
地界乃至識界不生著；布施、持戒、忍辱、
精進、禪定、智慧諸波羅蜜多不生著；三十七菩提分法及佛十力、
四無所畏、十八不共諸功德聚皆不生著；
須陀洹、斯陀含、阿那含、阿羅漢、緣覺、如來乃至一切智亦不生著。
何以故？一切法無縛無解，出過諸著，是故得名離著無礙一切智。
須菩提！諸菩薩摩訶薩應如是行般若波羅蜜多。」 ^617b21

須菩提白佛言：「希有，世尊！
般若波羅蜜多是甚深法。
若說不增，不說亦不減，說亦不減，不說亦不增。」 ^617c14

佛讚須菩提言：「善哉，善哉！
須菩提！如是，如是！
若如來、應供、正等正覺盡其壽量稱讚虛空，
而彼虛空讚亦不增，不讚亦不減，讚亦不減，不讚亦不增。
譬如稱讚幻所化人，讚亦不喜，不讚亦不恚，
讚亦不增，不讚亦不減。
須菩提！諸法性如是，離說非說，不增不減。」 ^617c17

須菩提白佛言：「世尊！
般若波羅蜜多廣大甚深，菩薩摩訶薩所行甚難。
譬如虛空無動無轉，無相無作，般若波羅蜜多亦復如是。
世尊！菩薩為眾生故，被大鎧甲而作莊嚴。
何以故？菩薩為欲成就阿耨多羅三藐三菩提果度諸眾生，
是故修學般若波羅蜜多。
世尊！如人被甲與彼虛空共相鬪戰，而彼虛空本來平等、
法界平等、眾生平等，而諸菩薩雖復勇猛成就精進波羅蜜多，
畢竟不能戰空得勝。
是故諸菩薩摩訶薩難行般若波羅蜜多。」 ^617c22

爾時，帝釋天主白尊者須菩提言：「若如是者，
即般若波羅蜜多行而無所生，云何相應？」 ^618a4

須菩提言：「憍尸迦！
如虛空行所生，般若波羅蜜多行亦如是生。
憍尸迦！諸菩薩摩訶薩欲學般若波羅蜜多行者，當如虛空行。
如是學者，是即相應。」 ^618a5

爾時，會中有一苾芻聞是法已從座而起，
合掌向佛作如是言：「般若波羅蜜多，無少法可生、
無少法可滅，是故我今敬禮般若波羅蜜多。」
佛說佛母出生三法藏般若波羅蜜多經卷第八
 ^618a10
