寺塔記
author:: 唐段成式
other:: 
武宗癸亥三年夏。
予與張君希復善繼。
同官秘丘鄭君符夢復連職仙署。
會暇日遊大興善寺。
因問。兩京新記及遊目記多所遺。
略乃約一旬尋兩街寺。
以街東興善為首。
二記所不具。則別錄之。
遊及慈恩。初知官將併寺。
僧眾草草。乃泛問一二。
上人及記塔下畫跡。
遊於此遂絕。後三年。
予職于京洛及刺安成。
至大中七年歸京。
在外六甲子所留書籍揃壞居半。
於故簡中覩與二亡父遊寺。
瀝血淚交。當時造適樂事邈不可追。
復方刊整。纔足續穿蠧。
然十亡五六矣。次成兩卷。
傳諸釋子。東牟人段成式字柯古。 ^1022b25

靖恭坊大興善寺。
寺取大興兩字。坊名一字為名。
新記云。優填像。總章初為火所燒。
據梁時西域優填在荊州。
言隋自臺城移來此寺非也。
今又有旃檀像。開目其工頗拙。
猶差謬矣。 ^1022c8

不空三藏塔前多老松。
歲早則官伐其枝。
為龍骨以祈雨。蓋三藏役龍意。
其樹必有靈也行香院堂後壁上。
元和中。畫人梁洽畫雙松。
稍脫俗格。曼殊堂工塑極精妙。
外壁有泥金幀。不空自西域齎來者。 ^1022c13

旃檀像堂中。有時非時經。
界朱寫之。盛以漆龕。
僧云。隋朝舊物。 ^1022c18

寺後先有曲池。不空臨終時。
忽然涸竭。至惟寬禪師止住。
因潦通泉。白蓮藻自生。
今復成陸矣。 ^1022c20

東廊之南素和尚院。
庭有青桐四株。素之手植。
元和中卿相多遊此院。
桐至夏有汗。污人衣如輠。
脂不可浣。 ^1022c23

左顧蛤像。舊傳云。
隋帝嗜蛤。所食必兼蛤味。
數逾數千萬矣。忽有一蛤。
推擊如舊。帝異之寘諸几上。
一夜有光。及明肉自脫。
中有一佛二菩薩像。
帝悲悔誓不食蛤。
非陳宣帝　于闐玉像。
高一尺七寸闊寸餘。
一佛四菩薩。一飛仙一叚玉成。
截肪無玷。膩彩若滴。 ^1022c26

天王閣。長慶中造。
本在春明門內。與南內連牆。
其形大為天下之最。
太和二年勅移就此寺。
折時腹中。得布五百端漆數十筩。
今部落鬼神形像墮壞。
唯天王不損。 ^1023a3

長樂坊安國寺紅樓。
睿宗在藩時舞榭。 ^1023a7

東禪院。亦曰木塔院。
院門北西廊五壁。
吳道玄弟子釋思道畫釋梵八部。
不施彩色。尚有典刑。 ^1023a8

光明寺中鬼子母。
及文惠太子塑像。
舉止態度如生。工名李岫。 ^1023a11

山庭院。古木崇阜。
幽若山谷。當時輦土營之上座璘公院。
有穗柏一株。衢柯偃覆。
下坐十餘人。 ^1023a13

常樂坊趙景公寺隋開皇三年置。
本曰弘善寺。十八年改焉。
南中三門裏東壁上。
吳道玄白畫地獄變。
筆力勁怒。變狀陰怪。
覩之不覺毛戴。吳畫中得意處。 ^1023a16

三階院西廊下。范長壽畫西方變及十六對事寶池。
池尤妙絕。諦視之。
覺水入深。壁院門上。
白畫樹石。頗似閻立德。
予携立德行天詞粉本。
驗之無異。 ^1023a20

西中三門裡門南。
吳生畫龍。及刷天王鬚。
筆蹟如鐵。有執爐天女。
竊眸欲語。 ^1023a24

華嚴院中鍮石盧舍立像高六尺。
古樣精巧。 ^1023a26

塔下有舍利三斗四升。
移塔之時。僧守行建道場出舍利。
俾士庶觀之。唄讚未畢。
滿地現舍利。士女不敢踐之。
悉出寺外。守公乃造小泥塔及木塔。
近十萬枚葬之。今尚有數萬存焉。 ^1023a27

寺有小銀象六百餘軀。
金佛一軀長數尺。
大銀象高六尺餘。
古樣精巧。又有篏七寶字多心經小屏風。
盛以寶函。上有雜色珠及白珠。
駢甃亂目。祿山亂。
官人藏於此寺。屏風十五牒三十行。
經後云。發心主司馬恒存。
願成主上柱國索伏寶息。
上柱國真德。為法界眾生造黃金牒。
善繼疑外國物。 ^1023b3

遊目記所說刺柏。
太和中伐為殿材。 ^1023b10

道政坊寶應寺韓幹。
藍田人。少時常為貰酒家送酒。
王右丞兄弟未遇。
每一貰酒漫遊。幹常徵債於王家。
戲畫地為人馬。右丞精思丹青。
奇其意趣乃成。與錢二萬。
令學畫十餘年。今寺中釋梵天女。
悉齊公妓小小等寫真也。
寺有韓幹畫下生幀。
彌勒衣紫袈裟。右邊仰面菩薩及二獅子。
猶入神。 ^1023b11

西北角院內。有懷素書顏魯公序。
張渭侍郎錢起郎中讚。 ^1023b18

平康坊菩薩寺　食堂東壁上。
吳道玄畫智度論色偈變。
偈是吳自題。筆跡遒勁。
如磔鬼神毛#CB00993;。
次堵畫禮骨仙人。
天衣飛揚。滿壁風動。 ^1023b20

佛殿內槽後壁面。
吳道玄畫消災經事。
樹石古嶮。元和中上欲令移之。
慮其摧壞。乃下詔。
擇畫手寫進。 ^1023b24

佛殿內槽東壁。維摩變。
舍利弗角而轉膝。
元和末。俗講僧文淑裝之。
筆蹟盡矣。 ^1023b27

寺之制度鍾樓在東。
唯此寺緣李右座林甫宅在東。
故建鍾樓於西。寺內有郭令玳瑁鞭。
及郭令王夫人七寶帳。
寺主元竟多識釋門。
故事云。李右座每至生日。
常轉請此寺僧。就宅設齋。
有僧乙甞嘆佛。施鞍一具。
賣之材直七萬。又僧廣有聲名。
口經數年。次當嘆佛。
因極視右座功德。
冀獲厚襯。齋畢簾下出綵篚香羅帕籍一物。
如朽釘長數寸。僧歸失望慚惋。
數日且意。大臣不容欺己。
遂携至西市。示於商胡。
商胡見之驚曰。上人安得此物。
必貨此不違價。僧試求百千。
胡人大笑曰。未也。
更極意言之。加至五百千。
胡人曰。此直一千萬。
遂與之。僧訪其名。
曰此寶骨也。 ^1023b29

又寺先有僧。不言姓名。
常負束#CB06224;。
坐臥於寺兩廊下。
不肯住院。經數年。
寺綱維或勸其住房。
曰爾厭我耶。其夕遂以束#CB06224;焚身。
至明唯灰燼耳。無血膋之臭。
眾方知異人。遂塑灰為像。
今在佛殿上。世號束草師。 ^1023c13

光宅坊光宅寺　普賢堂本天后梳洗堂。
蒲萄垂實則幸此堂。
今堂中尉遲畫頗有奇處。
四壁畫像及脫皮白骨。
匠意極嶮。又變形三魔女。
身若出壁。又佛圓光均彩相錯亂目成講。
東壁佛座前錦如斷古標。
西壁逼之摽摽然。 ^1023c18

宣陽坊靜域寺　本太穆皇后宅。
寺僧云。三階院門外。
是神堯皇帝射孔雀處。
上蟠蛇污烟可懼。
東廊樹石嶮怪高僧亦怪。 ^1023c24

招國坊崇濟寺　寺後有天后織成蛟龍披襖子及繡衣六事　東廓從南第二院。
有宣律師製袈裟堂曼殊堂。
有松數株甚奇。 ^1023c27

崇聖坊資聖寺　淨土院門外。
相傳吳生一夕秉燭醉畫。
就中戟手視之惡駭。
院門裏盧楞伽常學吳勢。
吳亦授以手訣。乃畫總持三門寺方半。
吳大賞之。謂人曰。
楞伽不得心訣。用思太苦其能久乎。
畫畢而卒。 ^1024a1

慈恩寺　寺不淨覺故伽藍因而營建焉。
凡十餘院。總一千八百九十七間。
勅度三百僧。初三藏自西域迴。
詔太常卿江夏王道宗設九部樂。
迎經像入寺。綵車凡千餘輛。
上御安福門觀之。
太宗常賜三藏衲約直百餘金。
其工無鍼綖之迹。 ^1024a6

寺中柹樹白牡丹。
是法力上人手植。
 ^1024a12
