
pin:: 深密解脫經卷第五
translator:: 元魏天竺三藏菩提流支譯
聖者觀世自在菩薩問品之二
聖者觀世自在菩薩白佛言：「世尊！
世尊！何故諸菩薩心不多樂諸波羅蜜果報，而多樂諸波羅蜜行？」 ^683c18

佛言：「觀世自在！有五種法。
何等為五？所謂樂於增上歡喜樂故、攝取自利利他故、
樂未來世樂報恩故、不染諸法故、不失彼法故，應知。」 ^683c20

觀世自在菩薩白佛言：「世尊！
世尊！此諸波羅蜜各有幾種勝妙之力？」 ^683c23

佛言：「觀世自在！此諸波羅蜜各有四種妙力應知。
何等為四？一謂菩薩修行諸波羅蜜，遠離慳嫉心、
遠離破戒心、遠離瞋心、遠離懈怠心、遠離散亂心，
遠離諸見心故；能成就阿耨多羅三藐三菩提諸功德故；
現身攝取自身他身故；於未來世能得廣大無盡愛果報故。」 ^683c24

觀世自在菩薩白佛言：「世尊！
世尊！此諸波羅蜜，何等為因？
何等為果？何等為力？」 ^684a2

佛言：「觀世自在！大悲為因、愛樂攝取眾生為果、
能滿足菩提為力，應知。」 ^684a3

觀世自在菩薩白佛言：「世尊！
世尊！若諸菩薩一切資財隨心所用不可窮盡，
菩薩復有大悲愍心，何故世間貧窮眾生受種種苦？」 ^684a6

佛言：「觀世自在！此諸眾生自業罪過。
菩薩大悲，常欲與諸一切眾生無盡富樂，
常懷憐愍，堅固不動。
觀世自在！若諸眾生無自罪障，世間無有貧窮眾生。 ^684a8

「觀世自在！譬如一切諸餓鬼等為渴逼惱，
往見一切諸河、大海悉皆乾竭。
此非諸河、大海過咎，是諸餓鬼自罪業報。
諸菩薩等施諸眾生一切資財，如彼大海無有過咎；
而諸眾生受貧窮苦，如彼餓鬼自作惡業有如是報，非菩薩過。」 ^684a12

觀世自在菩薩白佛言：「世尊！
世尊！菩薩何等波羅蜜取諸法無體相？」 ^684a17

佛言：「觀世自在！般若波羅蜜取諸法無體相。」 ^684a19

觀世自在言：「世尊！
若菩薩般若波羅蜜取諸法無體相者，世尊！
何故般若波羅蜜不取諸法有體相？」 ^684a20

佛言：「觀世自在！我說取無體相，無體相者，汝當莫著言語。
何以故？無體相法離諸一切名字、言語，
內身證法，不可以名字、章句說，我依名字說言般若取諸法無體相。」 ^684a22

觀世自在菩薩白佛言：「世尊！
如世尊說諸波羅蜜、隨近波羅蜜、大波羅蜜。
世尊！何者是波羅蜜？
何者是近波羅蜜？
何者是大波羅蜜？」 ^684a27

佛言：「觀世自在！菩薩從無量劫修行布施等諸波羅蜜，
畢竟能得一切善法，而彼菩薩具煩惱性現行於心，
而彼煩惱不能染菩薩，而菩薩能降伏煩惱——謂信行地——於軟中信心而修諸行，
是名波羅蜜。 ^684b1

「觀世自在！復有無量劫時畢竟修行增上善法，
心行煩惱，而彼菩薩能伏煩惱、煩惱不能降伏菩薩，
謂未入初地應知，觀世自在！
是名近波羅蜜。 ^684b5

「復次，觀世自在！菩薩於無量劫畢竟修行上上善法，
彼菩薩一切煩惱不行於心，所謂初地至八地、第十地。
觀世自在！是名大波羅蜜應知。」 ^684b8

觀世自在菩薩白佛言：「世尊！
世尊！此諸地中有幾種使煩惱？」 ^684b12

佛言：「觀世自在！有三種使煩惱。
何等為三？所謂害伴使煩惱、薄使煩惱、微細使煩惱。
觀世自在！何者害伴使煩惱？
謂從初地乃至第五地不俱生煩惱。
俱生煩惱伴彼菩薩，害伴使煩惱不行於心，是故我說害伴使煩惱。
觀世自在！何者是薄使煩惱？
謂六地、七地中微細無明使煩惱。
菩薩修行薄彼無明煩惱，是名薄使煩惱。
觀世自在！何者微細極微細煩惱？
謂八地、上上地，一切無明使煩惱不行於心，唯有一切境界微細障。
觀世自在！是名三種使煩惱應知。」 ^684b13

觀世自在菩薩白佛言：「世尊！
世尊說菩薩斷一切過得斷諸使。
世尊！菩薩斷幾種過名斷諸使？」 ^684b24

佛言：「觀世自在！菩薩斷三種過能斷諸使。
何等為三？所謂皮、膚及骨。
觀世自在！初斷皮障離第一過、次斷膚障離第二過、
次斷骨障離第三過，我說一切使盡是名佛地應知。」 ^684b26

觀世自在菩薩白佛言：「世尊！
世尊！幾阿僧祇劫斷彼諸過？」 ^684c1

佛言：「觀世自在！三大阿僧祇劫、無量時、
無量月、無量半月、無量夜、無量晝日、無量念、
無量剎那、無量無睺多、無量羅婆劫斷彼諸過應知。」 ^684c2

觀世自在菩薩白佛言：「世尊！
此諸地中諸菩薩煩惱有何等相？
有何功德？願為我說，而我應知。」 ^684c6

佛言：「觀世自在！無有染相生諸煩惱、無量功德生諸煩惱應知。
何以故？菩薩於初地中自性證於一切法界，善能覺知一切法界。
是故，菩薩如實能知生諸煩惱，非為不知。
是故，於自身中無有染相，以不能生諸苦過故；
無有諸過，為眾生界斷因果故，菩薩無量功德是煩惱生。」 ^684c8

觀世自在菩薩言：「希有，世尊！
是大菩提能大利益，以諸菩薩生諸煩惱降伏一切聲聞、
緣覺一切善根，何況諸餘無量功德？」 ^684c14

觀世自在菩薩白佛言：「世尊！
如世尊說聲聞乘、大乘是為一乘。
世尊！何意作如是說？」 ^684c17

佛言：「觀世自在！我聲聞乘中說種種法——所謂五陰、
內六入、外六入——如是等我說彼法界一味，而彼聲聞不能覺知。
是故，我說有種種乘。
觀世自在！如有眾生聞說如是，分別執著，
彼人不知一乘之體，取種種乘而證彼法，異異而取迭共諍論。
我意如是應知。」 ^684c19

爾時，世尊而說偈言：
　　「種種諸法相，我依一理說，
　　生於下劣解，我說名二乘。
　　如聞聲分別，而不知彼義，
　　故諸乘相違，憍慢眾生諍。
　　知諸地妙相、及諸願生處，
　　此勝相對治，我說是大乘。」 ^684c24

爾時，觀世自在菩薩白佛言：「世尊！
深密解脫修多羅中，此法門者名為何等？
云何奉持？」 ^685a3

佛告觀世自在菩薩言：「觀世自在！
此修多羅名『地波羅蜜了義法門』，汝今應當如是受持。」 ^685a4

說此「地波羅蜜了義經」時，七萬五千菩薩得大乘光明三昧。
pin:: 
#  11 聖者文殊師利法王子菩薩問品(五)
聖者文殊師利法王子菩薩問品第十一 ^685a6

爾時，文殊師利法王子菩薩摩訶薩，依如來所作住持業差別，
白佛言：「世尊！世尊！
如來法身有何等相？」 ^685a10

佛告文殊師利：「如實修行十地波羅蜜，
轉身成就得妙法身，是名諸佛如來法身相應知。 ^685a12

「文殊師利！彼佛法身有二種相不可思議。
何等為二？所謂法身離諸戲論、離諸一切有為行相，
而諸眾生執著戲論、有為行相。」 ^685a14

文殊師利白佛言：「世尊！
聲聞、緣覺轉身所得，為是法身？
為非法身？」 ^685a17

佛告文殊師利：「非法身也。」 ^685a18

文殊師利白佛言：「世尊！
若非法身，是何等身？」 ^685a19

佛言：「文殊師利！名解脫身，非法身也。
依解脫身，聲聞、緣覺、諸佛如來其身平等，而佛法身差別殊勝。
法身勝者，勝彼一切聲聞、緣覺無量無邊阿僧祇功德，奇特殊勝不可為譬。
為分別顛倒對治，彼人說如來生。」 ^685a20

文殊師利白佛言：「世尊！
諸佛生世有何等相？」 ^685a25

佛告文殊師利：「化身生相隨世界相，一切種一切功德莊嚴住持相相應，
是即化身生世間相應知。
文殊師利！而佛如來法身不生。」 ^685a26

文殊師利白佛言：「世尊！
我云何知化身所作現方便相？」 ^685a28

佛告文殊師利：「一切佛國土三千大千世界中大勢力家及福田家一時退，
入胎、住胎、出胎，生已增長，受五欲樂，而行大捨出家苦行、
證菩提、轉法輪、入涅槃。
文殊師利！是應化身所作方便示現應知。」 ^685b1

文殊師利白佛言：「世尊！
世尊！依如來法身住持力，幾種語為眾生說法——如來說法依可化眾生、
未熟者令熟、已熟者令得解脫？」 ^685b6

佛言：「文殊師利！如來有三種語。
何等為三？謂說修多羅、毘尼、摩得勒伽。
文殊師利！是為三種應知。」 ^685b8

文殊師利言：「世尊！
何等修多羅？何等毘尼？
何等摩得勒伽？」 ^685b11

佛言：「文殊師利！我所說少事法，是名修多羅。
少事法者，謂四種事、九種事、二十九種事。 ^685b12

「文殊師利！所言四種事者，謂聞事、歸依事、
學事、菩提事，是名四種事。 ^685b14

「文殊師利！所言九種事者，謂施設事、眾生向受用事、
向生事、向生住事、向染淨事、向種種事、
能說事、可說事、眷屬事，是名九種事。 ^685b15

「文殊師利！所言二十九事者，謂依煩惱對染諸行事隨順事。 ^685b18

「何者是隨順事？謂隨順彼人相。
未來世生因事故，依法相未來行因事，
依淨分觀事，即彼處修行事。
令心住事、現身受樂法行事、過一切苦觀行事，即如實知彼事。 ^685b20

「彼事有三種：依顛倒住持故、依眾生相外觀邪行住持相故、
內心無憍慢住持故。 ^685b23

「修行住事、現證事、修行事、作向堅固事，
觀彼九種事：觀察遠離不遠離方便事、
向散亂事、不散亂、不失事、修行無障礙事、
修行利益事、向堅固事、向彼實證事、具足得涅槃事。 ^685b25

「如來善說毘尼法——世間正見，出諸外道一切勝事——不修行彼法退事。
何以故？文殊師利！
若於如來善說毘尼法中不能修行，令善法退，非邪見過。」 ^685b29

文殊師利言：「世尊！
何者是毘尼相？」 ^685c3

「文殊師利！毘尼相者，我為聲聞及諸菩薩說波羅提木叉及波羅提木叉相應法，
是名毘尼事。」 ^685c4

文殊師利言：「世尊！
菩薩有幾種法攝波羅提木叉？」 ^685c6

佛言：「文殊師利！菩薩有七種法攝波羅提木叉。
何等為七？所謂菩薩知說受持法、知說波羅夷事、
知說過事、知說過事體、知說無過事體、
知說起過事、知說受持法失事。
文殊師利！是名菩薩七種法攝波羅提木叉應知。」 ^685c8

文殊師利言：「世尊！
何者是摩得勒伽？」
「文殊師利！我所說十一種相示現了義經，是名摩得勒伽。」 ^685c13

文殊師利言：「世尊！
何等是摩得勒伽十一種相？」 ^685c15

佛言：「文殊師利！所謂世諦相、第一義諦相、
觀菩提分法相、彼法相、自體相、彼法果相、
受彼法說相、彼法障相、彼法隨順相、彼法過失相、彼法利益相。」 ^685c16

文殊師利言：「世尊！
何者是世諦相？」
「文殊師利！世諦相者有三種。
何等為三？說人相、說分別體相、觀諸法思惟作種種業相，應知。」 ^685c20

文殊師利言：「世尊！
何者第一義諦相？」 ^685c22

「文殊師利！第一義諦相有七種，如前七種真如中所說：
一者、所謂無始有為行相第一義諦；二者、
相第一義諦，所謂我空、法空；三者、唯識第一義諦，
知有為行唯是心識；四者、執著第一義諦，
所謂我說苦諦；五者、邪行第一義諦，所謂我說集諦；
六者、清淨第一義諦，所謂我說滅諦；七者、
正修行第一義諦，所謂我說道諦。 ^685c23

「文殊師利！行相第一義諦、執著第一義諦、
邪行第一義諦，此三第一義諦一切眾生平等無差別。
文殊師利！相第一義諦、唯識第一義諦，此二第一義諦一切法平等無差別。
文殊師利！清淨第一義諦，聲聞、緣覺、菩薩阿耨多羅三藐三菩提平等無差別。 ^686a1

「文殊師利！正修行第一義諦，如聞妙法差別，
觀奢摩他、毘婆舍那攝取般若波羅蜜平等無差別應知。」 ^686a7

文殊師利言：「世尊！
何者是觀菩提分法相？」 ^686a9

「文殊師利！觀菩提分法相者，所謂觀一切種事應知。」 ^686a10

文殊師利言：「世尊！
何者是彼法相？」 ^686a11

「文殊師利！彼法相者如八種觀中應知。」 ^686a12

文殊師利言：「世尊！
何等八種觀？」 ^686a13

「文殊師利！所謂依實諦、住諦、過失、功德、
通相、形相、相應相、廣略說相。 ^686a14

「文殊師利！實諦相者，所謂真如。 ^686a15

「住諦相者，所謂人相、分別差別體一向答相、
隨問分別答相、置答相、密事示現相。 ^686a16

「過失相者，所謂我說諸法染過。 ^686a18

「功德相者，所謂我說一切淨法無量利益相。 ^686a19

「通相者，有六種應知。
何等六種？謂真實義通、得通、說通、離二邊通、
不可思議通、意通。 ^686a20

「形相者，所謂三世三有為相四種因緣。 ^686a22

「相應相者，有四種應知。
何等為四？謂相待相應、能作所作相應、
生相應、法體相應。
相待相應者，謂何等因、何等緣能生有為行、
名字等用，是名相待相應。
能作所作相應者，何等因、何等緣能得法、
能生法，能生法已能成辦業，是名能作所作相應。
生相應者，謂何等因、何等緣知法、說法、
示法，能成能正覺知，是名生相應。
法體相應者，略說有二種。
何等為二？謂一者、淨，二者、不淨。 ^686a23

「文殊師利！淨有五種相，不淨有七種相。 ^686b2

「文殊師利！何者淨五種相？
一者、彼現前見相，二者、依彼現前見相，
三者、自相譬喻相，四者、成就相，五者、說清淨阿含相。 ^686b3

「文殊師利！何者是彼現前見相？
謂一切有為行無常、一切有為行苦、一切法無我，
世間現前見法如是等，是名彼現前見相，應知。 ^686b6

「文殊師利！何者是依彼現前見相？
所謂一切諸有為行一相故，不失未來善、
不善業；依彼麁法現見故、依種種業見種種眾生現見故、
依善不善業受苦受樂現見故，於現見法中譬喻。
如是等彼依止現見相應知。 ^686b9

「文殊師利！自相譬喻相者，所謂內、外、一切世間現見譬喻因緣。
如是等名為自相因緣譬喻應知。 ^686b14

「如是，依彼現見相、依止彼現見相、譬喻相一向成就彼事，名為成就相應知。 ^686b16

「文殊師利！何者是說清淨阿含相？
所謂一切智人說彼寂靜涅槃之相。
如是等名清淨阿含相應知。 ^686b17

「文殊師利！汝應如是深觀察五種清淨相，
深觀察已知清淨，知清淨已修行應知。」 ^686b20

文殊師利白佛言：「世尊！
有幾種法知一切智人相？」 ^686b22

佛言：「文殊師利！有五種法知一切智人相。
何等為五？有人出世於諸一切天人世間名一切智，
有人畢竟成就三十二大人之相、得十力法能斷一切眾生疑、
具四無畏降伏一切諸魔怨敵、說法更無能作礙難、
於說法中善說八聖菩提道分，現證成就四沙門果。 ^686b23

「文殊師利！如是，依生、依相斷疑降伏，無人能難，
現見沙門五種法現前，是名一切智人相應知。 ^686b28

「文殊師利！此依生成相應、現見相應、量相應、
比智相應、聖人說法相應，知五種相是名清淨相應知。 ^686c2

「文殊師利！何者是七種不清淨相？
所謂彼相似見相、彼不相似見相、有一切相似見相、
一切不相似見相、自譬喻異相、不成相、說法不清淨阿含相。 ^686c4

「文殊師利！何者是有一切相似見相？
謂一切法依意識知同相，如是等名為一切法相似同見相。 ^686c7

「文殊師利！何者是一切法不相似見相？
謂法相、體相、業法因果異相、一一相、異相、
畢竟彼彼相、待異相，如是等是名一切不相似不同見相。 ^686c9

「文殊師利！何者是自譬喻異相？
謂彼相似見相譬喻中有一切不相似不同相，
為成彼事一向不成，是故我說彼不成相。 ^686c12

「文殊師利！自譬喻中彼不相似見相有一切相似同相，
為成彼事一向不成，是故我說不成相。 ^686c15

「若不成相者，彼法不清淨；若法不清淨者，不應修行。
是故，我說不清淨阿含相，以自性不清淨應知。 ^686c17

「文殊師利！何者是法體？
所謂：如來出世及不出世，法住、法體、法界，是名法體相應知。」 ^686c20

文殊師利言：「世尊！
何者是略廣相？」
「文殊師利！所謂略說一句——彼一句、
上上句、差別無量句、乃至說應至處——是名略說應知。」 ^686c22

文殊師利言：「世尊！
何者是得相？」
「文殊師利！謂取諸法見觀菩提分法，我說菩提分法四念處等，
是名彼法自體相。
共世間、出世間、遠離染相，彼法果起世間、
出世間功德，是名彼得相。
文殊師利！即彼法依解脫智受用，應知、
廣為人說示現，是名彼法隨順示現相。
文殊師利！即彼修行菩提分法，離道相違染法，是名向障法應知。
文殊師利！為彼法多生增長，是名隨順彼法相。
文殊師利！障諸法是名過相。
文殊師利！隨順彼法功德是名利益相，應知。」 ^686c25

爾時，文殊師利菩薩白佛言：「世尊！
惟願世尊為諸菩薩更重略說修多羅、
毘尼、摩得勒伽義，不共一切外道、二乘陀羅尼相。
諸佛如來說甚深法，諸菩薩得甚深意，得已能入一切佛法。」 ^687a7

佛告文殊師利：「汝今諦聽，我當為汝略說陀羅尼義。
諸菩薩等聞我法已，能得我意；得我意已，入於我法。 ^687a11

「文殊師利！何者略說陀羅尼義？
所謂我說一切染法、一切淨法、彼一切法、
不覺相、無作相、無分別相、無我相，如是如是法。
我說不覺、無作、無分別、無我相，以一切無覺無我相，
是故染法，非先是染，後時得淨；諸淨法者，
亦非先淨，後得名染。
愚癡凡夫依虛妄染身執著我法，計自體相，
依因邪見而言有我——所謂我能見、
能聞、能嗅、能味、能觸、我能知、我能食、我染、我淨——生如是等諸邪見行。
若人如是如實能知離煩惱身，彼人能得離諸煩惱、
斷諸戲論、畢竟清淨，得無為身，無有一切諸有為行。
文殊師利！是名略說陀羅尼義應知。」 ^687a13

爾時，世尊而說偈言：
　　「諸法本無染、後時不清淨，
　　染及於清淨，是諸法無我。
　　染身見有我，生於我所相、
　　我染及清淨、我見及以食。
　　若能如是知，彼人離煩惱，
　　能得無染身，是故名無為。」 ^687a25

文殊師利菩薩白佛言：「世尊！
世尊！如來心生有何等相？
願為我說。」 ^687b3

佛告文殊師利：「文殊師利！
如來非心意意識得名，而無諸行心生得名，依應化身說名為生。」 ^687b4

文殊師利言：「世尊！
若法身離於諸行，云何離作心行而能生心？」 ^687b6

佛言：「文殊師利！依本方便般若修行自然而生。
文殊師利！譬如睡眠，無心覺起而能覺起。
文殊師利！如入滅盡定而無起心，依本作心自然而起。
文殊師利！如眠、滅定二無起心，依本而起；
如是，如來心生，依本般若方便修行成就應知。」 ^687b8

文殊師利菩薩白佛言：「世尊！
世尊說如來應化所作化身，為是有心？
為是無心？」 ^687b14

佛言：「文殊師利！得言有心、得言無心。
何以故？以自心不得自在故，言無心；假他力故，言有心。」 ^687b15

文殊師利白佛言：「世尊！
如世尊說，如來行處、如來境界，此二種法有何差別？」 ^687b17

佛言：「文殊師利！言如來行處者，一切諸佛功德平等不可思議、
無量功德莊嚴清淨佛之國土，是名諸佛如來行處。
文殊師利！言如來境界者有五種。
何等為五？所謂眾生界、世界、法界、可化眾生界、方便界。
文殊師利！如來行處、如來境界如是差別應知。」 ^687b19

文殊師利菩薩白佛言：「世尊！
世尊！如來得大菩提、轉大法輪、入大涅槃，此三種相云何差別？
應云何知？」 ^687b26

佛告文殊師利言：「文殊師利！
無有二相，不證菩提、非不證菩提，不轉法輪、
非不轉法輪，非入大涅槃、非不入大涅槃。」 ^687b28

文殊師利言：「世尊！
我解世尊所說之義。
何以故？如來法身本來常清淨故、應化身示現故。」 ^687c1

文殊師利言：「世尊！
眾生見彼應化之身、聞應化身、解應化身、
供養讚歎應化之身，得諸功德，於何身得？」 ^687c3

佛言：「文殊師利！以能正念如來身故，以應化身依如來法身住持力得。」 ^687c6

文殊師利白佛言：「世尊！
世尊等無心、無作、無行，何義故如來法身為諸眾生出大光明及出無量應化鏡像，
而諸聲聞、辟支佛等解脫之身無如是相？」 ^687c7

佛言：「文殊師利！等無心、無作，譬如日、月、
摩尼珠等，為諸眾生出大光明及種種物，
而水、琉璃、頗梨珠等無心、無作，不出一切光明等物。
何以故？依大眾生住持力故、依諸眾生增上業故。
文殊師利！譬如善巧練治珠寶能出影像，餘不善者不出光明。
文殊師利！諸佛如來亦復如是，依無量法正觀修行方便般若，
作諸善業、集諸善根，依佛法身方便智慧出諸光明及出無量應化色像；
聲聞、緣覺解脫之身不能修集一切善根，故不能出。」 ^687c11

文殊師利菩薩白佛言：「世尊！
世尊說依諸佛菩薩住持力故，一切眾生成就世間功德之身——所謂生於剎利婆羅門、
大長者家、欲界、色界、無色界、一切處、一切身——一切功德果報成就皆依諸佛及諸菩薩住持力得。
世尊！何意作如是說？」 ^687c21

佛言：「文殊師利！如來住持之力及菩薩力，
隨說何等道、何等修行，若有人能依於彼道如實修行，
彼人一切生處、一切身、一切世間果報成就。
文殊師利！若人不能信於彼道，又復不能如實修行，
謗我法、諍我法，而於我身生惡瞋心，彼人命終一切生處常得一切下劣惡身、
受惡果報。文殊師利！
依於此義，汝今應知，非但成就上妙勝身及勝果報依佛如來住持力，
得下劣惡身及惡果報亦依如來住持力得。」 ^687c26

文殊師利白佛言：「世尊！
世尊不淨國土中，何法易得？
何法難得？世尊！淨佛國土中，何法易得？
何法難得？」 ^688a7

佛告文殊師利言：「文殊師利！
不淨國土中有八事易得、二事難得。
何等為八？所謂外道易得、受苦眾生易得、
生下姓家勢力敗壞易得、惡行眾生易得、
破戒眾生易得、入惡道眾生易得、發下品心小乘眾生易得、
發菩提心菩薩狹劣心易得。 ^688a9

「文殊師利！何者二事難得？
高心修行菩薩難得、諸佛如來出世難得。
文殊師利！淨佛國土中八事難得、二事易得，應如是知。」 ^688a15

爾時，文殊師利法王子菩薩白佛言：「世尊！
此深密解脫修多羅中，此法門當名何等？
云何奉持？」 ^688a17

佛告文殊師利法王子菩薩言：「文殊師利！
此法門名『說諸佛如來住持力了義經』。
文殊師利！如來所說了義修多羅，其義如是，汝當奉持。」 ^688a19

說此如來住持力了義經時，七萬五千菩薩得滿足法身。
文殊師利法王子菩薩摩訶薩及諸一切天、
人、阿修羅大眾，歡喜奉行。
深密解脫經卷第五
 ^688a22
