佛說彌勒來時經
translator:: 失譯人名附東晉錄
jing:: 
舍利弗者，是佛第一弟子，以慈心念天下，
往到佛所前，長跪叉手問言：「佛常言：『佛去後，當有彌勒來。』
願欲從佛聞之。」 ^434b20

佛言：「彌勒佛欲來出時，閻浮利內地山樹、草木皆焦盡。
於今閻浮利地，周匝六十萬里，彌勒出時，
閻浮利地東、西長四十萬里，南、北廣三十二萬里，
地皆當生五種果蓏，四海內無山陵嵠谷，
地平如砥，樹木皆長大。 ^434b22

「當是時，人民少貪婬、瞋恚、愚癡者，人民眾多，
聚落家居，鷄鳴展轉相聞，人民皆壽八萬四千歲，
女人五百歲乃行嫁，人民無病痛者。
盡天下人有三病：一者、意欲有所得；二者、
飢渴；三者、年老。人民面目皆桃花色，人民皆敬重。 ^434b27

「有城名鷄頭末，鷄頭末城者當王國治，
城周匝四百八十里，以土築城，復以板著城，
復以金、銀、琉璃、水精、珍寶著城。
四面各十二門，門皆刻鏤，復以金、銀、琉璃、
水精、珍寶著之。國王名僧羅，四海內皆屬僧羅，
行即飛行，所可行處，人民鬼神皆傾側。 ^434c3

「城有四寶：一者、金，有龍守之，龍名倪#CB02908;鏠，
主護金，龍所居山地名犍陀；二者、銀，其國中復有守龍名幡頭；
三者、明月珠，所生地處名須漸，守珍龍名賓竭；
四者、琉璃，所生城名氾羅那夷。 ^434c9

「有一婆羅門名須凡，當為彌勒作父。
彌勒母名摩訶越題，彌勒當為作子。
彌勒者種當作婆羅門，身有三十二相、
八十種好，身長十六丈。
彌勒生墮城地，目徹視萬里內，頭中日光照四千里。
彌勒得道為佛時，於龍華樹下坐，樹高四十里，廣亦四十里。
彌勒得佛時，有八萬四千婆羅門，皆往到彌勒所師事之，則棄家作沙門。
彌勒到樹下坐，用四月八日明星出時得佛道。 ^434c13

「國王僧羅聞彌勒得佛，則將八十四王，
皆棄國捐王，以國付太子，共到彌勒佛所，皆除鬚髮為沙門。
復有千八百婆羅門，皆到彌勒佛所作沙門，彌勒父母亦在其中。
復有聖婆羅門千八十四人，皆復到彌勒佛所作沙門。 ^434c22

「國有大豪賢者，名須檀，人呼須達，復呼人民，
以黃金持與彌勒佛及諸沙門，名聲日布方遠。
須達復將賢善人萬四千人，到彌勒佛所作沙門。 ^434c27

「復有兄弟二人，兄名鼓達，弟名扶蘭，兄弟皆言：『我曹何為是世間？
寧可俱到佛所，求作沙門耶！』
兄弟皆言：『我善便到彌勒佛所作沙門。』 ^435a1

「復有小女人輩八萬四千人，身皆著好衣、
白珠、金銀、瓔珞，俱到彌勒佛所，皆脫著身珍寶以著地，
白佛言：『我曹欲持是上佛及諸沙門，我欲從佛作比丘尼。』
佛即令作比丘尼。 ^435a4

「彌勒佛坐，為諸比丘僧、比丘尼說，皆是釋迦文佛時，
誦經者、慈心者、布施者、不瞋恚者、作佛圖寺者、
持佛骨著塔中者、燒香者、然燈者、懸繒者、
散花者、讀經者。是諸比丘尼，皆釋迦文佛時人，
持戒者、至誠者，於今皆來會是，聞諸比丘所說經處者，皆於龍華樹下得道。 ^435a8

「彌勒佛初一會說經時，有九十六億人，皆得阿羅漢道。 ^435a15

「第二會說經時，有九十四億比丘，皆得阿羅漢。 ^435a17

「第三會說經，九十二億沙門，皆得阿羅漢。
舉天上諸天，皆當持花散彌勒身上。 ^435a19

「彌勒佛當將諸阿羅漢，至雞頭末王所治城，
王皆內宮中飯食，舉城皆明，夜時如晝日。
彌勒於宮中坐，說經言：『語不可不作，道不可不學，經不可不讚。』
佛說經已，諸比丘及王百官，皆當奉行佛經戒，皆得度世。」 ^435a21

佛說如是，彌勒佛却後六十億殘六十萬歲當來下。
佛說彌勒來時經
 ^435a25
