大方廣圓覺修多羅了義經
translator:: 大唐、罽賓三藏佛陀多羅譯
jing:: 
如是我聞：
一時，婆伽婆入於神通大光明藏，三昧正受，
一切如來光嚴住持，是諸眾生清淨覺地；
身心寂滅平等本際，圓滿十方不二隨順，於不二境現諸淨土。
與大菩薩摩訶薩十萬人俱，其名曰文殊師利菩薩、
普賢菩薩、普眼菩薩、金剛藏菩薩、彌勒菩薩、
清淨慧菩薩、威德自在菩薩、辯音菩薩、
淨諸業障菩薩、普覺菩薩、圓覺菩薩、賢善首菩薩等，
而為上首；與諸眷屬皆入三昧，同住如來平等法會。 ^913a27

於是文殊師利菩薩在大眾中即從座起，
頂禮佛足右遶三匝，長跪叉手而白佛言：「大悲世尊！
願為此會諸來法眾，說於如來本起清淨因地法行，
及說菩薩於大乘中發清淨心，遠離諸病，能使未來末世眾生求大乘者不墮邪見。」
作是語已五體投地，如是三請終而復始。 ^913b7

爾時，世尊告文殊師利菩薩言：「善哉！
善哉！善男子！汝等乃能為諸菩薩諮詢如來因地法行，
及為末世一切眾生求大乘者，得正住持不墮邪見。
汝今諦聽！當為汝說。」
時，文殊師利菩薩奉教歡喜，及諸大眾默然而聽。 ^913b14

「善男子！無上法王有大陀羅尼門，名為圓覺，流出一切清淨真如菩提涅槃及波羅蜜教授菩薩。
一切如來本起因地，皆依圓照清淨覺相，永斷無明方成佛道。
云何無明？善男子！
一切眾生從無始來種種顛倒，猶如迷人四方易處，
妄認四大為自身相，六塵緣影為自心相；譬彼病目見空中花及第二月。
善男子！空實無花，病者妄執。
由妄執故，非唯惑此虛空自性，亦復迷彼實花生處，
由此妄有輪轉生死，故名無明。
善男子！此無明者非實有體，如夢中人夢時非無，
及至於醒了無所得；如眾空花滅於虛空，
不可說言有定滅處，何以故？
無生處故。一切眾生於無生中，妄見生滅，是故說名輪轉生死。
善男子！如來因地修圓覺者，知是空花，
即無輪轉，亦無身心受彼生死，非作故無，本性無故。
彼知覺者猶如虛空，知虛空者即空花相，亦不可說無知覺性。
有、無俱遣，是則名為淨覺隨順。
何以故？虛空性故，常不動故，如來藏中無起滅故，
無知見故，如法界性究竟圓滿遍十方故；是則名為因地法行。
菩薩因此於大乘中發清淨心，末世眾生依此修行不墮邪見。」 ^913b19

爾時，世尊欲重宣此義而說偈言：
　　「文殊汝當知，一切諸如來，
　　從於本因地，皆以智慧覺，
　　了達於無明。　知彼如空花，
　　即能免流轉，又如夢中人，
　　醒時不可得。　覺者如虛空，
　　平等不動轉，覺遍十方界，
　　即得成佛道。　眾幻滅無處，
　　成道亦無得，本性圓滿故。
　　菩薩於此中，能發菩提心，
　　末世諸眾生，修此免邪見。」 ^913c11

於是普賢菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
願為此會諸菩薩眾，及為末世一切眾生修大乘者，
聞此圓覺清淨境界，云何修行？
世尊！若彼眾生，知如幻者，身心亦幻，云何以幻還修於幻？
若諸幻性，一切盡滅，則無有心，誰為修行？
云何復說修行如幻？
若諸眾生本不修行，於生死中常居幻化，
曾不了知如幻境界，令妄想心云何解脫？
願為末世一切眾生，作何方便漸次修習，令諸眾生永離諸幻。」
作是語已五體投地，如是三請終而復始。 ^913c23

爾時，世尊告普賢菩薩言：「善哉！
善哉！善男子！汝等乃能為諸菩薩及末世眾生，
修習菩薩如幻三昧，方便漸次，令諸眾生得離諸幻。
汝今諦聽！當為汝說。」
時，普賢菩薩奉教歡喜，及諸大眾默然而聽。 ^914a5

「善男子！一切眾生種種幻化，皆生如來圓覺妙心，
猶如空花從空而有，幻花雖滅空性不壞；
眾生幻心還依幻滅，諸幻盡滅覺心不動。
依幻說覺亦名為幻，若說有覺猶未離幻，說無覺者亦復如是。
是故，幻滅名為不動。
善男子！一切菩薩及末世眾生，應當遠離一切幻化虛妄境界，
由堅執持遠離心故，心如幻者亦復遠離，
遠離為幻亦復遠離，離遠離幻亦復遠離，得無所離即除諸幻。
譬如鑽火兩木相因，火出木盡灰飛煙滅；
以幻修幻亦復如是，諸幻雖盡不入斷滅。
善男子！知幻即離，不作方便；離幻即覺，亦無漸次。
一切菩薩及末世眾生依此修行，如是乃能永離諸幻。」 ^914a10

爾時，世尊欲重宣此義而說偈言：
　　「普賢汝當知，一切諸眾生，
　　無始幻無明，皆從諸如來，
　　圓覺心建立。　猶如虛空花，
　　依空而有相，空花若復滅，
　　虛空本不動。　幻從諸覺生，
　　幻滅覺圓滿，覺心不動故。
　　若彼諸菩薩，及末世眾生，
　　常應遠離幻，諸幻悉皆離。
　　如木中生火，木盡火還滅，
　　覺則無漸次，方便亦如是。」 ^914a23

於是普眼菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
願為此會諸菩薩眾及為末世一切眾生，
演說菩薩修行漸次，云何思惟？
云何住持？眾生未悟作何方便普令開悟？
世尊！若彼眾生無正方便及正思惟，聞佛如來說此三昧心生迷悶，
則於圓覺不能悟入。
願興慈悲，為我等輩及末世眾生假說方便。」
作是語已五體投地，如是三請終而復始。 ^914b5

爾時，世尊告普眼菩薩言：「善哉！
善哉！善男子！汝等乃能為諸菩薩及末世眾生，
問於如來修行漸次、思惟、住持乃至假說種種方便，汝今諦聽！
當為汝說。」時，普眼菩薩奉教歡喜，及諸大眾默然而聽。 ^914b14

「善男子！彼新學菩薩及末世眾生，欲求如來淨圓覺心，
應當正念遠離諸幻，先依如來奢摩他行，
堅持禁戒，安處徒眾，宴坐靜室，恒作是念：
『我今此身四大和合，所謂髮毛、爪齒、皮肉、
筋骨、髓腦、垢色皆歸於地，唾涕、膿血、津液、
涎沫、痰淚、精氣、大小便利皆歸於水，暖氣歸火，動轉歸風。
四大各離，今者妄身當在何處？』
即知此身畢竟無體，和合為相，實同幻化。
四緣假合，妄有六根；六根、四大中外合成，
妄有緣氣，於中積聚，似有緣相假名為心。
善男子！此虛妄心若無六塵則不能有，
四大分解無塵可得，於中緣塵各歸散滅，畢竟無有緣心可見。 ^914b19

「善男子！彼之眾生幻身滅故幻心亦滅，
幻心滅故幻塵亦滅，幻塵滅故幻滅亦滅，
幻滅滅故非幻不滅；譬如磨鏡垢盡明現。
善男子！當知身心皆為幻垢，垢相永滅十方清淨。
善男子！譬如清淨摩尼寶珠，映於五色隨方各現，諸愚癡者見彼摩尼實有五色。
善男子！圓覺淨性現於身心隨類各應，
彼愚癡者說淨圓覺實有如是身心自相，
亦復如是；由此不能遠於幻化。
是故我說身心幻垢，對離幻垢說名菩薩；
垢盡對除，即無對垢及說名者。 ^914c2

「善男子！此菩薩及末世眾生，證得諸幻滅影像故，
爾時便得無方清淨，無邊虛空覺所顯發。
覺圓明故顯心清淨，心清淨故見塵清淨，
見清淨故眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨；
如是乃至鼻、舌、身、意亦復如是。
善男子！根清淨故色塵清淨，色清淨故聲塵清淨，
香、味、觸、法亦復如是。
善男子！六塵清淨故地大清淨，地清淨故水大清淨，
火大、風大亦復如是。
善男子！四大清淨故，十二處、十八界、二十五有清淨。
彼清淨故，十力、四無所畏、四無礙智、佛十八不共法、
三十七助道品清淨，如是乃至八萬四千陀羅尼門一切清淨。
善男子！一切實相性清淨故一身清淨，
一身清淨故多身清淨，多身清淨故如是乃至十方眾生圓覺清淨。
善男子！一世界清淨故多世界清淨，多世界清淨故如是乃至盡於虛空圓裹三世一切平等清淨不動。 ^914c12

「善男子！虛空如是平等不動，當知覺性平等不動；
四大不動故，當知覺性平等不動；如是乃至八萬四千陀羅尼門平等不動，
當知覺性平等不動。
善男子！覺性遍滿清淨不動。
圓無際故，當知六根遍滿法界；根遍滿故，
當知六塵遍滿法界；塵遍滿故，當知四大遍滿法界；如是乃至陀羅尼門遍滿法界。
善男子！由彼妙覺性遍滿故，根性、塵性無壞無雜；
根、塵無壞故，如是乃至陀羅尼門無壞無雜；
如百千燈光照一室，其光遍滿無壞無雜。
善男子！覺成就故，當知菩薩不與法縛，
不求法脫，不厭生死，不愛涅槃，不敬持戒，
不憎毀禁，不重久習，不輕初學。
何以故？一切覺故，譬如眼光曉了前境，
其光圓滿得無憎愛，何以故？
光體無二無憎愛故。 ^915a2

「善男子！此菩薩及末世眾生，修習此心得成就者，於此無修亦無成就。
圓覺普照寂滅無二，於中百千萬億不可說阿僧祇恒河沙諸佛世界，
猶如空花亂起、亂滅，不即、不離，無縛、無脫；
始知眾生本來成佛，生死、涅槃猶如昨夢。
善男子！如昨夢故，當知生死及與涅槃無起、
無滅、無來、無去，其所證者無得、無失、無取、
無捨，其能證者無作、無止、無任、無滅，於此證中無能、
無所，畢竟無證亦無證者，一切法性平等不壞。
善男子！彼諸菩薩如是修行，如是漸次，
如是思惟，如是住持，如是方便，如是開悟，
求如是法，亦不迷悶。」 ^915a16

爾時，世尊欲重宣此義而說偈言：
　　「普眼汝當知，一切諸眾生，
　　身心皆如幻，身相屬四大，
　　心性歸六塵。　四大體各離，
　　誰為和合者？　如是漸修行，
　　一切悉清淨。　不動遍法界，
　　無作止任滅，亦無能證者。
　　一切佛世界，猶如虛空花，
　　三世悉平等，畢竟無來去。
　　初發心菩薩，及末世眾生，
　　欲求入佛道，應如是修習。」 ^915a28

於是金剛藏菩薩在大眾中即從座起，
頂禮佛足右遶三匝，長跪叉手而白佛言：「大悲世尊！
善為一切諸菩薩眾宣揚如來圓覺清淨大陀羅尼因地法行漸次方便，
與諸眾生開發蒙昧；在會法眾承佛慈誨，
幻翳朗然，慧目清淨。
世尊！若諸眾生本來成佛，何故復有一切無明？
若諸無明眾生本有，何因緣故，如來復說本來成佛？
十方異生本成佛道，後起無明；一切如來，何時復生一切煩惱？
唯願不捨無遮大慈，為諸菩薩開祕密藏，
及為末世一切眾生，得聞如是修多羅教了義法門永斷疑悔。」
作是語已五體投地，如是三請終而復始。 ^915b10

爾時，世尊告金剛藏菩薩言：「善哉！
善哉！善男子！汝等乃能為諸菩薩及末世眾生，
問於如來甚深祕密究竟方便，是諸菩薩最上教誨了義大乘，
能使十方修學菩薩及諸末世一切眾生，
得決定信，永斷疑悔。
汝今諦聽！當為汝說。」
時，金剛藏菩薩奉教歡喜，及諸大眾默然而聽。 ^915b23

「善男子！一切世界始終生滅，前後有無，
聚散起止，念念相續，循環往復，種種取捨，皆是輪迴。
未出輪迴而辨圓覺，彼圓覺性即同流轉；
若免輪迴，無有是處。
譬如動目能搖湛水；又如定眼猶迴轉火；
雲駛月運，舟行岸移亦復如是。
善男子！諸旋未息，彼物先住尚不可得；
何況輪轉生死垢心曾未清淨，觀佛圓覺而不旋復？
是故汝等便生三惑。 ^915c1

「善男子！譬如幻瞖妄見空花，幻翳若除，
不可說言：『此瞖已滅，何時更起一切諸翳？』
何以故？瞖花二法非相待故。
亦如空花滅於空時，不可說言虛空何時更起空花？
何以故？空本無花非起滅故。
生死涅槃同於起滅，妙覺圓照離於花瞖。
善男子！當知虛空非是暫有亦非暫無，
況復如來圓覺隨順，而為虛空平等本性。 ^915c9

「善男子！如銷金鑛，金非銷有；既已成金不重為鑛，經無窮時金性不壞。
不應說言本非成就，如來圓覺亦復如是。
善男子！一切如來妙圓覺心本無菩提及與涅槃，
亦無成佛及不成佛，無妄輪迴及非輪迴。 ^915c17

「善男子！但諸聲聞所圓境界身心語言皆悉斷滅，
終不能至彼之親證所現涅槃，何況能以有思惟心測度如來圓覺境界。
如取螢火燒須彌山，終不能著；以輪迴心生輪迴見，
入於如來大寂滅海，終不能至。
是故我說一切菩薩及末世眾生，先斷無始輪迴根本。
善男子！有作思惟從有心起，皆是六塵，
妄想緣氣，非實心體，已如空花。
用此思惟辨於佛境，猶如空花復結空果，展轉妄想無有是處。
善男子！虛妄浮心多諸巧見，不能成就圓覺方便。
如是分別，非為正問。」 ^915c22

爾時，世尊欲重宣此義而說偈言：
　　「金剛藏當知，如來寂滅性，
　　未曾有終始。　若以輪迴心，
　　思惟即旋復，但至輪迴際，
　　不能入佛海。　譬如銷金鑛，
　　金非銷故有，雖復本來金，
　　終以銷成就，一成真金體，
　　不復重為鑛。　生死與涅槃，
　　凡夫及諸佛，同為空花相。
　　思惟猶幻化，何況詰虛妄？
　　若能了此心，然後求圓覺。」 ^916a3

於是彌勒菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
廣為菩薩開祕密藏，令諸大眾深悟輪迴、
分別邪正，能施末世一切眾生無畏道眼，
於大涅槃生決定信，無復重隨輪轉境界起循環見。
世尊！若諸菩薩及末世眾生，欲遊如來大寂滅海，云何當斷輪迴根本？
於諸輪迴有幾種性？
修佛菩提幾等差別？
迴入塵勞，當設幾種教化方便度諸眾生？
唯願不捨救世大悲，令諸修行一切菩薩及末世眾生，
慧目肅清照曜心鏡，圓悟如來無上知見。」
作是語已五體投地，如是三請終而復始。 ^916a15

爾時，世尊告彌勒菩薩言：「善哉！
善哉！善男子！汝等乃能為諸菩薩及末世眾生，
請問如來深奧祕密微妙之義，令諸菩薩潔清慧目，
及令一切末世眾生永斷輪迴，心悟實相具無生忍。
汝今諦聽！當為汝說。」
時，彌勒菩薩奉教歡喜，及諸大眾默然而聽。 ^916a27

「善男子！一切眾生從無始際，由有種種恩愛、貪欲故有輪迴。
若諸世界一切種性，卵生、胎生、濕生、化生，
皆因婬欲而正性命，當知輪迴愛為根本。
由有諸欲，助發愛性，是故能令生死相續。
欲因愛生，命因欲有，眾生愛命還依欲本；
愛欲為因，愛命為果。
由於欲境起諸違順，境背愛心而生憎、
嫉，造種種業，是故復生地獄、餓鬼；知欲可厭，
愛厭業道，捨惡樂善，復現天、人；又知諸愛可厭惡故，
棄愛樂捨，還滋愛本，便現有為增上善果，
皆輪迴故，不成聖道。
是故眾生欲脫生死免諸輪迴，先斷貪欲及除愛渴。 ^916b4

「善男子！菩薩變化示現世間非愛為本，
但以慈悲令彼捨愛，假諸貪欲而入生死。
若諸末世一切眾生能捨諸欲，及除憎愛永斷輪迴，
勤求如來圓覺境界，於清淨心便得開悟。 ^916b15

「善男子！一切眾生由本貪欲，發揮無明顯出五性，
差別不等；依二種障，而現深淺。
云何二障？一者理障礙正知見，二者事障續諸生死。
云何五性？善男子！
若此二障未得斷滅名未成佛；若諸眾生永捨貪欲，
先除事障未斷理障，但能悟入聲聞、緣覺，未能顯住菩薩境界。
善男子！若諸末世一切眾生，欲泛如來大圓覺海，
先當發願勤斷二障，二障已伏即能悟入菩薩境界；
若事、理障已永斷滅即入如來微妙圓覺，滿足菩提及大涅槃。
善男子！一切眾生皆證圓覺，逢善知識依彼所作因地法行，
爾時修習便有頓漸；若遇如來無上菩提正修行路，
根無大小皆成佛果；若諸眾生雖求善友遇邪見者，
未得正悟，是則名為外道種性，邪師過謬，非眾生咎。
是名眾生五性差別。 ^916b20

「善男子！菩薩唯以大悲方便入諸世間開發未悟，
乃至示現種種形相逆順境界，與其同事化令成佛，皆依無始清淨願力。
若諸末世一切眾生於大圓覺起增上心，
當發菩薩清淨大願，應作是言：『願我今者住佛圓覺，求善知識莫值外道及與二乘。』
依願修行，漸斷諸障，障盡願滿，便登解脫清淨法殿，證大圓覺妙莊嚴域。」 ^916c7

爾時，世尊欲重宣此義而說偈言：
　　「彌勒汝當知，一切諸眾生，
　　不得大解脫，皆由貪欲故，
　　墮落於生死。　若能斷憎愛，
　　及與貪瞋癡，不因差別性，
　　皆得成佛道。　二障永銷滅，
　　求師得正悟，隨順菩提願，
　　依止大涅槃。　十方諸菩薩，
　　皆以大悲願，示現入生死。
　　現在修行者，及末世眾生，
　　勤斷諸愛見，便歸大圓覺。」 ^916c14

於是清淨慧菩薩在大眾中即從座起，
頂禮佛足右繞三匝，長跪叉手而白佛言：「大悲世尊！
為我等輩廣說如是不思議事，本所不見本所不聞，
我等今者蒙佛善誘，身心泰然得大饒益，
願為一切諸來法眾重宣法王圓滿覺性，
一切眾生及諸菩薩、如來世尊所證所得云何差別？
令末世眾生聞此聖教，隨順開悟漸次能入。」
作是語已五體投地，如是三請終而復始。 ^916c26

爾時，世尊告清淨慧菩薩言：「善哉！
善哉！善男子！汝等乃能為諸菩薩及末世眾生，請問如來漸次差別。
汝今諦聽！當為汝說。」
時，清淨慧菩薩奉教歡喜，及諸大眾默然而聽。 ^917a6

「善男子！圓覺自性，非性性有，循諸性起，
無取無證，於實相中實無菩薩及諸眾生。
何以故？菩薩眾生皆是幻化，幻化滅故無取證者。
譬如眼根不自見眼，性自平等。
無平等者，眾生迷倒，未能除滅一切幻化，
於滅未滅，妄功用中便顯差別；若得如來寂滅隨順，實無寂滅及寂滅者。 ^917a10

「善男子！一切眾生從無始來由妄想我及愛我者，
曾不自知念念生滅，故起憎愛，耽著五欲；
若遇善友教令開悟淨圓覺性發明起滅，即知此生性自勞慮。
若復有人勞慮永斷得法界淨，即彼淨解為自障礙，故於圓覺而不自在。
此名凡夫隨順覺性。 ^917a16

「善男子！一切菩薩，見解為礙，雖斷解礙，
猶住見覺，覺礙為礙而不自在；此名菩薩未入地者隨順覺性。 ^917a21

「善男子！有照有覺俱名障礙，是故菩薩常覺不住，
照與照者同時寂滅，譬如有人自斷其首，
首已斷故無能斷者；則以礙心自滅諸礙，礙已斷滅無滅礙者。
修多羅教如標月指，若復見月，了知所標畢竟非月；一切如來種種言說開示菩薩亦復如是。
此名菩薩已入地者隨順覺性。 ^917a24

「善男子！一切障礙即究竟覺，得念、失念無非解脫，
成法、破法皆名涅槃，智慧、愚癡通為般若，
菩薩、外道所成就法同是菩提，無明、真如無異境界，
諸戒、定、慧及婬、怒、癡俱是梵行，眾生、國土同一法性，
地獄、天宮皆為淨土，有性、無性齊成佛道；
一切煩惱畢竟解脫，法界海慧照了諸相猶如虛空。
此名如來隨順覺性。 ^917b2

「善男子！但諸菩薩及末世眾生，居一切時不起妄念，
於諸妄心亦不息滅，住妄想境不加了知，於無了知不辨真實。
彼諸眾生聞是法門，信解受持不生驚畏。
是則名為隨順覺性。
善男子！汝等當知！
如是眾生已曾供養百千萬億恒河沙諸佛及大菩薩，
植眾德本；佛說是人名為成就一切種智。」 ^917b9

爾時，世尊欲重宣此義而說偈言：
　　「清淨慧當知，圓滿菩提性，
　　無取亦無證，無菩薩眾生。
　　覺與未覺時，漸次有差別，
　　眾生為解礙，菩薩未離覺。
　　入地永寂滅，不住一切相，
　　大覺悉圓滿，名為遍隨順。
　　末世諸眾生，心不生虛妄，
　　佛說如是人，現世即菩薩。
　　供養恒沙佛，功德已圓滿，
　　雖有多方便，皆名隨順智。」 ^917b15

於是威德自在菩薩在大眾中即從座起，
頂禮佛足右遶三匝，長跪叉手而白佛言：「大悲世尊！
廣為我等分別如是隨順覺性，令諸菩薩覺心光明承佛圓音，
不因修習而得善利。
世尊！譬如大城外有四門，隨方來者非止一路，一切菩薩莊嚴佛國及成菩提非一方便。
唯願世尊！廣為我等宣說一切方便漸次，并修行人總有幾種？
令此會菩薩及末世眾生求大乘者，速得開悟，遊戲如來大寂滅海。」
作是語已五體投地，如是三請終而復始。 ^917b27

爾時，世尊告威德自在菩薩言：「善哉！
善哉！善男子！汝等乃能為諸菩薩及末世眾生，問於如來如是方便。
汝今諦聽！當為汝說。」
時，威德自在菩薩奉教歡喜，及諸大眾默然而聽。 ^917c7

「善男子！無上妙覺遍諸十方出生如來，
與一切法同體平等，於諸修行實無有二。
方便隨順其數無量，圓攝所歸，循性差別當有三種。 ^917c11

「善男子！若諸菩薩悟淨圓覺，以淨覺心，
取靜為行；由澄諸念，覺識煩動，靜慧發生，
身心客塵從此永滅，便能內發寂靜輕安；
由寂靜故，十方世界諸如來心於中顯現，如鏡中像。
此方便者名奢摩他。 ^917c14

「善男子！若諸菩薩悟淨圓覺，以淨覺心，
知覺心性及與根塵皆因幻化，即起諸幻以除幻者，
變化諸幻而開幻眾；由起幻故便能內發大悲輕安，
一切菩薩從此起行，漸次增進。
彼觀幻者非同幻故，非同幻觀皆是幻故，
幻相永離；是諸菩薩所圓妙行，如土長苗。
此方便者名三摩鉢提。 ^917c20

「善男子！若諸菩薩悟淨圓覺，以淨覺心不取幻化及諸靜相，
了知身心皆為罣礙；無知覺明不依諸礙，
永得超過礙無礙境、受用世界及與身心，
相在塵域；如器中鍠聲出於外，煩惱涅槃不相留礙，
便能內發寂滅輕安、妙覺隨順、寂滅境界，
自他身心所不能及，眾生壽命皆為浮想。
此方便者名為禪那。 ^917c27

「善男子！此三法門皆是圓覺。
親近隨順十方如來，因此成佛十方菩薩種種方便，
一切同異皆依如是三種事業，若得圓證即成圓覺。
善男子！假使有人修於聖道，教化成就百千萬億阿羅漢、
辟支佛果，不如有人聞此圓覺無礙法門，一剎那頃隨順修習。」 ^918a5

爾時，世尊欲重宣此義而說偈言：
　　「威德汝當知，無上大覺心，
　　本際無二相，隨順諸方便，
　　其數即無量。　如來總開示，
　　便有三種類，寂靜奢摩他，
　　如鏡照諸像；如幻三摩提，
　　如苗漸增長；禪那唯寂滅，
　　如彼器中鍠。　三種妙法門，
　　皆是覺隨順，十方諸如來，
　　及諸大菩薩，因此得成道。
　　三事圓證故，名究竟涅槃。」 ^918a10

於是辯音菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
如是法門甚為希有！
世尊！此諸方便一切菩薩於圓覺門有幾修習？
願為大眾及末世眾生，方便開示令悟實相。」
作是語已五體投地，如是三請終而復始。 ^918a22

爾時，世尊告辯音菩薩言：「善哉！
善哉！善男子！汝等乃能為諸大眾及末世眾生，
問於如來，如是修習。
汝今諦聽！當為汝說。」
時，辯音菩薩奉教歡喜，及諸大眾默然而聽。 ^918a28

「善男子！一切如來圓覺清淨本無修習及修習者，
一切菩薩及末世眾生依於未覺幻力修習，
爾時便有二十五種清淨定輪： ^918b3

「若諸菩薩唯取極靜，由靜力故永斷煩惱究竟成就，
不起于座便入涅槃；此菩薩者，名單修奢摩他。 ^918b6

「若諸菩薩唯觀如幻，以佛力故變化世界種種作用，
備行菩薩清淨妙行，於陀羅尼不失寂念及諸靜慧，
此菩薩者，名單修三摩鉢提。 ^918b9

「若諸菩薩唯滅諸幻，不取作用獨斷煩惱，
煩惱斷盡便證實相；此菩薩者，名單修禪那。 ^918b12

「若諸菩薩先取至靜，以靜慧心照諸幻者，
便於是中起菩薩行；此菩薩者，名先修奢摩他，後修三摩鉢提。 ^918b14

「若諸菩薩以靜慧故證至靜性，便斷煩惱永出生死；
此菩薩者，名先修奢摩他，後修禪那。 ^918b17

「若諸菩薩以寂靜慧，復現幻力種種變化度諸眾生，
後斷煩惱而入寂滅；此菩薩者，名先修奢摩他，
中修三摩鉢提，後修禪那。 ^918b19

「若諸菩薩以至靜力斷煩惱已，後起菩薩清淨妙行度諸眾生；
此菩薩者，名先修奢摩他，中修禪那，後修三摩鉢提。 ^918b22

「若諸菩薩以至靜力心斷煩惱，復度眾生建立世界；
此菩薩者，名先修奢摩他，齊修三摩鉢提 " resp=禪那。 ^918b25

「若諸菩薩以至靜力資發變化，後斷煩惱；
此菩薩者，名齊修奢摩他、三摩鉢提，後修禪那。 ^918b28

「若諸菩薩以至靜力用資寂滅，後起作用變化境界；
此菩薩者，名齊修奢摩他、禪那，後修三摩鉢提。 ^918c1

「若諸菩薩以變化力種種隨順，而取至靜；
此菩薩者，名先修三摩鉢提，後修奢摩他。 ^918c4

「若諸菩薩以變化力種種境界，而取寂滅；
此菩薩者，名先修三摩鉢提，後修禪那。 ^918c6

「若諸菩薩以變化力而作佛事，安住寂靜，
而斷煩惱；此菩薩者，名先修三摩鉢提，
中修奢摩他，後修禪那。 ^918c8

「若諸菩薩以變化力無礙作用，斷煩惱故，
安住至靜；此菩薩者，名先修三摩鉢提，
中修禪那，後修奢摩他。 ^918c11

「若諸菩薩以變化力方便作用，至靜、寂滅二俱隨順；
此菩薩者，名先修三摩鉢提，齊修奢摩他、禪那。 ^918c14

「若諸菩薩以變化力種種起用，資於至靜，
後斷煩惱；此菩薩者，名齊修三摩鉢提、
奢摩他，後修禪那。 ^918c17

「若諸菩薩以變化力資於寂滅，後住清淨，
無作靜慮；此菩薩者，名齊修三摩鉢提、
禪那，後修奢摩他。 ^918c20

「若諸菩薩以寂滅力而起至靜，住於清淨；
此菩薩者，名先修禪那，後修奢摩他。 ^918c23

「若諸菩薩以寂滅力而起作用，於一切境寂用隨順；
此菩薩者，名先修禪那，後修三摩鉢提。 ^918c25

「若諸菩薩以寂滅力種種自性，安於靜慮，
而起變化；此菩薩者，名先修禪那，中修奢摩他，後修三摩鉢提。 ^918c27

「若諸菩薩以寂滅力無作自性起於作用，
清淨境界歸於靜慮；此菩薩者，名先修禪那，
中修三摩鉢提，後修奢摩他。 ^919a1

「若諸菩薩以寂滅力種種清淨，而住靜慮起於變化；
此菩薩者，名先修禪那，齊修奢摩他、三摩鉢提。 ^919a4

「若諸菩薩以寂滅力資於至靜，而起變化；
此菩薩者，名齊修禪那、奢摩他，後修三摩鉢提。 ^919a7

「若諸菩薩以寂滅力資於變化，而起至靜清明境慧；
此菩薩者，名齊修禪那、三摩鉢提，後修奢摩他。 ^919a9

「若諸菩薩以圓覺慧圓合一切，於諸性相無離覺性；
此菩薩者，名為圓修三種自性清淨隨順。 ^919a12

「善男子！是名菩薩二十五輪，一切菩薩修行如是。
若諸菩薩及末世眾生依此輪者，當持梵行，
寂靜思惟，求哀懺悔，經三七日。
於二十五輪各安標記，至心求哀，隨手結取；
依結開示便知頓漸，一念疑悔即不成就。」 ^919a14

爾時，世尊欲重宣此義而說偈言：
　　「辯音汝當知，一切諸菩薩，
　　無礙清淨慧，皆依禪定生。
　　所謂奢摩他，三摩提禪那，
　　三法頓漸修，有二十五種。
　　十方諸如來，三世修行者，
　　無不因此法，而得成菩提；
　　唯除頓覺人，并法不隨順。
　　一切諸菩薩，及末世眾生，
　　常當持此輪，隨順勤修習，
　　依佛大悲力，不久證涅槃。」 ^919a18

於是淨諸業障菩薩在大眾中即從座起，
頂禮佛足右繞三匝，長跪叉手而白佛言：「大悲世尊！
為我等輩廣說如是不思議事一切如來因地行相，
令諸大眾得未曾有，覩見調御歷恒沙劫勤苦境界，
一切功用猶如一念，我等菩薩深自慶慰。
世尊！若此覺心本性清淨，因何染污，使諸眾生迷悶不入？
唯願如來廣為我等開悟法性，令此大眾及末世眾生作將來眼。」
說是語已五體投地，如是三請終而復始。 ^919b1

爾時，世尊告淨諸業障菩薩言：「善哉！
善哉！善男子！汝等乃能為諸大眾及末世眾生，諮問如來如是方便。
汝今諦聽！當為汝說。」
時，淨諸業障菩薩奉教歡喜，及諸大眾默然而聽。 ^919b10

「善男子！一切眾生從無始來，妄想執有我、
人、眾生及與壽命，認四顛倒為實我體，由此便生憎愛二境。
於虛妄體重執虛妄，二妄相依生妄業道，
有妄業故妄見流轉，厭流轉者妄見涅槃。
由此不能入清淨覺，非覺違拒諸能入者，
有諸能入，非覺入故。
是故動念及與息念皆歸迷悶，何以故？
由有無始本起無明為己主宰，一切眾生生無慧目，
身心等性皆是無明，譬如有人不自斷命。
是故當知！有愛我者我與隨順，非隨順者便生憎怨，
為憎愛心養無明故，相續求道皆不成就。 ^919b14

「善男子！云何我相？
謂諸眾生心所證者。
善男子！譬如有人百骸調適忽忘我身；
四支絃緩，攝養乖方，微加鍼艾，則知有我。
是故證取方現我體。
善男子！其心乃至證於如來，畢竟了知清淨涅槃皆是我相。 ^919b25

「善男子！云何人相？
謂諸眾生心悟證者。
善男子！悟有我者，不復認我，所悟非我，悟亦如是。
悟已超過一切證者，悉為人相。
善男子！其心乃至圓悟涅槃俱是我者，
心存少悟備殫證理，皆名人相。 ^919c1

「善男子！云何眾生相？
謂諸眾生心自證悟所不及者。
善男子！譬如有人作如是言：『我是眾生。』
則知彼人說眾生者非我非彼。
云何非我？我是眾生，則非是我。
云何非彼？我是眾生，非彼我故。
善男子！但諸眾生了證了悟皆為我、人，
而我、人相所不及者，存有所了，名眾生相。 ^919c6

「善男子！云何壽命相？
謂諸眾生心照清淨覺所了者，一切業智所不自見猶如命根。
善男子！若心照見一切覺者皆為塵垢，
覺、所覺者不離塵故；如湯銷氷無別有氷，
知氷銷者，存我、覺我亦復如是。 ^919c12

「善男子！末世眾生不了四相，雖經多劫勤苦修道，
但名有為，終不能成一切聖果，是故名為正法末世。
何以故？認一切我為涅槃故，有證有悟名成就故。
譬如有人以賊為子，其家財寶終不成就。
何以故？有我愛者亦愛涅槃，伏我愛根為涅槃相；
有憎我者亦憎生死，不知愛者真生死故，
別憎生死，名不解脫。 ^919c17

「云何當知法不解脫？
善男子！彼末世眾生習菩提者，以己微證為自清淨，猶未能盡我相根本。
若復有人讚歎彼法，即生歡喜便欲濟度；若復誹謗彼所得者便生瞋恨。
則知我相堅固執持，潛伏藏識，遊戲諸根曾不間斷。
善男子！彼修道者不除我相，是故不能入清淨覺。
善男子！若知我空，無毀我者，有我說法，
我未斷故，眾生、壽命亦復如是。 ^919c23

「善男子！末世眾生說病為法，是故名為可憐愍者；
雖勤精進增益諸病，是故不能入清淨覺。
善男子！末世眾生不了四相，以如來解及所行處為自修行終不成就。
或有眾生未得謂得、未證謂證，見勝進者心生嫉妬；
由彼眾生未斷我愛，是故不能入清淨覺。
善男子！末世眾生希望成道無令求悟，
唯益多聞增長我見；但當精勤降伏煩惱起大勇猛，
未得令得、未斷令斷，貪、瞋、愛、慢、諂曲、嫉妬對境不生，
彼我恩愛一切寂滅，佛說是人漸次成就。
求善知識不墮邪見，若於所求別生憎愛，則不能入清淨覺海。」 ^920a2

爾時，世尊欲重宣此義而說偈言：
　　「淨業汝當知，一切諸眾生，
　　皆由執我愛，無始妄流轉，
　　未除四種相，不得成菩提。
　　愛憎生於心，諂曲存諸念，
　　是故多迷悶，不能入覺城。
　　若能歸悟剎，先去貪瞋癡，
　　法愛不存心，漸次可成就。
　　我身本不有，憎愛何由生？
　　此人求善友，終不墮邪見。
　　所求別生心，究竟非成就。」 ^920a13

於是普覺菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
快說禪病！令諸大眾得未曾有，心意蕩然獲大安隱。
世尊！末世眾生去佛漸遠，賢聖隱伏邪法增熾，使諸眾生求何等人？
依何等法？行何等行？
除去何病？云何發心令彼群盲不墮邪見？」
作是語已五體投地，如是三請終而復始。 ^920a25

爾時，世尊告普覺菩薩言：「善哉！
善哉！善男子！汝等乃能諮問如來如是修行，
能施末世一切眾生無畏道眼，令彼眾生得成聖道。
汝今諦聽！當為汝說。」
時，普覺菩薩奉教歡喜，及諸大眾默然而聽。 ^920b4

「善男子！末世眾生將發大心求善知識欲修行者，當求一切正知見人。
心不住相，不著聲聞、緣覺境界，雖現塵勞心恒清淨，
示有諸過讚歎梵行，不令眾生入不律儀。
求如是人即得成就阿耨多羅三藐三菩提；末世眾生見如是人應當供養不惜身命。
彼善知識四威儀中常現清淨，乃至示現種種過患，
心無憍慢，況復摶財、妻子、眷屬。
若善男子於彼善友不起惡念，即能究竟成就正覺，心花發明照十方剎。 ^920b9

「善男子！彼善知識所證妙法應離四病。
云何四病？一者作病，若復有人作如是言：『我於本心作種種行欲求圓覺。』
彼圓覺性非作得故，說名為病。
二者任病，若復有人作如是言：『我等今者不斷生死、
不求涅槃，涅槃、生死無起滅念，任彼一切隨諸法性欲求圓覺。』
彼圓覺性非任有故，說名為病。
三者止病，若復有人作如是言：『我今自心永息諸念得一切性，
寂然平等欲求圓覺。』
彼圓覺性非止合故，說名為病。
四者滅病，若復有人作如是言：『我今永斷一切煩惱，
身心畢竟空無所有，何況根塵虛妄境界，一切永寂欲求圓覺。』
彼圓覺性非寂相故，說名為病。
離四病者則知清淨，作是觀者名為正觀，若他觀者名為邪觀。 ^920b19

「善男子！末世眾生欲修行者，應當盡命供養善友、
事善知識，彼善知識欲來親近應斷憍慢，
若復遠離應斷瞋恨；現逆順境猶如虛空，
了知身心畢竟平等，與諸眾生同體無異，如是修行方入圓覺。
善男子！末世眾生不得成道，由有無始自他憎愛一切種子故未解脫。
若復有人，觀彼怨家如己父母心無有二，
即除諸病；於諸法中自他憎愛亦復如是。
善男子！末世眾生欲求圓覺應當發心作如是言：
『盡於虛空一切眾生，我皆令入究竟圓覺，
於圓覺中無取覺者，除彼、我、人一切諸相。』
如是發心不墮邪見。」 ^920c4

爾時，世尊欲重宣此義而說偈言：
　　「普覺汝當知，末世諸眾生，
　　欲求善知識，應當求正見，
　　心遠二乘者。　法中除四病，
　　謂作止任滅；親近無憍慢，
　　遠離無瞋恨。　見種種境界，
　　心當生希有，還如佛出世。
　　不犯非律儀，戒根永清淨，
　　度一切眾生，究竟入圓覺。
　　無彼我人相，常依止智慧，
　　便得超邪見，證覺般涅槃。」 ^920c15

於是圓覺菩薩在大眾中即從座起，頂禮佛足右遶三匝，
長跪叉手而白佛言：「大悲世尊！
為我等輩廣說淨覺種種方便，令末世眾生有大增益。
世尊！我等今者已得開悟，若佛滅後末世眾生未得悟者，云何安居修此圓覺清淨境界？
此圓覺中三種淨觀以何為首？
唯願大悲為諸大眾及末世眾生施大饒益。」
作是語已五體投地，如是三請終而復始。 ^920c27

爾時，世尊告圓覺菩薩言：「善哉！
善哉！善男子！汝等乃能問於如來如是方便，以大饒益施諸眾生。
汝今諦聽！當為汝說。」
時，圓覺菩薩奉教歡喜，及諸大眾默然而聽。 ^921a6

「善男子！一切眾生，若佛住世，若佛滅後、
若法末時，有諸眾生具大乘性，信佛祕密大圓覺心，
欲修行者，若在伽藍安處徒眾，有緣事故隨分思察，
如我已說；若復無有他事因緣，即建道場當立期限，
若立長期百二十日，中期百日，下期八十日，安置淨居。
若佛現在，當正思惟；若佛滅後，施設形像，
心存目想生正憶念，還同如來常住之日。
懸諸幡花經三七日，稽首十方諸佛名字，
求哀懺悔；遇善境界得心輕安。
過三七日，一向攝念。 ^921a10

「若經夏首，三月安居，當為清淨菩薩止住，心離聲聞不假徒眾。
至安居日即於佛前作如是言：『我比丘、
比丘尼、優婆塞、優婆夷某甲，踞菩薩乘修寂滅行，
同入清淨實相住持，以大圓覺為我伽藍，
身心安居，平等性智，涅槃自性，無繫屬故。
今我敬請不依聲聞，當與十方如來及大菩薩三月安居，為修菩薩無上妙覺大因緣故不繫徒眾。』
善男子！此名菩薩示現安居，過三期日隨往無礙。
善男子！若彼末世修行眾生求菩薩道入三期者，非彼所聞一切境界終不可取。 ^921a19

「善男子！若諸眾生修奢摩他，先取至靜不起思念，靜極便覺。
如是初靜，從於一身至一世界，覺亦如是。
善男子！若覺遍滿一世界者，一世界中有一眾生起一念者皆悉能知，
百千世界亦復如是；非彼所聞一切境界終不可取。 ^921b2

「善男子！若諸眾生修三摩鉢提，先當憶想十方如來、
十方世界一切菩薩，依種種門漸次修行勤苦三昧，
廣發大願自熏成種；非彼所聞一切境界終不可取。 ^921b8

「善男子！若諸眾生修於禪那，先取數門，
心中了知生住滅念，分齊頭數，如是周遍四威儀中，
分別念數無不了知，漸次增進乃至得知百千世界一滴之雨，
猶如目覩所受用物；非彼所聞一切境界終不可取。
是名三觀初首方便。
若諸眾生，遍修三種勤行精進，即名如來出現于世；
若後末世鈍根眾生心欲求道，不得成就由昔業障，
當勤懺悔常起希望，先斷憎、愛、嫉妬、諂曲，
求勝上心，三種淨觀隨學一事，此觀不得復習彼觀，心不放捨漸次求證。」 ^921b12

爾時，世尊欲重宣此義而說偈言：
　　「圓覺汝當知，一切諸眾生，
　　欲求無上道，先當結三期，
　　懺悔無始業。　經於三七日，
　　然後正思惟，非彼所聞境，
　　畢竟不可取。　奢摩他至靜，
　　三摩正憶持，禪那明數門，
　　是名三淨觀。　若能勤修習，
　　是名佛出世。　鈍根未成者，
　　常當勤心懺，無始一切罪，
　　諸障若銷滅，佛境便現前。」 ^921b22

於是賢善首菩薩在大眾中即從座起，
頂禮佛足右遶三匝，長跪叉手而白佛言：「大悲世尊！
廣為我等及末世眾生，開悟如是不思議事。
世尊！此大乘教名字何等？
云何奉持？眾生修習得何功德？
云何使我護持經人？
流布此教至於何地？」
作是語已五體投地，如是三請終而復始。 ^921c4

爾時，世尊告賢善首菩薩言：「善哉！
善哉！善男子！汝等乃能為諸菩薩及末世眾生，問於如來如是經教功德名字。
汝今諦聽！當為汝說。」
時，賢善首菩薩奉教歡喜，及諸大眾默然而聽。 ^921c11

「善男子！是經百千萬億恒河沙諸佛所說，
三世如來之所守護，十方菩薩之所歸依，
十二部經清淨眼目，是經名大方廣圓覺陀羅尼，
亦名修多羅了義，亦名祕密王三昧，亦名如來決定境界，
亦名如來藏自性差別，汝當奉持。
善男子！是經唯顯如來境界，唯佛如來能盡宣說；
若諸菩薩及末世眾生依此修行，漸次增進至於佛地。
善男子！是經名為頓教大乘，頓機眾生從此開悟，亦攝漸修一切群品。
譬如大海不讓小流，乃至蚊虻及阿修羅飲其水者，皆得充滿。 ^921c16

「善男子！假使有人純以七寶積滿三千大千世界以用布施，
不如有人聞此經名及一句義。
善男子！假使有人教百 " resp=恒河沙眾生得阿羅漢果，
不如有人宣說此經分別半偈。
善男子！若復有人聞此經名信心不惑，
當知是人非於一佛二佛種諸福慧，如是乃至盡恒河沙一切佛所種諸善根聞此經教。
汝善男子！當護末世是修行者，無令惡魔及諸外道惱其身心令生退屈。」 ^921c26

爾時，會中有火首金剛、摧碎金剛、尼藍婆金剛等八萬金剛并其眷屬即從座起，
頂禮佛足，右繞三匝而白佛言：「世尊！
若後末世，一切眾生有能持此決定大乘，
我當守護如護眼目；乃至道場所修行處，
我等金剛自領徒眾晨夕守護，令不退轉。
其家乃至永無災障，疫病銷滅，財寶豐足常不乏少。」 ^922a5

爾時，大梵天王、二十八天王并須彌山王、
護國天王等即從座起，頂禮佛足，右繞三匝而白佛言：「世尊！
我亦守護是持經者，常令安隱心不退轉。」 ^922a13

爾時，有大力鬼王名吉槃茶與十萬鬼王即從座起，
頂禮佛足，右繞三匝而白佛言：「世尊！
我亦守護是持經人，朝夕侍衛令不退屈，
其人所居一由旬內，若有鬼神侵其境界，我當使其碎如微塵。」 ^922a17

佛說此經已，一切菩薩、天龍、鬼神八部眷屬及諸天王、
梵王等一切大眾，聞佛所說，皆大歡喜，信受奉行。
大方廣圓覺修多羅了義經
 ^922a21
