佛說佛十力經
translator:: 西天譯經三藏朝奉大夫試光祿卿傳法大師賜紫沙門臣施護等奉　詔譯
jing:: 
如是我聞：
一時佛在舍衛國祇樹給孤獨園，與苾芻眾俱。 ^718c13

是時佛告諸苾芻言：「汝等當知，如來、應供、
正等正覺有十種力，具是力者，即能了知廣大勝處，
於大眾中作師子吼，轉妙梵輪。
何等為十？所謂如來於一切處如實了知，一切非處亦如實知。
由實知故，是為如來第一處非處智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^718c15

「復次，如來於過去、未來、現在一切有情諸所作業，
若事若處、若因若報，皆如實知。
由實知故，是為如來第二業智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^718c23

「復次，如來於諸禪定解脫三摩地、三摩鉢底，
若染若淨、諸定分位，皆如實知。
由實知故，是為如來第三定智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^718c28

「復次，如來於諸有情，若自若他種種根性皆如實知。
由實知故，是為如來第四根智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719a4

「復次，如來於諸有情種種信解，皆如實知。
由實知故，是為如來第五信解智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719a8

「復次，如來於種種界無數界性，皆如實知。
由實知故，是為如來第六界性智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719a12

「復次，如來於一切至處道，皆如實知。
由實知故，是為如來第七至處道智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719a16

「復次，如來於無數種宿住隨念，所謂一生二生，
三四五生，或十二十，乃至百生千生，無數百千生中，
百千成劫壞劫，成壞等事，我在彼有情中隨所生處，
如是名字、如是種姓、如是族氏、如是飲食苦樂、
如是壽量長短分限，壽命盡已於某處生，
此滅彼生、彼滅此生，此等事相緣法方處，
無數種類，宿住隨念皆如實知。
由實知故，是為如來第八宿住隨念智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719a20

「復次，如來清淨天眼，過於人眼，觀見世間一切有情生時滅時，
若好若醜、若貴若賤，若生善趣、若生惡趣，隨所作業如實知見。
若諸有情身語意業作不善行，毀謗賢聖、
起諸邪見，邪見業法合集為因，以彼因緣身壞命終，墮在惡趣地獄中生。
若諸有情身語意業作諸善行，不謗賢聖、
起於正見，正見業法合集為因，以彼因緣身壞命終，在於善趣天界中生。
如是等事，皆如實知。
由實知故，是為如來第九天眼智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。 ^719b2

「復次，如來所有諸漏已盡，非漏隨增，心善解脫、
慧善解脫，見如是法智證自果，我生已盡，
梵行已立，所作已辦，不受後有，皆如實知。
由實知故，是為如來第十漏盡智力。
如來、應供、正等正覺具是力者，即能了知廣大勝處，
於大眾中作師子吼，轉妙梵輪。」 ^719b14

佛說此經已，諸苾芻眾聞佛所說，皆大歡喜，信受奉行。
佛說佛十力經
 ^719b20
