
pin:: 
##  2
守護國界主陀羅尼經卷第二
translator:: 罽賓國三藏沙門般若共牟尼室利譯
陀羅尼品第二之二
爾時世尊如象王迴普觀大眾，復告一切法自在王菩薩摩訶薩言：
「善男子！此會之中有二種人：一者、成就，
二、未成就。我今重為未成就者以善方便隨順世諦譬喻言詞說一乘法。 ^530a6

「如世有法名迦樓羅，欲修此法應先圖畫迦樓羅像，
審諦觀察，觀行純熟，然去畫像。
手結印契，想其自身成迦樓羅，作五大觀：
一者、觀地作白色觀，二者、觀水作綠色觀，
三者、觀火作黃赤色觀，四者、觀風作黑色觀，
五者、觀空作青色觀。
此觀成已，一切諸毒皆成非毒——謂若有情毒、
若非情毒——或令迴互、或取、或捨，縱任自在。 ^530a10

「善男子！菩薩摩訶薩亦復如是，若欲入觀，
先當默念此前迴向陀羅尼門，然後當入毘盧遮那如來三昧。
謂觀此身體成金剛，堅不可壞。
當以身作金剛結跏——謂以右脚壓左髀上——端身正坐，
舌根微動，脣齒相合作金剛語。
金剛語者，謂無言聲，但心默念。
以堅牢智諦觀自心以為月輪，當於鼻端不令馳散，
清淨圓滿，色如凝雪、牛乳、水精，而此月輪為菩提心。
此菩提心本無色相，為未成就諸眾生故，說如月輪。
應以右手作金剛拳，當心握於左手頭指，
此名能與無上菩提最尊勝印，即是本師毘盧遮那如來之印。」 ^530a17

爾時，世尊即說陀羅尼曰： ^530a28

「唵吽惹護娑」 ^530b1

「云何觀察此陀羅尼？
當以唵字安前所觀月輪之中，置於頂上，觀此唵字色如珂雪。
此想成已，即見自身坐月輪中，便得成就毘盧遮那。
以如是等無量無邊微塵數智成就此身，
是即名為具一切智、亦得名為具金剛智、
是修觀者瑜伽之智、亦是般若波羅蜜多、亦即名為諸菩薩果。
此果能得三種真實。
何等為三？一者、得前真實不可思議一切智智諸佛境界三昧，
二者、得前真實祕密真言，三者、得前真實祕密印契。 ^530b2

「前觀成已，便想頂上出白光明，復以百千萬億光明而為眷屬，
下至阿鼻地獄、上至阿迦尼吒天，其中所有一切眾生無始生死、
無明黑闇、盲無智眼，以此般若波羅蜜燈開彼佛眼。
如深山谷幽闇之處，日月光明所不能照，
若然一燈，久遠闇瞑一切皆除。
何以故？法如是故。
毘盧遮那如來三昧放白色光亦復如是。 ^530b11

「復次，善男子！行者從此三昧起已，次復入於不動三昧。
面向西方，亦作如前金剛結跏，端身正坐。
應以左手所被衣服兩角交過繞其手腕，
以拳執之，上出兩角，右手按地，此即名為能摧伏印，
一切眾魔及諸外道、諸惑業等皆不能動，即是阿閦如來之印。 ^530b18

「次亦默誦如上所說毘盧遮那如來真言，
應以吽字處月輪中置於頂上，觀此吽字以為青色。
觀想成已，次觀遍身皆作青色，此身即成阿閦如來。
此觀成已，即從頂上放青色光，亦以無數百千億光而為眷屬，
一一光中皆有無量青色金剛菩薩而現，
各作此印，光照東方恒河沙數世界之中。
其中眾生遇斯光者，所有欺奪、殺害、惡心皆悉捨離，寂靜不動。 ^530b24

「善男子！行者從此三昧起已，復於南方面向北坐，
亦作如上金剛結跏，端身正坐。
左手如前執衣兩角，右手仰掌，名滿願印，此即寶生如來之印。
次亦誦前毘盧遮那如來真言，作惹字觀，
當以此字處月輪中，置於頂上，如融金色。
觀想成已，漸觀遍身皆融金色，此身即成寶生如來。 ^530c4

「此觀成已，即從頂上放金色光，亦以無數百千億光而為眷屬，
一一光中皆有無量金色金剛菩薩而現，
各為此印，一一菩薩各各手中雨如意寶，光照南方恒沙世界。
其中眾生遇斯光者，所有願求皆得滿足。 ^530c10

「復於西方面向東坐，亦作如上金剛結跏，端身正坐。
左手仰掌當於臍上，右手仰掌重左手上，
以大母指令頭相拄，此印名為第一最勝三昧之印，
能滅狂亂一切妄念，令心一境，即阿彌陀如來之印。
亦誦如上毘盧遮那如來真言，作護〔平聲〕
字觀，當以此字處月輪中，置於頂上，如紅蓮華色。
觀想成已，漸觀遍身皆紅蓮華色，此身即成阿彌陀如來。
此觀成已，即從頂上放紅蓮華色光，亦以無數百千億光而為眷屬，
一一光中皆有無量紅蓮華色菩薩而現，
各為此印，入深三昧，光照西方恒沙世界，彼中眾生遇斯光者皆入三昧。 ^530c15

「復於北方面向南坐，亦作如上金剛結跏，端身正坐。
左手如前執衣兩角，右手展掌竪其五指，
當肩向外，名施無畏。
此印能施一切眾生安樂無畏，一切惡人不能惱害，即不空成就如來之印。
次亦誦上毘盧遮那如來真言，作娑字觀，
當以此字處月輪中，置於頂上，具於五色。
觀想成已，漸觀遍身皆作五色，成於不空成就如來。
此觀成已，即從頂上放五色光，亦以無數百千億光而為眷屬，
一一光中皆有無量五色光明菩薩而現，
各作此印，皆施無畏，光照北方恒沙世界，其中眾生遇斯光者悉得無畏。」 ^530c27

佛復告一切法自在王菩薩言：「如上所說自證之法，
唯自證知，非言能說，離諸見相。
為未成就諸眾生故，於無相中以相顯示、
於無言說假以言宣——譬如空中乾闥婆城，非實現實。」 ^531a10

爾時，佛復告一切法自在王菩薩及諸大眾言：「諸佛子！
十方一切諸世界中無量無數百千萬億異類眾生，
或有眾生諸根不具、或復具足五無間業、
屠兒魁膾栴陀羅等，於一切皆不可思議三昧之中修習趣入悉皆有分，
除五種人。何等為五？
一者、不信，二者、斷見，三者、常見，四者、邪見，
五者、懷疑，此五眾生不能趣入。
何以故？此深三昧以大慈悲而為根本，如是五人無慈悲故。 ^531a14

「善男子！若復有人能暫修習此三昧者，
身心輕安，即能生於五種三昧。
何等為五？一者、剎那三昧，二者、微塵三昧，
三者、漸現三昧，四者、起伏三昧，五者、安住三昧。 ^531a22

「云何名為剎那三昧？
謂觀月輪剎那剎那暫持相應尋復還失，是故名為剎那三昧。 ^531a26

「云何名為微塵三昧？
謂於三昧少分相應。
譬如有人不識蜜味，得微塵許在其舌根，
愛樂安樂，都忘飢渴、疾病之念，但更專心希求多得；
此三昧心亦復如是，少分相應，悉忘一切煩惱飢渴，
心得安樂，轉更求之。 ^531a27

「云何名為漸現三昧？
謂由少得，愛樂安樂漸漸增勝，身毛皆竪，悲泣流淚。
如黑物中見一白縷，此亦如是，由觀月輪得少分住，於無明闇煩惱之中見少定心微分顯現。 ^531b3

「云何名為起伏三昧？
謂觀行未純，或起、或滅，如秤低昂，觀成惑滅、觀失惑生。 ^531b7

「云何名為安住三昧？
由前四定心得安住，悉能守護一切善法，
增長新善，身心安樂。
如盛夏中遠涉砂磧，熱渴日久，忽得雪山清冷美水，
所有熱渴憂苦皆除；此亦如是，得此三昧，
業惑苦惱一切皆遣，是為無上菩提芽生。 ^531b9

「善男子！如上所說，諸根不具、五無間業諸惡眾生尚於此中修入有分，
何況一切比丘、比丘尼、優婆塞、優婆夷而不趣入？ ^531b14

「善男子！今此大眾無數眾生聞此法已，
皆於阿耨多羅三藐三菩提得不退轉，
神通、十力、四無所畏念念增進，無數三昧皆悉現前——所謂厭離一切法三昧、
超過一切法三昧、一切法平等三昧、離諸見稠林三昧、
遠離無明闇三昧、一切法離相三昧、解脫一切著三昧、
離一切懈怠三昧、甚深法發光三昧、如須彌山三昧、
永無失壞三昧、摧壞魔軍三昧、不著三界三昧、
出生光明三昧、常見如來三昧……，以如是等而為上首，無數三昧皆現在前。 ^531b16

「復有無量種種眾生得於無數陀羅尼門，
所謂觀諸法性陀羅尼門、發菩提心陀羅尼門、
生菩提芽陀羅尼門、了金剛性陀羅尼門、
得佛平等陀羅尼門、一切法本性清淨陀羅尼門、
一切法本性攝受陀羅尼門、一切法本性不可得陀羅尼門、
一切法出生智慧陀羅尼門、一切法皆悉成就陀羅尼門、
一切法轉變自在陀羅尼門、一切法大光普照陀羅尼門、
一切法遠離癡闇陀羅尼門、一切法心智清淨陀羅尼門、
一切法皆不可得陀羅尼門、普散一切眾寶妙花陀羅尼門、
本性顯現出生諸法陀羅尼門、遠離一切諸幻化法陀羅尼門、
如鏡圓明出生影像陀羅尼門、出生一切眾生音聲陀羅尼門、
令諸眾生最極歡喜陀羅尼門、巧順一切眾生音聲陀羅尼門、
出生種種音聲字句陀羅尼門、無有障礙陀羅尼門、
本性巧便陀羅尼門、解脫煩惱陀羅尼門、
離一切塵陀羅尼門、分別字義陀羅尼門、
解了諸法陀羅尼門、一切法無礙際陀羅尼門、
猶如虛空陀羅尼門、猶如金剛陀羅尼門、
近色光王陀羅尼門、得最尊勝陀羅尼門、
不退轉眼陀羅尼門、法界出生陀羅尼門、
常施安慰陀羅尼門、如師子吼陀羅尼門、
超眾生福德陀羅尼門、離諸憂惱陀羅尼門、
離諸過惡陀羅尼門、妙花莊嚴陀羅尼門、
破諸疑網陀羅尼門、諸法順如陀羅尼門、
出現諸法陀羅尼門、大聲清淨自在王陀羅尼門、
無盡寶篋陀羅尼門、無邊漩澓陀羅尼門、
海印陀羅尼門、蓮華莊嚴陀羅尼門、能入無著陀羅尼門、
漸漸深入四無礙智陀羅尼門、一切諸佛護持莊嚴陀羅尼門……，
如是等法而為上首，無量無數陀羅尼門皆悉現前。」 ^531b26

爾時，一切法自在王菩薩摩訶薩白佛言：「世尊！
如是無數陀羅尼門，何等陀羅尼門能令菩薩總持諸佛所說妙法而不失壞？
何等陀羅尼門能令菩薩說此法時辯才無盡？
何等陀羅尼門能令菩薩說此法時一切眾生愛樂歡喜？」 ^532a1

佛告一切法自在王菩薩言：「善男子！
有八陀羅尼門，若受持者，能令菩薩總持佛法，
辯才無盡，眾生樂聞。
何等為八？所謂大聲清淨自在王陀羅尼門、
無盡寶篋陀羅尼門、無邊漩澓陀羅尼門、
海印陀羅尼門、蓮華莊嚴陀羅尼門、能入無著陀羅尼門、
漸漸深入四無礙智陀羅尼門、一切諸佛護持莊嚴陀羅尼門。
菩薩若能於此八種陀羅尼門受持修習，
即能總持一切如來所說妙法，辯才無盡，亦令眾生愛樂歡喜。」 ^532a7

爾時，一切法自在王菩薩白佛言：「世尊！
唯願如來哀愍我等，廣分別說如此八種陀羅尼門。
菩薩得聞，則能於此勤求趣入。」 ^532a17

爾時，世尊告一切法自在王菩薩言：「善哉，善哉！
善男子！諦聽諦聽，善思念之，今當為汝廣分別說，令諸菩薩得入此門。 ^532a20

「善男子！云何名為大聲清淨陀羅尼門？
若有菩薩修習於此陀羅尼門，應以無著清淨妙念安住真實，
心絕動搖，威儀凝靜，以決定心說微妙法，
令一佛剎所有眾生隨其類音普聞其聲，悉解其義。
如是，或二佛剎、或三佛剎、或十佛剎、或百佛剎、
或千佛剎、二千、百千……，乃至十方無量無邊俱胝那由他百千佛剎，
其中眾生亦各隨類普聞其聲，悉解其義。 ^532a23

「善男子！若此菩薩於眾會中處師子座，
其座量高一俱盧舍，以師子王威力所持眾寶嚴飾。
如是，或復半由旬量、一由旬量、千由旬量、
或復量等須彌山王、或復其量高至梵天，
隨諸眾生心之所樂，令其各見身座大小而為說法。 ^532b1

「正說法時，十方諸佛悉現其前，為此菩薩演說妙法。
菩薩聞已，即能以此陀羅尼力一時聽聞總持不忘，
深入義理，現證相應，身心怡暢，一一法中成一境性，
一一字句聞無所聞，即於如是聽聞法時而常演說，無有障礙。 ^532b6

「若諸菩薩深入如是一字聲門，一切諸法悉入此門、
即從此門出生，演說一切諸法。 ^532b11

「且初第一說阿字門出生無邊無數法門。
所謂阿者，一切法無來，以一切法體無來故。
又，阿字者，一切法無去，以一切法體無去故。
又，阿字者，一切法無行，體無行故。
又，阿字者，一切法無住，體無住故。
又，阿字者，一切法無本性，體本清淨故。
又，阿字者，一切法無根本，體初未生故。
又，阿字者，一切法無終，體無初故。
又，阿字者，一切法無盡，體無去處故。
又，阿字者，一切法無生，體無行故。
又，阿字者，一切法無出，體無作者故。
又，阿字者，一切法無求，體無相故。
又，阿字者，一切法無礙，體相涉入故。
又，阿字者，一切法無滅，體無主宰故。
又，阿字者，一切法無行處，體無願故。
又，阿字者，一切法無生死，體離分別、無分別故。
又，阿字者，一切法無言說，體極聲入故。
又，阿字者，一切法不可說，體無聲故。
又，阿字者，一切法無差別，體無處所故。
又，阿字者，一切法無分別，體清淨故。
又，阿字者，一切法無心意，體不可求故。
又，阿字者，一切法無高下，體本平等故。
又，阿字者，一切法不可解，體如虛空故。
又，阿字者，一切法不可說，體過言道故。
又，阿字者，一切法無限量，體無處所故。
又，阿字者，一切法無生，體無生處故。
又，阿字者，一切法無本淨，體本無相故。
又，阿字者，一切法無我，體即我性故。
又，阿字者，一切法無眾生，體本清淨故。
又，阿字者，一切法無壽者，體無命根故。
又，阿字者，一切法無補特伽羅，體離所取故。
又，阿字者，一切法無本空，體性寂靜故。
又，阿字者，一切法無相，體性實無際故。
又，阿字者，一切法無和合，體性無生故。
又，阿字者，一切法無行，體本無為故。
又，阿字者，一切法無為，體過行、無行故。
又，阿字者，一切法不共，體無能解人故。
又，阿字者，一切法無聚會，體無積集故。
又，阿字者，一切法無出，體無出處故。
又，阿字者，一切法無本性，體本無身故。
又，阿字者，一切法無相，體相本淨故。
又，阿字者，一切法無業，體無作者故。
又，阿字者，一切法無果，體無業道故。
又，阿字者，一切法無種植，體無種子故。
又，阿字者，一切法無境界，體不可取故。
又，阿字者，一切法無地界，體無諸結故。
又，阿字者，一切法無縛，體本散滅故。
又，阿字者，一切法無聚散，體本無為故。
又，阿字者，一切法無漏，體惑不生故。
又，阿字者，一切法無自生，體初無生故。
又，阿字者，一切法無濁，體無有對故。
又，阿字者，一切法無對，體本無作故。
又，阿字者，一切法無色，體無大種故。
又，阿字者，一切法無受，體無受者故。
又，阿字者，一切法無想，體過諸相故。
又，阿字者，一切法無行，體離有愛故。
又，阿字者，一切法無識，體無分別故。
又，阿字者，一切法無界，體空平等故。
又，阿字者，一切法無入，體過境界門故。
又，阿字者，一切法無境界，體無去處故。
又，阿字者，一切法無欲，體離分別故。
又，阿字者，一切法無色，體無根本故。
又，阿字者，一切法無無色，體難思見故。
又，阿字者，一切法無亂，體無可亂故。
又，阿字者，一切法不思議，體不可得故。
又，阿字者，一切法無意，體本無二故。
又，阿字者，一切法不可執受，體過境界道故。
又，阿字者，一切法無阿賴邪，體無因緣故。
又，阿字者，一切法無常，體本無因故。
又，阿字者，一切法無斷，體不礙因故。
又，阿字者，一切法無名，體無相貌故。
又，阿字者，一切法無離，體不相入故。
又阿字者，一切法無住，體無住處故。
又，阿字者，一切法無熱惱，體無煩惱故。
又阿字者，一切法無憂惱，體無惡業故。
又，阿字者，一切法無習氣，體本無垢故。
又，阿字者，一切法無垢，體本清淨故。
又，阿字者，一切法無本清淨，體無形質故。
又，阿字者，一切法無體，體無依止故。
又，阿字者，一切法無依止，體無動作故。
又，阿字者，一切法無動，體離執著故。
又，阿字者，一切法無障礙，體同虛空故。
又，阿字者，一切法同虛空，體無分別故。
又，阿字者，一切法無色相，體無境界因故。
又，阿字者，一切法無顯示，體皆相似故。
又，阿字者，一切法無相似，體無境界故。
又，阿字者，一切法無境界，體如虛空，常平等故。
又，阿字者，一切法無闇，體無明故。
又，阿字者，一切法無明，體無對故。
又，阿字者，一切法無過，體妙善故。
又，阿字者，一切法無是，體無妄故。
又，阿字者，一切法無開解，體無動故。
又，阿字者，一切法無見，體無色故。
又，阿字者，一切法無聞，體無聲故。
又，阿字者，一切法無嗅，體無香故。
又，阿字者，一切法無嘗，體無味故。
又，阿字者，一切法無觸，體無所觸故。
又，阿字者，一切法無知，體本無法故。
又，阿字者，一切法無念，體離心意識故。
又，阿字者，一切法不思議，體性菩提平等，平等無高下故。
又，阿字者，一切法寂靜，體本不生、亦不滅故。 ^532b13

「善男子！菩薩如是得此大聲清淨陀羅尼門，
入第一阿字時演說諸法，或經一年、或復十年、
百年、千年、或百千年、或一小劫、或一大劫……，乃至無量無數大劫說此法時不離阿字。
如說阿字義無有盡，說餘諸字亦復如是，不可窮盡。
如是建立開示法眼，其義深遠，其語巧妙，具足清白。 ^533b14

「又，善男子！菩薩住此陀羅尼故，得身清淨，
威儀寂靜故；得語清淨，辯才無礙故；得意清淨，
慈悲觀察故；得施清淨，財法無悋，隨喜他施故；
得戒清淨，無破、無穿、無缺漏故；得忍清淨，
無怨、無對、無障礙故；得勤清淨，於妙事業無退轉故；
得禪清淨，無著、無慢、亦無味故；得慧清淨，
開智慧眼決癡膜故；得業清淨，普修一切勝善業故；
得眼清淨，天眼遠見一切色故；得耳清淨，
天耳遠聞諸佛法故；得鼻清淨，普嗅如來淨戒香故；
得舌清淨，獲得隨心清淨味故；得身清淨，
雖現處胎，胎不染故；得意清淨，善能分別微細法故；
得色清淨，所有色相妙莊嚴故；得聲清淨，
所聞皆是順法聲故；得香清淨，施戒聞香之所熏故；
得味清淨，獲大丈夫上味相故；得觸清淨，
身手所觸妙柔軟故；得法清淨，所知皆獲法明門故；
得念清淨，所聞憶持無疑忘故；得心清淨，
超越一切魔境界故；得行清淨，出過所解甚深法故。 ^533b20

「善男子！菩薩得此最勝不共大聲清淨陀羅尼故，
大聲普遍十方世界，光明普照，為彼一切世界眾生分別演說一切如來所說妙法，
令彼一切法眼開明。 ^533c9

「善男子！我今略說此大聲清淨陀羅尼門初入次第一門之中少分之德。
若廣說者，復有無數無量無邊不可說義。
如說於此一阿字門無量無邊不可窮盡，
餘一一字亦復如是，皆以無著智慧之門漸漸修入。 ^533c13

「復次，善男子！云何名為無盡寶篋陀羅尼門？
善男子！謂一字中說一切法皆無窮盡。
何等一切法無有窮盡？
所謂說色無盡故，如是，說色無常無盡故、
說色是苦無盡故、說色無我無盡故、說色寂滅無盡故、
說色寂靜無盡故、說色如聚沫無盡故、
說色如幻無盡故、說色如焰無盡故、說色如水中月無盡故、
說色如夢無盡故、說色如響無盡故、說色如鏡中像無盡故、
說色無本性無盡故、說色本無無盡故、
說色無緣會無盡故、說色空門無盡故、
說色無相無盡故、說色無願無盡故、說色無行無盡故、
說色生法無盡故、說色無生無盡故、說色前際無盡故、
說色中際無盡故、說色後際無盡故、說色寂滅無盡故、
說色親近寂靜無盡故、說色無心行處無盡故、
說色無言語道無盡故、說色不可思議無盡故、
說色不可度量無盡故、說色無我無盡故、
說色無眾生無盡故、說色無壽者無盡故、
說色無養育者無盡故、說色無補特伽羅無盡故、
說色無知無盡故、說色無造作無盡故、
說色如草木瓦礫石壁無盡故、說色無求得無盡故、
說色大種所生無盡故、說色無聲無盡故、
說色無表無盡故、說色不可說無盡故、
說色本味清淨無盡故、說色從因緣生無盡故、
說色無斷無盡故、說色無聲無盡故、說色無造者無盡故、
說色無受者無盡故、說色無業果無盡故、
說色法界平等無盡故、說色住真如無盡故、
說色住實際無盡故、說色無我所無盡故、
說色無主宰無盡故、說色無執受無盡故、
說色不可思無盡故、說色不可稱無盡故、
說色不可量無盡故、說色無有邊無盡故、
說色即菩提性無盡故、說色如空平等無盡故、
說色即涅槃性無盡故……，如是，廣說界處等法、
名、句、文身、一切佛法，皆悉入於此一字聲智慧之門，如以四大同一身篋。
此亦如是，一字聲門包攝出生無盡智寶甚深法門，是故名為無盡寶篋。 ^533c18

「我上略說此一門中少分之義如地一塵，
若廣說者，無量無邊阿僧祇劫不可窮盡。 ^534a25

「復次，善男子！云何名為無邊旋澓陀羅尼門？
善男子！所言邊者，謂斷及常。
十二因緣謂無明緣行、行緣識、識緣名色、
名色緣六入、六入緣觸、觸緣受、受緣愛、
愛緣取、取緣有、有緣生、生緣老、死、憂、悲、
苦、惱。言無邊者，即祕密界無斷、常等。
趣入甚深，名為旋澓。
是故，名為無邊旋澓陀羅尼門。 ^534a28

「又復，邊者，說名取捨；所言旋者，說不取捨故。
又復，邊者，說有生滅；旋者，說無生滅故。
又復，邊者，煩惱生死；旋者，本性清淨故。
邊者，有相、無相；旋者，都無所行故。
邊者，麁細思惟；旋者，無尋、無伺故。
邊者，因及諸見；旋者智了因、見故。
邊者，謂名及色；旋者，無有表示故。
邊者，有為、無為；旋者，三輪清淨故。
邊者，說內及外；旋者，識體無住故。
邊者，謂業及果；旋者，無業果體故。
邊者，善及不善；旋者，無有行體故。
邊者，過及無過；旋者，體無有二故。
邊者，謂業煩惱；旋者，體性光明故。
邊者，我及無我；旋者，體性清淨故。
邊者，生死涅槃；旋者，諸法本性即涅槃故。 ^534b5

「善男子！如是略說，若廣說者，說邊有無量門、說旋亦無量門。 ^534b17

「若諸菩薩住此旋澓陀羅尼門，隨順無邊一切深法，
智無窮盡，或字、或義亦無窮盡，漸次趣入無邊旋澓陀羅尼門，
以能隨順智光明故、隨順覺性本清淨故、
開智慧明決癡膜故、隨順解脫覺體性故。」
守護國界主陀羅尼經卷第二
 ^534b18
