天請問經
translator:: 大唐三藏法師玄奘奉　詔譯
jing:: 
如是我聞：
一時薄伽梵在室羅筏國，住誓多林給孤獨園。
時有一天，顏容殊妙，過於夜分，來詣佛所，
頂禮佛足，却住一面。
是天威光，甚大赫奕，周遍照曜誓多園林。 ^124b15

爾時彼天以妙伽他而請佛曰：
　　「云何利刀劍？　云何磣毒藥？
　　云何熾盛火？　云何極重暗？」 ^124b18

爾時世尊亦以伽他告彼天曰：
　　「麁言利刀劍，貪欲磣毒藥，
　　瞋恚熾盛火，無明極重暗。」 ^124b22

天復請曰：
　　「何人名得利？　何人名失利？
　　何者堅鉀冑？　何者利刀杖？」 ^124b25

世尊告曰：
　　「施者名得利，受者名失利，
　　忍為堅鉀冑，慧為利刀杖。」 ^124b27

天復請曰：
　　「云何為盜賊？　云何智者財？
　　誰於天世間，說名能劫盜？」 ^124b29

世尊告曰：
　　「邪思為盜賊，尸羅智者財，
　　於諸天世間，犯戒能劫盜。」 ^124c2

天復請曰：
　　「誰為最安樂？　誰為大富貴？
　　誰為恒端嚴？　誰為常醜陋？」 ^124c4

世尊告曰：
　　「少欲最安樂，知足大富貴，
　　持戒恒端嚴，破戒常醜陋。」 ^124c6

天復請曰：
　　「誰為善眷屬？　誰為惡心怨？
　　云何極重苦？　云何第一樂？」 ^124c8

世尊告曰：
　　「福為善眷屬，罪為惡心怨，
　　地獄極重苦，無生第一樂。」 ^124c10

天復請曰：
　　「何者愛非宜？　何者宜非愛？
　　何者極熱病？　誰是大良醫？」 ^124c12

世尊告曰：
　　「諸欲愛非宜，解脫宜非愛，
　　貪為極熱病，佛是大良醫。」 ^124c14

天復請曰：
　　「誰能覆世間？　世間誰所魅？
　　誰令捨親友？　誰復障生天？」 ^124c16

世尊告曰：
　　「無智覆世間，世間癡所魅，
　　慳貪捨親友，染著障生天。」 ^124c18

天復請曰：
　　「何物火不燒，風亦不能碎，
　　非水所能爛，能浮持世間？
　　誰能與王賊，勇猛相抗敵，
　　不為人非人，之所來侵奪？」 ^124c20

世尊告曰：
　　「福非火所燒，風亦不能碎，
　　福非水所爛，能浮持世間。
　　福能與王賊，勇猛相抗敵，
　　不為人非人，之所來侵奪。」 ^124c25

天復請曰：
　　「我今猶有疑，請佛為除斷。
　　今世往後世，誰極自欺誑？」 ^125a1

世尊告曰：
　　「若多有珍財，而不能修福，
　　今世往後世，彼極自欺誑。」 ^125a3

爾時彼天聞佛世尊說是經已，歡喜踴躍，
歎未曾有，頂禮佛足，即於佛前欻然不現。
天請問經
 ^125a5
