入楞伽心玄義一卷
author:: 西明寺沙門法藏撰
jing:: 
將釋此經，十門分別：一教起所因、二藏部所攝、
三顯教差別、四教所被機、五能詮教體、
六所詮宗趣、七釋經題目、八部類傳譯、
九義理分齊、十隨文解釋。 ^425c12

初、教起所因者，先總、後別。
總謂一事，《法華》云「如來唯為一大事因緣出興于世，謂開示悟入佛之知見。」
解云：佛意欲令以己所得授與眾生為本意也。 ^425c16

二、別顯者，謂諸聖教起必賴緣，緣乃多端，數過塵算。
《智論》云「如須彌山非無因緣、非少因緣而令震動。
般若教起亦復如是。」
廣如彼說。今別顯此經，略顯十義：一順古、
二滿願、三機感、四破惡、五迴邪、六殄執、
七酬問、八除疑、九顯實、十成益。
初、順古者，謂如下文「過去諸佛亦曾於此山頂說五法、
三性、八識、二空內心所證，我亦同彼。
是知未來諸佛亦同此說。
此則如大王路，三世同遊也。」
二、滿願者，謂佛過去曾見古佛說內證法，
因則立願；今既成佛，酬滿本願亦說斯法。
下文云「佛告大慧：『如來本願力故，當為汝說。』」
三、機感者，謂諸菩薩及此城中諸夜叉等根熟宜聞，上感如來應機說法。
如下文中羅婆那王勸請品說。
四、破惡者，為破諸羅剎等毒惡心故、斷諸殺生食肉等故，如彼品說。
五、迴邪者，為破四宗諸外道等，令邪執永盡，歸正見故。
如下廣說。六、殄執者，為破二乘諸法執見，乃至令彼定性二乘亦向無上大菩提故。
具如下說。七、酬問者，謂酬大慧等百八問故，及酬隨事別別問故。
竝如文顯。八、除疑者，但初學菩薩聞諸大乘經所說深義，
未能決了，生三種疑：一、聞畢竟空，執無因果；
二、聞如來藏具足功德，疑同外道神我；
三、聞說能所心境，執無唯識。
今明真空其必不壞幻有，性德舉體不礙真空，虛妄之境皆從心現。
為破此等多種疑故，具如下說。
九、顯實者，為顯大乘根本實義，所謂五法、
三性、八識、二空，莫不皆於自心如來藏立，
為學大乘者生正見處、正信正行由此成就。
皆如下說。十、成益者，令諸菩薩始從正信終至正證，
斷障得果，坐寶蓮華成最正覺。
略顯由此十種因緣故，令此教興。 ^425c19

第二、明藏部所攝者，教既興已，次辨此教何藏所收。
略辨三義：初就三藏、二約二藏、三約十二部。 ^426a22

先就三藏者，一、修多羅，此云契經，謂契理契機。
契經即藏，持業立名。
二、毘奈耶，此云調伏，謂調治三業，制伏惡行。
調伏之藏，依主立名。
三、阿毘達摩，此云對法，謂簡擇妙理、明了對智。
對法之藏，依主立名。
二、明所攝者，於此三中正唯契經藏攝。
以涅槃中，始從如是終至奉行，唯契經故。
或亦對法藏收，以《瑜伽》云「世尊自說循環研覈，
明了法相，為摩怛履迦。」
摩怛履迦，此云本母，即對法之異名。
此經既有問答研覆，故知亦是對法藏攝。
若據遮酒完調心行，亦有調伏義，此說應知。 ^426a24

二、明二藏攝者，謂前三藏通大小乘故。
《攝論》云「由上下乘差別故，立菩薩聲聞二藏。」
以諸緣覺有藉教者，亦是資聲悟道，俱入聲聞藏攝；
有不藉教者，但由思修得果，亦不立藏，故彼論中不立緣覺藏。
又就所證所得理果，不異諸聲聞故，唯立二藏。
又據教行少異聲聞藏，亦別立藏，如《普超三昧經》及入大乘論。
三乘名為三藏，今此經者唯是菩薩收。
下文亦說諸小乘義，兼攝應知。 ^426b5

三、十二部中何部攝者，或唯一部，以《瑜伽》
中唯方廣部是菩薩藏，餘眷屬聲聞故。
或三部攝，謂方廣、希法、授記，餘九是小乘故，
如《法華》說。或九部攝，除論義、因緣、譬喻，
餘九是大乘故，如《涅槃》第三說。
或具十二部攝，謂於大乘中自具十二故。
或十二所不攝，以小乘亦具十二，非攝此故，
如《法華》云「受持十二部未足為難，信受此經是則為難。」
或於大乘三藏十二總所不攝，以理超言外，
故經云「言說別施行，真實離文字。」
又云「二夜中間不說一字。」
以言即無言，攝無所攝故。 ^426b14

第三、顯教差別者，自佛法東流，此方諸德分教開宗，
差別紛糺，難備說及；西方諸師所說差別，
竝如《華嚴記》中說。
若依此經宗及通諸教，種類相收或四或五。
今且辨四：一有相宗、二無相宗、三法相宗、四實相宗。
釋此四宗，略以六義：一、就法數，初宗立七十五法，
有為、無為執實之法，如小乘說；二、破彼前宗所立法相，
蕩盡歸空，性無所有，二空真理相想俱絕，
如《般若》等經《中觀》等論；三、法相宗中立三性三無性、
有為無為色心等百法，皆依識心之所建立，
如《深密經》、《瑜伽》等論說；四、實相宗會前教中所立法相，
莫不皆依如來藏緣起稱實顯現，如金作嚴具，
如此《楞伽》及《密嚴》等經、《起信》、《寶性》等論說。
二、就心識者，初宗但說六識；二無相宗明六識空，
更無別立；三法相宗立八識，然皆生滅不同真性；
四實相宗明前八識皆是如來藏隨緣所成，
亦生滅亦不生滅，性相交徹鎔融無礙。
各如本部經論所明。
三、約緣起法，初宗說有；二說為空；三亦空亦有，
謂遍計空、依他有；四非空非有，謂相無不盡故非有、
性不礙緣故非空，理事俱融二邊雙寂，
不妨一味，二諦宛然。
四、就迴小者，初宗一切二乘總不成佛；
二宗中定性二乘亦不成佛，不定性中已入見道則不迴心，
自下位中可有迴心入菩薩道；三宗中定性不迴，
不定種性乃至羅漢竝許迴心入大；四宗中定與不定一切俱迴，
謂定者要入涅槃然後方迴，不定者即身迴也。
五、就乘者，初宗唯三無一；二宗亦三亦一，
謂三顯一密也〔闕三宗文〕；四宗唯一無三，謂一乘究竟悉成佛故。
六、就持法人，其初宗是達摩多羅等論師所持；
二龍樹、提婆等所持；三無著、世親等所持；
四馬鳴、堅意等所持。
更有餘宗餘義，廣如《華嚴記》中說。
此經於上四中，第四所說；通亦具前，準思可見。 ^426b26

第四、教所被機。於中有二：初簡機、後擇器。
初者，此經及餘俱說，眾生有五性差別：
一菩薩種性、二緣覺性、三聲聞性、四於上三乘不定種性、五定無三乘性。
若依權教大乘有二義：一於此五中唯菩薩種性及不定性是此所為，
餘皆非器，以性各定故。
二亦兼為，令於自位各得利益，終不能獲入大乘益。
若依實教大乘有其三義：一、現所被，謂菩薩種性及不定性。
二、轉生被，謂定性二乘要入涅槃後受變易身方入大乘，
如須陀洹八萬劫乃至辟支十千劫等，
如《涅槃》說。又《法華》云「彼人雖生滅度之想入於涅槃，
而於彼土求佛智慧〔云云〕。」
《智論》云「有妙淨土出過三界，阿羅漢當生其中。」
彼論亦引此文也。
三、遠被，謂無性眾生障重難入，既有佛性久久會當入此法中，
如《佛性論》及《寶性論》說。
又《涅槃》中「凡諸有心皆有佛性」等。
是故五性皆是所為，悉皆當得大菩提故。 ^427a3

二、擇其器者，雖有種性，然由現起障業差別，於此乘法有器非器。
於中非器有五：一、無信心故。
謂尚不信有未來業果，是以廣造惡業，
何況信有菩提涅槃，是難非器。
二、著有故。謂知有業果不造諸惡，修諸善品求人天報，
樂著三有不求出離，故亦非器。
三、邪求故。謂雖求出離，於外道邪見以求解脫，
執見在懷根機未熟，此亦非器。
四、劣求故。謂雖捨外道而求二乘，根若未熟亦非其器。
五、錯求故。謂雖學大乘，不了真空、妄取斷滅，
或執有緣起、求彼性空，於此圓融無障礙法拒逆不受，遂成非器。 ^427a20

次辨法器，亦有五重：一、證器，謂大菩薩聞此法已即便證入故。
二、行器，謂地前菩薩觀此實法以成正行故。
三、解器，謂初心菩薩依此實法順理生解以成正見，依此起行速成大益。
四、信器，謂依此法生清淨信，發菩提心，
不求名利、直心趣向，受持領納習解習行，亦得為器。
《勝鬘經》中正智有三種：一如實智，當此證器也；
二隨順法智，當此解行器也；三仰權智，
當此信器也，彼云「唯佛所知，非我境界」，
但當信向，故同此也。
五、通器，謂前五非器隨其根熟悉皆當得入此法故。 ^427b2

第五、能詮教體者，通論教體，略辨十門：
一名句能詮門、二言聲詮表門、三聲名合詮門、
四聲名俱絕門、五通攝所詮門、六遍該諸法門、
七緣起唯心門、八會緣歸實門、九性相無礙門、十圓明具德門。 ^427b13

初名句能詮者，若約小乘《婆沙論》中，亦以名句文等次第行列等為能詮教體。
若大乘中《維摩》等經，亦以文字以為詮表，此經下文隨相亦爾。
《唯識論》云「名詮自性，句詮差別。
文即是字，為二所依。」
準釋應知。 ^427b17

二、言聲詮表者，若小乘中依《發智論》，十二部經以佛音聲語音語路用以為性，
名句文等顯佛教作用。
若大乘中，以名句依聲假立無別體性，是故唯以音聲為性。
《維摩經》云「以音聲為佛事」。 ^427b22

三、聲名合詮門。若小乘中，由前兩說，諸德合為此第三句。
若依大乘《十地論》中，說者以二事說、聽者以二事聞，
謂音聲及名句，耳識聞聲同時意識領解名句。
又《維摩》云「諸佛音聲語言文字而作佛事」。 ^427b26

四、聲名俱絕者，此義小乘無，以彼法執不歸空故。
若大乘中音聲文字當相即空，無所有故，終日說法未嘗說也。
經云「其說法者無說無示」，又云「如幻說等」，
良以無說之說是如幻說，前三句顯之；
說即無說，雖說性空，此第四句顯之。
合此四句為一教體，是故離有離無竝超情表，是謂大乘真實教體。 ^427c1

五、通攝所詮者。《瑜伽論》云「依契經體略有二種：
一文、二義。文是所依，義是能依。
此二俱是所知性。」
解云：以義因文顯，故說能依性空如幻，準前應知。 ^427c8

六、遍該諸法者，非但以此聲名及義，然亦遍該色香味觸及默然等竝成詮表，
如下文揚眉動目等。
及《維摩》云「諸佛威儀進止無非佛事，嗅香食飯皆得三昧。」
性空幻有無礙準前。 ^427c11

七、緣起唯心者，此上所說諸教法等，莫不皆是唯心所現，是故俱唯識為體。
然有二義：一約本影有無、二說聽相攝。
前中四句，一、唯本無影，如小乘說，但有心外、無唯識故。
達摩多羅論師所立。
二、有本有影，謂由眾生聞法善根增上緣力，
擊佛心中利他種因，於佛智上有文義相生，
名本性相教；由佛此教增上緣力，擊聞法者漏無漏種，
於聞者識上有文義相生，為影像相教。
是故本在心外、影在心內，以此宗許眾生心外有佛色聲諸功德故。
護法等論師皆立此義。
三、唯影無本，謂離眾生心，佛果唯有如如及如如智，
大悲大願增上緣力，令彼所化根熟眾生心中現佛色聲說法，
無有心外如來色聲竝相功德。
龍軍論師及堅慧論師等竝立此義。
四、非本非影，謂前心內所現之影離心無體，是故本影俱無所有。
龍樹、提婆多立此義。
二、說聽相收者，亦有四句：一、所化眾生無別自體。
以如來藏為眾生體，佛智證此以為自體，是故眾生舉體皆在佛智中現。
《佛性論》第二卷〈如來藏品〉云「一切眾生悉在如來智內，故名為藏。
以如如智稱如如境故，一切眾生決定無有出如如境者，
竝為如來之所攝持，故名所藏眾生為如來藏。」
解云：由此當知，所化眾生舉體全在佛智中，
況所說教，是故唯以佛心為體。
二、能化諸佛無別自體。
證真之智同真一味，眾生虛妄攬真為性，是則佛體在眾生心內依體起用。
佛色聲等既從眾生心體中起，還在眾生緣起心中，
是故諸佛色聲等事尚是眾生心內之事，
況言教等，是故一切唯眾生心。
三、由前二義不相離故無礙雙現。
謂佛心中眾生聽眾生心中佛說法，眾生心中佛為佛心裏眾生說法，
是故全攝各無障礙。
四、佛唯眾生心，佛相盡也；眾生唯佛心，眾生相盡也。
既形奪兩盡、說聽雙亡，何教體之有。
此上四句合為一事，全此全彼、即有即無，
無障無礙，思之可見。 ^427c15

八、會相歸性者，以妄計即空，緣起無性。
經依此義，說一切法即真如也。
又云「文字性離，是則解脫。」
以相虛未嘗不盡、性實未嘗不顯，是故終日說未曾說也。 ^428a22

九、性相融通門者，謂虛相盡而不礙存、
真性現而不妨用，是則相即真而相不壞、
真即相而真不變，性相雙融，二而無二。
經云「眾生即法身，法身即眾生，法身眾生義一名異。」
然義一之旨宜深思之。 ^428a26

十、圓明無礙門者，先開、後合。 ^428b1

開者，於一教法開為二門：一真性平等、二虛相差別。
其真性有二義：一隨緣義、二不變義。
經云「不染而染，染而不染。」
是此二義也。其虛相亦有二義：一不存義、二不壞義。
經云「諸法無所有，如是有世界」，「即非世界，
是名世界」等，是此義也。 ^428b2

二、合者，亦有二重：一、以真中隨緣義與相中不壞義合為一義，
是真不異俗；以真中不變義與相中不存義合為一義，是俗不異真。
二、真中不變義，相中不壞義，真乖俗故是非一義；
真中隨緣義，相中不存義，俗乖真故是非一義。
以真中隨緣未嘗改變，即性不改、無不隨緣，
隨緣不改，一味無二；亦由相中存亡不二，
致令真俗亦一亦異及非一非異，思之可見。
大乘法味意在於斯。 ^428b7

第六、所詮宗趣者，語之所表曰宗，宗之所歸曰趣。
通辨此經宗趣有十：一或說無宗、二或唯妄想、
三或自覺聖智、四或說一心、五或開二諦、
六三無等義、七或以四門法義、八或以五門相對義、
九立破無礙、十顯密自在。 ^428b17

初、無宗者，謂辨諸法性相圓融，心言路絕，
既無所立，故不可辨宗。
經云「一切法不生」者，不應立宗。
五分論多過故，是故以無宗為宗。
此語亦不受為趣。 ^428b21

二、或以妄想為宗者，以妄想有二義：一病、二藥。
病謂執見，但是虛妄之想，是所對治，故是病也。
藥謂佛語眾生言：「汝起有無見皆是妄想。」
眾生聞已即離彼見，故是藥也。
但由佛說於妄想，還治妄想之病，是故唯以妄想二字消釋一部經文。
以妄念若起即是妄想，遂令妄念止息，
即到此經處，故以為宗。
是故以妄想為宗，妄盡為趣。 ^428b25

三、以自覺聖智為宗者，非直覺一切法唯是自心悉皆平等，
亦復覺此能覺智之自體如理一味，妙絕能所離覺所覺。
故下云「無有佛涅槃，遠離覺所覺。」
覺在初心、滿在佛果，經文具辨，故以為宗。
是故舉覺為宗，覺泯為趣。 ^428c3

四、或說一心為宗者，以辨諸法皆由心現，
謂習氣內擾、妄境風起，吹擊心海濤波萬端，莫不皆是心之所現。
下文所說雖有多門，莫不皆顯此唯心義，故以為宗。
是則舉唯心為宗，心盡為趣。
下文云「無心之心量，我說為心量。」 ^428c8

五、二諦為宗者，謂開前一心以為二諦，
即心相差別染淨緣起，凡聖區分以約俗諦；
心體平等染淨相盡，一味無二名為真諦。
此中真俗相對有其五義：一相違義、二相害義、
三相順義、四相成義、五無礙義。
初者，謂談真違俗，以違俗生滅故；順俗則違真，以乖真一味故。
如水靜波動，理必相違。
若不爾者，二諦雜亂。
此是非一門也。二、相害者，非直二理相違，亦乃互奪其體。
謂要由泯俗令盡，真性方顯；亦由覆真令隱，俗相得成。
如舉水，波無不盡；取波，水無所遺。
全體互奪，二諦方立。
若不爾者，則二諦別體不成非一。
此則非異之非一門也。
三、相順者，謂此盡俗之真要不礙俗立，
以真非斷空故；此覆真之俗要不礙真顯，以俗是虛幻故。
如盡波之水必不礙波，以水非木石故；
動水之波要不隱水，以波虛無體故。
若不爾者，各乖本位，二諦不成。
上是非一之非異門也。
四、相成者，非直相順纔不相違，亦乃全體相與方各得成。
謂真是理實故必不違緣，舉體隨隱而成俗；
以俗是事虛故必不乖理，舉體相盡而顯真。
如虛波攬水成，水徹於波相，則無波而非水。
成波乃名水，則波徹於水體，無水而非波。
動靜交徹，二諦雙立。
若不爾者，理事不融，二諦俱壞。
此非異門也。五、無礙者，合前四句所說為一無礙法界，
是故即真即俗、即違即順、即成即壞，圓融自在同時俱現，
聖智所照無礙頓見，是謂二諦甚深之相。
經意在此故以為宗，觀此成行用以為趣。 ^428c13

六、以三無等義為宗趣者，一無上境、二無等行、三無等果。
初者，謂前二諦所觀之境，依此令成悲智等行，行滿究竟得智斷果。
如《攝論》十殊勝義釋。
論師攝為此三，謂初二殊勝為無等境，
以所知依是第八識，及所知相是三性，
俱是所觀故；次六殊勝為無等行，以四尋思觀、
六度、十地及三學等俱是正行故；後二殊勝是無等果，
以彼果即是菩提，彼果斷是涅槃，俱是所得故。
今此經中上下所辨不出此三，故亦同彼以為宗趣。 ^429a12

七、以四門法義為宗趣者，一五法、二三性、
三八識、四二空。初謂凡聖心境隨緣為五，
剋其自實不離三性，三性所依唯有八識，八識義立方顯二空。
或亦依空性以立諸識，束八識以為三性，
開三性以為五法，是則依本起末。
凡聖區分不離二空，性唯一味，是故於此四義或隨觀一門，
即起信生解行成得果，或二或三乃至具四開合無礙，以成正見。
大乘法相不越於此，此經盛說故以為宗。
餘義至文當辨。 ^429a22

八、五門相對為宗趣者，一、教義相對，設教為宗、
以義為趣，要令尋教得其義故。
二、理事相對者，謂就義中緣起事相，意令趣入真性故。
三、境行相對者，說真俗諦境，意欲令成無二正行故。
四、比證相對者，於行中近說地前次行，意在入地深證。
五、因果相對者，謂令菩薩順行萬行，令成佛果菩提。
此上十事五對，於此一部通皆備足，故為宗趣。 ^429b2

九、立破無礙者，此經所破略有三位：一邪見外道、
二法執二乘、三謬解菩薩。
其外道者，謂宗六師乃至九十五種，皆悉隨機以理徵破，
務令捨邪歸正，如經可知。
二、二乘二部乃至十八，皆亦隨此破其所執，
務令捨小歸大，亦如文顯。
三、謬解菩薩聞說真空將謂斷滅，聞有業果謂實非空，
聞此二說將謂別體，今並授以正理，令捨妄歸真，亦如文顯。
所立亦三：一萬法唯心通治三病、二唯一真性如來藏法、三以不動真性而建立諸法。
或亦泯事歸理，理現而事不壞；二攬理成事，
事立而理不隱；三理事圓融，不二而二。
此法若立，無惑而不遣，即立無不破也。
障盡方證，即破無不立也。
是則立破之破非破也，破立之立非立也，
立破形奪雙泯無寄，經意在此故以為宗。
是則立破為宗，無寄為趣。 ^429b10

十、顯密自在門者，但入法根器有其二種：
一純、二雜。為彼純器，直示法體，令修證得果。
若為雜器，以覆相密語，亦言異意異，名為密意。
如下文「二夜中間不說一字」、「四種平等，
此佛即彼」、「五無間業，證大菩提」，如是非一。
是則教有顯密不同，理無隱現差別，隨機顯密。
經至八萬四千，其次統收猶為一百八句，若攝末以歸本唯是一心。
真如是歸心一性，不礙百八宛然；散說八萬四千，不失一心平等。
良以本末無二、圓通無礙，是故以顯密為宗，泯二為趣。
深性宗趣包括多塗，略舉十門顯斯一部宗趣之義，略辨如是。 ^429b25

第七、釋題目者，略以十義釋：一翻名、二指事、
三顯用、四顯德、五表法、六辨行、七表玄、
八開釋、九合辨、十解品。 ^429c9

初、翻名者，梵言楞伽，此云難入，亦云險絕，
復云可畏，亦曰莊嚴。
阿伐哆陀羅，此云下入。
以梵語中下入上入悉有別名，唯從上下入別有此名，如入菩薩等解。
四卷者翻為無上，此甚訛也，勘諸梵本及十卷中都無寶字。
十卷中翻為入者，當名也。 ^429c11

二、指事辨者，有二義：此摩羅耶山居南海中，
孤峙削成，故名險絕。
二、山頂有城，迴無門戶，名為難入。
非直山無入路，亦乃城絕戶扉，唯有神通者飛空下入方預其中，
故名此城以為難入。
佛及大眾應機降跡，故名為入，即從天及處用以題名。
羅剎居中，復名可畏。
眾寶校飾，復曰莊嚴。 ^429c16

三、顯用者，有二義：一城為難入，佛能入之。
二羅剎難化，入中化之。
果用垂降至此二難，故云入難入也。 ^429c23

四、顯德者，謂一心真性周絕四句、逈超情表，
猶崖城絕戶，故云難入。
垂言巧辨宣示悟入，故云能入。
此即教入義而義現也。 ^429c25

五、表法者，有三義：一城表理玄、二羅剎表障重、三入顯行成。
行成離羅剎之障，證難入之城。
《對法論》中轉依略有三義：一轉成，謂行成也；
二轉離，謂滅障也；三轉顯，謂證理也。
此中三義，當知亦爾。 ^429c28

六、辨行者，謂真理性融掩絕圖度，聖智玄悟妙證相應，故云入難入也。
此則以智入理也。 ^430a3

七、表玄者，謂自覺聖智舉體是真，更無餘智能證此真，故名難入。
還令即真之智，證此即智之真，此即無入入。
入而即無入，名難入也。 ^430a5

八、開釋者，開此一題為六義三對：一、通別一對，
謂入楞伽經是一部通名，勸請品是當篇別目。
二、就前通中教義一對，入楞伽是所依所詮，經之一字是能起能詮。
三、就所詮之中境智一對，謂楞伽是所入之境，入是能詮之智。
是故開之有此三對。 ^430a8

九、合辨者，謂難往之入故，即依處難顯佛力也。
且依義顯教、依理顯德、依境顯行，皆依主釋也。
難即入故境智不殊，持業釋也。
入之難及入即難二，翻前可知。
二、合教義者，謂詮入楞伽之經，則教依義立。
或依入楞伽城方宣此教，則經名依處而立。
皆依主釋也。若文字性離，是則解脫，教即義故，持業釋也。
或處能表義，經即處故，亦持業釋。 ^430a14

十、釋品名者，勸謂勸發，請謂求請。
即請佛親降其處，勸演內證法輪。
又亦勸請是一悟，謂諸佛降赴、諸佛說法，
品中明此，故以為名。 ^430a21

問：準餘經應題序品，何不爾耶？
答：若望為經由致，理是序品。
但以品內事別或題異號，如《華嚴》、《妙嚴》等。
何故四卷都名佛語心品者，準下文，此經一部俱是楞伽心也。
佛語者，準梵語正翻名為佛教。
於佛教楞伽中，此為中心要妙之說，非是緣慮等心，如般若心等。
此是滿部之都名，非別品目。 ^430a24

第八、部類傳譯者，先明部類，依所見聞有其三部：
一、大本，有十萬頌，如《開皇三寶錄》說。
在于闐南遮俱槃國山中，具有《楞伽》等十本大經，各十萬頌。
二、次本，有三萬六千頌，如此所翻諸梵本中皆云三萬六千偈，
經中某品即備答一百八問。
如吐火羅三藏彌陀山，親於天竺受持此本，復云西國現有龍樹菩薩所造釋論解此一部。
三、小本，千頌有餘，名楞伽紇伐耶，此云楞伽心，即此本是。
舊云乾栗太心者，訛也。
其四卷本，就中人更重略之耳。 ^430b3

言傳譯者，其四卷本，宋元嘉年中，天竺三藏求那跋陀羅，
於丹陽祇洹寺譯，沙門寶雲傳語，慧觀筆受。
其十卷本，後魏季天竺三藏菩提留支，於洛陽永寧寺譯。
今此一本，即大周聖曆元年，于闐三藏實叉難陀，
於神都佛授記寺譯《華嚴》了，尋奉勅令再譯《楞伽》。
文猶未畢，陀駕入京令近朝安置清禪寺，
麁譯畢猶未再勘，三藏奉勅歸蕃。
至長安二年，有吐火羅三藏彌陀山，其初曾歷天竺廿五年，
備窮三藏尤善《楞伽》，奉勅令共翻經沙門復禮、法藏等再更勘譯。
復禮輟文，御製經序讚述云爾。
其四卷迴文不盡，語順西音，致令髦彥英哲措解無由，愚類庸夫強推邪解。
其十卷雖文品少具、聖意難顯，加字混文者泥於意或致有錯，
遂使明明正理滯以方言。
聖上慨此難通，復令更譯。
今則詳五梵本、勘二漢文，取其所得、正其所失，
累載優業當盡其旨，庶令學者幸無訛謬。 ^430b12

第九、明義分齊者，先義、後文。
義者，然此經中義理浩汗，撮其機要略顯十門：
一緣起空有門、二諸識本末門、三識體真妄門、
四本識種子門、五佛性遍通門、六二乘迴心門、
七行位卷舒門、八障治無礙門、九違順自在門、十佛果常住門。 ^430c2

初者，於緣起性，此土南北諸師各執空有，不足為會。
但西域清辨論主，依《般若》等經、習龍猛等宗，
造《般若燈》及《掌珍》等論，確立比量辨依他空。
護法等論師，依《深密等》經、習無著等宗，
造《唯識》等論，亦立比量顯依他不空。
後代學人智光、戒賢繼其宗致，傳芳不絕。
今謂不爾，前龍樹《中觀》，無著親釋；提婆
《百論》，世親注解。以龍樹所辨明有不異空，
無著所說明空不異有，是以二士相契冥合為一，
非直理無違諍，亦乃仰稱龍樹為阿闍梨。
後代論師為時澆慧薄，聞空謂斷因果、
聞有謂隔真空，是以清辨破違空之有，
令蕩盡歸空，方顯即空之有因果不失；
護法等破滅有之空，令因果確立，方顯即有之空真性不隱。
此二士各破一邊、共顯中道，此乃相成非相破也。
若不爾者，無著、世親何不破於龍猛等論，而還造釋讚述彼空？
後人不達其旨，隨言執取各互相違，非直俱不見理，
更增鬪諍，得謗人法罪。
何者？謂怖空恐斷，勵力立有。
不了幻有是不異空之有故，是故乖空則失於有、失於有者良為取有。
既失空失有而謂立有，此是情有非是法有，豈非具謗真空幻有。
以己所見情有之法稱為佛說，是亦謗佛。
異有立空，當知亦爾。
真空必不異有，立滅色之斷空謂為真空，
此是不了，惡取空故。
性中不了真空，稱為佛說，是故亦為人法雙謗。
或有說言：依他有故非無、遍計空故非有，
將為中道者，此乃語是非有非無，見乃是有是無。
二見常存將為中道，亦謗人法。
或說：斷無名為非有，無有可對名曰非無。
此亦語是非有非無，見是斷滅空見。
或說：緣成似有故非無，無實體故非有。
此亦語是非有非無，見乃唯是假有之見。
此竝唯改其語而不破其見，莫若緣成幻有舉體蕩盡即有非有也，
攬蕩盡真空以為幻有即空非空也。
以即空之有即是即有之空，泯然一味中道俱離，
以有即空即是空即有故，是故非有不墮於空見、
非無不墮於有見，是則二見雙盡。
然無二法體，如〈不二法門品〉盛明此事，緣起空有應如是知。 ^430c7

二、諸識本末者，有二義：一據二分、二就八識。
初者，論師或說：相見二分各別種生，但相由而起，
俱不離識，故說唯心。
有說：相分皆是見分所現，無別種性，云前說識所緣，
唯識所現故，如三摩地所行影像。
又經云「從心相生，與心作相。」
是故隨見分行，解帶彼相見生，故說唯識。
今依此經皆是心現，但隨其相異說有彼種，理實皆與見分無別。
二、就八識者，諸論皆說：前七轉識雖依第八，
然各自種生，非即第八，以識變識無實用故。
今依此經，非謂第八變起七轉，但彼七轉皆攬第八為體而起，
如攬水成波，波無異水之體。
下經云「於藏識海境界風動，轉識浪起。」
故知皆以第八為體。
不爾，豈浪異水別有自體？
波浪同喻，深思可見。
諸餘異說，會釋可知。 ^431a17

三、識體真妄門者，有說：此第八識從業等種子辨體而生，
是異熟識生滅有為，如《瑜伽》等說。
有說：是如來藏隨緣所成，如金作環釧。
《密嚴經》云「如來清淨藏，世間阿賴耶。
如金與指環，展轉無差別。」
準此，第八舉體是真如。
此二說若為和會？
今釋有二：一約法、二就教。
法中，此識本末融鎔，通有四句：一、攝本從末門，唯是有為生滅等法。
二、攝末歸本門，則唯是如來藏平等一味。
三、本末無礙門，《起信論》云「不生不滅與生滅和合，
非一非異，名阿賴耶識。」
下經云「如來藏受苦樂與因俱，若生若滅。」
準此，本末合舉用以為體。
四、本末俱泯門，謂形奪兩亡、理事無寄。
下經云「不壞相有八，無相亦無相」等。
解云：然此四句合為一心，是故經論各隨說一，於理遍通。
如唯辨嚴具，金無所遺；唯顯於金，嚴具不失。
雙存本末，法未曾二，俱泯性相，不礙雙在。
若虛心融會，隨說皆得；若隨言執著，觸事成礙。
二、就教會者，或得名不得義，如小乘中但聞阿賴耶名。
或得名得一分生滅義，如《瑜伽》等。
三、或得名得全分義，如《楞伽》、《密嚴》、《起信》等。
四、或得義不存名，亦如《楞伽》、《同性經》等，亦如維摩默住以顯不二等。 ^431b2

四、本識種子門者，有二義：一辨種子新熏本有、二辨種子與識同異。 ^431b24

初者，有說：種子皆是新熏，要是所生方能生故。
或說：皆是本有，以從無始無初際故。
或說：諸種子熏非熏，如無漏種子，無始來而有熏習故。
若非本有，初生無漏，後無因故，此亦難解，以不離過故。
過有三種：一、此種應常，以非所化故，猶如虛空。
二、定不能生果，以不從因生故，猶如真如。
三、應同外道從冥生初覺，冥非因生故。
如是等過皆不能離。
若爾，初無漏法從何因生？
今總通釋，謂無始無明與如來藏合為習氣海，通為一切染淨法因。
是故凡一種子皆有四義：一、就所依，用本非新。
二、據能依，用新非舊。
三、由前二義合為一種。
四、二義同體，形奪俱離。
是則於一種子或熏非熏俱不俱等，隨說皆得，無所障礙。
又由習氣海中有帶妄之真，名本覺，為無漏因。
多聞熏習為增上緣。
或亦聞熏與習海合為一無漏因。
梁論云「多聞熏習與本識中解性和合，一切聖人以此為因。」
又習氣海中有帶真之妄，為染法因，餘準同前。
是故染淨等種各具四義，準上可知。 ^431b26

二、種子與識同異者，或說：種子是實非假，
寄本識中，不同識體，謂種通三性，識唯無記。
或說假而非實。以離本識無別體故。
或說：通二，以體同本識，用各別故。
今釋：種子但是本識功能差別，更無別體。
是故生起現行亦與本異，如海為波，因隨風緣大小起浪差別，
然於海中求差別因了不可得，而能隨緣起差別。
識海亦爾，隨境界風生諸識浪，識中浪因無若干狀，而能為因生果差別。
故論云「種子但是本識功能」，準釋可知。 ^431c16

五、佛性遍通門者，有說：一切眾生中有一分無佛性者，
如五性中，一分半有佛性，餘定無佛性等，
如《瑜伽》等說。有說：一切眾生悉有佛性，
唯除草木，如《涅槃》、《楞伽》等。
如此二說，今竝和會，然有二義：一就法、二就教。
法中，於一佛性融通隱顯，有其四義：一、
就執非有門，如小乘中隨於法執，總不說有大菩提性。
二、隨事虧盈門，如《瑜伽》等中，但就法爾種子有為無漏為菩提性，
是故不說普遍眾生。
三、約理遍情門，如此經及《涅槃》等，凡諸有心皆有佛性，是故眾生無非有心。
有心無非有性，以心必有性。
性必為因，背凡成聖。
若爾，何故前教定說有無佛性耶？
《佛性》、《寶性》二論自釋，為一闡提謗法罪重，
依無量時故作是說，非謂究竟無清淨性。
四、相想俱絕門，如《諸法無行經》，解佛種性皆離名離相離見離念，
具如彼說。二、就教者，《佛性論》第二卷末云
「若一切眾生悉有佛性，何故如來經中說有一分無般涅槃眾生？
但如來說法有二種：一了義、二不了義。
汝不應執不了義。」
解云：此是天親菩薩論主良斷，可定百篇也。 ^431c26

六、二乘迴心門者，有說：定性二乘定不迴心向大菩提，
如《深密經》等。有說：一切二乘究竟悉皆得大菩提，
如《法華》等。今會此二說，亦有二義：一法、二教。
法中，前經約就此生定入涅槃，必不迴心，故作是說。
後經縱入涅槃，後必當起趣大菩提。
由根有利鈍、法有遲疾，如經「八萬六萬乃至十千」
等，此經三昧酒所醉等〔云云〕。
二、約教者，或一切二乘皆不迴心，如小乘說。
或諸二乘不定性者，未入見道亦有迴心，
餘竝不迴，如《大般若》及《淨名經》等。
或諸二乘定種性者一切不迴，不定種性縱得羅漢而許迴心，
如《深密》等經。或諸二乘定與不定一切皆迴，
但有入滅不入滅遲疾差別，如《法華》、《涅槃》、
《楞伽》、《密嚴》等說。良由教有淺深、前後差別，
故以末後方為了教，餘如前說。 ^432a17

七、行位卷舒門者，然有二義：先位、後行。
位中有五句：一舒、二卷、三俱、四泯、五圓。
初者，謂比證賢聖因果位別，始從十信、
十解、十行、十迴向、十地階降，從微至著、
從淺至深，次第相成方至究竟，具如經論說。
二、卷者，有二義：一依《華嚴》五位相收，十信滿心即具後四位，
餘之四位各攝諸位，以緣起相由故、事隨理融故，廣如彼說。
二、依此經，諸地相即，云十地即為初，初即為八地，
乃至無所有，何次？
又《思益經》云「得諸法正性者，不從一地至於一地。
不從一地至於一地者，此人不住生死涅槃中。」
又《華嚴》說「十地差別，如空中鳥跡。」
解云：此竝就理融事，同理無二，故作是說。
三、俱者，以前二說不相離故，即舒常卷、
即卷恒舒，自在無礙、雙融俱現。
或本智就實而卷，後智就機而舒，二智寂用無礙、
動靜雙融，故俱現也。
四、泯者，謂卷舒相奪，兩相俱盡，以二智相泯、
同真一味，俱不存也。
五、圓者，謂前四義不相離故，合為一法，無礙俱現。
或即位非位、非位即位，卷位即舒、舒位即卷，
同一圓明無礙法，餘準可知。
二、行者，亦有五義：一、舒，謂十度次第修。
二、卷，謂一念具萬行。
三、俱，謂前二義無礙雙現。
四、泯，謂行契真而俱盡。
五、圓，謂一行具前四無礙，圓明俱現。
竝準可知。 ^432b3

八、障治無礙門者，亦有五義：一障、二治、
三俱、四泯、五圓。 ^432b26

初中，障有五義：一覆真所知，深厚難斷。
二虛妄即空，體無所有。
三俱者具前二義障義方成，謂若不覆真則是智非障，
若不體空則是真非障，是故具此二義障義方立。
四、泯者，謂體無不空、理無不障，同體相奪則非空非障。
五、圓者，謂具前四義合為一障，是則恒障理而理不隱，體常空而理不現。
就障，空有無二；就理，即隱顯無二，障即真非真、理即妄非妄。
又即真之妄方能翳真、即妄之真方為妄翳，思之可見。 ^432b27

二、治者，謂無漏聖智，亦有五義：一照、二寂、
三俱、四泯、五圓。初者，謂無漏智起，照一切法同一真如，證契相應。
二、寂者，謂此性證智非真契同真性，亦乃內證自體，是故此照未嘗不寂。
若不爾者，豈可此智唯見諸法同真而智獨非真耶？
顯是則由照證真，真證亡照。
三、俱者，謂內真亡照而不礙照，朗然圓照而不礙寂。
是故由證故有照、由證故亡照，以無照誰證、存照乖證。
四、泯者，亦由前二義不相離故，互相形奪，寂照俱泯。
是則就照非照非不照，就寂非寂非不寂，竝思之可見。
五、圓者，合前四義為一聖智，圓明具德寂用自在，
難可名目，思之可見。 ^432c9

三、俱者，謂障治相對，無漏智起諸惑種滅，
如秤兩頭低昂時等，亦如築即碑、碑即築。
麁說雖爾，若依《十地論》「非初非中後。」
如是斷惑，又不見惑性真，是迷不成斷。
若見惑性真，惑無不成斷。
是故由智照非照、由惑斷非斷，方乃為智斷。
若不爾者，見有惑可斷，是惑而非智；若見惑性空，是智而非惑。
是則見有惑之智，此智亦須斷；諸惑之性空，此惑不須斷。
經云「若人欲成佛，勿壞於貪欲。」
又云「煩惱即菩提」等。
此竝就智見惑性相盡無斷，方為實斷也。 ^432c21

四泯、五圓，準釋可知。 ^433a2

九、違順自在門者，有四義：一顯、二名、三用、四法。 ^433a3

初，顯者，善行順理不善違，順相顯可知。 ^433a4

二、名者，然有二義：一、言違意順，謂如云
「不作五無間，不得大菩提。」
二、言順意違，謂如「外道修善，背於解脫。」
又如「調達五邪法」等。 ^433a5

三、約用者，謂菩薩留惑，增修大行。
《攝論》云「諸惑成覺分」等。
經云「一切眾魔及諸外道，皆吾侍也。」
此則雖惑而順也。
「有漏善品趣向人天，違出離道。」
此則雖善而違也。 ^433a8

四、約法者，諸惑就實，無非稱理，如云「煩惱即菩提」等。
善亦準此，善法存相亦有乖真如，住事布施不到彼岸。
惑亦準此，《思益》云「如來或說淨法為垢、
惑法為淨，謂貪著淨法為垢，見垢法實性為淨。」
解云：由前四義，是故或違順相分，或即違常順、
即順恒違，或即順非順、即違非違，理恒不離，思之可見。 ^433a11

十、佛果常住門者，先總、後別。 ^433a18

初者，或有處說三身俱常，謂法身凝然、報化相續。
或有處說三身俱無常，謂法身離不離，報化生滅等。
或有處說法身是常，報化無常。
或有處說報亦常，謂修生大智，證真同性，
亦不思議常，下經具顯。
若爾，何故《唯識》等論云「生者必滅，一向記故。」
修生佛果豈得無有剎那滅耶？
解云：此四記就相麁說。
生者必滅，是就凡夫分段生死，非約佛果證理功德。
何以故？若言佛果修生即令有滅，亦應滅者復生，
是分別記，謂有煩惱者生、無者不生。
佛果既無煩惱，剎那滅已應更不生，則便斷滅，當知不爾。
故知佛地大智內同真性，一味平等，機感所須智用無盡，
如置鹽水器無不消盡，然其醎味未曾有失。
佛智證真相無不盡，本願應機時未曾失，
是故下文「佛果大智皆非剎那」，乃至廣說。 ^433a19

二、別顯者，然此修生功德與本性通有四義：
一或唯修生以功行不虛故、二或唯本有以無不契真故、
三或修生之本有以法身為了因所顯故、四或本有之修生以無分別智從真如所流故。
如金嚴具亦有四義：一或唯嚴具，金無所遺；
二或唯真金，具無不盡；三金之嚴具以金顯具，
明嚴具殊勝；四嚴具之金以具顯金，明調練之金方堪作具。
是故於一金莊嚴具四義融通，嚴具無二，隨舉一門無不收盡。
佛果理智當知亦爾，或攝本有以立修生，
說為無常；或攝修生以同本有，無二是常；
或互全收而不壞二義，亦常亦無常；或形奪而兩亡，
二義雙泯，即非常非無常。
於一佛果四義圓通，或就理隨說皆得、
或就情隨取皆失，佛果正理應如是知。
入楞伽心玄義一卷〔終〕
 ^433b5
