
pin:: 解深密經卷第四
translator:: 大唐三藏法師玄奘奉　詔譯

#  7 地波羅蜜多品(四)
地波羅蜜多品第七
爾時，觀自在菩薩白佛言：「世尊！
如佛所說菩薩十地，所謂極喜地、離垢地、
發光地、焰慧地、極難勝地、現前地、遠行地、
不動地、善慧地、法雲地；復說佛地為第十一。
如是諸地，幾種清淨？
幾分所攝？」 ^703b14

爾時，世尊告觀自在菩薩曰：「善男子！
當知諸地四種清淨、十一分攝。 ^703b19

「云何名為四種清淨能攝諸地？
謂增上意樂清淨攝於初地；增上戒清淨攝第二地；
增上心清淨攝第三地；增上慧清淨於後後地轉勝妙故，當知能攝從第四地乃至佛地。
善男子！當知如是四種清淨普攝諸地。 ^703b20

「云何名為十一種分能攝諸地？
謂諸菩薩先於勝解行地，依十法行，極善修習勝解忍故，
超過彼地，證入菩薩正性離生。
彼諸菩薩由是因緣，此分圓滿。
而未能於微細毀犯誤現行中正知而行，
由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能得世間圓滿、等持、等至及圓滿聞持陀羅尼，
由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能令隨所獲得菩提分法，多修習住，
心未能捨諸等至愛及與法愛，由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能於諸諦道理如實觀察，又未能於生死涅槃棄捨一向背趣作意，
又未能修方便所攝菩提分法，由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能於生死流轉如實觀察，又由於彼多生厭故，
未能多住無相作意，由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能令無相作意、無缺、無間、多修習住，
由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能於無相住中捨離功用，又未能得於相自在，
由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能於異名眾相、訓詞差別、一切品類宣說法中，
得大自在，由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能得圓滿法身現前證受，由是因緣，於此分中猶未圓滿。
為令此分得圓滿故，精勤修習便能證得，
彼諸菩薩由是因緣，此分圓滿。
而未能得遍於一切所知境界無著、無礙、
妙智、妙見，由是因緣，於此分中猶未圓滿。
為令此分得圓滿故，精勤修習便能證得，
由是因緣，此分圓滿。
此分滿故，於一切分皆得圓滿。
善男子！當知如是十一種分普攝諸地。」 ^703b25

觀自在菩薩復白佛言：「世尊！
何緣最初名極喜地？
乃至何緣說名佛地？」 ^704a12

佛告觀自在菩薩曰：「善男子！
成就大義，得未曾得出世間心，生大歡喜，是故最初名極喜地。
遠離一切微細犯戒，是故第二名離垢地。
由彼所得三摩地及聞持陀羅尼，能為無量智光依止，是故第三名發光地。
由彼所得菩提分法，燒諸煩惱，智如火焰，是故第四名焰慧地。
由即於彼菩提分法，方便修習最極艱難，
方得自在，是故第五名極難勝地。
現前觀察諸行流轉，又於無相多修作意方現在前，是故第六名現前地。
能遠證入無缺無間無相作意，與清淨地共相隣接，是故第七名遠行地。
由於無相得無功用，於諸相中不為現行煩惱所動，是故第八名不動地。
於一切種說法自在，獲得無罪廣大智慧，是故第九名善慧地。
麁重之身，廣如虛空，法身圓滿，譬如大雲，
皆能遍覆，是故第十名法雲地。
永斷最極微細煩惱及所知障，無著無礙，
於一切種所知境界，現正等覺，故第十一說名佛地。」 ^704a13

觀自在菩薩復白佛言：「於此諸地有幾愚癡、有幾麁重為所對治？」 ^704b4

佛告觀自在菩薩曰：「善男子！
此諸地中有二十二種愚癡、十一種麁重為所對治。
謂於初地有二愚癡：一者、執著補特伽羅及法愚癡，
二者、惡趣雜染愚癡；及彼麁重為所對治。
於第二地有二愚癡：一者、微細誤犯愚癡，
二者、種種業趣愚癡；及彼麁重為所對治。
於第三地有二愚癡：一者、欲貪愚癡，二者、
圓滿聞持陀羅尼愚癡；及彼麁重為所對治。
於第四地有二愚癡：一者、等至愛愚癡，
二者、法愛愚癡；及彼麁重為所對治。
於第五地有二愚癡：一者、一向作意棄背生死愚癡，
二者、一向作意趣向涅槃愚癡；及彼麁重為所對治。
於第六地有二愚癡：一者、現前觀察諸行流轉愚癡，
二者、相多現行愚癡；及彼麁重為所對治。
於第七地有二愚癡：一者、微細相現行愚癡，
二者一向無相作意方便愚癡；及彼麁重為所對治。
於第八地有二愚癡：一者、於無相作功用愚癡，
二者、於相自在愚癡；及彼麁重為所對治。
於第九地有二愚癡：一者、於無量說法、
無量法句文字、後後慧辯陀羅尼自在愚癡，
二者辯才自在愚癡；及彼麁重為所對治。
於第十地有二愚癡：一者、大神通愚癡，
二者、悟入微細祕密愚癡；及彼麁重為所對治。
於如來地有二愚癡：一者、於一切所知境界極微細著愚癡，
二者、極微細礙愚癡；及彼麁重為所對治。 ^704b5

「善男子！由此二十二種愚癡及十一種麁重故，
安立諸地；而阿耨多羅三藐三菩提離彼繫縛。」 ^704c2

觀自在菩薩復白佛言：「世尊！
阿耨多羅三藐三菩提甚奇希有，乃至成就大利大果，
令諸菩薩能破如是大愚癡羅網，能越如是大麁重稠林，現前證得阿耨多羅三藐三菩提。」 ^704c4

觀自在菩薩復白佛言：「世尊！
如是諸地，幾種殊勝之所安立？」 ^704c9

佛告觀自在菩薩曰：「善男子！
略有八種：一者、增上意樂清淨；二者、心清淨；
三者、悲清淨；四者、到彼岸清淨；五者、見佛供養承事清淨；
六者、成熟有情清淨；七者、生清淨；八者、威德清淨。 ^704c10

「善男子！於初地中，所有增上意樂清淨，
乃至威德清淨；後後諸地乃至佛地，所有增上意樂清淨，
乃至威德清淨，當知彼諸清淨展轉增勝，唯於佛地除生清淨。
又初地中所有功德，於上諸地平等皆有，當知自地功德殊勝。
一切菩薩十地功德皆是有上，佛地功德當知無上。」 ^704c14

觀自在菩薩復白佛言：「世尊！
何因緣故說菩薩生，於諸有生最為殊勝？」 ^704c20

佛告觀自在菩薩曰：「善男子！
四因緣故：一者、極淨善根所集起故；二者、
故意思擇力所取故；三者、悲愍濟度諸眾生故；
四者、自能無染除他染故。」 ^704c22

觀自在菩薩復白佛言：「世尊！
何因緣故說諸菩薩行廣大願、妙願、勝願？」 ^704c26

佛告觀自在菩薩曰：「善男子！
四因緣故：謂諸菩薩，能善了知涅槃樂住，
堪能速證；而復棄捨速證樂住；無緣無待發大願心；
為欲利益諸有情故，處多種種長時大苦。
是故我說彼諸菩薩行廣大願、妙願、勝願。」 ^704c27

觀自在菩薩復白佛言：「世尊！
是諸菩薩凡有幾種所應學事？」 ^705a4

佛告觀自在菩薩曰：「善男子！
菩薩學事略有六種：所謂布施、持戒、忍辱、
精進、靜慮、慧到彼岸。」 ^705a5

觀自在菩薩復白佛言：「世尊！
如是六種所應學事，幾是增上戒學所攝？
幾是增上心學所攝？
幾是增上慧學所攝？」 ^705a8

佛告觀自在菩薩曰：「善男子！
當知初三，但是增上戒學所攝；靜慮一種，
但是增上心學所攝；慧是增上慧學所攝；我說精進遍於一切。」 ^705a10

觀自在菩薩復白佛言：「世尊！
如是六種所應學事，幾是福德資糧所攝？
幾是智慧資糧所攝？」 ^705a14

佛告觀自在菩薩曰：「善男子！
若增上戒學所攝者，是名福德資糧所攝；
若增上慧學所攝者，是名智慧資糧所攝；
我說精進、靜慮二種遍於一切。」 ^705a16

觀自在菩薩復白佛言：「世尊！
於此六種所學事中，菩薩云何應當修學？」 ^705a20

佛告觀自在菩薩曰：「善男子！
由五種相應當修學：一者、最初於菩薩藏波羅蜜多相應微妙正法教中，
猛利信解；二者、次於十種法行，以聞、思、
修所成妙智，精進修行；三者、隨護菩提之心；
四者、親近真善知識；五者、無間勤修善品。」 ^705a21

觀自在菩薩復白佛言：「世尊！
何因緣故，施設如是所應學事，但有六數？」 ^705a26

佛告觀自在菩薩曰：「善男子！
二因緣故：一者、饒益諸有情故；二者、對治諸煩惱故。
當知前三饒益有情，後三對治一切煩惱。
前三饒益諸有情者，謂諸菩薩由布施故，
攝受資具饒益有情；由持戒故，不行損害逼迫惱亂，
饒益有情；由忍辱故，於彼損害逼迫惱亂堪能忍受，饒益有情。
後三對治諸煩惱者，謂諸菩薩由精進故，
雖未永伏一切煩惱，亦未永害一切隨眠，
而能勇猛修諸善品，彼諸煩惱不能傾動善品加行；
由靜慮故，永伏煩惱；由般若故，永害隨眠。」 ^705a28

觀自在菩薩復白佛言：「世尊！
何因緣故，施設所餘波羅蜜多，但有四數？」 ^705b10

佛告觀自在菩薩曰：「善男子！
由前六種波羅蜜多為助伴故。
謂諸菩薩，於前三種波羅蜜多所攝有情，
以諸攝事，方便善巧而攝受之，安置善品，是故我說方便善巧波羅蜜多與前三種而為助伴。
若諸菩薩，於現法中煩惱多故，於修無間無有堪能，
羸劣意樂故、下界勝解故，於內心住無有堪能，
於菩薩藏不能聞緣善修習故，所有靜慮，不能引發出世間慧。
彼便攝受少分狹劣福德資糧，為未來世煩惱輕微，
心生正願，如是名願波羅蜜多。
由此願故，煩惱微薄，能修精進，是故我說願波羅蜜多與精進波羅蜜多而為助伴。
若諸菩薩，親近善士，聽聞正法，如理作意為因緣故，
轉劣意樂成勝意樂，亦能獲得上界勝解，如是名力波羅蜜多。
由此力故，於內心住有所堪能，是故我說力波羅蜜多與靜慮波羅蜜多而為助伴。
若諸菩薩，於菩薩藏，已能聞緣善修習故，
能發靜慮，如是名智波羅蜜多。
由此智故，堪能引發出世間慧，是故我說智波羅蜜多與慧波羅蜜多而為助伴。」 ^705b12

觀自在菩薩復白佛言：「世尊！
何因緣故，宣說六種波羅蜜多如是次第？」 ^705c4

佛告觀自在菩薩曰：「善男子！
能為後後引發依故。
謂諸菩薩，若於身財無所顧悋，便能受持清淨禁戒；
為護禁戒，便修忍辱；修忍辱已，能發精進；
發精進已，能辦靜慮；具靜慮已，便能獲得出世間慧。
是故我說波羅蜜多如是次第。」 ^705c5

觀自在菩薩復白佛言：「世尊！
如是六種波羅蜜多，各有幾種品類差別？」 ^705c12

佛告觀自在菩薩曰：「善男子！
各有三種。施三種者：一者、法施；二者、財施；
三者、無畏施。戒三種者：一者、轉捨不善戒；
二者、轉生善戒；三者、轉生饒益有情戒。
忍三種者：一者、耐怨害忍；二者、安受苦忍；
三者、諦察法忍。精進三種者：一者、被甲精進；
二者、轉生善法加行精進；三者、饒益有情加行精進。
靜慮三種者：一者、無分別寂靜極寂靜無罪故，
對治煩惱眾苦樂住靜慮；二者、引發功德靜慮；
三者、引發饒益有情靜慮。
慧三種者：一者、緣世俗諦慧；二者、緣勝義諦慧；
三者、緣饒益有情慧。」 ^705c13

觀自在菩薩復白佛言：「世尊！
何因緣故，波羅蜜多說名波羅蜜多？」 ^705c24

佛告觀自在菩薩曰：「善男子！
五因緣故：一者、無染著故；二者、無顧戀故；
三者、無罪過故；四者、無分別故；五者、正迴向故。
無染著者，謂不染著波羅蜜多諸相違事。
無顧戀者，謂於一切波羅蜜多諸果異熟及報恩中心無繫縛。
無罪過者，謂於如是波羅蜜多無間雜染法，離非方便行。
無分別者，謂於如是波羅蜜多，不如言詞執著自相。
正迴向者，謂以如是所作所集波羅蜜多，迴求無上大菩提果。」 ^705c26

「世尊！何等名為波羅蜜多諸相違事？」
「善男子！當知此事略有六種：一者、於喜樂欲財富自在諸欲樂中，
深見功德及與勝利；二者、於隨所樂縱身、
語、意而現行中，深見功德及與勝利；三者、
於他輕蔑不堪忍中，深見功德及與勝利；
四者、於不勤修著欲樂中，深見功德及與勝利；
五者、於處憒鬧世雜亂行，深見功德及與勝利；
六者、於見、聞、覺、知、言說戲論，深見功德及與勝利。」 ^706a6

「世尊！如是一切波羅蜜多何果異熟？」 ^706a14

「善男子！當知此亦略有六種：一者、得大財富；
二者、往生善趣；三者、無怨無壞多諸喜樂；
四者、為眾生主；五者、身無惱害；六者、有大宗葉。」 ^706a15

「世尊！何等名為波羅蜜多間雜染法？」 ^706a18

「善男子！當知略由四種加行：一者、無悲加行故；
二者、不如理加行故；三者、不常加行故；
四者、不慇重加行故。
不如理加行者，謂修行餘波羅蜜多時，於餘波羅蜜多遠離失壞。」 ^706a19

「世尊！何等名為非方便行？」 ^706a23

「善男子！若諸菩薩以波羅蜜多饒益眾生時，
但攝財物饒益眾生便為喜足，而不令其出不善處安置善處，
如是名為非方便行。
何以故？善男子！非於眾生唯作此事名實饒益。
譬如糞穢若多若少，終無有能令成香潔。
如是眾生由行苦故，其性是苦，無有方便，
但以財物暫相饒益，可令成樂，唯有安處妙善法中，方可得名第一饒益。」 ^706a24

觀自在菩薩復白佛言：「世尊！
如是一切波羅蜜多有幾清淨？」 ^706b4

佛告觀自在菩薩曰：「善男子！
我終不說波羅蜜多，除上五相有餘清淨。
然我即依如是諸事總別，當說波羅蜜多清淨之相。 ^706b5

「總說一切波羅蜜多清淨相者，當知七種。
何等為七？一者、菩薩於此諸法不求他知；
二者、於此諸法見已不生執著；三者、即於如是諸法不生疑惑，
謂為能得大菩提不？
四者、終不自讚毀他有所輕蔑；五者、終不憍傲放逸；
六者、終不少有所得便生喜足；七者、終不由此諸法，於他發起嫉妬慳悋。 ^706b8

「別說一切波羅蜜多清淨相者，亦有七種。
何等為七？謂諸菩薩，如我所說七種布施清淨之相，隨順修行。
一者、由施物清淨行清淨施；二者、由戒清淨行清淨施；
三者、由見清淨行清淨施；四者、由心清淨行清淨施；
五者、由語清淨行清淨施；六者、由智清淨行清淨施；
七者、由垢清淨行清淨施。
是名七種施清淨相。 ^706b15

「又諸菩薩，能善了知制立律儀一切學處，
能善了知出離所犯，具常尸羅，堅固尸羅，
常作尸羅，常轉尸羅，受學一切所有學處，是名七種戒清淨相。 ^706b22

「若諸菩薩於自所有業果異熟深生依信，
一切所有不饒益事現在前時，不生憤發；
亦不反罵、不瞋、不打、不恐、不弄、不以種種不饒益事反相加害；
不懷怨結；若諫誨時不令恚惱；亦復不待他來諫誨；
不由恐怖有染愛心而行忍辱；不以作恩而便放捨，是名七種忍清淨相。 ^706b25

「若諸菩薩，通達精進平等之性；不由勇猛勤精進故自舉陵他；
具大勢力；具大精進；有所堪能；堅固勇猛；
於諸善法終不捨軛，如是名為七種精進清淨之相。 ^706c3

「若諸菩薩，有善通達相三摩地靜慮；有圓滿三摩地靜慮；
有俱分三摩地靜慮；有運轉三摩地靜慮；
有無所依三摩地靜慮；有善修治三摩地靜慮；
有於菩薩藏聞緣修習無量三摩地靜慮，如是名為七種靜慮清淨之相。 ^706c7

「若諸菩薩，遠離增益、損減二邊行於中道，
是名為慧；由此慧故，如實了知解脫門義，
謂空、無願、無相三解脫門；如實了知有自性義，
謂遍計所執、若依他起、若圓成實三種自性；
如實了知無自性義，謂相、生、勝義三種無自性性；
如實了知世俗諦義，謂於五明處；如實了知勝義諦義，
謂於七真如；又無分別離諸戲論純一理趣多所住故，
無量總法為所緣故，及毘鉢舍那故；能善成辦法隨法行，是名七種慧清淨相。」 ^706c11

觀自在菩薩復白佛言：「世尊！
如是五相各有何業？」 ^706c22

佛告觀自在菩薩曰：「善男子！
當知彼相有五種業，謂諸菩薩無染著故，
於現法中於所修習波羅蜜多，恒常殷重勤修加行無有放逸。
無顧戀故，攝受當來不放逸因。
無罪過故，能正修習極善圓滿、極善清淨極善鮮白波羅蜜多。
無分別故，方便善巧波羅蜜多，速得圓滿。
正迴向故，一切生處波羅蜜多及彼可愛諸果異熟，
皆得無盡，乃至無上正等菩提。」 ^706c23

觀自在菩薩復白佛言：「世尊！
如是所說波羅蜜多，何者最廣大？
何者無染污？何者最明盛？
何者不可動？何者最清淨？」 ^707a3

佛告觀自在菩薩曰：「善男子！
無染著性、無顧戀性、正迴向性，最為廣大。
無罪過性、無分別性，無有染污。
思擇所作，最為明盛。
已入無退轉法地者，名不可動。
若十地攝、佛地攝者，名最清淨。」 ^707a5

觀自在菩薩復白佛言：「世尊！
何因緣故，菩薩所得波羅蜜多諸可愛果及諸異熟常無有盡？
波羅蜜多亦無有盡？」 ^707a10

佛告觀自在菩薩曰：「善男子！
展轉相依生起修習無間斷故。」 ^707a12

觀自在菩薩復白佛言：「世尊！
何因緣故，是諸菩薩深信愛樂波羅蜜多，非於如是波羅蜜多所得可愛諸果異熟？」 ^707a14

佛告觀自在菩薩曰：「善男子！
五因緣故：一者、波羅蜜多是最增上喜樂因故；
二者、波羅蜜多是其究竟饒益一切自他因故；
三者、波羅蜜多是當來世彼可愛果異熟因故；
四者、波羅蜜多非諸雜染所依事故；五者、波羅蜜多非是畢竟變壞法故。」 ^707a16

觀自在菩薩復白佛言：「世尊！
一切波羅蜜多，各有幾種最勝威德？」 ^707a22

佛告觀自在菩薩曰：「善男子！
當知一切波羅蜜多，各有四種最勝威德：
一者、於此波羅蜜多正修行時，能捨慳悋、
犯戒、心憤、懈怠、散亂、見趣所治；二者、於此正修行時，
能為無上正等菩提、真實資糧；三者、於此正修行時，
於現法中能自攝受饒益有情；四者、於此正修行時，於未來世能得廣大無盡可愛諸果異熟。」 ^707a23

觀自在菩薩復白佛言：「世尊！
如是一切波羅蜜多，何因？
何果？有何義利？」 ^707b2

佛告觀自在菩薩曰：「善男子！
如是一切波羅蜜多，大悲為因；微妙可愛諸果異熟，
饒益一切有情為果；圓滿無上廣大菩提為大義利。」 ^707b3

觀自在菩薩白佛言：「世尊！
若諸菩薩具足一切無盡財寶成就大悲，何緣世間現有眾生貧窮可得？」 ^707b7

佛告觀自在菩薩曰：「善男子！
是諸眾生自業過失！
若不爾者，菩薩常懷饒益他心，又常具足無盡財寶，
若諸眾生無自惡業能為障礙，何有世間貧窮可得？
譬如餓鬼為大熱渴逼迫其身，見大海水悉皆涸竭；
非大海過，是諸餓鬼自業過耳。
如是菩薩所施財寶猶如大海無有過失，
是諸眾生自業過耳，猶如餓鬼自惡業力令無有果。」 ^707b9

觀自在菩薩復白佛言：「世尊！
菩薩以何等波羅蜜多，取一切法無自性性？」 ^707b18

佛告觀自在菩薩曰：「善男子！
以般若波羅蜜多能取諸法無自性性。」 ^707b19

「世尊！若般若波羅蜜多能取諸法無自性性，何故不取有自性性？」 ^707b21

「善男子！我終不說以無自性性取無自性性。
然無自性性，離諸文字自內所證；不可捨於言說文字而能宣說。
是故我說般若波羅蜜多能取諸法無自性性。」 ^707b22

觀自在菩薩復白佛言：「世尊！
如佛所說波羅蜜多，近波羅蜜多，大波羅蜜多。
云何波羅蜜多？云何近波羅蜜多？
云何大波羅蜜多？」 ^707b27

佛告觀自在菩薩曰：「善男子！
若諸菩薩經無量時修行施等成就善法，
而諸煩惱猶故現行，未能制伏然為彼伏，
謂於勝解行地軟中勝解轉時，是名波羅蜜多。
復於無量時修行施等，漸復增上，成就善法，
而諸煩惱猶故現行，然能制伏非彼所伏，
謂從初地已上，是名近波羅蜜多。
復於無量時修行布施等，轉復增上，成就善法，
一切煩惱皆不現行，謂從八地已上，是名大波羅蜜多。」 ^707b29

觀自在菩薩復白佛言：「世尊！
此諸地中煩惱隨眠可有幾種？」 ^707c11

佛告觀自在菩薩曰：「善男子！
略有三種：一者、害伴隨眠，謂於前五地。
何以故？善男子！諸不俱生現行煩惱，是俱生煩惱現行助伴，
彼於爾時永無復有，是故說名害伴隨眠；
二者、羸劣隨眠，謂於第六、第七地中微細現行，
若修所伏不現行故；三者、微細隨眠，謂於第八地已上，
從此已去，一切煩惱不復現行，唯有所知障為依止故。」 ^707c12

觀自在菩薩復白佛言：「世尊！
此諸隨眠，幾種麁重斷所顯示？」 ^707c20

佛告觀自在菩薩曰：「善男子！
但由二種：謂由在皮麁重斷故，顯彼初二，
復由在膚麁重斷故，顯彼第三。
若在於骨麁重斷者，我說永離一切隨眠，位在佛地。」 ^707c21

觀自在菩薩復白佛言：「世尊！
經幾不可數劫能斷如是麁重？」 ^707c26

佛告觀自在菩薩曰：「善男子！
經於三大不可數劫、或無量劫，所謂年、
月、半月、晝夜、一時、半時、須臾、瞬息、剎那量劫不可數故。」 ^707c27

觀自在菩薩復白佛言：「世尊！
是諸菩薩於諸地中所生煩惱，當知何相？
何失？何德？」 ^708a1

佛告觀自在菩薩曰：「善男子！
無染污相。何以故？
是諸菩薩於初地中，定於一切諸法法界已善通達，
由此因緣，菩薩要知方起煩惱非為不知，是故說名無染污相。
於自身中不能生苦，故無過失。
菩薩生起如是煩惱，於有情界能斷苦因，是故彼有無量功德。」 ^708a3

觀自在菩薩復白佛言：「甚奇！
世尊！無上菩提乃有如是大功德利，令諸菩薩生起煩惱，
尚勝一切有情、聲聞、獨覺善根，何況其餘無量功德？」 ^708a9

觀自在菩薩復白佛言：「世尊！
如世尊說：『若聲聞乘、若復大乘，唯是一乘。』
此何密意？」 ^708a13

佛告觀自在菩薩曰：「善男子！
如我於彼聲聞乘中，宣說種種諸法自性，
所謂五蘊、或內六處、或外六處，如是等類；
於大乘中，即說彼法同一法界、同一理趣，故我不說乘差別性。
於中或有如言於義妄起分別，一類增益，一類損減。
又於諸乘差別道理，謂互相違，如是展轉遞興諍論。
如是名為此中密意。」 ^708a14

爾時，世尊欲重宣此義，而說頌曰：
　　「諸地攝想所對治，殊勝生願及諸學，
　　由依佛說是大乘，於此善修成大覺。
　　宣說諸法種種性，復說皆同一理趣，
　　謂於下乘或上乘，故我說乘無異性。
　　如言於義妄分別，或有增益或損減，
　　謂此二種互相違，愚癡意解成乖諍。」 ^708a21

爾時，觀自在菩薩摩訶薩復白佛言：「世尊！
於是解深密法門中，此名何教？
我當云何奉持？」 ^708a29

佛告觀自在菩薩曰：「善男子！
此名諸地波羅蜜多了義之教，於此諸地波羅蜜多了義之教，
汝當奉持！」 ^708b2

說此諸地波羅蜜多了義教時，於大會中有七十五千菩薩，
皆得菩薩大乘光明三摩地。
解深密經卷第四
 ^708b4
