
jing:: 佛說太子瑞應本起經卷下
translator:: 吳月支優婆塞支謙譯
「菩薩累劫清淨之行，至儒大慈，道定自然，
忍力降魔，鬼兵退散，定意如故。
不以智慮，無憂喜想，是日初夜，得一術闍，
自知宿命，無數劫來，精神所更，展轉受身，
不可稱計，皆識知之。
至二夜時，得二術闍，悉知眾生心中所念，
善惡殃福，生死所趣。
至三夜時，得三術闍，漏盡結解，自知本昔久所習行四神足念：
精進定、欲定、意定、戒定，得變化法。
所欲如意，不復用思，身能飛行，能分一身，
作百作千，至億萬無數，復合為一；能徹入地，
石壁皆過，從一方現，俯沒仰出，譬如水波；
能身中出水火，履水行虛，身不陷墜；坐臥空中，
如鳥飛翔；立能及天，手捫日月；欲身平立，
至梵自在；眼能徹視，耳能洞聽，意悉預知，
諸天、人、龍、鬼神、蚑行蠕動之類，身行口言心所欲念，悉見聞知。
諸有貪婬無貪婬者，有瞋恚無瞋恚者，
有愚癡無愚癡者，有愛欲無愛欲者，有大志行無大志行者，
有內外行無內外行者，有念善無念善者，
有一心無一心者，有解脫意無解脫意者，一切悉知。 ^478a5

「菩薩觀見天上、人中、地獄、畜生、鬼神五道，
先世父母兄弟妻子，中外姓字，一一分別；
一世十世，百千萬億無數世事，至于天地一劫崩壞空荒之時，
一劫始成，人物興時，能知十劫百劫，至千萬億無數劫中，
內外姓字，衣食苦樂，壽命長短，死此生彼，展轉所趣。
從上頭始，諸所更身，生長老終，形色好醜，
賢愚苦樂，一切三界，皆分別知。
見人魂神，各自隨行，生五道中，或墮地獄，
或墮畜生，或作鬼神，或生天上，或入人形，
有生豪貴富樂家者，有生卑鄙貧賤家者，
知諸眾生，或五陰自蔽：一色像，二痛痒，
三思想，四行作，五魂識；皆習五欲：眼貪色，
耳貪聲，鼻貪香，舌貪味，身貪細滑；牽於愛欲，
或於財色，思望安樂，從是生諸惡本，從惡致苦。
能斷愛習，不隨婬心，大如毛髮，受行八道，則眾苦滅矣。
譬如無薪亦復無火，是謂無為度世之道。 ^478a25

「菩薩自知，已棄惡本，無婬怒癡，生死已除，
種根已斷，無餘栽枿，所作已成，智慧已了。
明星出時，廓然大悟，得無上正真之道，為最正覺。
得佛十八法，有十神力、四無所畏。
佛十八法者，謂從得佛，至于泥曰：一、無失道，
二、無空言，三、無忘志，四、無不靜意，五、無若干想，
六、無不省視，七、志欲無減，八、精進無減，
九、定意無減，十、智慧無減，十一、解脫無減，
十二、度知見無減，十三、古世之事悉知見，
十四、來世之事悉知見，十五、今世之事悉知見，
十六、覽眾身行化以始所知，十七、覽眾言行化以始所知，
十八、覽眾意行化以始所知。
是為佛十八不共之法。 ^478b13

「十神力者，佛悉知見深微隱遠是處非處，
明審如有，一力也；佛悉明知來今往古所造行地所受報應，
二力也；佛悉分別天人眾生彼彼異念，
三力也；佛悉知眾生若干種語及度世語，
四力也；佛悉了知世間雜種無量情態，
五力也；佛能現禪解定行除眾勞諍，六力也；
佛知欲縛，知縛解要在所宜行，七力也；
佛智如海善言無量，追識一切宿命所更，
八力也；佛天眼淨，見人物死，神所出生，
善惡殃福，隨行受報，九力也；佛漏已盡，
無復縛著，神真叡智，自知見證，究暢道行，
可作能作，無餘生死，其智明審，是為佛十神力也。 ^478b26

「四無所畏者：佛神智正覺，無所不知，愚惑相言：『佛未悉知。』
至於梵摩眾聖，皆莫能論佛之智故，獨步不懼，
一無畏也；佛漏已盡悉知，愚惑相言：『佛漏未盡。』
至於梵摩眾聖，莫能論佛之志故，獨步不懼，
二無畏也；佛說經戒天下誦習，愚惑相言：『佛經可遏。』
至於梵摩眾聖，莫能論毀佛之正經故，
獨步不懼，三無畏也；佛現道義，言真而要，
能度苦厄，愚惑相言：『佛不能度苦。』
至於梵摩眾聖，莫能論佛正道故，周行不懼，四無畏也。 ^478c10

「佛得定意，一切知見，坐自念言：『是實微妙，
難知難明，甚難得也。
高而無上，廣不可極；淵而無下，深不可測；
大包天地，細入無間。
昔定光佛時，別我為佛，名釋迦文。
今果得之。從無數劫，勤苦所求，適今得耳。
自念宿命，諸所施為，慈孝仁義，禮敬誠信，
中正守善，虛心學聖，柔弱淨意，行六度無極，
布施持戒，忍辱精進，一心智慧。
習四等心，慈悲喜護；養育眾生，如視赤子；
承事諸佛，積德無量；累劫勤苦，不望其功，今悉自得。』
喜自說曰：
　　「今覺佛極尊，棄婬淨無漏，
　　一切能將導，從者必歡預。
　　夫福之報快，妙願皆得成，
　　愍疾得上寂，吾將逝泥洹。 ^478c20

「佛初得道，自知食少身體虛輕，徐起入水洗浴，
畢欲上岸，天按樹枝，得攀而出，旋往樹下。
有五百青雀，飛來繞佛，三匝而去。
復有長者女，始嫁有願生子男者，當作百味之糜，祠山樹神。
後生得男，喜即作糜，盛以金鉢，其女瀉糜，
釜杓不污；女益珍敬，即與數女，俱入山中，
望見好樹，即遣婢先往掃除；婢到見佛，
不知何神，還報女言：『有神在樹下坐。』
女令婢戴百味之糜置頭上前，長跪上食并金鉢。
佛言：『汝等能有善意，必以現世得福見諦。』
眾女遙拜而退，佛便食糜已，念先三佛初得道時，
皆有獻百味之食并上金鉢如此器者，今皆在文隣龍所。
佛即擲鉢水中，自然逆流，上水七里，墮前三鉢上，
四器共累，相類如一。
龍王歡喜，知復有佛。 ^479a5

「佛定意七日，不動不搖。
樹神念：『佛新得道，快坐七日，未有獻食者，我當求人令飯佛。』
時適有五百賈人，從山一面過，車牛皆躓不行。
中有兩大人，一名提謂，二名波利，怖還與眾人俱詣樹神請福，
神現光像言：『今世有佛，在此優留國界尼連禪水邊，未有獻食者。
汝曹幸先能有善意，必獲大福。』
賈人聞佛名，皆喜言：『佛必獨大尊，天神所敬，非凡品也。』
即和#CB00595;蜜，俱詣樹下，稽首上佛。 ^479a19

「佛念先古諸佛哀受人施法皆持鉢，不宜如餘道人手受食也。
時四天王，即遙知佛當用鉢，如人屈申臂頃，
俱到頞那山上；如意所念，石中自然出四鉢，香淨潔無穢。
四天王各取一鉢，還共上佛：『願哀賈人，令得大福。
方有鐵鉢，後弟子當用食。』
佛念取一鉢不快餘三意，便悉受四鉢，
累置左手中，右手按之，合成一鉢，令四際現。
佛受#CB00595;蜜，告諸賈人：
『汝當歸命於佛，歸命於法，方有比丘眾，當預自歸。』
即皆受教，各三自歸。
佛起於異處食畢，呪願賈人言：『今所布施，
欲使食者，得充氣力；當令施家，世世得願，
得色得力，得瞻得喜，安快無病，終保年壽；
諸邪惡鬼，不得嬈近；以有善意，立德本固；
諸善鬼神，常當擁護；開示道地，得利諧偶；
不使迍蹇，無復艱患；人有正見，以信喜敬；
潔淨不悔，施道德者；福德益大，所隨轉勝，吉無不利。
日月五星，二十八宿，天神鬼王，常隨護助；
四天大王，賞別善人，東提頭賴、南維睒文、
西維樓勒、北拘均羅，當護汝等令不遭橫；
能有慧意，研精學問，敬佛法眾，棄捐眾惡，不自放恣。
現受吉祥，種福得福，行道得道，以先見佛一心承奉，當為從是致第一福。
現世獲祐，快解見諦，富樂長壽，自致泥洹。』 ^479a28

「時#CB00595;蜜冷，佛腹內風起，
帝釋即知，應時到閻浮提界上，取藥果名呵梨勒，
來白佛言：『是果香美可服，最除內風。』
佛便食之，風即除去。
起到文隣瞽龍無提水邊，坐定七日，不喘不息；
光照水中，龍目得開，自識如前，見三佛光明，目輙得視。
龍王歡喜沐浴，名香栴檀蘇合出水；見佛相好光影如樹有華，
前繞佛七匝，身離佛圍四十里；龍有七頭，
羅覆佛上；欲以障蔽蚊虻寒暑，時雨七日，龍一心不飢不渴。
七日雨止，佛悟，龍化作年少道人，著好服飾，
稽首問佛：『佛得無寒、得無熱、得無為蚊虻所嬈近耶？』 ^479b23

「佛時答言：
　　「『久得在屏處，思道其福快；
　　昔所願欲聞，今以悉知快；
　　不為彼所嬈，能安眾生快；
　　度世三毒滅，得佛泥洹快；
　　生世得覩佛，聞受經法快；
　　得與辟支佛，真人會亦快；
　　不與愚從事，得離惡人快；
　　有#CB00834;別真偽，知信正道快。』 ^479c6

「佛告龍王：『汝當復自歸於佛，自歸於法，自歸於比丘僧。』
即受三自歸。諸畜生中，是龍為先見佛。
佛以神足，移坐石室，自念本願，欲度眾生。
思惟：『生死本從十二因緣法起，法起故便有生死；若法滅者生死乃盡。
作是故自得是，不作是是便息。
一切眾生，意為精神，窈窈冥冥，恍忽無形，
自起識想，隨行受身；身無常主，神無常形，
神心變化，躁濁難清；自生自滅，未曾休息；
一念去，一念來；若水中泡，一滴滅一復興；
至于三界欲、色、無色，九神所止皆繫於識，
不得免苦；昧昧然不自覺，故謂之癡，莫知要道。
夫道至妙，虛寂無念，不可以凡世間意知。
世間道術九十六種，各信所事，孰知其惑？
皆樂生求安，貪欲嗜味，好於聲色，故不能樂佛道。
佛道清淨，空無所有；凡計身萬物不可得常有，
設當為說，天下皆苦；空無所有，誰能信者？
枯苦我耳。』意欲默然，不為世間說法，便入定意。 ^479c15

「佛放眉中光，上照七天。
梵天知佛欲取泥洹，悲念：『三界皆為長衰，
終不得知度世之法，死即當復墮三惡道，何時當脫？
天下久遠乃有佛耳，佛難得見若優曇華，
今我當為天人請命求哀於佛，令止說經。』
即語帝釋，將天樂般遮伎下到石室。
佛方定意覺，般遮彈琴而歌。
其辭曰：
　　「『聽我歌十力，棄蓋寂定禪；
　　光徹照七天，德香踰栴檀。
　　上帝神妙來，歎仰欲見尊；
　　梵釋齎敬意，稽首欲受聞。
　　佛所本行願，精進百劫勤；
　　四等大布施，十方受弘恩。
　　持戒淨無垢，慈軟護眾生；
　　勇決入禪智，大悲敷度經。
　　苦行積無數，功勳成於今；
　　戒忍定慧力，動地魔已擒。
　　德普蓋天地，神智過靈聖；
　　相好特無比，八聲震十方。
　　志高於須彌，清妙莫能論；
　　永離婬怒癡，無復老死患。
　　唯哀從定覺，愍傷諸天人；
　　為開法寶藏，敷惠甘露珍。
　　令從憂畏解，危厄得以安；
　　迷惑見正道，邪疑覩真言。
　　一切皆願樂，欲聽受無厭；
　　當開無死法，垂化於無窮。』 ^480a3

「佛意悉知，便從定覺。
梵天白佛言：『從久遠以來，適復見佛耳。
諸天喜踊，欲聞佛法，當為世間說經，願莫般泥洹。
眾生愚闇，無有慧眼，唯加慈導，令得解脫。
諸天人中，多有賢善，好道易解，亦有精進，能受戒法。
畏於地獄三惡道者，願開法藏，為現甘露，受者必多。
天下無佛時，我見餘道人，具有三毒自意合作經典。
人尚學其不至誠法，何況佛之清淨無婬怒癡？
願佛說法，使眾生得聞至誠之道。』 ^480b2

「佛言：『善哉，善哉！梵天！
欲廣施安，救諸世間，撫利寧濟，樂使解脫。
我念世間，貪愛嗜欲，墮生死苦，少能自覺本從十二因緣起，
癡緣癡，行緣行，識緣識，名像緣名像，六入緣六入，
更樂緣更樂，痛緣痛，愛緣愛，受緣受，有緣有，
生緣生老死憂悲苦悶心惱；大患其有，
精神從愛，轉受生死。
欲得道者，當斷貪愛滅除情欲，無為無起，
然則癡滅，癡滅則行滅，行滅則識滅，識滅則名像滅，
名像滅則六入滅，六入滅則更樂滅，更樂滅則痛滅，
痛滅則愛滅，愛滅則受滅，受滅則有滅，
有滅則生滅，生滅則老死憂悲苦悶心惱大患皆盡；是謂得道。
唯佛覺此，微妙難明。
夫此清淨無愚癡想，不可以世間凡夫意知。
天下道術，九十六種，各有所事，或事天地日月五星，
或事水火鬼神龍神，皆樂生求安，貪欲嗜味，
好於聲色，故不能樂佛道，不聞佛經，不知要法。
凡人意異，計身萬物謂可常有，設當為說，
目之所見，萬物無常，有身皆苦，身為非身，
空無所有，親戚家屬，悉非人所。
正言似反，誰能信者？
吾為枯苦，不如取泥洹，故欲不言耳。』 ^480b12

「梵天復曰：
　　「『從無數劫人在世間生死，唯佛經難得聞，
　　從佛在世能度極者，今以得願人中難有，
　　尊極無佛比，是故稽首禮。
　　世間縛著為久在冥，今十力興神智無量，
　　當開法藏施慧光明，照諸天人令得開解，
　　佛能度一切，是故願自歸。
　　從本發意誓為苦人，勞謙積德行願已成，
　　無明老死長衰可悲，當施法藥救諸病痛，
　　慈哀無過佛，是故稽首請。』 ^480c4

「佛已可梵天，念：『誰可先度者？
昔者父王遣五人侍我，今在山中。』
即復道還，五人見佛，自相謂言：『是人來者，慎莫與起也。』
佛到，五人皆起，不覺作禮。
時佛言：『卿等持心，何無牢固？
屬言莫起，何以作禮？』
五人不對，願為弟子。
佛即手摩其頭，以為沙門。
還道樹下各坐思惟。
佛又復念：『此間有優為迦葉——大明勇健，
有好名字，國王吏民，皆共事之——與五百弟子，在尼連禪水邊。
欲先開化令解，歡喜信樂佛法；爾乃餘人，當隨而學。』
即往從之。迦葉見佛，即來起迎，讚言：『幸甚，
大道人善來相見，消息安不？』
佛即答言：『無病第一利，知足第一富，善友第一厚，無為第一安。』 ^480c14

「迦葉曰：『有何勅使？』
佛言：『欲報一事，儻不瞋恚，煩借火室，一宿之間。』
曰：『不愛也。中有毒龍，恐相害耳。』
佛言：『無苦。龍不害我。』
重借至三。迦葉言：『然，大道人德高，能居中者大善。』
佛即澡洗前入火室，持草布地，適坐須臾，
毒龍瞋恚，身中出烟；佛亦現神，身中出烟。
龍大忿怒，身皆火出；佛亦現神，身出火光。
龍火佛光，於是俱盛，石室盡燃，其炎烟出，如失火狀。
迦葉夜起，相視星宿，見火室洞然，噫噫言：『咄！
是大沙門端正，可惜不隨我語，竟為毒火所害。』
佛知其意，於其室內，以道神力，滅龍恚毒，
降伏龍身，化置鉢中。
迦葉惶遽，令五百弟子人，持一瓶水，就擲滅火；
而一瓶者，更成一火，師徒益怖，皆言：『咄咄！
殺是大沙門。』明旦佛持鉢盛龍而出，迦葉驚喜問：『大道人乃尚活耶？
器中何等？』佛答言：『然，吾自活耳。
是鉢中者，可言毒龍，眾人所畏，不敢入室者也。
今者降之，已受戒矣。』
迦葉自以得道，謂佛非真，顧語弟子：『是大沙門極神，
雖爾未及於道，不如我得羅漢也！』 ^480c27

「佛復移近迦葉，坐一樹下，夜第一四天王俱下聽佛說經。
四王光影，明如盛火。
迦葉夜起占候，見佛邊有四火。
明旦行問：『大道人亦事火乎？』
佛言：『不事火也。』曰：『昨夜此間有四火，何也？』
佛言：『昨夜四天王來下聽經，是其光耳。』
迦葉念言：『是大沙門極神。
雖然，尚未得道故，不如我得羅漢也！』 ^481a19

「佛止樹下第二天，帝釋夜復來下聽佛說經。
帝釋光影，甚益大明。
迦葉夜起占候，見佛邊火光倍於昨四火明，
心念：『是大沙門續事火也。』
明旦復行問：『大道人得無事火？』
佛言：『不也。昨天帝釋來下聽經，是其光耳。』
迦葉念言：『是大沙門乃神聖。
雖然，未及於道，不如我得羅漢也！』 ^481a26

「後夜，第七梵天又下聽經。
梵之光影，倍於帝釋。
迦葉夜起占候，見火光益大明盛。
明日問：『大道人事火乎？』
答言：『不事火也！』『昨夜火光益明大，何也？』 ^481b4

「佛言：『昨夜梵天來下聽經，是其光耳。』
迦葉復念：『是大沙門，神則神矣，然未得道，不如我得羅漢也！』 ^481b8

「迦葉五百弟子，人事三火，合千五百火，
明旦燃之，火了不燃，怪而白師。
師言：『疑是大沙門所為也。』
即行問佛：『我五百弟子，凡事千五百火，
今旦燃之，火皆不燃。
是大道人之所為乎？』
佛言：『卿欲使火燃不？』
問之至三。曰：『欲使燃。』
佛言：『可去，火當燃。』
應聲皆燃。迦葉復念：『是大沙門，神則神矣，
然未得道，不如我已得羅漢也！』 ^481b11

「迦葉身自事三火，明旦燃之，又不可燃。
心念：『復是大沙門所為也。』
即行問佛：『我自事三火，今旦燃之，了不可燃。
續是大道人所為耶？』 ^481b19

「佛言：『卿欲使火燃不？』
問之至三。曰：『欲使燃。』
佛言：『可去，火當燃。』
應聲皆燃。迦葉復念：『是大沙門，神則神矣，
然未得道，不如我已得羅漢也！』 ^481b23

「火燃之後，迦葉欲滅之，不可得滅。
五百弟子及諸事火者，共助滅之，而了不滅。
皆言：『大沙門所為也。』 ^481b27

「迦葉行問佛：『火既燃矣，今不可滅？』
佛言：『欲使滅乎？』曰：『欲使滅。』
佛言：『可去，火當滅。』
應聲即滅。迦葉故念：『是大沙門雖神，不如我得道真也！』 ^481c1

「迦葉行白佛言：『願大道人留此，不須復遠行，我自給飯食。』
即還勅家，明日作好飯，施床座已；食時自行請佛。
佛言：『便去，今隨後到。』
迦葉適去，佛如人屈申臂頃，東適弗于逮界上數千億里，
取樹果名閻逼，盛滿鉢還。
迦葉未至，佛已坐其床上。
迦葉後到，問：『大道人從何道來？』
佛言：『卿適去，我東到弗于逮地取閻逼果，香美可食。』
便取食之。佛飯已去。
迦葉續念：『是大沙門雖神，不如我道真也！』 ^481c5

「明日食時，迦葉復請佛。
佛言：『便去，今隨後到。』
迦葉適去，佛便南行，極閻浮提界數千萬里，
取呵梨勒果，盛滿鉢還。
迦葉未歸，佛已坐其床。
迦葉至，問：『何緣先到？』
佛言：『卿適去，我即南行極此地界，取呵梨勒果，亦香且美。』
便取食之。佛飯已去。
迦葉續念：『是大沙門雖神，不如我道真也！』 ^481c14

「明日，迦葉復行請佛。
佛言：『便去，今隨後到。』
迦葉適去，佛西到拘耶尼界上數千億里，
取阿摩勒果，盛滿鉢還，先迦葉歸，坐其床上。
迦葉後至，問大道人：『從何而來？』
佛言：『卿適去後，我西適拘耶尼地，取阿摩勒果，香美可食。』
便取食之。佛飯已去。
迦葉復念：『是大沙門雖神，故不如我道真也！』 ^481c21

「明日，迦葉復請佛。
佛言：『便去，今隨後到。』
迦葉反顧，忽然不見佛；佛以神足，北適欝單越界上數千億里，
取自然粳米，滿鉢而還，先迦葉至，坐其床上。
迦葉後至，問：『大道人復從何來？』
佛言：『從北欝單越地，取此成熟粳米，快美且香，卿試食之。』
佛飯已去。迦葉復念：『是大沙門雖神，故不如我道真也！』 ^482a4

「明日食時，佛持鉢自到迦葉家，受飯而還。
於屏處食已，念欲澡漱。
天帝知佛意即下，以手指地，水出成池，令佛得用。
迦葉晡時，彷徉聚中，見有泉水，怪而問佛：『何緣有此？』
佛言：『吾朝得卿飯，於此食已，念欲澡漱，
天帝釋指地，令有水出，汝當名此為指地池。』
迦葉復念：『是大沙門雖神，故不如我道真也！』 ^482a11

「佛還樹下，道見棄弊衣，取欲浣之。
天帝知佛意，即到頞那山上，取正四方成治好石，
來置池邊，白佛言：『可用浣衣。』
佛欲曬衣，天帝復行取六方石來，給曬衣。 ^482a18

「迦葉見池邊有兩好石，又問：『何緣有此？』
佛言：『吾欲浣濯及欲曬衣，天帝到頞那山上取此石來。』
迦葉復念：『是大沙門雖神，故不如我道真也！』 ^482a22

「佛後日入指地池澡浴畢，欲出，無所攀。
池上素有樹，名迦和，絕大脩好，其樹自然曲下就佛，佛攀而出。
迦葉見樹曲下垂蔭，怪而又問。
佛言：『吾入池浴，出無所攀，是故樹神為我曲之。』
迦葉復念：『是大沙門雖神，故不如我道真也！』 ^482a26

「時摩竭國王及吏民，以歲節會禮詣迦葉所，相娛樂七日。
迦葉念佛神聖明智，眾人見者，必俱捨我而共事之，當令其去七日快也。
佛知其意，即隱七日。
迦葉後日又念：『間者我有節會餘食甚多，
得大沙門來，飯之快耶！』
佛遙知之，即時來到。
迦葉喜言：『大道人來，一何善也，我適欲相供養。
中間何為七日不現？』
佛言：『間者王與吏民共會七日，卿意念言：
「是大沙門，神聖明智，眾人見者，必俱捨我而共事之，當令其去七日快也。」
是故我去。卿今念我，故復來耳。』
迦葉心念：『是大沙門，乃知人意。
雖然，故不如我道真也！』 ^482b3

「爾時迦葉五百弟子，適俱破薪，各舉一斧，
斧皆不得下，懅共白師。
師言：『是大沙門所為也。』
即行問佛：『我諸弟子，向共破薪，斧皆舉而不下。』
佛言：『可去，斧當下。』
斧即下。下之後，斧皆著薪，舉之不舉，復行白佛：
『今斧適下，又皆不舉。』
佛言：『可去，今使斧舉。』
即舉得用。迦葉復念：『是大沙門雖神，故不如我道真也！』 ^482b15

「時尼連禪水，長流駃疾，佛以自然神通，
斷水令住，使水隔起，高出人頭，令底揚塵，佛行其中。
迦葉恐佛為水所漂，即與弟子俱，乘船索佛。
迦葉見水隔斷，中央塵起，佛行其間。
迦葉呼言：『大道人乃尚活耶？』
佛言：『然，吾自活耳。』
又問佛：『欲上船不？』
佛言：『大善。』佛念：『今當現神，令子心伏。』
即從水中，貫船底入，無有穿迹。
迦葉復念：『是大沙門，神則神矣，然不如我已得羅漢也！』 ^482b22

「佛語迦葉：『汝非羅漢，亦不知道真。
胡為虛妄，自稱貴乎？』
於是迦葉心驚毛竪，自知無道，即稽首言：
『大道人實神聖，乃知我意志。
寧可得從大道人稟受經戒作沙門耶？』
佛言：『且還報汝弟子，報之益善。
卿是大長者，國中所承望，今欲學大道，可獨自知乎？』
迦葉受教，還告諸弟子：『汝曹知乎？
我目所見，意始信解，當除鬚髮，被法衣，
受佛戒，作沙門。汝等欲何趣？』
五百弟子曰：『我等所知，皆大師恩，師所尊信，
必不虛妄，願皆隨從得為沙門。』
於是師徒，脫身裘褐，及取水瓶杖屣諸事火具，悉棄水中。
俱共詣佛，稽首白佛言：『今我五百弟子，
以有信意，願欲離家，除鬚髮，受佛戒。』
佛言：『可！諸沙門來。』
迦葉及五百弟子，鬚髮自墮，皆成沙門。 ^482c2

「優為迦葉有二弟：次曰那提迦葉，幼曰竭夷迦葉。
二弟各有二百五十弟子，廬舍列居水邊。
見諸梵志，衣服什物，諸事火具，皆隨水流。
二弟驚愕，恐兄師徒五百人，為惡人所害，大水所漂。
即與五百弟子，逆水而上。
見兄師徒，皆作沙門。
怪問：『大兄年百二十，智慧高遠，國王吏民，所共宗事。
我意以兄為是羅漢，今反捨梵志道、學沙門法，此非小事。
佛豈獨大，其道勝乎？』
迦葉答言：『佛道最勝，其法無量。
我雖世學，未曾有得道神智如佛者也。
其經戒甚清淨，我今以見慈心度人，以三事教化：
一者道定神足，變化自然；二者智慧，知人本意；
三者經道正行，隨病與藥。』
二弟各顧謂諸弟子：『汝等欲何趣？』
合五百人，俱同聲言：『願如大師。』
即皆稽首，求作沙門。
佛言：『可！諸沙門來。』
二弟及五百弟子，皆除鬚髮，即隨佛後，復成沙門。 ^482c17

「佛便有千沙門，俱到波羅奈夷縣叢樹下坐。」 ^483a9

佛諸弟子皆故梵志，佛為諸弟子現神變化：
一者飛行，二者說經，三者教誡。
諸弟子見佛威神，莫不歡喜，作禮奉行。
佛說太子瑞應本起經卷下
 ^483a10
