
hui:: 
pin:: 大般若波羅蜜多經卷第四百五十六
三藏法師玄奘奉　詔譯
第二分同性品第六十二之二
「復次，善現！若菩薩摩訶薩如是修學甚深般若波羅蜜多方便善巧威德力故，
攝持一切波羅蜜多，增長一切波羅蜜多，導引一切波羅蜜多。
何以故？善現！甚深般若波羅蜜多中，含藏一切波羅蜜多故。
善現！譬如薩迦耶見遍能含藏六十二見，
甚深般若波羅蜜多亦復如是，含藏一切波羅蜜多。
善現！譬如一切死者命根滅故諸根隨滅，
甚深般若波羅蜜多亦復如是，布施等五波羅蜜多悉皆隨從，
若無般若波羅蜜多，亦無一切波羅蜜多。
是故，善現！若菩薩摩訶薩欲至一切波羅蜜多究竟彼岸，應學如是甚深般若波羅蜜多。 ^300b22

「復次，善現！若菩薩摩訶薩能學如是甚深般若波羅蜜多，於諸有情最尊最勝。
何以故？是菩薩摩訶薩已能修學最上處故。 ^300c5

「復次，善現！於意云何？
於此三千大千世界諸有情類寧為多不？」 ^300c8

善現對曰：「贍部洲中諸有情類尚多無數，何況三千大千世界諸有情類寧不為多！」 ^300c9

佛告善現：「如是！如是！
如汝所說。善現！假使三千大千世界諸有情類，
非前非後皆得人身，得人身已，非前非後皆發無上正等覺心，
修諸菩薩摩訶薩行，修行滿已，非前非後皆證無上正等菩提。
有菩薩摩訶薩盡其壽量，能以種種上妙花鬘、
塗散等香、衣服、瓔珞、寶幢、幡蓋、伎樂、燈明、
房舍、臥具、飲食、醫藥，供養恭敬、尊重讚歎此諸如來、
應、正等覺。於意云何？
是菩薩摩訶薩由此因緣得福多不？」 ^300c11

善現對曰：「甚多！世尊！」
佛告善現：「若菩薩摩訶薩能於如是甚深般若波羅蜜多，
常樂聽聞、受持、讀誦、究竟通利、如理思惟、
依教修行、書寫流布，所獲福聚甚多於前無量倍數。
所以者何？甚深般若波羅蜜多具大義用，能令菩薩摩訶薩眾疾得無上正等菩提。 ^300c20

「是故，善現！若菩薩摩訶薩欲居一切有情上首，
欲普饒益一切有情，無救護者為作救護，
無歸依者為作歸依，無所趣者為作所趣，
無眼目者為作眼目，無光明者為作光明，
失正路者示以正路，未涅槃者令得涅槃，當學如是甚深般若波羅蜜多。 ^300c26

「善現！若菩薩摩訶薩欲得無上正等菩提，
欲行如來所行境界，欲遊戲佛所遊戲處，
欲作如來大師子吼，欲擊諸佛無上法鼓，
欲扣諸佛無上法鍾，欲吹諸佛無上法螺，
欲昇諸佛無上法座，欲宣諸佛無上法義，
欲決一切有情疑網，欲入諸佛妙甘露界，
欲受諸佛微妙法樂，欲證如來殊勝功德，當學如是甚深般若波羅蜜多。 ^301a2

「善現！若菩薩摩訶薩能學如是甚深般若波羅蜜多，
無有一切功德善根而不能攝，無有一切功德善根而不能得。
所以者何？甚深般若波羅蜜多是一切種功德善根所依處故。」 ^301a10

具壽善現白言：「世尊！
諸菩薩摩訶薩能學如是甚深般若波羅蜜多，
豈於一切聲聞、獨覺功德善根能攝、能得？」 ^301a14

佛告善現：「是菩薩摩訶薩亦於一切聲聞、
獨覺功德善根能攝、能得，然於其中無住無著。
以勝智見正觀察已，超過聲聞及獨覺地，
趣入菩薩正性離生故，此菩薩摩訶薩眾，無有一切功德善根而不攝得。
善現！若菩薩摩訶薩能學如是甚深般若波羅蜜多，
則為隣近一切智智，速證無上正等菩提。 ^301a17

「善現！若菩薩摩訶薩能學如是甚深般若波羅蜜多，
則為一切世間天、人、阿素洛等真實福田，
超諸世間沙門、梵志、聲聞、獨覺福田之上，
疾能證得一切智智，隨所生處不捨般若波羅蜜多，
不離般若波羅蜜多，常行般若波羅蜜多。 ^301a23

「善現！若菩薩摩訶薩能如是學甚深般若波羅蜜多，
當知已於一切智智得不退轉，於一切法能正覺知，
遠離聲聞及獨覺地，隣近無上正等菩提。 ^301a28

「善現！若菩薩摩訶薩作如是念：『此是般若波羅蜜多，
此是修時，此是修處，我能修此甚深般若波羅蜜多，
我由如是甚深般若波羅蜜多棄捨如是所應捨法，定當證得一切智智！』
是菩薩摩訶薩非行般若波羅蜜多，亦於般若波羅蜜多不能解了。
何以故？甚深般若波羅蜜多不作是念：
『我是般若波羅蜜多，此是修時，此是修處，
此是修者，此是般若波羅蜜多所遠離法，
此是般若波羅蜜多所照了法，此是般若波羅蜜多所證無上正等菩提。』
若如是知是行般若波羅蜜多。 ^301b3

「善現！若菩薩摩訶薩作如是念：『此非般若波羅蜜多，
此非修時，此非修處，此非修者，非由般若波羅蜜多遠離一切所應捨法，
非由般若波羅蜜多定能證得一切智智。
所以者何？以一切法皆住真如、法界、法性、
不虛妄性、不變異性、平等性、離生性、法定、
法住、實際、虛空界、不思議界，此中一切皆無差別。』
善現！若菩薩摩訶薩能如是行，是行般若波羅蜜多。」
pin:: 
##  63 無分別品
第二分無分別品第六十三 ^301b13

爾時，天帝釋竊作是念：「若菩薩摩訶薩修行般若波羅蜜多乃至布施波羅蜜多，
安住內空乃至無性自性空，安住真如乃至不思議界，
安住苦、集、滅、道聖諦，修行四念住乃至八聖道支，
修行四靜慮、四無量、四無色定，修行八解脫乃至十遍處，
修行空、無相、無願解脫門，修行極喜地乃至法雲地，
修行一切陀羅尼門、三摩地門，修行五眼、
六神通，修行如來十力乃至十八佛不共法，
修行無忘失法、恒住捨性，修行一切智、
道相智、一切相智，修行菩薩摩訶薩行，
修行無上正等菩提，尚超一切有情之上，況得無上正等菩提！ ^301b23

「若諸有情聞說一切智智名字心生信解，
尚為獲得人中善利及得世間最勝壽命，
況發無上正等覺心，或常聽聞如是般若波羅蜜多甚深經典！
若諸有情能發無上正等覺心，聽聞般若波羅蜜多甚深經典，
諸餘有情皆應願樂，所獲功德世間天、
人、阿素洛等不能及故。」 ^301c5

時，天帝釋作是念已，即取天上微妙音花，
奉散如來、應、正等覺及諸菩薩摩訶薩眾。
既散花已，作是願言：「若菩薩乘諸善男子、
善女人等求趣無上正等菩提，以我所集功德善根，令彼所求無上佛法一切智智速得圓滿。
以我所集功德善根，令彼所求自然人法、真無漏法速得圓滿。
以我所集功德善根，令彼一切所欲聞法皆速圓滿。
以我所集功德善根，若求聲聞、獨覺乘者亦令所願疾得滿足。」 ^301c12

作是願已，即白佛言：「世尊！
若菩薩乘諸善男子、善女人等已發無上正等覺心，
我終不生一念異意，令其退轉大菩提心。
我亦不生一念異意，令諸菩薩摩訶薩眾厭離無上正等菩提，
退住聲聞、獨覺等地。 ^301c21

「世尊！若菩薩摩訶薩已於無上正等菩提心生欲樂，
我願彼心倍復增進，疾證無上正等菩提。
願彼菩薩摩訶薩眾見生死中種種苦已，
為欲利樂世間天、人、阿素洛等發起種種堅固大願：
『我既自度生死大海，亦當精勤度未度者。
我既自解生死繫縛，亦當精勤解未解者。
我於種種生死怖畏既自安隱，亦當精勤安未安者。
我既自證究竟涅槃，亦當精勤令未證者皆同證得。』 ^301c26

「世尊！若善男子、善女人等，於初發心菩薩摩訶薩功德善根起隨喜心，
得幾許福？於久發心菩薩摩訶薩功德善根起隨喜心，得幾許福？
於不退轉地菩薩摩訶薩功德善根起隨喜心，得幾許福？
於一生所繫菩薩摩訶薩功德善根起隨喜心，得幾許福？」 ^302a5

爾時，佛告天帝釋言：「憍尸迦！
四大洲界可知兩數，此善男子、善女人等，隨喜俱心所生福德不可知量。
憍尸迦！乃至三千大千世界可知兩數，
此善男子、善女人等，隨喜俱心所生福德不可知量。
憍尸迦！假使三千大千世界為一大海，
有取一毛析為百分，持一分端霑大海水可知渧數，
此善男子、善女人等，隨喜俱心所生福德不可知量。」 ^302a11

時，天帝釋復白佛言：「世尊！
若諸有情於菩薩摩訶薩功德善根不隨喜者，當知皆是魔所魅著。
世尊！若諸有情於菩薩摩訶薩功德善根不隨喜者，當知皆是惡魔朋黨。
世尊！若諸有情於菩薩摩訶薩功德善根不隨喜者，當知皆從魔界中沒來生是間。
所以者何？若菩薩摩訶薩求趣無上正等菩提，
修諸菩薩摩訶薩行，若諸有情於彼菩薩摩訶薩眾功德善根隨喜迴向，
皆能破壞一切魔軍、宮殿、眷屬。
世尊！若諸有情深心敬愛佛、法、僧寶，隨所生處常欲見佛，
常欲聞法，常欲遇僧，於諸菩薩摩訶薩眾功德善根應生隨喜。
既隨喜已，迴向無上正等菩提，而不應生二、無二想。
若能如是，疾證無上正等菩提，利樂有情，破魔軍眾。」 ^302a19

爾時，佛告天帝釋言：「如是！
如是！如汝所說。憍尸迦！
若諸有情於菩薩摩訶薩功德善根深心隨喜，
迴向無上正等菩提，是諸有情速能圓滿諸菩薩行，疾證無上正等菩提。
若諸有情於菩薩摩訶薩功德善根深心隨喜，
迴向無上正等菩提，是諸有情具大威力，
常能奉事一切如來、應、正等覺及善知識，
恒聞般若波羅蜜多甚深經典，善知義趣。
憍尸迦！是諸有情成就如是隨喜迴向功德善根，
隨所生處，常為一切世間天、人、阿素洛等供養恭敬、
尊重讚歎，不覩惡色，不聞惡聲，不嗅惡香，
不甞惡味，不覺惡觸，不思惡法，常不遠離諸佛世尊，
從一佛國趣一佛國，親近諸佛種諸善根，
成熟有情、嚴淨佛土。
何以故？ ^302b4

「憍尸迦！是諸有情能於無數最初發心菩薩摩訶薩功德善根深心隨喜，
迴向無上正等菩提。
能於無數已住初地乃至十地菩薩摩訶薩功德善根深心隨喜，
迴向無上正等菩提。
能於無數一生所繫菩薩摩訶薩功德善根深心隨喜，迴向無上正等菩提。
由此因緣，是諸有情善根增進，速證無上正等菩提。
既證無上正等菩提，能盡未來如實利樂無量無數無邊有情，
令住無餘般涅槃界。
以是故，憍尸迦！住菩薩乘諸善男子、善女人等，
於初發心菩薩摩訶薩功德善根，於久發心菩薩摩訶薩功德善根，
於不退轉地菩薩摩訶薩功德善根，於一生所繫菩薩摩訶薩功德善根，
皆應隨喜，迴向無上正等菩提。
於生隨喜及迴向時，不應執著即心、離心隨喜迴向，
不應執著即心修行、離心修行。
若能如是無所執著，隨喜迴向修諸菩薩摩訶薩行，
速證無上正等菩提，能盡未來利益安樂諸有情眾，皆令安住究竟涅槃。」 ^302b18

爾時具壽善現白佛言：「世尊！
如佛所說，諸法如幻乃至諸法如變化事，云何菩薩摩訶薩以如幻心能證無上正等菩提？」 ^302c9

佛告善現：「於意云何？
汝見菩薩摩訶薩等如幻心不？」 ^302c11

善現對曰：「不也！世尊！
我不見幻，亦不見有如幻之心。」 ^302c13

佛告善現：「於意云何？
若處無幻、無如幻心，汝見有是心能證無上正等菩提不？」 ^302c14

善現對曰：「不也！世尊！
我都不見有處無幻、無如幻心，更有是心能證無上正等菩提。」 ^302c16

佛告善現：「於意云何？
若處離幻、離如幻心，汝見有是法能證無上正等菩提不？」 ^302c18

善現對曰：「不也！世尊！
我都不見有處離幻、離如幻心，更有是法能證無上正等菩提！ ^302c19

「世尊！我都不見即、離心法，說何等法是有是無，以一切法畢竟遠離故。
若一切法畢竟遠離者，不可施設此法是有、此法是無。
若法不可施設有無，則不可說能證無上正等菩提，非無所有法能證菩提故。
所以者何？以一切法皆無所有，性不可得，
無生無滅、無染無淨。
何以故？ ^302c21

「世尊！般若波羅蜜多乃至布施波羅蜜多畢竟遠離故，
內空乃至無性自性空畢竟遠離故，真如乃至不思議界畢竟遠離故，
苦、集、滅、道聖諦畢竟遠離故，四念住乃至八聖道支畢竟遠離故，
四靜慮、四無量、四無色定畢竟遠離故，
八解脫乃至十遍處畢竟遠離故，空、無相、
無願解脫門畢竟遠離故，極喜地乃至法雲地畢竟遠離故，
一切陀羅尼門、三摩地門畢竟遠離故，
五眼、六神通畢竟遠離故，如來十力乃至十八佛不共法畢竟遠離故，
無忘失法、恒住捨性畢竟遠離故，一切智、
道相智、一切相智畢竟遠離故，一切菩薩摩訶薩行畢竟遠離故，
諸佛無上正等菩提畢竟遠離故，一切智智畢竟遠離故。 ^302c28

「世尊！若法畢竟遠離，是法不應修，亦不應遣，
亦復不應有所引發，甚深般若波羅蜜多亦畢竟遠離故，於法不應有所引發。 ^303a13

「世尊！甚深般若波羅蜜多既畢竟遠離，云何可說諸菩薩摩訶薩依甚深般若波羅蜜多證得無上正等菩提？
諸佛無上正等菩提亦畢竟遠離，云何遠離法能證遠離法？
是故般若波羅蜜多應不可說證得無上正等菩提。」 ^303a16

佛告善現：「善哉！善哉！
如是！如是！如汝所說。
所以者何？善現！甚深般若波羅蜜多乃至布施波羅蜜多畢竟遠離，
如是乃至一切菩薩摩訶薩行畢竟遠離，
諸佛無上正等菩提畢竟遠離，一切智智亦畢竟遠離。
善現！以甚深般若波羅蜜多乃至布施波羅蜜多畢竟遠離，
可說菩薩摩訶薩證得畢竟遠離無上正等菩提。
如是乃至以一切智智畢竟遠離，可說菩薩摩訶薩證得畢竟遠離無上正等菩提。
善現！若甚深般若波羅蜜多乃至布施波羅蜜多非畢竟遠離，
應非般若波羅蜜多乃至布施波羅蜜多，
如是乃至若一切智智非畢竟遠離，應非一切智智。
善現，以甚深般若波羅蜜多乃至布施波羅蜜多畢竟遠離，
得名般若波羅蜜多乃至布施波羅蜜多，
如是乃至以一切智智畢竟遠離，得名一切智智。
是故，善現！諸菩薩摩訶薩非不依止甚深般若波羅蜜多，證得無上正等菩提。
善現！雖非遠離法能證遠離法，而證無上正等菩提，非不依止甚深般若波羅蜜多。
是故菩薩摩訶薩眾欲得無上正等菩提，常應精勤修學如是甚深般若波羅蜜多。」 ^303a21

具壽善現白言：「世尊！
諸菩薩摩訶薩所行法義並為甚深。」 ^303b13

佛告善現：「如是！如是！
諸菩薩摩訶薩所行法義，並為甚深難見難覺，
非所尋思超尋思境，微密智者自內所證不可宣說。
善現當知！諸菩薩摩訶薩能為難事，雖行如是甚深法義，
而於聲聞、獨覺地法能不作證。」 ^303b15

具壽善現復白佛言：「如我解佛所說義者，
諸菩薩摩訶薩所作無難，不應說彼能為難事。
所以者何？諸菩薩摩訶薩所證法義都不可得，
能證般若波羅蜜多亦不可得，證法、證者、
證處、證時亦不可得。 ^303b20

「世尊！諸菩薩摩訶薩觀一切法既不可得，有何法義可為所證？
有何般若波羅蜜多可為能證？
復有何等而可施設證法、證者、證處、證時？
既爾，云何可執由此證得無上正等菩提？
無上正等菩提尚不可證，況證聲聞、獨覺地法！
世尊！若如是行是名菩薩無所得行，若菩薩摩訶薩能行如是無所得行，
於一切法無障無礙。 ^303b24

「世尊！若菩薩摩訶薩聞說此語，其心不驚、
不恐、不怖、不憂、不悔、不沈、不沒，是行般若波羅蜜多。
世尊！是菩薩摩訶薩如是行時，不見諸相，
不見我行，不見不行，不見般若波羅蜜多是我所行，
不見無上正等菩提是我所證，亦復不見證時、處等。 ^303c3

「世尊！是菩薩摩訶薩行深般若波羅蜜多不作是念：
『我遠聲聞、獨覺等地，我近無上正等菩提。』 ^303c8

「世尊！譬如虛空，不作是念：『我去彼法若遠若近。』
何以故？虛空無動亦無差別，無分別故。
諸菩薩摩訶薩亦復如是行深般若波羅蜜多，
不作是念：『我遠聲聞、獨覺等地，我近無上正等菩提。』
何以故？甚深般若波羅蜜多於一切法無分別故。 ^303c11

「世尊，譬如幻士，不作是念：『幻質、幻師、觀眾去我若遠若近。』
何以故？所幻之士無分別故。
諸菩薩摩訶薩亦復如是行深般若波羅蜜多，
不作是念：『我遠聲聞、獨覺等地，我近無上正等菩提。』
何以故？甚深般若波羅蜜多於一切法無分別故。 ^303c16

「世尊！譬如影像，不作是念：『我去本質及我所依若遠若近。』
何以故？所現影像無分別故。
諸菩薩摩訶薩亦復如是，行深般若波羅蜜多不作是念：
『我遠聲聞、獨覺等地，我近無上正等菩提。』
何以故？甚深般若波羅蜜多於一切法無分別故。 ^303c22

「世尊！行深般若波羅蜜多諸菩薩摩訶薩無愛無憎。
何以故？甚深般若波羅蜜多若愛若憎及境自性不可得故。 ^303c27

「世尊！如諸如來、應、正等覺於一切法無愛無憎，
行深般若波羅蜜多諸菩薩摩訶薩亦復如是，於一切法無愛無憎。
何以故？諸佛菩薩甚深般若波羅蜜多愛憎斷故。 ^304a1

「世尊！如諸如來、應、正等覺一切分別、種種分別、
周遍分別皆畢竟斷，行深般若波羅蜜多，
諸菩薩摩訶薩亦復如是，一切分別、種種分別、周遍分別皆畢竟斷。
何以故？諸佛菩薩甚深般若波羅蜜多於一切法無分別故。 ^304a5

「世尊！如諸如來、應、正等覺不作是念：『我遠聲聞、
獨覺等地，我近無上正等菩提。』
行深般若波羅蜜多諸菩薩摩訶薩亦復如是，
不作是念：『我遠聲聞、獨覺等地，我近無上正等菩提。』
何以故？諸佛菩薩甚深般若波羅蜜多於一切法無分別故。 ^304a10

「世尊！如諸如來、應、正等覺所變化者，不作是念：
『我遠聲聞、獨覺等地，我近無上正等菩提。』
何以故？一切如來、應、正等覺及所變化無分別故。
行深般若波羅蜜多諸菩薩摩訶薩亦復如是，
不作是念：『我遠聲聞、獨覺等地，我近無上正等菩提。』
何以故？甚深般若波羅蜜多於一切法無分別故。 ^304a15

「世尊！如諸佛等欲有所作，化作化者令作彼事，
而所化者不作是念：『我能造作如是事業。』
何以故？諸所化者於所作業無分別故。
甚深般若波羅蜜多亦復如是，有所為故而勤修習，
既修習已雖能成辦所作事業，而於所作無所分別。
何以故？甚深般若波羅蜜多法爾於法無分別故。 ^304a22

「世尊！如巧工匠或彼弟子有所為故造諸機關，
或女、或男、或象、馬等，此諸機關雖有所作，而於彼事無所分別。
何以故？機關法爾無分別故。
甚深般若波羅蜜多亦復如是，有所為故而成立之，
既成立已，雖能成辦所作所說，而於其中都無分別。
何以故？甚深般若波羅蜜多法爾於法無分別故。」 ^304a29

時，舍利子問善現言：「為但般若波羅蜜多無分別，
為靜慮、精進、安忍、淨戒、布施波羅蜜多亦無分別？」 ^304b7

善現答言：「非但般若波羅蜜多無分別，
靜慮、精進、安忍、淨戒、布施波羅蜜多亦無分別。」 ^304b9

舍利子言：「為但六波羅蜜多無分別，為色、
受、想、行、識亦無分別，為眼處乃至意處亦無分別，
為色處乃至法處亦無分別，為眼界乃至意界亦無分別，
為色界乃至法界亦無分別，為眼識界乃至意識界亦無分別，
為眼觸乃至意觸亦無分別，為眼觸為緣所生諸受乃至意觸為緣所生諸受亦無分別，
為地界乃至識界亦無分別，為無明乃至老死亦無分別，
為內空乃至無性自性空亦無分別，為真如乃至不思議界亦無分別，
為苦、集、滅、道聖諦亦無分別，為四靜慮、
四無量、四無色定亦無分別，為八解脫乃至十遍處亦無分別，
為四念住乃至八聖道支亦無分別，為空、
無相、無願解脫門亦無分別，為淨觀地乃至如來地亦無分別，
為極喜地乃至法雲地亦無分別，為一切陀羅尼門、
三摩地門亦無分別，為五眼、六神通亦無分別，
為如來十力乃至十八佛不共法亦無分別，
為無忘失法、恒住捨性亦無分別，為一切智、
道相智、一切相智亦無分別，為預流果乃至獨覺菩提亦無分別，
為一切菩薩摩訶薩行亦無分別，為諸佛無上正等菩提亦無分別，
為有為界亦無分別，為無為界亦無分別？」 ^304b11

善現答言：「非但六波羅蜜多無分別，色亦無分別，
受、想、行、識亦無分別，乃至有為界亦無分別，無為界亦無分別。」 ^304c5

舍利子言：「若一切法皆無分別，云何分別五趣差別，
謂是地獄、是傍生、是鬼界、是人、是天？
云何分別聖者差別，謂是預流、是一來、
是不還、是阿羅漢、是獨覺、是菩薩、是如來？」 ^304c7

善現答言：「有情顛倒煩惱因緣，發起種種身、
語、意業，由此感得欲為根本業異熟果，
依此施設地獄、傍生、鬼界、人、天五趣差別。
又所問言『云何分別聖差別？』
者，舍利子！無分別故，施設預流及預流果；
無分別故，施設一來及一來果；無分別故，
施設不還及不還果；無分別故，施設阿羅漢及阿羅漢果；
無分別故，施設獨覺及獨覺菩提；無分別故，
施設菩薩摩訶薩及菩薩摩訶薩行；無分別故，
施設如來、應、正等覺及彼無上正等菩提。 ^304c11

「舍利子！過去如來、應、正等覺由無分別、
分別斷故，可施設有種種差別；未來如來、
應、正等覺亦無分別、分別斷故，可施設有種種差別；
現在十方諸佛世界一切如來、應、正等覺現說法者亦無分別、
分別斷故，可施設有種種差別。
舍利子！由是因緣，當知諸法皆無分別，
由無分別真如、法界廣說乃至不思議界為定量故。 ^304c21

「舍利子！諸菩薩摩訶薩應行如是無所分別甚深般若波羅蜜多。
若菩薩摩訶薩能行如是無所分別甚深般若波羅蜜多，
便能證得無所分別微妙無上正等菩提，
覺一切法無分別性，盡未來際利樂有情。」
pin:: 
##  64 堅非堅品
第二分堅非堅品第六十四之一 ^304c29

時，舍利子問善現言：「諸菩薩摩訶薩修行般若波羅蜜多，為行堅法？
為行非堅法？」 ^305a6

善現答言：「諸菩薩摩訶薩修行般若波羅蜜多，
行非堅法，不行堅法。
何以故？舍利子！般若波羅蜜多乃至布施波羅蜜多非堅法故，
內空乃至無性自性空非堅法故，真如乃至不思議界非堅法故，
苦、集、滅、道聖諦非堅法故，四念住乃至八聖道支非堅法故，
四靜慮、四無量、四無色定非堅法故，八解脫乃至十遍處非堅法故，
空、無相、無願解脫門非堅法故，極喜地乃至法雲地非堅法故，
一切陀羅尼門、三摩地門非堅法故，五眼、
六神通非堅法故，如來十力乃至十八佛不共法非堅法故，
無忘失法、恒住捨性非堅法故，一切智、
道相智、一切相智非堅法故，一切菩薩摩訶薩行非堅法故，
諸佛無上正等菩提非堅法故，一切智智非堅法故。
所以者何？諸菩薩摩訶薩行深般若波羅蜜多時，
於深般若波羅蜜多尚不見有非堅可得，況見有堅可得！
如是乃至行一切智智時，於一切智智尚不見有非堅可得，
況見有堅可得！」 ^305a7

時，有無量欲、色界天咸作是念：「住菩薩乘諸善男子、
善女人等能發無上正等覺心，如深般若波羅蜜多所說義行，
不證實際平等法性，不墮聲聞及獨覺地，
由此因緣，是善男子、善女人等甚為希有，
能為難事，應當敬禮。」 ^305a27

爾時，善現知彼諸天心之所念，便告彼曰：
「是善男子、善女人等不證實際平等法性，
不墮聲聞及獨覺地，非甚希有，亦未為難。
若菩薩摩訶薩知一切法及諸有情皆不可得，
而發無上正等覺心，被精進甲，誓度無量無邊有情，
令入無餘般涅槃界，是菩薩摩訶薩乃甚希有，能為難事。 ^305b3

「諸天當知！若菩薩摩訶薩雖知有情都無所有，
而發無上正等覺心，被精進甲為欲調伏諸有情類，如有為欲調伏虛空。
所以者何？虛空離故，當知一切有情亦離；
虛空空故，當知一切有情亦空；虛空非堅實故，
當知一切有情亦非堅實；虛空無所有故，當知一切有情亦無所有。
由此因緣，是菩薩摩訶薩乃甚希有，能為難事。 ^305b9

「諸天當知！是菩薩摩訶薩被大悲甲，為欲調伏一切有情，
而諸有情都無所有，如有被甲與虛空戰。 ^305b17

「諸天當知！是菩薩摩訶薩被大悲甲，為欲利樂一切有情，而諸有情及大悲甲俱不可得。
所以者何？有情離故，此大悲甲當知亦離；
有情空故，此大悲甲當知亦空；有情非堅實故，
此大悲甲當知亦非堅實；有情無所有故，此大悲甲當知亦無所有。 ^305b19

「諸天當知！是菩薩摩訶薩調伏利樂諸有情事亦不可得。
所以者何？有情離、空、非堅實、無所有故，
此調伏利樂事當知亦離、空、非堅實、無所有。 ^305b25

「諸天當知！是菩薩摩訶薩亦無所有。
所以者何？有情離、空、非堅實、無所有故，
當知菩薩亦離、空、非堅實、無所有。 ^305b28

「諸天當知！若菩薩摩訶薩聞如是事，其心不驚、
不恐、不怖、不憂、不悔、不沈、不沒，當知是菩薩摩訶薩行深般若波羅蜜多。 ^305c2

「所以者何？諸色離即有情離，受、想、行、識離即有情離，
眼處乃至意處離即有情離，色處乃至法處離即有情離，
眼界乃至意界離即有情離，色界乃至法界離即有情離，
眼識界乃至意識界離即有情離，眼觸乃至意觸離即有情離，
眼觸為緣所生諸受乃至意觸為緣所生諸受離即有情離，
地界乃至識界離即有情離，因緣乃至增上緣離即有情離，
無明乃至老死離即有情離，布施波羅蜜多乃至般若波羅蜜多離即有情離，
內空乃至無性自性空離即有情離，真如乃至不思議界離即有情離，
苦、集、滅、道聖諦離即有情離，四念住乃至八聖道支離即有情離，
四靜慮、四無量、四無色定離即有情離，
八解脫乃至十遍處離即有情離，空、無相、
無願解脫門離即有情離，淨觀地乃至如來地離即有情離，
極喜地乃至法雲地離即有情離，一切陀羅尼門、
三摩地門離即有情離，五眼、六神通離即有情離，
如來十力乃至十八佛不共法離即有情離，
三十二大士相、八十隨好離即有情離，
無忘失法、恒住捨性離即有情離，一切智、
道相智、一切相智離即有情離，預流果乃至獨覺菩提離即有情離，
一切菩薩摩訶薩行離即有情離，諸佛無上正等菩提離即有情離，
一切智智離即有情離。
大般若波羅蜜多經卷第四百五十六
 ^305c5
