
other:: 第九(論本三十三-三十四)瑜伽師地論略纂卷第九
author:: 翻經沙門基撰
初、一頌明述一持，有七門；第二、一行明初門中七作意。
初明七門者：一、作意；二、離欲；三、廣辨諸定；
四、二定；五、五通；六、生差別；七、諸相。
下當別釋。此第四持中，以此為體。 ^119b26

第二行頌中云「觀察於諸諦」者，謂初二作意；
「如實而通達」者，遠離作意，以能斷惑故；
「廣分別於修」者，餘是作意；「究竟為其後」
者，是第七果作意。
前三十一、二等中明第四、障淨，今解第五、
修作意，即第三十中之大文也。 ^119c1

論解第二、離欲中云「問：此中幾種補特伽羅即於現法，
乃至發起加行，非出世道，有四種人，其第四人謂一切菩薩樂當來世證大菩提，
非於現法」，此意明菩薩當來佛道，非現在法。
世間道雖能現法發加行，但於生死中成熟眾生，於世間道加行故。
此人若其心趣當來佛果，即出世道發加行。
今約前義。 ^119c7

論解七作意中了相作意，謂能了欲界麁相、上界靜相。
小乘中解六行皆須作，今大乘唯一行即得，
不要具六行，於六行中隨作意一種也。 ^119c14

論解第三相中共相中云「一切欲，謂生等苦，
乃至求不得苦」，不言第八行苦者，此中據世共知者說，
據世俗共知苦說，不約勝義苦說此。
據勝義苦，一切欲及諸事皆雖有，難知故不說也。 ^119c18

論解尋思麁品中云「猶如骨鎖，如凝血肉，
如草炬火，如一分炭火」等者，此中，如骨鎖，
可惡；如凝血肉言，不實可厭；如草炬火，
須臾滅；如少分火，能燒山澤，少諸欲等，能燒善根。
　又云：如炭一分有火、一分無火，可厭惡也。
此義不然。前二作意不言斷惑，第三、遠離作意能斷煩惱故。 ^119c23

論解遠離中云最初斷道生。
問云：如秤兩頭，低昂時等，何故得了相，色界心猶有欲界惑未殄？
述云：了相以前，欲界聞思雖作厭欲，未能隨順斷下界惑；
其了相、勝解能順遠離，斷下界欲，故了相、
勝解雖不能斷惑，而惑不生。
如初果人未離欲修而得未至，今時了相亦爾，
未離下品惑等即得了相，了相起時隨惑不生，
如善心生時惡心不起，非斷故不起。
遠離作意，斷故不起。
初二作意故猶未斷，於初二位中，若間起欲惡。 ^120a1

論解後二作意中，加行究竟作意云「由是因緣，
從欲界繫一切煩惱，心得離繫。
此由暫時伏斷方便，非畢竟永害種子等，
乃至是名加行究竟作意」者，此中解六行伏惑不得上無間道證，
故云暫時伏斷。此伏斷若伏上心，若伏種子，二俱須伏。
何以得知？解初二作意中云：第二作意不為聞思間雜，
惑雖不生，以未伏上心，未名無間道；至第三作意中，
伏種子上生現行果功能，方名無間道。
此有漏行為之。若無漏行，要斷種子，方名無間道。
雖上心不生，仍為方便道。
今此亦然，伏上心為方便道，伏種子為無間道。 ^120a11

第七作意，「從此無間，由是因緣，證入根本初靜慮定，
即此根本初靜慮定俱行作意，名加行究竟果作意」
者，此中論意，第九解脫道居根本靜慮，
前九無間道、八解脫道皆在近分定中。
此中二釋。一釋：始從初靜慮乃至第三禪，
九無間、九解脫或在近分中，第九解脫或在根本定中；
若四禪已上，第九解脫道定在根本定中，
前八解脫、九無間在近分中。
所以者何？三靜慮已下，根本有喜樂故，近分地中有捨故。
根本地中，若遊觀、若斷惑，皆無捨受，以闇法故決定無有，樂喜明利故有。
其近分中，若斷惑、若遊觀，皆有捨明；唯遊觀得為喜樂，喜樂非斷惑時為。
三靜慮以下，有利鈍二人起無間、解脫道。
若利根人，第九無間道居近分，與捨相應；
第九解脫道居根本定，與樂喜相應。
若鈍根人，第九無間道居近分，與捨相應。
心鈍，以不能速疾入根本定，與喜樂相應；
其第九解脫即居近分定，與捨相應。
今此文言第七作意入根本定者，即約利根人，
速疾能入根本，與樂等相應。
此第七作意取三靜慮，若居近分為解脫道，
即與捨受相應；若有根本定為解脫道，與樂等相應。
其第四靜慮以上，前八解脫、九無間道皆在近分中；
若第九解脫中，必在根本定中，非居近分。
此為勝義。　又解：若不如是分別，前九無間道、
八解脫居近分中，第九解脫道為根本定中，始從初靜慮乃至非想亦然。
　前義以何為證？
若總解，更不分別前六作意是近分，第七是根本，
但云無間、解脫道處，且為證也。
未見文，以分別為妙，故後義即以此文為證。
前家會此文，如前利鈍根人釋，至下空處中，當廣解釋。 ^120a23

論第三翻解作意中云「又了相作意，於所應斷，
乃至勝解作意，為斷為得，正發加行」者，
如二十八云：前二作意皆加行道，今此唯以解脫為正加行者，
今據勝上處及隣近無間道處，及不為聞思間處說，故唯說勝解為正加行。
前二十八約實為論，了相應亦是加行。
　又解：此正發加行未必簡了相非加行道，
以勝解隣近分勝故，說定正發加行。
且說勝解為正加行道，不遮了相，據實無違。
如《對法抄》會。 ^120b25

論云「觀察作意，能於所得，離增上慢，安住其心」
者，何故斷上品說，不言離增上慢，又不於第三品斷後說離增上，
而於中品斷說離增上慢？
義曰：前六品惑麁易知，後三品惑細難了。
斷前上、中品惑訖，不知下品惑在，乃起增上慢，
謂九品並盡已，謂證得根本定。
今離此慢，故於斷中品惑後說離增上慢，非上品後說離。 ^120c5

論云「又了相作意、若勝解作意，總名隨順作意，
厭壞對治俱行」，今此中意，與四十作意相攝，及四對治相攝。
四十作意，如前第十一卷釋。
隨順作意，於四十中，當二十五作意。
隨順作意厭壞所緣，順斷煩惱，故前二作意是隨順故。
　又若遠離作意、加行究竟作意，名對治作意，斷對治俱行。
對治作意，當二十六。
對治作意者，謂由此故，正捨諸惑，為此二無間道故，故對治作意收。
　又「攝樂作意，名對治作意及順清淨作意」
者，順清淨作意，當二十七。
順清淨作意者，謂修六隨念，即念佛等。
若攝樂作意，斷中品惑故，名對治作意；
以明緣六念修別樂，觀清淨涅槃佛等，亦名清淨。
別緣此故，不共遠離等一處明。
又前遠離等，不收順清淨作意故，此二同收。
　問曰：何故此中不收四對治？
義曰：影顯故。此說斷惑，准遠離等，應知是對治。
　若爾，何故不言俱行？
義曰：對治是慧，作意是意。
前文又收對治，意與慧俱行，故名俱行。
今此中唯明作意，不明對治，無慧故，不言俱行。
　又「若觀察作意，名順觀察作意」者，當二十八作意。
順觀察作意者，謂觀諸煩惱斷與未斷，或觀先所證諸法道理。
此望前亦是遠分、持對治等，今略不言。
望前遠離，是彼進道，故名遠分對治；望攝樂作意，
是解脫道，是故持對治。
今以從攝樂後明故，不言對治相收，前已不相攝。
如《對法抄》廣會之。 ^120c13

論云「如是其餘四種作意，當知攝入六作意中，
謂隨順作意」等者，義曰：四作意是七作意外，故名餘。
皆四作意，是四十作意中作意，今收入六作意中六故，故言攝入六作意中。
　問曰：何故此中不明第七作意相收等？
解云：第七作意是果，此四作意及前六皆因，
因可相攝，非果，故不收第七作意。
此中以七攝四十，故唯但攝四。
彼第十一下文中以四十攝七，即七中有四十作意攝盡義。
今以七攝四十，非四十攝七，故不盡不收。
有不同，勘之。 ^121a10

論解初靜慮為麁中云「麁意言性，是名為尋」
者，有二釋。一云：名言自言法名，體是麁意，
尋能思諸法，似於名言，故言意言性也。
又言說名是言名，思惟名意名，尋是思惟名故，故名意言也。
小乘尋伺與根本相應。
有人云：今大乘不爾，尋伺唯在方便者，不然。
餘處又云：定中無尋伺。
無發語言尋伺，非無細尋伺。
又簡無色前五支，根本靜慮立支故也。 ^121a20

論解尋伺處收中，「外處攝」者，謂法處也。 ^121a28

論云「若住增上」者，謂下地住於苦增上也。 ^121a29

論經解得離生喜樂中，「言離者，謂已獲得加行究竟作意故；
言生者，由此為因，由此為緣，無間所生故；
言喜樂者，謂已獲得所希求義故」者，此據利根，
第九解脫道是入根本靜慮人，故言生喜樂。
若鈍根人，第九解脫道居近分定，已後方能入根本地生喜樂。 ^121b1

論云「乃至七日七夜能正安住」者，明入定能至七日七夜安住也。
何故不言多時，唯言七日等者？
彼欲界中，段食經七日故。
若過七日，出定已其身即壞，故不得經多時。
又且約爾所時今而方入滅定，不癈多年月也。
若過七日已出定，其身即壞；若七日內出定，其身不壞。
今約不壞時為論，但言七日。
　問曰：過七日已入滅定，若爾，出定應死。
義云：不然。多時入定，定力持故不死。
今亦出定，即入有心定故，亦不死。
　問云：亦出滅定，滅定不持身故，壞不壞耶？
答曰：壞。 ^121b7

論云解第二靜慮中言「所言定」者，謂已獲得加行究竟作意故。
此與初靜慮異，彼名離生；此名定生。
彼得初離欲界繫，名離生；此約先已得定故，故言定生。 ^121b18

論解第三靜慮中云「第三靜慮以下，無如此樂及無間捨」
者，已下有樂，體是喜，適悅身心為樂。
今第三靜慮中，適悅心亦名樂，以樂極故，故言下地無是樂。
下地內行中雖有捨，不別顯名；又有間故，
非無間捨，故言無。
非有間捨亦無名無捨也。 ^121b22

論解第四靜慮中云「復次，此中對治種類勢相似故，
略不宣說樂斷對治，但說對治所作樂斷」
者，此中，捨、念、正知名能對治，第三禪樂名所對治。
經中唯說所斷之樂，不言能斷捨、念、正知者，
以第三禪已明捨、念等能對治法，與此第四禪能對治法相似，
故名種類。名體相似，故言種類。
俱能斷惑，二處相似，故云勢相似。
略不宣說，此解經中不明第四禪能治所以。 ^121b28

論云「由即於此數修習故，便能棄捨令不出離第三靜慮，
第三靜慮地中勝樂，是故說言由樂斷故」
者，此中第三靜慮繫樂，繫縛行者令不出離第三靜慮，不能得彼上第四定。
今數修習捨、念等，能棄捨此定樂也。 ^121c8

論云「由是因緣，若前所斷，若今所斷，總集說言樂斷苦斷，
先憂喜沒」者，樂斷名今斷，餘受根名先所斷，
故下中覆治云乃至入初靜慮時，憂受沒故。
此中，如前第十一卷云：何故苦根初靜慮中說未斷耶？
彼品麁重猶未斷故，若身在下界，可爾；
何緣生在初靜慮者，苦根未斷而不現行？
由其助伴相對憂根所攝諸苦，彼已斷故，
但彼麁重而未能斷；若初禪中苦根斷者，
是則行者入初二靜慮，受所作位差別應無，
由二俱有喜及樂故，應無差別，但以麁重而未斷故，
說有差別；而經中說由出諸受，定有差別。
　問曰：但以尋伺斷不斷，豈不得差別？
何故要須斷苦根而說有差別？
義曰：尋伺望喜樂，非相障故，不得為斷尋伺說喜差別。
其初禪喜有苦根故，未說勝利；第二禪喜已斷苦故，其喜淨勝。
若以有無尋伺而說差別，有無之法無量不同，其禪可別？
今反難樂喜受應無差別，以苦根同喜樂等，是受相障故。
若不以斷苦根為初二禪喜別，初二禪喜樂等受應無差別，
前初禪時已斷苦故。
此斷麁重，其種子不說斷，羅漢由有。 ^121c13

論解虛空無邊處中云「所有於彼種種聚中差別想轉，
謂飲、食、瓶、衣、垂、莊嚴具乃至山、林等想，
於是一切不作意轉」等者，此據身在欲界，
依虛空處遣色想時，於欲界色境亦遣，
故說舍、園等非身生色界欲入虛空而有此想。 ^122a5

論云「當知此中，依於近分，乃至未入上根本定，
唯緣虛空；若得根本，緣虛空，亦得自地所有諸蘊。
又近分中，亦緣下地所有諸蘊」者，述云：
第四禪以上，其第九解脫道第七作意唯在根本定中。
其初得解脫道此一剎那時，唯緣自地諸蘊；
第二剎那心者，得緣上下地蘊。
今約最初一剎那解脫道說，故言亦緣自地諸蘊。
若近分定，前九無間道但緣下地生厭故，
故言亦緣下地所有諸蘊，其前八解脫道亦緣上下地諸蘊。
今約無間道說，故言亦緣下地諸蘊，而唯不遮近分、根本但緣上下及自地諸蘊。
於近分定，八解脫道不說，論九無間，故言緣下蘊。
於根本定，說初一剎那，隱立第二剎那以去，故言亦緣自地蘊。
故論文中不言唯緣自地蘊等，而言亦緣。
此無間、解脫道，如前初禪中解。
若與《顯揚》、《對法》第二卷相違，如彼有太師解。 ^122a11

論解有頂中有三：初、正明欲趣上定，厭無所有處而為棄想，
即始從復次乃至便能棄捨無所有處想以來是。
第二、釋非想非非想名。
就中有二：初、解非有想；二、解非無想。
始從「由是因緣，先入無所有處定時」以下，
至「謂或有所有想，或無所有想」以來，明非有想。
識處以下是有所有想，無所有處是無所有想，
是故說言非有想，即非有所有想及無所有想也。
今有頂中，非有前二想也。
非有想中，有二非有想訖；今非無想中，亦非二無想故。
　就第二大段中，第二、次明非無想。
無想有二：一、無想定；二、滅盡定。
此二定心皆滅盡。
今有頂不然，故言非無想，即非二無想定也，其有頂中有微細想故。
第三、明其有頂時，超下無所有處等及自處近分而入根本，
謂即於此處起勝解時以下是。 ^122a28

論解二無心定中云「如是有學已離無所有貪」
等者，此據斷惑得證。
如《對法》第九卷抄會寂靜住等，彼抄廣解。
餘處文言唯欲界初起滅定者，此約緣教，
若初學時，必依欲界；後初起時，色界亦得。
如第三果人，先欲界時未得此定，生色界已方得，
此定即得初起，然由先於欲界初聞此教，後於色界方生。 ^122b15

論解五通中，死生智通亦得是天眼相應慧，
以緣現在死後事時，亦是死生通用眼識觀也。 ^122b22

論云「妬羅綿」者，謂野蠶虫繭，名妬羅綿。 ^122b25

論解十二想中，前五想是修神境通法，餘四次第修一一通法。
修神境通中第四、身心府修者，即身心俱可變化也。
若變即身業，若化即變化心。 ^122b26

論第五、解勝解想中云「遠作近解」者，謂促長為短。
　「近作遠解」者，延短令長。
　麁細相解，是變形質。
　地水相作，是變四大。
此中但說色、聲二變化，不論餘塵。
如《佛地論》廣解。 ^122c1

論云「於梵世諸四大種一分造色，自在迴轉」
者，一分造色，謂色、聲二種，故言一分。
不迴轉觸及五根等故，唯外境故，言一分。
又隨定所變，唯二反一分，不能轉變梵世一切，故言一分。 ^122c5

論解修天耳通法中云「或廣長處」者，一、
市買處，一、戲兒處，名廣長處。
又處廣長大故，眾亦無量，意取眾多。
初禪天名梵者，梵是淨義，初離欲故，故得淨名；
第二禪名光者，初離尋伺，故得光名；第三禪得淨名者，
以得勝樂故，勝樂名淨也；第四禪凡聖共居三天，
初無雲得名，餘隨福增為名，五那含天名。 ^122c10

論解無色界中云「隨行天眾同分中」者，
無色界無別受報處，隨行三品，即受此報，故言隨行天。 ^122c17

論云「然住所作有其差別」者，謂住三品所作之業有其別也。
other::  ^122c20

第三十四卷 ^122c22

論云「解諦各四行已，如是名為了相作意」
者，此中以七作意制有無學已來，了相、
勝解在見道前，即了相在五停、總別相念處，
勝解下文，在四善根；遠離已去，在見道以上；
遠離在見道十六心以來；觀察在修道乃至金剛以前，
所有觀察或斷未斷所有修習，是觀察作意；
金剛以來，乃至斷非想八品諸惑，皆名攝樂，
即修道中所有無間道皆是也；加行究竟在金剛心；究竟之果在無學。
今欲明見道前，故云如是名為了相作意。
「此如」下，解諸位中次第，論自解，勘之即知。 ^122c23

論云「如《七日經》廣說」者，即《劫經》是，以說七日事故，
名曰《七日經》。 ^123a5

論解八種變異因緣中第七、風所鼓燥者，
「謂大風飄扇，濕衣、濕地、稼穡、叢林，乾 #CB05027;枯槁」
者，謂有濕衣，或時濕地，或稼穡等，為大風扇之，令乾#CB05027;枯槁也。
#CB05027;〔初急反〕，如世云此極即乾#CB05027;之也。 ^123a7

論解十五種所作變異，第八、寒熱變異中云言
「乾語」者，謂熱故，言語時乾，如世人云乾語，濕變也。 ^123a12

論云「謂由觸對順樂受觸，領樂觸緣所生樂時，
自能了別樂受分位」者，今且舉樂觸，未舉苦等故，
故言謂由觸對順樂受觸，即簡苦等受也。
領樂觸緣所生樂時者，樂觸緣即境，能生樂觸者是。
今意言領順樂觸境所生樂時，能自了知是樂受分位也。 ^123a15

論解十六種變異性中，末云「前之六種是所攝受事，
後之十種是身資具事，六種是所攝受事」
者，謂：一、地事；二、園事；三、山事；四、水事；五、
作業事；六、庫藏事。
十種身資具事者：一、飲事；二、食事；三、乘事；
四、衣事；五、嚴具事；六、舞歌樂等事；七、香鬘事；
八、資具事；九、明闇事；十、男女事。
若依前列名中，飲、食各是一事；今解中，
飲、食合作一，所以合一種。 ^123a21

論云「即由如是現見增上作意力故，觀察變異無常性已」，此牒結前。
乃至「應正比度」等以來，明諸色等諸大滅壞易知，
剎那生滅難知，以微細故。
今將欲辨，先發論端。
「云何比度」以下，乃至「是故諸行必定應有剎那生滅」
已來，明由有小微細生滅故，得有大變異生滅，非見小生滅等而知有大生滅等義。
「從彼彼眾緣和合有故」下，至「生已不待滅壞因緣，
自然滅壞」已來，明釋伏難，云滅有因緣。
謂伏難云：不知生滅俱有因緣已不？
今通云：此法由眾緣和合故有生，生即有因緣，
不待因緣而自滅壞，即滅法無因緣也。 ^123a29

論從「如是所有變異因緣，能令諸行」下，
至「非彼一切全不生起」以來，明釋伏難。
伏難云：如日炙，青葉令黃，此青葉豈不由日故，令青不現？
即日為青壞緣也。
今釋之云：日能變青為黃，如是汝何言日為變異因緣乎？
此日即後黃色生之因緣，非前青色壞之因緣。
所以者何？由世人前青色滅已，現見有後黃色生，
此黃與青不相似，可得此黃生是有。
故知日與黃生為緣，非青滅為緣。
若日炙，青壞已，後黃不生，可日與青滅為緣，
滅有緣生；後黃即有生，明日與後黃生為緣，
非青壞為緣，非彼一切令不可得。
若青滅已，一切後法全不可得，即日與青壞為緣也。
此即反解。 ^123b11

論云「或有諸行既滅壞已乃至餘影全亦不可得」
已來，是外人難。若此滅已，有餘法生，可如前解。
若此法滅已，無餘法生，是即將如何？
如煎水時，末後無水；火燒世間時，末後無灰燼。
火煎水，煎水火即與所煎水盡為緣等，故知滅法得有因緣。 ^123b24

論云「彼亦因緣後後展轉乃至作如是事」
以來，論主解。今解云：此同前解。
煎水之火但有與後後生法為緣，末後無水時，
不由火今無水，今無水，勢力自無，令火於後生法無緣故，故今滅法亦無因緣。
今助難曰：即日與彼黃生為緣，亦與前青滅為緣，豈不得耶？
答曰：不然。若一因緣能生滅，生滅相違故，相違之緣云何是一？
若能生緣是一，所生之法應不相違，亦應是一。
又若滅法有因緣者，因緣能有法，所有即是滅，
滅為因緣，有因緣即能生，是則因緣生生，何關生滅？
故知滅法任運而滅。 ^123b30

論難自在為因中云「若唯用彼自在為緣，
是則諸行與彼自在俱應本有，何須臾生」
者，此難意言：若自在是本有，亦有自在時即有諸行，
諸行既與自在同時，故知諸行亦是本有。
若是本有，即是常住，不應名行，以彼義中行非本有故。
他既見是難已，便更立云：自在自是本有，
諸行在後方生，故次論云「若言先有自在」等。
論主見此轉宗，便更逐難云：若行自在後方生，
是則諸行非唯自在生，更用別緣故，故次論云
「是別諸行不唯自在為緣生起」等。
若用自在為緣，自在有時，有諸行故，即俱應本有；
若後諸行方生，是則由祈願故，後諸行方發。
若諸行用欲祈願為因，何故唯自在為因？
故次論云「若言自在隨其所欲功用祈願」等。
既縱以欲為因，更論須徵破，故次論云
「若爾，此欲為有因耶」等。
假設欲有因，即用自在為因者，自在本有故，
欲亦應本有，有自在時即有欲，故如前諸行破，
故次論云「若言有因，如即用自在」等。
設欲用自在為因既破已，後更有餘因，非用自在為因。
若爾，欲別有因者，如前諸行別用欲功用祈願為因。
今言復用欲功用祈願，離自在外，別法為因，
是則諸行別有因生，何須妄計無用自在？
故論次云「若言此欲更有餘因」等。 ^123c12

論云「如是略由三種增上作意力故，乃至比度作意力故」
者，如前卷初引經說無常性，令生淨信，
即是此中淨信作意增上力故；如前說八種因緣、
十五種、十六種變異等，皆是現見，即是此中第二現見作意增上力故；
如次前以比度滅皆因緣等中生滅剎那，可是此中比度作意增上力故。
皆是此中三種作意也。 ^124a6

論云「於前所舉能隨順修無常五行，已辨變異、滅壞二行。
云何復由別離行故，觀無常性」者，卷初云由十種行悟入苦諦苦下四行中，
前五種行中，悟入無常。
此五行中，初、變異行即前所明八種因緣、
十五種、十六種等變異是，第二、滅壞行即前所明比度有剎那生滅等是滅行，
故言已辨二行。今第三、云何復由別離行故，觀無常性。 ^124a13

論解內別離行中云「先為他主，非奴非使，
能自受用等，乃至彼於後時退失主性，
非奴使性，轉得他奴及所使性」等者，此意如一人先為主時，
非奴非使，後時轉失主性，非奴使性，轉得其他奴性及所使性自在為之，
如改官等人是。 ^124a21

論解法性行故，觀無常性中云「謂即所有變異無常」
等者，此中意，如現在樂受，正受樂時，未變異無常，
以變異等前三種無常行故，觀今樂受於現在時雖未無常，
法性於當來世必當此三種無常故，如是通達如是樂受於當來世必定無常。
現世雖未無常，法性當來無常故。 ^124a27

論云「合會無常」，云即以前三種無常，觀現在法與此三種無常和合故，
名合會無常。即前樂受於現在世流入此三無常也。 ^124b5

論云「如是由證成道理及修增上故，於無常性得決定已」
等者，證成道理有三：一、聖言量證成，即卷初云列十行後如是十行，
依證成道理能正觀察。
此中且依至教量理。
如世尊云乃至略解內外二無常已，云
「如是且依至教量理，修觀行者淨信增上作意力故」
等以來，是至教量；至教量中，明內外二事，
有十六種、十五種、八種因緣等，是第二現量；
第二、即却解十六種訖，下云「即由如是現見增上作意力故，
觀察變異無常性已，彼諸行」等以下，明比量證成。
此三即是此中證成道理。
「及修增上故」者，即解至教等道理。
次下云「淨信增上作意力故，或由現見增上作意力故，
或由如是比度作意力故」等，是此中及修增上故。
彼解至教量等下一一別觀，此作意即修增上也。 ^124b8

論云「從此無間趣入苦行。
作是思惟：如是諸行皆是無常等，乃至如是且由不可愛行趣入苦行」
等者，准下文云於能隨順苦受諸行及苦受中，
由不可愛行趣入苦苦，即以此行趣入三中苦苦也。
此不可愛行中，攝前七苦，七苦皆是苦苦。
若准《對法》及餘處文，七苦中，前五苦是苦苦，次二苦是壞苦。
與此文相違者，且釋云：前七苦俱不可愛行，
七不可愛中，前五苦是苦苦。
今以不可愛行、結縛行、不安隱行，此三行與三苦相從收故，
即相從收。不可愛中雖有壞苦，皆是苦苦門攝，
少從多故，二苦俱苦苦也。
又以此順生苦受等故，雖七，皆是苦苦。
所以者何？以次第二、明結縛行中，由結縛行趣入壞苦，
即於貪愛等結縛處生貪愛等，招生老病死等純大苦蘊。
即七苦順生樂受者是壞苦，故知順生苦受者是苦苦，以順非苦樂受生捨受是行苦。
下結趣入三苦。論文前後不同者，此以性相求，隨義便解。
又攝義門別：彼論須約三苦攝八苦，故知五是苦苦；
此論以三行攝八苦，故不可愛行是前七苦。
今以三苦攝三行，故苦苦攝不可愛行是苦苦，
不以苦苦攝不可愛行所攝七苦為苦苦也，故不相違。
攝義門別。下明空、無我二行何別。
空者，空於體；無我，無於用。
即計有體名有，以空遣之；執有用名我，以無我遣之。 ^124b23

論解集諦中，有三復次。
初復次中，解因、集、起、緣。
云「謂了知愛能引苦故，說名為因」者，且如現在逢一順樂受境，
於中起愛，當知即熏愛等成種，此成種時，復令當來生等種子於中增長。
此愛望此生等種子能引生故，故名為因。
「既引苦已，復能招集令其生故，說名為集」
者，即前愛能潤行支等成有，集能生當果。
此愛能集他義，名集。
　「既引生苦已，令彼起故，說名為起」者，
即愛既熏苦種已，能令苦種生，生等苦現行。
愛能令生等種起現行，故名起。
「復於當來諸苦種子能攝受故，次第招引諸苦集故，
說名為緣」者，即愛既於當來苦種能攝受熏增，故能令未來生等苦次第生起。
諸苦集生，說名為緣。
此初復次稍與《對法》第六卷同，勘之。
又約總別不同。其因義者，諸愛能愛未來自體，
名引苦，是總，餘三是別。
既引苦已，由愛能令三界五趣果現在前。
　未來果集故，名集；既引集五趣已，愛能隨令一人趣等生現前，
名生；既一人趣等生現前已，愛能令此人身中生等諸位次第生現在前，
名緣。此三即次第別生也。
勘彼第六卷同此。
第二復次意即愛支望取支，為因；愛支望有支，
為集，能集諸業故；即愛支令生支現在前，
名起；即愛支能遠引老死支現在前，名緣。
第三復次解意了知諸惑種附屬所依本識，
知愛隨眠等是當來世後有生因，名因；
即知愛種子能生當果義，名知因。
此一種種子、後三種現行，名愛。
愛復招集後有故，名集；此後有愛為緣，
復能發起於現在境起喜貪俱行愛，名起；
即以此俱行愛為緣，於未來境起彼彼喜樂愛，名緣。
此中，於四種愛中不說今愛，愛著自身也。
又此即四愛第一，單名愛，此愛是總愛，
相狀難知，今以種子名說，其實通現行。
論文雖言總煩惱，意取於愛，此愛能引生未來果故，餘為三愛。
言此後有愛復能發起愛喜貪俱行愛，
喜貪俱行愛者，是緣現境起，俱由此愛緣未來自體，
愛未來身故，於現在境亦能生愛故，名俱行愛，由後有愛為因。
又以現在與妙境相應起愛故，於未來妙境亦起彼彼喜愛故，
彼彼喜愛亦由俱行愛為緣也。 ^124c20

論解滅諦四行中，集諦無餘，名滅；苦諦無餘，
名靜；即前二種是第一、最勝、無上，名妙；
即前二種是常住、出離，名離。 ^125b2

論解道諦四行中，於所知滅境能為作道路，
通尋求義名道路，道路能通所尋求法故。
所尋求既通虛妄、真實，此所通尋求是真實，
非虛妄，名如，簡虛妄故。
非但能於滅諦真實尋求，亦於四諦門能如實知，
皆能隨轉，名行，歷四諦故。
行歷四諦欲何為？
能出生死，一向能趣涅槃義故，名出，出諸塵勞故。 ^125b5

論云「彼既如是於其自內既現見諸蘊依諸諦理無倒尋思正觀察已等，
乃至皆能永斷，究竟出離」等者，此中意，
以四諦理觀現此界所見諸蘊有無常等已，於他方不同分界不現見蘊皆能以理比度觀察。
謂彼他方界等所有有為有漏，遍三界等處，
於一切諸蘊種、於一切三世時，皆有如是集，
能生果法、苦難和合法、生老等苦諦，皆隨如是苦、
無常理；諸法業煩惱等集諦，皆因、集、生、
緣性；若此等行有滅法，寂滅安樂，是滅諦；
彼所有道能斷諸惑，究竟出離生死也，是道諦是。
此段文意，觀行者以此方現見類他方界不現見蘊等也。 ^125b12

論云「即是能生法智、類智種子依處」者，
此中意，以由五停、總別念處作此四諦行故，
即是後無漏、類智種子依處。
一、有漏為緣，能引無漏，故名種子依處，即新熏義。
二、即五停時亦能重增無始無漏種，此種居五停位中，
亦名了相作意位收；能辨體生初見道法、
類智故，名法、類智種子依處。 ^125b24

論解勝作意中云「如是作意唯緣諦境，
一向在定」者，依此作意中欲斷我慢處，
下文云麁品我慢間無間轉，此勝解作意由為我慢間無間轉，
何故言一向在定，豈不相違？
義曰：前明了相作意一善心，緣一境時，
由為聞思間雜同緣；今勝解起時，一向是善，
緣一境時，不為聞思間雜，一向在定。
簡彼了相，故言一向，據多時在善、心一觀語，非無出觀起我慢及退生餘惑等。
下欲明伏我慢，論實得我慢，故言間無間轉。
今以勝解簡了相故，據長時在觀，非如了相為聞思間，
不得長時入觀，故言一向，非相違也。 ^125c2

論解無邊際中云「謂生死流轉，如是諸法無邊」
等者，此一段意明四諦無邊，思文准知。 ^125c14

論云「彼既了知如是我慢是障礙已，便能速疾以慧通達，
棄捨任運隨轉作意，制伏一切外所知境趣入作意」
等者，此隨轉作意即前我慢，以是內我隨法能入，名隨入作意。
　「趣入作意」者，即於生死曾久流轉，當後流轉，
乃至無相真如是無相，緣外境而生，名趣入作意。
彼行者隨此作意，專精無間觀察聖諦；
此觀察心既時滅已，後復生無間觀察，方便流住。
前觀察心沒，後觀察心生，以後心緣前心，專精無替。
以此義故，麁品我慢無容得生，是此中文意。 ^125c16

論云「如是勤修瑜伽行者，觀心相續，展轉別異，
新新而生，或增或減」等者，言行者作觀行時，
念念增勝，名為或增；若不增勝，名為或減。
暫時有，率爾生，前後既有增減變易，明知無常。
即此觀心，既入取蘊，明知是苦。
無如實計真實，是法但是苦法，名為空性。
觀心是苦，實所計法是苦，觀離第二法故，
無實第二妄計實法，皆名空。
無自在用，名無我行也，是此中意。
即緣道諦為無常等，約似觀心是道諦故。
若據實觀心是苦諦，以有漏故。
今約順出世義，又此位中有無漏義故，說為道諦。
若於此義，亦緣道諦為無常等。
今於實義，故是苦諦。
如《對法》第九卷抄會之，新熏、法爾等二釋解此文。 ^125c27

論解世第一法中云「其心似滅，是非實滅」
者，無分別智寂靜微細，名之為滅，今此似彼，
非實彼智，故名為似滅。
又無分別智滅觀分別心，名為滅，今此似彼，名為似滅。
又滅定名滅，令心細故，似彼滅定，名為似滅。
　「似無所緣，而非無緣」者，無分別智無影像所緣，
今此無相狀似於彼，而有影像，故言似無所緣。
又此有境現在前故，非無所緣；心細似無緣，而非無緣。
又無分別智離有分別，遠離諸相，遠離諸惑，
今此似彼，故言「雖似遠離，而非真遠離」。 ^126a12

論解見道中云「從此無間，於先所觀諸聖諦理起內作意，
作意無間，隨前次第所觀諸諦，若是現見，
若非現見諸聖諦中，如其次第，有無分別決定智、
現見智生」者，從前世第一法無間，從前世第一法所觀諸聖諦理，
今於真見道門起內作意，此真見道作意無間，
於相見道中隨前第一法時所觀諸諦，
若此二現見、他方不同分界等不現見諸聖諦中，
如苦、集等之次第，有無漏無分別、決定、
不由他引、自生疑智現前。
以現量證智生，非如見道前，即有分別疑可比度而生，是此中意。
又證從世第一法無間，名從此無間。
今意欲解真見道難知，越說相見道，却解所從無間處，即世第一法。
今却成前，謂前所觀諸聖諦理起內作意，
即乃世第一法時，此作意無間，隨前次第所觀諸諦，
於相見道中若現見、不現見，決定智、現見智生，亦是此中意。 ^126a22

論云「此永斷故，若先已離欲界貪者，彼於今時既入如是諦現觀已，
得不還果。彼與前說離欲者相，當知無異等，
乃至不復還來生此世間」者，此中據先用世間道伏離欲界欲，
今入見道時成不還果，即超越不還之人。
今且據離欲界不還，不論乃至先離無所有處人。
此廣諍，《對法》第十三卷抄會。
前卷未說世間離欲者相：威儀寂靜，言說敦肅，而無懆動等。
今此與彼相似，故言「當知無異」等。
又雖相似，少有差別，謂不還人不還生欲界，
即於彼入涅槃，世間離欲者不然，故有差別也。 ^126b10

論云「由能知智與所知境和合無乖，現前觀察，
故名現觀等，乃至婆羅門等，當知亦爾」
者，入見道證如時，境如無相故，其智亦無相，
二無相和合，能緣、所緣無相乖違，現前觀察，故名現觀。
釋現觀名義。如一剎帝利與剎帝利和合一處，
無有乖競，以種姓同故，而是一類，亦名現觀。
婆羅門等，當知亦爾。
見道無相，能所緣合，無相無乖，故名現觀。 ^126b21

論云「此亦獲得眾多相狀，謂證如是諦現觀故，
獲得四智，乃至下具足成就眾多相狀」
以來，明入見道者有十二種相狀，謂證如是諦現觀故。
此二句通下十二處。
「獲得四智，謂於一切若行若住諸作意中等，
乃至如幻事智」，此第一、明入見道時，得四智。
四智者：一、唯法智，謂在凡夫時妄計實我，
今入見道除遣實我，但有於法，名唯法智；
於凡夫時妄計斷常，今入見道離計斷常，
即得非斷非常智，此據分別斷見，不論修斷見也；
於凡夫時妄起邪見、見取、戒取，今入見道善推求故，
觀見諸法此由如幻事，無如彼三見等所計。
即第一相狀。 ^126b29

論云「若行境界，由失念故」下，至「速疾除遣」
以來，第二、明失念之時，亦速能離。 ^126c13

論云「又能畢竟不墮惡趣」者，此第三、明不生惡趣，惡趣亦得對治道等。 ^126c15

論云「終不故思違越所學，乃至傍生亦不害命」
者，此第四、明不犯戒，超十惡過也。 ^126c17

論云「終不退轉，棄捨所學」者，第五、明得決定智故，
於所學中必不退轉，棄捨所學也。 ^126c19

論云「不復能造五無間業」者，第六、明不造惡業也。 ^126c21

論云「定知苦樂非自所作乃至無因而生」，
悟諸從緣生法故，遣因中自作等妄計也。
此即第七也。 ^126c23

論云「終不求請外道為師，亦不於彼起福田想」
者，第八、明於三寶所起決定信故，不信邪師。 ^126c26

論云「於他沙門、婆羅門等乃至於諸法中得無所畏」
者以來，第九、明不於沙門、婆羅門等，信彼所說，
不觀瞻口故，若有顏面，於彼出家受學。
此亦不然，唯以法智見法，類智得法，於大師教生決定信故，
於諸法中得無所畏。
此如下第九袟中廣解，《對法》第九卷亦解。 ^126c29

論云「終不妄計世瑞吉祥以為清淨」者，
第十、明不妄計，唯知佛為清淨也。
　世瑞吉祥者，謂世人妄計世瑞相，如欲行時見淨水香華，
是行時瑞相；又計吉祥，即隨見此瑞法號為吉祥。
今不如是。 ^127a6

論云「終不受第八有生」者，第十一、明唯七生等也。 ^127a11

論云「具足成就四種證淨」者，第十二、明證得四不壞淨也。
此為十二種得相見道相。 ^127a13

論解第二果與初果稍有差別中云「謂若行境界等，
乃至速疾除遣」，與初果人第二相別也；
又「唯一度來生此世間」者，此與初果人第十一法別也。
合初二果，有二相差別。 ^127a15

論解修中，「有一類法，由修故得」，即得修也；
「由修故習」者，即習修也。
此二如《對法》第九卷抄解。 ^127a19

論云「若先已得，未令現前，但由修習彼種類法，
當令現前，令轉清淨鮮白生起，名修故淨」
者，此即法智時，其類智種子亦成就故，名先已得。
由得修習彼法智種子時，即資種類智種法，
至類智時，此種子能生類智，令轉清淨鮮白生起，名修故淨。
即法智時，修類智種子令清淨，復生類智也。
又如見道前熏增無漏種，入見道生法智等是。
又種子成就，是由修故名得；現行成熟，
名由修故習；自在成熟，名由修故淨：是三成熟也。
若已生惑能斷，名由修故遣；未生諸惑能令不生，
了知如病等，名由修故知。 ^127a22

論解無間道能斷，不言加行道者，《對法》
明金剛喻定并取加行道者，非真實義。
若斷種子，唯無間道；若制伏種子，加行道亦有此義。
彼論約制伏種子義，故金剛喻定亦取加行道；
此論據斷種子難，故唯無間道。 ^127b4

論云「勝進道修者，謂由此故，從是已後」
等者，此據未起後下煩惱對治加行以來，
諸所有漸觀修習發心等，是已前對治道、勝進道。
又得初果以來，趣求第二、三果，未趣入無學究竟位以來所有發心諸行等，
是前勝進道。　問曰：起後品如行，何故不是前勝進道？
義曰：今別作法，後加行勝後品故，隨此義不取，其實亦是謂。
又已斷非想第八品惑以來，未斷第九品成究竟位所有諸道，
是欲界初品為對治道之勝進道，又是斷欲界惑第三果人之勝進道。
若至非想第九無間道，亦是勝進道。
若第九解脫道，且不名勝進，以得解脫果是解脫增勝，名解脫道。
今此中並得義，非具作法。
若具作法，如《對法》第九抄會之。 ^127b9

論解聖住中云「謂空、無願、無相、滅定」者，
諸論中唯有三解脫門為聖住，今取滅定，
以無相故，即多住，亦在有住中。
諸論約三解脫作法，此通實為論，無違。
又會正為聖，能證聖正法名聖住，即唯三解脫門。
若聖人之中，成就名聖住，即滅定亦是；
餘四聖等不離道諦，有心會正，云聖義。
今滅定無心，無會正義，故曰諸論無，此論據成熟故有。
天住中，諸論唯四靜慮，今此論通無色者，以定慧均義。
獨標天名者，唯說四禪，即諸論，如《對法》第十一卷說。
若有無漏義，復有亦名天者，無色亦然，
故此中通無色，不違。
又約有光淨故名天，無色亦有定光淨故名天，即亦是天住。
如此文實作法，彼約一義。 ^127b23

論云「又於爾時至極究竟」等，此自下有三十二法，是羅漢勝德。
此即第一勝，以到無學果故，名極究竟。
　「畢竟無垢」者，是第二，羅漢斷三界惑盡也。
　「畢竟證得梵行邊際」者，是第三，謂超有學行梵行者由未到極，
今無學到邊也。　「離諸關鍵」，生死牢獄繫閉眾生，
由如牢獄，無學離之，即第四也。
　「已出深坑」，即第五，離四暴流。
　「已度深塹」，即第六，離四軛也。
　「已能摧伏彼伊師迦，是為真聖」者，即第七，
西方有山名伊師迦，此山高而且峻，譬有頂煩惱亦高而最極，
無學離有頂惑，如摧伊師迦。
　「摧滅高幢」者，第八，言摧我慢。
　「已斷五支」者，第九，已斷五上分結，并五下分結。
　「成熟六支」，即第十，成熟六念，又或軌則所行等六支。
　「一向守護四所依止」，第十一，守護四依，
依法不依人；又常乞食、糞掃衣等四依止；又守護四念住等名四依止。
　「最極遠離」者，第十二，有學已離諸惡趣等，
今無學勝彼，名最極遠離；又或離邪行，
或離殺生等，勝有學。
　「獨一諦實」者，十三，明無虛誑，又離妄語，名為諦實。
　「棄捨希求」者，十四，至極位故，更無希求；
無不與取故，名不希求。
　「無濁思惟」者，十五，唯善、無記思惟，無不善染污濁思惟故，
又無邪行濁思惟故，又無殺生濁思惟故。
此上四，即十惡業道中前四種亦得。
　「身行猗息」者，十六，居有學位，身有硬澁；
今無學，常得輕安，故身行猗息，即猗樂也。
　「心善解脫，慧善解脫」，十七，得俱解脫，或唯慧解脫也。
　「獨一無侶」，言最勝故，名為獨一，非餘有學等侶，
名為無侶，即十八也。
　「正行已立」，十九，謂入涅槃，行已立也。
　「名已親近無上丈夫」，二十，明與佛同證人空，
親近於佛，佛是無上丈夫。
　「具足成熟六恒住法乃至意正念、正知」，
二十一，明常住六恒住法，六恒住法以捨、
念、正知三法為體。
　「彼於爾時領受貪欲等乃至愚痴無餘永盡」，
二十二，離三不善根，彼貪瞋癡皆永盡故。
　「不造諸惡，習近諸善」，二十三，明斷惡修善。
　「其心獨如虛空淨水」，二十四，其心如空無染，
如淨水無濁，又如空無礙，如水明淨，如水無塵。
　「如妙香檀，普為一切天帝天王恭敬供養」，
二十五，明如天帝宮中有妙香檀樹，天帝天王常生恭敬。
又羅漢身或如一香檀木，言無惑、自在故，常為天帝等恭敬。
　「住有餘依般涅槃界」，二十六，明得有餘涅槃。
　「度生死海乃至亦名任持最後有身」，
二十七，明此身得涅槃，但任持一身。
　「先業煩惱所引諸蘊乃至永滅涅槃」，
二十八，明得無餘涅槃。
　「當知此中，有如是相乃至五者、用不能貯畜受用諸欲資具」，
二十九，明不習近五種處所。
　「如是不能妄計苦樂等乃至無因而生」，
三十，明知諸法從緣而生，不生妄計。
「又亦不能怖畏一切不應記事」，三十一，
明已知佛法故，他問無不知，十四不應記事中不生怖畏。
　「又亦不能於雲、雷電」等下，三十二，明無我故無怖。
此為三十二種羅漢功德也。 ^127c8

論云「猶如一切名、句、文身，是所制造文章、
呪術、異論根本」者，文章、異論必依名、句等方成，
今聲聞行必依此相應教法，教法為彼根本，
如名、句等。 ^128b5

　獨覺地第十四 ^128b9

獨覺地種性有三種人，或一人具三。
一人具三中，隨增性說，故有三種；或一人約三義，故說三種。
道中，有三種：第一初發心時，值佛修百劫已，成果麟角。
今論別說經百劫已，值佛出世。
　又解：百劫中雖修行，未修蘊等善巧；
經百劫已，值佛世，方修蘊善巧，在後身方成道麟角。
　第二道，先值佛為說法，不滿百劫修，
或九十劫乃至一劫修習已，於煖等位修習蘊等善巧，
於此身不能證初果，或家家七生、一往來一間等，於後身得獨覺果等。
　第三道，值佛修習已，於此身得初果，
或七生家家、一間一往來等果，復修蘊等善巧，於當來世證獨覺無學果。
習有三種：一、第一如文；第二即用前道，
有二故，習亦有二。
瑜伽師地論略纂卷第九
w::  ^128b10

寫本云享保七〔壬寅〕年正月九日以本談義屋本令一校了
〔云云〕 ^128b25

旹享保八年〔癸卯〕五月廿二日一交加點畢 ^128b27

沙門高範〔胎生六十九〕
 ^128b28
