
pin:: 增壹阿含經卷第四十八
translator:: 東晉罽賓三藏瞿曇僧伽提婆譯

#  50 禮三寶品
禮三寶品第五十
jing:: 
## 1
（一）
聞如是：
一時，佛在舍衛國祇樹給孤獨園。 ^806b11

爾時，世尊告諸比丘：「若善男子、善女人欲禮拜如來神寺者，
當行十一法禮如來寺。
云何為十一？興勇猛意，有所堪故；意不錯亂，
恒一心故，當念專意，諸止觀故；諸念永息，
入三昧故；意及無量，由智慧故；意難觀察，
由其形故；意淡然靜，由威儀故；意無流馳，
以名稱故；意無想像，由其色故；梵音難及，由柔軟響故。
諸比丘！若善男子、善女人欲拜如來寺，
當具此十一法禮如來神寺，長夜之中獲德無量。
如是，比丘！當作是學。」 ^806b12

爾時，比丘聞佛所說，歡喜奉行。
jing:: 
##  2
（二） ^806b22

聞如是：
一時，佛在舍衛國祇樹給孤獨園。 ^806b24

爾時，世尊告諸比丘：「若善男子、善女人欲行禮法，
當念十一事，然後禮法。
云何名為十一？有慢當除慢，夫正法者，
於欲而除渴愛想；夫正法者，於欲而除欲；
夫正法能斷生死淵流；夫行正法獲平等法；
然此正法斷諸惡趣；尋此正法得至善處；
夫正法者，能斷愛網；行正法者，從有至無；
行正法者，明靡不照；夫正法者，至涅槃界。
若善男子、善女人欲行禮法，當思惟此十一法，
然後便獲福無量，長夜之中受福無限。
如是，比丘！當作是學。」 ^806b25

爾時，諸比丘聞佛所說，歡喜奉行。
jing:: 
##  3
（三） ^806c6

聞如是：
一時，佛在舍衛國祇樹給孤獨園。 ^806c8

爾時，世尊告諸比丘：「若善男子、善女人修禮僧者，
當專十一法，然後乃當禮僧。
云何為十一？如來眾者，正法成就，如來聖眾上下和合，
如來僧者，法法成就；如來聖眾戒成就、
三昧成就、智慧成就、解脫成就、解脫見慧成就，
如來聖眾能掌護三寶；如來聖眾能降伏外道異學；如來聖眾是一切眾生良友福田。
若善男子、善女人欲禮僧者，當思惟此十一法，長夜之中獲福無量。
如是，比丘！當作是學。」 ^806c9

爾時，諸比丘、天、龍、鬼神、乾沓和、阿須倫、
迦留羅、甄陀羅、摩休勒天及人民，聞佛所說，歡喜奉行。
jing:: 
##  4
（四） ^806c18

聞如是：
一時，婆伽婆在摩竭國蜜 #CB02683;羅城東大天園中止，
與大比丘僧千二百五十人俱。 ^806c21

爾時，世尊食後起，與阿難共於樹園中經行。
佛便笑，阿難心念：「如來、無所著、等正覺不妄笑，今何以笑？
必當有意，我當問之。」
阿難整衣服，右膝著地，叉手問佛：「如來、
無所著、等正覺不妄笑，今何以笑？
必當有意，願聞笑意。」 ^806c23

佛語阿難：「我當為汝說。
過去賢劫初，於此中間有轉輪聖王主四天下，
名曰大天，長壽無病，端正勇猛，治以正法，
不枉人民，有自然七寶。
何等為七？一者輪寶，二者象寶，三者馬寶，
四者珠寶，五者女寶，六者主藏寶，七者典兵寶。」 ^806c28

佛語阿難：「此大天王為童子時八萬四千歲，
作太子時八萬四千歲，登聖王位八萬四千歲。」 ^807a4

阿難問佛：「云何為輪寶？」 ^807a6

佛語阿難：「月十五日，月盛滿時，王沐浴清淨，
與婇女上東樓上，東向視，有千輻金輪。
輪高七仞為一多羅；多羅者，獨挺樹，以樹為限，
高七多羅，純以紫磨金為輪。
王見輪已，心念：『此輪好輪，願得提之耶？』
念已，輪即就王左手，便舉移右手中。
王語此輪曰：『諸不伏者，為我伏之；非我地者，
為我取之；如法，非不如法。』
語竟，輪還住空，輞東向，轂北向。
王勅左右具四種兵；具兵已，即將兵眾，
逐輪立空，隨輪東引，巡行盡東界；暮則王與兵眾，宿於輪下。 ^807a7

「東界諸小王皆來朝覲，所貢皆以金鉢盛銀粟，
銀鉢盛金粟：『善來！
大王！此東界土地、珍寶、人民盡是王有，
願當停駕住此，我等當稟承天教！』
大天王答諸小王曰：『汝等欲承我教者，
各還本國以十善教民，勿行枉橫。』
誡勅已訖，輪即於海上，迴轉乘雲而行。
海中自然開道，廣一由延，王與四種兵隨輪如前巡行南界。
南界諸小王亦來朝覲，皆以金鉢盛銀粟，
銀鉢盛金粟，貢上曰：『善來！
天王，此南界土地、珍寶、人民盡是王有，
願停駕住此，我等當稟承天命！』
大天答諸王曰：『汝等欲承我命者，各還本土，
以十善教民，勿行枉橫。』
誡勅已訖，輪則西迴按行西界。
西界諸王貢獻勸請，如南方比訖，輪復北迴巡行北界。
北界諸王亦皆朝覲，貢獻勸請，盡如前法。
周遊四日，遍閻浮提四海，還本蜜 #CB02683;羅城，
於宮門前虛空中住，高七多羅，輞東向，王便入宮。」 ^807a18

佛語阿難：「大天得輪寶如此。」
阿難復問佛：「大天得象寶復云何？」 ^807b7

佛語阿難：「大天以後十五日，月盛滿時，
沐浴清淨，從諸婇女上東樓上，東向觀見空中，
有白象王名滿呼，乘虛而來，七肢平跱，
口有六牙，頭上金冠，金為瓔珞，以真珠交絡其體，左右佩金鈴。
象有神力，變形自在。
大天見之，心自念曰：『我得此象可耶？
當使有所為。』念訖，象便立空中於王前，王即教以五事。
王復念曰：『當試此象為能以不？』
至明日日出，王乘此象，須臾之間，周遍四海，
還到本處，於宮門東，東向立。
阿難！大天所得象寶如此。」 ^807b8

阿難復問佛：「大天所得馬寶復云何？」 ^807b19

佛語阿難：「大天到後十五日，月盛滿時，
沐浴清淨，從諸婇女上西樓上，西向視，
見有紺馬王，名婆羅含秦言髮烏朱髮尾，
乘空而來，行不動身，頭上金冠，寶為瓔珞，
披珠交絡，左右垂鈴。
馬有神力，變形自在。
大天見之，自念言：『得此乘之可也。』
念訖，至王前，王便乘欲試之，至明日日出，
王乘東行，須臾之頃，周遍四海，還至本國，
住宮門西，西向而立。
阿難！大天所獲馬寶如此。」 ^807b20

阿難問佛：「大天所得珠寶復云何？」
佛語阿難：「大天至後十五日，月盛滿時，
沐浴清淨，將諸婇女上東樓上，東向視，
見有神珠，珠長一尺六寸，有八楞，作紺琉璃色，
乘空而來，高七多羅。
大天見之，心念曰：『得此珠觀之可也？』
如念獲之。王欲試之，至夜半，合四種兵，
以珠懸於幢頭，出城而遊，珠照辟方十二由延，
兵眾相見，如晝無異，珠光所及，人民驚起，
皆言：『天明。』王即還宮，以幢竪之宮內，內外常明與晝不異。
阿難！大天所獲珠寶如此。」 ^807b29

阿難問佛：「大天所得玉女寶復云何？」 ^807c10

佛語阿難：「大天至十五日，月盛滿時，沐浴清淨，
從諸婇女上東樓上，東向視，見有剎帝利女寶，
名曼那呵利〔秦言奪情〕，端正無比，姝妙嚴淨，
不長、不短、不麁、不細、不白、不黑，冬則溫煖，
夏則清涼，身毛孔中出栴檀香，口出憂鉢蓮花香，
亦無女人眾惡姿態，情性調和，先意承旨，
乘虛而來，逕至王所。
阿難！大天所獲玉女寶如是。」 ^807c11

阿難問佛：「大天所得主藏寶者復云何？」 ^807c18

佛語阿難：「大天至十五日，月盛滿時，沐浴清淨，
將諸婇女上北樓上，北向觀，見主藏臣，
名阿羅咃吱〔秦言財幢〕，端正姝妙，不長、
不短，不肥、不瘦，身黃金色，髮紺青色，眼白黑分明，
又能視見地伏藏七寶，有主者為護之，
無主者取共王用，聰明智慧，善有方謀，
乘虛而來，逕詣王前，而謂王曰：『自今已往，
王快可自樂，勿復憂愁，我當給王寶，不令有乏。』
王便試藏臣，與之乘船獨共入海。
王謂藏臣者言：『吾欲得金銀財寶。』
藏臣者白王：『還至岸邊，當給財寶。』
王曰：『吾欲得水中寶，不用岸上者。』
主藏臣者便從坐起，整衣服，跪右膝，叉手禮水，
水中即自然出金頂，大如車轂，須臾滿船。
王曰：『可止！勿復上金，船將欲沒。』
阿難！大天所獲典寶臣如此。」 ^807c19

阿難復問佛：「大天所得典兵將軍者復云何？」 ^808a11

佛語阿難：「大天至十五日，月盛滿時，沐浴清淨，
將諸婇女上南樓上，南向視，見南方有大將軍比毘那
〔秦言無畏〕，端正姝好，髮如真珠色，身猶綠色，
不長、不短，不肥、不瘦，眼能徹視，知他人心念，
軍策變謀，進退知時，乘虛而來，逕詣王所，
謂王曰：『願王自恣快樂，莫憂天下，征伐四方，臣自辦之！』
王欲試之，半夜思惟：『欲合四種兵。』
念訖，四兵盡集。王復念：『欲使東引。』
軍即東引，王在中央，將軍在前，四兵圍遶。
王念欲往即往，王念欲還即還。
阿難！大天所獲典兵將軍寶如此。」
佛語阿難：「大天所獲七寶如此。」 ^808a12

佛語阿難：「大天王治天下遂久，便語梳頭侍者，
名劫北：『若有白髮者，便拔示我。』
劫北視髮遂久，見有一白髮，便白王曰：
『前所勅者，今已白見。』
王曰：『拔來示我。』劫北即以金鑷拔取白髮，置王手中。
王捉白髮，便說斯偈：
　　「『我身首上，生此毀莊，身使來召，
　　入道時到。』 ^808a24

「王心念曰：『我已極人五欲，今當出家，下鬚髮，被法服。』
召太子長生告曰：『童子！
吾頭已有白髮出，世間五欲吾已厭之，
今欲求天所欲，我今欲剃鬚髮，著法服，出家為道。
汝當領國政，立長為太子；好養劫北，使伺白髮；
白髮出者，以國付太子，如我出家，下鬚髮，被法服。』
王告太子：『我今以此聖位，慇懃累汝，當使聖位世世相紹，
莫使種斷；種斷者，便為邊地人也。
若斷善行者，便生無法處。』
大天王誡勅已，便以國付太子長生，給劫北田業。」
佛語阿難：「大天王於此城，於此園，於此地，
下鬚髮，著法服入道，於此處八萬四千歲，
行四梵行：慈、悲、喜、護，於是壽終得生梵天。
大天出家七日後，女寶命終。 ^808b3

「長生登位已，至十五日，月盛滿時，將諸婇女上東樓上，
東向視，見有玉女端正如前，乘虛而來。
長生還服七寶。王長生已領國政，統四天下。
長生復語劫北：『從今而去，為我梳頭時，
見白髮，輒來白我。』
登聖王位，遂經八萬四千歲，白髮復生，
劫北白王：『素髮已生。』
王曰：『拔來著吾掌中。』
劫北即以金鑷拔置王手中。
王執白髮，即說偈曰：
　　「『我身首上，生此毀莊，身使來召，
　　入道時到。』 ^808b17

「王心念曰：『我已極人五欲，今當出家，下鬚髮，被法服。』
即召太子冠髻告曰：『童子！
吾已頭白，世間五欲吾已厭之，當求天欲，
我今欲出家為道，剃除鬚髮，被著法服。
汝當領國政，立長為太子；好養劫北，使伺白髮；
白髮出者，以國付太子，如我出家，下鬚髮，被法服。』
王告太子：『我今以此聖王位，慇懃累汝，
當使聖王位，世世相紹，莫使種斷；種斷者，便為邊地人也。
若斷善行者，便生無法處。』
長生王誡勅已，即以國付太子冠髻，給劫北田業。」 ^808b28

佛語阿難：「長生王亦於此城、此園、此地，
下鬚髮，著法服入道，於此處八萬四千歲，
行四梵行：慈、悲、喜、護也，於是壽終得生梵天。」 ^808c9

佛語阿難：「王長生出家之後七日之中，七寶自然化去。
冠髻王憂愁不樂。
諸臣見王不悅，便問王曰：『天王何以不悅？』
王答諸臣曰：『以七寶化去故也！』
諸臣白王：『王勿以為憂。』
王曰：『何得不憂也？』
臣等啟曰：『父王梵行，近在園中，可往諮承，必當誨王致寶之法。』
王即勅：『嚴駕！』諸臣便嚴駕訖，便白王。
王與群臣乘七寶車，以五物為幟：寶冠、
羽蓋、劍、扇、寶屐。左右臣從，進詣園所。
到則下車，廢却五物，步入園門，前至父王，
稽首禮足，却住一面，叉手白言：『王所有七寶，今皆化去。』
父先定坐，聞所啟白，仰頭答曰：『童子，夫聖王法，不恃父之所有也。
汝自行法承之。』 ^808c12

「王復問曰：『轉輪聖王以何法化？』
父便答曰：『敬法、重法、念法、養法、長法、熾法、
大法，行此七法者，便應聖王治也，可以致寶也。』
王復問曰：『云何敬法，乃至大法也？』
父答曰：『當學給賜貧窮，教民孝養二親，
四時八節以時祭祠，誨以忍辱，除婬、嫉、
癡行，此七法者，乃應聖王法也。』
王即受教，辭退却禮，繞七匝已，便引還歸。
於是，王輒承父命，奉行七法，宣令遠近，
祇崇王教，王便開藏，給賜貧窮，侍養孤老，
四方之民，莫不奉承。
於是，王以十五日，月盛滿時，沐浴清淨，
將諸婇女上東樓上，東向視，見有千輻紫磨金輪，
輪高七多羅，去地亦七多羅，乘虛而來，住於空中。 ^808c26

「王心念曰：『願得此輪可乎？』
輪即下至王左手，復移之於右手。
王語此輪，『諸不伏者，為我伏之；非我地者，
為我取之；如法，非不如法。』
王便以手投輪還之虛空，於宮門東，輞東向，轂比向而住空中。
輪後次有白象，次有紺馬，次有神珠，次有玉女，
次有主藏，次有將軍，此七寶出，如大天王，比試亦如是。
逕八萬四千歲竟，王賜劫北，并勅太子及付國事，
出家入道，皆如前王法。」 ^809a10

佛語阿難：「此冠髻王於此城園地，下鬚髮，
被法服，八萬四千歲，修四梵行：慈、悲、喜、
護，於是壽盡亦生梵天。」 ^809a19

佛告阿難：「大王子孫相紹，乃至八萬四千歲轉輪聖王位善種不斷。
最後聖王名荏〔晉言不眗，音如錦反〕，治以正法，
為人聰明，審諦不忘，相有三十二，色猶紅蓮花，
好喜布施，供養沙門、婆羅門，侍養孤老，賑給貧窮。
於四城門及城中央，置設庫藏，金銀、雜寶、
象、馬、車乘、衣服、床褥、病瘦醫藥、香華、飲食，
諸孤獨者皆給妻婦，種種惠施隨人所欲。
王於六齋之日，具勅內外皆持八關；於斯之日，
首陀會天當悉來下，受其八戒；帝釋、三十三天皆歎其國人民：
『快哉，善利！乃值斯法王耶！
種種惠施，恣民所欲，又能清潔齋戒無闕。』
天帝釋告諸天子：『欲得見荏王不？』
咸言：『欲見，可使來至此。』
釋提桓因即勅窮鼻尼〔窮鼻尼者晉言極端正也〕
天女：『汝詣蜜 #CB02683;羅城，
告荏王曰：「卿！大得善利也，此間諸天皆歎卿功德巍巍，為吾致問慇懃。
此諸天子甚思相見，暫可屈意來至於此？」』 ^809a22

「窮鼻尼受教便下，如人屈伸臂頃，忽然在王殿前，虛空中立。
王侍一婇女，於殿上坐，思念世間，欲使一切皆得安隱，無眾苦患。
窮鼻尼於空中，彈指覺之，王舉頭見殿上光明，
聞其聲曰：『我是釋提桓因侍者，故遣我詣王』
王答曰：『不審天帝何所約勅？』
天女答曰：『天帝致意慇懃，此諸天子讚卿功德，
預思相見，可暫屈意？』
王默然許之。天女便還白天帝曰：『已達宣命，許當馳詣。』
天帝即勅侍御嚴駕七寶飛行馬車，下到蜜 #CB02683;羅城，
迎於荏王。侍御受教，即駕馬車，忽然便下。 ^809b10

「王與群臣會於都坐，車當王前，於空中止。
御者告曰：『天帝今遣車相迎，諸天子儼然相待，
便可上車，勿復顧戀。』
諸臣大小，聞王當去，僉然不悅，皆起而立，
叉手白言：『王去之後，臣等何所承命？』
王答曰：『卿等勿憂，吾去之後，施惠、齋戒、
養民、治國，如吾在時，我比還不久。』
王誡勅訖，車即下地，王便上車。
侍御問王：『當從何道？』
王曰：『此言何謂？』侍御答曰：『夫行有兩道，
一者惡道，二者善道。
行惡者，從惡道到苦處；修善者，遊善道至樂處。』
王曰：『今日行道，善惡皆欲從之。』
御者聞之，久乃寤曰：『甚善，大王！』
御者便引在兩道之中，善惡悉覩，逕詣三十三天。
天帝及諸天子遙見王來，釋提桓因曰：
『善來，大王！』命令共坐。」 ^809b22

佛語阿難：「王便就天帝坐，王與帝釋貌相、
被服、音聲一揆。諸天子心中念言：『何者帝釋？
何者為王？』又復念曰：『人法當眴，而俱不眴？』
各懷愕然，無以別之。
天帝見諸天有疑心，復念言：『我當留王使住，然後乃寤耳。』
帝釋謂諸天子：『卿等欲使我留王住此不？』
諸天子曰：『實欲使住。』
天帝謂荏：『大王！可住此不，我當供給五欲。』
因是諸天乃識。 ^809c7

「人王白天帝曰：『正爾，便為給賜已，願諸天子壽命無極。』
賓主請讓。如是至三，帝釋謂王：『何以不住？』
王答曰：『我當出家修道，今在天上無緣學道。』
天帝曰：『胡為作道？』
王曰：『被父王遺令，若白髮生，法當出家。』
釋聞遺令入道，默然不對。
王於天上，須臾之間，五欲自恣，方之世間已十二年。
王將欲別，與諸天子說審諦法。
釋勅侍御：『汝送荏王還於本國。』
侍御受教，即嚴駕，駕訖，白王曰：『王可上車。』
於是，王便與帝釋及諸天子誥別，即上車，
循本道而歸，到蜜 #CB02683;羅宮，侍御即還天上。
王下數日，復勅劫北：『若見白髮，便白我。』
數日之中，頭上白髮，劫比以金鑷拔白髮，置王手中。
王見已，便說偈曰：
　　「『我身頭上，生此毀莊，身使來召，
　　入道時到。』 ^809c15

「王心念：『我已極人五欲，今當出家，剃鬚髮，被法服。』
王即召太子善盡告曰：『吾白髮已出，世間五欲吾已厭之，
當求天欲，當下鬚髮，被法服，出家入道。
童子！今以國事付汝，好養劫北。
若白髮出者，以國付太子，出家入道，童子！
今以此聖王位累汝，莫使種斷，種斷者，便為邊地人也。』」 ^810a3

佛語阿難：「荏王即付太子國政，給劫北田業已，
於此城園地，下鬚髮，被法服，出家修道。
修道之後於七日中，輪、珠化去，象、馬、玉女、
長者、將軍，皆悉無常。
王於園中八萬四千歲，行四梵行：慈、悲、
喜、護，命終生梵天。
其後善盡王不承父業，正法替廢，由是七寶不復來應，
善行不繼，五減遂至，人民短命、薄色、少力、
多病、無智，五減以至，轉復貧困，困窮竊盜相糺，
詣王啟曰：『此人不與取。』
王即勅外行刑國人。
聞不與取，王輒殺之，皆咸其惡，各興利刀；
刀自此始造，由是殺生從此起，便有兩惡出。
次復婬犯他妻；夫主共諍，自言我不，便成四惡；
兩舌遘鬪，是為五惡；鬪則相罵，是為六惡；
言不至誠，是為七惡；嫉他和合，是為八惡；
含忿色變，是為九惡；心懷疑亂，是為十惡。
十惡已具，五減轉增。」 ^810a9

佛語阿難：「欲知爾時大天王在賢劫初興者不？
則我是也。阿難！欲知爾時八萬四千年王名荏，
治政無枉者，則汝是也。
欲知爾時最後名善盡王，暴逆不道，斷聖王種者，調達是也。
阿難！汝於往時，承繼大天轉輪聖王之善嗣，
使其紹立不絕者，汝之功也。
如法，非不如法。阿難！
我今是無上法王，今我遺無上善法，慇懃囑累汝。
汝是釋種子，莫作邊地人，莫為斷種行。」 ^810a25

阿難問佛：「何以故當作斷種行？」 ^810b5

佛語阿難：「大天王雖行善法，未得漏盡出世間，
未得度，未得斷欲，未得破二十億結，六十二見未除，
三垢未淨，未得神通，未得解脫真道，不得涅槃，
大天所行善法，不過生梵天。 ^810b6

「阿難！我明法究竟無為，我法得到真際，
天、人之上，我法無漏、無欲、減沒度、通解脫、
真沙門、至涅槃。阿難！
我今以是無上道法，慇懃囑累汝，莫增減我法，莫作邊地人也！
若有現行聲聞，阿難！
設有斷此法者，便為邊地人也。
若能興此法者，便為佛長子，即為眷屬成就。
阿難！汝當成就眷屬，莫作滅族行。
阿難！我前後所說法，盡囑累汝。
汝當學是。」 ^810b10

佛說是已，阿難歡喜奉行。
jing:: 
##  5
（五） ^810b18

聞如是：
一時，佛在舍衛國祇樹給孤獨園。 ^810b20

爾時，世尊告諸比丘：「有四大泥黎之人。
云何為四？所謂末佉梨罪人，帝舍比丘是大罪人，
提婆達兜是大罪人，瞿波離比丘是大罪人。
末佉梨罪人者，身出火光，長六十肘。
帝舍罪人者，身出火光，長四十肘。
提婆達兜罪人者，身出火光，長三十肘。
瞿波離罪人者，身出火光，長二十肘。 ^810b21

「比丘當知，末佉梨教無數眾生使行邪見顛倒之想，計有無之想。
帝舍愚人者，斷諸聖眾應器遺餘。
提婆達兜愚人者，鬪亂眾僧，殺阿羅漢比丘尼，起害意向於如來。
瞿波離罪人者，誹謗舍利弗、目乾連。 ^810b27

「又復，比丘！末佉梨罪人教無數眾生，使行邪見，
身壞命終，墮焰光泥黎中。
帝舍罪人，斷聖眾應器遺餘，身壞命終，墮等害地獄中。
提婆達兜罪人者，起謀害心向於如來，
身壞命終，墮阿鼻地獄中。
瞿波離罪人者，由其誹謗舍利弗、目乾連，
身壞命終，墮鉢投摩地獄中。 ^810c3

「末佉離罪人者，是時獄卒生拔其舌背著脊上。
所以然者，由其曩昔教無數眾生使行邪見。
帝舍大罪人者，是時獄卒生擗其身，鎔銅灌壞其心，
又以熱鐵丸，使令吞之。
所以然者，由其斷應器遺餘故。
提婆達兜罪人者，以熱鐵輪，轢壞其身，
又以鐵杵#CB00055;咀其體，
群暴惡象蹹蹈其身，又復大熱鐵山鎮押面上，舉身為熱銅葉所裹。
所以然者，由其曩昔鬪亂聖眾，壞和合僧故，致鐵輪轢斷其頭。
又此提婆達兜愚人，教彼太子使害父王，
由是果報故，使鐵杵破壞其身。
又彼提婆達兜愚癡之人，飲象使醉往害如來，
由是果報，群象蹹蹈其體。
又彼提婆達兜惡人，上耆闍崛山顛，執石擲佛，
由斯果報故，使熱鐵山鎮押其面。
然彼提婆達兜愚人，殺阿羅漢比丘尼，
由斯果報故，使熱銅鐵葉纏裹其身。
比丘當知，瞿波離罪人者，在彼蓮華地獄中，千具犁牛以犁其舌。
所以然者，由其誹謗舍利弗、目連故，由此因緣果報，使千具犁牛而壞其舌。 ^810c9

「又復，比丘！末佉離罪人者，身出火光，長六十肘。
若有眾生興起此念：『當拔濟饒益此人。』
取四大海水，高四十肘，澆灌其身，然彼海水尋時消盡，焰不增減。
由是熱鐵葉火燒四日，有人來以四渧水澆，然水尋時消盡。
此亦如是。若有人來以四大海水澆彼人身，
欲令無為，終不可果。
所以然者，由彼罪過極深重故。 ^810c29

「然彼帝舍罪人，身出火光，長四十肘，設有眾生愍念此人，
以三大海水澆灌其身，然彼海水尋時消盡，火焰不減。
其猶有人以三渧水著熱#CB00828;上，
水尋消滅，不得久停。
此亦如是，若以三大海水澆帝舍身上，
水尋時滅，火終不增減。 ^811a8

「提婆達兜罪人，身出火光，長三十肘。
若有眾生，興起愛念之心，欲使提婆達兜身永處無為，
以二大海水澆灌其身，水尋時盡，火終不滅。
猶如以二渧水著熱#CB00828;上，終無增減。
提婆達兜愚人亦如是，以二大海水澆灌其身，
水尋時盡，火終不滅，提婆達兜身體苦痛如斯。 ^811a13

「瞿波離罪人，身出火光，長二十肘。
設有眾生愍念斯人，取一大海水澆灌其身，
然彼海水尋時消盡，火終不滅。
猶如一渧水著熱#CB00828;上，
尋時消盡，不得久停。
瞿波離比丘亦復如是。
罪報所牽，故受斯罪。
是謂，比丘！此四種人受罪極重，當自盡意遠離斯患，承諸賢聖等修梵行者。
如是，仁者，當作斯學。」 ^811a20

爾時，諸比丘聞佛所說，歡喜奉行。
jing:: 
##  6
（六） ^811a27

聞如是：
一時，佛在舍衛國祇樹給孤獨園。 ^811a29

爾時，世尊告諸比丘：「我今明曉地獄，亦知趣地獄之徑，亦復知彼地獄眾生之本。
設復眾生造諸惡不善之行，身壞命終，
入地獄中，我亦知之。
又復，比丘！我亦知明曉畜生，亦知趣畜生之道，
亦復知畜生之本，作諸惡元生彼者亦悉曉了。
我今亦知餓鬼之道，其有作惡根元者，
生餓鬼中，我亦知之。
我今亦知人道向人之趣，其有眾生得人身者，我亦知之。
我亦知趣天之道，其有眾生作諸德本，
生彼天上，我亦知之。
我亦知涅槃之趣，其有眾生有漏盡成無漏，
心解脫、智慧解脫，於現法中而取證果，我亦知之。 ^811b1

「比丘當知，我知地獄之趣，以何因緣而說斯言乎？」 ^811b13

佛告諸比丘：「我今觀察眾生心意，所謂此人身壞命終，
應入地獄中，然後時觀此人以入地獄中，
受苦酸酷考掠無數，愁憂苦惱不可稱記。
猶如一大火坑無有塵烟，設有人來逕趣斯處，
又且有目之士觀此人所趣，必當墜火終不虛也。
然復後時觀此人以墮火坑，吾所謂人者以墮火坑。
今觀察眾生心意所念，必入地獄不疑，
如我後時觀察此人，以定入地獄，受苦酸酷不可稱記。
云何斯人以入地獄？
是謂我觀趣地獄眾生作諸惡行不善之業，
身壞命終，入地獄中，我悉知之。
吾所說者，正謂此耳。 ^811b14

「我知畜生之道，亦知趣畜生者，以何緣本而說此乎？
於是，比丘！我觀察眾生心中所念，此人身壞命終，生畜生中。
有我後時觀察此人，以生畜生中，愁憂苦惱不可稱計。
云何斯人以墮畜生中乎？
猶如村落有大圊廁，屎滿其中。
設有斯人徑趣斯處，有目之士，見斯人來徑趣斯處，此人不久徑墮于廁。
然後時觀此人已墮于廁，受厄窮困不可稱記。
云何斯人已墮于廁？
我今觀眾生類亦復如是，斯人命終應生畜生中。
又復時觀已生畜生中，受苦無量。
我今觀畜生眾生皆悉明了。
我所說者，正謂此耳。 ^811b26

「我亦知餓鬼眾生，餓鬼之道，其身壞命終，
生餓鬼者，我亦知之。
其有眾生身壞命終，趣餓鬼之道，我悉知之。
我復於後時觀見此眾生，以入餓鬼受苦痛、樂痛。
云何斯人以入餓鬼中乎？
猶如大村落側有一大樹，生危嶮之處，枝葉凋落。
設有人來，往趣斯處，有目之士遙觀此人，必趣樹不疑。
復後時觀此人，或坐、或臥，受其苦樂之報。
云何斯人以至樹下坐臥乎？
今我觀眾生之類亦復如是，身壞命終，
必趣餓鬼不疑，受其苦樂之報不可稱記。
我知餓鬼趣，餓鬼之道，皆悉分明，我所說者，正謂此耳。 ^811c9

「我知人道，亦知趣人道， " resp=其有造行，
身壞命終，生人中者，我亦知之。
於是，比丘！我觀眾生類心中所念，此人必當身壞命終，應生人中。
我復於後時觀此人已生人中。
云何斯人已生人中？
猶如村落側有一大樹，在平正處，多諸陰涼。
若有人直從一道來，有目之士見已便知之，
斯人所趣向，定至此樹不疑。
我復於後時觀此人，已至此樹，受樂無量。
云何斯人得至斯處？
此亦如是，我觀眾生心意所念亦如是，
身壞命終，必生人中不疑。
我復於後時，觀此人已生人中受樂無量。
我知人趣，亦知趣人之道，今生人中者，
我亦知之，我所說者，正謂此耳。 ^811c21

「我亦知天，亦知趣天之道，其有眾生作諸功業生天者，我亦知之。
以何因緣而說此乎？
我今觀眾生之類心中所念，此人必當身壞命終，
生善處天上，然後時觀此人身壞命終，
生善處天上，於彼受自然之福，快樂無比。
是謂斯人已生天上，於彼受自然之福，快樂無比。
猶如村落側有好高廣講堂，彫文刻鏤，
懸繒幡蓋，香汁灑地，敷好坐具，氍毹 #CB00847;#CB00846;，
文繡綩綖。若有人直從一道來，有目之士直從一道來，
此人所趣向，定至高廣講堂必不疑，復於後時觀見此人，
已到講堂上，或坐、或臥，於中受福快樂無比。
此亦如是，吾今觀眾生類身壞命終，應生善處天上，於彼受樂快不可計。
云何斯人以生善處天上乎？
我知天道，趣天之路乎？
我所說者，正謂此耳。 ^812a5

「我今知涅槃，亦知涅槃之道，亦知眾生應般涅槃者。
或有眾生盡有漏成無漏，心解脫、智慧解脫，
現身取證而自遊化，我悉知之。
由何因緣而說此乎？
於是，比丘！我觀眾生類心中所念，此人盡有漏成無漏，
心解脫、智慧解脫，是謂斯人以盡有漏成無漏。
猶如去村落不遠有大池，水極清徹。
若有人直從一道來，有目之士遙見斯人來，
知此人必至池水不疑，又後時觀此人已至池水，
沐浴澡洗，除諸穢污，去諸垢坋，在側而坐，亦不與人共相諍競。
我今觀眾生類亦復如是，盡有漏成無漏，
心解脫、智慧解脫；生死已盡，梵行已立，
所作已辦，名色知如真。
是謂斯人已至此處，我知涅槃之道，亦知眾生般涅槃者，皆悉知之。
如來、至真、等正覺有此之智、無畏、力具，皆悉成就。
如來智無有量，如來能觀過去無限無量不可計事，皆悉知之。
將來現在無限無量皆悉分別。
是故，比丘！當求方便，具足十力、無畏。
如是，比丘！當作是學。」 ^812a21

爾時，諸比丘聞佛所說，歡喜奉行。
jing:: 
##  7
（七） ^812b12

聞如是：
一時，佛在舍衛國祇樹給孤獨園。 ^812b14

爾時，世尊告諸比丘：「依雪山上有大高廣之樹，五事長大。
云何為五？根不移動，皮極厚大，枝節遠蔭，
靡所不覆，葉極茂盛。
是謂，比丘！依雪山上有此大樹極為俊好。
今善男子、善女人亦復如是，依豪族之處，五事長益。
云何為五？所謂信長益、戒長益、聞長益、
施長益、慧長益。是謂，比丘！
信善男子、善女人依豪族家，成就此五事。
是故，比丘！當求方便，成就信、戒、聞、施、智慧。」 ^812b15

爾時，世尊便說斯偈：
　　「猶如雪山樹，五事功德成，
　　根皮枝節廣，陰葉極茂盛。
　　有信善男子，五事功德成，
　　信、戒、聞、惠施、智慧遂增益。 ^812b23

「如是，比丘！當作是學。」
爾時，諸比丘聞佛所說，歡喜奉行。
jing:: 
##  8
（八） ^812b29

聞如是：
一時，佛在舍衛國祇樹給孤獨園。 ^812c2

爾時，茂羅破群比丘與諸比丘尼共相遊處，然諸比丘尼亦復好樂共相遊處。
其有人民稱譏茂羅破群比丘者，是時諸比丘尼極懷瞋恚，
愁憂不悅。若復有人毀呰諸比丘尼者，是時破群比丘亦復愁憂不悅。
是時，多眾比丘告破群比丘曰：「汝今云何親近諸比丘尼？
諸比丘尼亦復與汝交接？」 ^812c3

破群報曰：「我今解如來所說教誡，其有犯婬者，罪不足言。」 ^812c9

眾多比丘復告曰：「止！
止！比丘！勿作斯言。
莫誹謗如來言教，其誹謗如來言教者，罪咎不少。
又復世尊無數方便說婬之穢，其有習婬，
使無罪者，終無此理。
汝今可捨此惡見，備於長夜受苦無量。」
然此破群比丘故與交通，而不改其行。 ^812c11

爾時，眾多比丘往至世尊所，頭面禮足，
而白世尊言：「舍衛城中有一比丘，名曰破群，
與諸比丘尼共相交接，然諸比丘尼亦與破群比丘交接往來。
我等往彼勸喻使改其行，然彼二人遂更增益，
不捨此顛倒之見，亦不順正法之業。」 ^812c16

爾時，世尊告一比丘：「汝往至彼破群比丘所，
云：『如來喚。』」 ^812c21

爾時，比丘受如來教，即往到破群比丘所：
「汝當知之，如來喚卿。」 ^812c23

破群比丘聞彼比丘語，即往到世尊所，
頭面禮足，在一面坐。
爾時，世尊問彼比丘曰：「汝審親近諸比丘尼耶？」 ^812c24

彼比丘對曰：「如是。
世尊！」
佛告比丘：「汝為比丘，云何與比丘尼共相交接？
汝今是族姓子，剃除鬚髮，著三法衣，以信堅固，出家學道？」 ^812c27

破群比丘白佛言：「唯然，世尊！
我是族姓子，以信堅固，出家學道。」 ^813a1

佛告比丘：「非汝之法。
云何與比丘尼共相交接？」 ^813a2

破群比丘白佛言：「我聞如來所說，其習婬者，其罪蓋不足言。」 ^813a3

佛告比丘：「汝愚人！
云何說如來習婬無罪？
我無數方便說婬之穢污，汝今云何作是語：『如來說婬無罪』？
汝好守護口過，無令長夜恒受其罪。」 ^813a5

佛告之曰：「汝今且止！
須吾更問諸比丘。」 ^813a8

爾時，世尊告諸比丘曰：「汝等頗聞吾與諸比丘說婬無罪乎？」 ^813a9

諸比丘對曰：「唯然，世尊！
不聞如來說婬無罪。
所以然者，如來無數方便說婬之穢污。
設言無罪，此義不然。」 ^813a10

佛告諸比丘：「善哉！
善哉！諸比丘！如汝所言，我無數方便說婬之穢污。」 ^813a13

爾時，世尊重告諸比丘曰：「汝等當知，若有愚人習於法行，
所謂契經、祇夜、偈、授決、因緣、本末、譬喻、
生、方等、未曾有、說、廣普；雖誦斯法，不解其義；
以不觀察其義，亦不順從其法，所應順法終不從其行。
所以誦斯法者，從欲與人共競諍，意計勝負，
亦不自為己有所濟及，彼誦法已，則犯制限。
猶如有人出彼村落欲求惡蛇，彼若見極大之蛇，
到已，以左手摩抆其尾，然彼蛇迴頭螫蜇其手，
由此緣報，便致命終，此亦如是，若有愚人翫習其法，
十二部經靡不斟酌，亦不觀察其義。
所以然者，由不究竟正法義故。 ^813a14

「於是，若有善男子將護翫習其法，契經、
祇夜、偈、授決、因緣、本末、譬喻、生、方等、未曾有、
說、廣普；彼人誦此法已，深解其義；以解彼深義之法，
順從其教，無所違失，所以誦法者，不以勝負之心，
與彼競諍；所以誦習法者，欲自纂修有察及；
所以誦法者，果有所願，由此因緣，漸至涅槃。
猶如有人出彼村落，求覓惡蛇。
彼見蛇已，手執鐵鉗，先鑷其頭，後便捉項，
不令動搖；設彼惡蛇迴尾欲害彼人，終無所至。
所以然者，比丘！由其捉項故！
此善男子亦復如是，誦習、誦讀，靡不周遍，
觀察其義，順從其法，終無違失，漸漸由此因緣，得至涅槃。
所以然者，由其執正法故。
是故，諸比丘！其有解吾義者，當念奉行；
其不解者，重來問我。
如來方今現在，後悔無益。」 ^813a27

爾時，佛告諸比丘：「設有比丘在大眾中而作是說：
『如來所說禁戒，我悉解了，其習婬者，罪蓋不足言。』
彼比丘當語斯比丘：『止！
止！莫作斯言！莫誹謗如來言說斯語，如來終不說此言。』
若此比丘改其所犯者善；若不改其行者，復當再三諫之。
設當改者善，設不改者墮。
若復比丘隱匿其事，不使露現者，諸人皆墮。
是謂，比丘！我之禁戒。」 ^813b14

爾時，諸比丘聞佛所說，歡喜奉行。
jing:: 
##  9
（九） ^813b22

聞如是：
一時，佛在舍衛國祇樹給孤獨園。 ^813b23

爾時，生漏梵志往至世尊所，共相問訊，在一面坐。
爾時，生漏梵志白世尊曰：「為有幾劫過去？」 ^813b24

佛告梵志：「過去諸劫不可稱計。」
梵志白佛：「為可計數不乎？
沙門瞿曇恒說三世。
云何為三？所謂過去、將來、現在。
沙門瞿曇亦知過去、當來、現在之世，唯願沙門演說劫數之義。」 ^813b26

佛告梵志：「若當我說因此劫，復次此劫，
我既滅度，汝取命終，不知劫數之義。
所以然者，如今人壽短促，極壽不過百年。
計百年中數劫者，我取滅度，汝既命終，終不知劫數之義。
梵志當知，如來亦有此知，具足分別劫數，
眾生壽命長短，受其苦樂，皆悉分明。
今當與汝引譬，智者以譬喻得解。
猶如恒沙之數，亦無有限，無有量，不可計算，過去劫者其數如是。
不可稱計，不可籌量。」 ^813c1

梵志白佛：「當來劫頗有幾數？」
佛告梵志：「亦恒沙之數，無有齊畔，不可稱計，非算所及。」 ^813c10

梵志復問佛：「頗有現在劫、成敗劫乎？」 ^813c12

佛告梵志：「有此成劫、敗劫，非一劫、百劫，
猶如器皿在危地，終不安住；設當住者要當顛倒，諸世界方域亦復如是。
或有劫成，或有劫敗，此數亦復叵計為幾劫成，為幾劫敗。
所以然者，生死長遠無有邊際。
眾生以無明結覆蓋，漂浪流滯，從今世至後世，
從後世至今世，長夜受苦惱，當可厭患去離此惱。
是故，梵志！當作是學。」 ^813c13

爾時，生漏梵志白世尊言：「沙門瞿曇！
甚奇！甚特！知過去當來劫數之義，我今重復自歸沙門瞿曇！
唯願沙門瞿曇聽為優婆塞，盡其形壽不敢復殺，乃至飲酒。」 ^813c21

爾時，生漏梵志聞佛所說，歡喜奉行。
jing:: 
##  10
（一〇） ^813c24

聞如是：
一時，佛在羅閱城耆闍崛山中，與大比丘眾五百人俱。 ^813c26

爾時，有一異比丘白世尊言：「劫頗有邊際乎？」 ^813c27

佛告比丘：「方便引譬，然劫數無窮盡，過去久遠，
於此賢劫中，有佛出，號曰俱樓孫至真、等正覺。
爾時，此耆闍崛山更有姓號。
爾時，羅閱城人民之類，上此耆闍崛山中，
四日四夜，行乃徹頂。
又復，比丘！拘那含牟尼佛時，此耆闍崛山更有姓號。
爾時，羅閱城人民之類，三日三夜，行乃至此山頂。
迦葉如來出現於世，此耆闍崛山更有姓號。
時，羅閱城人民之類，二日二夜，行乃至此山頂。
如我今日釋迦文佛出現於世，此山名耆闍崛山，須臾之頃乃到此山頂。
若彌勒如來出現於世，此山亦名耆闍崛山。
所以然者，諸佛神力咸使出此山在。 ^813c28

「比丘！當以方便，知劫有衰盡，不可稱計。
然劫有二種：大劫、小劫。
若於劫中無佛出世，爾時復有辟支佛出世，此名為小劫。
若如來於劫中出世，爾時彼劫中無有辟支佛出現於世，此名為大劫。
比丘！當以此方便，知劫數長遠，不可稱計。
是故，比丘！當憶此劫數之義。」 ^814a12

爾時，異比丘聞佛所說，歡喜奉行。
增壹阿含經卷第四十八
 ^814a18
