
pin:: 佛說如來不思議祕密大乘經卷第十四
translator:: 西天譯經三藏朝散大夫試光祿卿傳梵大師賜紫沙門臣法護等奉　詔譯
金剛手菩薩大祕密主授記品第十六之餘
爾時世尊為金剛手菩薩大祕密主當授記時，
會中有二萬人發阿耨多羅三藐三菩提心，皆願生彼普淨世界金剛步如來剎土之中。 ^735c23

爾時金剛手菩薩大祕密主聞佛世尊與授記已，
心生慶快踊躍歡喜，即以金剛杵擲虛空中。
當其戲擲金剛杵時，而此三千大千世界六種震動，
天雨眾華鼓奏音樂，復於一切眾會右手自然皆出種種妙色最上華鬘。 ^735c27

爾時金剛手菩薩大祕密主即於佛前，
合掌諦誠說伽陀曰：
　　「廣博大法王，無盡妙法藏，
　　欲為利世間，善分別諸法。
　　已於諸法中，捨除吝惜意，
　　隨法依法修，善住我歸命。
　　佛清淨大士，圓滿清淨行，
　　功德王名稱，遍聞於三界。
　　能於三世中，常持無盡智，
　　平等善所行，頂禮無障礙。
　　月光極圓淨，遍淨復清淨，
　　日光極光明，妙光勝光聚。
　　梵音極妙音，淨音深妙響，
　　三寶勝金光，故我今頂禮。
　　常現淨妙身，亦無身繫屬，
　　常說妙語言，離語言分別。
　　雖為大法師，不生於法想，
　　解脫諸眾生，而無眾生想。
　　世間何所作，能報佛大恩，
　　功德勝利中，唯出家能報。
　　諸聞佛教授，無異法可轉，
　　隨所受法門，真修如理作。」 ^736a3

爾時金剛手菩薩大祕密主并餘一切在會大眾，各以所持眾妙華鬘散於佛上。
以佛威神力故，所散華鬘即時普遍此三千大千世界，
皆現眾妙華鬘莊嚴周匝，盈積可八步量。
pin:: 
#  17 無二無說品
無二無說品第十七 ^736a25

爾時寂慧菩薩摩訶薩前白金剛手菩薩大祕密主言：「祕密主！
世尊如來授仁者記邪？」 ^736b1

金剛手言：「善男子！
佛授我記，如夢自性。」 ^736b2

寂慧言：「今汝授記，有何所得？」 ^736b3

金剛手言：「無所得故而我得記。」 ^736b4

寂慧言：「何法無所得？」
金剛手言：「我、人、眾生、壽者悉無所得，彼蘊處界亦無所得，
乃至若善不善、有罪無罪、有漏無漏、世間出世間、
有為無為、若染若淨、生死涅槃，皆無所得。」 ^736b5

寂慧言：「若法無所得，云何是中有授記乎？」 ^736b8

金剛手言：「由無所得故，即於是中以通達智而乃授記。」 ^736b9

寂慧言：「智何有二而可觀邪？」
金剛手言：「若有二可觀，即無授記可得。
然以彼智無二可觀，是故諸菩薩於無二智中如是授記。」 ^736b11

寂慧言：「若智無二可觀者，復云何有能記所記邪？」 ^736b13

金剛手言：「若能記、若所記，以平等性，於無二際中悉無所得。」 ^736b15

寂慧言：「祕密主！無二際中云何有記？」 ^736b16

金剛手言：「若彼際如是，即是無二際；即於彼際中，故如是授記。」 ^736b17

寂慧言：「何名為際？
復於何處而得授記？」 ^736b18

金剛手言：「我際處授記，眾生際處、壽者際處、人際處授記。」 ^736b19

寂慧言：「且我際處復在何處？」 ^736b20

金剛手言：「我際處者，即是如來解脫際處。」 ^736b21

寂慧言：「如來解脫際處而在何處？」 ^736b22

金剛手言：「如來解脫際處，在無明有愛際處。」 ^736b23

寂慧言：「無明有愛際處復在何處？」
金剛手言：「在畢竟無生無起際處。」 ^736b24

寂慧言：「畢竟無生無起際復在何處？」 ^736b25

金剛手言：「在無表了處。」 ^736b26

寂慧言：「若無表了，有何開示？」
金剛手言：「若有開示，即非無表了。」 ^736b27

寂慧言：「云何無開示？」
金剛手言：「諸有所表悉無開示。」 ^736b28

寂慧言：「若無開示，何有教令？」 ^736b29

金剛手言：「若有教令即無開示，若無開示即無教令。」 ^736c1

寂慧言：「云何得教令？」 ^736c2

金剛手言：「雖有表了即無所受。」
寂慧言：「云何表了而無所受？」 ^736c3

金剛手言：「若不著文字即無所受。」 ^736c4

寂慧言：「云何不著文字？」
金剛手言：「謂隨順義。」 ^736c5

寂慧言：「此復云何是隨順義？」
金剛手言：「謂即於義而無所見。」 ^736c6

寂慧言：「云何於義無所見邪？」 ^736c7

金剛手言：「若義非義，悉於是中求不可得。」 ^736c8

寂慧言：「若於義非義求不可得者，即何所求邪？」 ^736c9

金剛手言：「由於義非義求不可得故，即無法可求。」 ^736c10

寂慧言：「若無法可求者，即於一切悉無求邪？」 ^736c11

金剛手言：「此中無有少法可求。
何以故？以無法可求故，法即無法。」 ^736c12

寂慧言：「此中何者名為法邪？」 ^736c13

金剛手言：「若法之聲尚不可得，是中復何而有法邪？
善男子！如是應知，若言法者，謂於文字不著不行，是故說言一切諸法無言無說。
善男子！若有人言有所說者，彼即非說。
以非說故，彼即無法亦非如理。」 ^736c14

寂慧言：「祕密主！若爾者，豈非如來諸所說法亦非說邪？」 ^736c19

金剛手言：「寂慧！豈非我先曾為汝說，世尊如來不說一字。
以無說故，如來即以神通願力，隨眾生意示有所說。」 ^736c20

寂慧言：「設有說者，何過失邪？」 ^736c22

金剛手言：「有所說者，語業過失。」 ^736c23

寂慧言：「彼語業者復何過失？」
金剛手言：「文字思惟取著過失。」 ^736c24

寂慧言：「此復何能離過失邪？」 ^736c25

金剛手言：「一切法中，若有所說、若無所說，
悉無少法而可表了，無表了故即離過失。
又復於己無所開示亦離過失。」 ^736c26

寂慧言：「其過失者，何為根本？」 ^736c28

金剛手言：「彼過失者，取為根本。」 ^736c29

寂慧言：「取孰為本？」
金剛手言：「執著為本。」
寂慧言：「執著孰為本？」 ^737a1

金剛手言：「虛妄分別為本。」
寂慧言：「虛妄分別孰為本？」 ^737a2

金剛手言：「增上所緣見為本。」 ^737a3

寂慧言：「增上所緣見孰為本？」
金剛手言：「色聲香味觸法即是增上所緣根本。」 ^737a4

寂慧言：「云何無所緣？」 ^737a5

金剛手言：「愛不相續即無所緣。
寂慧當知，如佛所說，一切法中若斷於愛即無所緣。」 ^737a6

金剛手菩薩大祕密主說是法時，會中有五百苾芻得心解脫，
二百菩薩得無生法忍。
pin:: 
#  18 入曠野大城受食品

## 1
入曠野大城受食品第十八之一 ^737a8

爾時金剛手菩薩大祕密主滿所思念得授記已，
安慰其心生大歡喜踊躍慶快，前白佛言：「世尊！
我今勤請世尊降赴我所居止祕密宮中，
微伸供養期滿七日，并請菩薩、聲聞大眾。
願佛慈悲哀受我請。
何以故？世尊！曠野大城中有多夜叉、羅剎、
鳩盤茶、必舍左、乾闥婆、摩睺羅伽等異類眾生悉住於彼，
令彼等眾得見佛已，於長夜中利益安樂，
息除 #CB02325;戾恚惡之心；
復令四大天王諸眷屬等，於長夜中獲大利益安隱而住。
若佛世尊悲愍我故降赴我宮，菩薩、聲聞隨受微供，
使令無量諸眾生類增長善根，復令我等圓滿意樂。」
佛即默然而受其請。 ^737a12

爾時金剛手菩薩大祕密主知佛世尊默受請已，
心生歡喜踊躍慶快，即時頭面頂禮佛足，
右繞七匝速離佛會，還復所止曠野大城。 ^737a25

時金剛手菩薩大祕密主至自宮已乃起思念：「我今如何施設供養？
復依何等境界莊嚴而為嚴飾，令欲、色界諸天子眾起希有心，
復令十方世界所來集會大菩薩眾咸生歡喜，我亦於佛廣大施作妙供養事。」
作是念已即自記憶：「往昔一時佛於夜分入三摩地，
其名寂靜不思議廣大所行，我亦隨佛即入是定。
東方去此過殑伽沙數等佛剎土已，到一世界名無邊功德寶莊嚴，
彼有如來號莊嚴王。
其佛剎中化主世尊為十千菩薩授菩提記。
我於爾時見彼佛剎，不可思議天人莊嚴，超勝一切妙莊嚴事。
我宜依彼無邊功德寶莊嚴世界所莊嚴相而為嚴飾，當為世尊作供養事。」 ^737a28

爾時金剛手菩薩大祕密主即入大莊嚴王三摩地，
於是三摩地中如實觀，覩彼無邊功德寶莊嚴世界種種殊妙莊嚴等事。
如其所觀，即運神力於此曠野大城中施設莊嚴，與彼無異。
而彼無邊功德寶莊嚴世界者，東西南北縱廣正等六十四由旬，
以青瑠璃而為其地，帝青大寶作其牆界，
垂珠華瓔眾寶嚴飾，閻浮檀金而為蓮華，眾寶枝葉眾寶瓔珞間錯垂布。
復有無數天妙寶衣，復有無數珠瓔嚴飾，
復有無數殊妙繒綵，垂以無數妙寶華鬘燒香塗香眾妙寶瓶，
亦復無數周匝遍散種種色華，人所觀者殊妙悅意，若身若心歡喜調暢。
出現無邊功德寶聚，復現無量色相莊嚴。
又有廣多百千莊嚴妙師子座，寶机承足寶繩交絡，
寶華莊嚴垂真珠網，周匝盈積可八步量。
又復布設無數天衣，空中復有寶網垂覆。
如是種種妙莊嚴事，於餘廣多世界之中昔所未見昔所未聞。
又復嚴辦百味精珍上妙飲食。
又復布列百千莊嚴妙師子座安處空中，
一一師子座空中自然有妙寶蓋，各各垂覆殊妙莊嚴眾相具足。 ^737b13

爾時金剛手菩薩大祕密主於其定中安布如是殊妙勝相。
施設莊嚴師子座已，從定而起，過於夜分至明旦時，
嚴辦最上清淨食已，深心清淨將欲供養世尊如來、菩薩大眾。
佛說如來不思議祕密大乘經卷第十四
 ^737c5
