須摩提經〔按《開元錄》云妙慧童女經，流志後譯〕
translator:: 大唐三藏法師菩提流志奉　詔譯
jing:: 
如是我聞：
一時佛在王舍城耆闍崛山中，與比丘眾千二百五十人、菩薩摩訶薩十千人俱。 ^81c12

時王舍城有長者女名為妙慧，年始八歲，
面貌端正，容色姝好，諸相具足，見者歡喜——曾於過去無量諸佛親近供養、
種諸善根。 ^81c14

時彼女人詣如來所，頂禮佛足，右繞三匝，
長跪合掌而說偈言：
　　「無上等正覺，為世大明燈。
　　菩薩之所行，唯願聽我問。」 ^81c16

佛告妙慧：「今恣汝問，當為解說，令斷疑網。」
爾時，妙慧即於佛前以偈問曰：
　　「云何得端正、大富尊貴身？
　　復以何因緣，眷屬難沮壞？
　　云何見己身，而受於化生，
　　千葉蓮花上，面奉諸世尊？
　　云何能證得，自在勝神通，
　　遍往無量剎，禮敬於諸佛？
　　云何得無怨，所言人信受，
　　淨除於法障，永離諸魔業？
　　云何命終時，得見於諸佛，
　　聞說清淨法，不受於苦惱？
　　大悲無上尊！　唯願為我說。」 ^81c21

爾時，佛告妙慧童女言：「善哉善哉，善能問此深妙之義。
諦聽諦聽，善思念之，當為汝說。」 ^82a5

妙慧白言：「唯然，世尊！
願樂欲聞。」 ^82a6

佛言：「妙慧！菩薩成就四法受端正身。
何等為四？一者、於惡友所不起瞋心，二者、
住於大慈，三者、深樂正法，四者、造佛形像。」 ^82a8

爾時，世尊而說偈言：
　　「瞋壞善根勿增長、慈心、樂法、造佛形，
　　當獲具相莊嚴身，一切眾生常樂見。 ^82a10

「復次，妙慧！菩薩成就四法得富貴身。
何等為四？一者、應時行施，二者、無輕慢心，
三者、歡喜而與，四者、不希果報。」 ^82a14

爾時，世尊而說偈言：
　　「應時行施、無輕慢、歡喜授與、不希求，
　　能於此業常勤修，所生當獲大財位。 ^82a16

「復次，妙慧！菩薩成就四法得眷屬不壞。
何等為四？一者、善能棄捨離間之語，二者、
邪見眾生令住正見，三者、正法將滅護令久住，
四者、教諸有情趣佛菩提。」 ^82a19

爾時，世尊而說偈言：
　　「捨離間言及邪見、正法將滅能護持、
　　安住眾生大菩提，當成不壞諸眷屬。 ^82a22

「復次，妙慧！菩薩成就四法，當於佛前得受化生，處蓮花座。
何等為四？一者、捧諸花果及細末香散於如來及諸塔廟，
二者、終不於他妄加損害，三者、造如來像安處蓮華，
四者、於佛菩提深生淨信。」 ^82a25

爾時，世尊而說偈言：
　　「花香散佛及支提、不害於他并造像、
　　於大菩提深信解，得處蓮花生佛前。 ^82a29

「復次，妙慧！菩薩成就四法，從一佛土至一佛土。
何等為四？一者、見他修善不為障惱，二者、
他說法時未常留礙，三者、然燈供養如來之塔，
四者、於諸禪定常勤修習。」 ^82b3

爾時，世尊而說偈言：
　　「見人修善、說正法，不生謗毀加留難，
　　如來塔廟施燈明，修習諸禪遊佛剎。 ^82b6

「復次，妙慧！菩薩成就四法處世無怨。
云何為四？一者、以無諂心親近善友，二者、
於他勝法無嫉妬心，三者、他獲名譽心常歡喜，
四者、於菩薩行無輕毀心。」
爾時，世尊而說偈言：
　　「不以諛諂親善友、於人勝法無妬心、
　　他獲名譽常歡喜、不謗菩薩得無怨。 ^82b10

「復次，妙慧！菩薩成就四法，所言人信。
何等為四？一者、發言修行常使相應，二者、
於善友所不覆諸惡，三者、於所聞法不求過失，
四者、於說法者不生惡心。」 ^82b16

爾時，世尊而說偈言：
　　「發言修行常相應、己罪不藏於善友、
　　聞經不求人法過，所言一切皆信受。 ^82b19

「復次，妙慧！菩薩成就四法能離法障，速得清淨。
何等為四？一者、以深意樂攝三律儀，二者、
聞甚深經不生誹謗，三者、見新發意菩薩生一切智心，
四者、於諸有情大慈平等。」 ^82b22

爾時，世尊而說偈言：
　　「以深意樂攝律儀、聞甚深經能信解、
　　敬初發心如佛想、慈心普洽障消除。 ^82b25

「復次，妙慧！菩薩成就四法能離諸魔。
云何為四？一者、了知法性平等，二者、發起精進，
三者、常勤念佛，四者、一切善根皆悉迴向。」 ^82b29

爾時，世尊而說偈言：
　　「能知諸法平等性、常起精進、念如來、
　　迴向一切諸善根，眾魔不能得其便。 ^82c2

「復次，妙慧！菩薩成就四法臨命終時諸佛現前。
何等為四？一者、他有所求施令滿足，二者、
於諸善法深生信解，三者、於諸菩薩施莊嚴具，
四者、於三寶所勤修供養。」 ^82c6

爾時，世尊而說偈言：
　　「他有所求令滿足、信解深法、捨嚴具、
　　三寶福田勤供養，臨命終時佛現前。」 ^82c9

爾時，妙慧童女聞佛說已，白言：「世尊！
如佛所說菩薩諸行，我當奉行。
世尊！若我於是四十行中闕於一行而不修者，
則違佛教、欺誑如來。」 ^82c13

爾時，尊者大目揵連告妙慧言：「菩薩之行甚難可行。
汝今發斯殊勝大願，豈於是願得自在耶？」 ^82c17

爾時，妙慧白言：「尊者！
若我弘願真實不虛、能令諸行得圓滿者，願此三千大千世界六種震動。」 ^82c20

是時，妙慧重白目連：「以我如是真實言故，
於未來世當得成佛——亦如今日釋迦如來——於我國中無有魔事及以惡趣、
女人之名。若我此言非虛妄者，令斯大眾身皆金色。」
說是語已，眾皆金色。 ^82c23

爾時，尊者大目揵連即從坐起，偏袒右肩，
頂禮佛足，白言：「世尊！
我今先禮初發心菩薩及諸菩薩摩訶薩眾。」 ^82c28

爾時，文殊師利法王子告妙慧言：「汝住何法發斯誠願？」 ^83a2

妙慧答言：「文殊師利！
非所問也。何以故？
於法界中無所住故。」 ^83a3

又問：「云何名為菩提？」 ^83a4

答曰：「無分別法，是名菩提。」
又問：「云何名為菩薩？」 ^83a5

答曰：「一切諸法等虛空相，是名菩薩。」
又問：「云何名為菩提之行？」 ^83a6

答曰：「猶如陽焰、谷響之行，是菩提行。」 ^83a7

又問：「依何密意作如是說？」
答曰：「我於此中不見少法密、非密者。」 ^83a9

又問：「若如是者，一切凡夫應即菩提。」 ^83a10

答曰：「汝謂菩提異凡夫耶？
莫作是見。何以故？
此等皆同一法界相，非取、非捨，無成、壞故。」 ^83a11

又問：「於此義中能解了者，其數幾何？」 ^83a13

答曰：「如若干幻化心心所量，若干幻化眾生能了斯義。」 ^83a14

文殊師利言：「幻化本無，何有如是心心所法？」 ^83a15

答曰：「法界亦爾，非有、非無；乃至如來亦復如是。」 ^83a16

爾時，文殊師利白佛言：「世尊！
今此妙慧甚為希有，乃能成就如是法忍。」 ^83a17

佛言：「如是，如是，誠如所言。
然此童女已於過去發菩提心，經三十劫我乃發趣無上菩提，
彼亦令汝住無生忍。」 ^83a18

爾時，文殊師利即從坐起，為其作禮，白妙慧言：
「我於往昔無量劫前已曾供養，不謂今者還得親近。」 ^83a22

妙慧告言：「文殊師利！
汝今莫起如是分別。
何以故？以無分別得無生忍故。」 ^83a24

又問：「妙慧！汝今猶不轉女身耶？」 ^83a25

妙慧答言：「女人之相了不可得，今何所轉？ ^83a26

「文殊師利！我當為汝除斷疑惑。
由我如是真實語故，於當來世得阿耨多羅三藐三菩提時，
於我法中諸比丘輩聞命善來出家入道，
我國土中所有眾生身皆金色，服用資具如第六天、
飲食豐饒隨念而至，無有魔事及諸惡趣，
亦復無有女人之名，有七寶林上羅寶網、
七寶蓮花覆以寶帳——如文殊師利所成淨剎，裝挍嚴飾等無有異。 ^83a28

「若我此言非虛妄者，令此大眾身皆金色，
我之女身變成男子，如三十歲知法比丘。」 ^83b7

說此語時，此諸大眾皆作金色，妙慧菩薩轉女成男，如三十歲知法比丘。 ^83b8

是時，地居天眾展轉讚言：「大哉，大哉。
妙慧菩薩摩訶薩能於來世得菩提時嚴持佛剎功德如是。」 ^83b10

爾時，佛告文殊師利：「此妙慧菩薩於當來世成等正覺，
號殊勝功德寶藏如來，出現於世。」
佛說此經時，三十俱胝眾生於阿耨多羅三藐三菩提住不退轉，
八十俱胝眾生遠塵離垢得法眼淨，八千眾生皆獲智證。 ^83b13

五千比丘行菩薩乘心欲退轉，因見妙慧菩薩意樂善根、
威德殊勝故，各各脫身所著上服以施如來。 ^83b17

如是施已，發弘誓言：「我等以此善根決定願成阿耨多羅三藐三菩提。」
彼諸善男子等以此善根迴向無上菩提故，
超九十劫生死之苦，不退轉於阿耨多羅三藐三菩提。 ^83b21

爾時，世尊即記之曰：「汝等於當來世過千劫後，
於無垢光明劫中，陽焰世界難忍佛剎，
於一劫中相次成佛，皆同一字，號辯才莊嚴如來，出現於世。 ^83b25

「文殊師利！如是法門有大威德，能令菩薩摩訶薩及聲聞乘者獲大利益。
文殊師利！或有善男子、善女人為求菩提，
無方便善巧行六波羅蜜足滿千劫，若復有人經於半月時一書寫、
讀誦此經，所獲福聚比前功德百分、千分、百千俱胝乃至算數譬喻所不能及。 ^83b28

「是故，文殊師利！如是微妙法門即諸菩薩契經之本，
我今付囑於汝，汝當來世受持、讀誦、為人解說。
譬如轉輪聖王出現於世，所有七寶皆悉在前；
王滅之後，寶皆隱沒。
如是微妙法門流行於世，即諸如來七菩提分等法明不滅；
若不流行，正法當滅。 ^83c6

「是故，文殊師利！若善男子、善女人等為求菩提，
應當發起精進，書寫此經、受持讀誦、為人演說。
此是我教，勿於後世生悔恨心。」 ^83c12

佛說此經已，妙慧菩薩、文殊師利菩薩，
及諸大眾、天、人、阿修羅、乾闥婆等，聞佛所說，
皆大歡喜，信受奉行。
須摩提經
 ^83c14
