
## 4
大般涅槃經卷第二十二
translator:: 宋代沙門慧嚴等依泥洹經加之
pin:: 光明遍照高貴德王菩薩品之四
「復次，善男子！云何菩薩摩訶薩修大涅槃成就具足第二功德？ ^747c18

「善男子！菩薩摩訶薩修大涅槃，昔所不得而今得之、
昔所不見而今見之、昔所不聞而今聞之、
昔所不到而今得到、昔所不知而今知之。 ^747c19

「云何名為昔所不得而今得之？
所謂神通，昔所不得而今乃得。
通有二種：一者、內，二者、外。
所言外者，與外道共。
內復有二：一者、二乘，二者、菩薩。
菩薩修行《大涅槃經》所得神通，不與聲聞、辟支佛共。
云何名為不與聲聞、辟支佛共？
二乘所作神通變化，一心作一，不得眾多；
菩薩不爾，於一心中則能具足現五趣身。
所以者何？以得如是《大涅槃經》之勢力故。
是則名為昔所不得而今得之。 ^747c22

「又復云何昔所不得而今得之？
所謂身得自在、心得自在。
何以故？一切凡夫所有身心不得自在，
或心隨身、或身隨心。
云何名為心隨於身？
譬如醉人，酒在身中，爾時身動心亦隨動。
亦如身懶，心亦隨懶。
是則名為心隨於身。
又如嬰兒，其身稚小，心亦隨小；大人身大，心亦隨大。
又如有人身體麁澁，心常思念：『欲得膏油，潤漬令軟。』
是則名為心隨於身。
云何名為身隨於心？
所謂去、來、坐、臥，修行施、戒、忍辱、精進。
愁惱之人身則羸悴、歡喜之人身則肥鮮、
恐怖之人身體戰動、專心聽法身則怡悅、
悲泣之人涕淚橫流，是則名為身隨於心。
菩薩不爾，於身心中俱得自在，是則名為昔所不得而今得之。 ^748a2

「復次，善男子！菩薩摩訶薩所現身相猶如微塵，
以此微身悉能遍至無量無邊恒河沙等諸佛世界，
無所障礙，而心常定，初不移動，是則名為心不隨身、是亦名為昔所不到而今能到。 ^748a16

「何故復名昔所不到而今能到？
一切聲聞、辟支佛等所不能到，菩薩能到，是故名為昔所不到而今能到。
一切聲聞、辟支佛等雖以神通，不能變身如細微塵，遍至無量恒河沙等諸佛世界。
聲聞、緣覺身若動時，心亦隨動；菩薩不爾，
心雖不動，身無不至。
是名菩薩心不隨身。 ^748a21

「復次，善男子！菩薩化身猶如三千大千世界，
以此大身入一塵身，其心爾時亦不隨小。
聲聞、緣覺雖能化身令如三千大千世界，而不能以如此大身入微塵身。
於此事中尚自不能，況能令心而不隨動？
是名菩薩心不隨身。 ^748a27

「復次，善男子！菩薩摩訶薩以一音聲，能令三千大千世界眾生悉聞，
心終不念：『令是音聲遍諸世界，使諸眾生昔所不聞而今得聞。』
而是菩薩亦初不言：『我令眾生昔所不聞而今得聞。』
菩薩若言：『因我說法令諸眾生不聞者聞。』
當知是人終不能得阿耨多羅三藐三菩提。
何以故？眾生不聞、我為說者，如此之心是生死心，一切菩薩是心已盡。
以是義故，菩薩摩訶薩所有身心不相隨逐。 ^748b3

「善男子！一切凡夫身心相隨。
菩薩不爾，為化眾生故，雖現身小，心亦不小。
何以故？諸菩薩等所有心性常廣大故。
雖現大身，心亦不大。
云何大身？身如三千大千世界。
云何小心？行嬰兒行。
以是義故，心不隨身。 ^748b12

「菩薩摩訶薩已於無量阿僧祇劫遠酒不飲而心亦動；
心無悲苦，身亦流淚；實無恐怖，身亦戰慄。
以是義故，當知菩薩身心自在，不相隨逐。
菩薩摩訶薩唯現一身，而諸眾生各各見異。 ^748b17

「復次，善男子！云何菩薩摩訶薩修大涅槃，昔所不聞而今得聞？
菩薩摩訶薩先取聲相，所謂象聲、馬聲、
車聲、人聲、貝、鼓、簫、笛、歌、哭等聲，而修習之。
以修習故，能聞無量三千大千世界所有地獄音聲。
復轉修習，得異耳根，異於聲聞、緣覺天耳。
何以故？二乘所得清淨耳根，若依初禪淨妙四大，
唯聞初禪，不聞二禪，乃至四禪亦復如是；
雖可一時得聞三千大千世界所有音聲，而不能聞無量無邊恒河沙等世界音聲。
以是義故，菩薩所得異於聲聞、緣覺耳根。
以是異故，昔所不聞而今得聞。 ^748b21

「雖聞音聲而心初無聞聲之相，不作有相、
常相、樂相、我相、淨相、主相、依相、作相、因相、
定相、果相。以是義故，諸菩薩等昔所不聞而今得聞。」 ^748c4

爾時，光明遍照高貴德王菩薩摩訶薩言：
「若佛所說：不作定相、不作果相，是義不然。
何以故？如來先說：『若人聞是《大涅槃經》
一句、一字，必定得成阿耨多羅三藐三菩提。』
如來於今云何復言無定、無果？
若得阿耨多羅三藐三菩提，即是定相、
即是果相，云何而言無定、無果？
聞惡聲故，則生惡心；生惡心故，則至三塗。
若至三塗則是定果，云何而言無定、無果？」 ^748c8

爾時，如來讚言：「善哉，善哉。
善男子！能作是問。
若使諸佛說諸音聲有定果相者，則非諸佛世尊之相，
是魔王相、生死之相、遠涅槃相。
何以故？一切諸佛凡所演說無定果相。
善男子！譬如刀中照人面像，竪則見長、橫則見廣。
若有定相，云何而得竪則見長、橫則見廣？
以是義故，諸佛世尊凡所演說無定果相。 ^748c17

「善男子！夫涅槃者，實非聲果。
若使涅槃是聲果者，當知涅槃非是常法。
善男子！譬如世間從因生法，有因則有果、無因則無果。
因無常故，果亦無常。
所以者何？因亦作果，果亦作因。
以是義故，一切諸法無有定相。
若使涅槃從因生者，因無常故，果亦無常。
而是涅槃不從因生，體非是果，是故為常。
善男子！以是義故，涅槃之體無定、無果。 ^748c24

「善男子！夫涅槃者，亦可言定、亦可言果。
云何為定？一切諸佛所有涅槃常、樂、我、
淨，是故為定。無生、老、壞，是故為定。
一闡提等犯四重禁、誹謗方等、作五逆罪，捨除本心。
必定得故，是故為定。 ^749a3

「善男子！如汝所言若人聞我說《大涅槃》
一字、一句，得阿耨多羅三藐三菩提者，汝於是義猶未解了。
汝當諦聽，吾當為汝更分別之。
善男子！若有善男子、善女人聞《大涅槃》
一字、一句，不作字相、不作句相、不作聞相、
不作佛相、不作說相，如是義者名無相相。
以無相相故，得阿耨多羅三藐三菩提。 ^749a7

「善男子！如汝所言聞惡聲故至三塗者，是義不然。
何以故？非以惡聲而至三塗，當知是果乃是惡心。
所以者何？有善男子、善女人等雖聞惡聲，
心不生惡，是故當知非因惡聲生三趣中。
而諸眾生因煩惱結惡心滋多生三惡趣，非因惡聲。
若聲有定相，諸有聞者一切悉應生於惡心。
或有生者、有不生者，是故當知聲無定相。
以無定故，雖復因之，不生惡心。」 ^749a14

「世尊！聲若無定，云何菩薩昔所不聞而今得聞？」 ^749a24

「善男子！聲無定相，昔所不聞，令諸菩薩而今得聞。
以是義故，我作是說：『昔所不聞而今得聞。』 ^749a26

「善男子！云何昔所不見而今得見？
善男子！菩薩摩訶薩修大涅槃微妙經典，
先取明相，所謂日、月、星宿、 #CB00527;燎、
燈燭、珠火之明、藥草等光。
以修習故，得異眼根，異於聲聞、緣覺所得。
云何為異？二乘所得清淨天眼，若依欲界四大眼根不見初禪；
若依初禪，不見上地，乃至自眼猶不能見；
若欲多見，極至三千大千世界。
菩薩摩訶薩不修天眼，見妙色身悉是骨相，
雖見他方恒河沙等世界色相，不作色相、
不作常相、有相、物相、名字等相，作因緣相、
不作見相，不言是眼微妙淨相，唯見因緣、非因緣相。
云何因緣？色是眼緣。
若使是色非因緣者，一切凡夫不應生於見色之相。
以是義故，色名因緣。
非因緣者，菩薩摩訶薩雖復見色，不作色相，是故非緣。
以是義故，菩薩所得清淨天眼異於聲聞、緣覺所得。
以是異故，一時遍見十方世界現在諸佛，是名菩薩昔所不見而今得見。 ^749a28

「以是異故，能見微塵，聲聞、緣覺所不能見。
以是異故，雖見自眼，初無見相。
見無常相、見凡夫身三十六物不淨充滿，如於掌中觀阿摩勒菓。
以是義故，昔所不見而今得見。 ^749b17

「若見眾生所有色相，則知其人大小乘根。
一觸衣故，亦知是人善惡諸根差別之相。
以是義故，昔所不知而今得知。
以一見故。昔所不知而今得知。
以此知故，昔所不見而今得見。 ^749b21

「復次，善男子！云何菩薩昔所不知而今得知？
菩薩摩訶薩雖知凡夫貪、恚、癡心，初不作心及心數相，
不作眾生及以物相，修第一義畢竟空相。
何以故？一切菩薩常善修習空性相故。
以修空故，昔所不知而今得知。
云何為知？知無有我、無有我所，知諸眾生皆有佛性。
以佛性故，一闡提等捨離本心，悉當得成阿耨多羅三藐三菩提。
如此皆是聲聞、緣覺所不能知，菩薩能知。
以是義故，昔所不知而今得知。 ^749b26

「復次，善男子！云何昔所不知而今得知？
菩薩摩訶薩修大涅槃微妙經典，念過去世一切眾生所生種姓、
父母、兄弟、妻子、眷屬、知識、怨憎，於一念中得殊異智，
異於聲聞、緣覺智慧。
云何為異？聲聞、緣覺所有智慧，念過去世所有眾生種姓、
父母乃至怨憎，而作種姓至怨憎相。
菩薩不爾，雖念過去種姓、父母乃至怨憎，
終不生於種姓、父母、怨憎等相，常作法相、空寂之相。
是名菩薩昔所不知而今得知。 ^749c6

「復次，善男子！云何昔所不知而今得知？
菩薩摩訶薩修大涅槃微妙經典得他心智，
異於聲聞、緣覺所得。
云何為異？聲聞、緣覺以一念智知人心時，
則不能知地獄、畜生、餓鬼、天心。
菩薩不爾，於一念中遍知六趣眾生之心。
是名菩薩昔所不知而今得知。 ^749c15

「復次，善男子！復有異知。
菩薩摩訶薩於一心中知須陀洹初心，
次第至十六心，以是義故，昔所不知而今得知。
是為菩薩修大涅槃具足成就第二功德。 ^749c21

「復次，善男子！云何菩薩摩訶薩修大涅槃成就具足第三功德？
善男子！菩薩摩訶薩修大涅槃捨慈得慈，得慈之時不從因緣。
云何名為捨慈得慈？
善男子！慈，名世諦。
菩薩摩訶薩捨世諦慈得第一義慈，第一義慈不從緣得。 ^749c26

「復次，云何捨慈得慈？
慈若可捨，名凡夫慈；慈若可得，即名菩薩無緣之慈。
捨一闡提慈、犯重禁慈、謗方等慈、作五逆慈，
得憐愍慈、得如來慈、世尊之慈、無因緣慈。 ^750a2

「云何復名捨慈得慈？
捨黃門慈、無根、二根、女人之慈、屠膾、獵師、
畜養雞猪如是等慈，亦捨聲聞、辟支佛慈，得諸菩薩無緣之慈。
不見己慈、不見他慈，不見持戒、不見破戒。
雖自見悲，不見眾生；雖有苦受，不見受者。
何以故？以修第一真實義故。
是名菩薩修《大涅槃》成就具足第三功德。 ^750a6

「復次，善男子！云何菩薩摩訶薩修大涅槃成就具足第四功德？
善男子！菩薩摩訶薩修大涅槃成就具足第四功德，有十種事。
何等為十？一者、根深難可傾拔，二者、自身生決定想，
三者、不觀福田及非福田，四者、修淨佛土，
五者、滅除有餘，六者、斷除業緣，七者、修清淨身，
八者、了知諸緣，九者、離諸怨敵，十者、斷除二邊。 ^750a13

「云何根深難可傾拔？
所言根者，名不放逸。
不放逸者，為是何根？
所謂阿耨多羅三藐三菩提根。
善男子！一切諸佛諸善根本皆不放逸；
不放逸故，諸餘善根展轉增長；以能增長諸善根故，於諸善中最為殊勝。 ^750a20

「善男子！如諸跡中，象跡為上；不放逸法亦復如是，於諸善法最為殊勝。
善男子！如諸明中，日光為最；不放逸法亦復如是，於諸善法最為殊勝。
善男子！如諸王中，轉輪聖王為最第一；
不放逸法亦復如是，於諸善法為最第一。
善男子！如諸流中，四河為最；不放逸法亦復如是，於諸善法為上為最。
善男子！如諸山中，須彌山王為最第一；
不放逸法亦復如是，於諸善法為最第一。
善男子！如水生花中，青蓮為最；不放逸法亦復如是，
於諸善法為最、為上。
善男子！如陸生花中，婆利師花為最、為上；
不放逸法亦復如是，於諸善法為最、為上。
善男子！如諸獸中，師子為最；不放逸法亦復如是，
於諸善法為最、為上。
善男子！如飛鳥中，金翅鳥王為最、為上；
不放逸法亦復如是，於諸善法為最、為上。
善男子！如大身中，羅睺阿修羅王為最、
為上；不放逸法亦復如是，於諸善法為最、為上。
善男子！如一切眾生，若二足、四足、多足、
無足中，如來為最；不放逸法亦復如是，
於善法中為最、為上。
善男子！如諸眾中，佛僧為上；不放逸法亦復如是，
於善法中為最、為上。
善男子！如佛法中，大涅槃法為最、為上；
不放逸法亦復如是，於諸善法為最、為上。
善男子！以是義故，不放逸根深固難拔。
云何不放逸故而得增長？
所謂信根、戒根、施根、慧根、忍根、聞根、進根、
念根、定根、善知識根，如是諸根，不放逸故而得增長。
以增長故，深固難拔。
以是義故，名為菩薩摩訶薩修大涅槃根深難拔。 ^750a25

「云何於身作決定想？
於自身所生決定心：『我今此身於未來世定當為阿耨多羅三藐三菩提器。
心亦如是，不作狹小、不作變易，不作聲聞、
辟支佛心、不作魔心及自樂心、樂生死心，常為眾生求慈悲心。』
是名菩薩於自身中生決定心：『我於來世當為阿耨多羅三藐三菩提器。』
以是義故，菩薩摩訶薩修大涅槃於自身中生決定想。 ^750b26

「云何菩薩不觀福田及非福田？
云何福田？外道、持戒、上至諸佛，是名福田。
若有念言：『如是等輩是真福田。』
當知是心則為狹劣。
菩薩摩訶薩悉觀一切無量眾生無非福田。
何以故？以善修習異念處故。
有異念處善修習者，觀諸眾生無有持戒及以毀戒，
常觀諸佛世尊所說：施雖四種，俱得淨報。
何等為四？一者、施主清淨，受者不淨；二者、
施主不淨，受者清淨；三者、施受俱淨；四者、二俱不淨。
云何施淨，受者不淨？
施主具有戒、聞、智慧，知有惠施及以果報；
受者破戒、專著邪見，無施、無報。
是名施淨受者不淨。
云何名為受者清淨，施主不淨？
施主破戒、專著邪見，言無惠施及以果報；
受者持戒、多聞、智慧，知有惠施及施果報。
是名施主不淨，受者清淨。
云何名為施受俱淨？
施者、受者俱有持戒、多聞、智慧，知有惠施及施果報，是名施受二俱清淨。
云何名為二俱不淨？
施者、受者破戒、邪見，言無有施及施果報。
若如是者，云何復言得淨果報？
以無施、無報故，名為淨。 ^750c5

「善男子！若有不見施及施報，當知是人不名破戒、專著邪見。
若依聲聞言不見施及施果報，是則名為破戒、邪見。
若依如是《大涅槃經》，不見惠施及施果報，
是則名為持戒、正見。
菩薩摩訶薩有異念處，以修習故，不見眾生持戒、
破戒、施者、受者及施果報，是故得名持戒、正見。
以是義故，菩薩摩訶薩不觀福田及非福田。 ^750c25

「云何名為淨佛國土？
菩薩摩訶薩修大涅槃微妙經典，為阿耨多羅三藐三菩提、
度眾生故，離殺害心。
『以此善根願與一切眾生共之，願諸眾生得壽命長、
有大勢力、獲大神通。』
以是誓願因緣力故，於未來世成佛之時，
國土所有一切眾生得壽命長、有大勢力、獲大神通。 ^751a4

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，離偷盜心。
『以此善根願與一切眾生共之，願諸佛國土地所有純是七寶，
眾生富足，所欲自恣。』
以此誓願因緣力故，於未來世成佛之時所得國土純是七寶，
眾生富足，所欲自恣。 ^751a10

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，離婬欲心。
『以此善根願與一切眾生共之，願諸佛土所有眾生無有貪欲、
瞋恚、癡心，亦無飢、渴、苦惱之患。』
以是誓願因緣力故，於未來世成佛之時，
國土眾生遠離貪婬、瞋恚、癡心，一切無有飢、
渴、苦惱。 ^751a16

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，離妄語心。
『以此善根願與一切眾生共之，願諸佛土常有茂林、
花菓、香樹，所有眾生得妙音聲。』
以是誓願因緣力故，於未來世成佛之時，
所有國土常有茂林、花菓、香樹，其中眾生悉得清淨上妙音聲。 ^751a23

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，遠離兩舌。
『以此善根願與一切眾生共之，願諸佛土所有眾生常共和合，
講說正法。』以是誓願因緣力故，成佛之時，
國土所有一切眾生悉共和合，講論法要。 ^751a29

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，遠離惡口。
『以此善根願與一切眾生共之，願諸佛土地平如掌，
無有石沙、荊蕀、惡刺，所有眾生其心平等。』
以是誓願因緣力故，於未來世成佛之時，
所得國土地平如掌，無有石沙、荊蕀、惡刺，所有眾生其心平等。 ^751b6

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，離無義語。
『以此善根願與一切眾生共之，願諸佛土所有眾生無有苦惱。』
以是誓願因緣力故，於未來世成佛之時，國土所有一切眾生無有苦惱。 ^751b13

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，遠離貪、嫉。
『以此善根願與一切眾生共之，願諸佛土一切眾生無有貪、
嫉、惱害、邪見。』以此誓願因緣力故，於未來世成佛之時，
國土所有一切眾生悉無貪、嫉、惱害、邪見。 ^751b18

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，遠離惱害。
『以此善根願與一切眾生共之，願諸佛土所有眾生悉共修習大慈大悲，
得一子地。』以是誓願因緣力故，於未來世成佛之時，
世界所有一切眾生悉共修習大慈大悲，得一子地。 ^751b24

「復次，善男子！菩薩摩訶薩修大涅槃微妙經典，
為阿耨多羅三藐三菩提、度眾生故，遠離邪見。
『以此善根願與一切眾生共之，願諸佛土所有眾生悉得摩訶般若波羅蜜。』
以是誓願因緣力故，於未來世成佛之時，世界眾生悉得受持摩訶般若波羅蜜。 ^751c1

「是名菩薩修淨佛土。 ^751c7

「云何菩薩摩訶薩滅除有餘？
有餘有三：一者、煩惱餘報，二者、餘業，三者、餘有。 ^751c8

「善男子！云何名為煩惱餘報？
若有眾生習近貪欲，是報熟故，墮於地獄。
從地獄出，受畜生身，所謂鴿、雀、鴛鴦、鸚鵡、
耆婆耆婆、舍利伽鳥、青雀、魚、鼈、獼猴、麞鹿。
若得人身，受黃門形、女人、二根、無根、婬女。
若得出家，犯初重戒。
是名餘報。 ^751c9

「復次，善男子！若有眾生以殷重心習近瞋恚，
是報熟故，墮於地獄。
從地獄出，受畜生身，所謂毒蛇——具四種毒，
見毒、觸毒、齧毒、噓毒——師子、虎、狼、熊、
羆、猫、狸、鷹、鷂之屬。
若得人身，具足十六諸惡律儀。
若得出家，犯第二重戒。
是名餘報。 ^751c15

「復次，善男子！若有修習愚癡之人，是報熟時，墮於地獄。
從地獄出，受畜生身，所謂象、猪、牛、羊、水牛、
蚤、虱、蚊、虻、蟻子等形。
若得人身，聾、盲、瘖啞、癃殘、背僂，諸根不具，不能受法。
若得出家，諸根闇鈍，憙犯重戒，乃至卑賤。
是名餘報。 ^751c20

「復次，善男子！若有修習憍慢之人，是報熟時，墮於地獄。
從地獄出，受畜生身，所謂糞蟲、駝、驢、犬、馬。
若生人中，受奴婢身、貧窮、乞匃。
或得出家，常為眾生之所輕賤，破第四戒。
是名餘報。 ^751c25

「如是等名煩惱餘報。
如是餘報，菩薩摩訶薩以能修習大涅槃故，悉得除滅。 ^752a1

「云何餘業？謂一切凡夫業、一切聲聞業、
須陀洹人受七有業、斯陀含人受二有業、
阿那含人受色有業，是名餘業。
如是餘業，菩薩摩訶薩以能修習大涅槃故，悉得斷除。 ^752a3

「云何餘有？阿羅漢得阿羅漢果、辟支佛得辟支佛果，
無業、無結而轉二果，是名餘有。 ^752a6

「如是三種有餘之法，菩薩摩訶薩修習大乘大涅槃經故得滅除，
是名菩薩摩訶薩滅除有餘。 ^752a8

「云何菩薩修清淨身？
菩薩摩訶薩修不殺戒有五種心，謂下、
中、上、上中、上上；乃至正見亦復如是。
是五十心名初發心。
具足決定成五十心，是名滿足。
如是百心名百福德，具足百福成於一相。
如是展轉具足成就三十二相，名清淨身。
所以復修八十種好，世有眾生事八十神。
何等八十？十二日、十二大天、五大星、北斗、
馬天、行道天、婆羅墮跋闍天、功德天、二十八宿、
地天、風天、水天、火天、梵天、樓陀天、因提天、
拘摩羅天、八臂天、摩醯首羅天、半闍羅天、
鬼子母天、四天王天、造書天、婆藪天，是名八十。
為此眾生修八十好以自莊嚴，是名菩薩清淨之身。
何以故？是八十天，一切眾生之所信伏。
是故，菩薩修八十好其身不動，令彼眾生隨其所信各各得見。
見已宗敬，各發阿耨多羅三藐三菩提心。
以是義故，菩薩摩訶薩修於淨身。 ^752a12

「善男子！譬如有人欲請大王，要當莊嚴所有舍宅，
極令清淨，辦具種種百味餚饍，然後王乃就其所請。
菩薩摩訶薩亦復如是，欲請阿耨多羅三藐三菩提法輪王故，
先當修身，極令清淨，無上法王乃當處之。
以是義故，菩薩摩訶薩要當修於清淨之身。 ^752a29

「善男子！譬如有人欲服甘露，先當淨身；
菩薩摩訶薩亦復如是，欲服無上甘露法味——般若波羅蜜——要當先以八十種好清淨其身。
善男子！譬如妙好金銀寶器盛之淨水，
中、表俱淨；菩薩摩訶薩其身清淨亦復如是，
盛阿耨多羅三藐三菩提水，中、表俱淨。
善男子！如波羅捺素白之衣易受染色。
何以故？性白淨故。
菩薩摩訶薩亦復如是，以身淨故，疾得阿耨多羅三藐三菩提。
以是義故，菩薩摩訶薩修於淨身。 ^752b5

「云何菩薩摩訶薩了知諸緣？
菩薩摩訶薩不見色相、不見色緣、不見色體、
不見色生、不見色滅、不見一相、不見異相、
不見見者、不見相貌、不見受者。
何以故？了因緣故。
如色，一切法亦如是，是名菩薩了知諸緣。 ^752b15

「云何菩薩壞諸怨敵？
一切煩惱是菩薩怨，菩薩摩訶薩常遠離故，是名菩薩壞諸怨敵。
五住菩薩視諸煩惱不名為怨。
所以者何？因煩惱故，菩薩有生；以有生故，故能展轉教化眾生。
以是義故，不名為怨。
何等為怨？所謂誹謗方等經者。
菩薩隨生，不畏地獄、畜生、餓鬼，唯畏如是謗方等者。
一切菩薩有八種魔名為怨家，遠是八魔名離怨家。
是名菩薩離諸怨敵。 ^752b21

「云何菩薩遠離二邊？
言二邊者，謂二十五有及愛煩惱。
菩薩常離二十五有及愛煩惱，是名菩薩遠離二邊。 ^752c1

「是名菩薩摩訶薩修大涅槃具足成就第四功德。」 ^752c3

爾時，光明遍照高貴德王菩薩摩訶薩言：
「如佛所說：『若有菩薩修大涅槃，悉作如是十事功德。』
如來何故唯修九事，不修淨土？」 ^752c5

佛言：「善男子！我於往昔亦常具修如是十事，一切菩薩及諸如來無有不修是十事者。
若使世界不淨充滿，諸佛世尊於中出者，無有是處。
善男子！汝今莫謂諸佛出興不淨世界，
當知是心不善、狹劣。
汝今當知：我實不出閻浮提界。
譬如有人說言：『此界獨有日、月，他方世界無有日、月。』
如是之言無有義理。
若有菩薩發如是言：『此佛世界穢惡不淨，他方佛土清淨莊嚴。』
亦復如是。 ^752c8

「善男子！西方去此娑婆世界度三十二恒河沙等諸佛國土，
彼有世界名曰無勝。
彼土何故名曰無勝？
其土所有莊嚴之事皆悉平等，無有差別，
猶如西方安樂世界、亦如東方滿月世界。
我於彼土出現於世，為化眾生故於此界閻浮提中現轉法輪。
非但我身獨於此中現轉法輪，一切諸佛亦於此中而轉法輪。
以是義故，諸佛世尊非不修行如是十事。 ^752c16

「善男子！慈氏菩薩以誓願故，當來之世令此世界清淨莊嚴。
以是義故，一切諸佛所有世界無不嚴淨。 ^752c25

「復次，善男子！云何菩薩摩訶薩修大涅槃微妙經典具足成就第五功德？
善男子！菩薩摩訶薩修大涅槃具足成就第五功德，有五事果。
何等為五？一者、諸根完具，二者、不生邊地，
三者、諸天愛念，四者、常為天、魔、沙門、剎利、
婆羅門等之所恭敬，五者、得宿命智。
菩薩以是《大涅槃經》因緣力故，具足如是五事功德。」 ^752c28

光明遍照高貴德王菩薩言：「如佛所說：
『若有善男子、善女人修於布施則得具成五事功德。』
今云何言因《大涅槃》得是五事？」 ^753a7

佛言：「善哉，善哉。善男子！
如是之事其義各異，今當為汝分別解說。 ^753a10

「施得五事：不定、不常、不淨、不勝、不異，非無漏，
不能利益、安樂、憐愍一切眾生。
若依如是《大涅槃經》所得五事，是定、是常、
是淨、是勝、是異，是無漏，則能利益、安樂、憐愍一切眾生。
善男子！夫布施者，得離飢渴；《大涅槃經》
能令眾生悉得遠離二十五有、渴愛之病。
布施因緣令生死相續；《大涅槃經》能令生死斷、不相續。
因布施故，受凡夫法；因大涅槃得作菩薩。
布施因緣能斷一切貧窮苦惱；《大涅槃經》能斷一切貧善法者。
布施因緣有分、有果；因大涅槃得阿耨多羅三藐三菩提，
無分、無果。是名菩薩摩訶薩修大涅槃微妙經典具足成就第五功德。 ^753a11

「善男子！云何菩薩修大涅槃微妙經典具足成就第六功德？
菩薩摩訶薩修大涅槃得金剛三昧，安住是中悉能破散一切諸法，
見一切法皆是無常、皆是動相、恐怖因緣、
病苦劫盜，念念滅壞，無有真實，一切皆是魔之境界，無可見相。
菩薩摩訶薩住是三昧，雖施眾生，乃至不見一眾生實。
為眾生故，精勤修習尸波羅蜜，乃至修習般若波羅蜜亦復如是。
菩薩若見有一眾生，不能畢竟具足成就檀波羅蜜乃至具足般若波羅蜜。 ^753a25

「善男子！譬如金剛，所擬之處無不碎壞，而是金剛無有折損。
金剛三昧亦復如是，所擬之法無不碎壞，而是三昧無有折損。
善男子！如諸寶中，金剛最勝。
菩薩所得金剛三昧亦復如是，於諸三昧為最第一。
何以故？菩薩摩訶薩修是三昧，一切三昧悉來歸屬。
善男子！如諸小王悉來歸屬轉輪聖王。
一切三昧亦復如是，悉來歸屬金剛三昧。
善男子！譬如有人為國怨讎，人所厭患，
有人殺之，一切世人無不稱讚是人功德。
金剛三昧亦復如是，菩薩修習能壞一切眾生怨敵，是故常為一切三昧之所宗敬。
善男子！譬如有人，其力盛壯，人無當者，
復更有人力能伏之，當知是人世所稱美。
金剛三昧亦復如是，力能摧伏難伏之法，
以是義故，一切三昧悉來歸屬。
善男子！譬如有人在大海浴，當知是人已用諸河泉池之水。
菩薩摩訶薩亦復如是，修習如是金剛三昧，當知已為修習諸餘一切三昧。
善男子！如香山中有一泉水名阿耨達，
其泉具足八味之水，有人飲之無諸病苦。
金剛三昧亦復如是，具八正道，菩薩修習，
斷諸煩惱、瘡疣、重病。
善男子！如人供養摩醯首羅，當知是人已為供養一切諸天。
金剛三昧亦復如是，有人修習，當知已為修習一切諸餘三昧。 ^753b5

「善男子！若有菩薩安住如是金剛三昧，
見一切法無有障礙，如於掌中觀阿摩勒果。
菩薩雖復得如是見，終不作想：『見一切法。』 ^753c1

「善男子！譬如有人坐四衢道，見諸眾生來、
去、坐、臥。金剛三昧亦復如是，見一切法生、
滅、出、沒。善男子！譬如高山，有人登之，遠望諸方皆悉明了。
金剛定山亦復如是，菩薩登之，遠望諸法無不明了。
善男子！譬如春月，天降甘雨，其渧微緻，
間無空處，明眼之人見之明了。
菩薩亦爾，得金剛定清淨之目，遠見東方所有世界——其中或有國土成、
壞——一切皆見，明了無障，乃至十方亦復如是。
善男子！如由乾陀山七日並出，其山所有樹木、叢林一切燒盡。
菩薩修習金剛三昧亦復如是，所有一切煩惱叢林即時消滅。
善男子！譬如金剛，雖能摧破一切有物，
終不生念：『我能摧破。』
金剛三昧亦復如是，菩薩修已，能破煩惱，
終不生念：『我能壞結。』
善男子！譬如大地能持萬物，終不生念：『我力能持。』
火亦不念：『我能燒物。』
水亦不念：『我能潤漬。』
風亦不念：『我能動物。』
空亦不念：『我能容受。』
涅槃亦復不生念言：『我令眾生而得滅度。』
金剛三昧亦復如是，雖能滅除一切煩惱，
而初無心言：『我能滅。』 ^753c4

「若有菩薩安住如是金剛三昧，於一念中變身如佛，
其數無量，遍滿十方恒河沙等諸佛世界。
而是菩薩雖作是化，其心初無憍慢之想。
何以故？菩薩常念：『誰有是定，能作是化？
唯有菩薩安住如是金剛三昧乃能作耳。』 ^753c25

「菩薩摩訶薩安住如是金剛三昧，於一念中遍到十方恒河沙等諸佛世界，
還其本處。雖有是力，亦不念言：『我能如是。』
何以故？以是三昧因緣力故。 ^754a1

「菩薩摩訶薩安住如是金剛三昧，於一念中能斷十方恒河沙等世界眾生所有煩惱，
而心初無斷諸眾生煩惱之想。
何以故？以是三昧因緣力故。 ^754a4

「菩薩住是金剛三昧，以一音聲有所演說，
一切眾生各隨種類而得解了；示現一色，
一切眾生各各皆見種種色相；安住一處，
身不移易，能令眾生隨其方面各各而見；
演說一法，若界、若入，一切眾生各隨本解而得聞之。 ^754a8

「菩薩安住如是三昧，雖見眾生而心初無眾生之相、
雖見男女無男女相、雖見色法無有色相乃至見識亦無識相、
雖見晝夜無晝夜相、雖見一切無一切相、
雖見一切煩惱諸結亦無一切煩惱之相、
見八聖道無聖道相、雖見菩提無菩提相、見於涅槃無涅槃相。
何以故？善男子！一切諸法本無相故。
菩薩以是三昧力故，見一切法如本無相。 ^754a13

「何故名為金剛三昧？
善男子！譬如金剛，若在日中，色則不定。
金剛三昧亦復如是，在於大眾色亦不定，是故名為金剛三昧。
善男子！譬如金剛，一切世人不能評價。
金剛三昧亦復如是，所有功德一切人天不能評量，是故復名金剛三昧。
善男子！譬如貧人，得金剛寶則得遠離貧窮、
困苦、惡鬼、邪毒。菩薩摩訶薩亦復如是，
得是三昧則能遠離煩惱、諸苦、諸魔、邪毒，是故復名金剛三昧。
是名菩薩修大涅槃具足成就第六功德。
大般涅槃經卷第二十二
 ^754a21
