佛說苾芻迦尸迦十法經
translator:: 西天譯經三藏朝散大夫試鴻臚少卿傳教大師臣法天奉　詔譯
jing:: 
如來、應、正等覺在舍衛國，與諸苾芻眾俱。
是時如來廣為時會人天及彼未來而說師範。 ^956c8

爾時如來告苾芻眾言：「苾芻當具足十種法，
得度人出家受戒為苾芻，得一生不依止住、得與他人為依止。
何等為十？一者得慚愧樂戒；二者得多聞法；
三者得毘奈邪多聞；四者得力正行，犯生戒，
依法依毘奈邪正行；五者得力正行，犯生罪邪行邪見，
依法依毘奈邪正行；六者得力正行，看病安住；
七者得力正行，愛樂定法及毘奈邪法，
自說令他說；八者得力正行，說身行戒。
九者得力正行，說出家梵行戒。
十者得十年、得十年滿、得十年餘。
苾芻！此十種法當具足住。 ^956c10

「云何苾芻得慚愧樂戒？
謂此苾芻如是得：云何我未得阿鉢底、
不速疾得阿鉢底，如法如毘奈邪作為苾芻？
是為得慚愧樂戒。 ^956c21

「云何苾芻得多聞知法？
謂此苾芻得法藏所說、得多聞說，為得知法力，周四聖諦廣略解說。
苾芻！是為得多聞知法。 ^956c24

「云何苾芻得多聞知毘奈邪？
此苾芻所說二毘奈邪說者，周二別解脫廣念誦，
於行住坐臥口念心思、微細觀察。
苾芻！是為得多聞知毘奈邪。 ^956c27

「云何苾芻得力正行，犯生戒依法依毘奈邪正行？
謂苾芻知阿鉢底、知非阿鉢底，知輕阿鉢底、
知重阿鉢底，知因業阿鉢底、知非因業阿鉢底，
知中阿鉢底、知前阿鉢底、知後阿鉢底，
知已起阿鉢底、知未起阿鉢底。
阿鉢底起已，一一能知。
苾芻！是為得力正行，依法依毘奈邪正行。 ^957a2

「云何苾芻得力正行，犯生罪邪行邪見，依法依毘奈邪正行？
苾芻！此得力正行，謂周緣生廣略解說，
所謂無明緣行、行緣識、識緣名色、名色緣六入、
六入緣觸、觸緣受、受緣愛、愛緣取、取緣有、
有緣生、生緣老死憂悲苦惱，如是得此一大苦蘊集。
此無明滅則行滅、行滅則識滅、識滅則名色滅、
名色滅則六入滅、六入滅則觸滅、觸滅則受滅、
受滅則愛滅、愛滅則取滅、取滅則有滅、
有滅則生滅、生滅則老死憂悲苦惱滅，此如是滅則得一大苦蘊滅。
苾芻！是為得力正行，生罪邪行邪見，依法依毘奈邪正行。 ^957a9

「云何苾芻得力正行，看承病安住？
苾芻！此得力正行看承病安住，謂隨其病疾而與湯藥，滿自住房而不嫌厭。
苾芻！是為得力正行看承病安住。 ^957a21

「云何苾芻得力正行，愛樂定法及毘奈邪法，自說令他說。
苾芻！此得力正行，謂愛樂相非相法，自說令他說，及滿樂欲說。
苾芻！是為得力正行，愛樂定法及毘奈邪法，自說令他說。 ^957a25

「云何苾芻得力正行，說身行戒？
苾芻！此得力正行，謂觀犯過犯已觀察觀見，
謂見威儀開僧伽梨，及受持鉢受飲食，乃至語言愛等。
苾芻！是為得力正行，說身行戒。 ^957a29

「云何苾芻得力正行，說梵行戒阿鉢底？
苾芻！此得力正行，謂四念處、四正滅、四神足、
四無量、五根、五力、七覺支、八正道、舍摩他、
微鉢舍那、念戒、無煩惱、無我。
如是苾芻！是為得力正行，說梵行戒阿鉢底。 ^957b4

「云何苾芻得十年、得十年滿、得十年餘？
苾芻！如是年滿，是名具足。 ^957b9

「苾芻！此十種法具足，是苾芻得度人出家受戒，
得一生不依止住、得與他為依止。
若苾芻此十種法減，度人出家受戒、不依止住、
復與他為依止，彼日日戒得訥瑟訖哩
〔二合〕多。彼所有法，彼一一減，得阿鉢底。
彼所有法，彼一一減，彼日日戒得訥瑟訖哩
〔二合〕多。苾芻！此十年戒，當信重持三法一心行。
何等為三？謂度人、依止、不依止。」 ^957b11

如是世尊、應、正等覺說此十種法戒、過犯、
報應已，是會大眾苾芻等，歡喜奉持，禮佛而退。
佛說苾芻迦尸迦十法經
 ^957b18
