
pin:: 大智度論釋初品大慈大悲義第四十二〔卷二十七〕
author:: 聖者龍樹造
translator:: 後秦龜茲國三藏鳩摩羅什譯
other:: 
##  42 大慈大悲義
【經】「大慈大悲，當習行般若波羅密。」【論】
大慈、大悲者，四無量心中已分別，今當更略說。 ^256b13

大慈與一切眾生樂，大悲拔一切眾生苦；
大慈以喜樂因緣與眾生，大悲以離苦因緣與眾生。
譬如有人，諸子繫在牢獄，當受大罪；其父慈惻，
以若干方便，令得免苦，是大悲；得離苦已，
以五所欲給與諸子，是大慈。
如是等種種差別。 ^256b15

問曰：
大慈、大悲如是，何等是小慈、小悲，因此小而名為大？ ^256b20

答曰：
四無量心中慈、悲名為小，此中十八不共法次第說大慈悲名為大。 ^256b22

復次，諸佛心中慈悲名為大，餘人心中名為小。 ^256b23

問曰：
若爾者，何以言「菩薩行大慈、大悲」？ ^256b24

答曰：
菩薩大慈者，於佛為小，於二乘為大，此是假名為大；
佛大慈、大悲真實最大。 ^256b25

復次，小慈，但心念與眾生樂，實無樂事；
小悲，名觀眾生種種身苦心苦，憐愍而已，不能令脫。
大慈者，念令眾生得樂，亦與樂事；大悲，
憐愍眾生苦，亦能令脫苦。 ^256b27

復次，凡夫人、聲聞、辟支佛、菩薩慈悲名為小，諸佛慈悲乃名為大。 ^256c2

復次，大慈，從大人心中生，十力、四無所畏、
四無礙智、十八不共法大法中出；能破三惡道大苦，
能與三種大樂：天樂、人樂、涅槃樂。 ^256c3

復次，是大慈遍滿十方三世眾生，乃至昆虫，
慈徹骨髓，心不捨離。
若三千大千世界眾生墮三惡道，若人一一皆代受其苦，
得脫苦已，以五所欲樂、禪定樂、世間最上樂自恣與之，
皆令滿足，比佛慈悲，千萬分中不及一分。
何以故？世間樂欺誑不實，不離生死故。 ^256c6

問曰：
法在佛心中一切皆大，何以故但說慈悲為大？ ^256c13

答曰：
佛所有功德法應皆大故。 ^256c14

問曰：
若爾者，何以但說慈悲為大？
答曰： ^256c15

慈悲是佛道之根本。
所以者何？菩薩見眾生老病死苦、身苦心苦、
今世後世苦等諸苦所惱，生大慈、悲，救如是苦，然後發心求阿耨多羅三藐三菩提。
亦以大慈悲力故，於無量阿僧祇世生死中，
心不厭沒；以大慈悲力故，久應得涅槃而不取證。
以是故，一切諸佛法中，慈悲為大；若無大慈大悲，便早入涅槃。 ^256c16

復次，得佛道時，成就無量甚深禪定、解脫、
諸三昧，生清淨樂，棄捨不受；入聚落城邑中，
種種譬喻、因緣說法；變化其身，無量音聲，
將迎一切，忍諸眾生罵詈誹謗，乃至自作伎樂，
皆是大慈、大悲力。 ^256c23

復次，大慈、大悲：大名非佛所作，眾生名之；
譬如師子大力，不自言力大，皆是眾獸名之。
眾生聞佛種種妙法，知佛為祐利眾生故，
於無量阿僧祇劫難行能行；眾生聞見是事，
而名此法為大慈、大悲。 ^256c27

譬如一人，有二親友，以罪事因緣故，繫之囹圄。
一人供給所須，一人代死。
眾人言：「能代死者，是為大慈悲。」
佛亦如是，世世為一切眾生，頭目髓腦盡以布施；
眾生聞見是事，即共名之為大慈、大悲。 ^257a3

如尸毘王，為救鴿故，盡以身肉代之，猶不與鴿等，
復以手攀稱，欲以身代之。
是時地為六種震動，海水波蕩，諸天香華供養於王。
眾生稱言：「為一小鳥所感乃爾，真是大慈、大悲！」 ^257a8

佛因眾生所名，故言大慈、大悲。
如是等無量本生，是中悉應廣說。 ^257a12

問曰：
禪定等諸餘功德，人不知故，不名為大；
智慧說法等，能令人得道，何以不稱言大？ ^257a14

答曰：
佛智慧所能，無有遍知者；大慈、大悲故，
世世不惜身命，捨禪定樂，救護眾生，人皆知之。
於佛智慧，可比類知，不能了了知；慈悲心眼見、
耳聞，處處變化大師子吼，是故可知。 ^257a16

復次，佛智慧細妙，諸菩薩、舍利弗等尚不能知，何況餘人！
慈悲相可眼見、耳聞故，人能信受；智慧深妙，不可測知。 ^257a20

復次，是大慈、大悲，一切眾生所愛樂；譬如美藥，人所樂服。
智慧如服苦藥，人多不樂；人多樂故，稱慈悲為大。 ^257a23

復次，智慧者，得道人乃能信受；大慈悲相，一切雜類皆能生信。
如見像、若聞說，皆能信受，多所饒益故，
名為大慈、大悲。 ^257a25

復次，大智慧名捨相、遠離相，大慈大悲為憐愍利益相。
是憐愍利益法，一切眾生所愛樂，以是故名為大。 ^257a28

是大慈、大悲，如《持心經》中說：大慈、大悲有三十二種，於眾生中行。 ^257b2

是大慈、大悲攝、相、緣，如四無量心說。 ^257b3

復次，佛大慈大悲等功德，不應一切如迦旃延法中分別求其相。
上諸論議師，雖用迦旃延法分別顯示，不應盡信受。
所以者何？迦旃延說：「大慈大悲，一切智慧，
是有漏法、繫法、世間法。」
是事不爾。何以故？
大慈、大悲名為一切佛法之根本，云何言
「是有漏法、繫法、世間法」？ ^257b4

問曰：
大慈悲雖是佛法根本，故是有漏；如淤泥中生蓮華，
不得言泥亦應妙；大慈大悲亦如是，雖是佛法根本，不應是無漏！ ^257b10

答曰：
菩薩未得佛時大慈悲，若言有漏，其失猶可；
今佛得無礙解脫智故，一切諸法皆清淨，一切煩惱及習盡。
聲聞、辟支佛，不得無礙解脫智故，煩惱習不盡，
處處中疑不斷故，心應有漏；諸佛無是事，何以故說佛大慈悲應是有漏？ ^257b13

問曰：
我不敢不敬佛，以慈悲心為眾生故生，應是有漏。 ^257b19

答曰：
諸佛力勢不可思議，諸聲聞、辟支佛不能離眾生想而生慈悲，
諸佛能離眾生想而生慈悲。
所以者何？如諸阿羅漢、辟支佛，十方眾生相不可得，
而取眾生相生慈悲；今諸佛十方求眾生不可得，亦不取眾生相而能生慈悲。
如《無盡意經》中說，有三種慈悲：眾生緣、
法緣、無緣。 ^257b20

復次，一切眾生中，唯佛盡行不誑法；若佛於眾生中取相而行慈悲心，
不名行不誑法。何以故？
眾生畢竟不可得故。
聲聞、辟支佛，不名為盡行不誑法；故聲聞、
辟支佛，於眾生、於法，若取相、若不取相，
不應難，不悉行不誑法故。 ^257b26

一切智能斷一切諸漏，能從一切有漏法中出，
能作無漏因緣，是法云何自是有漏？ ^257c3

問曰：
無漏智各各有所緣，無有能悉緣一切法者，唯有世俗智能緣一切法。
以是故說一切智是有漏相。 ^257c5

答曰：
汝法中有是說，非佛法中所說。
如人自持斗入市，不與官斗相應，無人用者；
汝亦如是，自用汝法，不與佛法相應，無人用者。
無漏智慧，何以故不能緣一切法？
有漏智是假名虛誑，勢力少故，不應真實緣一切法。
汝法中自說能緣一切法！ ^257c7

復次，是聲聞法中十智，摩訶衍法中有十一智，
名為「如實相智」。是十智入是如實智中，
都為一智，所謂無漏智；如十方水入大海水中，都為一味。 ^257c13

是大慈、大悲，佛三昧王三昧、師子遊戲三昧所攝。 ^257c17

如是略說大慈、大悲義。 ^257c18

【經】
「菩薩摩訶薩欲得道慧，當習行般若波羅蜜！
菩薩摩訶薩欲以道慧具足道種慧，當習行般若波羅蜜！」 ^257c19

【論】
道名一道，一向趣涅槃，於善法中一心不放逸，道隨身念。 ^257c21

道復有二道：惡道、善道；世間道、出世間道；
定道、慧道；有漏道、無漏道；見道、修道；學道、
無學道；信行道、法行道；向道、果道；無礙道、
解脫道；信解道、見得道；慧解脫道、俱解脫道。
如是無量二道門。 ^257c23

復有三道：地獄道、畜生道、餓鬼道。 ^257c27

三種地獄：熱地獄、寒地獄、黑闇地獄。 ^257c28

三種畜生道：地行、水行、空行。
三種鬼道：餓鬼、食不淨鬼、神鬼。 ^257c29

三種善道：人道、天道、涅槃道。 ^258a1

人有三種：作罪者、作福者、求涅槃者。 ^258a2

復有三種人：受欲行惡者、受欲不行惡者、不受欲不行惡者。 ^258a3

天有三種：欲天、色天、無色天。 ^258a4

涅槃道有三種：聲聞道、辟支佛道、佛道。 ^258a5

聲聞道有三種：學道、無學道、非學非無學道。 ^258a6

辟支佛道，亦如是。
佛道有三種：波羅蜜道、方便道、淨世界道。 ^258a7

佛復有三道：初發意道、行諸善道、成就眾生道。 ^258a8

復有三道：戒道、定道、慧道。 ^258a9

如是等無量三道門。
復有四種道：凡夫道、聲聞道、辟支佛道、佛道。 ^258a10

復有四種道：聲聞道、辟支佛道、菩薩道、佛道。 ^258a11

聲聞道有四種：苦道、集道、滅道、道道。 ^258a12

復有四沙門果道。 ^258a13

復有四種道：觀身實相道觀受、心、法實相道。 ^258a14

復有四種道：為斷未生惡不善令不生道、
為斷已生惡令疾滅道、為未生善法令生道、為已生善法令增長道。 ^258a15

復有四種道：欲增上道、精進增上道、心增上道、慧增上道。 ^258a17

復有四聖種道：不擇衣、食、臥具、醫藥，樂斷苦修定。 ^258a19

復有四行道：苦難道、苦易道、樂難道、樂易道。 ^258a20

復有四修道：一、為今世樂修道，二、生死智修道，
三、為漏盡故修道，四、分別慧修道。 ^258a21

復有四天道，所謂四禪。
復有四種道：天道、梵道、聖道、佛道。 ^258a23

如是等無量四道門。
復有五種道：地獄道、畜生、餓鬼、人、天道。 ^258a24

復有五無學眾道：無學戒眾道，乃至無學解脫知見眾道。 ^258a25

復有五種淨居天道。
復有五治道。
復有五如法語道。
復有五非法語道。 ^258a27

復有五道：凡夫道、聲聞道、辟支佛道、菩薩道、佛道。 ^258a28

復有五道：分別色法道、分別心法道、分別心數道、
分別心不相應行道、分別無為法道。 ^258a29

復有五種道：苦諦所斷道、集諦所斷道、
滅諦所斷道、道諦所斷道、思惟所斷道。 ^258b2

如是等無量五法道門。 ^258b4

復有六種道：地獄道、畜生、餓鬼、人、天、阿修羅道。 ^258b5

復有捨六塵道，復有六和合道，六神通道，
六種阿羅漢道，六地修道，六定道，六波羅蜜道——一一波羅蜜各各有六道。
如是等無量六道門。 ^258b6

復有七道：七覺意道，七地無漏道，七想定道，
七淨道，七善人道，七財福道，七法福道，七助定道。
如是等無量七道門。 ^258b9

復有八道：八正道，八解脫道，八背捨道。
如是等無量八道門。 ^258b12

復有九道：九次第道，九地無漏道，九見斷道，
九阿羅漢道，九菩薩道，所謂六波羅蜜、
方便、成就眾生、淨佛世界。
如是等無量九道門。 ^258b13

復有十道，所謂十無學道，十想道，十智道，
十一切處道，十不善道，十善道。 ^258b16

乃至一百六十二道。
如是等無量道門。 ^258b18

如是諸道，盡知、遍知，是為道種慧。
問曰： ^258b19

般若波羅蜜是菩薩第一道，一相，所謂無相，何以說是種種道？ ^258b20

答曰：
是道皆入一道中，所謂諸法實相。
初學有種種別，後皆同一，無有差別；譬如劫盡燒時，
一切所有，皆同虛空。 ^258b21

復次，為引導眾生故，菩薩分別說是種種道，
所謂世間道、出世間道等。 ^258b24

問曰：
云何菩薩住一相無相中，而分別是世間道、是出世間道？ ^258b25

答曰：
世間名但從顛倒憶想、虛誑二法生，如幻、
如夢、如轉火輪，凡夫人強以為世間；是世間皆從虛妄中來，
今亦虛妄本亦虛妄，其實無生無作，但從內外六情、
六塵和合因緣生，隨凡夫所著故，為說世間；
是世間種種邪見羅網，如亂系相著，常往來生死中。
如是知世間。 ^258b27

何等是出世間道？
如實知世間，即是出世間道。
所以者何？智者求世間、出世間，二事不可得；
若不可得，當知假名為世間、出世間。 ^258c4

但為破世間故，說出世間，世間相即是出世間，更無所復有。
所以者何？世間相不可得，是出世間；是世間相常空，世間法定相不可得故。
如是行者不得世間，亦不著出世間。
若不得世間，亦不著出世間，愛、慢破故，不共世間諍。
何以故？行者久知世間空、無所有、虛誑故，不作憶想分別。
世間名五眾，五眾相，假令十方諸佛求之亦不可得：
無來處、無住處、亦無去處。
若不得五眾來、住、去相，即是出世間。 ^258c7

行者爾時觀是世間、出世間，實不可見；
不見世間與出世間合，亦不見出世間與世間合；
離世間亦不見出世間，離出世間亦不見世間。
如是則不生二識，所謂世間、出世間。 ^258c17

若捨世間，不受出世間，是名出世間。 ^258c21

若菩薩能如是知，則能為眾生分別世間出世間道、
有漏無漏一切諸道，亦如是入一相，是名「道種慧」。 ^258c22

【經】
「欲以道種慧具足一切智，當習行般若波羅蜜！
欲以一切智具足一切種智，當習行般若波羅蜜！」 ^258c25

【論】
問曰：
一切智、一切種智，有何差別？ ^258c27

答曰：
有人言：無差別；或時言一切智，或時言一切種智。 ^258c28

有人言：總相是一切智，別相是一切種智。
因是一切智，果是一切種智。
略說一切智，廣說一切種智。
一切智者，總破一切法中無明闇；一切種智者，觀種種法門破諸無明。
一切智，譬如說四諦；一切種智，譬如說四諦義。
一切智者，如說苦諦；一切種智者，如說八苦相。
一切智者，如說生苦；一切種智者，如說種種眾生處處受生。 ^258c29

復次，一切法名眼色乃至意法，是諸阿羅漢、
辟支佛亦能總相知無常、苦、空、無我等；
知是十二入故，名為一切智。
聲聞、辟支佛尚不能盡別相知一眾生生處好醜、
事業多少；未來、現在世亦如是，何況一切眾生！
如一閻浮提中金名字，尚不能知，何況三千大千世界，於一物中種種名字！
若天語、若龍語，如是等種種語言名金，
尚不能知，何況能知金因緣生處，好惡、
貴賤，因而得福、因而得罪、因而得道！
如是現事尚不能知，何況心心數法，所謂禪定、智慧等諸法！
佛盡知諸法總相、別相故，名為一切種智。 ^259a8

復次，後品中佛自說：「一切智是聲聞、辟支佛事，
道智是諸菩薩事，一切種智是佛事。」
聲聞、辟支佛但有總一切智，無有一切種智。 ^259a20

復次，聲聞、辟支佛雖於別相有分而不能盡知，
故總相受名；佛一切智、一切種智，皆是真實。
聲聞、辟支佛但有名字一切智；譬如晝燈，
但有燈名，無有燈用。
如聲聞、辟支佛，若有人問難，或時不能悉答，
不能斷疑；如佛三問舍利弗而不能答。
若有一切智，云何不能答？
以是故，但有一切智名，勝於凡夫，無有實也。
是故佛是實一切智、一切種智。
有如是無量名字，或時名佛為一切智人，或時名為一切種智人。 ^259a23

如是等略說一切智、一切種智種種差別。 ^259b4

問曰：
如經中說：「行六波羅蜜、三十七品、十力、
四無所畏等諸法，得一切智。」
何以故此中說但用道種智得一切智？ ^259b5

答曰： ^259b7

汝所說六波羅蜜等即是道，知是道、行是道，
得一切智，何所疑？ ^259b8

復次，初發心乃至坐道場，於其中間一切善法，盡名為道。
此道中分別思惟而行，是名道智；如此經後說：「道智是菩薩事。」 ^259b9

問曰：
佛道事已備故，不名道智；阿羅漢、辟支佛諸功德未備，何以不名道智？ ^259b12

答曰：
阿羅漢、辟支佛道，自於所行亦辦，是故不名道智，道是行相故。 ^259b14

復次，此經中說聲聞、辟支佛，聲聞中不攝三道故此中不說。
佛道大故，名為道智；聲聞、辟支佛道小故，不名道智。 ^259b15

復次，菩薩摩訶薩自行道，亦示眾生各各所行道，
以是故說名「菩薩行道智得一切智」。 ^259b18

問曰：
何等是一切智所知一切法？ ^259b20

答曰：
如佛告諸比丘：「為汝說一切法。
何等是一切法？所謂眼色、耳聲、鼻香、舌味、
身觸、意法。是十二入名一切法。」 ^259b21

復有一切法，所謂名、色。
如佛說《利眾經》中偈：
　　「若欲求真觀，但有名與色；
　　若欲審實知，亦當知名色。
　　雖癡心多想，分別於諸法，
　　更無有異事，出於名色者。」 ^259b23

復次，一切法，所謂色、無色法，可見、不可見，
有對、無對，有漏、無漏，有為、無為，心、非心，
心相應、非心相應，共心生、不共心生，隨心行、
不隨心行，從心因、不從心因。
如是等無量二法門攝一切法，如《阿毘曇．
攝法品》中說。 ^259b29

復次，一切法，所謂善法、不善法、無記法；
見諦所斷、思惟所斷、不斷法；有報法、無報法、非有報非無報法。
如是等無量三法門攝一切法。 ^259c4

復次，一切法，所謂過去法、未來法、現在法、
非過去未來現在法；欲界繫法、色界繫法、
無色界繫法、不繫法；從善因法、從不善因法、
從無記因法、從非善非不善非無記因法；
有緣緣法、無緣緣法、有緣緣亦無緣緣法、非有緣緣非無緣緣法。
如是等無量四法門攝一切法。 ^259c7

復次，一切法，所謂色法、心法、心數法、心不相應諸行法、
無為法；四諦及無記無為。
如是等無量五法門攝一切法。 ^259c13

復次，一切法，所謂五眾及無為；苦諦所斷法，
集諦、滅諦、道諦、思惟所斷法，不斷法。
如是等無量六法門攝一切法。 ^259c16

七、八、九、十等諸法門。
是阿毘曇分別義。 ^259c18

復次，一切法，所謂有法、無法，空法、實法，
所緣法、能緣法，聚法、散法等。 ^259c19

復次，一切法，所謂有法、無法、亦有亦無法，
空法、實法、非空非實法，所緣法、能緣法、非所緣非能緣法。 ^259c21

復次，一切法，所謂有法、無法、亦有亦無法、
非有非無法，空法、不空法、空不空法、非空非不空法，
生法、滅法、生滅法、非生非滅法，不生不滅法、
非不生非不滅法、不生不滅亦非不生非不滅法、非不生非不滅亦非不不生亦非不不滅法。 ^259c23

復次，一切法，所謂有法、無法、有無法、非有非無法、捨是四句法。
空不空，生滅，不生不滅。
五句皆亦如是。 ^259c29

如是等種種無量阿僧祇法門所攝諸法，
以是無礙智慧盡遍知上諸法，名為一切智、一切種智。 ^260a2

問曰：
一切眾生皆求智慧，云何獨佛一人得一切智？ ^260a4

答曰： ^260a5

佛於一切眾生中第一故，獨得一切智。
如佛所說：「無足、二足、四足、多足，有色、無色，
有想、無想、非有想非無想等一切眾生中，佛最第一。」
譬如須彌山，於眾山中自然最第一；如四大中，
火最有力，能照能燒；佛亦如是，於一切眾生中最第一故，得一切智。 ^260a6

問曰：
佛何以故於一切眾生中獨最第一？ ^260a11

答曰：
如先答：「得一切智故。」
今當更說：佛自利益亦利益他故，於眾生中最第一。
如一切照中日為第一，一切人中轉輪聖王最第一，
一切蓮華中青蓮華為第一，一切陸生華須曼色第一，
一切木香中牛頭栴檀為第一，一切珠中如意珠為第一，
一切諸戒中聖戒為第一，一切解脫中不壞解脫為最第一，
一切清淨中解脫為第一，一切諸諦中空觀為第一，
一切諸法中涅槃為第一，如是等無量各各第一。
佛亦如是，於一切眾生中最為第一故，獨得一切智。 ^260a12

復次，佛從初發意，以大誓莊嚴，一切衰沒眾生欲拯濟故，
盡遍行諸善道，無善不集，無苦不行，皆集一切諸佛功德。
如是等種種無量因緣故，佛於一切眾生中獨第一。 ^260a23

問曰：
三世十方諸佛亦有是功德，何以故言佛獨第一？ ^260a27

答曰： ^260a28

除諸佛，為餘眾生故言「佛獨第一」，諸佛第一功德。 ^260a29

復次，「薩婆若多」者，「薩婆」，秦言一切；「若」，秦言智；
「多」，秦言相。「一切」，如先說名色等諸法。
佛知是一切法一相、異相，漏相、非漏相，
作相、非作相等，一切法各各相、各各力、
各各因緣、各各果報、各各性、各各得、各各失；
一切智慧力故，一切世一切種盡遍解知。
以是故說：「欲以道種智具足得一切智，當習行般若波羅蜜！
欲以一切智具足一切種智，當習行般若波羅蜜。」 ^260b1

問曰：
如佛得佛道時，以道智得具足一切智、
一切種智；今何以言「以一切智得具足一切種智」？ ^260b9

答曰：
佛得道時，以道智雖具足得一切智、得具足一切種智，
而未用一切種智；如大國王得位時，境土寶藏皆已得，但未開用。 ^260b11

【經】
「欲以一切種智斷煩惱習，當習行般若波羅蜜！
舍利弗！菩薩摩訶薩應如是學般若波羅蜜！」 ^260b15

【論】
問曰：
一心中得一切智、一切種智，斷一切煩惱習；
今云何言「以一切智具足得一切種智，以一切種智斷煩惱習」？ ^260b17

答曰： ^260b19

實一切一時得。此中為令人信般若波羅蜜故，
次第差品說；欲令眾生得清淨心，是故如是說。 ^260b20

復次，雖一心中得，亦有初、中、後次第。
如一心有三相，生因緣住，住因緣滅。
又如心、心數法、不相應諸行及身業、口業。
以道智具足一切智，以一切智具足一切種智，以一切種智斷煩惱習亦如是。
先說一切種智即是一切智，道智名金剛三昧；
佛初心即是一切智、一切種智，是時煩惱習斷。 ^260b22

「一切智」、「一切種智」相，先已說。
「斷一切煩惱習」者，「煩惱」名略說則三毒，
廣說則三界九十八使，是名「煩惱」。 ^260b29

「煩惱習」名煩惱殘氣，若身業、口業不隨智慧，
似從煩惱起；不知他心者，見其所起，生不淨心，
是非實煩惱，久習煩惱故，起如是業。
譬如久鎖腳人，卒得解脫，行時雖無有鎖，猶有習在。
如乳母衣，久故垢著，雖以淳灰淨浣，雖無有垢，
垢氣猶在；衣如聖人心，垢如諸煩惱，雖以智慧水浣，煩惱垢氣猶在。 ^260c2

如是諸餘賢聖雖能斷煩惱，不能斷習。 ^260c9

如難陀婬欲習故，雖得阿羅漢道，於男女大眾中坐，
眼先視女眾，而與言語說法。 ^260c10

如舍利弗瞋習故，聞佛言舍利弗食不淨食，
即便吐食，終不復受請。 ^260c12

又舍利弗自說偈言：
　　「覆罪妄念人，無智而懈怠，
　　終不欲令此，妄來近我住！」 ^260c14

如摩訶迦葉瞋習故，佛滅度後集法時，
勅令阿難六突吉羅懺悔，而復自牽阿難手出：「不共汝漏未盡不淨人集法。」 ^260c17

如畢陵迦婆蹉，常罵恒神為小婢。 ^260c19

如摩頭婆和吒跳戲習故，或時從衣枷踔上梁，
從梁至枰，從枰至閣。 ^260c20

如憍梵鉢提牛業習故，常吐食而呞。 ^260c22

如是等諸聖人，雖漏盡而有煩惱習；如火焚薪已，
灰炭猶在，火力薄故，不能令盡。 ^260c23

若劫盡時火，燒三千大千世界無復遺餘，
火力大故；佛一切智火亦如是，燒諸煩惱，無復殘習。 ^260c25

如一婆羅門，以五百種惡口，眾中罵佛，
佛無異色，亦無異心；此婆羅門心伏，還以五百種語讚佛，
佛無喜色，亦無悅心；於此毀譽，心色無變。 ^260c27

又復旃遮婆羅門女，帶杅謗佛，佛無慚色；
事情既露，佛無悅色。 ^261a2

轉法輪時，讚美之聲滿於十方，心亦不高；
孫陀利死，惡聲流布，心亦不下。 ^261a3

阿羅毘國土風寒，又多蒺#CB01420;，
佛於中坐臥，不以為苦；又在天上歡喜園中夏安居時，
坐劍婆石，柔軟清潔，如天綩綖，亦不以為樂。 ^261a5

受大天王跽奉天食，不以為美；毘蘭若國食馬麥，不以為惡。 ^261a8

諸大國王供奉上饌，不以為得；入薩羅聚落，
空鉢而出，不以為失。 ^261a9

提婆達多於耆闍崛山，推石壓佛，佛亦不憎；
是時羅睺羅敬心讚佛，佛亦不愛。 ^261a11

阿闍貰縱諸醉象，欲令害佛，佛亦不畏；
降伏狂象，王舍城人益加恭敬，持香華纓絡出供養佛，佛亦不喜。 ^261a13

九十六種外道，一時和合議言：「我等亦皆是一切智人。」
從舍婆提來，欲共佛論議。
爾時，佛以神足從臍放光，光中皆有化佛；
國王波斯匿亦命之令來，於其坐上尚不能得動，何況能得與佛論議！
佛見一切外道賊來，心亦無退；破是外道，
諸天世人倍益恭敬供養，心亦不進。 ^261a15

如是等種種因緣來欲毀佛，佛不可動；
譬如真閻浮檀金，火燒不異，搥打磨斫，不敗不異。
佛亦如是，經諸毀辱誹謗論議，不動不異。 ^261a22

以是故知佛諸煩惱習都盡無餘。 ^261a25

問曰：
諸阿羅漢、辟支佛同用無漏智，斷諸煩惱，
習何以有盡、不盡？ ^261a26

答曰：
先已說：智慧力薄，如世間火；諸佛力大，如劫盡火。 ^261a27

今當更答：聲聞、辟支佛集諸功德、智慧不久，
或一世、二世、三世；佛智慧、功德，於無量阿僧祇劫廣修廣習，
善法久熏故，於煩惱習無復餘氣。 ^261a29

復次，佛於一切諸功德皆已攝盡故，乃至諸煩惱習氣永盡無餘。
何以故？諸善法功德消諸煩惱故。
諸阿羅漢於此功德不盡得故，但斷世間愛，直入涅槃。 ^261b3

復次，佛斷結使智慧力甚利，用十力為大刀，
以無礙智直過故，斷諸結使盡無復遺餘。
譬如人有重罪，國王大瞋，誅其七世根本，
令無遺餘；佛亦如是，於煩惱重賊，誅拔根本，令無遺餘。 ^261b6

以是故說：「欲以一切種智斷一切煩惱習，當習行般若波羅蜜。」 ^261b11

問曰： ^261b12

但斷習？亦除煩惱？
答曰：
有人言：斷煩惱及習俱盡，如先說習盡無餘。
阿羅漢、辟支佛但斷煩惱，不能斷習；菩薩斷一切煩惱及習，
令盡無餘。 ^261b13

有人言：佛久已遠欲。
如佛說：「我見定光佛已來已離欲，以方便力故，
現有生死、妻子眷屬。」 ^261b16

有人言：從得無生法忍來，得諸法實相故，一切煩惱及習盡。 ^261b18

有人言：佛從初發意來有煩惱，至坐道場，
於後夜時，斷一切煩惱及習。 ^261b19

問曰：
如是種種說，何者為實？ ^261b21

答曰：
皆是佛口所說故，無有不實。 ^261b22

聲聞法中，佛以方便力故，現受人法，有生老病、
寒熱、飢渴等。無人生而無煩惱者，是故佛亦應隨人法有煩惱，
於樹王下，外先破魔軍，內滅結使賊；破外內賊故，成阿耨多羅三藐三菩提。
人皆信受：「是人能為是事，我等亦當學習是事。」 ^261b23

若言「久來無煩惱」，若「從然燈佛得無生法忍來斷煩惱盡」，
是亦方便說，令諸菩薩歡喜故。
若菩薩久已斷一切煩惱，成佛時復何所為？ ^261b28

問曰： ^261c2

佛有種種事，斷結使是一事；餘有淨佛國土、
成就眾生等未具，以具足眾事故名為佛。 ^261c3

答曰：
若爾者，佛言「斷結使是末後身」，人若都無結使，云何得生？ ^261c5

問曰：
從得無生法忍已來，常得法性生身變化不？ ^261c6

答曰：
化法，要有化主然後能化；若得無生法忍，
斷一切結使，死時捨是肉身，無有實身，誰為變化？
以是故知：得無生已來，不應盡結使。 ^261c7

復次，聲聞人言「菩薩不斷結使，乃至坐道場然後斷」，是為大錯！
何以故？汝法中說：菩薩已滿三阿僧祇劫，
後更有百劫中常得宿命智，自憶迦葉佛時作比丘，
名欝多羅，修行佛法。
云何今六年苦行，修邪道法，日食一麻一米？
後身菩薩一日尚不應謬，何況六年！
瞋亦如是，從久遠世時作毒蛇，獵者生剝其皮，
猶尚不瞋，云何最後身而瞋五人？
以是故，知聲聞人受佛義為錯。
佛以方便力，欲破外道故，現六年苦行。
汝言瞋五人者，是為方便，亦是瞋習，非煩惱也。 ^261c11

今當如實說：菩薩得無生法忍，煩惱已盡；
習氣未除故，因習氣受及法性生身，能自在化生。
有大慈悲為眾生故，亦為滿本願故，還來世間具足成就餘殘佛法故；
十地滿，坐道場，以無礙解脫力故，得一切智、
一切種智，斷煩惱習。 ^261c22

摩訶衍人言「得無生法忍菩薩，一切煩惱及習都盡」，亦是錯！ ^261c27

若都盡，與佛無異，亦不應受法性生身！
以是故，菩薩得無生法忍，捨生身，得法性生身。 ^261c29

若言「至坐道場，一切煩惱及習俱斷」，是語亦非！
所以者何？若菩薩具有三毒者，云何能集無量佛法？
譬如毒瓶，雖著甘露，皆不中食。
菩薩集諸純淨功德，乃得作佛；若雜三毒，云何能具足清淨佛法？ ^262a2

問曰：
觀諸法實相及修悲心故，能令三毒薄，故能集清淨功德！ ^262a6

答曰：
薄三毒，可得轉輪聖王、諸天王身；欲得佛功德身，無有是事！
三毒斷、習未盡，可得集諸功德。 ^262a8

復次，「薄」名如離欲人斷下地結，猶有上地煩惱。
又如須陀洹見諦所斷結盡，思惟所斷未盡，
是名為「薄」。如佛說：「斷三結，薄婬怒癡，名為斯陀含。」
汝若言「薄」，應當是斷。 ^262a10

以是故，「得無生法忍時斷煩惱，得佛時斷煩惱習」，是則實說。 ^262a14

【經】
「復次，舍利弗！菩薩摩訶薩欲上菩薩位，當學般若波羅蜜！」 ^262a17

【論】
「菩薩位」者，無生法忍是。
得此法忍，觀一切世間空，心無所著，住諸法實相中，不復染世間。 ^262a18

復次，般舟般三昧是菩薩位。
得是般舟般三昧，悉見現在十方諸佛，
從諸佛聞法，斷諸疑網，是時菩薩心不動搖，是名菩薩位。 ^262a20

復次，菩薩位者，具足六波羅蜜，生方便智，
於諸法實相亦不住；自知自證，不隨他語，
若魔作佛形來，心亦不惑。 ^262a23

復次，入菩薩法位力故，得名阿鞞跋致菩薩。 ^262a26

復次，菩薩摩訶薩入是法位中，不復墮凡夫數，
名為得道人；一切世間事欲壞其心，不能令動；
閉三惡趣門；墮諸菩薩數中，初生菩薩家，智慧清淨成熟。 ^262a27

復次，住頂不墮，是名菩薩法位。
如〈學品〉中說：「上位菩薩——不墮惡趣，
不生下賤家，不墮聲聞、辟支佛地，亦不從頂墮。」 ^262b2

問曰： ^262b4

云何為「頂墮」？
答曰：
如須菩提語舍利弗：「若菩薩摩訶薩無方便心行六波羅蜜，
入空、無相、無作中，不能上菩薩位，亦不墮聲聞、
辟支佛地，愛著諸功德法，於五眾無常、
苦、空、無我取相心著，言是道、是非道，是應行、
是不應行；如是等取相分別，是菩薩頂墮。」 ^262b5

何等是「住頂」？如上所說諸法愛斷，於愛斷法亦復不取，
如「住頂義」中說：「若菩薩摩訶薩行般若波羅蜜時，
內空中不見外空，外空中不見內空，外空中不見內外空，
內外空中不見外空；乃至無法有法空亦如是。」 ^262b11

復次，上位菩薩得無等等心，亦不自高，
知心相真空，諸有無等戲論滅。 ^262b16

問曰：
何以故聲聞法中名為「正位」，此菩薩法中位但名「位」？ ^262b17

答曰： ^262b18

若言「正位」亦無咎。
所以者何？若言「菩薩法位」，是則為正。
聲聞法中但言「位」，不言「聲聞位」，以是故言「正位」。 ^262b19

復次，學聲聞人，無大慈悲心、智慧不利故，
未生厭心，多求諸法，生種種邪見疑悔。
菩薩摩訶薩大慈愍一切故，多求度脫眾生老病死苦，
不求分別種種戲論；譬如長者有一子，
愛之甚重，其子得病，但求良藥能差病者，
不求分別諸藥名字、取之時節、合和分數。
以是故，諸菩薩從果觀十二因緣，不從因觀——見多者從因觀，
愛多者從果觀。 ^262b21

諸聲聞人因邪位故有正位；菩薩邪位薄故，
但名「菩薩位」。 ^262b29

問曰： ^262c1

聲聞法中從苦法忍乃至道比忍，名為正位。
如《經》中說：「三惡道中不可得三事，所謂正位、
聖果、漏盡。破戒、邪見、五逆罪等，亦如是。」
從得何法，名為菩薩位？ ^262c2

答曰：
發意、修行、大悲、方便具足，行是四法，得入菩薩位。
如聲聞法中，先具說四種善根：煖法、頂法、
忍法、世間第一法，然後入苦法忍正位。 ^262c5

問曰：
修行皆攝四法，何以故差別為四？ ^262c8

答曰：
初發意雖有修行，不久修故，不名修行；
如在家雖終日不住，不名為行。 ^262c9

復次，發意時，但有意願；行時造作，以財與人，
受持禁戒，如是等行六波羅蜜，是名「修行」。 ^262c11

修行已，以般若波羅蜜知諸法實相，以大悲心愍念眾生不知是諸法實相，
染著世間虛誑法，受種種身苦、心苦，是更受
「大悲」名故，不名修行。 ^262c13

「方便」者，具足般若波羅蜜故，知諸法空；
大悲心故，憐愍眾生；於是二法，以方便力不生染著。
雖知諸法空，方便力故，亦不捨眾生；雖不捨眾生，亦知諸法實空。
若於是二事等，即得入菩薩位；如聲聞人，
於定慧二法等故，是時即得入正位。
是法雖有行，更有餘名字，不名修行。 ^262c17

從初發意乃至坐道場，於其中間所行皆名
「修行」，小小差別，有異名字，為易解故。 ^262c23

譬如有人初發阿耨多羅三藐三菩提意，
欲度脫一切眾生老病死等身心諸苦，
作大誓莊嚴；功德、慧明二事因緣故，所願皆滿。
是二事有六分修行，名為六波羅蜜：布施、
持戒、忍辱是功德分；精進、禪定、智慧是慧明分。 ^262c25

修行六波羅蜜，知是諸法相甚深微妙，
難解難知，作是念：「眾生著三界諸法，以何因緣令眾生得是諸法相？
當以具足諸功德、清淨智慧，成就佛身三十二相、
八十隨形好，光明具足、神通無量，以十力、
四無所畏、十八不共法、四無礙智，觀應可度者，說法開化。」 ^263a1

譬如金翅鳥王，普觀諸龍，命應盡者，以翅摶海，
令水兩闢，取而食之。
佛亦如是，以佛眼觀十方世界五道眾生，
誰應得度，初現神足，次為示其心趣；以此二事，
除三障礙而為說法，拔三界眾生。
得佛力無量神通，假令虛妄猶尚可信，何況實說！
是名「方便」。 ^263a7

復次，菩薩以般若波羅蜜知諸法相，念其本願，
欲度眾生，作是思惟：「諸法實相中，眾生不可得，當云何度？」
復作是念：「諸法實相中，眾生雖不可得，
而眾生不知是諸法相故，欲令知是實相。」 ^263a13

復次，是實法相，亦不礙眾生。
實法相者，名為無所除壞，亦無所作。 ^263a17

是名「方便」。
具足是四法，得入菩薩位。 ^263a19

【經】
「欲過聲聞、辟支佛地，住阿鞞跋致地，當學般若波羅蜜！」 ^263a21

【論】
問曰：
菩薩入法位時，即已過聲聞、辟支佛地，
住阿鞞跋致地，何以故復說？ ^263a22

答曰：
雖三事一時，諸法各各相，應當次第讚；
如一心中，一時得無漏五根，而各各分別說其相。 ^263a24

菩薩入法位時，斷若干結使、得若干功德，
過是地、住是地，唯佛能知；亦欲引導諸菩薩故，佛種種讚說。
如此經始，佛在耆闍崛山，與五千比丘俱，
皆是阿羅漢，諸漏已盡，所作已辦等。
阿羅漢即是漏盡，漏盡者即是所作已辦等。
亦為引導餘人令心清淨故，種種讚說，無咎。
此亦如是，「入法位」即是「過阿羅漢、辟支佛地，住阿鞞跋致地」。 ^263a26

復次，因入法位故，得過阿羅漢、辟支佛地，住阿鞞跋致地。 ^263b5

問曰：
入法位中，過老病死及斷諸結使、破三惡道等，
如先說，何以但說「過聲聞、辟支佛地」？
亦住種種功德，何以故但說「住阿鞞跋致地」？ ^263b6

答曰：
捨諸惡事，得諸功德，後當次第說及所住功德；
諸法當須次第，不可一時頓說。 ^263b9

復次，菩薩初發意時，所可怖畏，無過聲聞、辟支佛地。
正使墮地獄，無如是怖畏，不永破大乘道故；
阿羅漢、辟支佛於此大乘，以為永滅。 ^263b11

譬如空地有樹，名舍摩梨，觚枝廣大，眾鳥集宿。
一鴿後至，住一枝上，其枝及觚，即時壓折。
澤神問樹神：「大鳥鵰鷲，皆能任持，何至小鳥，便不自勝？」
樹神答言：「此鳥從我怨家尼俱盧樹上來，
食彼樹果，來栖我上，必當放糞；子墮地者，
惡樹復生，為害必大。
以是故，於此一鴿，大懷憂畏；寧捨一枝，所全者大。」 ^263b15

菩薩摩訶薩亦如是，於諸外道、魔眾及諸結使、
惡業，無如是畏如阿羅漢、辟支佛。
何以故？聲聞、辟支佛於菩薩邊，亦如彼鴿，
壞敗大乘心，永滅佛業。
以是故，但說「過聲聞、辟支佛地」。 ^263b22

「住阿鞞跋致地」者，從初發意已來，常喜樂住阿鞞跋致地；
聞諸菩薩多退轉故，發意時作願：「何時當得過聲聞、
辟支佛地，住阿鞞跋致地？」
以是故說「住阿鞞跋致地」。 ^263b26

問曰：
何等是阿鞞跋致地？
答曰： ^263c1

若菩薩能觀一切法不生不滅、不不生不不滅、
不共、非不共。如是觀諸法，於三界得脫，
不以空，不以非空；一心信忍十方諸佛所用實相智慧，
無能壞、無能動者，是名無生忍法。
無生忍法，即是阿鞞跋致地。 ^263c2

復次，入菩薩位，是阿鞞跋致地；過聲聞、
辟支佛地，亦名阿鞞跋致地。 ^263c6

復次，住阿鞞跋致地，世世常得果報神通，不失不退。
若菩薩得此二法，雖得諸法實相，而以大悲不捨一切眾生。
復有二法：一者、清淨智慧，二者、方便慧。
復有二法：一者、深心念涅槃，二者、所作不離世間。
譬如大龍，尾在大海，頭在虛空，震電雷霆而降大雨。 ^263c8

復次，阿鞞跋致菩薩得是諸法實相智慧，
世世不失，終不暫離。 ^263c14

於諸佛深經終不疑，亦不作礙。
何以故？我未得一切智慧故，不知何方便何因緣故如是說。 ^263c16

阿鞞跋致菩薩常以深心，終不生惡；阿鞞跋致以深心集諸善，
淺心作諸不善。 ^263c18

問曰：
若阿鞞跋致相，得無生法忍，云何以淺心作諸不善？ ^263c20

答曰：
有二種阿鞞跋致：一者、得無生忍法；二者、
雖未得無生忍法，佛知其過去、未來所作因緣，
必得作佛，為利益傍人故，為其授記。
是菩薩生死肉身，結使未斷，於諸凡夫中為最第一，是亦名阿鞞跋致相。
若得無生忍法，斷諸結使，此則清淨，末後肉身盡，
得法性生身，結使所不礙，不須教誡；如大恒河中船，
不須將御，自至大海。 ^263c21

復次，有初發意生大心，斷諸煩惱，知諸法實相，便得阿鞞跋致。 ^263c29

有但行檀波羅蜜，便具足六波羅蜜，乃至般若波羅蜜亦如是。 ^264a1

有行六波羅蜜，未得阿鞞跋致，於眾生中生大悲心，是時便得阿鞞跋致。 ^264a3

有得悲心而作是念：「若諸法皆空，則無眾生，誰可度者？」
是時悲心便弱。或時以眾生可愍，於諸法空觀弱。
若得方便力，於此二法，等無偏黨，大悲心不妨諸法實相，得諸法實相不妨大悲生。
如是方便，是時便得入菩薩法位，住阿鞞跋致地，
如〈往生品〉中說。 ^264a5

復次，阿鞞跋致相，如後〈阿鞞跋致〉二品中說。
大智度論卷第二十七
 ^264a11
