
xu:: 
# 欽錄
欽錄
洪武十一年七月初十日，天界善世禪寺住持
〔宗泐〕、演福教寺住持，持奉新註《楞伽經》，
同考功監令李永等官，於　西華樓進呈御覽。
當日欽奉聖旨：這經好生註得停當，可即刊板印行，教天下眾僧每講習。
欽此。 ^343a5

進新註楞伽經序 ^343a12

〔臣〕聞：法運之興，雖曰在人，亦必有其時焉。
有其人而無其時、有其時而無其人，雖欲興之，其可得哉？
是故必有聰明聖智之君、當天下又安之時，以興之也。
至若《楞伽》一經，我大覺世尊說之於二千年之前，
而今上皇帝行之於二千年之後，豈非有其人而有其時乎？
不然，何此經東流中國千有餘載，前代帝王未曾有如我聖天子之留神注意，
究其旨趣，　勅僧徒咸隷習之，有如此之盛也。
然吾佛之所以說此經者，蓋欲除眾生之妄心，俾歸於真正之道。
而皇上之心，欲天下後世之人皆捨妄歸真、
去惡從善，以躋乎仁壽之域，其有契於佛之心乎！
且此經之要，不出五法、三自性、八識、二無我，
而該乎真妄修性、聖凡因果，皆不外乎一心。
能究此心者，則畏惡而遷善、捨妄而歸真，得至自覺正智之地。
不能究此心者，則縱情肆欲，流而忘返，
至于失其忠孝，敗俗亂常，甘蹈刑辟，如履水火。
此吾佛所以興大悲心而拔濟之，亦猶帝王之仁育黎庶若保赤子者也。 ^343a13

〔臣〕僧昨於　內廷欽承聖諭，以為《心經》、
《金剛》、《楞伽》三經，實治心法門，遣情離著，
具在是矣，爾輩可不勉乎？
〔臣〕等受命以來，夙夜兢惕，懼無以上副宸衷，
於是竭誠殫慮，註釋《心經》、《金剛》二典，已於洪武十一年正月二十八日　奏準行世。
而《楞伽》以今七月初十日始克註成，謹熏沐繕寫，
拜手稽首，詣　闕進呈。
重念〔臣〕等才識庸陋，學術空疎，固不敢叨於註釋之列。
然承　雨露之餘澤，依日月之清光，庶幾少裨流通之萬一云爾。 ^343b6

洪武十一年七月　日序第一上楞伽阿跋多羅寶經註解卷第一
〔上〕
translator:: 宋求那跋多羅奉　詔譯
author:: 大明天界善世禪寺住持〔臣〕僧〔宗泐〕演福講寺住持〔臣〕僧奉　詔同註
other::  ^343b20

此經凡四譯，今存者三：其一則鎦宋求那跋多羅譯成四卷，
曰《楞伽阿跋多羅寶經》；其二則元魏菩提流支譯成十卷，
曰《入楞伽經》；其三則唐實叉難陀與復禮等譯成七卷，
曰《大乘入楞伽經》。
若論所譯文之難易，則唐之七卷文易義顯，始末具備。
今釋從宋譯四卷者，以此本首行於世，
習誦者眾，況達磨大師授二祖心法時，
指《楞伽》四卷可以印心，而張方平嘗書此本，
蘇子瞻為序其事，是知歷代多從此本也。
然文辭簡古，至於句讀有不可讀，乃取七卷中文義顯者釋之，
仍採古註善者併註之。 ^343b29

此經以法喻為名，第一義心為體，了妄顯性為宗，
斥小辯邪為用，方等大乘為教相。
法喻為名者，楞伽是城名，華言不可往，
其城在南海摩羅山頂，無神通者不可往，
佛於此處說法即佛境界，以處表法也。
阿跋多羅者，華言無上，亦云入。
寶者，至貴之物，以喻此經尊貴，故云法喻為名也。
經者，貫也，謂貫通諸義也。
第一義心為體者，即如來藏自性清淨第一義心也。
了妄顯性為宗者，謂達妄顯真，離性執也。
斥小辯邪為用者，謂破小乘之偏執，摧外道之邪見也。
方等大乘為教相者，謂經通三乘，義從圓頓也。
此之五章皆經中所詮之旨，今預取而釋首題者，欲令學者知一經之大意也。
pin:: 
# 一切佛語心品
一切佛語心品 ^343c11

佛語心者，即諸佛所說心法也。
然經中所說法門，大約有四：謂五法、三自性、
八識、二無我，而獨言心者，蓋此四種法門是一經之綱目、究心之精要。
如《入楞伽》云：「五法自性等眾妙法門，是一切諸佛菩薩入自心境，
離所行相，稱真實義，諸佛教心也。」 ^343c25

如是我聞：一時，佛住南海濱楞伽山頂，種種寶華以為莊嚴。
與大比丘僧及大菩薩眾俱，從彼種種異佛剎來，是諸菩薩摩訶薩無量三昧自在之力神通遊戲。
大慧菩薩摩訶薩而為上首，一切諸佛手灌其頂，
自心現境界善解其義，種種眾生、種種心色、
無量度門隨類普現，於五法、自性、識、二種無我究竟通達。 ^344a2

此通序分也。如是者，指所聞之法，亦信順之辭。
我聞者，阿難從佛聞持是法也。
一時者，教主徒眾嘉會之時也。
佛者，覺也，謂覺道既成，乘機說法，導利群生也。
住南海濱楞伽山頂者，說法之處也。
寶華莊嚴者，是其處勝也。
大比丘菩薩眾者，列同聞之眾也。
從彼異佛剎來者，舉遠知近以顯眾多也。
無量三昧等者，讚菩薩之德也。
自大慧下，別讚大慧之德。
諸佛手灌其頂者，明其位居等覺，當授佛位，故為灌頂。
自心現境界者，一切善惡境界皆由自心發現，
大慧善解，其智超勝也。
種種眾生心色者，謂一切有情五蘊種種不同，
大慧以無量度門而普應之，則法門深廣也。
五法者，曰名、曰相、曰妄想、曰正智、曰如如也；
三自性者，曰妄想、曰緣起、曰成也；識即八識也；
二無我者，即人無我、法無我也。
已上諸法大慧皆能究竟通達，為眾作發起之人，此佛所以深讚之也。 ^344a9

爾時，大慧菩薩與摩帝菩薩俱遊一切諸佛剎土，
承佛神力，從座而起，偏袒右肩，右膝著地，
合掌恭敬以偈讚佛： ^344a27

此下別序分也。摩帝，華言慧也。
自偏袒至恭敬，天竺之敬儀也。
　　「世間離生滅，猶如虛空華，
　　智不得有無，而興大悲心。
　　一切法如幻，遠離於心識，
　　智不得有無，而興大悲心。
　　遠離於斷常，世間恒如夢，
　　智不得有無，而興大悲心。」 ^344a29

一切世間眾生背覺合塵，流轉生死，而起妄想心識，
復計斷、常二見，無由出離。
如來以妙智觀察，了達生滅等一切諸法如空華、
如幻、如夢，不有不無，故興大悲心而度脫之，使其皆得遠離也。
　　「知人法無我，煩惱及爾焰，
　　常清淨無相，而興大悲心。」 ^344b9

此離惑、智二障。煩惱，惑障也；爾焰乃梵語，智障也。
智本破惑，惑即人法二執。
無我者，無此二執也。
若於智生著，智亦成障。
如來了知人法惑智本空，故云「常清淨無相」。
眾生在迷受苦，故起悲心而拔濟之。
　　「一切無涅槃，無有涅槃佛，
　　無有佛涅槃。　遠離覺所覺，
　　若有若無有，是二悉俱離。」 ^344b16

一切者，一切眾生也。
涅槃者，不生不滅之理也。
佛與眾生同具此理，尚無生死可斷，焉有涅槃可證？
故云「一切無涅槃」。
然非證而證，證此涅槃，是則佛為能證之人，
涅槃是所證之法，離法無人，故云「無有涅槃佛」；
離人無法，故云「無有佛涅槃」。
《入楞伽》云：「佛不住涅槃，涅槃不住佛。」
辭異而義同也。覺即佛、所覺即涅槃。
人法俱泯，故云「遠離覺所覺」。
然人法俱泯，是亡有而未亡無，故云「若有若無有，
是二悉俱離」也。
　　「牟尼寂靜觀，是則遠離生，
　　是名為不取，今世後世淨。」 ^344b24

牟尼是梵語，華言寂默，佛之名也。
此言人能如是觀佛寂靜之體從遠離而生，
是則於佛不生取著，故今世後世皆得清淨。
《入楞伽》云：「若見於牟尼，寂靜遠離生，是人今後世，離著無所取。」
辭義尤顯。已上諸偈讚佛，皆言離著者，蓋讚佛生善。
若不離著，生善不深故也。 ^344c7

爾時，大慧菩薩偈讚佛已，自說姓名：
　　「我名為大慧，通達於大乘，
　　今以百八義，仰諮尊中上。」 ^344c14

此下正宗分也。大慧自言是大乘機，為眾發起。
　　世間解之士，聞彼所說偈，
　　觀察一切眾，告諸佛子言：
　　「汝等諸佛子，今皆恣所問，
　　我當為汝說，自覺之境界。」 ^344c17

世間解者，如來十號之一也。
大慧所問百八義，皆如來親證之法，故云「自覺之境界」。 ^344c23

爾時，大慧菩薩摩訶薩承佛所聽，頂禮佛足，
合掌恭敬以偈問曰： ^344c25

寶臣註《入楞伽》云：「此後諸偈問百八句義，
或一句為一問、或二句為一問、或三句為一問，
乃至十句為一問，或一句為兩問。
然此百八句，正問五法、三自性、八識、二無我，度眾生對治法門。」
是故大慧舉上與摩帝遊諸佛剎所見之事，
故下問山海日月等，即五法中名相妄想；
下問諸禪解脫等，即五法中正智如如也。 ^344c26

「云何淨其念？」
問淨其妄念，而生正念。 ^345a5

「云何念增長？」
問增淨念。 ^345a6

「云何見癡惑？」
問起見惑。 ^345a7

「云何惑增長？」
問增長見惑。 ^345a8

「何故剎土化相及諸外道？」
問如來於剎土中示現身相，化眾生及諸外道。 ^345a9

「云何無受次？」
《入楞伽》云：「及無影次第」，謂問無相法中因何有次第。 ^345a11

「何故名無受？」
承上問，若有次第，何名無相法？
無受，即無相義。 ^345a13

「何故名佛子？」
問菩薩何名佛子。 ^345a15

「解脫至何所？」
問行人既得解脫，復能往至何所。 ^345a16

「誰縛誰解脫？」
問迷時誰縛，悟時誰解。 ^345a18

「何等禪境界？」
問諸禪定以何為境界。 ^345a19

「云何有三乘？惟願為解說。」
問何故有聲聞、緣覺、菩薩三乘。 ^345a20

「緣起何所生？云何作所作？」
問善惡緣起及所作業果。 ^345a22

「云何俱異說？」
問外道邪見何有俱異之說。 ^345a24

「云何為增長？」
《入楞伽》云：「云何諸有起」，謂起三有也。 ^345a25

「云何無色定？」
問無色界四空定。 ^345a27

「及與滅正受？」
問滅盡定之正受。 ^345a28

「云何為想滅？何因從定覺？」
問受想心滅為定，何得從定起覺。 ^345a29

「云何所作生？進去及持身？」
問從定起用，凡所作為，是身去住得大自在。 ^345b2

「云何現分別？」
問現身說法，分別諸法種相差別。 ^345b4

「云何生諸地？」
問得悟入諸地位，《入楞伽》云：「云何入諸地？」 ^345b6

「破三有者誰？何處身云何？」
問能破諸有，出三界，是何佛子。
《入楞伽》云：「云何有佛子，而能破三有？」 ^345b8

「往生何所至？」
問既破三有，往生何處。 ^345b11

「云何最勝子？」
問弟子之中誰為第一。 ^345b12

「何因得神通，及自在三昧？」
問神通三昧修何行而得。 ^345b13

「云何三昧心？最勝為我說。」
問三昧之心何者為勝。 ^345b15

「云何名為藏？」
問第八藏識。 ^345b17

「云何意及識？」
問意根及諸識。 ^345b18

「云何生與滅？云何見已還？」
問意識起見生滅，已還亦滅也。
《入楞伽》云：「云何起諸見？
云何退諸見？」 ^345b19

「云何為種性、非種及心量？」
問三乘差別種性，外道非種及不定種心量。 ^345b22

「云何建立相，及與非我義？」
問有相及無我相。 ^345b24

「云何無眾生？云何世俗說？」
問真無俗有。 ^345b25

「云何為斷見，及常見不生？」
問斷常二見。 ^345b26

「云何佛、外道，其相不相違？」
問邪正無背。 ^345b27

「云何當來世，種種諸異部？」
問佛滅後，弟子所宗經部各異。 ^345b28

「云何空何因？云何剎那壞？」
問諸法性空，剎那念滅。
剎那，極微細念也。 ^345c1

「云何胎藏生？」
問托胎受生。 ^345c3

「云何世不動？」
問世相遷流，性何不動。 ^345c4

「何因如幻夢，及揵闥婆城，世間熱時焰，及與水月光？」 ^345c5

問此五喻，喻世間生滅相皆無實義。
揵闥婆，梵語也，此云尋香城。 ^345c6

「何因說覺支，及與菩提分？」
問七覺支及八正道。 ^345c8

「云何國土亂？」
問所依國土何因亂壞。 ^345c10

「云何作有見？」
問諸法無體，何作有見？
有即三有。《入楞伽》云：「何故見諸有？」 ^345c11

「云何不生滅，世如虛空華？」
問世相如空華，何故言不生不滅。
《入楞伽》云：「云何如空華？
不生亦不滅？」 ^345c13

「云何覺世間？云何說離字？」
問眾生云何覺知世法，云何離文字相。 ^345c16

「離妄想者誰？云何虛空譬？」
問誰知諸法如虛空，離妄想分別。
《入楞伽》云：「云何如虛空？
云何離分別？」 ^345c18

「如實有幾種？」
問真如有幾。 ^345c21

「幾波羅蜜心？」
諸度心有幾。 ^345c22

「何因度諸地？誰至無所受？」
問誰能超越十地，至於佛地。
無所受，即佛境界。 ^345c23

「何等二無我？」
問誰能空人、法二執惑障。 ^345c25

「云何爾焰淨？」
問誰能淨智障。 ^345c26

「諸智有幾種？」
問諸正智。 ^345c27

「幾戒眾生性？」
問眾生性殊，禁戒有幾。 ^345c28

「誰生諸寶性，摩尼真珠等？」
問諸寶物何從而生。 ^345c29

「誰生諸語言，眾生種種性？」
問眾生語言差別種性不同，何因而起。 ^346a2

「明處及伎術，誰之所顯示？」
問五明法及伎術。
五明者，一曰內論，謂一切佛法；二曰外論，
有四種，曰因、曰聲、曰醫方、曰工巧。
此五各能生智，故云明處。 ^346a4

「伽陀有幾種，長頌及短句？」
伽陀，梵語也，此云孤起，亦曰諷誦，與重頌不同。
問孤起頌及長行重頌。 ^346a8

「成為有幾種？」
問經中理趣。《入楞伽》云：「道理幾不同？」 ^346a11

「云何名為論？」
問釋經之論。《入楞伽》云：「解釋幾差別？」 ^346a13

「云何生飲食，及生諸愛欲？」
問飲食誰作，愛欲何起。 ^346a15

「云何名為王？轉輪及小王，云何守護國？」
問大小諸王及守國土之法。 ^346a17

「諸天有幾種？云何名為地、星宿及日月？」
問欲界名相。 ^346a19

「解脫修行者，是各有幾種？」
問學、無學人。解脫是無學，修行是學。 ^346a21

「弟子有幾種？云何阿闍黎？」
問師、弟子。阿闍黎，此云教師。 ^346a23

「佛復有幾種？復有幾種生？」
問佛三身及本生事。
本生，謂宿世所行事。
《入楞伽》云：「如來有幾種？
本生事亦然。」 ^346a25

「魔及諸異學，彼各有幾種？」
問眾魔及諸外道。
魔，梵語魔羅，此云能害，謂能害善法。 ^346a28

「自性及與心，彼復各幾種？」
問性與心幾種差別。 ^346b1

「云何施設量？惟願最勝說。」
問心量妄想施設。
最勝者，稱佛也。 ^346b3

「云何空風雲？」
問欲界無情名相。 ^346b5

「云何念聰明？」
問欲界有情心念云何能生智慧。 ^346b6

「云何為林樹？云何為蔓草？
云何象馬鹿？云何而捕取？」 ^346b8

問草木之生誰使之然，象鹿誰使之生，又復誰能捕取。 ^346b9

「何因而卑陋？」
問卑陋賤人何業所致。 ^346b11

「云何六節攝？」
問一年云何分六節。
西域以兩月為一節，一年分為六節。 ^346b12

「云何一闡提？」
一闡提是梵語，此云極惡，又云信不具。 ^346b14

「男、女及不男，斯皆云何生？」
問世間若男若女及五種不男之人，何因而生。 ^346b16

「云何修行退？云何修行生？」
問修行之人因何退墮，因何精進而生。 ^346b18

「禪師以何法？建立何等人？」
問修禪定者用何法示人入道。 ^346b20

「眾生生諸趣，何相何像類？」
問六道生趣形像。 ^346b22

「云何為財富？何因致財富？」
問世間財富何因而致。 ^346b23

「云何為釋種？何因有釋種？
云何甘蔗種？無上尊願說。」 ^346b25

問釋迦種族及甘蔗種。
《本行經》云：「大茅草王得成王仙，被獵師所射，
滴血於地，生二甘蔗，日炙而開，出一男一女，
男名善生，即甘蔗王，釋種乃其裔也。」 ^346b26

「云何長苦仙？彼云何教授？」
問苦行仙人意求長生，受教於誰。 ^346c1

「如來云何於，一切時剎現，種種名色類，最勝子圍繞？」 ^346c3

問佛現身塵剎，隨類不同，眾所圍繞，何因如是耶？ ^346c4

「云何不食肉？云何制斷肉？
食肉諸種類？何因故食肉？」 ^346c6

問食肉及斷食肉因緣。 ^346c7

「云何日月形？須彌及蓮華，師子勝相剎，
側住覆世界，如因陀羅網。」 ^346c8

此問世界形相。須彌者，妙高山也，統一四天下，一日月所繞。
蓮華者，華藏世界也。
師子世界於諸剎土最勝。
世界如器，有側有覆、有仰有橫。
因陀羅網即帝網，網有千珠，珠光交映，喻世界重重無盡。 ^346c9

「或悉諸珍寶，箜篌細腰鼓，狀種種諸華，
或離日月光，如是等無量。」 ^346c14

此亦問世界形相不同，或諸寶所成，或狀如箜篌、
如鼓、如華，或無日月所照，何因而致。 ^346c15

「云何為化佛？云何報生佛？
云何如如佛？云何智慧佛？」 ^346c18

問佛身名不同者何。
化佛，應身也，謂千百億化身。
報生佛，他報身也，謂他機所見。
如如佛，法身也，謂體性如如不異。
智慧佛，自報身也，謂自己修因感果，以始覺之智合於本覺，
故曰智慧。 ^346c19

「云何於欲界，不成等正覺？
何故色究竟，離欲得菩提？」 ^346c24

問盧舍那報身佛不於欲界得道，而於色究竟處得道者何耶。 ^346c25

「善逝般涅槃，誰當持正法？」
問佛滅後傳持正法者誰。 ^346c27

「天師住久如，正法幾時住？」
問佛住世及滅後，正法所住時分長短。
天師，即天人師也。 ^346c29

「悉檀及與見，各復有幾種？」
問所化機緣及與見解。
悉檀者，遍施也，有四種：一、世界悉檀，世界者，
次第也，謂聞說法次第得歡喜益；二、對治悉檀，
謂聞法修行，對破宿障，得滅惡益；三、為人悉檀，
謂因聞法故，得生善益；四、第一義悉檀，
謂因聞法故，得悟理益。 ^347a2

「毘尼比丘分，云何何因緣？」
毘尼者，律也。問因事制律，及持律之僧。
《入楞伽》云：「何故立毘尼，及以諸比丘？」 ^347a8

「彼諸最勝子，緣覺及聲聞，何因百變易？
云何百無受？」 ^347a11

問二乘生處。變易者，謂變易生死，居方便土，因移果易也。
無受者，謂入無餘涅槃，不受後有也。 ^347a12

「云何世俗通？云何出世間？
云何為七地？惟願為演說。」 ^347a15

問世間五通，得出世六通，及住第七地中。
第七名已辦也。 ^347a16

「僧伽有幾種？云何為壞僧？」
問三乘僧及破戒僧。
梵語僧伽，此云眾，亦名和合。 ^347a18

「云何醫方論？是復何因緣？」
問世間及出世間醫方諸論為誰而說。
《入楞伽》云：「云何為眾生，廣說醫方論？」 ^347a20

「何故大牟尼，唱說如是言：『迦葉、拘留孫、拘那含是我？』」 ^347a23

問何故如來說過去佛即是我耶。
義見第三卷經文，四等中釋出。 ^347a24

「何故說斷常，及與我無我？
何不一切時，演說真實義？
而復為眾生，分別說心量？」 ^347a26

問如來何不但說大乘，而廣說諸法耶。 ^347a27

「何因男女林，訶梨、阿摩勒？」
問世間果木，男女林木也。
訶梨、阿摩勒，二果名，皆西域所有。 ^347a29

「雞羅及鐵圍，金剛等諸山，無量寶莊嚴，仙闥婆充滿。」 ^347b2

問此諸山及眾寶莊嚴，仙人樂神充滿者何。
乾闥婆，天帝之樂神也。
此下是世尊領大慧所問亦釋也。 ^347b3

無上世間解，聞彼所說偈，大乘諸度門，諸佛心第一。
「善哉善哉問，大慧善諦聽，我今當次第，如汝所問說。」 ^347b6

《入楞伽》云：「爾時，世尊聞其所謂大乘微妙諸佛之心最上法門，
即告之曰：『善哉！大慧，諦聽諦聽，如汝所問，當次第說。
即說頌曰：』」 ^347b8

「生及與不生，涅槃空剎那，趣至無自性。」
此釋大慧所問有為生法、無為不生法，
涅槃、虛空、剎那流轉等法，皆妄想所現，初無自性。 ^347b12

「佛諸波羅蜜，佛子與聲聞、緣覺、諸外道，
及與無色行，如是種種事。」 ^347b15

領上所問人及所行法。
無色行，外道所行法也。 ^347b16

「須彌、巨海、山，洲渚、剎土地。」
領上國土中無情名相。 ^347b18

「星宿及日月，外道天修羅。
解脫自在通，力禪三摩提，滅及如意足，覺支及道品。」 ^347b20

領上所問諸法名相也。
三摩提，即三昧。滅即無受。
如意足，即欲、念、進、慧四如意足也。
覺支，即念、擇、進、喜、輕安、定、捨，七覺支也。
道品，總言即三十七道品也。 ^347b21

「諸禪定無量，諸陰身往來。
正受滅盡定，三昧起心說，心意及與識，
無我法有五，自性想所想，及與現二見。」 ^347b26

諸禪定，世出世間大小禪定也。
諸陰身，六道生死身也。
正受即三昧。滅盡定者，受想心滅，身證此定。
三昧起心說者，從定而起，運心說法也。
自心意及二見者，總領五法、三自性、八識、二無我也。 ^347b28

「乘及諸種性，金、銀、摩尼等，一闡提、大種，
荒亂及一佛，智、爾焰得向，眾生有無有。」 ^347c4

乘即三乘。一闡提，見前註。
大種，即四大種。荒亂，即國土亂。
一佛，即前迦葉等是我。
得向，猶魔得便義。
有無有，即空有。 ^347c5

「象馬諸禽獸，云何而捕取？
譬因成悉檀，及與作所作。」 ^347c9

譬即譬喻。因成即相應。
悉檀即四悉檀，如上註。
作所作，即能作所作之業也。 ^347c10

「叢林迷惑通，心量不現有，諸地不相至，百變百無受。
醫方工巧論，伎術諸明處。」 ^347c12

名相並如前註。此上皆領大慧所問。 ^347c13

「諸山須彌地，巨海日月量，下中上眾生，身各幾微塵？」 ^347c15

自此至毛孔眉毛幾，皆佛反詰大慧所問。
不周量者，度數也。
上中下眾生，總十界而言也。
身幾塵，謂身量長短輕重也。 ^347c16

「一一剎幾塵？弓弓數有幾？
肘步拘樓舍，半由延由延。」 ^347c19

剎即剎土，謂大千世界為一剎土。
二尺為一肘，四肘為一弓，五百弓為一拘樓舍，
十拘樓舍為一由延，由延即由旬也。 ^347c20

「兔毫窓塵蟣，羊毛#CB00931;麥塵。」
古註云：「七微塵成一窓塵，七窓塵成一兔毛頭塵，
七兔毛頭塵成一羊毛頭塵，七羊毛頭塵成一牛毛頭塵，
七牛毛頭塵成一蟣，七蟣成一虱，七虱成一芥，七芥成一大麥。」
#CB00931;即大麥也。 ^347c23

「鉢他幾#CB00931;麥？」
鉢他是半斗。 ^347c28

「阿羅#CB00931;麥幾？」
阿羅是一斗。 ^347c29

「獨籠、那佉梨，」
獨籠是一斛，那佉梨是十斛。 ^348a1

「勒叉及舉利，」
十萬為勒叉，一億為舉利。 ^348a2

「乃至頻婆羅，是各有幾數？」
頻婆羅，一兆也。 ^348a3

「為有幾阿#CB00145;，」
塵也。 ^348a4

「名舍梨沙婆？」
芥子也。 ^348a5

「幾舍梨沙婆，名為一賴提？」
草子也。 ^348a6

「幾賴提摩沙，」
豆也。 ^348a7

「幾摩沙陀那，」
銖也。 ^348a8

「復幾陀那羅，為迦梨沙那？」
兩也。 ^348a9

「幾迦梨沙那，為成一波羅？」
斤也。 ^348a10

「此等積聚相，幾波羅彌樓？」
彌樓，須彌山也，謂幾斤之塵，能成彌樓之山。
《入楞伽》云「幾斤成須彌」者是矣。 ^348a11

「是等所應請，何須問餘事？
聲聞、辟支佛，佛及最勝子，身各有幾數？
何故不問此？」 ^348a14

謂何不問佛及三乘身各幾塵。 ^348a15

「火焰幾阿#CB00145;？
風阿#CB00145;復幾？」
言火、風二大各幾塵數。 ^348a17

「根根幾阿#CB00145;？
毛孔眉毛幾？」
根根，言六根。此下復領大慧所問。 ^348a19

「護財自在王，」
領何名為王。 ^348a21

「轉輪聖帝王，云何王守護？」
領云何護國。 ^348a22

「云何為解脫？」
領解脫修行者，此復有幾種。 ^348a23

「廣說及句說，如汝之所問。」
領伽陀有幾稱長頌及短句。
《入楞伽》云：「云何長行句？」 ^348a24

「眾生種種欲，」
五欲也。 ^348a26

「種種諸飲食，」
領食肉不食肉。 ^348a27

「云何男女林，金剛堅固山？
云何如幻夢？野鹿渴愛譬。
云何山天仙？揵闥婆莊嚴。」 ^348a28

領無量寶莊嚴，仙闥婆充滿。 ^348a29

「解脫至何所？誰縛誰解脫？」
此二句領問，語同。 ^348b2

「云何禪境界？」
領何等禪境界。 ^348b4

「變化及外道。」
領剎土化相及諸外道。 ^348b5

「云何無因作？云何有因作？
有因無因作，及非有無因。」 ^348b6

此四句領云何俱異說。 ^348b7

「云何現已滅？」
領見已還。 ^348b8

「云何淨諸覺？云何諸覺轉，及轉諸所作？」
領云何淨其念，云何念增長。 ^348b9

「云何斷諸想？云何三昧起？
破三有者誰？何處為何身？」 ^348b11

領破三有及何處身。 ^348b12

「云何無眾生，而說有吾我？
云何世俗說？惟願廣分別。」 ^348b13

此領無眾生及世俗說。 ^348b14

「所問相云何，及所問非我？」
領建立相及非我義。 ^348b15

「云何為胎藏，及種種異身？」
領胎藏生及名色類。 ^348b17

「云何斷常見？」
領何故說斷常。 ^348b18

「云何心得定？」
領云何三昧。 ^348b19

「言說及諸智，」
領諸語言及諸智。 ^348b20

「戒種性佛子？」
領幾戒眾生性。 ^348b21

「云何成及論？」
領成為幾種，何名為論。 ^348b22

「云何師弟子？」
領弟子幾種，及阿闍梨。 ^348b23

「種種諸眾生，斯等復云何？」
領男女及不男。 ^348b24

「云何為飲食？聰明魔施設。」
領念聰明魔及幾種施設量。 ^348b25

「云何樹葛藤？」
領林樹蔓草。 ^348b27

「最勝子所問，云何種種剎？」
領云何日月形乃至如是等無量。 ^348b28

「仙人長苦行，云何為族姓？」
領釋種乃至甘蔗種。 ^348c1

「從何師受學？」
領建立何等人。 ^348c3

「云何為醜陋？」
領云何卑陋。 ^348c4

「云何人修行？」
領修行進退。 ^348c5

「欲界何不覺？阿迦膩吒成。」
領欲界不成正覺，及色究竟天離欲得菩提。
阿迦膩吒，即色究竟也。 ^348c6

「云何俗神通？」
領世俗通。 ^348c9

「云何為比丘？」
領毘尼比丘分。 ^348c10

「云何為化佛？云何為報佛？
云何如如佛？平等智慧佛。」 ^348c11

領問佛身。 ^348c12

「云何為眾僧？佛子如是問。」
領三乘僧。 ^348c13

「箜篌、腰鼓、華，剎土離光明。」
領問剎土形相。 ^348c14

「心地者有七。」
領云何為七地。七地乃已辦地，謂思惑已盡，
慧心顯著，故曰心地。 ^348c15

「所問皆如實，」
總結指大慧所問皆如實義。 ^348c17

「此及餘眾多，佛子所應問。」
總結指大慧所失問。 ^348c18

「一一相相應，遠離諸見過。
悉檀離言說，我今當顯示，次第建立句。」 ^348c20

總結前生後，即總上問領皆契理離過，以四悉檀當作百八句顯示建立。 ^348c21

「佛子善諦聽。」
戒令聽受。 ^348c24

「此上百八句，如諸佛所說。」
此百八句法，該五法、三自性、八識、二無我，諸佛所說之法無出于此。
自此以下，結指諸句，一一令人破情遣著，故皆言非句。
《入楞伽》云：「爾時，大慧菩薩摩訶薩白佛言：『世尊！
何者是一百八句？』
佛言：『大慧！所謂生句、非生句』云云。 ^348c25

「不生句生句，常句無常句。」
合云生句非生句，此言不生句生句，語倒也。
言眾生於真如無生境上，妄起生法之見，
本自非生，故云非生句。
若計生法，此則有常，以無有生故，曰非常。 ^349a2

「相句無相句，住異句非住異句。」
計常則有相，非常則無相。
因生有住，因住有異。
住謂住於世間；異謂從少至老，其相變異。
住異二句前無問辭，蓋問雖略，答必詳悉也。 ^349a7

「剎那句非剎那句，自性句離自性句。」
離即非也。 ^349a11

「空句不空句，斷句不斷句，邊句非邊句，中句非中句。」 ^349a13

此二句無問。 ^349a14

「常句非常句，」
前云常句，言凡夫於住計常。
此言常句，言外道計四大性常。 ^349a15

「緣句非緣句，因句非因句，煩惱句非煩惱句，
愛句非愛句，方便句非方便句。」 ^349a17

此句無問。 ^349a18

「巧句非巧句，淨句非淨句，成句非成句，
譬句非譬句，弟子句非弟子句，師句非師句，
種性句非種性句，三乘句非三乘句，所有句非所有句，願句非願句。」 ^349a19

此句無問。 ^349a22

「三輪句非三輪句。」
此句無問。三輪者，謂身輪現通、口輪說法、意輪鑒機。 ^349a23

「相句非相句，有品句非有品句，俱句非俱句，緣自聖智現法樂句非現法樂句。」 ^349a25

《入楞伽》云：「自證聖智句非自證聖智句，現法樂句非現法樂句。」 ^349a26

「剎土句非剎土句，阿#CB00145;句非阿#CB00145;句，
水句非水句，弓句非弓句，實句非實句，數句非數句。」 ^349a29

數，微塵數也。 ^349b2

「數句非數句，」
數，上聲。 ^349b3

「明句非明句，虛空句非虛空句，雲句非雲句，
工巧伎術明處句非工巧伎術明處句，
風句非風句，地句非地句，心句非心句，
施設句非施設句，自性句非自性句，陰句非陰句，
眾生句非眾生句，慧句非慧句，涅槃句非涅槃句，
爾焰句非爾焰句，外道句非外道句，荒亂句非荒亂句，
幻句非幻句，夢句非夢句，焰句非焰句，
像句非像句，輪句非輪句。」 ^349b4

《入楞伽》云：「火輪句。」 ^349b11

「揵闥婆句非揵闥婆句，天句非天句，飲食句非飲食句，
婬欲句非婬欲句，見句非見句，波羅蜜句非波羅蜜句，
戒句非戒句，日月星宿句非日月星宿句，諦句非諦句。」 ^349b13

牒上如實。 ^349b16

「果句非果句。」
此句無問。 ^349b18

「滅起句非滅起句。」
《入楞伽》云：「滅句非滅句，起句非起句。」 ^349b19

「治句非治句。」
《入楞伽》云：「醫方句非醫方句。」 ^349b21

「相句非相句。」
所答凡有三相：前則體相、次則標相、此則法相。 ^349b22

「支句非支句。」
《入楞伽》云「支分句。」
謂支形分段。 ^349b24

「巧明處句非巧明處句，禪句非禪句，迷句非迷句，
現句非現句，護句非護句，族句非族句，
仙句非仙句，王句非王句，攝受句非攝受句。」 ^349b26

此一句無問。 ^349b29

「寶句非寶句，記句非記句。」
此一句無問。 ^349c1

「一闡提句非一闡提句，女男不男句非女男不男句，味句非味句。」 ^349c2

此一句無問。 ^349c3

「事句非事句。」
此一句無問。 ^349c4

「身句非身句，覺句非覺句，動句非動句，
根句非根句，有為句非有為句，無為句非無為句，因果句非因果句。」 ^349c5

此三句無問。 ^349c7

「色究竟句非色究竟句，節句非節句，叢樹葛藤句非叢樹葛藤句，
雜句非雜句。」 ^349c8

此一句無問。 ^349c9

「說句非說句，毘尼句非毘尼句，比丘句非比丘句，
處句非處句，字句非字句。
大慧！是百八句，先佛所說，汝及諸菩薩摩訶薩應當修學。」 ^349c11

按今宋本正文，止得百單四句，於中加唐本四句方足。
如「有品句非有品句」下，唐本作「有句非有句，無句非無句。」
又「緣自聖智現法樂句非現法樂句」，唐本開作兩句。
又「起滅句非起滅句」亦分作兩句。
又「說句非說句」下，唐本更有「決定句非決定句。」
總加四句。此一百八義，文有三段：始則大慧請問；
中則如來領釋，然所問所領皆無倫次，
故不可以定數開合而論之；至後乃結指顯示一百八句，句句遣著。
然而不多不少，數至此者，蓋表對百八煩惱，成百八法門也。
其為法也，有事有理、有性有修、有真有妄、
有迷有悟、有教有行、有因有果、有體有用、
有即有離、有亡有照，一經大旨舉在是矣。
此下別問別答。 ^349c14

爾時，大慧菩薩摩訶薩復白佛言：「世尊！
諸識有幾種生住滅？」
佛告大慧：「諸識有二種生住滅，非思量所知。
諸識有二種生，謂流注生及相生；有二種住，
謂流注住及相住；有二種滅，謂流注滅及相滅。」 ^349c28

從此至盡文，別問答五法、三自性、八識、二無我也。
首問諸識者，蓋識即是心，心為萬法之本故也。
據常途所立諸識，謂第九菴摩羅識，即真常淨識，
屬佛；第八阿黎耶識，即含藏識，屬菩薩；
第七阿陀那識，即傳送識，屬二乘；第六分別事識，
亦名波浪識，屬凡夫。
或有譯師不立第九者，謂第九即第八異名。
今經所明諸識，不同常途，據後經文，謂如來藏名識藏，
及意根、意識、眼等五識，共為八識。
以此諸識約生滅門說，故問有幾種生住滅。
佛答有二種生住滅，非思量所知者，真如妙性本無生滅，
隨無明緣而起諸識，故有生住異滅。
生謂因緣所生、住謂住止、異謂變異、滅謂滅盡，
此不言異者，文略耳。
然此諸識生滅之相唯佛智能明，故云非思量所知。
言流注生住滅者，謂識蘊於內念念相續，如水流注未始暫停也。
言相生住滅者，謂相顯於外，根境相對，起生住滅也。 ^350a3

「大慧！諸識有三種相，謂轉相、業相、真相。」
轉相者，無始熏變，覺成不覺也。
業相者，以不覺故動，則成業也。
真相者，隨緣不變，體性真淨也。
依《起信論》云：「業相、轉相、現相，乃從真起妄，
妄動成業，因動故轉，見有境界，次第發現也。」
此不言現而言真者，蓋言此識隨緣不變，故名真耳。 ^350a21

「大慧！略說有三種識，廣說有八相。
何等為三？謂真識、現識及分別事識。
大慧！譬如明鏡持諸色像，現識處現亦復如是。」 ^350a28

諸識略說有三種者，真識即如來藏識；
現識即如來藏所轉，亦名識藏，名轉而體不轉；
分別事識即意根、意識及五識身。
此開藏識為二、合事識為一也。
廣說有八相者，據後經文，即合上真識、
現識為一藏識，開上分別事識為七識，
謂意根、意識、眼識、耳識、鼻識、舌識、身識也。
然此諸識廣略開合不同者，良以如來藏是善不善因，隨染淨緣熏變不同。
眾生無始惡習所熏，唯逐染緣，故如來藏轉名識藏，
次第轉生諸識，此全真成妄、全理成事也；
若能隨於淨緣，了達諸識皆即真智，如來藏無復轉名，
則即事而理、反妄歸真矣。
鏡喻現識者，以現識是能生諸法之本，
造因招果，如鏡之照物，妍醜不差也。 ^350b1

「大慧！現識及分別事識，此二壞不壞相展轉因。」 ^350b16

現識含藏善惡種子無失，故名不壞。
事識以根對境，起憎愛心，念念生滅，故名為壞。
然此二識雖壞不壞有異，而展轉相因，非異非不異也。 ^350b17

「大慧！不思議熏及不思議變，是現識因。」
熏者，熏炙也。變者，轉變也。
言不思議熏者，全真成妄也。
言不思議變者，全理成事也。
真妄不一，事理體一，不熏而熏、不變而變，不可心思口議。
如是熏變，成現識因。 ^350b21

「大慧！取種種塵及無始妄想熏，是分別事識因。」 ^350b26

種種塵者，六塵也。
取者，六根取六塵而起愛見也。
無始妄想熏者，無始以來起此愛見妄想，
熏成事識，是為因也。 ^350b27

「大慧！若覆彼真識，種種不實諸虛妄滅，
則一切根識滅，是名相滅。」 ^350c1

覆者，反復也，謂若能返照真識，則一切愛見妄想自然消滅，
能熏妄想既滅，則所熏根識亦泯，是為相滅。 ^350c2

「大慧！相續滅者，相續所因滅則相續滅，所從滅及所緣滅則相續滅。
大慧！所以者何？是其所依故。
依者，謂無始妄想熏；緣者，謂自心見等識境妄想。」 ^350c5

相續滅者，即流注滅也。
識之相續是有因緣，因緣若滅則相續滅。
因謂無始妄想，緣謂自心所見分別境界，無始妄想即根本無明也。 ^350c8

「大慧！譬如泥團、微塵，非異非不異，金、莊嚴具亦復如是。
大慧！若泥團、微塵異者，非彼所成，而實彼成，
是故不異；若不異者，則泥團、微塵應無分別。」 ^350c12

此喻明轉識與藏識非異非不異，正顯藏識真相不滅，
以為一經之要，所謂佛語心者，其在是歟！
泥團喻轉識，微塵喻藏識，藏識是真，轉識是妄。
泥團因微塵而成，其體是一，故不可言異；
泥團、微塵若定是一，則無所分別，故不可言非異。
乃喻從真起妄，妄滅真顯。
金為莊嚴具，其喻亦然。
然後合法。 ^350c15

「如是大慧！轉識、藏識真相若異者，藏識非因；
若不異者，轉識滅藏識亦應滅，而自真相實不滅。」 ^350c22

此明法非一異，謂諸轉識與藏識若異者，
彼無明風熏動之時，藏識之體應不隨緣，
則墮常見；然藏識是善不善因，非不隨緣也。
若不異者，轉識滅時藏識亦應滅，則墮斷見；
然藏識真相終不可滅，蓋眾生自性清淨心因無明風動，
心與無明俱無形相，不相捨離。
而心非動性，若無明滅，相續則滅，而智性不壞也。 ^350c24

「是故大慧！非自真相識滅，但業相滅。
若自真相識滅者，藏識則滅。
大慧！藏識滅者， " resp=不異外道斷見論議。」 ^351a3

此明真妄滅不滅所以也。
上言轉識滅、藏識不滅，已顯其非異非不異，
猶恐大慧未達深意，故復告云「真相不滅，但業相滅。」
蓋真是不變之性，本離生滅；業是無明虛妄之相，故有生滅。
既反妄歸真，則妄滅而真不滅也。
真若有滅，何異外道斷見論議？
論議即戲論，謂外道不實言教也。 ^351a5

「大慧！彼諸外道作如是論，謂攝受境界滅，識流注亦滅。
若識流注滅者，無始流注應斷。
大慧！外道說流注生因，非眼、識、色、明集會而生，更有異因。
大慧！彼因者，說言『若勝妙、若士夫、若自在、
若時、若微塵。』」 ^351a12

外道之論不出斷常二見，所謂攝受境界滅，
則識流注亦滅者，此計斷也。
攝受境界者，謂心識所取之塵境也。
內教謂流注滅者，蓋言其相滅耳，而性未嘗滅也。
外道言滅是為斷滅，豈知流注識性出於無始藏識也哉！
彼又言「流注生因非眼、識、色」，明四緣和合而生，以為別有異因。
異因者，若勝妙，即勝性，是生梵天之天主也。
若士夫，亦名丈夫，即十六知見之一，神我之別名也。
自在，謂大自在天也。
及計時節、微塵等為能生者，外道所計生因皆此類也。 ^351a16

「復次大慧！有七種性自性，所謂集性自性、
性自性、相性自性、大種性自性、因性自性、
緣性自性、成性自性。」 ^351a27

此七種自性名義，或約妄釋是凡非聖，恐非經意。
如下文云：「此是三世如來性自性第一義心。」
又曰：「凡夫無性自性，豈非性義是聖非凡耶？」
故當約聖釋。於七中，前六不出因果，謂集性自性即萬善聚集因也，
由集因故，有性有相，性內而相外也。
大種自性者，謂四大種果也，大種本通凡聖，
今約聖報，所謂色常等。
常謂真常，即法性五陰果，故有因有緣，因親而緣疎也。
因果所成者，成成自性也，即後文第一義心也。 ^351a29

「復次大慧！有七種第一義，所謂心境界、
慧境界、智境界、見境界、超二見境界、超子地境界、如來自到境界。」 ^351b10

言境界者，《入楞伽》云「所行」，即所行境界，而有通別之異。
前六種通於菩薩及佛自到境界，第七種唯屬於佛。
心境界者，即心所造詣第一義處也。
心能發慧，慧力既勝則成智用，智用既成則正見現前，
正見現前則超斷常二見，乃至超越菩薩境界，至如來自到境界也。 ^351b12

「大慧！此是過去、未來、現在諸如來、應供、
等正覺，性自性第一義心。」 ^351b19

此總結自性第一義心是佛所證。 ^351b20

「以性自性第一義心，成就如來世間、出世間、出世間上上法。」 ^351b22

自此以下，明如來依自性第一義成就自行化他德用也。
成就世間者，示同人法而化他也；出世間者，
通三乘也；出世間上上法者，惟佛與佛能究竟也。 ^351b23

「聖慧眼入自共相建立，如所建立，不與外道論惡見共。」 ^351b27

聖慧眼者，佛知佛見也。
自相者，自證之法也。
共相者，化他之法也。
由自悟入佛之知見，建立種種法門，令諸眾生依法修行，亦皆悟入佛之知見。
然所建立法門皆是全體起用，故不同外道戲論邪見也。 ^351b28

「大慧！云何外道論惡見共？
所謂自境界妄想見，不覺識自心所現，分齊不通。」 ^351c4

外道修行亦發邪慧，所見境界不知惟心發現，
妄自分別有無，故言妄想見也。
言分齊不通者，謂所現境界之相不能通達也。 ^351c5

「大慧！愚癡凡夫性，無性自性第一義，作二見論。」 ^351c9

凡夫無性自性第一義者，迷而不知，非實無也。
以其迷故，於此性義非有非無中，起有無二見戲論也。 ^351c10

「復次大慧！妄想三有苦滅，無知、愛、業緣滅，
自心所現幻境隨見，今當說。」 ^351c13

三有者，欲界、色界、無色界。
言有者，生死不亡也。
苦即生死苦也。無知是無明，愛是思惑，
業緣是善惡業緣，此生死煩惱業緣即苦、
惑、業三道，皆是自心所現虛幻之境。
若能了達如幻，則諸境自滅。
如《入楞伽》云：「若了境如幻、自心所現，則滅妄相三有苦，
及無知、愛、業緣。」 ^351c14

「大慧！若有沙門婆羅門欲令無種有種因果現及事時住，
緣陰界入生住，或言生已滅。」 ^351c21

沙門，此云勤息，謂勤修眾善，止息諸惡。
婆羅門，此云淨行。
此段言二眾起有無見，過同外道。
無種者，計自然性也。
有種者，計此身從微塵生，從世性生也。
以此為因，欲令成果，故云因果現也。
及計依事物時節而住，或緣五陰、十八界、
十二入等所生而住，此常見也；或言生已即滅，此斷見也。 ^351c23

「大慧！彼若相續、若事、若生、若有，若涅槃、
若道、若業、若果、若諦，破壞斷滅論。
所以者何？以此現前不可得，及見始非分故。」 ^352a1

若相續，謂因果相續。
若事，謂事物。若生，謂陰界入等生。
若有，謂如上諸法實是有者，則顯涅槃等四諦之法皆無也，
乃成其破壞斷滅之論。
且涅槃與道是出世間之法，若業緣、若苦果是世間之法，
此云四諦，是佛所說真俗法門，彼以為無，
成斷滅論，故復徵釋其義云：以此現前四諦之法，
彼皆以為實無，於我見最初起處計有計無，
皆是邪見，非解脫正因之分故也。 ^352a3

「大慧！譬如破瓶不作瓶事，亦如焦種不作牙事。」 ^352a12

設此二喻以明外道斷見。
初喻無果，無果則無因也。
次喻無因，無因則無果也。 ^352a13

「如是大慧！若陰界入性已滅、今滅、當滅，
自心妄想見無因故，彼無次第生。」 ^352a15

若謂五陰、十八界、十二入已滅則是無因，
今滅則是無果，當滅則復無因。
以是推之，皆是自心妄想所見，彼因既無，則無次第相續生矣。 ^352a16

「大慧！若復說無種、有種、識三緣合生者，
龜應生毛，沙應出油，汝宗則壞，違決定義。
有種、無種說有如是過，所作事業悉空無義。」 ^352a20

此重複破外道轉計也。
上惟計有計無為生法之因，既被斥矣，
若復計有、無與識三緣和合而生者，亦無是理，故說喻以曉之。
龜既不能生毛，沙既不能出油，則所計義墮，
故云汝宗則壞，以其違背大乘決定之義故也。
外計以有無二見為本，故總斥云有如是過。
既無其本，則所作事業因果皆無實義也。 ^352a22

「大慧！彼諸外道說有三緣合生者，所作方便因果自相，
過去未來現在有種、無種相，從本已來成事相承，
覺想地轉，自見過習氣，作如是說。」 ^352b1

上止言彼說三緣為能生之因，未言其所作之事。
所作者何？若方便、若因果、若自相通乎三世。
方便者，外道教法也；因果者，依彼教所修因果也；
自相者，自心所現之相也。
此三世之事自其近者言之，若探其本，
而有無二種之相相承，覺想地轉，所謂八萬劫前，
冥初生覺、覺生性、性生地，次第轉生二十五諦，
皆由自己邪見過患熏習餘氣，作如是說也。 ^352b4

「如是大慧！愚癡凡夫惡見所害，邪曲迷醉，無智妄稱一切智說。」 ^352b13

愚癡凡夫亦是外道，由著惡見邪見，迷無所知，
自以為智，立教誨人，故妄稱一切智說也。 ^352b14

「大慧！若復諸餘沙門婆羅門見離自性浮雲、
火輪、揵闥婆城，無生幻、焰、水月及夢，內外心現妄想，無始虛偽不離自心。
妄想因緣滅盡，離妄想說所說、觀所觀，
受用建立身之藏識，於識境界攝受及攝受者不相應無所有境界，
離生、住、滅，自心起隨入分別。」 ^352b17

此明佛法正說，即廣前說所現幻境也。
見離自性者，謂見一切法悉離自生性執，
亦離他生、共生、無因生性執，今總略云自性。
以離性執，故無生也。
譬之如空中雲、如旋火輪、如尋香城、如幻、
如焰、如水中月，如夢所見與幻境一也。
若達此幻境本無內外，見有內外，然從無始妄想虛偽所成，
是不離自心。自心性離，則妄想因緣滅盡，
此即妄想三有苦果滅也，以及能說所說、
能觀所觀，至於受用建立身之藏識，一切皆離。
言於識境界攝受者，境界即六塵，攝受即六根。
言及攝受者，即六識也。
言不相應者，由了識境空寂，則無待對，豈復有生住滅？
然後藏識自心得起，隨入一切境界以正智分別，無不可也。 ^352b22

「大慧！彼菩薩不久當得生死涅槃平等，
大悲巧方便，無開發方便。
大慧！彼於一切眾生界皆悉如幻，不勤因緣，
遠離內外境界，心外無所見，次第隨入無相處，次第隨入從地至地三昧境界。」 ^352c8

法界平等，本無生滅，迷之為生死，悟之為涅槃。
迷悟雖殊，理常平等，菩薩修行自淺至深，
故云不久當得生死涅槃平等，此自證也。
自證既理，起用化他，運大悲心施設善巧方便，
誘接群生，使其修無作行，開發本性。
言無開發方便者，即無功用行也。
理雖人人本具，非此無功用行，則自行化他皆不成就。
彼菩薩既詣此理，則了一切眾生皆如幻化，
不勞作意，任運遠離內外境界諸相，唯一真心，
更無所見，是為入無相處。
無相處即初住破無明、顯法性處，次第入行、
向、地。從地至地者，從一地至十地也。 ^352c12

「解三界如幻，分別觀察，當得如幻三昧。
度自心現無所有，得住般若波羅蜜，捨離彼生所作方便。
金剛喻三摩提，隨入如來身，隨入如如化，
神通自在，慈悲方便，具足莊嚴，等入一切佛剎、
外道入處，離心、意、意識，是菩薩漸次轉身，得如來身。」 ^352c24

上了眾生界如幻，則知心外無法。
至此又了三界如幻，得如幻三昧，度越自心所現境界，
不復有種種相，乃得安住智慧彼岸。
言捨離彼生所作方便者，離於有生所作，乃得無生無作之方便也。
金剛喻者，言等覺菩薩用佛智斷最後微細無明，
能斷難斷，故以金剛至堅至利之物喻之。
三摩提者，此云等持，即金剛後心所得之定，從此定轉入佛地。
如如者，本覺之理也，恒住此理，起諸變化，
故能神通自在，慈悲方便以為莊嚴。
言入一切佛剎者，是入佛界也。
言外道入處者，是入魔界也。
由能究竟離心意識，得無分別智，普現色身三昧故也。
言轉身得如來者，此總結菩薩所證之果也。 ^352c29

「大慧！是故欲得如來隨入身者，當遠離陰、
界、入心因緣所作方便，生住滅妄想虛偽，
唯心直進觀察無始虛偽過、妄想習氣因、
三有，思惟無所有，佛地無生到自覺聖趣，自心自在到無開發行。
如隨眾色摩尼，隨入眾生微細之心，而以化身隨心量度，諸地漸次相續建立。
是故大慧！自悉檀善應當修學。」 ^353a14

言欲得如來身者，必依己證之果而修因行，
應遠離五陰、十八界、十二入種種妄心，及因緣和合所作生住滅法虛妄分別。
言唯心直進觀察者，謂觀諸法唯心，不涉餘途，直觀一念三道本無所有。
言虛偽過者，煩惱道也。
言習氣因者，業道也。
言三有者，苦道也。
於此思惟，了無一法，則契佛地無生，到自覺聖趣境界。
既得自心無入而不自在，故曰到無開發行，即無功用行也。
菩薩至此位中，隨機應現，如摩尼珠隨色而轉。
以微細智入眾生微細之心，隨彼心量說無量度門，令彼所度眾生亦由諸地漸次相續建立法門。
菩薩度生莫善於四種悉檀，故總結勸云
「應當修學」，悉檀之義已見前註。 ^353a20

爾時，大慧菩薩復白佛言：「世尊！
所說心、意、意識、五法、自性相，一切諸佛菩薩所行，
自心見等所緣境界不和合，顯示一切說成真實相，一切佛語心。
為楞伽國摩羅耶山海中住處諸大菩薩，說如來所歎海浪藏識境界法身。」 ^353b6

自所說心意識至一切佛語心，是大慧述所聞之法，
乃佛菩薩之所行者，然不離眾生自心境界。
言不和合者，不與根塵和合也，蓋五法、
三自性諸法，迷悟共由、真妄同出，而有和合不和合之異。
和合者妄識也，不和合者真智也。
既不和合，則顯一切所說皆真實相，即諸佛教心之大要也。
既述已聞，復起後請，惟願為諸菩薩演說如來前所稱歎之法。
言海浪藏識者，即第八識，此識含藏善惡諸法，
隨染淨緣，如海起浪，如來究竟真理法身境界也。 ^353b11

爾時，世尊告大慧菩薩言：「四因緣故眼識轉。
何等為四？謂自心現攝受不覺，無始虛偽過色習氣計著，
識性自性，欲見種種色相。
大慧！是名四種因緣水流處，藏識轉識浪生。」 ^353b22

此答上問。首言眼等四緣，明轉識依藏識生。
所謂四緣者，根緣、色緣、識緣、欲見緣也。
根緣者，根即眼根，眼所對境自心發現，
由不覺故妄生執取；色緣者，色塵本空，
無始時來執著為色，妄想熏習使之然也；
識緣者，識以分別為性，根塵相對而起計著；
欲見緣者，雖三緣和合，若不起心欲見，則諸色相猶不見也。
由是四緣，眼識轉生，若推其本，起於藏識，
故曰「水流處」。由藏識而生轉識，如水起浪也。 ^353b25

「大慧！如眼識，一切諸根、微塵、毛孔俱生，隨次境界生亦復如是。
譬如明鏡現眾色像，猶如猛風吹大海水。」 ^353c6

心體如海，八識如水流注，七識如暴流，
六識如波浪，今依八識流動，得有眼等轉識浪生。
如眼識，餘五根，至於一微塵、一毛孔皆與識俱生，無不覺知。
隨次境界生亦如是者，言外塵境界亦與識漸次而生，萬法唯識見於是矣。
然識之所生有頓有漸，如明鏡現眾色像者，
喻頓生也；如猛風吹大海水者，喻漸生也。
鏡之現像無有前後，風吹海水則前波起而後波隨也。 ^353c8

「外境界風飄蕩心海，識浪不斷，因所作相異不異，
合業生相，深入計著，不能了知色等自性故，五識身轉。
大慧！即彼五識身俱，因差別分段相知，當知是意識因。」 ^353c17

心為外塵所動，如風吹海，諸識浪生，相續不斷。
藏識為因，轉生諸識，作諸業相有同不同，
合所作業及所生因，所以深入妄計執著，
不知色等自性體空故，眼等五識次第轉生。
言身者，聚集為義，謂聚諸見塵為一眼識等。
既生五識，則有意識與之俱緣，故曰「即彼五識身俱」，然彼五識因五塵差別分段之相而生知覺。
意識因者，言五識是六識之因也。 ^353c20

「彼身轉，彼不作是念：我展轉相因，自心現妄想計著轉。
而彼各各壞相俱轉，分別境界，分段差別，謂彼轉。」 ^353c29

彼身轉者，謂彼五識轉生六識，而識亦不自謂展轉相因而生，
皆由自心所現妄計前境，境有生滅，轉亦隨之。
或以彼境有變壞之相，識亦俱轉。
又以彼識分別諸境而識轉，故曰「謂彼轉」也。 ^354a2

「如修行者入禪三昧，微細習氣轉而不覺知，
而作是念：識滅，然後入禪正受。
實不識滅而入正受，以習氣種子不滅故不滅，
以境界轉，攝受不具故滅。」 ^354a7

此既二乘入滅盡定，以例微細藏識不滅之義。
蓋二乘之人入此定，不能知是識轉，自謂我因滅諸識而入正受，
而實未嘗滅也。不滅者，以識之習氣種子依藏識故也。
彼滅盡定但伏六識，不取塵境以為滅耳。
攝受不具者，即不取塵境也。 ^354a10

「大慧！如是微細藏識究竟邊際，除諸如來及住地菩薩，
諸聲聞、緣覺、外道修行所得三昧智慧之力，一切不能測量決了。」 ^354a16

此言藏識微細行相，唯有諸佛及登地菩薩能知究竟邊際，
一切二乘、外道所得三昧之力皆不能知。 ^354a18

「餘地相智慧巧便分別，決斷句義，最勝無邊善根成熟，
離自心現妄想虛偽，宴坐山林，下中上修，
能見自心妄想流注，無量剎土諸佛灌頂，
得自在力神通三昧，諸善知識佛子眷屬，
彼心意意識自心所現自性境界，虛妄之想，
生死有海，業愛無知，如是等因悉已超度。
是故大慧！諸修行者應當親近最勝知識。」 ^354a22

餘地相者，蓋言修習如實行者，以智慧力善巧方便分別諸地相也。
決斷句義者，即善達諸句義也。
善根成熟者，謂於無邊佛所廣集善根而最勝也。
離自心現妄想虛偽者，謂不妄分別自心所現，能知之耳。
山林乃修行之處，下中上修根器不等，
悉皆能見自心妄想流注，所以無量剎土諸佛為之灌頂，乃得自在神通三昧。
眾所知識，是諸菩薩眷屬。
心意意識所行境界無不知之，則能超越業、
愛、無明生死大海。
故誡修者應當親近，如實修學。
此段經文詞義隱晦，舊註多有不同，今依唐譯顯白處釋之。 ^354a28

爾時，世尊欲重宣此義而說偈言：
　　「譬如巨海浪，斯由猛風起，
　　洪波鼓冥壑，無有斷絕時。
　　藏識海常住，境界風所動，
　　種種諸識浪，騰躍而轉生，
　　青赤種種色，珂乳及石蜜，
　　淡味生華果。」 ^354b12

初八句頌上猶如猛風吹大海水也。
青赤色等，此該六塵，追頌上外境界風飄蕩心海也。
青赤是色，能起眼識；珂珮是聲，能起耳識；
檀乳是香，能起鼻識；木羅石蜜是觸，能起身識；
甘淡是味，能起舌識；現在之華、未來之果，種種法塵能起意識。
是為境界風起心海識浪也。
　　「日月與光明，非異非不異。
　　海水起海浪，七識亦如是，
　　心俱和合生。」 ^354b19

此二喻，政謂八識心與六識和合俱生，非異非不異。
而云七識者，以意根、意識兼五識身而言，非謂第七識。
日月海水喻本，光明波浪喻末也。
　　「譬如海水變，種種波浪轉，
　　七識亦如是，心俱和合生。
　　謂彼藏識處，種種諸識轉，
　　謂以彼意識，思惟諸相義。
　　不壞相有八，無相亦無相，
　　譬如海波浪，是則無差別。
　　諸識心如是，異亦不可得。」 ^354b29

此依上海浪之喻復開為二義：初喻言異，
據《入楞伽》，多此「七識亦如是，心俱和合生」二句。
蓋此本喻八識轉生諸識，如海水變起諸波浪。
言以彼意識思惟諸相者，以意識思惟六塵等相，故曰異也。
次喻言不異，偈云「不壞相有八」者，謂八識無壞相也。
無相亦無相者，謂八識本無相可見，諸識同依藏識亦無相可見。
如海浪雖異，同一濕性，則無差別，諸識唯心亦不可得，故曰異亦等也。
　　「心名採集業，意名廣採集，
　　諸識識所識，現等境說五。」 ^354c11

《釋論》云：「心、意、識三，一法異名，對數名心、
能生為意、分別為識。」
又云：「前起為心、次起為意、後了別為識。」
言心名採集業者，根塵相對，一念心起而生取著，成善惡業。
意名廣採集者，由前心轉入意根，起貪瞋癡，廣造諸業。
諸識識所識者，謂第六識分別前之五識所受五塵，
故云「現等境說五」，五即五識也。 ^354c23

爾時，大慧菩薩以偈問曰：
　　「青赤諸色像，眾生發諸識，
　　如浪種種法，云何惟願說。」 ^355a2

上云青赤等塵發生五識，如海、波浪皆非一異，
又云「心能積集業」等，故致斯問。 ^355a5

爾時，世尊以偈答曰：
　　「青赤諸雜色，波浪悉無有，
　　採集業說心，開悟諸凡夫。」 ^355a7

上二句頌法喻皆空，下頌心意採集成業，要令凡夫知造業之由而悟本性也。
　　「彼業悉無有，自心所攝離，
　　所攝無所攝，與彼波浪同。」 ^355a10

此頌明所造之業及能造之心悉皆空寂，亦同波浪。
攝即取也。
　　「受用建立身，是眾生現識，
　　於彼現諸業，譬如水波浪。」 ^355a14

此頌明眾生依、正二報及所作業皆自心妄現，如水起波。
然達妄即真，如波即是水，同一濕性，焉有差別之相？ ^355a18

爾時，大慧菩薩復說偈言：
　　「大海波浪性，鼓躍可分別，
　　藏與業如是，何故不覺知？」 ^355a21

此問言法喻是同，何故眾生有知不知。 ^355a24

爾時，世尊以偈答曰：
　　「凡夫無智慧，藏識知巨海，
　　業相猶波浪，位彼譬類通。」 ^355a25

凡夫無智，不能覺知藏識如海而常住，
業相似浪而轉生，舉喻引類，令彼通解。 ^355a28

爾時，大慧菩薩復說偈言：
　　「日出光等照，下中上眾生，
　　如來照世間，為愚說真實。
　　已分部諸法，何故不說實？」 ^355b1

此之問意，正由請說法身境界，當為說實，
而如來但說藏識如海等諸部法相，是故設喻以問。
既分諸部，何不說實也。 ^355b5

爾時，世尊以偈答曰：
　　「若說真實者，彼心無真實，
　　譬如海波浪，鏡中像及夢，
　　一切俱時現，心境界亦然。」 ^355b8

如來之意正欲說實，而未說者，機未熟耳，
故云「彼心無真實」。
由無真實故，如來說藏識轉生諸識，如海起浪，
及鏡中之像、夢中之事雖一時俱現，皆非真實，
故曰「心境界亦然」也。
　　「境界不具故，次第業轉生，
　　識者識所識，意者意謂然，
　　五則以顯現，無有定次第。」 ^355b12

此明外塵境界非心本具，但隨業轉生。
六識分別五識所取外塵，故云「識所識」也。
意根對法塵而起意識，亦復然矣。
五識隨五塵而顯現，豈定有次第而生耶？
　　「譬如工畫師，及與畫弟子，
　　布彩圖眾形，我說亦如是。
　　彩色本無文，非筆亦非素，
　　為悅眾生故，綺錯繪眾像。」 ^355b19

此喻正顯言說文字無實之義。
如來隨機說法，如畫師之隨形圖像，然圖像雖由彩色筆素而成，
其實則非彩色筆素，但為取悅眾情，假之以繪諸像也。
　　「言說別施行，真實離名字，
　　分別應初業，修行示真實。
　　真實自悟處，覺想所覺離，
　　此為佛子說。」 ^355b27

言說別施行等者，謂對機施設言教，非實在於言教，
以其真實本離名字，所以分別者為應初業，初業謂初發心人也。
若有真實心者，則示真實之法，令其修行及其悟真實之處，
則能覺所覺俱遣，況言說乎？
　　「愚者廣分別，種種皆如幻，
　　雖現無真實，如是種種說，
　　隨事別施設，所說非所應，
　　於彼為非說。」 ^355c6

此再釋應初業句。
雖為愚者廣以言教種種分別，其實非真，
亦猶幻師現出諸相皆非真實，故種種言說隨機方便施設耳。
言所說非所應者，謂小乘之人為說真實之法，
則非所宜，彼翻以為非說，所謂說法不投機，翻成大妄語是也。
　　「彼彼諸病人，良醫隨處方。
　　如來為眾生，隨心應量說，
　　妄想非境界，聲聞亦非分，
　　哀憫者所說，自覺之境界。」 ^355c15

良醫隨病授藥不同，以況如來應量說法有異。
然如來所說自覺真實境界，非外道小乘境界也。
妄想即外道，《入楞伽》云：「外道非境界，聲聞亦復然。」
楞伽阿跋多羅寶經註解卷第一〔上〕第一下楞伽阿跋多羅寶經註解卷第一
〔下〕
translator:: 宋求那跋多羅奉　詔譯
author:: 大明天界善世禪寺住持〔臣〕僧〔宗泐〕演福講寺住持〔臣〕僧奉　詔同註 ^355c25

「復次大慧！若菩薩摩訶薩欲知自心現量，
攝受及攝受者妄想境界，當離群聚、習俗、
睡眠，初中後夜常自覺悟修行方便，當離惡見經論言說及諸聲聞、
緣覺乘相，當通達自心現妄想之相。」 ^356a9

前明真實，固非外道小乘境界，然而心之本具法門若能修習，
何憂不就？故茲結勸。
現量塵境無不出於自心，迷而不覺，妄想取著。
言攝受者，能取也；及攝受者，所取也。
欲了虛妄而顯真實，當獨處遠俗，離諸昏散，
於初中後夜覺悟，所謂修行方便法門。
然惡見經論是外道之本，小乘空相是聲聞緣覺之病，
若解遠離，則能通達自心所現妄想之相，而造夫真實之境矣。 ^356a13

「復次大慧！菩薩摩訶薩建立智慧相住已，於上聖智三相當勤修學。
何等為聖智三相當勤修學？
所謂無所有相、一切諸佛自願處相、自覺聖智究竟之相。
修行得此已，能捨跛驢心智慧相，得最勝子第八之地，則於彼上三相修生。
大慧！無所有相者，謂聲聞、緣覺及外道相，彼修習生。
大慧！自願處相者，謂諸先佛自願處修生。
大慧！自覺聖智究竟相者，一切法相無所計著，
得如幻三昧身，諸佛地處進趣行生。
大慧！是名聖智三相。
若成就此聖智三相者，能到自覺聖智究竟境界，是故大慧！
聖智三相當勤修學。」 ^356a22

上言法身境界是如來究竟之地，修行之人欲到此地，
非智莫進，是故建立智慧之相，為修學者之所依住。
若不進功，何由成就？
故誡勸云：「於上聖智三相當勤修學。」
又恐大慧未達三相，復徵而釋之。
然此三相，二乘所不能行，故喻如跛驢。
最勝子者，即第八地菩薩。
不共二乘，故云能捨。
良以此經雖是大乘，亦兼通教也。
言修生者，謂修行而生聖智也。
無所有相者，無二乘外道之相也。
自願處相者，諸佛從本立願修行也。
聖智究竟相者，自證中道智相也。
中道離空有二邊之相，故云無所計著也。
三昧身即報身也。
諸地處等者，謂化身遍諸佛剎，示進修趣果，故云行生。
結勸同行者，可知。 ^356b4

爾時，大慧菩薩摩訶薩知大菩薩眾心之所念，
名聖智事分別自性經，承一切佛威神之力而白佛言：「世尊！
惟願為說聖智事分別自性經百八句分別所依。」 ^356b19

五法、三自性、八識、二無我，皆是此經所說聖智之事。
諸菩薩已聞說八識竟，念欲聞三自性法，是故大慧為再請。
但言自性經者，舉總而攝別。
言百八句分別所依者，謂百八句以分別自性為所依也。 ^356b22

「如來、應供、等正覺依此分別，說菩薩摩訶薩入自相共相妄想自性，
以分別說妄想自性故，則能善知周遍觀察人法無我，
淨除妄想，照明諸地，超越一切聲聞、緣覺及諸外道諸禪定樂，
觀察如來不可思議所行境界，畢定捨離五法、自性。
諸佛如來法身智慧善自莊嚴，起幻境界，
昇一切佛剎、兜率天宮，乃至色究竟天宮，逮得如來常住法身。」 ^356b28

如來閔諸菩薩，於生法自共相執，為說妄計自性差別義門。
知是義已，周遍觀察，則離人法二我之執。
執既離已，乃入諸地，所以度越凡小禪定，優入如來不思議境。
其五法、三自性之妄執，不離而離也。
法身智慧莊嚴者，自行之果圓也。
起幻境界者，現土化他也。
至於一切佛剎、天宮，凡有眾生可受化者，
無不於中示現受生，成等正覺。
兜率陀者，此云知足，謂於五欲知止足也。 ^356c6

佛告大慧：「有一種外道作無所有妄想計著，
覺知因盡，兔無角想。
如兔無角，一切法亦復如是。
大慧！復有餘外道，見種、求那、極微、陀羅驃、
形處橫法各各差別，見已計著無兔角，橫法作牛有角想。」 ^356c16

外道之見無出二種：一者計無，見一切法隨因而盡，
更無有因，如兔無角，諸法亦爾，此斷見也。
二者計有，見大種依微塵而生。
大種者，四大種也。
求那，翻依。陀羅驃，翻塵。
於塵等諸物形量處橫計差別，作牛有角想，此常見也。 ^356c20

「大慧！彼墮二見，不解心量，自心境界妄想增長，身受用見立妄想根量。
大慧！一切法性亦復如是，離有無，不應作想。
大慧！若復離有無而作兔無角想，是名邪想。
彼應待觀故兔無角，不應作想，乃至微塵，分別自性悉不可得。
大慧！聖境界離，不應作牛有角想。」 ^356c26

彼外道之起有無二見，因不了諸法唯心，但於自心境界增長妄想分別。
至於世間資身之具，無非妄想心量。
根，猶心也。若能達此心量，所現境界皆是虛妄，其有無二見則可泯矣。
復告大慧，非但心法本空，一切諸法之性亦本離有無之相，
不應妄計。又復若謂有無俱離，作兔無角想，亦是邪計。
言待觀者，待謂待對，謂牛角之有觀兔角之無，
亦非真空，故云「不應作想」。
至於微塵自性，求其體相皆不可得。
良以聖智境界本離彼見，是故於此不應分別也。 ^357a2

爾時，大慧菩薩摩訶薩白佛言：「世尊！
得無妄想者，見不生相已，隨彼思量觀察不生妄想言無耶？」 ^357a14

既斥外道有無皆非正因，故又問云：「今正教得無妄想者，
唯見不生相而已，與彼外道觀察不生妄想言無者何異耶？」 ^357a16

佛告大慧：「非觀察不生妄想言無。
所以者何？妄想者，因彼生故，依彼角生妄想。
以依角生妄想，是故言依因故，離異不異故，非觀察不生妄想言無角。」 ^357a19

答先正揀非，言非觀察等者，蓋了妄想無自性為無，不同彼分別對有言無。
蓋彼以分別妄想為生法之因，如因角有無而起分別，
故云「以依角生妄想」。
言離異不異者，異謂依角而起有無分別，不異謂角無分別。
離此見故，故云「非觀察不生妄想言無角也」。 ^357a22

「大慧！若復妄想異角者，則不應角生。
若不異者，則因彼故，乃至微塵分析推求悉不可得，
不異角故，彼亦非性。
二俱無性者，何法何故而言無耶？
大慧！若無故無角，觀有故言兔無角者，不應作想。
大慧！不正因故，而說有無二俱不成。」 ^357a29

此復妄想異角等者，再釋上義。
若謂分別與角異者，則角非所依之因。
若不異者，因彼而起分別，若分析至於微塵悉不可得者，
則有角無角二見俱泯，故曰「不異角故彼亦非性」。
非性者，非實性也。
若有無二法俱無性者，指何法而言無耶？
言無故無角者，謂異於有角而言無角者，
決無是理，故云不應作想。
言不正因者，謂不得正因論有無者皆無實義，
故云「二俱不成也」。 ^357b5

「大慧！復有餘外道見，計著色空事形處橫法，
不能善知虛空分齊，言色離虛空，起分齊見妄想。」 ^357b14

重舉外計色空之義以辯其非因，如《入楞伽》
云：「復有外道見色形狀虛空分齊而生執著，
言色異虛空，起於分別。」 ^357b16

「大慧！虛空是色隨入色種。
大慧！色是虛空持所持處所建立，性色空事分別當知。
大慧！四大種生時自相各別，亦不住虛空，非彼無虛空。」 ^357b19

上言不善分別色空，此言空即是色、色即是空。
持所持處者，謂色為虛空所持，於所持處建立諸色，
則空外無色，互為能所。
云何而言離虛空起分齊見也。
言性色空事者，謂性色性空之事，當如是分別也。
《入楞伽》云：「色空分齊應如是知。」
四大種者，地水火風也。
此四大生時，堅濕煖動自相各別，雖不住於虛空，
未嘗離於虛空，故云「非彼無虛空也」。 ^357b22

「如是大慧！觀牛有角故，兔無角。
大慧！又牛角者析為微塵，又分別微塵剎那不住，彼何所觀故而言無耶？
若言觀餘物者，彼法亦然。」 ^357c1

觀牛有角等者，是對牛角之有，言兔角之無也。
此牛角析為微塵，又分分析之至於隣虛，
如是則覺無覺相，求剎那住相亦不可得。
剎那者，微細念也。
彼外道計無者，對牛角之有而言。
牛角求之既無微塵可得，不知對何物而言無耶？
《入楞伽》云：「若待餘物，彼亦如是。」
待即對也。 ^357c4

爾時，世尊告大慧菩薩摩訶薩言：「當離兔角、
牛角、虛空、形色異見妄想，汝等諸菩薩摩訶薩當思惟自心現妄想，
隨入為一切剎土最勝子，以自心現方便而教授之。」 ^357c11

此結勸離二種見。
又曰「當思惟自心現妄想」，欲知妄想有無之實，
但當返觀自心是果有耶、果無耶？
亦有亦無、非有非無？
思之自得。亦當以此教導於他，故曰「隨入一切剎土」。
最勝子，猶佛子也。 ^357c14

爾時，世尊欲重宣此義而說偈言：
　　「色等及心無，色等長養心，
　　身、受用安立，識藏現眾生。
　　心、意及與識，自性法有五，
　　無我二種淨，廣說者所說。
　　長短有無等，展轉互相生，
　　以無故成有，以有故成無。
　　微塵分別事，不起色妄想，
　　心量安立處，惡見所不樂。
　　覺想非境界，聲聞亦復然，
　　救世之所說，自覺之境界。」 ^357c20

色等及心無者，頌上妄想自性不出色等外塵及內識心。
以理言之，本無所有。
此一無字，斷妄利刀莫過乎此，承當得去，何想不除？
但凡夫不了而起妄想，反取以長養自心，
故身、受用等物由之建立。
自本而言，藏識所現，故心、意、識次第而生。
自性法有五者，約三自性立名相等五法及二無我也。
廣說等者，頌上有無妄想及觀待等皆非正因也。
微塵分別事不起色等，頌上析角無角，邪計妄想也。
心量安立處者，頌上思惟自心離有無計，
即第一義安立之處，非外道、小乘惡見覺想所樂境界，乃佛所說自覺境界也。 ^358a2

爾時，大慧菩薩為淨除自心現流故，復請如來，
白佛言：「世尊！云何淨除一切眾生自心現流，
為頓、為漸耶？」 ^358a14

自心現流者，謂八識自心現行流注煩惱，亦謂之自心現過患習氣。
大慧為此請淨除之法，為頓耶、為漸耶？ ^358a16

佛告大慧：「漸淨非頓。
如庵羅果漸熟非頓，如來淨除一切眾生自心現流亦復如是，
漸淨非頓。譬如陶家造作諸器，漸成非頓，
如來淨除一切眾生自心現流亦復如是，漸淨非頓。
譬如大地漸生萬物，非頓生也，如來淨除一切眾生自心現流亦復如是，
漸淨非頓。譬如人學音樂書畫種種伎術，
漸成非頓，如來淨除一切眾生自心現流亦復如是，漸成非頓。
譬如明鏡頓現一切無相色像，如來淨除一切眾生自心現流亦復如是，
頓現無相，無有所有清淨境界。
如日月輪頓照顯示一切色像，如來為離自心現習氣過患眾生亦復如是，
頓為顯示不思議智最勝境界。
譬如藏識頓分別知自心現，及身安立受用境界，
彼諸依佛亦復如是，頓熟眾生所處境界，以修行者安處於彼色究竟天。
譬如法佛所作依佛光明照耀，自覺聖趣亦復如是，
彼於法相有性、無性惡見妄想照令除滅。」 ^358a19

此段示漸頓淨相。
佛告大慧下，示漸淨相，文凡四喻，有法、
有喻、有合，文皆可見。
譬如明鏡下，示頓淨相，亦有四喻。
初無相色像者，為即明之像，像體本空，
以喻法中無相境界本無所有，故云「無有所有」。
藏識喻云「頓分別知」者，非藏識分別，乃分別藏識所現境界。
如鏡現像，此喻依佛頓熟大根眾生所居之境。
言依佛者，報身佛也，以報身依法身故。
言譬如法佛所作依佛者，《入楞伽》云「譬如法佛頓現報佛，
及以化佛」是也。自覺聖趣者，即自證聖境。
彼外道有無性執惡見，照了令滅也。 ^358b8

「大慧！法依佛說一切法入自相、共相，自心現習氣因，
相續妄想自性計著因，種種不實如幻，種種計著不可得。」 ^358b20

法依佛者，法即法身體也，依佛即報佛用也，
謂全體起用，說一切法，法即大乘法也。
入自相共相等者，言眾生迷於本性，入於自相共相之執，
是自心所現煩惱，名習氣因。
由煩惱相續，妄計造諸結業，名計著因。
由煩惱結業，受諸虛妄生死，故云「不實如幻」。
此之三道該乎九界，故云「種種計著」。
然此三道本是三德，眾生迷之流轉三道，
佛說此法令其了達自性本空，即妄成真，
真妄俱泯，故曰不可得也。 ^358b22

「復次大慧！計著緣起自性，生妄想自性相。
大慧！如工幻師依草木瓦石作種種幻，
起一切眾生若干形色，起種種妄想，彼諸妄想亦無真實。」 ^358c3

此言自共相等諸法不出二種自性，由緣起自性而生妄想自性之相，
故復以喻顯之。依草木等作種種幻，此喻緣起自性也。
若干形色等者，謂妄想自性也。
彼諸妄想如幻師作諸幻相，故云「亦無真實」也。 ^358c6

「如是大慧！依緣起自性起妄想自性，種種妄想心、
種種相行事妄想相，計著習氣妄想，是為妄想自性相生。
大慧！是名依佛說法。」 ^358c11

上以幻法喻諸妄想，此合前喻。
言種種妄想心等者，因有心則有想，有想則有行，
有行則有事，無非妄想。
即前三道之相，但開合異耳。
《入楞伽》云：「由取著境界習氣力故，於緣起性中有妄計性種種相現，
是名妄計性生。」文顯故引註于此，是名依佛說法結也。 ^358c13

「大慧！法佛者，離心自性相，自覺聖所緣境界建立施作。」 ^358c20

法佛，修德法身也。
言離心自性相者，離妄念也。
且法身究竟，何所不離？
而特言心者，以心為萬法之本，心若不亡，則一切法生。
今言離相，則諸法寂滅。
寂滅相者，法身之謂也。
既言離相，則法身名相何自而立？
故曰「自覺聖所緣境界建立施作」。
所謂強指法性為法身，斯乃無名之名，非相之相也。 ^358c21

「大慧！化佛者，說施戒忍精進禪定及心智慧，
離陰界入、解脫、識相分別、觀察建立，超外道見、無色見。」 ^358c28

化佛者，即應身佛也，說三乘法度諸眾生。
所說六度者，菩薩法也，離五陰、十八界、十二入及解脫。
識相分別者，二乘法也。
觀察建立，即後文二種覺義，乃菩薩自行化他法也。
超外道見者，離斷常二見也。
無色見者，計無色定為涅槃定，即受想心滅也。 ^359a1

「大慧！又法佛者，離攀緣。
攀緣離，一切所作根量相滅，非諸凡夫、
聲聞、緣覺、外道計著我相所著境界，自覺聖究竟差別相建立。
是故大慧！自覺聖究竟差別相當勤修學，自心現見應當除滅。」 ^359a7

又法佛者，重示所離。
前言離心，自體離也。
今復示離，所離之境離也。
離攀緣則異於凡夫，離攀緣離則異於二乘。
蓋二乘雖離前塵，又著於空，佛則不然也。
一切所作根量相滅者，異於外道也，故曰「非諸凡夫乃至所著境界」。
所離既極，則惟自覺聖境界而已。
而言究竟差別相者，究竟乃極於果位，
差別乃以無為法而有差別，無差之差也。
結勸有二：勸修學，結當文；次除滅，結上自心現流也。 ^359a11

「復次大慧！有二種聲聞乘通分別相，謂得自覺聖差別相，及性妄想自性計著相。
云何得自覺聖差別相聲聞？
謂無常、苦、空、無我境界，真諦離欲寂滅，
息陰界入自共相，外不壞相如實知，心得寂止。
心寂止已，禪定、解脫、三昧、道果正受解脫，
不離習氣、不思議變易死，得自覺聖樂住聲聞，是名得自覺聖差別相聲聞。」 ^359a21

上勉菩薩修自覺聖，智既有大小不同，
故出聲聞所證之相，有二種異：自覺聖差別相者，
所證之理也；性妄想自性計著相者，執教起見也。
雖同是聲聞，得失永異。
無常、苦、空、無我者，聲聞所修析空之觀也。
境界者，所空之境也。
真諦者，真理也。離欲寂滅者，離三界愛欲，入無餘涅槃也。
息滅五陰，十八界，十二入自相、共相、自共相，即總別相也。
外不壞相如實知者，謂聲聞不能如實了知生死相即涅槃相，
故以為外也，以必得寂滅而後心止，心既止寂，故得禪定乃至正受解脫。
不離習氣等者，所破煩惱有正有習，但能斷正，
離分段生死；未能斷習，猶有變易生死。
分段者，三界內支形分段生死也。
變易者，方便土因移果易生死也。
言不思議者，此變易生死非凡夫所能思議也。
樂住者，謂聲聞樂住於真空涅槃也。 ^359a28

「大慧！得自覺聖差別樂住菩薩摩訶薩，
非滅門樂、正受樂，顧憫眾生及本願不作證。
大慧！是名聲聞得自覺聖差別相樂。
菩薩摩訶薩於彼得自覺聖差別相樂不應修學。」 ^359b16

此言菩薩亦證真諦而不住著。
言非滅門者，不同小乘住寂滅門，趣正受樂。
言顧憫眾生等者，謂菩薩以悲願度生，不取著涅槃也。
此重結指是聲聞所得三昧之樂，然菩薩於此三昧不應修學。 ^359b19

「大慧！云何性妄想自性計著相聲聞？
所謂大種青黃赤白、堅濕煖動非作生，
自相共相先勝善說，見已，於彼起自性妄想。
菩薩摩訶薩於彼應知應捨，隨入法無我相，
滅人無我相見，漸次諸地相續建立，是名諸聲聞性妄想自性計著相。」 ^359b25

此段徵釋著相聲聞。
初釋性妄想，謂四大種色各有自然之性，
如地以堅為性、水以濕為性、火以煖為性、風以動為性。
言非作生者，非造作而生也，仍於陰界入自共相而生執著。
先勝是佛，謂佛善巧宣說，言執教聲聞不能了達自性本空，
見彼境界諸相，起自性妄想。
為菩薩者當知是過而捨離之，隨入法無我相等。
《入楞伽》云：「離人無我見，入法無我相，漸入諸地。」
是名下，結。 ^359c1

爾時，大慧菩薩摩訶薩白佛言：「世尊！
世尊所說常不思議自覺聖趣境界，及第一義境界，世尊！
非諸外道所說常不思議因緣耶？」 ^359c10

如來所談常不思議與外道所說名同，
恐學者濫真墮妄，故舉以為問。
名同義異，具見下文。
所言常與不思議，無出二種境界：常即自覺聖趣，不思議即第一義。
自覺，常智也；聖趣，常境也。
由常智而契常境，故名為常。
第一義體絕言思，故云不思議也。
豈外道邪見所可同也？ ^359c12

佛告大慧：「非諸外道因緣得常不思議。
所以者何？諸外道常不思議，不因自相成。
若常不思議不因自相成者，何因顯現常不思議？
復次大慧！不思議若因自相成者，彼則應常。
由作者因相故，常不思議不成。」 ^359c20

答言非諸外道因緣等者，蓋外道修證非正因緣，
因非正因、果非正果，故徵釋而斥之。
不因自相成者，謂非自覺相所成，則常不思議境界之果亦不成也。
彼因若從自覺相成，則因常而果亦常也。
言由作因相等者，由所作之因是邪計故，所以常不思議不成果也。 ^359c24

「大慧！我第一義常不思議第一義因相成，
離性非性，得自覺相故有相，第一義智因故有因，離性非性故。
譬如無作虛空，涅槃滅盡故常。
如是大慧！不同外道常不思議論。
如是大慧！此常不思議，諸如來自覺聖智所得如是，故常不思議自覺聖智所得應當修學。」 ^360a2

此對外道之非，而顯正教之是。
言第一義因相成等者，此第一義即是中道實相，
以是為因即是常因，以是為相即是常相，
遠離有無之過，言離性則非有，離非性則非無，
非有非無正顯中道，中道絕待故常，常故妙，
妙故不可思議，此所以為如是究竟常不思議，
異彼外道無自相因，故復言有因有相。
言譬如無作虛空等者，虛空以無為故常，
涅槃以滅盡故常，此常不思議則與外道諍論自不侔矣。
言諸如來等者，佛言「非但我法如是，諸佛所證常不思議無不然也。」
故誡菩薩應當修學。 ^360a7

「復次大慧！外道常不思議無常性，異相因故，非自作因相力故常。
復次大慧！諸外道常不思議，於所作性非性無常見已，思量計常。」 ^360a19

此斥外道無常性所以，難其無果，以其因非正因故，復對因反復斥之。
言異相因者，非我自因之相也。
彼言常者，非自作正因實相之力所成之常，
乃非常計常之常，豈顯常性之果哉？
又復外道所計常不思議，乃言「世間所作之法有已還無，
悉是無常，性非性即有無也。」
作是見已，妄計神我以為常不思議，故云「思量計常」。 ^360a22

「大慧！我亦以如是因緣，所作者性非性無常見已，自覺聖境界說彼常無因。
大慧！若復諸外道因相成常不思議，因自相性非性同於兔角，
此常不思議但言說妄想。
諸外道輩有如是過。
所以者何？謂但言說妄想同於兔角，自因相非分。」 ^360b1

又曰我亦如是因緣者，謂如來亦見彼性無常而修於常，
顯自覺聖境界，而後乃知彼無常性，故說彼常無因。
又若以外道邪因邪相成常不思議者，
然彼因自相性，但有言說而無實義，故云「同於兔角」。
諸外道輩下，結過，其略有四：言說妄想一也、
自因相非分二也、非自覺得相三也、思量計常四也，
故云「有如是過也」。 ^360b6

「大慧！我常不思議因自覺得相故，離所作性，
非性故常，非外性非性無常，思量計常。
大慧！若復外性非性無常，思量計常、不思議常，
而彼不知常不思議自因之相，去得自覺聖智境界相遠，彼不應說。」 ^360b14

我常不思議等者，佛謂我之所得不思議以自證為因相，
不同外道有已還無為無常、以神我思量計常。
若復外性等者，復斥外計亦有四義：初斥思量計常、
二名不知常不思議自因之相、三斥去佛所得相遠、四彼不應說者斥其但有言說也。 ^360b18

「復次大慧！諸聲聞畏生死妄想苦而求涅槃，
不知生死、涅槃差別一切性妄想非性。
未來諸根境界休息作涅槃想，非自覺聖智趣藏識轉，
是故凡愚說有三乘，說心量趣無所有。
是故大慧！彼不知過去、未來、現在諸如來自心現境界，
計著外心現境界，生死輪常轉。」 ^360b25

小乘畏懼生死，忻求涅槃，不知生死、涅槃差別之相皆是妄想，
無有實性。此小乘智眼見未來根塵息滅，
認為涅槃，豈真所謂自覺聖智所趣之境？
亦非藏識所轉之涅槃也。
言凡愚說有三乘者，謂生死即涅槃大乘之法非彼所知，為說小乘真空涅槃。
心量無所有，即真空也。
而又不知三世諸佛涅槃妙心，自心發現非別有也，
妄計心外有法，起惑造業，輪轉生死也。 ^360c2

「復次大慧！一切法不生，是過去、未來、現在諸如來所說。
所以者何？謂自心現性非性，離有非有生故。
大慧！一切性不生，一切法如兔馬等角，是愚癡凡夫不覺妄想自性妄想故。
大慧！一切法不生，自覺聖智趣境界者，
一切性自性相不生，非彼愚夫妄想二境界，自性身財建立趣自性相。
大慧！藏識攝、所攝相轉，愚夫墮生住滅二見，
希望一切性生，有非有妄想生，非聖賢也。
大慧！於彼應當修學。」 ^360c11

諸佛分上覓無生尚叵得，況一切法乎？
良由眾生無始著於諸法，是故諸佛破其昔計，故言不生。
以一切法唯自心現，性無實性，豈但離乎有生？
亦離無生。《涅槃經》所謂「不生不生」是也。
一切性不生等者，復約迷悟以示得失，
謂不能了生即無生，但言一切性不生，
計著一切法如兔馬之無角，此愚夫不覺妄想，
是自性之妄想故也，非今所謂不生。
若言一切法不生，是佛自覺聖智趣境界者，
則一切法性相俱不生，此真無生，非彼愚夫妄想分別有無二境也。
言自性身財等者，如《入楞伽》云：「身及資生器世間等，
一切皆是藏識影像，所取能取二種相現。
愚夫不了，墮生住滅有無二見，取著一切性生，
不出有無妄想，實非聖賢所得無生。」
言於彼者，於諸佛所說無生，應當修學也。 ^360c19

「復次大慧！有五無間種性。
云何為五？謂聲聞乘無間種性、緣覺乘無間種性、
如來乘無間種性、不定種性、各別種性。」 ^361a7

論其種性本無差別，無始熏習，或內或外、
或大或小、或定或不定。
此經所以明夫種性有五言無間者，謂其種性純一無間雜也。 ^361a9

「云何知聲聞乘無間種性？
若聞說得陰界入自共相斷知時，舉身毛孔熙怡欣悅，
及樂修相智，不修緣起發悟之相，是名聲聞乘無間種性。
聲聞無間見第八地，起煩惱斷、習煩惱不斷，
不度不思議變易死，度分段死，正師子吼：
『我生已盡，梵行已立，不受後有。』
如實知修習人無我，乃至得般涅槃覺。」 ^361a13

聲聞厭苦心切，急於取證，故聞說四諦知苦、
斷集、慕滅、修道之時，則身心悅豫。
陰界入自共相雖開合不同，即是苦諦。
相智者，四諦之總相智也。
聲聞根鈍，樂修此智，不修緣起發悟之相者。
緣即十二因緣，乃緣覺所修而發悟者，而聲聞不樂修也。
聲聞以無間三昧見第八辟支佛地，斷現行見思煩惱，未斷無明別惑。
言習煩惱者，即無明也。
以故未能超越變易生死，但能超越分段生死苦海耳。
師子吼，即無畏說也，謂至八地說言「我生已盡斷苦集也，
梵行已立，不受後有，修道證滅也。」
皆實不虛，故云如實知也。
修習人無我乃至得涅槃覺，謂空人執而得涅槃，證真空也。 ^361a19

「大慧！各別無間者，我、人、眾生、壽命，長養，
士夫，彼諸眾生作如是覺，求般涅槃。
復由異外道說，悉由作者見一切性已，言此是般涅槃。
作如是覺，法無我見非分，彼無解脫。
大慧！此諸聲聞乘無間外道種性，不出出覺，
為轉彼惡見故，應當修學。」 ^361b4

各別無間者，此言著相聲聞，不異外道而言無間，
於我、人知見等各各差別之法計為涅槃，
而不知此是生死根本，反以為覺而取證也。
復有一種計一切法悉由造作而有，非因計因，見一切性是為涅槃。
如聲聞之樂滅修道，然於法無我解脫，
實非其分，名為佛子，實是外道，故云無間外道。
雖欲出離三界而不能出，故云不出出覺。
亦勸令學者，當轉彼惡見，而趣如來種性也。 ^361b9

「大慧！緣覺乘無間種性者，若聞說各別緣無間，
舉身毛竪，悲泣流淚，不相近緣所有不著，
種種自身、種種神通，若離若合種種變化，聞說是時其心隨入。
若知彼緣覺乘無間種性已，隨順為說緣覺之乘，是名緣覺乘無間種性相。」 ^361b18

緣覺者，從佛稟教，觀十二因緣，覺真諦理，名為緣覺。
亦名獨覺者，出無佛世，覩緣自悟也。
各別緣無間者，聞說十二因緣因果循環而悟無生，
適其所願，悲感交集至於流淚。
言不相近等者，謂樂獨善寂，修遠離行，
凡所有相皆不能著，或時為說身通變化、
或離一身為多、或合多身為一，聞如是說心有所入。
菩薩知彼緣覺種性，當為說此緣覺乘法也。 ^361b23

「大慧！彼如來乘無間種性有四種，謂自性法無間種性、
離自性法無間種性、得自覺聖無間種性、外剎殊勝無間種性。
大慧！若聞此四事一一說時，及說自心現身財建立不思議境界時，
心不驚怖者，是名如來乘無間種性相。」 ^361c2

如來種性無間者，謂其性圓融無礙也。
言四種者，一、自性法即如來藏自性清淨心也。
二、離自性法，謂此性離性執也。
三、得自覺聖，即如來究竟覺智也。
四、外剎殊勝，謂如來悲願，嚴土攝生種種殊勝也。
《入楞伽》云：「所證法有三種者，合自性法、
離自性法為一，此三種即法、報、應三身也。」
及說自心現身財等者，《入楞伽》云：「聞自心所現身財建立阿賴耶識不思議境，
不驚不怖不畏，當知此是如來乘性。」 ^361c7

「大慧！不定種性者，謂說彼三種時，隨說而入，隨彼而成。
大慧！此是初治地者，謂種性建立，為超入無所有地故作是建立。
彼自覺藏者，自煩惱習淨，見法無我，得三昧樂住聲聞，當得如來最勝之身。」 ^361c17

不定種性者，聞說聲聞、緣覺、如來三種法時，
隨生信解而順修學，從小入大，其性可移，故言不定。
初治地者，即乾慧地人，為其說不定種性，
令彼超入無所有地，此地即第七已辦地。
作是建立者，作是說也。
彼自覺藏等者，《入楞伽》云：「彼住三昧樂聲聞，
若能證知自所依識，見法無我，淨煩惱習，畢竟當得如來之身。」
自所依識即自覺藏，第八識也。
煩惱習即無明也。 ^361c21

爾時，世尊欲重宣此義而說偈言：
　　「須陀槃那果，往來及不還，
　　逮得阿羅漢，是等心惑亂。」 ^362a1

須陀槃那者，即須陀洹，此云預流，能斷三界見惑，
預入聖人之流，此初果也。
往來者，梵語斯陀含，能斷欲界前六品思惑，
後三品未斷，於人天中更一往來，此二果也。
不還者，梵語阿那含，斷欲界思盡，更不來欲界受生，此三果也。
阿羅漢，四果也。是四果人雖斷見思，取證小果，
而未能斷塵沙，無明二惑，是為惑亂也。
　　「三乘與一乘，非乘我所說，
　　愚夫少智慧，諸聖遠離寂。」 ^362a4

三乘者，聲聞、緣覺、不定三種性也。
一乘，如來種性也。
非乘，各別種性也。
如來之意但說一乘，為機器不齊故，說三乘非乘，引權歸實。
諸聖遠離寂，即樂入寂滅，四果聖人也。
　　「第一義法門，遠離於二教，
　　住於無所有，何建立三乘。」 ^362a14

第一義門是為寂理，豈有權實之殊？
如來住此寂理，一法不立，況三乘乎？
　　「諸禪無量等，無色三摩提，
　　受想悉寂滅，亦無有心量。」 ^362a20

諸禪者，四禪也。無量者，四無量心也。
無色者，四無色定也。
三摩提者，謂等持，即三昧也。
受想寂滅者，小乘滅盡定也。
此等諸法心量都盡也。 ^362a24

「大慧！彼一闡提非一闡提，世間解脫誰轉？
大慧！一闡提有二種：一者捨一切善根，及於無始眾生發願。
云何捨一切善根？
謂謗菩薩藏及作惡言『此非隨順修多羅、毘尼解脫之說。』
捨一切善根，故不般涅槃。」 ^362a28

一闡提是梵語，此翻信不具，亦云極惡。
非一闡提者，非定是極惡，若定是極惡，則永無轉惡為善得解脫時也。
然闡提現行雖惡，性不斷善，若能照性亦得成佛，
故又告云「闡提有二種」。
捨一切善根者，此真極惡人也。
及於無始眾生發願者，此菩薩闡提也。
云何捨一切等者，徵釋極惡之義也。
謗菩薩藏及作惡言，此乃人法俱謗，安肯隨順經律解脫之法而入涅槃？
所謂闡提，斷修善盡者是也。 ^362b3

「二者，菩薩本自願方便故，非不般涅槃，一切眾生而般涅槃。
大慧！彼般涅槃是名不般涅槃法相，此亦到一闡提趣。」 ^362b13

此言大乘菩薩以本願方便，欲令一切眾生悉入涅槃而後涅槃。
言不般涅槃法相者，菩薩了生死即是涅槃，
涅槃本具，非別有涅槃可入，所謂清淨行者，不入涅槃者是也。
言亦到一闡提趣者，蓋菩薩了惡即善，
無善可修，趣同闡提，捨一切善及不入涅槃故也。 ^362b15

大慧白佛言：「世尊！
此中云何畢竟不般涅槃？」
佛告大慧：「菩薩一闡提者，知一切善法本來般涅槃已，
畢竟不般涅槃，而非捨一切善根一闡提也。
大慧！捨一切善根一闡提者，復以如來神力故，或時善根生。
所以者何？謂如來不捨一切眾生故。
以是故，菩薩一闡提不般涅槃。」 ^362b22

此徵釋菩薩闡提不般涅槃之所以。
言本來般涅槃等者，經云：「一切眾生即涅槃相，不可復滅。」
然菩薩非終不般涅槃，蓋了修即性，離涅槃相也。
或時善根生等，文顯可見。 ^362b28

「復次大慧！菩薩摩訶薩當善三自性。
云何三自性？謂妄想自性、緣起自性、成自性。」 ^362c4

分別自性乃此經之要領，前已略明，今復詳說。 ^362c5

「大慧！妄想自性從相生。」
大慧白佛言：「世尊！
云何妄想自性從相生？」
佛告大慧：「緣起自性事相相行，顯現事相相，
計著有二種妄想自性，如來、應供、等正覺之所建立，謂名相計著相及事相計著相。
名相計著相者，謂內外法計著；事相計著相者，謂即彼如是內外自共相計著。
是名二種妄想自性相。
若依若緣生，是名緣起。」 ^362c7

言妄想自性從相生者，正從緣起相生也。
緣起者，謂從因緣起乎事相，事相顯現而生二種計著。
言相相者，事相非一也。
如來建立者，即如來為眾生演說妄想自性，以令了妄無妄也。
名相計著相者，謂於根塵內外法中計著名相。
事相計著相者，謂即於彼根塵法上不了性空，計著自相共相。
若依若緣生，正明緣起自性。
依即因也，謂諸法從因緣而生。
因緣有根塵因緣、有業惑因緣，而業惑又從根塵而起，
凡世出世間一切諸法無有不從因緣而生，
龍樹所謂「因緣所生法」是也。 ^362c14

「云何成自性？謂離名相事相妄想，聖智所得及自覺聖智趣所行境界，
是名成自性如來藏心。」 ^362c26

成即成就。言離名相事相妄想者，謂諸佛聖人觀因緣所生之法即空、
即假、即中，離諸妄想，成就正智如如也。
聖智所得即正智也，自覺聖智即如如也，
合此二法成一自性，是為如來藏心。 ^362c28

爾時，世尊欲重宣此義而說偈言：
　　「名相覺想，自性二相，正智如如，
　　是則成相。」 ^363a4

名相即緣起自性，覺想即妄想自性，正智如如即成自性，
此攝五法為三自性，故知五法、三自性特開合異耳。 ^363a7

「大慧！是名觀察五法自性相經，自覺聖智趣所行境界，汝等諸菩薩摩訶薩應當修學。」 ^363a10

一經所說雖通五法、三自性，勸修從要，
乃為自覺聖智故，茲結勸也。 ^363a12

「復次大慧！菩薩摩訶薩善觀二種無我相。
云何二種無我相？
謂人無我及法無我。
云何人無我？謂離我、我所陰界入聚，無知業愛生，
眼色等攝受計著生識，一切諸根自心現器身藏，自妄想相施設顯示。」 ^363a14

言善觀人法無我相者，謂用二空妙觀破生法二執也。
在他經則曰生法二空，此云人無我、法無我，無即空也。
人乃眾生假名，法乃五陰實法，凡夫於此假實我見偏重，故以無我破之。
若達無我，則一切離著，顯出本性妙人妙法矣。
人無我中，言離我我所者，我即假名，我所即實法也。
蓋假不自假，依實法而有假名，若推假必兼其實，故曰陰界入聚。
無知即煩惱，謂實法從煩惱業愛所生。
眼色等者，謂眼等諸識取於色等諸塵。
器身藏者，器即依報，謂世間如器；身即正報，藏即藏識。
《入楞伽》云：「又自心所見身器世間，皆是藏心之所顯現，
此等諸法求其妄執皆不可得，是為人無我也。」 ^363a18

「如河流、如種子、如燈、如風、如雲，剎那展轉壞。
躁動如猿猴，樂不淨處如飛蠅，無厭足如風火，
無始虛偽習氣因如汲水輪，生死趣有輪。
種種身色如幻術神呪機發像起。
善彼相知，是名人無我智。」 ^363b3

河流等五喻剎那壞相，躁動等三乃虛妄識相，
故以猿、蠅、風火喻之。
然皆無始虛妄習因，墮於生死三有輪轉，故以汲井輪喻之。
種種身色等者，此喻幻身。
如幻術能使機發，神呪能使像起。
《入楞伽》云：「譬如死屍，呪力故行，亦如木人，因機運動。」
善彼相知，即善知如上喻相，是觀人無我妙智也。 ^363b7

「云何法無我智？謂覺陰界入妄想相自性，
如陰界入離我我所，陰界入積聚，因業愛繩縛，
展轉相緣生，無動搖。
諸法亦爾，離自共相，不實妄想相妄想力，
是凡夫生，非聖賢也，心意識、五法、自性離故。」 ^363b14

法無我智從實法直示，謂覺知陰界入相是妄計性。
如陰界入等者，例前人無我觀，離我我所，
但由陰等積聚、業愛纏縛互為緣起，推其自性了不可得，
故曰「無動搖」。動搖，即造作也。
《入楞伽》云：「無能作者，既無能作，安有所作諸法？
故云離自共相。」然此虛妄之相是凡夫妄想分別，非諸聖賢。
既了法法本空，尚何妄想之有哉？
故曰「自性離」也。離非遠離，即達其性亡耳。 ^363b18

「大慧！菩薩摩訶薩當善分別一切法無我，
善法無我菩薩摩訶薩，不久當得初地菩薩無所有觀地相，
觀察開覺歡喜，次第漸進，超九地相，得法雲地，
於彼建立無量寶莊嚴大寶蓮華王像、
大寶宮殿，幻自性境界修習生，於彼而坐，
同一像類諸最勝子眷屬圍繞，從一切佛剎來佛手灌頂，
如轉輪聖王太子灌頂，超佛子地，到自覺聖智法趣，
當得如來自在法身，見法無我故，是名法無我相。
汝等諸菩薩摩訶薩應當修學。」 ^363b27

此結勸利益。文中言當得初地者，歡喜地也。
無所有等者，謂菩薩用中道妙觀，了諸地相無有障礙，
如是觀察故，開覺而生歡喜，或超、或漸至法雲地。
住此地已，有無量寶莊嚴境界而現其前。
幻自性者，由修習幻性法門，感如是報。
同一像類等者，謂法身菩薩之類皆來圍繞。
諸佛亦來手摩其頂灌頂以下，如文可見。 ^363c7

爾時，大慧菩薩摩訶薩復白佛言：「世尊！
建立、誹謗相，惟願說之，令我及諸菩薩摩訶薩離建立、
誹謗二邊惡見，疾得阿耨多羅三藐三菩提，
覺已，離常建立、斷誹謗見，不謗正法。」 ^363c15

真如界中尚不當無，安得言有？
非有說有，名建立常見也；非無說無，名誹謗斷見也。
大慧設此以問：云何離此二見，當得菩提，不謗正法耶？ ^363c19

爾時，世尊受大慧菩薩請已而說偈言：
　　「建立及誹謗，無有彼心量。
　　身、受用建立，及心不能知，
　　愚癡無智慧，建立及誹謗。」 ^363c23

言此建、謗皆由心量，然心量之實求不可得。
如來如此直示，令彼凡迷了本無有，離諸邪見。
言身受用建立者，身即色身正報也，受用即資財依報也。
由愚癡無智，不知是自心妄現，墮於二見。 ^363c27

爾時，世尊於此偈義，復重顯示告大慧言：「有四種非有有建立。
云何為四？謂非有相建立、非有見建立、
非有因建立、非有性建立，是名四種建立。
又誹謗者，謂於彼所立無所得，觀察非分而起誹謗，是名建立誹謗相。」 ^364a3

上言建立、誹謗是斷、常邪見，而未詳說名義，故列其名而後釋義。
名相固多，其略有四：曰相、曰見、曰因、曰性。
皆言非有建立者，謂其本無，強作有見。
誹謗相不從他起，至於建立法中求不可得，
以作空想，故云「於彼所立無所得」。
言觀察非分者，《入楞伽》云：「不善觀察，蓋不能了真空不空，而起誹謗之見也。」 ^364a7

「復次大慧！云何非有相建立相？
謂陰界入非有自共相而起計著，此如是、
此不異，是名非有相建立相。
此非有相建立妄想，無始虛偽過，種種習氣計著生。」 ^364a15

此釋建立初相中，言非有相建立者，謂於陰界入自相共相本無所有而生計著，
云此如是、此不異。
如是者，自相也；不異者，共相也。
然此非有相建立相非始今世，故云無始虛偽習氣計著生也。 ^364a18

「大慧！非有見建立相者，若彼如是陰界入我、
人、眾生、壽命、長養、士夫見建立，是名非有見建立相。」 ^364a23

非有見等者，此見亦從我所上起，謂於陰界入中，
妄起我、人、眾生等見，故云非有見建立也。 ^364a25

「大慧！非有因建立相者，謂初識無因生，
後不實如幻，本不生。
眼、色、明、界念前生，生已實已還壞，是名非有因建立相。」 ^364a28

此因建立。言初識無因生者，謂最初識念無因而生，生後不實如幻。
既然如幻，豈有生乎？
眼、色、明、界等者，言初識本無，後因眼等四緣一念前生，
生已實有，實已還壞，是為生滅，故皆非也。 ^364b1

「大慧！非有性建立相者，謂虛空、滅、般涅槃非作，
計著性建立，此離性非性，一切法如兔馬等角，
如垂髮現，離有非有，是名非有性建立相。」 ^364b6

性建立中，言虛空、滅、般涅槃者，即三無為也。
虛空謂虛空，無為滅謂非擇滅，無為般涅槃謂擇滅無為，
此三無為皆無作性，但邪計執著建立為有。
言離性非性者，謂一切諸法本來非有非無，
如兔馬等角是喻非有，如垂髮由翳目而生是喻非無。 ^364b9

「建立及誹謗，愚夫妄想，不善觀察自心現量，非聖賢也。
是故離建立、誹謗惡見應當修學。」 ^364b15

此總結斥。由愚夫不善觀自心現量非有非無，
而妄計有無，實非聖賢，故勸菩薩離此二見當修學也。 ^364b17

「復次大慧！菩薩摩訶薩善知心、意、意識、
五法、自性、二無我相，趣究竟。
為安眾生故，作種種類像，如妄想自性處，依於緣起。
譬如眾色如意寶珠，普現一切諸佛剎土一切如來大眾集會，
悉於其中聽受佛法。
所謂一切法如幻、如夢、光影、水月，於一切法離生滅、
斷常，及離聲聞、緣覺之法。」 ^364b20

此言菩薩善知心、意、意識、五法、自性、二無我相，可趣究竟之地。
自行既成，當化眾生，隨類現形，故云作種種類像。
言如妄想等者，況菩薩隨機設化，亦猶凡夫妄想從緣而起。
又曰譬如眾色等者，喻菩薩以一身一切身普現一切諸佛剎土，
與諸大眾聽受如來說法，其所說者如幻、
如夢、如鏡中像、如水中月，遠離生滅及以斷常，不住二乘之地也。 ^364b26

「得百千三昧乃至百千億那由他三昧。
得三昧已，遊諸佛剎，供養諸佛，生諸天宮，
宣揚三寶，示現佛身，聲聞、菩薩大眾圍繞，
以自心現量度脫眾生，分別演說外性無性，悉令遠離有無等見。」 ^364c6

既離二乘之地，即得諸佛無量三昧，乃至示現佛身。
言自心現等，《入楞伽》云：「為諸大眾說外境界皆唯是心，悉令遠離有無等執。」 ^364c10

爾時，世尊欲重宣此義而說偈言：
　　「心量世間，佛子觀察　種類之身，
　　離所作行，得力、神通，自在成就。」 ^364c14

言心量世間者，謂菩薩以自心現量觀諸世間，隨機普應。
然皆出於無緣慈力，故離所作行，亦由得如幻三昧力等而成就也。 ^364c17

爾時，大慧菩薩摩訶薩復請佛言：「惟願世尊為我等說一切法空、
無生、無二、離自性相。
我等及餘諸菩薩眾覺悟是空、無生、無二、
離自性相已，離有無妄想，疾得阿耨多羅三藐三菩提。」
爾時，世尊告大慧菩薩摩訶薩言：「諦聽諦聽！
善思念之，今當為汝廣分別說。」
大慧白佛言：「善哉世尊！
唯然受教。」 ^364c20

大慧聞上諸法遠離斷、常二見，則已了達真空諸法無生無異、
離性離相，而到於聖趣。
為未了者復有此請，故如來條列而答之。 ^364c26

佛告大慧：「空空者，即是妄想自性處。
大慧！妄想自性計著者，說空、無生、無二、離自性相。
大慧！彼略說七種空：謂相空、性自性空、
行空、無行空、一切法離言說空、第一義聖智大空、彼彼空。」 ^365a1

空空者，空之又空之謂也。
空之又空，能空之觀也；妄想自性處，所空之境也。
由凡夫於此執著妄想自性，故如來說空、
無生、無二、離性離相之法也。
空有廣略故，諸經教所說空義非一，此經但說七種，
乃赴一時之機，如應病與藥也。
具見下文。 ^365a5

「云何相空？謂一切性自共相空，觀展轉積聚故，
分別無性，自共相不生，自他俱性無性，
故相不住，是故說一切性相空，是名相空。」 ^365a11

此徵釋相空。而言一切性自共相空者，
蓋一切法本無自、他、共、離四性，眾生妄執從四性生。
四性即四句，四句求其生相了不可得，故云相空。
展轉積聚者，即陰界入互相待對也。
分別無性者，即分析推求皆無自性。
無性亦無，故云相不生也。
自他俱性無性者，此覆疎上義，自謂自生、
他謂他生、俱謂共生、無謂無因生，無因生即離生也。
相不住，即不住於相也。 ^365a13

「云何性自性空？謂自己性自性不生，是名一切法性自性空，
是故說性自性空。」 ^365a22

自性空者，謂於當念觀一切所生之法無自生性，名自性空。
前已空性，此復言性空者，前乃推檢入空，
故性相俱相，約修說也。
此則本自二空，故性相俱性，約性說也。 ^365a23

「云何行空？謂陰離我我所，因所成、所作業方便生，是名行空。」 ^365a28

行空言陰離我我所者，陰是我所，性本離執。
從陰成我，從我起行。
因所者，因我所也，謂因我所起業，方便和合而生妄執，
順性推求皆不可得，名行空也。 ^365a29

「大慧！即此如是行空展轉緣起，自性無性，是名無行空。」 ^365b4

無行空者，不離前所作行，乃了達諸陰展轉緣起，
無有自性，乃行無行矣，是為無行空。 ^365b5

「云何一切法離言說空？
謂妄想自性無言說，故一切法離言說，是名一切法離言說空。」 ^365b8

一切法離言說空者，謂一切法妄計自性，
自性叵得，豈容言說？
是為離言說空也。 ^365b10

「云何一切法第一義聖智大空？
謂得自覺聖智，一切見過習氣空，是名一切法第一義聖智大空。」 ^365b12

自覺聖智本不當空，而能空彼見過習氣，
所既空已，能空亦空，即畢竟空也。 ^365b14

「云何彼彼空？謂於彼無彼空，是名彼彼空。
大慧！譬如鹿子母舍，無象馬牛羊等，非無比丘眾，
而說彼空，非舍舍性空，亦非比丘比丘性空，
非餘處無象馬，是名一切法自相，彼於彼無彼，是名彼彼空。
是名七種空。彼彼空者，是空最麆，汝當遠離。」 ^365b16

彼彼空者，正謂外道所計之空，對此言之，
但空於彼而不空此，故云於彼無彼空。
譬如鹿子等者，鹿子，人名也，其母毘舍佉優婆夷深重三寶，
造立精舍，安止比丘，於中不畜象馬等。
言彼舍空者，但無象馬為空，非謂比丘眾亦空。
非舍以下，總斥外道邪計之空，謂其縱能空舍比丘，
而不能空其二者之性，縱以是處無象馬為空，
而餘處非無，是則能所、彼此宛然，何空之有？
是名一切法下，結斥之詞，初彼字指外道，但於彼無彼而不能無此。
又言七種空內而彼彼空最麆者，是外道之邪計，故誡學者深當遠離也。 ^365b21

「大慧！不自生，非不生，除住三昧，是名無生。」 ^365c5

此詶無生之問。不自生者，具言當如《大論》
偈云：「諸法不自生，亦不從他生，不共不無因，是故說無生。」
非不生者，謂非一向不生，以理言之，無生無所不生。
永嘉亦云：「若實無生無不生。」
除住三昧者，除登初地、初住，破無明、顯法性，是真無生也。 ^365c6

「離自性即是無生。
離自性、剎那相續流注及異性現，一切性離自性，是故一切性離自性。」 ^365c12

此詶離自性相之問。
還約無生言之，故曰「離自性即是無生」。
言剎那相續流注者，心也；及異性現等者，法也。
謂心若變動，則有異性所現一切諸法。
若了心空，則諸法自泯，故云離自性也。 ^365c14

「云何無二？謂一切法如陰熱、如長短、如黑白。
大慧！一切法無二，非於涅槃彼生死，非於生死彼涅槃，
異相因有性故，是名無二。
如涅槃、生死，一切法亦如是。
是故空、無生、無二、離自性相應當修學。」 ^365c19

此詶無二之問。先約事示其二相，陰熱、
長短、黑白之相待對宛然，不得不二。
又曰一切法無二者，約理言也，以其理一，
融彼事異，則一切法無二也。
言非於涅槃等者，生死、涅槃本來平等，
非涅槃外別有生死，非生死外別有涅槃，彼即外也。
然此二者不二而二、二而不二。
若不了此而謂有異相因，則各有自性，故說無二以一之。
既了此二無二，則一切法無不然也。
是故下，總結勸。 ^365c23

爾時，世尊欲重此義而說偈言：
　　「我常說空法，遠離於斷常。
　　生死如幻夢，而彼業不壞。
　　虛空及涅槃，滅二亦如是，
　　愚夫作妄想，諸聖離有無。」 ^366a3

佛謂我說中道妙空，則有無俱遣，故云
「遠離於斷常」，此總明也。
生死如幻夢下，次明生死、涅槃各離斷常，
則了生死如幻夢，故不常；彼業不壞，故不斷。
虛空及涅槃，即三無為法，總是涅槃。
此涅槃亦如幻故不常，非同小乘滅無故不斷，滅二無二也。
謂生死涅槃無二，離乎斷常亦如是也。
愚夫妄想故墮斷常，聖人已離有無，則無二法之異耳。 ^366a8

爾時，世尊復告大慧菩薩摩訶薩言：「大慧！
空、無生、無二、離自性相，普入諸佛一切修多羅，凡所有經悉說此義。
諸修多羅悉隨眾生希望心，故為分別說顯示其義，而非真實在於言說。
如鹿渴想狂惑群鹿，鹿於彼相計著水性而彼無水。
如是一切修多羅所說諸法，為令愚夫發歡喜故，非實聖智在於言說。
是故當依於義，莫著言說。」 ^366a16

此總結空、無生等諸法，非但此經所說，乃一切大教所詮之旨。
聖智境界本無言說，然如來善巧分別者，為令眾生離著顯性。
苟或執之，則失於理，故誡云「莫著言說」。
妙在得意忘言，如月指之喻，斯得之矣。
楞伽阿跋多羅寶經註解卷第一〔下〕
 ^366a23
